
Igennem  et  langt  Liv,  hvor  jeg  har  færdedes  i 
forskellige  Kredse,  har  jeg  haft  Lejlighed  til  at  se  og 
høre  adskilligt  og  til  at  lære  ikke  faa  betydelige  Per- 
sonligheder at  kende.  Naar  jeg  nu  prøver  paa  at 
nedskrive,  hvad  jeg  kan  huske,  maa  jeg  forudskikke, 
at  det  ikke  er  en  fast  Række  af  Erindringer,  men 
snarere  som  en  Række  Billeder  fra  min  Barndom  og 
Ungdom  og  fra  mit  lange  Samliv  med  min  Mand, 
Thomas  Skat  Rørdam,  jeg  ønsker  at  drage  frem. 


BARNDOMSTID 


Min  Fader,  Johannes  Carsten  Hauch,  var  født  i 
Frederikshald  i  Norge  og  var  Søn  af  Amt- 
mand Hauch  og  hans  Hustru,  født  Tank.  To  Aar 
gammel  flyttede  han  med  sine  Forældre  til  Bergen, 
hvor  hans  Fader  var  bleven  Stiftamtmand  og  boede  i 
mange  Aar. 

Da  Fader  voksede  til  og  skulde  til  at  lære  noget, 
blev  han  tilligemed  sin  ældre  Broder  Andreas  sat  i 
Huset  hos  en  Præst  Hertzberg  i  Malmanger  Præste- 
gaard,  Qvindherred.  Her  tilbragte  han  sin  senere 
Barndom,  men  kom  13  Aar  gammel  til  København, 
da  hans  Fader  blev  Stiftamtmand  over  Sjælland  og 
senere  Generalpostdirektør. 

Faders  Moder  var,  efter  alt  hvad  jeg  har  hørt,  en 
meget  blid  og  elskelig  Karakter.  Hun  var  meget 
stille  og  indadvendt  og  vilde  gerne  leve  sit  Liv  i  Til- 
bagetrukkenhed fra  Verden.  Deri  fik  hun  imidlertid 
ikke  Medhold  af  sin  Mand,  som  gerne  vilde  føre  et 
selskabeligt  Liv,  hvad  hans  Stilling  som  Stiftamtmand 
ogsaa  medførte.  Fader  fortæller,  hvorledes  han  hu- 
sker, at  hans  Moder  tiggede  hans  Fader  om,  at  hun 
maatte   faa  Lov  til  at  blive  hjemme  fra   Selskaber. 

Undertiden  fik  hun  ogsaa  Lov  dertil,  men  i  Regelen 
maatte  hun  følge  med.  Hun  var  saa  høflig,  saa  Fader 
fortæller,  at  hun  bad  om  Forladelse,  naar  én  traadte 
hende  paa  Foden.  Fader  har  forsøgt  at  skildre  sin 
Moder  i  „Slottet  ved  Rhinen"  som  Clara  Mandesloh. 
Hun  døde  efter  en  Fødsel,  da  hun  besøgte  sit  Hjem  i 
Frederikshald,  hvor  hun  skulde  tiltræde  en  større 
Arv  efter  sine  Forældre.  Fader  og  hans  ældre  Bro- 
der Andreas  havde  da  nylig,  efter  deres  Moders  Øn- 
ske, været  hjemme  paa  Besøg.  Da  de  igen  rejste  til 
Malmanger,  stod  deres  Moder  længe  og  saa  efter  dem 
og  sagde:  „Jeg  ser  dem  aldrig  mere." 

Min  Moder  var  Datter  af  Byfoged  Bruun  Juul  i 
Helsingør,  gift  med  Helene  Munthe  Morgenstjærne, 
og  hendes  fulde  Navn  var  Frederikke  Elisabeth,  men 
hun  blev  kaldt  Renna.  Hun  blev  tidlig  forældreløs. 
Hendes  Fader  døde,  da  hun  var  eet  Aar,  og  hendes 
Moder,  da  hun  var  ni  Aar  gammel.  Hun  kom  da  i 
Huset  hos  sin  Moster,  gift  med  Kaptajn  Wulff,  som 
ejede  Herregaarden  Petersgaard  ved  Kallehave. 

Min  Moders  Plejefader,  Kaptajn  Christian  Wulff, 
var  af  Søofficersslægt.  Som  Barn  var  han  stille  og 
meget  blød  af  Sind,  hvorfor  hans  Fader  stadig  sagde : 
„Den  Dreng  duer  ikke  til  andet  end  til  at  være 
Præst!"  Saa  en  Dag  gyngede  Drengen  sin  lille  Sø- 
ster ude  i  Haven,  og  han  lod  Gyngen  gaa  højt.  Pludse- 
lig brast  imidlertid  et  af  de  Tove,  som  holdt  Gyngen, 
midt  over.  Christian  greb  da  med  begge  Hænder  fat 
i  det  bristede  Tov  og  holdt  Gyngen  oppe.  indtil  hans 
Søster  var  kommet  ud  al  den.     Men  han  havde  holdt 


saa  haardt  i  Tovet,  at  det  havde  taget  Huden  og  en 
Del  af  Kødet  af  hans  Hænder.  Da  Faderen  saa 
det,  sagde  han :  „Ja,  nu  skal  han  min  Sandten  dog 
være  Søofficer!"  Han  kom  saa  paa  Søkadet-Akade- 
miet,  hvor  hans  ældre  Broder  Peter  allerede  gik,  og 
han  blev  ligesom  denne  en  meget  dygtig  Officer.  De 
avancerede  begge  til  Admiraler.  Medens  Christian 
Wulff  ejede  Petersgaard,  stod  han  å  la  suite  som 
Kaptajn.  Senere  solgte  han  Gaarden  og  traadte  igen 
ind  i  Etaten. 

Moder  blev  opdraget  sammen  med  en  Kusine, 
Louise  Wulff,  som  var  omtrent  jævnaldrende  med 
hende. 

Da  Fader  havde  fuldendt  sine  Studier,  gjorde  han 
en  Udenlandsrejse  til  Italien  og  var  borte  i  6  Aar. 
Der  havde  han  den  Ulykke  at  miste  sit  ene  Ben,  som 
maatte  sættes  af,  vistnok  paa  Grund  af  en  Blodfor- 
giftning, som  ikke  var  blevet  rigtig  behandlet  af  de 
italienske  Læger.  Da  han  kom  hjem  fra  sin  Rejse, 
fik  han  Ansættelse  som  Lektor  i  Zoologi  ved  Sorø 
Akademi  1827. 

Som  ung  Pige  lærte  Moder  Oehlenschlågers  æld- 
ste Datter,  Charlotte,  at  kende.  Hun  blev  nogle 
Gange  indbudt  til  Oehlenschlågers  som  Lottes  Ven- 
inde ;  men  hun  blev  snarere  Fru  Oehlenschlågers  Ven- 
inde. Fru  Oehlenschlåger  var  meget  indtaget  i  Mo- 
der og  fremhævede  hende  ved  enhver  Lejlighed. 
Moder  kom  en  Dag  hen  til  dem.  Hun  havde  en 
lyserød  Kjole  paa,  som  hun  selv  havde  syet.  Fru 
Oehlenschlåger  blev  ganske  henrykt  over  at  se  hende 

i  denne  Dragt  og  især  over,  at  hun  selv  havde  syet 
den;  hun  var  nemlig  da  kun  16  Aar.  I  det  samme 
kom  Fader,  som  havde  været  inde  hos  Oehlenschlå- 
ger,  ind.  Fru  Oehlenschlåger  kaldte  da  paa  ham 
og  sagde:  „Nej,  vil  De  se.  kære  Hauch,  denne  unge 
Pige  er  kun  16  Aar  og  har  dog  selv  syet  den  nyde- 


Barndomslijemmet  i  Sorø 

lige  Kjole,  som  hun  har  paa".  Saa  drejede  hun  hende 
flere  Gange  rundt,  for  at  Fader  rigtig  skulde  se  paa 
hende.  Det  var  første  Gang,  at  Fader  og  Moder 
saa  hinanden.  Fru  Oehlenschlåger  var  altid  glad, 
naar  hun  fortalte,  at  de  første  Gang  havde  truffet 
hinanden  i  hendes  Hus. 

Den  18.  Februar  1829  holdt  mine  Forældre  Bryl- 
lup. Fader  var  dengang  38  Aar,  og  Moder  kun  17 
Aar. 

De  opslog  deres  Bolig  i  Realgaden  i  Sorø  i  et  lille 
Hus  omtrent  midtvejs  i  Gaden.  Til  Huset  hørte  en 
stor  smuk  Have;  men  man  maatte  over  en  ret  stor 
Gaard  for  at  komme  til  den. 

Mine  Forældre  havde  i  deres  Ægteskab  8  Børn, 
hvoraf  jeg  var  det  fjerde.  Da  de  havde  været  gift  et 
Aar.  fik  de  en  Søn,  William,  og  efter  hans  Fødsel 
voksede  Moder  saa  meget,  at  hun  maatte  lade  alle 
sine  Kjoler  forlænge.  Det  følgende  Aar  fik  de  en 
Datter,  Mathilde,  og  to  Aar  efter  atter  en  Datter,  som 
fik  Navnet  Elisabeth  Christiane  Georgine.  Hun  blev 
opkaldt  efter  Fru  Oehienschlåger;  men  det  er  en 
Fejltagelse,  naar  denne  nogle  Steder  er  kaldt  hendes 
Gudmoder;  thi  hun  blev  holdt  over  Daaben  af  Ge- 
heimeraadinde  Rosenørn,  Overhofmesterinde  hos 
Dronning  Caroline  Amalie. 

Den  13.  Juni  1834  blev  jeg  født,  og  det  var  mig. 
som  Fru  Oehienschlåger  var  Gudmoder  til.  Jeg  fik 
Navnet  Ovine  Frederikke  Marie.  Fru  Oehienschlå- 
ger var  mageløs  god  imod  mig,  og  jeg  holdt  meget 
af  hende;  derfor  vil  jeg  forfægte  min  Ret  til  at  be- 
holde hende  til  Gudmoder. 

1836  blev  min  Broder  Adam,  som  nu  er  Rektor  i 
Roskilde,  født.  og  han  blev  opkaldt  efter  Oehien- 
schlåger. 

Der  var  mange  elskværdige  Familier  i  Sorø,  og 
med  adskillige  af  dem  omgikkes  mine  Forældre  en 
Del;  Ingemanns  f.  Eks.  kom  de  meget  sammen  med. 
Fru  Ingemann  var  meget  gæstfri;  men  selv  gik  hun 
aldrig  ud.     Hun  malede  meget,  og  baade  Ingemann 

og  hun  mente,  at  hun  havde  et  stort  Talent.  For  andre 
syntes  hendes  Billeder  stive  og  Figurerne  derpaa 
nærmest  som  Leddedukker.  Hun  malede  kun  bibel- 
ske Billeder ;  men  da  hun  var  bange  for  alt,  hvad  der 
var  kødeligt,  gjorde  hun  Skikkelserne  magre  som 
Benrade. 

Hun  gik  altid  meget  aparte  klædt,  i  en  mørk  Kjole 
og  med  en  mørk.  pensé  Silketurban  med  et  langt  Slør 
af  pensé  Silke  ned  ad  Nakken.  Der  var  noget  hel- 
genindeagtigt over  hende. 

Ingemann  gik  altid  hjemme  med  en  sort  Fløjls 
Slaabrok  eller  Frakke  og  med  en  sort  Fløjls  Kalot  paa 
Hovedet.  Han  var  en  meget  elskværdig  og  venlig 
Mand ;  men  han  fortalte  os  saa  mange  Spøgelseshi- 
storier, saa  Blodet  ligefrem  stivnede  i  vore  Aarer. 

Engang  kom  Thorvaldsen  til  Sorø,  og  Fru  Inge- 
mann viste  ham  sit  Atelier,  hvor  der  var  mange  Alter- 
tavler og  bibelske  Malerier.  Da  Thorvaldsen  saa  Bil- 
lederne, sagde  han  ikke  noget,  men  tog  et  Stykke 
Kridt  op  af  Lommen  og  gav  alle  Figurerne  større 
Omfang  ved  at  tegne  Bryst  og  Lægge,  saa  de  kom 
til  at  ligne  Mennesker  i  god  Stand.  Men  det  glemte 
Fru  Ingemann  ham  aldrig.  Hun  sagde  den  ene  Gang 
efter  den  anden,  at  det  var  „aldeles  bestialsk  gjort", 
og  det  var  det  værste,  hun  kunde  sige  om  nogen. 

Den  bekendte,  nylig  afdøde  Maler  Vermehren, 
gik  i  Skole  paa  Sorø  Akademi  og  blev  Student  derfra. 
Han  kom  meget  til  Ingemann  og  bad  engang,  om 
han  maatte  male  denne;  men  Fru  Ingemann  var  slet 
ikke  tilfreds  med  lums  Billede.     Hun  spurgte  hende, 


13 


om  hun  vilde  sige  ham,  hvad  hun  ønskede  forandret, 
saa  vilde  han  prøve,  om  han  ikke  kunde  gøre  det. 
„Ja,  ser  De,"  sagde  hun,  „jeg  havde  tænkt  mig,  at 
De  skulde  male  Ingemann,  som  han  kommer  til  at 
se  ud,   forklaret  i  Evigheden." 

Det  var  Vermehren  desværre  ikke  i  Stand  til,  og 
hun  maatte  nøjes  med  et  jordisk  Billede  af  Ingemann. 

Fru  Ingemann  havde  en  Dag  faaet  en  køn  ung 
Karl  til  at  staa  Model  til  en  Fisker  ved  „Peders  Fiske- 
dræt"  ;  han  var  helt  paaklædt,  men  i  Skjorteærmer. 
Da  hun  begyndte  at  male,  sagde  hun  til  ham :  „Vil 
Jens  smøge  Bukserne  lidt  op."  Det  gjorde  han;  men 
hun  fandt  ikke,  at  det  var  tilstrækkeligt,  og  gentog 
derfor:  „Bukserne  lidt  højere  op,  lille  Jens!" 
„Næh,  Jøsses,  Frue,  hvis  Professoren  kommer," 
svarede  han.  Hun  saa  forbavset  paa  ham,  og  senere, 
da  hun  fortalte  Historien,  brugte  hun  sit  sædvanlige 
Udtryk,  at  det  var  „aldeles  bestialsk". 

Ingemann  døde  1862,  nogle  Aar  før  sin  Kone. 
Fra  den  Tid  af  var  det  hendes  eneste  Ønske  snart  at 
maatte  følge  efter  ham.  Hun  boede  alene  med  en 
gammel  Pige,  og  da  hun  engang  blev  meget  syg,  bad 
hun  hende  sige  sig,  hvis  det  bar  mod  Døden.  En 
Dag,  da  hun  var  meget  daarlig,  sagde  Pigen:  „Nu 
kan  jeg  glæde  Fruen,  for  denne  Gang  bliver  det  sik- 
kert Døden."  -  Fru  Ingemann  blev  næsten  straa- 
lende  lykkelig,  fordi  hun  nu  snart  skulde  gense  Inge- 
mann i  Evigheden.  Fra  den  Tid  af  var  hun  saa  glad 
som  en  Brud,  der  skal  møde  sin  Brudgom.  Som 
Ægtefolk   havde   de   altid   levet  paa   den  skønneste 

Maade,  med  og  for  hinanden,  enige  i  deres  Kærlig- 
hed til  Gud  og  Mennesker. 

Hun  døde  snart  efter  og  er  sikkert  blevet  forenet 
med  ham  for  evigt. 

Ogsaa  til  Professor  Bredsdorffs  kom  vi  meget. 
Det  var  en  udmærket  Familie,  som  havde  tre  Døtre, 
hvoraf  de  to  ældste  var  paa  Alder  med  os ;  de  blev 
senere  gift  med  to  Brødre  Lange.  -  Bredsdorff  var 
Lektor  ved  Akademiet,  men  kaldtes  som  alle  Lekto- 
rerne Professor.  Han  var  altid  mild  og  god,  men 
kunde  ikke  sætte  sig  i  Respekt,  og  Drengene  drillede 
ham  meget.  Men  naar  han  kom  træt  og  forpint  hjem 
fra  Akademiet,  havde  hans  Kone,  som  var  en  Søster 
til  Digteren  Poul  Møller,  et  Husraad,  som  gerne 
hjalp.  Hun  gav  ham  noget  speget  Garn  og  bad  ham 
om  at  vinde  det;  thi  hun  vidste,  at  det  var  hans  Lyst 
at  overvinde  Vanskeligheder.  Og  naar  det  uredte 
Garn  var  vundet  i  et  pænt  Nøgle,  var  Bredsdorff 
ogsaa  glad  igen  og  havde  glemt  Drengenes  Drillerier. 

Bredsdorffs  var  meget  musikalske  og  sang  meget, 
baade  Sange  af  Ingemann  og  fra  Heibergs  Vaude- 
viller. De  sidste  var  ukendte  for  os,  da  Striden  mel- 
lem Heiberg  og  Fader  gjorde,  at  vi  aldrig  havde  læst 
Heibergs  Værksr. 

Bredsdorff  døde  i  en  yngre  Alder  af  Brystsyge. 

For  Filosoffen,  Professor  Lutken,  ogsaa  Lektor 
ved  Akademiet,  nærede  min  Fader  et  varmt  Ven- 
skab. Han  besøgte  ham  ofte  og  vekslede  tillige  Breve 
med  ham,  skønt  de  kun  boede  faa  Huse  fra  hinan- 
den. 

Jeg  husker  fra  min  Barndom,  hvorledes  Lutken 
med  stor  Alvor  udviklede,  at  de  første  Mennesker 
havde  opholdt  sig  i  et  Mosehul  og  lignet  Haletudser. 
Senere  var  de  kravlet  op  og  havde  prøvet  at  gaa  i 
oprejst  Stilling ;  men  derfor  var  endnu  saa  mange 
Mennesker  rundryggede,  fordi  de  egentlig  skulde 
blevet  i  Kæret  som  Haletudser. 

Saadanne  Udtalelser  regnede  Fader  for  Para- 
dokser og  vedblev  at  sætte  stor  Pris  paa  ham. 

I  „Guldmageren"  har  han  skildret  ham  som 
Freisleben. 

Linken  var  meget  svag  og  flere  Gange  heftig  syg ; 
men  han  levede  dog  til  1856. 


I  det  daglige  levede  Fader  et  tilbagetrukkent  Liv, 
og  vi  saa  ikke  meget  til  ham ;  men  han  var  altid  mild 
og  venlig,  naar  han  talte  til  os.  At  han  kunde  give 
sine  Meninger  til  Kende  paa  en  stormende  Maade, 
regnede  vi  ikke.  Disputter  var  vi  saa  vante  til,  at  vi 
mente,  det  hørte  sig  til.  Fader  var  Høfligheden  selv, 
næsten  gammeldags  høflig ;  men  hvis  nogen  angreb 
Shakespeare  eller  Oehlenschlåger,  saa  for  han  op 
og  tog  intet  Hensyn.  Han  var  som  betaget  af  en  hel- 
lig Ild.  —  Tieck  satte  han  højt  og  fortalte  os  ofte  hans 
fantastiske  Eventyr,  om  „Runebjærget",  „Den  blonde 
Egbert"  o.  fl. 

Han  elskede  Dyr,  og  naar  han  gik  over  Gaarden 
ud  i  Haven,  fulgte  alle  Hønsene  efter  ham,  ja  nap- 

pede  ham  i  Frakken  for  at  faa  Æde,  og  han  morede 
sig  med  at  kaste  Korn  til  dem. 

Engang  fik  han  en  Puddelhvalp  forærende ;  han 
kaldte  den  Strohmian  efter  en  lille  Hund  i  „Den 
blonde  Egbert".  Den  sov  i  hans  Værelse,  og  han 
gav  den  selv  Mad.  Den  fulgte  ham  overalt  og  elskede 
ham  højt.     Saa  maatte  han  rejse  til  København,  og 

han  blev  14  Dage 
borte,  og  Strohmi- 
an sørgede  derover, 
saa  den  næsten  ikke 
vilde  spise.  Den  laa 
paa  Maatten  ved  Dø- 
ren til  hans  Stude- 
reværelse og  saa 
med  fortvivlede  Øj- 
ne paa  os,  naar  vi 
vilde  have  den  til  at 
spise.  Da  Fader  kom 
hjem,  logrede  den 
med  Halen  og  slikkede  hans  Haand ;  den  drak  ogsaa 
noget  Mælk,  som  han  gav  den,  men  var  for  svag  til 
at  rejse  sig,  og  faa  Dage  efter  døde  den. 

lader  var  saa  bedrøvet  derover,  at  han  endnu 
mange  Aar  efter  fik  Taarer  i  Øjnene,  naar  han  talte 
om  den.  Siden  den  Tid  har  han  flere  Gange  omtalt 
Hunde  i  sine  Romaner  og  altid  for  at  bevise  deres 
Troskab.  I  „Guldmageren"  har  Madam  Wolffgang 
en  Hund,  og  i  „Robert  Fulton"  giver  Fulton  Abigail 
en  lille  Hund.  som  Fader  først  havde  kaldt  Strohmi- 


Carsten  Haucli 

an  men  da  han  betænkte,  at  det  foregik  i  Amerika, 
forandrede  han  dens  Navn  til  Trusty.  Jeg  tror  aldrig, 
han  glemte  sin  lille  Strohmian. 

Skønt  Fader  havde  et  kunstigt  Ben,  gik  han  op 
og  ned  i  sit  Værelse,  naar  han  digtede,  ja,  undertiden 
kunde  han  ligefrem  springe  omkring.  Naar  vi  som 
større  Børn  hørte  ham  fare  om  i  sit  Værelse,  sagde 
vi  altid:  „Nu  digter  Fader." 

Under  sine  Digtersyner  gik  han  undertiden  langt 
bort  og  opdagede  først  selv,  at  han  spadserede,  naar 
han  var  midt  ude  i  Skoven. 

Han  holdt  aldrig  af  at  komme  i  Selskaber,  især 
ikke  i  de  senere  Aar,  og  naar  han  var  optaget  af  no- 
get Arbejde,  var  det  ham  en  sand  Rædsel  at  blive 
bedt  ud.  En  Gang,  da  han  blev  indbudt  til  nogle  rare 
Folk,  som  han  holdt  meget  af,  udbrød  han  aldeles  for- 
tvivlet :  „Men  hvad  har  jeg  dog  gjort  de  Mennesker, 
siden  de  be'r  mig!"  Formodentlig  har  noget  Ar- 
bejde optaget  hans  Tanker,  saa  han  nødig  vilde  rives 

ud  deraf. 

Han  var  et  kærligt  Menneske  med  et  varmt 
Hjærte,  og  han  var  en  trofast  Ven;  men  han  holdt 
mest  af  at  leve  i  sin  egen  stille  Verden,  fjernt  fra  det 
virkelige  Liv.  Optaget  af  sine  Digtersyner  var  han 
gladest  ved  at  leve  sit  Liv  afsondret  fra  Døgnets  Uro. 

Det  var  ikke  alene  af  Anskuelse,  at  han  var  Ro- 
mantiker. Hans  hele  Naturanlæg,  der  var  saa  lidet 
anlagt  for  det  praktiske,  men  gav  ham  Lyst  til  at 
færdes  i  Idéernes  Verden,  henviste  ham  dertil.  Hans 
Barndomsaar  iblandt  Norges  Fjælde  har  sikkert  bi- 


Marie  Rordam:  Tilbageblik. 

draget  deres  til  at  udvikle  disse  Anlæg,  og  dog  var 
han  som  Dreng  ivrig  til  al  Slags  Idræt,  navnlig  var 
han  en  fortrinlig  Svømmer.  Selv  efter  at  han  havde 
mistet  sit  Ben,  svømmede  han  bedre  end  de  fleste 
andre. 

Jeg  har  allerede  nævnt,  at  Fader  var  21  Aar  ældre 
end  Moder.  Det  var  dog  ikke  alene  Aarene,  som 
gjorde  Forskel  imellem  dem,  ogsaa  af  Temperament 
var  de  forskellige.  Moder  kunde  baade  være  ivrig 
og  varm  for  det,  som  optog  hende.  Men  trods  det, 
at  hun  i  sine  unge  Aar  som  de  fleste  andre  sluttede 
sig  til  Romantikerne,  var  hun  et  noget  nøgternt  Men- 
neske og  en  født  Realist,  som  nok  vilde  have  fast 
Grund  under  Fødderne. 

Hun  havde  mange  Interesser  og  var  et  meget  liv- 
ligt og  velbegavet  Menneske,  og  hun  tillod  ikke  sine 
Omgivelser  at  være  kolde  for  det,  som  optog  hende. 
Hun  var  afgjort  den,  som  prægede  Hjemmet,  og  hun 
øvede  stor  Indflydelse  paa  os  Børn. 

Hygiejne  spillede  en  stor  Rolle  for  hende,  og  med 
Hensyn  hertil  var  hun  langt  forud  for  sin  Tid.  Frisk 
I. uh  og  koldt  Vand  holdt  hun  af  trods  nogen  Kneipp, 
og  baade  Vinter  og  Sommer  gik  hun  Ture  og  tog  os 
Børn  med.  Hendes  Kærlighed  til  Vand  og  frisk  Luft 
tør  jeg  uden  at  rose  mig  selv  sige,  at  jeg  har 
arvet. 

Ogsaa  Fader  interesserede  sig  meget  for  Sundhe- 
den. Han  troede,  at  de  fleste  Sygdomme  stammede 
Fra  Galden,  al  hvilken  Aarsag  han  beordrede,  at  vi 
alle  én  Gang  maanedlig  skulde  have  en  ækel  brun 

Medicin  :  Le  Roi's  Brækmiddel.  Den  serveredes  med 
tynd  The  uden  Sukker  eller  Fløde,  og  vi  var  alle  me- 
get syge  deraf  hele  Formiddagen,  saa  vi  maatte  ligge 
i  Sengen  og  kaste  op.  Fra  denne  Tid  har  jeg  faaet 
en  sørgelig  Øvelse  heri. 
Moder  var  meget 
godgørende,  og  naar 
hun  mødte  syge  eller 
fattige,  var  hun  altid 
rede  til  at  hjælpe.  Man- 
ge trængende  kom  til 
hende  og  blev  hjulpet 
baade  med  Tøj,  Mad 
og  Penge.  Blandt  an- 
dre kom  der  en  Dag 
en  gammel  Kone,  der 
havde  en  lille  syv  Aars 
Dreng  med  sig,  hvis 
Øjne  var  helt  tillukkede 
af  Slim  og  Blod.  Mo- 
der ynkedes  over  ham 
og  bad  vor  Læge,  Dr.  Bojesen,  om  at  se  paa  Dren- 
gens Øjne.  Bojesen  var  en  sjælden  dygtig  Læge  og 
en  meget  rar  Mand ;  men  han  skjulte  sit  gode  Hjerte 
under  et  skæmtende  og  lidt  spottende  Væsen.  Han 
sagde  til  Moder,  at  Drengens  ene  Øje  maaske  kunde 
reddes,  hvis  han  kom  ud  af  alt  det  Svineri,  hvori  han 
nu  levede  og  fik  ordentlig  Kost  og  Pleje,  og  hun 
betænkte  sig  da  ikke  et  Øjeblik,  men  tog  Drengen  til 
sig  indtil  videre.    Han  var  ganske  fuld  af  Utøj,  saa  det 

2* 


Renna  Hauch 

(ældre  Billede) 

var  svært  nok  at  faa  ham  renset.  Til  en  Begyndelse 
kom  han  i  varmt  Bad,  blev  indsæbet  fra  Hoved  til  Fod 
og  afskyllet  i  rent  Vand.  Haaret  blev  kæmmet  og  ren- 
set, og  han  blev  lagt  i  en  ren  Seng  efter  at  have  faaet 
rent  Tøj  paa.  Der  fik  han  Middagsmad,  mens  alt 
hans  gamle  Tøj  blev  brændt. 

Ved  Renlighed  og  god  Behandling  kom  han  saa 
vidt,  at  han  kunde  springe  lystig  omkring.  Han  boede 
hos  os  i  flere  Maaneder,  og  da  han  forlod  os,  var  han 
helt  rask  og  kunde  se  med  begge  Øjne.  Det  var  en 
stor  Glæde  baade  for  Fader  og  Moder  og  for  Dr. 
Bojesen,  der  med  særdeles  Omhu  og  Iver  havde  pas- 
set hans  Øjne.  Han  blev  anbragt  i  en  god  Pleje, 
hvor  han  blev  passet  godt  og  fik  Undervisning  og 
blev  til  et  flinkt  Menneske. 

En  fattig  Kone,  som  ofte  spiste  hos  os,  kom  en 
Dag  og  forærede  os  et  lille  Dyrelam,  som  vi  opdræt- 
tede med  Hvedebrød  og  Mælk.  Vi  Børn  var  uenige 
om,  hvorvidt  det  var  en  Han  eller  en  Hun.  Jeg  raa- 
dede  til  at  vente,  til  Lammet  blev  stort.  „For  hvis 
det  er  en  Han,  saa  faar  han  Horn ;  men  hvis  det  er 
en  Hun,  saa  faar  hun  Børn." 

Mine  Forældre,  som  stod  og  hørte  det,  gav  sig  til 
at  le,-  men  det  krænkede  mig,  for  jeg  fandt  ikke.  det 
var  noget  at  le  af.  Af  den  Grund  kan  jeg  huske  Hi- 
storien. Desværre  døde  Dyrelammet,  hvad  der 
var  en  stor  Sorg  for  os. 

I  Sorø  var  der  en  underlig  gammel  Præst,  som 
hed  Dr.  Sommer.  Han  var  meget  pengekær,  og  naar 
han  fik  et  godt  Offer,  sagde  han:  „Tak  for  det  klik 

kelige!"  Var  Ofret  større,  sagde  han  :  „Tak  for  det 
rundelige!"  og  var  det  særlig  stort,  sagde  han:  „Tak 
for  det  overmaade  rundelige!" 

Dr.  Sommer  var  ikke  særlig  modig,  og  naar  han 
om  Vinteren  gik  over  Isen  paa  Sorø  Sø,  lod  han  altid 
sin  Karl  gaa  foran.  „For  jeg  skal  sige  Dem,  hvis 
han  falder  igennem,  saa  vender  jeg  om  og  gaar  til- 
bage." 

Mens  Frederik  den  Syvende  var  Kronprins,  kom 
han  til  Sorø  tillige  med  sin  Gemalinde,  Prinsesse  Ma- 
riane af  Mecklenburg.  De  besaa  blandt  andet  Sorø 
Kirke.  Dr.  Sommer  stod  et  Stykke  nede  i  Midter- 
gangen lige  over  for  Kronprinsen  og  Kronprinsessen, 
og  staaende  der  holdt  han  en  lang  Tale  til  dem. 
Prinsessen  stod  og  bed  i  sit  Lommetørklæde  for  ikke 
at  briste  i  Latter  paa  Grund  af  Dr.  Sommers  Narag- 
tighed. Alle  Børnene  mødte  i  hvide  Kjoler,  blandt 
dem  var  jeg,  og  vi  fik  de  forreste  Pladser.  Jeg  kunde 
tydelig  se  det  hele,  for  jeg  sad  i  en  Kirkestol  lige  ved 
de  kongelige.  Jeg  husker,  at  Prinsessen  havde  en 
hvid  Kjole  paa  og  et  romersk  Langsjal  af  Silke,  og 
jeg  syntes,  hun  var  det  yndigste,  jeg  nogen  Sinde 
havde  set. 

Adjunkt  Jens  Paludan-Muller,  en  Broder  til  Dig- 
teren, kom  meget  hos  mine  Forældre,  hvilket  gav 
Anledning  til,  at  han  blev  Religionslærer  for  os  Børn. 
Vi  holdt  meget  af  ham  og  var  glade  for  at  læse  med 
ham.  Han  talte  især  med  os  om  Fadervor.  -  En 
Aften,  da  min  Søster  Elisabeth  og  jeg  laa  i  vore  Senge, 
og  det  var  mørkt,  sagde  jeg  til  hende:  „Elisabeth,  jeg 
beder  hver  Aften  Fadervor."        „Det  gør  jeg  ogsaa," 

svarede  hun.  Jeg  blev  let  om  Hjertet  ved  at  høre, 
at  hun  ogsaa  bad ;  men  jeg  tror  ikke,  jeg  kunde  have 
fortalt  hende  det,  hvis  det  ikke  havde  været  mørkt. 

Saa  langt  som  jeg  i  min  Barndom  kan  huske  til- 
bage, havde  vi  en  mageløs  rar,  ældre  Pige  til  Barne- 
pige. Hun  hed  Sofie  og  elskede  os  med  en  Moders 
Kærlighed.  Noget  mere  opofrende  og  trofast  Men- 
neske er  det  umuligt  at  tænke  sig.  Hun  gjorde  stor 
Forskel  paa  os;  men  hun  var  god  imod  os  alle. 
William,  Adam  og  jeg  var,  som  hun  udtrykte  sig, 
„hendes  egne,  velsignede  Børn".  Hun  gjorde  alt 
for  os  og  forkælede  os  i  høj  Grad ;  men  de  andre  holdt 
hun  ogsaa  meget  af,  om  end  i  en  ringere  Grad.  Jeg 
følte  mig  saa  tryg,  naar  jeg  var  hos  hende ;  hun  var 
som  en  øm  Moder  for  os. 

Der  var  engang  meget  travlt  i  Huset,  fordi  vi 
havde  haft  Storvask.  Sofie  skulde  Dagen  efter  til 
Alters  og  sad  og  syede  noget  paa  sit  Tøj.  Moder  kom 
ind  og  bad  hende  om  at  gaa  i  Seng,  da  Klokken  næsten 
var  12.  Hun  skulde  først  have  et  Strygebaand  syet, 
saadan  som  alle  Piger,  der  gik  med  Hue.  brugte. 
Det  strøg  Haaret  tilbage,  glat  ind  under  Huen  og 
fastholdt  det.  „Du  kan  godt  bruge  Dit  gamle  Stryge- 
baand. Sofie,  der  er  ingen,  der  kan  se  det  under 
Huen,"  sagde  Moder. 

„Nej,  tror  Fruen,  at  jeg  gaar  frem  for  Vor  Herre 
med  et  snavset  Strygebaand!  Om  ingen  andre  kunde 
se  det,  saa  ser  han  det  dog." 

Naar  vi  spurgte  hende  om,  hvor  gammel  hun  var, 
svarede  hun  :   „Aah,  jeg  kan  vel  være  i  Alder  med 

Professoren" ;  det  var  Fader,  hun  mente.  Hun  kendte 
hverken  Dato  eller  Aarstal  for  sin  Fødsel.  Vi  var  saa 
bedrøvede  for  hendes  Skyld,  fordi  hun  ingen  Fød- 
selsdag havde.  I  sine  meget  ældre  Aar  blev  hun  for- 
lovet med  en  Gaardmand.  Hun  tog  da  ud  for  at  se 
paa  Gaarden ;  men  hun  kom  tilbage  og  sagde  til  Mo- 
der :  „Det  vil  jeg  lade  Fruen  vide,  at  dér  bliver  ikke 
noget  Bryllup  af."  Da  Moder  spurgte,  hvorfor  der 
ikke  blev  noget  Bryllup  ud  deraf,  sagde  Sofie:  „Det 
er  spaaet  mig,  at  jeg  maatte  aldrig  gifte  mig  med  en 
Mand,  der  vilde  omfavne  mig  paa  et  Loft,  for  saa  blev 
jeg  ulykkelig.  Det  vilde  han  gøre,  men  saa  lod  jeg 
ham  ogsaa  vide,  at  det  var  forbi  imellem  os."  Det 
var  ikke  muligt  at  tale  hende  til  Rette,  for  hun  vilde 
ikke  have  ham.  Hun  havde  ikke  saa  faa  Penge  paa 
Kistebunden  ;  derfor  var  hun  meget  eftertragtet.  Saa 
var  hun  en  pæn  og  dygtig  Pige,  der  holdt  alt  rent  og 
propert.  Efter  nogen  Tids  Forløb  blev  hun  gift  med 
en  Smed  i  Pedersborg  ved  Sorø.  Han  havde  af  sit 
første  Ægteskab  en  Pige  og  en  Dreng,  som  var  6  og 
8  Aar  gamle.  —  Da  Sofie  saa  Børnene,  sagde  hun  til 
Smeden :  „Ja,  det  vil  jeg  lade  Dig  vide,  at  jeg  vil  have 
Lov  til  at  give  dem  Hug,  naar  de  trænger  dertil." 
Hun  havde  aldrig  tænkt  paa  at  give  os  Hug,  saa  det 
fandt  vi  underligt.  -  -  Vi  var  ganske  utrøstelige,  da 
hun  skulde  bort.  Hendes  Bryllup  stod  hos  os,  og  vi 
saltede  Suppen  med  vore  Taarer.  Hun  var  umaade- 
lig  bedrøvet ;  men  hun  sagde  dog  med  filosofisk  Ro : 
„Ja,  det  er  nu  min  Skæbne." 

Vi  besøgte  hende  ofte  i  hendes  lille  Hus  i  Peders- 

borg.    Da  vi  rejste  til  Kiel,  var  hun  næsten  fortvivlet. 
Vi  fik  senere  af  og  til  Breve  fra  hende. 

Da  jeg  var  blevet  forlovet,  sendte  hun  mig  føl- 
gende Brev : 

Pedersborg,  16.  September. 
Min  elskelig  kære  Marie  Frøken  Hauch ! 
Jeg  takker  Dig  saa  mange  Gange  for  Dit  kære 
Brev.  Vil  Du  hilse  Din  kære  Fader  og  Maader 
tusenegange  og  takke  dem  tusenegange  for  di  Penge 
Di  sendte  mig.  Jeg  vil  ogsaa  gratulere  Dig  til  Din 
Forlovelse  og  ønske  Dig  til  Lykke.  Det  glæder 
mig  meget,  at  jeg  af  Kapellanen  i  Slaglille  har  hørt, 
at  det  er  saadan  et  rart  Menneske  at  Du  er  forlovet 
med.  Vil  Du  hilse  Din  kære  Søster  Elisabeth  og 
hindes  Mand  og  ønske  Dem  tusenegange  til  Lykke 
til  Deres  Ægtestand.  Jeg  vilde  ønske  at  jeg  havde 
kunnet  spørge,  at  Di  hafde  faaet  Dem  et  Præste- 
kai. Du  hilser  min  kære  lille  Adam  Hauch  og 
Gratulerer  Ham  paa  Hans  Fødselsdag  den  18.  Sep- 
tember og  ønske  ham  tusenegange  til  Lykke  med 
hvad  hans  Føstekarakter  vil  staadere  i  denne  Ver- 
den. Vil  Du  ogsaa  hilse  min  kære  Mathilde  Frø- 
ken Hauch  fra  mig.  Jeg  kan  ikke  nægte  at  jeg  jo 
thit  længes  efter  at  tale  med  Hinde.  Vil  Du  hilse 
den  lille  Alfred  og  Othilie  og  Kysse  dem  saa  kær- 
ligt fra  mig. 

Hils  Din  kære  Broder  Wiljam  den  unge  For- 
pagter Hauch.  Vil  Du  saa  ikke  hilse  ham  og  hans 
Kone  og  det  lille  Barn  fra  mig  og  jeg  ønsker  at 
Herren  vil  bevare  Dem   fra  al  1 1  hel  og  ønske  at 

Herren  vil  velsine  Dem  alle  sammen.  Jeg  takker 
Gud  at  jeg  dog  er  saa  nogenlunde  rask  og  kan  saa 
ganske  godt  gaa  efter  Omstændighederne.     Farvel 

min  kære  Marie  Din 

Sophie  Barnepige. 

Flere  Aar  senere,  da  jeg  var  bleven  gift,  fik  jeg 
et  andet  Brev  fra  hende,  hvoraf  jeg  hidsætter  et  Brud- 
stykke. 

Pedersborg,  den  8.  Juni  1872. 

Elskelige  og  kære  Fru  Rørdam ! 
Jeg  vil  gratulere  Dig  til  Din  Fødselsdag  den  13. 
Juni.  Jeg  vil  ønske  Du  og  Din  Mand  maa  leve 
sammen  mange  glade  Aar  og  faa  megen  Glæde  af 
alle  Dine  smukke  og  velsignede  Børn.  Vil  Du 
hilse  Din  kære  Moder  og  Gratulere  hende  fra  mig 
som  har  Fødselsdag  den  samme  Dag*  og  ønske  hun 
maa  leve  mange  glade  Aar  sammen  med  alle  hen- 
des Børn. 

Vil  Du  hilse  alle  Dine  Sødskende  i  København  fra 
mig.  Du  kan  tro  jeg  er  simpel  i  denne  Sommer. 
Jeg  har  endnu  ikke  været  saa  simpel  som  jeg  er  i 
denne  Sommer.  Men  jeg  glæder  mig  ved  at  jeg 
kan  leve  og  skrive  Dig  til  paa  Din  Fødselsdag. 
Gud  velsigne  Dem  allesammen. 

Din  elskede  Barnepige. 

Du  kan  tro  jeg  elsker  Dig  af  mit  Hjærte  lige- 
som jeg  har  gjort  alle  Dage. 
Lev  vel  min  elskelige  Ven. 

*  Moder  og  jeg  havde  Fødselsdag  samme  Dag. 

Dette  andet  Brev  har  hun  aabenbart  kun  dikteret, 
og  en  anden,  der  var  mere  hjemme  i  Orthografien,  har 
skrevet  det. 

Vi  kom  hvert  Aar  til  København,  mens  min  Bed- 
stefader, Geheimeraad  Hauch,  levede.  Han  havde 
taget  sin  Afsked  som  Generalpostdirektør  og  boede  i 
Staldmestergaarden.  Jeg  husker  ham  kun  som  en 
gammel,  meget  affældig  Mand.  Han  laa  længe  i 
Sengen  om  Morgenen,  langt  ud  paa  Formiddagen. 
Naar  han  saa  kom  ind,  saa  gik  han,  slæbende  Fød- 
derne efter  sig,  omkring  i  en  lang  højrød  Slaabrok. 
Han  fik  en  Serviet  bundet  om  sig,  naar  han  skulde 
spise.  Det  gjorde  et  uudsletteligt  Indtryk  paa  os,  at 
han  altid  spildte  ned  ad  sig.  Vi  fik  mange  Skænd, 
naar  vi  spildte  ned  ad  os ;  men  der  var  ingen,  der 
sagde  noget  til  ham,  og  han  slubrede  dog  ogsaa  altid 
sin  Suppe  ned. 

Fader  maatte  sige  „De"  til  sine  Forældre.  Den- 
gang han  fyldte  6  Aar,  blev  han  kaldt  ind  til  sin  Fa- 
der, som  sagde  til  ham,  at  nu  var  han  for  stor  til  at 
sige  „Du"  til  sine  Forældre;  herefter  maatte  han  sige 
„De".  Fader  græd  meget  derover,  især  fordi  han 
ikke  maatte  sige  „Du"  til  sin  Moder. 

Nu,  da  Bedstefader  var  gammel,  ønskede  han, 
at  Fader  igen  skulde  sige  Du  til  ham,  men  det  faldt 
Fader  meget  5vært.  Han  undgik  det,  hvor  han 
kunde. 

Bedstefader  var  en  Søn  af  General  Andreas 
I  lauch,  som  først  var  gift  med  en  Frøken  Stiirup, 
senere  med  en  Frøken  von  der  Maase.        Min  Bed- 

stefader  og  hans  Broder,  den  senere  Overhofmarchal 
Hauch,  var  Børn  af  det  første  Ægteskab. 

Min  Bedstefader  var  blevet  Page  hos  Christian 
den  Syvende  i  en  Alder  af  15  Aar.  Han  fortalts 
mærkelige  Ting  om  Pagetiden  hos  denne  beklagelses- 
værdige Konge,  f.  Eks.  hvorledes  de  tilbragte  hele 
Nætter  med,  at  Kongen  kastede  sin  Nathue  hen  i 
Sengen  til  sin  Page,  som  saa  maatte  kaste  den  tilbage 
til  Kongen  igen. 

Søvn  var  der  næsten  aldrig  Tale  om.  Kongen 
fandt  paa  de  mærkeligste  Indfald,  og  Pagen  maatte 
adlyde. 

Bedstefader  fik,  da  han  blev  gammel,  en  Tjener, 
som  hed  Frederik,  og  denne  Tjener  tog  i  et  og  alt 
Herredømmet  over  ham. 

Bedstefaders  Husbestyrerinde  hed  Madam  Kol- 
ding. Hun  kom  en  Dag  ind  til  ham  og  bad  ham,  om 
han  ikke  kunde  undvære  et  Par  Benklæder  til  en 
meget  fattig  Mand.  Dertil  svarede  min  Bedstefader, 
at  han  skulde  tale  med  Frederik  om  det ;  men  noget 
efter  kom  han  igen  og  sagde:  „Frederik  siger  mig, 
at  jeg  kun  har  et  Par  Benklæder  til  om  Morgenen, 
et  Par  til  Middag,  et  Par,  naar  jeg  gaar  til  Frederiks- 
berg hans  Gang  til  Frederiksberg  bestod  i,  at  han 
gik  saa  og  saa  mange  Gange  op  og  ned  ad  en  lang 
Gang  i  sin  Bolig,  saa  var  det  i  Fod  beregnet,  at  det 
var  saa  langt  som  til  Frederiksberg  saa  har  jeg  et 
Par  Benklæder,  naar  jeg  skal  i  Uniform  til  Kongen, 
og  et  Par,  naar  jeg  skal  civil  til  Taffel,  et  Par,  naar 
jeg  skal  ud  at  køre,  og  et  Par,  naar  jeg  skal  ud  for 

at  gaa  lidt  i  Luften."  Saadan  blev  han  ved,  til  han 
havde  regnet  20  Par  Benklæder  op,  og  tilsidst  sagde 
han :  „Altsaa  ser  De,  go'e  Kolding,  at  jeg  kan  ingen 
Benklæder  undvære  til  den  stakkels  Mand." 

Dette  hørte  jeg  senere  Madam  Kolding  fortælle 
min  Moder. 

Da  min  Fader  i  sin  Ungdom  vilde  gaa  den  stude- 
rende Vej,  blev  hans  Fader  meget  vred  og  behandlede 
ham  i  lang  Tid  som  en  forloren  Søn. 

Min  Faders  Farbroder,  Overhofmarchal  Hauch, 
havde  stor  Indflydelse  paa  sin  Broder.  Han  fore- 
stillede ham,  at  Fader  var  meget  dygtig,  saa  han 
skulde  have  Lov  til  at  studere.  Hofvejen  vilde  Fa- 
der dog  ikke  passe  til.  Da  Fader  saa  til  Magisterkon- 
ferens fik  Udmærkelse,  slog  hans  Fader  sig  ogsaa  til 
Ro  og  lod  ham  have  Lov  til  at  studere  videre.  Jura 
maatte  Fader  dog  gerne  have  studeret,  da  han  saa 
kunde  gaa  Hofvejen,  men  ikke  Zoologi,  som  han 
gjorde. 

Som  tidligere  omtalt  havde  jeg  i  Daaben  faaet  tre 
Navne,  deriblandt  Navnet  Ovine,  hvad  en  afdød  Dat- 
ter af  min  Bedstefader  hed.  Det  var  egentlig  be- 
stemt, at  jeg  skulde  kaldes  Ovine:  men  mine  Foræl- 
dre kunde  bedre  lide  Navnet  Marie,  og  saa  kaldte  de 
mig  saadan. 

1  >ei  var  min  Bedstefader  meget  ærgerlig  over. 
Han  tog  en  Dag  en  lang  og  svær  Guldkæde  op,  som 
han  havde  liggende  i  en  Æske.  og  sagde:  „Ja,  hvis 
hun  nu  var  blevet  kaldt  tor  Ovine.   saa  skulde  hun 

have  haft  denne  Kæde,  nu  faar  den  anden  lille  Ovine 
den."     Det  var  en  Datter  af  hans  Fætter. 

Hver  Morgen  skulde  vi  ind  til  Bedstefader  og  sige 
God  Morgen,  medens  han  laa  i  Sengen.  Naar  vi  gik, 
gav  han  os  hver  et  Stykke  Brystsukker,  som  han 
havde  i  en  Æske.  Jeg  tror,  det  var  den  eneste  Ven- 
lighed, han  viste  os,  jeg  husker  da  aldrig,  at  han  talte 
til  os.  Min  Bedstefader  var  født  1754,  og  han  døde 
1839,  85  Aar  gammel. 

Det  er  næsten  mærkeligt,  at  jeg  ganske  tydeligt 
kan  huske  Bedstefader.  Der  blev  aldrig  talt  om  ham 
i  vort  Hjem,  saa  det  kan  ikke  være  Erindringer  paa 
anden  Haand.  Da  jeg  er  født  1834,  har  jeg  altsaa 
kun  været  5  Aar,  da  han  døde. 

Overhofmarchal  Hauch  har  jeg  aldrig  set.  Han 
var  død  et  Aars  Tid  før  min  Bedstefader.  Fader  holdt 
overordentlig  meget  af  ham,  og  han  tog  sig  i  alle  Hen- 
seender meget  af  Fader. 

Jeg  kom  som  Barn  en  Del  hos  Professor  Wege- 
ner, den  senere  Gehejmearkivar.  Han  havde  et  over- 
ordentlig stort  Bibliotek  f.  Eks.  saa  godt  som  alt,  hvad 
der  var,  baade  af  ældre  og  nyere  dansk  Skønlittera- 
tur. Han  havde  faaet  Interesse  for  mig,  fordi  han 
havde  hørt,  at  jeg  saa  gerne  vilde  læse.  Derfor  til- 
bød han  mig  at  laane  Bøger  af  ham,  saa  mange  som 
jeg  vilde.  Det  benyttede  jeg  mig  af  i  rigt  Maal,  og 
jeg  slugte  formelig  Bøgerne.  For  at  paase,  at  jeg 
læste  dem  ordentligt,  holdt  han  næsten  Eksamen  over 
mig,  naar  jeg  bragte  dem  tilbage. 

Fader  havde  indrettet  sig  et  Bibliotek  i  et  Kvist- 

værelse,  der  stødte  op  til  hans  Studerekammer.  I 
Værelset  stod  en  Klædekurv,  og  jeg,  der  mellem  Fa- 
ders Bøger  havde  fundet  Kirkegaards  „Enten-Eller", 
lagde  mig  i  Kurven  og  nød  Læsningen. 

Moder  har  fortalt,  at  hun  en  Dag  kom  op  og  fandt 
mig  fordybet  i  en  Bog.  „Læser  Du  nu  igen,  Ma- 
rie? Hvad  er  det  dog,  Du  læser?"  „Aah,  søde 
Moder,  det  er  bare  „En  Forførers  Dagbog".  Det 
var  næppe  sund  Læsning  for  et  Barn  i  min  Alder. 
Jeg  ved  ikke  nøjagtig,  hvor  gammel  jeg  var ;  men 
siden  jeg  kunde  ligge  bekvemt  i  en  Klædekurv,  kan 
jeg  næppe  have  været  ret  gammel. 

Heldigvis  tager  man  dog  ikke  mod  det,  man  ikke 
torstaar. 

Holbergs  Komedier  læste  jeg,  mest  paa  Grund  af 
Kærlighedshistorien  mellem  Leander  og  Leonora, 
skønt  den  dog  ellers  er  mager  nok. 

Til  Lærerinde  havde  vi  et  meget  rart  Menneske, 
en  Frøken  Cøln,  som  var  hos  os  i  en  Aarrække.  saa 
vidt  jeg  ved,  en  halv  Snes  Aar. 

Foruden  at  undervise  os  hjalp  hun  Moder  med 
Syning  og  i  Huset  og  var  til  Nytte  paa  enhver  Maade. 
for  hun  var  et  usædvanlig  rart  Menneske,  baade  god 
og  trofast.  Men  som  Lærerinde  var  hun  kun  tarve- 
lig. Vi  maatte  lære  alting  udenad,  og  hun  hørte  os 
ordret  efter  Bogen.  Det  kedede  os  forfærdelig;  men 
dengang  fandt  man  det  ganske  ufornødent,  at  Under- 
visningen skulde  være  fornøjelig,  særlig  naar  det  an- 
gik Pigebørn;  de  behøvede  jo  ikke  saa  mange  Kund- 

ber.     Vi  for  vort  Vedkommende  blev  undervist  i 

Læsning,  Skrivning  og  Haandarbejde,  det  nødvendig- 
ste af  Historie,  Geografi  og  lidt  Tysk.  Af  Moder, 
som  havde  lært  Fransk  af  den,  ikke  mindst  som 
Fransklærer  kendte  reformerte  Præst  Raffard, 
lærte  vi  noget  af  dette  Sprog.  Jeg  husker  tydelig,  at 
jeg  maatte  læse  for  hende  af  Rousseaus  „La  nouvelle 
Heloise",  „Emile"  og  „Confessions"  -  en  næppe 
ganske  velvalgt  Læsning  for  et  Barn  paa  9     10  Aar. 

Da  jeg  voksede  til,  har  jeg  ofte  med  et  Suk  ønsket, 
at  Frøken  Cølns  Undervisning  havde  været  bedre, 
saa  jeg  havde  faaet  mine  Evner  mere  alsidig  udviklet. 
Nu  fik  jeg  kun  alt  for  megen  Tid  til  at  beskæftige  mig 
med  Skønlitteraturen. 

Da  vi  voksede  noget  til,  fik  vi  Lov  at  komme  med 
til  Festerne  paa  Akademiet,  især  naar  der  blev  spillet 
Komedie.  Vermehren,  der,  som  jeg  før  nævnte,  var 
Student  fra  Sorø,  spillede  udmærket  Komedie ;  jeg 
husker  ham  især  som  Hummer  i  „De  Uadskillelige" ; 
men  ellers  havde  især  Bille,  den  senere  Redaktør  af 
„Dagbladet",  ualmindelige  Evner  som  Skuespiller. 
Han  var  Klokker  Link  i  „Ja"  af  Heiberg.  Jeg  har 
ogsaa  set  ham  i  en  Damerolle  i  „Debatten  i  Politiven- 
nen". 

Et  Par  Aar  efter  Adams  Fødsel  fik  Moder  en  lille 
Pige,  og  kort  Tid  efter,  da  hun  var  rask  igen,  tog 
Fader  paa  Besøg  til  „Nysø"  hos  Baron  Stampes,  hvor 
baade  Thorvaldsen  og  Grundtvig  var  Gæster.  Fader 
satte  megen  Pris  paa  Thorvaldsen,  der  havde  vist  sig 
som  en  trofast  Ven,  dengang  Fader  paa  Rejsen  i  Ita- 
lien fik  sit  Ben  sat  af. 

Baronesse  Stampe,  som  altid  havde  vist  Fader 
megen  Venlighed,  fik  den  Ide,  at  de  alle  nogle  Dage 
senere  skulde  rejse  til  Sorø ;  saa  skulde  Grundtvig 
døbe  den  lille  Pige,  Thorvaldsen  staa  Fadder,  og  hun 
selv  være  Gudmoder.  Saadan  skete  det  ogsaa ;  den 
lille  Pige  blev  opkaldt  efter  Thorvaldsen  og  kom  til 
at  hedde  Louise  Albertine. 

Fader  kom  som  bekendt  i  en  heftig  Strid  med  Hei- 
berg og  siden  ogsaa  med  Hertz. 

Egentlig  udsprang  dette  af  Striden  mellem  Heiberg 
og  Oehlenschlåger,  der  førtes  i  Aarene  1827  29, 
fra  Heibergs  Side  i  „Flyvende  Post",  hvor  han  over- 
faldt Oehlenschlåger  og  frakendte  ham  al  dramatisk 
Evne.  Fader  tog  altid  varmt  Oehlenschlågers  Parti; 
dette  gav  Anledning  til  Heibergs  Overfald  paa  ham 
og  de  to  andre  Professorer  i  Sorø,  Wilster  og  P. 
Hjorth,  et  Overfald,  der  i  Grovhed  og  Overlegenhed 
var  ualmindeligt  selv  paa  den  Tid.  Som  Eksempel 
nævner  jeg  Heibergs  „Laterna  magica"s  8de  Billede: 

Hvad  ligner,  o  Sorø,  din  kritiske  Glæde, 
naar  Posten  er  kommen  fra  kongelig  Stad; 
ved  Klangen  af  Hornet  paa  Torv  og  i  Stræde 
Du  bærer  Dig  ganske  forunderligt  ad. 

Du  skriver  og  skriver  og  skriver  og  skriver, 
Du  skriver,  vil  skrive-,  har  skrevet  og  skrev; 
men  Skriftet  i  poste  restante  Forbliver, 
og  Publikum  har  der  et  uindløst  Brev. 

Dit  Auxiliair  Korps  Du  lader  marchere 
med  to  Generaler  og  en  Adjudant, 
mens  hine  paa  Prosa  kun  polemisere, 
flankerer  mig  denne  paa  Rim  saa  galant. 

Blandt  Muserne  hverver  han  syv  militaire, 
og  dog  har  han  ikke  syv  niende  Del; 
thi  selv  han  et  minus  til  Summen  maa  bære, 
og  følgelig  mangler  der  stort  i  en  Hel. 


1830,  da  denne  Strid  var  ved  at  stilne  af,  kom 
Hertz  til  alles  Overraskelse  anonymt  med  „Gengan- 
gerbrevene".  Han  beundrede  Heiberg  og  nedsatte 
min  Fader  i  hele  hans  Optræden  imod  Heiberg.  „Gen- 
gangerbrevene",  der  kom,  som  om  Baggesen  havde 
skrevet  dem  i  Himlen,  var  meget  jordiske  i  de  fort- 
satte Kævlerier.  Men  de  var  formfuldendte,  og  ved 
deres  Vittigheder  og  bidende  Spot  over  Fader  tiltrak 
de  sig  megen  Opmærksomhed  og  nød  stor  Yndest. 

En  Dame  af  det  meget  fine  Selskab,  Fru  Admi- 
ralinde Wulff,  som  havde  overordentlig  store  æsteti- 
ske Interesser,  sagde  engang  til  min  Moder  :  „Ja,  Gen- 
gangerbrevene,  de  er  min  Bibel".  Det  var  en  daar- 
lig  Bibel  at  hente  Trøst  i,  og  det  var  ikke  meget  hen- 
synsfuldt at  henvende  disse  Ord  til  min  Moder,  hvis 
Mand  var  blevet  saa  stygt  forhaanet  i  den  Bog,  som 
hun  kaldte  „sin  Bibel". 

Da  Fader  flere  Aar  senere  digtede  „Svend  Gra- 
the",  vakte  denne  Bog  Heibergs  Beundring  i  saa  høj 
en  Grad,  at  han  skrev  til  Fader,  at  han  satte  „Svend 


Marie  Rørdam:  Tilbageblik. 

Grathe"  ved  Siden  af  Shakespeares  Dramaer.  Des- 
uden bad  han  Fader  om  at  glemme  gammelt  Nag,  saa 
de  igen  kunde  mødes  som  Venner.  Fader  besvarede 
hans  Brev  meget  venligt,  og  kort  Tid  efter  kom  Hei- 
bergs til  Sorø,  hvor  de  besøgte  Rektor  Bojesens.  Sam- 
tidig aflagde  de  mine  Forældre  et  Besøg  og  var  me- 
get venlige.  Fra  den  Tid  af  var  der  et  godt  Forhold 
imellem  mine  Forældre  og  Heibergs.  Naar  de  kom  ind 
til  København,  besøgte  de  Heibergs,  og  da  vi  senere 
hen  i  Tiden  kom  til  at  bo  i  København,  kom  vi  der 
jævnlig.  Fader  og  Heiberg  havde  maaske  ikke  syn- 
derlig Sympathi  for  hinanden,  men  der  var  aldrig 
senere  noget  i  Vejen  mellem  dem. 

Hertz  og  Fader  havde  derimod  ikke  noget  Sam- 
kvem med  hinanden. 

Min  Fader  og  Povl  Martin  Møller  var  meget  gode 
Venner  og  havde  været  det  fra  Ungdommen  af.  Fa- 
der fortalte  mange  morsomme  Historier  om  P.  M. 
Møllers  Ejendommeligheder.  Orden  og  Renligheds- 
sans  synes  ikke  at  have  hørt  til  hans  mest  fremra- 
gende Egenskaber,  efter  hvad  Fader  fortalte. 

Han  købte  i  sin  Ungdom  uldne  Sokker,  som  han 
gik  med,  til  de  var  slidt  op,  uden  at  lade  dem  vaske; 
ligesaa  med  sit  øvrige  Uldtøj.  Han  vidste  næppe,  at 
I  Ildtøj  kunde  vaskes. 

Morsomt  er  det  at  læse,  hvorledes  han  har  ironise- 
ret over  sig  selv  i  „En  Students  Eventyr",  hvor  Licen- 
tiaten staar  og  roder  i  en  Bunke  snavset  Lintøj. 

P.    M.    Møllers    Hjerte    havde   efter    Faders   Si- 

gende  været  meget  bevægeligt ;  han  sværmede  snart 
for  den  ene  og  snart  for  den  anden.  Dog  kunde  hans 
Forelskelse  ogsaa  være  af  betydelig  alvorligere  Art. 
Han  lærte  saaledes  en  Frøken  Grethe  Bloch,  Dat- 
ter af  Rektoren  i  Roskilde,  at  kende.  Hende  lige- 
frem tilbad  han.  En  Vinterdag,  da  det  sneede  og  var 
bidende  koldt,  vilde  han  have  Fader,  som  jo 
dengang  var  ung  og  rask,  til  at  gøre  sig  Følgeskab 
fra  København  til  Roskilde,  for  at  han  kunde  faa 
Lejlighed  til  at  se  den  elskede  Pige  stige  i  Vognen. 
Han  vidste  nemlig,  at  hun  den  Aften  skulde  til  Bal. 
Da  Fader  ikke  vilde  gaa  med  de  4  Mil  i  det  skrække- 
lige Vejr,  gik  han  virkelig  derud  alene  trods  Sne  og 
Kulde.  Senere  blev  P.  M.  Møller  en  Tid  officielt 
forlovet  med  Grethe  Bloch ;  men  hun  gjorde  det  forbi 
igen.  Aarsagen  var  efter  Faders  Sigende,  at  Grethe 
Blochs  Moder  en  Dag  saa  nogle  af  P.  M.  Møllers 
Breve  og  holdt  sig  op  over  dem.  „Du  kan  tro,  min 
Pige,"  sagde  hun,  „at  Din  Fader  skrev  anderledes 
kærlige  Breve  til  mig,  da  vi  var  forlovede."  P.  M. 
Møllers  Breve  havde  nemlig  intet  af  den  gammeldags 
Svulstighed,  som  hun  var  vant  til ;  de  var  langt  mere 
kammeratlige.  Grethe  Bloch,  der  var  meget  let  paa- 
virkelig,  blev  da  fortrydelig  over  sin  Kærestes  for- 
mentlige Kulde  og  gik  sporenstregs  hen  og  skrev 
et  Brev,  hvori  hun  hævede  Forlovelsen.  P.  M.  Møl- 
ler blev  fortvivlet,  men  var  dog  for  stolt  til  at  ville 
gøre  det  godt  igen,  og  saaledes  gik  det  til,  at  Grethe 
Bloch  kort  efter  blev  forlovet  og  gift  med  en  Adjunkt 
Thriege  i  Roskilde.     P.  M.  Møller  gik  imidlertid  en 

lang  Tid  med  en  smerteblandet  Glæde  op  i  sin  ulyk- 
kelige Kærlighed,  ja,  hans  Følelser  var  endog  saa 
alvorlige,  at  han  egentlig  aldrig  glemte  denne  sin  Kær- 
lighed, skønt  han  ganske  vist  senere  blev  gift.  og  det 
endog  hele  to  Gange,  og  holdt  meget,  navnlig  af  sin 
første  Kone. 

Det  er  da  ogsaa  til  Fru  Thriege,  f.  Bloch,  at  han 
senere  skrev  Digtet  „Den  gamle  Elsker".  Det  skil- 
drer, hvorledes  han  som  gammel  Mand  tænker  sig  at 
besøge  sin  Ungdomselskede. 

Og  naar  jeg  er  bleven  en  gammel  Mand, 

Og  mit  Skæg  er  hvidt, 
Naar  Piben  jeg  holder  med  stumpede  Tand, 

Og  hviler  mig  tidt; 

Da  kommer  en  Drøm  fra  min  Ungdomsvaar 

Til  min  Lænestol, 
Efter  Dig  jeg  en  inderlig  Længsel  faar, 

Du  Kvindernes  Sol! 

Og  naar  Du  da  strikker  med  Dine  Smaa 

Ved  det  store  Bord, 
Med  eet  det  banker  pludselig  paa, 

Før  Du  veed  et  Ord. 

Da  kommer  en  skikkelig  gammel  Person, 

Hans  Tinding  er  bar, 
En  underlig,  sørgelig,  lystig  Patron, 

To  Roser  han  har. 

Den  ene  sætter  han  i  Dit  Bryst, 

Den  anden  i  sit, 
Og  ser  paa  den  aldrende  Viv  med  Lyst, 

'  >g  hviler  sig  lidt. 

Og  naar  de  da  visne,  de  Roser  to, 

Saa  visne  vi  med. 
Vi  ville  da  sove  sammen  i  Ro, 

I  en  evig  Fred. 

Naar  det  derimod  er  blevet  fortalt,  at  han  skal 
have  skrevet  Digtet  „Torbisten  og  Fluen"  til  Grethe 
Bloch,  da  er  det  en  Fejltagelse.  Det  var,  efter  hvad 
min  Fader  og  Moder  samt  Fru  Bredsdorff,  P.  M.  Møl- 
lers Søster,  mange  Gange  har  omtalt  i  min  Nærvæ- 
relse, ved  en  hel  anden  Lejlighed,  han  skrev  det. 

Han  traf  ofte  sammen  med  en  meget  livlig  og  be- 
gavet ung  Dame,  Frøken  Raffn,  og  hans  saarede 
Hjerte  blussede  op,  saa  han  blev  forelsket  i  hende. 

Da  han  en  Aften  fulgte  hende  hjem,  og  de  netop 
gik  igennem  Vesterport,  hvor  Vognene  rullede  og 
buldrede,  friede  han  til  hende.  Hun  blev  nervøs  og 
forskrækket  og  svarede  ham  „Nej". 

Senere  fortrød  hun  det  meget,  og  da  hun  var  en 
god  Veninde  af  Ingemann,  bad  hun  denne  om  at  gøre 
det  godt  imellem  hende  og  Povl  Møller.  Ingemann, 
som  holdt  meget  af  Frøken  Raffn,  skrev  til  Povl  Møl- 
ler og  sagde  i  sit  Brev,  at  Frøken  Raffn  meget  for- 
trød, at  hun  havde  afslaaet  hans  Frieri,  da  hun  virke- 
lig holdt  af  ham. 

Paa  dette  Brev  svarede  Povl  Møller  med  at  sende 
sit  Digt  „Torbisten  og  Fluen"  til  Ingemann  og  bede 
ham  lade  det  gaa  videre.  Dette  tilgav  Ingemann  ham 
aldrig. 

Senere  blev  Povl  Møller  gift  med  en  Frøken  Betty 
Berg,  som  han  var  overordentlig  lykkelig  med. 

Han  friede  skriftligt  til  hende  og  sluttede  Brevet 
med  følgende  Ord.  „Hvis  De  vil  svare  mig  Nej,  vil 
De  saa  ikke  nok  lade  være  med  at  forsikre  mig  om 
Deres  Højagtelse."  Disse  Forsikringer  havde  han 
nemlig  altfor  tit  faaet  af  de  forskellige,  han  havde 
friet  til. 

Efter  syv  Aars  lykkeligt  Ægteskab  mistede  han 
sin  Kone.  Da  han  blev  en  ældre  Mand,  blev  han 
svag  og  trængte  haardt  til  Omhu  og  Pleje.  Han  gif- 
tede sig  da  igen  med  en  Frøken  Bulow,  som  havde 
været  en  god  Veninde  af  hans  første  Kone. 

Med  hende  var  han  kun  gift  i  faa  Aar. 

Efter  hvad  jeg  har  hørt,  døde  han  af  en  Hjerte- 
sygdom. 

Vi  Børn  i  Sorø  var  meget  optaget,  naar  vi  hørte, 
at  H.  C.  Andersen  var  kommet  i  Besøg  hos  Inge- 
manns. Der  kom  han  et  Par  Gange  om  Aaret,  og 
vi  vidste,  at  vi  saa  med  Sikkerhed  kunde  vente  hans 
Besøg  hos  os. 

Det  var  en  stor  Begivenhed  for  os  at  se  ham. 
Han  klippede  de  dejligste  Ting  ud  i  Papir:  Kirker 
med  høje  Taarne,  Danserinder,  som  kunde  staa,  og 
naar  man  blæste  paa  dem,  saa  det  ud,  som  de  dan- 
sede, ogsaa  Dervisher  o.  a. 

Han  fortalte  os  mange  Historier.  Dengang  holdt 
han  virkelig  meget  af  Børn ;  senere  blev  han  saa  ner- 
vøs, saa  han  ikke  kunde  taale,  at  Børn  stod  ved  Siden 
af  ham. 

Hvem  der  har  hørt  noget  om  Andersen,  ved  sik- 

kert,  at  han  blev  meget  haardt  behandlet,  ja,  næsten 
hundset  af  dem,  der  kaldte  deres  Optræden  for,  „at 
de  tog  sig  af  ham". 

I  sin  første  Ungdom  kom  Andersen  meget  til  Oeh- 
lenschlågers,  hvis  Datter  Charlotte  havde  kastet  sin 
Gunst  paa  ham ;  hun  morede  sig  ved  at  trække  ham 
op  og  gøre  ham  latterlig.  Andersen  mærkede  i  sin 
Uskyldighed  intet  dertil ;  han  beundrede  hende  liden- 
skabeligt. Han  talte  dengang  endnu  noget  fynsk  og 
kunde  ikke  udtale  „D"  uden  som  „S"  eller  „J". 

En  Aften,  da  der  var  unge  hos  Oehlenschlågers, 
havde  Lotte  i  Forvejen  aftalt  med  nogle  Veninder,  at 
de  vilde  faa  ham  til  at  deklamere  „Det  døende  Barn". 
Andersen  var  straks  villig  til  at  gøre  det. 

De  stillede  en  Forhøjning  midt  paa  Gulvet,  og 
omkring  den  havde  Lotte  stillet  en  Halvkreds  af 
mange  Lys.  Andersen  maatte  saa  op  paa  Forhøjnin- 
gen for  at  deklamere.  Da  han  kom  til  det  Vers,  hvor 
Barnet  siger  til  Moderen,  at  hendes  Kind  er  vaad,  de- 
klamerede Andersen : 

„Den  er  vaas,  og  dog  som  Ild  den  brænder. 
Mojer!  jeg  vil  altid  være  Din." 

Saa  brølede  de  alle  af  Latter.  Andersen  sprang 
fortvivlet  over  alle  Lysene  og  løb  hjem  uden  Hat  og 
Overfrakke. 

Det  varede  mange  Dage,  inden  Lotte  kunde  faa 
ham  til  at  tilgive  det. 

Oehlenschlåger  og  hans  Hustru  anede  intet  om, 
hvad  Lotte  gjorde.     De  blev  meget  bedrøvede  over. 

at  Andersen  skulde  lide  en  saadan  Krænkelse  i  deres 
Hjem. 

I  København  kom  han  meget  til  Kommandør 
Wulffs,  hvor  Fruen  og  Døtrene  virkelig  tog  sig  kær- 
ligt af  ham.  Kommandør  Wulff  selv  var  en  meget 
ivrig  Tilhænger  af  Heiberg  og  saa  i  høj  Grad  ned 
paa  Andersen.  En  Dag  stod  der  i  Avisen  et  smukt 
Digt;  nedenunder  stod  blot  trykt  „H".  -  Kom- 

mandør Wulff  læste  Digtet  med  stor  Glæde  og  sagde : 
„Ja,  det  kan  man  ikke  tage  fejl  af;  det  er  af  Heiberg. 
Der  er  dog  ingen,  der  skriver  som  han." 

Den  ældste  Datter  var  Andersens  fortrolige.  Da 
Andersen  selv  sad  ved  Siden  af  hende,  hviskede  hun 
til  ham:  „Maa  jeg  sige  det?"  hvortil  han  nikkede  Ja. 

Hun  gik  da  hen  til  sin  Fader  og  sagde:  „Fader, 
det  er  Andersen,  der  har  skrevet  Digtet." 

Kommandør  Wulff  rejste  sig  da  op,  smed  Avisen 
paa  Gulvet,  trampede  paa  den  og  sagde:  „Saa  er  det 
min  Salighed  ogsaa  noget  Schkidt!"  Derpaa  gik  han 
ud  af  Stuen. 

Andersen  følte  sig  i  saa  høj  Grad  krænket  og  ned- 
slaaet,  at  han  græd.  Lidt  efter  kom  Kommandør 
Wulff  igen  ind,  gik  hen  bag  ved  H.  C.  Andersens 
Stol,  trak  ham  i  Øret  og  sagde  blot:  „Hans  Christian 
Andersen !"  Det  var  nu  hans  Maade  at  bede  om  For- 
ladelse paa. 

Jeg  har  mange  Gange  været  sammen  med  An- 
dersen, ogsaa  efter  at  jeg  var  blevet  gift. 

Del  forekom  mig  unægtelig,  at  hans  Digterbega- 

velse,  alt  som  Aarene  gik,  steg  ham  noget  til  Hovedet. 
Han  gik  til  sidst  ud  fra  som  givet,  at  var  han  i  et  Sel- 
skab, skulde  alt  og  alle  dreje  sig  om  ham.  Og  skete 
dette  ikke,  blev  han  distrait  og  ude  af  Humør.  -  Jeg 
har  hørt  fortælle  om  ham,  at  han,  da  han  som  en 
gammel  Mand  en  Sommer  opholdt  sig  nogen  Tid  paa 
en  jydsk  Herregaard,  en  Morgen  kom  ned  og  beret- 
tede, hvorledes  han  om  Natten  havde  haft  en  vid- 
underlig Drøm. 

„Jeg  drømte,"  fortalte  han,  „at  jeg  kom  til  et  højt 
Bjerg,  Parnasset,  som  jeg  begyndte  at  bestige  ad  en 
stejl,  i  Bjerget  udhugget  Trappe.  Jeg  var  næsten 
kommet  op  til  det  øverste  af  denne,  da  jeg  mærker, 
at  én  griber  mig  fat  i  min  ene  Fod,  for  at  jeg  skal 
slæbe  ham  med  til  Tops.  Jeg  ser  ned  og  opdager,  at 
den,  der  saaledes  holder  mig  tilbage  er        Goethe!" 

Fader  havde  været  en  trofast  Tilhænger  af  Oeh- 
lenschlåger  al  sin  Tid,  lige  fra  sin  første  Ungdom  af. 
Han  elskede  især  Oehlenschlågers  ældre  Digtning : 
Digtet  „Guldhornene",  „Aladdin",  „Hakon  Jarls 
Død",  ogsaa  Tragedien  „Hakon  Jarl",  „St.  Hans  Af- 
tens Spil",  „Nordens  Guder"  og  „Vaulundurs  Saga". 
Ogsaa  „Jesus  i  Naturen"  holdt  Fader  meget  af.  Disse 
Værker  kunde  bringe  ham  i  begejstret  Fyr  og  Flamme, 
naar  han  blot  talte  om  dem.  Han  indgød  ogsaa  os 
Børn  stor  Ærbødighed  for  næsten  alt,  hvad  Oehlen- 
schlåger  har  skrevet,  især  i  sine  yngre  Aar.  Men 
ogsaa  hans  senere  Digtninge  fandt  Fader  altid,  der 

var  mange  store  Skønheder  i  ved  Siden  af  de  Fejl, 
som  Kritikken  efter  hans  Mening  omtalte  alt  for  me- 
get, —  Skønheder,  som  viste,  at  det  var  Oehlenschlå- 
ger  selv,  der  havde  skrevet  dem.  Ja,  Fader  var 
sandelig  en  kærlig  Ven  imod  Oehlenschlæger.  Fru 
Oehlenschlåger  betragtede  baade  han  og  Moder 
som  den  kærligste  Veninde.  Moder  foretrak  i  høj 
Grad  Fru  Oehlenschlåger  og  fandt,  at  Oehlenschlå- 
ger i  sine  ældre  Aar  var  blevet  meget  filistrøs.  Han 
satte  næsten  utilbørlig  Pris  paa  god  Mad.  Fru  Oeh- 
lenschlåger var  en  udmærket  Husmoder  -  alt,  hvad 
hun  lavede  var  saa  godt,  som  det  var  muligt.  Hun 
satte  ikke  megen  Pris  paa  sin  Svigerinde,  Sophie  Ør- 
sted, f.  Oehlenschlåger.  En  Dag  kom  hun  meget 
oprørt  hjem  fra  et  Selskab  hos  hende ;  Sophie  Ørsted 
havde  skaaret  en  Kalvesteg  for  og  havde  givet  sin 
Mand  et  daarligt  Stykke,  og  hun  var  meget  forbitret 
over  en  saadan  Mangel  paa  Hensyntagen  overfor  sin 
Ægteherre  og  Husbond.  „Og  saa  giver  hun  saa 
sandelig  Ørsted  af  „Slaget".  Jeg  har  ved  Gud  aldrig 
givet  Oehlenschlåger  af  „Slaget" ! 

Hun  gik  mange  mødige  Skridt  for  at  skaffe  det 
bedste,  som  hun  paa  nogen  Maade  kunde  faa ;  men 
hun  høstede  kun  ringe  Taknemmelighed  derfor. 
Der  blev  næsten  hver  Dag  sagt  noget  forringende  om 
Maden. 

En  Dag  fik  de  Kødsuppe.  Da  Oehlenschlåger 
havde  spist  nogle  Mundfulde,  lagde  han  sin  Ske  ned 
med   en   resigneret  Mine.  „Ja,   Oehlenschlåger." 

s;i^de  hun  med  høj  Stemme,  „der  er  et  muggent  Æg 

i  Bollerne;  men  Du  kan  godt  spise  dem,  for  det  sma- 
ges ikke  meget."  Men  han  lod  Suppen  staa  og  følte 
sig  meget  fornærmet. 

En  anden  Gang  fik  de  Høns  i  Aspargessauce.  Jo- 
hannes, den  ældste  Søn,  hviskede  noget  til  sin  Fader; 
denne  sagde  da  med  dybt  fornærmet  Stemme :  „Jo- 
hannes siger  mig,  at  der  er  kommet  Østers  til  Byen. 
Danmarks  største  Digter  skal  nøjes  med  Asparges!" 
Deraf  udspandt  der  sig  imellem  dem  en  længere  Sam- 
tale, som  snarere  kunde  kaldes  for  Skænderi.  Det 
endte  med,  at  Oehlenschlåger  tog  sin  Tallerken,  gik 
ud  og  slog  Døren  haardt  i  efter  sig. 

Af  saadanne  Scener  oplevede  mine  Forældre 
mange;  men  Fader  holdt  ikke  af  at  tale  derom. 

En  Dag  tog  Oehlenschlåger  Moder  til  Side  og 
sagde  :  „Kære  Renna  Hauch,  De  sætter  alt  for  megen 
Pris  paa  Christiane ;  hun  er  en  prosaisk  Natur  og 
slet  ikke  saadan,  som  De  indbilder  Dem  det."  Moder 
svarede  med  at  lovprise  Fru  Oehlenschlåger ;  men  det 
syntes  han  ikke  om. 

Fru  Oehlenschlåger  tilbad  formelig  Oehlenschlå- 
ger og  taalte  ikke  et  Ord  imod  ham,  saa  blev  hun  helt 
ude  af  sig  selv.  Han  holdt  dog  vist  ogsaa  af  hende, 
skønt  han  tit  var  misfornøjet  med,  hvad  hun  gjorde. 

Paa  hendes  Fødselsdag  skrev  Oehlenschlåger 
hvert  Aar  et  langt  Brev  til  hende  og  sagde  deri,  at  fra 
nu  af  vilde  de  altid  leve  i  Fred  og  Kærlighed  med  hin- 
anden. Fru  Oehlenschlåger  var  hver  Fødselsdag  al- 
deles henrykt  og  sagde :  „Ja,  vi  skal  nu  herefter  leve 

sammen  som  Guds  Engle  i  Himmerig."  Desværre 
varede  det  sjældent  længere  end  til  Middagsbordet. 

En  Dag,  da  Oehlenschlåger  havde  været  særlig 
utilfreds  med  hende,  sagde  hun  :  „Ja,  jeg  skulde  aldrig 
have  været  Oehlenschlågers  Kone ;  han  skulde  have 
haft  en  ædel  Fuchsschwanzer  til  Kone,  som  havde  sagt 
Ja  og  Amen  til  alt,  hvad  han  sagde." 

Fru  Oehlenschlåger  havde  en  Fejl  trods  sin  ellers 
saa  udmærkede  Karakter.  Hun  kunde  aldrig  holde 
op  i  Tide,  naar  hun  var  blevet  ivrig  over  at  tale  imod 
noget,  som  hun  fandt  var  uretfærdigt  eller  ikke  sandt, 
hvad  enten  det  gjaldt  hende  selv  eller  andre.  Derfra 
stammede  tit  de  mange  Scener.  Hvis  hun  havde  bidt 
sig  i  Tungen  for  at  tie  stille,  saa  var  Scenen  død  i 
Fødselen  og  behøvede  ikke  at  følges  til  Graven  af 
Slægt  og  Venner. 

Fru  Oehlenschlåger  var  ked  af,  at  hendes  Mand 
altid  var  saa  ængstelig  og  varsom  over  for  Børnene. 
Han  fandt  aldrig,  at  hun  var  forsigtig  nok  med  dem. 
En  Dag,  da  han  havde  bebrejdet  hende,  at  hun  var 
alt  for  uforsigtig  et  af  Børnene  faldt  nemlig  paa 
Gulvet  og  stødte  sig  en  Bule  i  Panden  sagde  Fru 
Oehlenschlåger  noget  ærgerlig :  „Jeg  kan  ved  Gud 
ikke  begribe,  at  Oehlenschlåger  tør  betro  mig  Bør- 
nene, f  ø  r  de  kommer  til  Verden.  Naar  de  først  er 
fødte,  saa  er  jeg  ikke  forsigtig  nok  til  næsten  at  røre 
ved  dem." 

( khlenschlåger  var  en  meget  smuk  Mand ;  men 
mange  fandt,  at  der  var  noget  sydlandsk  eller  snarere 
jødisk  i  hans  Udseende.    En  Dag  gik  han  ud  at  spad- 

sere,  og  lidt  efter  mødte  han  Barnepigen,  der  gik  med 
hans  egne  Børn.  Han  gik  hen  til  Børnene  og  talte 
med  dem,  og  da  han  gik,  kyssede  han  dem.  En  an- 
den Pige,  der  stod  ved  Siden  af  Barnepigen,  sagde 
da  :  „Hvad  vilde  den  Jødetamp  tale  med  de  velsignede 
Børn  for?  Og  saa  kyssede  han  dem  oven  i  Købet!" 
Oehlenschlågers  Barnepige  svarede  da,  at  han  var 
Børnenes  Fader,  til  stor  Forbavselse  for  den  anden 
Pige. 

Fru  Oehlenschlåger  døde  1841.  Fader  skrev  da 
et  smukt  Digt  over  hende.  Det  udtrykte  ganske  Fru 
Oehlenschlågers  Karakter,  baade  hendes  udmærkede 
Egenskaber  og  det  urolige  Sind,  som  pinte  Oehlen- 
schlåger saa  meget. 

Skønt  Digtet  er  bekendt,  sætter  jeg  det  dog  her. 

CHRISTIANE  OEHLENSCHLÆGER. 

Andre  tro,  det  er  nok, 

Naar  et  Suk,  en  flygtig  medlidende  Taare 

De  offre  til  Næstens  Sorg. 

Dig  dog  syntes  kun  lidt 

En  magtesløs  Graad, 

Men  med  Tungen  skærpet  til  Kamp, 

Med  Løvemod  i  Barmen, 

Med  Begejstringens  Ild 

I  den  blussende  Kind 

Stred  Du  for  Sandhed  og  Ret. 

Og  mangen  Gang  har  Du  trodset 

Den  faldende  Regn 

Og  den  iiskoldt  stormende  Østvind, 

Kun  lidet  agted  Du  den, 

Og  lidet  den  end  koldere  Vind 

Fra  Spotterens  Læbe, 

Naar  det  gjaldt  at  kæmpe  for  Menneskers  Vel. 

Ofte  Du  banked 

Paa  de  Mægtiges  Døre, 

Ej  for  Dig  selv,  men  for  den, 

Der  uskyldig  med  Vanheld  stred; 

Aldrig  den  Gang  var  Dig  tung, 

Der  bragte  den  Trængende  Hjælp, 

Og  tit  har  Du  vakt  med  et  dristigt  Ord 

Af  Søvne  den  slumrende  Retfærd. 

Havde  Du  levet  i  Tider, 

Hvor  det  gjaldt 

Med  ubøjet  Sind 

At  bøje  sin  Nakke  for  Staalet, 

At  besegle  sit  Ord  med  sit  Hjærteblod. 

At  offre  sit  Liv  for  den  Elskedes  Frelse, 

Da  var  Du  vandret  til  Graven 

Med  dristig  Fod, 

Og  som  Heltinde 

Havde  sildige  Slægter  Dig  priist. 

Heller  ikke  nu  vil  Du  glemmes; 

Thi  en  ædel  Digter, 

Danmarks  herligste, 

Valgte  Dig  fremfor  alle  vort  Lands 

Guldlokkede  Piger, 

Og  bandt  sin  Skæbne  til  Din. 

Og  længe  stod  Du  ved  hans  Side 

Trofast  med  skærmende  Blik, 

Vaagende,  Værgende, 

Kæmpende,  aldrig  hvilende, 

Naar  del  gjaldt  Dine  Elskedes  Vel. 

Men  den,  som  ej  mildner  sit  Ord, 

Som  ej  bøjer  sit  Mod, 

Som  ej  at  smigre  forstaar, 

Falder  besværlig  tit; 

Thi  Sandheds  Sol  er  for  stærk  for  den  Svage, 

Og  Tusmørket  elske  vi  mest, 

Naar  den  langsomt  besnærende  Dæmring 

Drager  sit  Slør 

Over  Himlens  rødmende  Kind. 

Da  miskendte  Verden  Dig, 
Og  Feighed  svimled 
Ved  at  skue  det  Mod, 
Som  den  ej  begreb. 

Enkelte  dog  forstode  Dig, 
Og  de  vide  det  vel, 
At  aldrig  et  troere  Hjerte  slog 
I  nogen  Kvindes  Bryst. 

Men  Eet  jeg  kender, 

Som  paa  Jord  Du  savned: 

Et  Blik  af  den  valmu'  bekransede  Aand, 

Den  i  sig  selv  hvilende, 

Der  lærte  Stjærnen  at  skinne  med  dæmpet  Ildblik, 

Med  Mildhed  og  Fred, 

Fra  dens  højere  Kreds 

Paa  Tidens  Vexel  og  Menneskets  Vilkaar. 

Derfor  kom  han,  den  sejrende  Helt, 

Smertens  Betvinger, 

Forfængelighedens  Fjende, 

Sandhedens  strænge  Ven, 

At  trykke  sit  Kys  paa  Din  Læbe, 

At  række  Dig  sin  snehvide  Seierskrands, 

At  ryste  Støvet  af  Din  Aands  Vinger 

Og  at  svale  Din  ildfulde  Sjæl 

I  Evighedens  Bølger, 

Og  skjænke  Dig  den  Fred, 

Som  Du  her  maatte  savne. 


Oehlenschlågers  ældste  Datter  Charlotte  eller, 
som  hun  altid  blev  kaldt,  Lotte,  var  et  meget  indta- 
gende Menneske,  kvik,  velbegavet  og  morsom.  Især 
havde  hun  en  ualmindelig  Evne  til  at  tale  efter  Folk. 
Det  var  saa  skuffende,  saa  man  troede,  at  det  var  det 
Menneske  selv,  der  talte,  og  saa  lavede  hun  ligefrem 
Scener,  hvor  hun  talte  i  deres  Aand.  Hendes  Tilhø- 
rere laa  næsten  paa  Gulvet  af  Latter. 

Oehlenschlågers  boede  til  Leje  i  Bispegaarden  i 
Stueetagen.  -  En  Dag  kom  Biskop  Mynster  ned  for 
at  træffe  Oehlenschlåger  og  hørte  høj  Tale  i  Stuen 
ved  Siden  af.  „Er  min  Kone  herinde?  Det  vidste 
jeg  ikke."  sagde  han  og  aabnede  hurtig  Døren.  Der 
stod  Lotte  med  Ryggen  til  Døren  og  talte  og  gestiku- 
lerede og  gav  en  hel  lille  Scene  efter  Bispinde  Myn- 
ster. Hun  havde  ikke  hørt,  at  der  kom  nogen,  saa 
hun  blev  ved.  Mynster  stod  lidt  og  hørte  til;  saa  gik 
han  hen  til  Lotte  og  gav  hende  et  knaldende  Ørefigen. 
Hun  blev  maalløs  af  Forfærdelse. 

Da  Fader  kom  hjem  fra  sin  Udenlandsrejse,  tog 
Oehlenschlåger  ham  til  Side  og  sagde  til  ham  :  „Kære 
Hauch,  De  har  endnu  ikke  set  Lotte,  efter  at  hun  er 
blevet  voksen,  jeg  vil  raade  Dem  til  ikke  at  tale  for 
meget  med   hende.     Hun  er  hemmelig   forlovet,   og 

jeg  vilde  nødig  have,  at  De  skulde  have  den  Sorg  at 
forelske  Dem  i  hende." 

Skønt  det  lød  lidt  morsomt,  var  det  dog  smukt  af 
Oehlenschlåger  at  forhindre  Fader  i  at  blive  hendes 
Tilbeder. 


I  Aaret  1844  kom  der  en  ondartet  Tyfusepidemi  til 
Sorø.  Director  Waage,  hans  Hustru  og  deres  næst- 
ældste Datter  blev  først  syge,  og  de  døde  alle  tre. 
Senere  kom  Smitten  til  os.  Først  blev  min  lille  Sø- 
ster syg  og  døde  af  Tyfus  og  Hjernebetændelse.  Mo- 
der sørgede  dybt  derover  og  vilde  ikke  lade  sig 
trøste ;  men  kort  efter  fik  hun  selv  Tyfus  og  var  me- 
get haardt  angrebet.  Ogsaa  min  ældste  Broder  og 
Søster  blev  syge;  men  de  overstod  alle  Sygdommen. 
Derimod  blev  en  Pige,  som  passede  dem,  syg  og  døde. 
I  Huset  hos  os  boede  en  ung  Grev  Frijs  fra  Juellinge. 
Han  skulde  netop  i  den  Tid  forlade  os  for  at  tage  an- 
den Eksamen  i  København.  Han  bad  meget,  om  han 
maatte  sige  Farvel  til  Moder,  og  da  hun  nu  var  Rekon- 
valescent, fik  han  ogsaa  Lov  dertil.  Saa  rejste  han 
og  naaede  ogsaa  at  faa  anden  Eksamen ;  men  han  blev 
syg  straks  efter  og  døde  af  Tyfus  fire  Uger  senere. 
Om  han  var  blevet  smittet  i  Sorø  eller  havde  paadra- 
get  sig  Sygdommen  i  København,  er  vel  vanskeligt  at 
afgøre. 

Aaret  efter,  1845,  fik  Moder  en  Søn,  som  blev 
opkaldt  efter  min  lille  Søster  og  kom  til  at  hedde  Lud- 

vig  Alfred.     Han  er  nu  Forstinspektør  paa  Bregent- 
ved. 

Om  Efteraaret  1845  blev  Fader  kaldt  op  til  Kri- 
stian den  Ottende,  som  spurgte  ham,  om  han  vilde 
modtage  Embedet  som  Professor  i  Dansk  ved  Uni- 
versitetet i  Kiel.  Den  daværende  Professor  Flor 
vilde  nemlig  derfra. 

Fader  svarede,  at  han  ikke  kunde  Islandsk,  og  det 
var  nødvendigt  for  en  Professor  i  Dansk. 

Kongen  mente,  at  det  maatte  han  snart  kunne 
lære,  og  til  sidst  gik  Fader  ogsaa  ind  paa  at  modtage 
Embedet. 

Hele  Vinteren   igennem  studerede  han   Islandsk 
med  megen  Iver       han  havde  et  stort  Sprogtalent 
og  om  Foraaret  1846  flyttede  vi  til  Kiel. 

Det  var  en  stor  Forandring  for  os ;  men  vi  blev 
modtaget  med  megen  Venlighed  af  de  tyske  Profes- 
sorer, selv  af  de  mest  ultratyske,  og  min  Søster  Eli- 
sabeth og  jeg  blev  snart  gode  Venner  med  de  tyske 
Professorbørn.  Vi  samledes  flere  Gange  om  Ugen 
hos  Professor  Pelt.  Han  havde  en  Datter,  der  hed 
Therese.  Hun  var  jævnaldrende  med  os,  og  vi  kom 
til  at  holde  meget  af  hende. 

Der  kom  vi  sammen  med  en  Del  andre  Unge,  og 
vi  læste  da  meget  højt  af  Schiller  o.  a.  paa  den  Maade. 
at  vi  fordelte  Rollerne,  saa  vi  hver  læste  sin. 

Senere  fik  vi  tre  Gange  om  Ugen  Danseundervis- 
ning hos  Pelts.  Vi  var  15  Par.  Ragefter  fik  vi  altid 
Te  og  tørre  Simler,  som  vi  dyppede  i  Teen.  Den- 
gang var  man  mere  nøjsom  end  nu.     Disse  Danse- 

timer  gav  Anledning  til,  at  vi  blev  indbudt  mange  for- 
skellige Steder,  og  derved  gjorde  vi  Bekendtskab  med 
mange  tyske  Familier.  Vi  kom  ogsaa  til  Professor 
Ohlshausen,  med  hvis  Datter,  Zoe  Ohlshausen,  vi 
blev  meget  gode  Venner.  To  af  Professor  Michaé- 
lis'  Børn  var  med  til  Dansetimerne,  en  Søn,  der 
var  Gymnasiast,  og  som  hed  Edouard,  og  en  Datter, 
som  hed  Sofie. 

De  tyske  unge  Mennesker,  eller  maaske  snarere 
Drenge,  sang  overordentlig  smukt  i  Kor  og  4-stem- 
mig,  hver  Gang  Dansetimerne  var  forbi. 

Det  var  i  Kiel  meget  yndet  at  sætte  „von"  foran 
sit  Navn,  og  da  det  rygtedes,  at  Fader  var  adelig  født, 
begyndte  Folk  at  kalde  ham  Professor  von  Hauch ; 
men  det  frabad  Fader  sig  dog. 

Tre  Gange  om  Ugen  holdt  Fader  danske  Forelæs- 
ninger ;  men  de  blev  kun  sparsomt  besøgt. 

Derimod  havde  han  megen  Glæde  af  nogle  danske 
Timer,  han  to  Gange  om  Ugen  gav  i  sit  Hjem.  Hvem 
der  vilde,  kunde  komme,  og  der  kom  mange,  især 
Sønderjyder.  -  -  Bagefter  drak  de  Te  hos  os.  Men 
ellers  faldt  Opholdet  i  Kiel  ikke  saa  let  for  Fader  og 
Moder  som  for  os  Børn. 

Faders  store  Uskyldighed  og  hans  Ukendskab  til 
Politik  hjalp  ham  dog  meget.  Han  troede,  at  man 
let  kunde  bringe  Slesvig-Holstenerne  til  at  indse,  at  de 
havde  Uret;  men  det  viste  sig  ikke  at  være  saa  nem 
en  Sag.  De  var  venlige  og  hensynsfulde,  men  for- 
andre deres  Anskuelser  vilde  de  ikke. 

Jeg  tror,  det  var  Sommeren  1847,  at  der  var  et 

stort  Naturforskermøde  i  Kiel,  og  Hans  Chr.  Ørsted 
og  Worsaae,  som  dengang  var  ganske  ung,  boede  hos 
©s.  En  af  Mødedagene  var  der  Festmiddag,  og 
mod  Slutningen  af  Middagen  rejste  Læge,  Professor 
Hegewitsch,  sig  han  var  bekendt  som  en  arg  Ty- 
sker —  og  talte  for  de  Naturforskere,  „die  nach  Sil- 
den genen". 

Fader  fandt  det  meget  fornærmeligt  at  tale  saa- 
dan,  naar  Ørsted  var  til  Stede,  og  han  holdt  en  skarp 
Tale  mod  Hegewitsch  og  endte  med  at  udbringe  Ør- 
steds Skaal.  Det  gav  en  Spaltning,  og  mange  af  de 
tyske  Familier  trak  sig  fra  den  Tid  tilbage  fra  Fader. 

Blandt  de  mange  venligsindede  Mennesker,  som 
vi  mødte  i  Kiel,  havde  den  for  sin  Danskhed  bekendte 
Professor  Povlsen  en  fremragende  Plads.  1  sit  Ydre 
var  Povlsen  en  tilbageholdende  Mand ;  men  gjaldt  det 
Danmark,  saa  var  han  lidenskabelig  varm.  Han  var 
født  i  Flensborg  og  elskede  Sønderjylland,  dog  især 
sin  Fødeby. 

Han  havde  været  to  Gange  gift,  begge  Gange  med 
Døtre  af  Rektor  Bloch  i  Roskilde.  Sin  første  Hu- 
stru. Thora  Bloch,  mistede  han  tidlig;  med  hende 
havde  han  en  Datter  Sofie.  Hun  var  17  Aar,  da  vi 
kom  til  Kiel,  og  meget  smuk.  Derefter  blev  han  gift 
med  Fru  Grethe  Thriege,  født  Bloch.  Det  var  hende, 
som  havde  været  Povl  Martin  Møllers  store  Kærlig- 
hed. Med  sin  anden  Hustru  havde  Povlsen  to  Børn, 
Thorvald  og  Thora.  Den  lille  Pige,  som  hed  Thora, 
var  vist  kun  3  Aar,  da  vi  kom  til  Kiel.  Povlsen  var 
en  sjælden  rettænkende  Mand  og  i  alle  Maader  til  at 
tole  paa. 

Fru  Grethe  Povlsen  var  det  mildeste  og  elskvær- 
digste Menneske,  som  det  er  muligt  at  tænke  sig.  Vi 
Børn  holdt  saa  meget  af  hende.  Hun  vilde  gerne 
glæde  andre  og  søgte  altid  at  gøre  os  en  eller  anden 
lille  Fornøjelse,  naar  vi  kom  derhen.  Der  var  en 
lille  Bugt.  som  kaldtes  „Klein  Kiel"  ;  Povlsens  Have 
stødte  ned  til  den,  og  de  havde  en  Baad  liggende  der. 
Fru  Povlsen  vidste,  at  det  fornøjede  os  at  ro  i  den. 
og  det  gjorde  vi  tit ;  hun  fulgte  selv  altid  med  paa  vore 
Roture,  talte  med  os  og  fortalte  os  Historier  med  sin 
søde,  milde  Stemme. 

Datteren  af  første  Ægteskab,  Sofie  Povlsen,  blev 
forlovet  med  en  Kandidat  Nietsch,  som  var  i  høj  Grad 
tysksindet.  Professor  Povlsen,  der  elskede  sin  Dat- 
ter højt,  var  ikke  glad  ved  den  Forlovelse.  Dengang, 
da  de  blev  forlovede,  var  Spændingen  mellem  Dansk 
og  Tysk  ikke  nær  saa  stor,  som  den  senere  blev.  og 
Sofie  var  en  varmt  dansksindet  Pige.  Spændingen 
voksede  imidlertid  bestandig,  og  det  blev  derfor  en 
stor  Sorg  for  Povlsens. 

De  rejste  ligesom  vi  fra  Kiel  i  Marts  1848. 
Et  Par  Aar  senere  blev  Sofie  Povlsen  gift  med 
Nietsch  og  maatte  vende  tilbage  til  Kiel.  Hun  rejste 
derover  med  et  sorgfuldt  Hjerte.  Aaret  efter  fik  hun 
et  lille  Barn  og  døde  derefter,  kun  nogle  og  tyve  Aar 
gammel. 

Det  var  manges        blandt  andre  mine  Forældres 
Mening,   at  hun   i  Grunden  døde  af   Sorg  over 
Nietschs  tyske  Sindelag,  som  hun  ikke  kunde  dele, 
og  som  det  var  saa  svært  for  hende  at  høre  ham  ud- 
trykke saa  heftigt,  som  han  gjorde. 

I  de  Aar,  vi  levede  i  Kiel,  var  Claus  Harms  Præst 
der,  og  Moder  hørte  ham  gerne  og  var  meget  betaget 
af  ham.  Hun  begyndte  ogsaa  at  læse  for  os  af  Bibe- 
len. Moder  plejede  altid  at  læse  højt  for  os,  men 
tidligere  havde  det  været  Walter  Scott  eller  andre 
gode  Forfattere ;  under  Paavirkning  af  Claus  Harms 
læste  hun  imidlertid  nu  højt  for  os  af  Bibelen. 

Sommeren  1847  fik  Moder  en  lille  Pige,  som  blev 
hjemmedøbt,  skønt  hun  var  ganske  rask.  I  Kiel  var 
det  nemlig  Brug  at  lade  Børnene  hjemmedøbe.  Man 
laante  Døbefadet  fra  Kirken,  og  Præsten  døbte  da 
Barnet  i  Hjemmet,  uden  at  det  senere  blev  fremstillet 
i  Kirken.    Saadan  blev  min  Søster  Ottilie  døbt. 

Samme  Aar  blev  min  Søster  Mathilde  konfirme- 
ret af  Harms.  Konfirmationsforberedelsen  var  ogsaa 
anderledes  end  her.  Børnene  maatte  skrive  lange 
Afhandlinger  til  Præsten. 

En  Dag  i  Sommeren  1847,  da  vi  var  paa  Skovtur 
fik  vi  en  Studentermensur  at  se.  En  Skare  Stu- 
denter, som  kom  sejlende  i  en  Baad,  gik  i  Land  ikke 
langt  fra  os.  De  begyndte  med  at  indstrege  en  stor, 
rund  Plads;  saa  traadte  to  unge  Studenter  frem  og 
omfavnede  hinanden.  Derefter  klædte  de  sig  af  til 
Bæltestedet  og  blev  ombundne  med  store  Skinner  og 
Stykker  af  gult  Læder;  hver  af  dem  fik  en  Huggert, 
og  nu  begyndte  Mensuren.  De  huggede  hele  Tiden 
mod  Ansigtet,  og  næsten  paa  samme  Tid  saarede  de 
hinanden.  Den  ene  fik  Næsen  revet  op,  den  anden 
fik  en  Flænge  i  Kinden.  En  Læge,  som  var  med. 
syede  Saarene  sammen  og  gav  dem  et  Lommespejl 

til  at  se  sig  i.  Saa  tog  de  Tøjet  paa  igen,  og  alle  Stu- 
denterne gik  atter  ned  til  Baaden,  ogsaa  de  to,  som 
havde  duelleret,  og  som  saa  ganske  ligblege  ud.  De 
sejlede  nu  over  Fjorden  til  Diisternbroock,  hvor  de 
holdt  et  muntert  Drikelag  Resten  af  Dagen. 

Alle  Kieler-Studenter  saa  slemme  ud ;  de  var 
fulde  af  Ar  og  røde  Skrammer.  Hvis  en  Student  var 
særlig  køn,  sagde  en  af  Anførerne:  „Er  muss  blessirt 
werden".  Og  saa  huggede  de  helst  efter  hans  Næse, 
for  det  skamferede  mest. 

I  Vinteren  1847 — 48  begyndte  vi  Børn  at 
mærke,  at  det  ikke  var  saa  godt  som  før.  Vi  blev 
stadig  omringet  af  Gadedrengene  og  udskældt  for 
„Dåne"  og  „Potdåne".  Det  sidste  Skældsord  hid- 
rørte vistnok  fra  de  mange  Jyder,  der  kørte  rundt  med 
Jydepotter.  Min  lille  Broder  hørte  Ordet  saa  tit,  at 
han,  naar  han  blev  vred,  ogsaa  skældte  os  ud  for 
„Potdåne". 

Efter  Jul  blev  Elisabeth  og  jeg  bedt  til  et  stort 
Børnebal  hos  en  Grev  Rantzau,  der  boede  i  et  smukt 
Hus  i  Diisternbroock.  Vi  havde  haft  Dansetimer 
sammen  med  hans  Søn,  som  vi  godt  kunde  lide.  Bal- 
let gik  morsomt  lige  til  Kotillonen ;  men  midt  under 
den  stillede  Drengene  og  Pigerne  sig  op  i  to  Rækker 
paa  hver  sin  Side  af  Salen  og  sang:  „Schleswig-Hol- 
stein  meerumschlungen".  De  sang  alle  Versene.  Saa 
gik  Elisabeth  og  jeg  ud  af  Dansen  og  satte  os  stille 
hen  i  den  anden  Ende  af  Salen.  Vi  dansede  ikke 
mere  og  tog  hjem,  saa  snart  vi  kunde  faa  vor  Vogn. 

Det  var  vort  sidste  Bal  i  Kiel ;  nu  vilde  vi  ikke 
mere  gaa  ud. 

Saa  kom  Januar,  og  med  den  Kristian  den  Otten- 
des Død. 

Min  Broder  Adam  og  jeg  kom  gaaende  gennem 
en  Gade,  som  hed  Lange  Reihe,  da  vi  blev  omringet 
af  en  stor  Flok  Gadedrenge.  En  af  dem  tog  mig  om 
Hovedet  og  brølede  mig  ind  i  Øret:  „Dåne,  dein  K6- 
nig  ist  tot".  En  anden  for  ind  paa  Adam  og  greb  fat 
i  ham,  saa  de  rullede  hen  ad  Gaden.  --  Saa  slog  de 
Sten  efter  os  o.  s.  v. 

Hvem  der  ikke  har  kendt  Kieler-Gadedrenge,  gør 
sig  intet  Begreb  om,  hvilken  forfærdelig  Magt  de  var. 
Ogsaa  de  tyske  Familier  var  bange  for  dem  og  und- 
gik dem  altid,  hvor  de  saa  dem  i  Flok.  Politiet  saa 
man  aldrig;  det  lod  dem  rase  saa  vildt,  som  de  vilde. 

Det  eneste  Ordenspoliti,  vi  mærkede  noget  til,  var 
Professorerne. 

Nogle  Aftener  senere,  da  vi  allerede  var  kommet 
i  Seng,  kom  der  flere  af  Professorerne  og  bad  mine 
Forældre,  om  vi  Børn  maatte  komme  hen  til  dem  for 
en  Nat  eller  maaske  flere,  da  mange  havde  bestemt  at 
slaa  Ruderne  ind  hos  os.  Saa  maatte  vi  op  og  klæ- 
des paa  og  følge  med  dem.  Jeg  husker,  at  det  øsreg- 
nede, og  vi  blev  meget  vaade  især  om  Fødderne ;  men 
derhen  kom  vi,  og  vi  maatte  tilbringe  flere  Nætter 
hos  dem.  Der  blev  sat  Vagt  ved  vort  Hus,  saa  Ru- 
dei  ne  blev  ikke  slaaet  ud. 

Vi  blev  indkvarteret  hos  forskellige  Familier,  som 
alle  var  mageløs  gode  imod  os.    Professor  Pelt,  Pro- 

fessor  Chalybåus,  Professor  Michaélis  og  flere  andre 
af  dem  gjorde  os  alt  det  gode,  de  kunde,  og  hjalp  os 
paa  alle  Maader. 

Midt  i  Marts  fik  Fader  Brev  fra  Kommandør  Bilie, 
at  han  maatte  gøre  sig  rede  til  med  sin  Familie  Dagen 
efter  at  forlade  Kiel  med  „Hekla". 

Vi  fik  i  en  Hast  vort  Tøj  og  vore  Sengklæder 
pakket  ind,  alle  Møblerne  fik  vi  stillet  sammen  paa  et 
Loftskammer.  Den  næste  Eftermiddag  stod  vi  rej- 
sefærdige nede  ved  Kielerfjord.  Flere  af  de  tyske 
Professorer  med  deres  Koner  og  Børn  stod  dernede 
for  at  tage  Afsked  med  os. 

Professor  Michaélis,  som  dog  var  afgjort  tysk, 
omfavnede  Fader  og  sagde  :  „Jetzt  ziehen  die  ehrlichen 
Leute  fort,  und  jetzt  werden  Schufte  regieren!" 

Da  vi  kom  om  Bord,  var  Bille  mageløs  god  imod 
os.  Der  var  knap  Plads,  da  mange  Mennesker  rejste 
til  Danmark.  Bille  gav  mig  sin  Køje  at  sove  i;  selv 
sov  han  i  en  Stol. 

Det  var  et  tungt  og  sørgeligt  Opbrud ;  men  vi 
kunde  aldrig  glemme,  hvor  gode  Folk  var  imod  os. 

Ogsaa  da  vi  kom  til  København,  kappedes  Folk 
om  at  hjælpe  os.  De  stillede  baade  deres  Lejligheder 
og  meget  andet  til  vor  Disposition.  Oehlenschlåger 
gav  os  sin  Sommerbolig  paa  Fasangaarden,  og  der  var 
vi  i  4  Uger ;  men  der  var  meget  fugtigt  paa  den  Tid 
af  Aaret,  og  vi  havde  ingen  Senge,  men  laa  paa  Ma- 
drasser paa  Gulvet.  I  det  Værelse,  hvor  min  Sø- 
ster Mathilde  og  jeg  laa,  kunde  vi  efter  nogle  Dages 
Forløb  ikke  vende  Madrasserne,  saa  fugtige  var  de 

paa  Undersiden.  Vi  fik  en  slem  og  haardnakket 
Koldfeber  deraf ;  for  mit  Vedkommende  varede  den  8 
Uger. 

Dronning  Marie  Sofie  Frederikke  tilbød  os  Fribo- 
lig paa  Frederiksberg  Slot,  og  der  boede  vi  siden  i 
mange  Aar.  Vi  var  alle  i  Audiens  hos  Dronningen, 
ogsaa  vi  Børn.  Dronningen  var  overordentlig  venlig 
imod  os ;  men  hun  talte  meget  sørgmodig  om  sin  Dat- 
ter, Hertuginden  af  Glucksborg  og  sagde  :  „Hende  faar 
jeg  aldrig  mere  at  se."  „Deres  Majestæt  ser  forhaa- 
bentlig  nok  Hertuginde  Vilhelmine  igen,"  sagde  Fa- 
der. „Nej,  min  kære,"  sagde  Dronningen,  „jeg 
vilde  ikke.  selv  om  jeg  kunde ;  hun  maa  nu  blive  i 
Tyskland  hos  sin  Mand." 

Paa  Frederiksberg  Slot  var  der  en  Slotsforvalter, 
som  hed  Bonsach.  Om  Sommeren  1848,  da  Dron- 
ningen kom  kørende  og  holdt  i  Gaarden  foran  den 
store  Trappe,  stod  Bonsach  bukkende  ved  Vognen. 
Dronningen  tog  mod  Sædvane  hans  Arm  og  bad  ham 
følge  sig  op  ad  Trappen. 

Bagefter  kom  han  over  til  os  og  fortalte  det,  som 
noget  af  det  mest  uhørte,  han  havde  oplevet.  „Ja, 
Tiden  er  blevet  en  anden,"  sagde  han,  „at  tænke  sig. 
at  Dronningen  vilde  følges  op  ad  Trappen  med  mig. 
Det  vilde  hendes  Majestæt  aldrig  have  gjort  før ;  men 
nu  er  Tiden  blevet  saa  fri!" 

Han  havde  næsten  tabt  Vejret  af  Forskrækkelse. 

lin  Tid  efter  at  vi  var  kommet  til  at  bo  paa  Slottet, 
fik  min  Broder  Adam  Brev  fra  en  af  sine  Skolekam- 
merater i  Kiel.     Han  hed  Htlef  Becker,  og  de  havde 

været  meget  gode  Venner.  Jeg  spurgte  Adam.  om 
han  ikke  snart  vilde  svare  ham;  men  han  sagde: 
„Nej,  jeg  svarer  ham  ikke.  Jeg  kunde  jo  kun  skrive : 
„Lieber  Etlef !  Wenn  du  weinst.  dann  lache  ich,  und 
wenn  du  lachst,  dann  weine  ich!"  - 

I  det  kongelige  Teater  kom  vi  meget.  Dengang 
var  det  Byens  eneste  Teater ;  men  saa  havde  de  og- 
saa  en  Stab  af  aldeles  mageløse  Skuespillere  og  Skue- 
spillerinder. Hvordan  Fader  og  Moder  fik  Raad  til 
at  give  os  saa  mange  Billetter,  forstaar  jeg  ikke ;  men 
de  ansaa  det  for  i  høj  Grad  uddannende  og  forædlende 
for  os.  En  Gang  om  Ugen  havde  vi  abonneret  paa  to 
Logepladser,  og  Fru  Heiberg,  der  holdt  meget  af  Mo- 
der, sendte  os  stadig  Billetter. 

Alle  de  Penge,  jeg  kunde  raade  over,  brugte  jeg 
til  Komediebilletter,  saa  min  Paaklædning,  som  jeg 
selv  skulde  sørge  for,  blev  meget  mangelfuld.  Der- 
for gjorde  Moder  bestemt  Indsigelse  imod,  at  jeg  gik 
saa  ofte  i  Teatret. 

Fader  havde  Friplads  hver  Aften,  og  naar  jeg  bad 
ham  derom,  fulgte  han  gerne  med  mig. 

Billetkasserer  Westermann  var  jeg  hurtig  blevet 
gode  Venner  med,  saa  naar  jeg  meldte  det  Dagen  i 
Forvejen,  fik  jeg  altid  den  Plads,  jeg  ønskede.  Jeg 
fandt  det  frygtelig  tomt,  naar  Teatret  blev  lukket  de 
tre  Sommermaaneder.  — 

„Eventyr  paa  Fodrejsen"  kom  frem  sidst  i  April 
1848.  Vi  var  meget  begejstrede  over  det,  men  især 
jeg.  Og  jeg  bad  Fader  saa  længe  om  at  indbyde  Ho- 
strup, at  han  til  sidst  gik  ind  derpaa. 

I  Begyndelsen  var  det  os  dog  en  stor  Skuffelse. 
Hostrup  havde  dengang  lige  mistet  sin  Hustru.  De 
havde  kun  været  gift  i  omtrent  2  Maaneder,  men 
havde  været  forlovet  i  9  Aar.  Hun  var  en  Søster  til 
Skuespiller  Kristian  Mantzius.  Hun  havde  været 
svag  i  flere  Aar  og  døde  af  Tæring  kort  Tid  efter 
Brylluppet. 

Hostrup  var  meget  alvorlig  og  tavs,  da  han  kom 
til  os.  Vi  havde  tænkt  os  ham  som  Herløv  i  „Even- 
tyr paa  Fodrejsen",  og  nu  saa  vi  ham  som  en  ned- 
bøjet og  sørgende  Mand. 

Der  gik  vist  over  et  Aar,  før  Hostrup  blev  hjemme 
hos  os ;  men  saa  blev  vi  ogsaa  usædvanlig  gode  Ven- 
ner. 

Da  vi  i  1848  boede  paa  Frederiksberg,  boede  Oeh- 
lenschlager om  Sommeren  paa  Fasangaarden. 

Om  Fredagen  havde  Oehlenschlager  altid  aabent 
Hus,  hvor  hans  Venner  var  indbudt  til  at  komme  og 
spise  til  Middag.  Der  var  i  Regelen  kun  Herrer, 
men  undertiden  blev  ogsaa  Damer  indbudt.  En  Dag 
i  den  Sommer  var  Fader  og  Moder  indbudt  til  Mid- 
dag ;  Welhaven  var  der  ogsaa.  Oehlenschlager  læste 
højt  for  dem  efter  Middagen  ;  han  læste  sit  Manu- 
skript op  „om  Digtekunsten".  Da  han  naaede  Slut- 
ningen af  Digtet,  saa  han  forventningsfuldt  op  paa 
sine  Tilhørere.  En  død  Tavshed  svarede  ham.  De 
fandt  ikke,  at  dette  Værk  var  Oehlenschlager  vær- 
digt. Welhaven,  der  var  meget  raadsnar,  greb  da 
en  Stok,  som  stod  hos  Oehlenschlager,  og  som  han 

brugte,  naar  han  vilde  rejse  sig  op  af  Stolen.  Han 
hævede  Stokken  i  Vejret  og  sagde  :  „Hvor  meget  mon 
denne  Stok  vil  være  værd  om  100  Aar?"  Dette  lille 
Smigreri  reddede  Situationen,  saa  Oehlenschlågers 
Ansigt  klarede  op,  og  de  tilstedeværende  befriet  talte 
om  Stokkens  Værdi  i  Fremtiden. 

Sommeren  1849  led  Oehlenschlåger  meget  af  Po- 
dagra. Han  kunde  daarligt  gaa  uden  ved  Hjælp  af 
en  Stok ;  for  det  meste  sad  han  med  Foden  op  paa  en 
Skammel.  Jeg  var  den  Sommer  tit  Sendebud  hen  til 
ham  fra  mine  Forældre,  saa  med  ét  og  saa  med  et 
andet.  Jeg  husker,  at  Moder  satte  vilde  Blomster  saa 
mærkværdig  smukt  i  Vand.  Det  gjorde  hun  tit,  og 
jeg  gik  saa  hen  med  Vasen  med  Blomster  til  Oehlen- 
schlåger, som  altid  var  saa  venlig  og  taknemlig  for 
dem.  Jeg  kan  huske,  at  vi  ofte  maatte  strejfe  vidt  om 
for  at  finde  de  Blomster  og  Straa,  som  saa  lettest  og 
finest  ud,  og  saa  kunde  det  tit  være  hele  smaa  Kunst- 
værker, som  Moder  frembragte.  Oehlenschlåger  be- 
undrede dem  altid  meget. 

Den  14.  November  1849  fyldte  Oehlenschlåger  70 
Aar.  Han  blev  indbudt  af  Venner  og  Tilhængere  til 
en  Fest  paa  Skydebanen.  Han  kom  straalende  glad 
derhen.  Han  havde,  lige  før  han  skulde  køre  til  Fe- 
sten, modtaget  Storkorset  fra  Kongen ;  det  blev  i  sid- 
ste Øjeblik  syet  fast  uden  paa  Kjolen.  Han  blev  hæd- 
ret paa  enhver  Maade.  Taler  blev  holdt  i  Massevis, 
og  smukke  Sange  blev  afsunget.  Mod  Slutningen  af 
Festen  vilde  han  selv  holde  en  Tale  paa  Vers.  Ver- 
set havde  han  stukket  i  sin  Brystlomme  paa  Kjolen. 

Uheldet  vilde,  at  Ordenen  netop  var  syet  paa  der  og 
syet  igennem  Verset,  som  laa  i  Lommen.  Under 
Spøg  og  Latter  blev  Ordenen  klippet  af  og  bagefter 
igen  fæstet  paa.  Verset  kom  altsaa  for  en  Dag.  Saa 
læste  han  det  op ;  og  deri  forekom,  at  han  nok  tænkte, 
at  han  endnu  havde  en  smuk  Allé  at  vandre  igennem, 
før  han  naaede  til  Kirkegaarden. 

Fader  havde  skrevet  en  Sang.  som  Oehlenschlå- 
ger  blev  saa  rørt  over,  saa  han  stod  op  og  gik  hen  til 
Fader,  omfavnede  ham  og  græd. 

En  Maanedstid  efter  blev  Oehlenschlager  syg.  I 
Begyndelsen  mente  Lægen,  at  det  kun  var  Gulsot, 
som  han  havde  haft  flere  Gange,  men  det  trak  længe 
ud,  og  til  sidst  følte  han  selv,  at  det  vist  blev  Døden. 
Fader  kom  hver  Dag  til  ham,  og  Oehlenschlager  var 
meget  kærlig  mod  ham.  Fader  henledte  saa  ofte,  som 
han  var  alene  med  Oehlenschlager,  Talen  paa  det 
evige  Liv  og  Sjælens  Udødelighed.  Oehlenschlager 
sagde  da  til  ham  :  „Kære  Hauch,  De  har  en  urigtig 
Forstaaelse  af  det  evige  Liv.  De  forlanger  en  person- 
lig Udødelighed  for  Dem  selv;  det  er  egenkærligt. 
Naar  man  dør,  saa  gaar  man  op  i  Verdensaltet.  Det 
er  ikke  en  personlig  Udødelighed,  men  det  er  dog 
heller  ikke  en  evig  Død.  Man  lever  igen  i  Naturen, 
i  Bølgerne  og  i  det  grønne,  der  hvert  Aar  vender  til- 
hage. Det  er  absolut  egenkærligt  at  forlange  en  Udø- 
ddighed  for  sig  selv." 

Videre  kom  de  ikke,  heller  ikke  senere. 

Oehlenschlager  var  ganske  rolig  ved  at  tænke  paa 
sin  nær  forestaaende  Død.    Nogle  faa  Dage,  før  han 

døde,  maatte  hans  ældste  Søn  Johannes  læse  „Sokra- 
tes" op  for  ham.  Han  udtalte  da  det  Ønske,  at  „So- 
krates" maatte  blive  opført  ved  hans  Sørgefest.  Den 
sidste  Aften  Fader  saa  Oehlenschlåger,  omfavnede 
han  ham  og  sagde:  „Kære  Hauch,  De  har  været  min 
troeste  Ven !" 

Den  20.  Januar  1850  døde  Oehlenschlåger.  Jeg 
kom  netop  med  en  Omnibus  fra  København,  den  Dag 
han  blev  begravet.  Frederiksberg  Runddel  var  gan- 
ske sort  af  Mennesker.  Fra  det  øverste  Trappetrin 
af  Omnibussen  saa  jeg  hele  det  uhyre  Ligtog.  Alle 
Folk  blottede  Hovederne. 

Langsomt  og  stille  drejede  Ligtoget  ind  paa  Frede- 
riksberg Kirkegaard.  Det  var,  som  om  der  blev  truk- 
ket et  Sørgetæppe  over  et  halvt  Aarhundrede. 

Efter  en  Uges  Forløb  blev  der  i  Det  kgl.  Teater 
holdt  en  stor  Sørgefest.  Som  jeg  før  har  omtalt, 
havde  Oehlenschlåger  selv  før  sin  Død  ønsket,  at  de 
skulde  opføre  „Sokrates" ;  men  det  satte  Heiberg  sig 
imod.  Kun  den  Scene,  hvor  Sokrates  tømmer  Gift- 
bægeret, blev  opført.  Bagefter  spilledes  „Hakon 
Jarl",  og  dertil  havde  Fader  skrevet  en  Epilog,  hvad 
Heiberg  havde  bedt  ham  om. 

Oehlenschlågers  Sønner  var  meget  vrede,  fordi 
Heiberg  ikke  vilde  gaa  ind  paa,  at  hele  „Sokrates" 
blev  spillet ;  og  at  Fader  vilde  skrive  Epilog  til  „Hakon 
Jarl",  fandt  de,  var  at  gaa  over  til  Fjenden,  som  na- 
turligvis var  Heiberg. 

Ved  Sørgefesten  var  hele  Teatret  draperet  med 
Sørgeflor,  og  den  Stol  i  1ste  Parket,   hvor  Oehlen- 

schlåger  plejede  at  sidde,  var  behængt  med  sort  Flor, 
og  øverst  var  anbragt  en  floromvunden  Laurbær- 
krans, hvorfra  der  hang  et  langt  Sørgeflor  ned. 

Ved  den  ene  Side  af  Stolen  sad  Oehlenschlågers 
Børn,  ved  den  anden  Side  Fader,  Moder  og  nogle  af 
os  Børn.  Fader  havde  nemlig  faaet  Ærespladser  til 
sig  og  sin  Familie. 

Mod  Slutningen  af  Festen  traadte  Fru  Nielsen 
som  Thora  frem,  men  i  Stedet  for  den  sædvanlige 
Epilog  af  „Hakon  Jarl"  fremsagde  hun  Faders  Epi- 
log over  Oehlenschlåger.  -  -  Hele  Festen  var  smuk 
og  i  høj  Grad  gribende. 

Siden  vi  var  kommet  til  København,  havde  Fader 
skrevet  flere  Stykker  for  Teatret.  Det  første,  som 
kom  frem,  var  „Søstrene  paa  Kinnekullen",  1849. 
Det  var  indleveret  anonymt;  men  Fader  havde  sagt 
til  Heiberg,  at  det  var  af  ham.  Det  gjorde  stor- 
mende Lykke,  og  det  glædede  Fader  meget.  Han  var 
ikke  forvænt  med  Ros  siden  Striden  med  Heiberg  og 
Hertz.     Nu  var  Heiberg  dog  altid  venlig  mod  Fader. 

Fru  Gyllembourg  holdt  meget  af  Fader.  Hun 
fortalte  ham  følgende  Historie,  som  hun  selv  havde 
oplevet:  En  ung  Pige,  som  hun  kendte,  var  meget 
ængstelig  for  Udkommet  og  turde  ikke  indlade  sig 
paa  at  gifte  sig  med  en  ung  Mand,  som  holdt  af  hende, 
og  som  hun  ogsaa  selv  holdt  af.  Men  hun  fandt,  at 
hans  Indtægter  var  alt  for  smaa  til.  at  hun  kunde 
tænke  paa  at  gifte  sig  med  ham. 

Hun  saa  „Søstrene  paa  Kinnekullen",  og  da  hun 
havde  set  det,  blev  hun  meget  betaget,  græd  og  sagde  : 

„Ja,  jeg  er  som  Ulrikka,  der  aldrig  kunde  faa  nok. 
Jeg  sidder  i  Bjerget  og  spinder  og  lader  Livet  og  Glæ- 
den gaa  fra  mig."  Hun  talte  med  den  unge  Mand,  og 
kort  Tid  efter  blev  de  ogsaa  gifte. 

1850  skrev  Fader  „Marsk  Stig"  og  indleverede  det 
under  sit  eget  Navn,  men  det  bragte  al  den  gamle 
Kritik  imod  ham  til  at  blusse  op  igen. 

Folk  vilde  ikke  være  bekendt  at  synes  om  noget. 
Fader  havde  skrevet ;  men  de,  der  forstod  Fader  som 
Digter  og  gjorde  sig  den  Ulejlighed  at  lære  „Marsk 
Stig"  at  kende,  regnede  det  for  et  af  hans  ypperste 
Arbejder.  Prof..  Dr.  Georg  Brandes  har  skrevet 
en  udmærket  Kritik  over  „Marsk  Stig",  hvori  ogsaa 
han  anerkender  det  som  noget  af  det  bedste.  Fader 
har  skrevet. 

Det  blev  spillet  mesterligt.  Det  er  sjældent,  man 
ser  saa  fuldendt  Spil,  alene  med  Undtagelse  af  Ranes 
Rolle,  som  spilledes  baade  daarligt  og  kedeligt  af  en 
Debutant. 

Wiehe  derimod  spillede  Erik  Glipping,  som  kun 
han  kunde  spille.  Han  viste  gennem  sit  Spil,  hvor 
store  Gaver  Kongen  havde,  men  at  han  havde  forødt 
dem  ved  sit  slette  Levned,  at  hans  Hjerte  var  skabt 
for  ægte  Kærlighed,  men  at  han  havde  bortødslet  det 
i  Elskovseventyr.  Han  fremhævede  stærkt  det  dæ- 
moniske hos  Erik,  mens  han  paa  samme  Tid  viste,  at 
Erik  i  Øjeblikket  selv  var  betaget  af  lidenskabelig 
Elskov. 

Tilskuerne  sad  aandeløse  af  Frygt  for  at  miste  et 
Ord. 

Marie  Rordam:  Tilbageblik.  5 

Fru  Heiberg  spillede  baade  rørende  og  skønt  som 
Sigrid.  Hun  omfatter  Erik  med  en  dyb  Kærlighed, 
og  han  gengælder  den,  indtil  Fru  Ingeborg  træder 
ind,  og  han  glemmer  alt  over  hende. 

Fru  Holst  var  yndig  som  Ingeborg  og  gengav  med 
den  hende  egne  barnlige  Uskyldighed  den  Ængstelse, 
der  betager  hende,  da  hun  mærker,  at  Kongen  ønsker 
at  tækkes  hende. 

Titelrollen  Marsk  Stig  blev  godt  spillet  af  Nielsen. 
Trods  det  gode  Spil  gik  Stykket  kun  seks  Gange  over 
Scenen  til  Sorg  for  mange,  som  forstod  og  skattede 
det. 

En  af  Folks  Anker  imod  det  var,  at  Marsk  Stig 
dræber  Kongen  paa  Scenen. 

Den  bekendte,  bidske  Litterat,  Israel  Levin,  skrev 
i  et  Blad  følgende  Smædevers  om  det : 

..Hist  Melpomene  stolt  og  rig 
Sin  Sønneflok  betragter. 
Ja,  hendes  yngste  Søn,  Marsk  Stig, 
Er  nylig  blevet  Slagter."  — 

Fader  skrev  flere  Teaterstykker,  som  gjorde 
Lykke:  „Tycho  Brahes  Ungdom",  „Henrik  af  Na- 
varra"  og  „Æren  tabt  og  vunden" ;  men  intet  af  dem 
kom  „Marsk  Stig"  nær  i  Skønhed. 

Mens  vi  boede  paa  Frederiksberg  Slot,  kom  vi 
ofte  til  Heibergs,  hvad  der  var  meget  interessant  og 
udviklende.  Heiberg  var  et  af  de  mest  underhol- 
dende Mennesker,  jeg  har  kendt,  og  det  var  umuligt 

at  kede  sig.  hvor  han  var  med.  Han  kunde  frem- 
komme med  de  mest  komiske  Bemærkninger  i  en 
Samtales  Løb. 

Saaledes  var  mine  Forældre,  min  Søster  Ma- 
thilde og  jeg  en  Aften  hos  Heibergs.  Han  talte  me- 
get livligt  og  venligt  med  os,  saa  vi  følte  os  ganske  fri. 
Mathilde  vilde  fortælle  en  morsom  Historie ;  men 
med  eet  blev  hun  rød  og  brød  af.  Hun  mente,  at  den 
maaske  ikke  var  helt  passende.  Saa  tog  Heiberg  den 
mest  naiv-barnlige  Mine  paa  og  sagde :  „Hvis  det  er 
for  min  Skyld,  De  ikke  vil  fortælle  den  Historie,  saa 
vil  jeg  bare  sige  Dem,  at  jeg  har  læst  Boccaccios  No- 
veller". --  Den  uskyldige  Mine,  hvormed  han  sagde 
dette,  klædte  ham  meget  pudsigt.  Vi  lo  alle  sammen, 
og  han  selv  lo  højest  med. 

Fru  Heiberg  var  mageløs  elskværdig,  og  naar  man 
havde  set  og  beundret  hende  i  hendes  mange  Roller, 
var  det  dobbelt  tiltalende  at  se  hende  som  Menneske. 
—  Det  var  jo  rent  vidunderligt  at  se  hende,  en  Aften 
som  Viola  i  „Helligtrekongers  Aften",  næste  Gang 
som  „Den  Vægelsindede",  saa  som  Lisbeth  i  „En 
Søndag  paa  Amager",  som  „Marie  Stuart"  og  som 
„Ninon".  —  Og  alle  disse  forskellige  Karakterer  ev- 
nede hun  at  udføre  hver  med  sine  Ejendommelighe- 
der, saa  det  næppe  nogensinde  kan  gøres  bedre. 

Da  Heiberg  nogle  Aar  senere  hørte,  at  jeg  sang 
Tyrolersange,  som  jeg  havde  lært  paa  min  Rejse  i 
Tyrol,  spurgte  han  mig  gentagne  Gange,  om  jeg  dog 
ikke  kunde  have  Lyst  til  at  gaa  til  Teatret;  men  det 
følte  jeg  intet  Kald  til. 

Fru  Gyllembourg,  som  var  Moder  til  Heiberg,  var 
i  Huset  hos  dem.  Hun  var  et  forunderlig  yndigt  og 
barnligt  Menneske.  Hun  var  meget  lille  og  lignede 
ogsaa  i  den  Henseende  et  Barn.  Heiberg,  der  el- 
skede sin  Moder  højt,  spøgede  tit  paa  sin  elskværdige 
Maade  med,  at  han  kunde  indbilde  hende,  hvad  det 
skulde  være,  og  naar  han  af  og  til  spøgende  prøvede 
paa  at  indbilde  hende  noget,  troede  hun  det  ogsaa 
straks. 

Jeg  kom  en  Morgen  henad  Kl.  10  for  at  bringe  en 
Besked  til  Fru  Gyllembourg  fra  Fader.  Hun  var  da 
lige  staaet  op,  men  var  endnu  ikke  klædt  paa.  Hun 
bad  mig  komme  ind  til  sig ;  hun  gik  og  klædte  sig  paa, 
og  hun  saa  baade  barnlig  og  uskyldig  ud.  Hun  gik 
i  en  nydelig  hvid  Særk  med  korte  Ærmer ;  derover 
havde  hun  et  hvidt  Skørt.  Paa  et  lille  Bord  stod  der 
Tekopper,  en  lille  Kedel  og  tillige  et  Fad  med  Suk- 
kerkringler. Hun  bød  mig  saa  venligt  baade  Sukker- 
kringler og  Te;  men  skønt  jeg  nok  havde  Lyst  dertil, 
var  jeg  dog  saa  velopdragen  at  takke  og  sige,  at  jeg 
skulde  intet  have. 

En  Aften,  Heibergs  havde  fremmede,  var  Digteren 
Frits  Paludan-Muller  der.  Da  han  gik,  vilde  han  sige 
Farvel  til  Fru  Gyllembourg,  men  kunde  ikke  finde 
hende.  Han  saa  da  ned  i  alle  Lænestolene,  om  hun 
maaske  skulde  sidde  i  Bunden  af  en  af  dem,  saa  man 
kan  deraf  se,  at  hun  maa  have  været  meget  lille. 

Hvad  der  var  saa  rørende  ved  hende,  var  den 
overbærende  Tone.  hvori  hun  talte  om  Mennesker. 
Hun  var  aldrig  med,  naar  der  blev  sagt  noget  haardt 

om  nogen.  Af  dyrekøbt  Erfaring  vidste  hun,  hvor 
haardt  det  ene  Menneske  ofte  bedømmer  det  andet. 
Skønt  hun  som  Gyllembourgs  Hustru  havde  ført  et 
lykkeligt  Samliv  med  ham,  saa  havde  hun  dog  lidt 
meget  ved  sit  Forhold  til  Peter  Andreas  Heiberg,  for 
hvem  hun  vel  nærede  dyb  Agtelse,  men  ikke  Kær- 
lighed. Hun  glemte  aldrig  det  sørgelige  Fejlgreb, 
som  i  nogle  Aar  gav  hende  en  stor  Lykke,  men  Anger 
og  Sorg  i  hendes  senere  Dage,  Derfor  var  hun  saa 
bange  for  at  dømme  andre  Menneskers  Fejl. 

Vi  havde  gjort  Bekendtskab  med  en  meget  elsk- 
værdig Familie,  nemlig  Halls.  Han  var  dengang 
Generalauditør,  men  havde  været  juridisk  Professor. 
Fru  Hall,  f.  Brøndsted,  var  et  meget  originalt  Men- 
neske. Hun  var  morsom,  meget  vittig  og  i  høj  Grad 
gæstfri. 

Min  ældste  Søster  Mathilde  var  en  smuk  og  me- 
get elskværdig  Pige.  Hvor  hun  viste  sig,  laa  Folk 
næsten  for  Fødderne  af  hende.  Hun  sang  nydeligt 
og  med  musikalsk  Forstaaelse.  Fru  Hall  blev  begej- 
stret over  hende,  og  Hall  ikke  mindre,  og  hun  kom 
meget  til  dem. 

Engang  havde  Fru  Hall  arrangeret  et  Kostume- 
bal. Fru  Hall  kom  selv  op  til  os  og  bad  min  Moder 
og  mine  Søstre  til  Ballet ;  men  til  mig  sagde  hun  :  „Dig 
vil  jeg  ikke  bede  med,  min  søde  Unge,  for  det  har 
Du  ikke  godt  af,  naar  Du  gaar  til  Konfirmationsfor- 
beredelse." 

Mathilde  var  klædt  som  italiensk  Bondepige.  Eli- 

sabeth  var  i  en  holbergsk  Dragt :  ophæftet  hvid  Kjole 
og  pudret  Haar.     De  saa  begge  nydelige  ud. 

Der  var  en  ung  Mand,  som  kom  en  Del  hos  os. 
Han  kom  ogsaa  den  Aften  for  at  følges  med  min  Mo- 
der og  mine  Søstre  til  Halls  Kostumebal.  Han  var 
klædt  som  „Postillonen  af  Longumeau",  havde  lange 
Støvler  til  Knæet  og  en  stor  Pisk  i  Haanden.  Han 
spurgte  mig,  om  han  ikke  var  smuk.  „Dragten  er 
pæn,"  svarede  jeg,  „men  Deres  Ben  i  Støvlerne  ser 
ud  som  Strikkepinde  i  et  Pæglemaal."  -  -  Han  havde 
nemlig  meget  tynde  Ben,  og  Støvlerne  havde  meget 
vide  Skafter.  —  Jeg  fik  mange  Skænd  over  dette  næs- 
vise Svar;  men  jeg  var  kun  15  Aar  og  temmelig  rap- 
mundet. 

Mathilde  gjorde  som  sædvanlig  megen  Lykke. 
Christian  K.  F.  Molbech  havde  skrevet  følgende  Digt 
til  hende,  og  han  overrakte  hende  det  paa  Ballet : 

Skovanemonen. 

Skjult  er  Dit  Liv,  men  sødt,  Skovanemone, 
Mer  end  de  Blomsters,  der  paa  Marken  prange, 
Du  hører  Nattergalens  Elskovssange 
Og  alle  Fugles  Lyd  i  Lundens  Krone. 

hul  til  Din  Blomstersjæl  naar  ingen  Tone 
Af  al  den  Mislyd,  som  en  Sjæl  kan  fange. 
Kun  skjulte  Drømme  til  Dit  Hjærte  gange. 
Lig  Stjerneglimt  til  Sommernattens  Trone. 

Du  lokker  mig  fra  Verdens  sol  forbrændte, 
Klangløse  Sletter  ind  i  Dine  Skygger, 
Hvor  Hinden  bor,  og  Duen  Rede  bygger. 

Og  ad  en  Sti,  som  aldrig  før  jeg  kendte, 
Hvor  nye  Stjærner  gennem  Løvet  skinne, 
Gaar  jeg,  Du  Skovens  Blomst,  for  Dig  at  finde. 


Mathilde  viste  mig  Digtet,  da  hun  kom  hjem. 
„Jeg  kan  ikke  forstaa,  hvad  han  mente  med  at  give 
mig  det,"  sagde  hun  undrende.  --  „Men  det  er  jo  en 
Kærlighedserklæring,"  sagde  jeg,  som  imens  havde 
læst  Digtet.  —  „Nej,  det  tror  jeg  ikke,"  svarede  hun. 

Halls  kom  meget  til  Heibergs,  og  de  var  særdeles 
gode  Venner. 

Fru  Hall  vilde  gerne  bede  Folk,  som  ikke  var 
gode  Venner,  sammen ;  saa  haabede  hun  at  kunne 
forlige  dem.  --  Hun  indbød  Heibergs  til  et  Middags- 
selskab, og  sammen  med  dem  indbød  hun  Grundtvig. 
-  Nu  kunde  Heiberg  og  Grundtvig  ikke  lide  hinan- 
den.    Det  var  en  Ting,  som  alle  vidste. 

Heibergs  kom,  og  Grundtvig  kom,  og  da  de  op- 
førte sig  som  dannede  Mennesker,  kom  der  intet  i 
Vejen,  men  der  kom  for  Resten  heller  ikke  noget  godt 
ud  af  Samværet. 

Welhaven  var  den  Vinter  i  København.  Han 
kunde  være  meget  elskværdig,  men  han  kunde  ogsaa 
være  sjælden  grov  og  ubehagelig.  Hall  havde  været 
sammen  med  ham  hos  Heibergs,  og  der  havde  Wel- 
haven i  en  Disput  kastet  sig  over  Hall,  saa  han  blev 
umaadelig  vred.  Da  Halls  var  taget  af  Sted,  udbrød 
Welhaven,  som  var  ude  af  sig  selv  af  Opbragthed : 
„Nej,  at  en  fin  Mand  som  jeg  skal  være  sammen  med 
saadan  en  Bryggerknægt  som  denne  Hall!" 

Halls  Fader  var  for  Resten  ikke  Brygger,  men 
Bødker. 

Nogle  Dage  efter,  at  Heibergs  havde  været  sam- 
men med  Grundtvig  hos  Halls,  skrev  Heiberg  føl- 
gende Indbydelse  til  Hall : 

„Kære  Ven! 
Vil  De  og  Deres  Hustru  gøre  os  den  Fornøjelse 
at  spise  til  Middag  hos  os  paa  Tirsdag  Kl.  5." 

Nedenunder  stod : 

„Min  Grundtvig  kommer." 

Det  var  naturligvis  Welhaven.  Halls  gik  derhen; 
han  morede  sig  nemlig  meget  over  Heibergs  vittige 
Spydighed. 

Moder  var  en  Aften  sammen  med  Welhaven  hos 
Heibergs.  Der  var  mange  af  Gæsterne,  som  havde 
været  paa  Udstillingen,  og  iblandt  dem  var  Moder. 
Der  blev  talt  om  flere  Malerier.  Moder  nævnte  et  af 
dem,  som  særlig  havde  tiltalt  hende.  Welhaven  sagde 
da :  „Du  gode  Gud,  er  det  dog  ikke  dejligt,  at  saadan 
en  arm,  elendig  Stymper  ogsaa  har  sit  Publikum."  • 
Dette  blev  sagt  paa  stærkt  Norsk  og  meget  højt. 

Senere  kom  Talen  hen  paa  Chr.  Winther,  og  Mo- 
der nævnede  da  „lin  Stemning"  som  saa  smukt  et 
Digt.  Welhaven  sagde  da:  „Tak  skal  De  have.  Nu 
kender  jeg  dem  ud  og  ind!"  Det  faldt  Moder  for 
stærkt  for  Brystet,  men  hun  sagde  med  stor  tilsynela- 
dende Ro:  „Det  er  næsten  utrolig  uhøfligt;  De  har 
kun  set  mig  een  Gang  før,  og  saa  siger  De  paa  en  saa 
grov  Maade,  at  De  kender  mig  ud  og  ind."     Welha- 

ven  tog  da  Moders  Haand  og  sagde:  „De  har  fuld- 
kommen Ret.    Jeg  bar  mig  ad  som  en  Snøbel!" 

Næste  Dag  kom  baade  han  og  hans  Kone  ud  til 
Frederiksberg  Slot  og  gjorde  Visit  hos  mine  Forældre, 
og  det,  som  var  saa  krigerisk  begyndt,  endte  i  et  varmt 
Venskab.  Han  og  hans  Kone  kom  flere  Gange  om 
Ugen  ud  til  Fader  og  Moder. 

Welhaven  fortalte  Spøgelsehistorier  saa  vidunder- 
lig gribende,  som  jeg  aldrig  har  troet  det  muligt.  - 
I  Mørkningen  sad  han  i  en  Lænestol  og  befolkede  de 
store  Slotsværelser  med  alle  de  afdøde  Mennesker, 
der  maaske  engang  havde  vandret  om  der.  „Kan 
De  se  den  lille  Dame  i  den  stive,  gule  Atlaskes  Kjole? 
-  Nu  staar  hun  her  lige  ved  min  Stol.  Ser  De,  der- 
henne staar  der  en  Dame  med  Stenkulsperler  om 
Halsen?  Ellers  er  hun  i  en  hvid  Silkedragt.  --  Ja, 
jeg  ser  alle  de  gamle  og  unge  Damer,  der  har  svunget 
sig  i  Dansen  her." 

Alt  dette  blev  sagt  i  den  højeste  Ekstase  og  altid 
paa  stærkt  Norsk.  Saadan  kunde  han  blive  ved,  til 
han  næsten  gjorde  en  tosset.  Og  naar  der  saa  kom 
Lys  ind,  var  Welhaven  selv  i  en  saa  oprevet  Til- 
stand, at  han  saa  ud,  som  om  han  kunde  dø  af  Op- 
hidselse. 

Det  var  saa  angribende,  saa  man  var  bange  for 
det,  og  dog  vilde  man  ikke  undvære  et  Ord.  -  Men 
naar  han  var  gaaet,  og  man  skulde  over  de  lange 
Slotsgange  for  at  komme  ind  i  Sovekammeret,  gik  der 
en  Gysen  igennem  en,  som  ikke  kom  af  Kulde. 

Der  fortaltes  fra  Kristiania,   at  der  havde  været 

stort  Aftenselskab  der.  En  af  Gæsterne  holdt  en 
Tale.  Deri  forekom,  at  der  var  mange  udmærkede 
Ansigter  i  Kristiania.  Welhaven  rejste  sig  da  og 
sagde :  „Ansigter,  der  er  ikke  et  eneste  Ansigt  i  hele 
Kristiania  —  naturligvis  med  Undtagelse  af  alle  dem, 
der  sidder  om  dette  Bord!"  Det  sidste  blev  sagt  i  en 
spottende  Tone.  Det  var  intet  Under,  at  Welhaven 
var  frygtet  for  sin  skarpe  Tunge. 


UNGDOMSTID 


I  April  1850  blev  jeg  konfirmeret  af  Slotspræst  Paulli, 
som  senere  blev  Stiftsprovst  og  var  Fader  til 
den  nuværende  Stiftsprovst  og  kgl.  Konfessionarius. 
Han  havde  Aaret  i  Forvejen  konfirmeret  min  Søster 
Elisabeth.  Han  var  en  udmærket  rar  Mand,  som  vi 
alle  holdt  inderlig  meget  af.  Han  talte  saa  mildt  og 
hjerteligt  til  os,  saa  vi  fik  baade  Tillid  og  Kærlighed 

til  ham. 

Et  Aars  Tid  senere  lærte  jeg  to  unge  Piger,  Ca- 
milla og  Therese  Casse,  at  kende,  og  vi  blev  hurtig 
gode  Venner.  —  Deres  Fader  var  dengang  Justitia- 
rius  i  Kriminalretten.  Hans  Hustru  var  en  Datter  af 
Provst  Engelbreth  i  Lydersløv,  der  var  en  Ven  og  en 
varm  Beundrer  af  Mynster.  Fru  Casses  ældste  Sø- 
ster var  gift  med  Konferensraad  Holm,  Fader  til  Hi- 
storikeren Professor  Edvard  Holm,  og  en  yngre  Sø- 
ster var  gift  med  Hans  Christian  Rørdam,  Præst  i 
Hammer  ved  Næstved. 

Jeg  blev  ofte  bedt  hos  Casses ;  særlig  om  Tirsda- 
gen, da  de  havde  aabent  Hus,  kom  Elisabeth  og  jeg 
der  meget.    Der  var  overordentlig  livligt  og  morsomt. 

Fru  Casse  var  meget  elskværdig  og  fornøjelig. 
Det  var  en  let  Sag  for  hende  at  sætte  Liv  i  et  helt 
Selskab.  -  -  Der  saa  jeg  første  Gang  Student  Skat 
Rørdam.  Han  var  dengang  knap  20  Aar,  og  jeg  var 
lige  fyldt  17.  Han  saa  forlæst  ud,  var  mager  og  bleg, 
næsten  hvid  i  Ansigtet.     Han  var  meget  tiltalende  og 


Marie  Hauch 
(Ungdomsportræt) 


Thomas  Skat  Rurdam 
il  Ingdotnsportræt) 


gjorde  et  klogt  Indtryk.  Vi  kom  til  at  sidde  ved  Siden 
af  hinanden  ved  Tebordet  og  talte  meget  sammen,  og 
vi  blev  snart  gode  Venner.  Hos  Casses  gik  det  altid 
frit  og  muntert  til.  De  fleste,  som  kom  der  om  Tirs- 
dagen, var  i  nær  Slægt  med  dem  og  med  hinanden 
indbyrdes,  saa  det  kom  ganske  af  sig  selv,  at  Tonen 
blev  naturlig  og  ligefrem,  lilisabeth  og  jeg  kom  hur- 
tig ni  at  føle  os  hjemme  i  Kredsen. 

I    vorl   eget    Hjem   kom   der  ogsaa  mange   unge. 

baade  unge  Piger  og  unge  Mænd.  Blandt  de  stadige 
Gæster  var  Peter  Koch,  dengang  juridisk  Student, 
men  senere  Justitiarius  i  Højesteret,  Komponisten 
Peter  Heise,  Molbech  og  flere.  Vor  særlig  gode  Ven 
var  dog  Hostrup.  Blandt  de  mange  unge  Piger,  som 
kom  hos  os,  var  i  første  Række  Therese  og  Camilla 
Casse. 

En  Søndag  Morgen  kom  Hostrup  op  til  os  paa 
Slottet  og  spurgte,  om  Elisabeth  og  jeg  ikke  vilde  føl- 
ges med  ham  i  Vartou  og  høre  Grundtvig.  Det  var 
vi  straks  villige  til,  og  fra  den  Tid  kom  han  hver  Søn- 
dag og  hentede  os  til  Kirke.  Alt  som  Hostrup  luk- 
kede sig  op  for  os,  kom  vi  til  at  holde  mere  og  mere 
af  ham.  Vi  mærkede,  hvilken  ædel  Natur  han  havde. 
Men  mig  drillede  han  altid  meget;  han  kunde  ikke 
lade  være  dermed.  Det  var  jeg  tit  ked  af  og  var  dum 
nok  til  at  græde  derover,  og  derved  fik  jeg  ofte  Næse- 
blod. Saa  fortrød  han  det,  men  snart  efter  begyndte 
han  igen.  Mest  ærgrede  det  mig,  naar  han  sagde,  at 
jeg  lignede  en  sort  Høne.  Hvor  barnagtigt  det  var, 
saa  kostede  det  mig  dog  mange  Taarer. 

Jeg  havde  aldrig  set  Grundtvig  før  den  Gang,  vi 
gik  i  Kirke  sammen  med  Hostrup.  Med  det  lange 
sølvhvide  Haar  og  Skæg  og  det  forunderlige  Seerblik 
var  Grundtvig  en  mærkelig  Skikkelse.  Da  han  kom 
op  paa  Prædikestolen  og  begyndte  at  tale,  var  det, 
som  man  saa  en  af  de  gamle  Profeter.  Der  var  en 
Ild  og  en  Kraft  over  ham,  som  jeg  aldrig  har  hørt 
Magen  til.  Vel  var  jeg  for  ung  til  at  kunne  følge  med 
i  alt;  men  det  følte  jeg.  at  havde  man  hørt  ham  een 

Gang,  maatte  man  komme  igen.  Dertil  kom  den 
dejlige  Menighedssang  paa  de  skønne,  hjertegribende 
Melodier.  For  hver  Søndag  fik  jeg  større  Lyst  til  at 
høre  ham. 

Hos  Casses  traf  jeg  stadig  sammen  med  Skat  Rør- 
dam. Vi  talte  meget  sammen,  og  jeg  betragtede  ham 
som  en  rigtig  god  Ven,  omtrent  som  jeg  saa  paa  Ho- 
strup. 

Da  jeg  begyndte  at  høre  Grundtvig,  sagde  en  af 
Skat  Rørdams  Venner  til  ham :  „Har  Du  set,  at  Marie 
Hauch  gaar  i  Vartou  Kirke? 

„Gør  hun  det,"  svarede  han,  „ja,  saa  er  det  vel 
mest  for  Orgelværkets  Skyld!" 

Det  blev  øjeblikkelig  berettet  mig,  og  det  saarede 
og  krænkede  mig  ikke  lidt.  Jeg  fandt,  at  denne  Ytring 
kun  viste  ringe  Venskab  for  mig,  og  jeg  troede,  at  jeg 
havde  en  god  Ven  i  ham. 

Fra  den  Tid  af  trak  jeg  mig  helt  tilbage,  talte  ikke 
med  ham  og  sørgede  for  ikke  at  komme  til  at  sidde 
ved  Siden  af  ham  ved  Tebordet.  Han  saa  af  og  til 
forundret  paa  mig ;  men  jeg  vedblev  at  undgaa  ham 
og  blev  nu  ofte  hjemme  Tirsdag  Aften  for  ikke  at 
træffe  ham. 


I  Filosoffen,  Professor  Sibberns  Hus  kom  vi  me- 
get. Raade  Sibbern  og  Fru  Sibbern  var  ualmindelig 
tiltalende  Mennesker.  Sibbern  var  næsten  rørende 
menneskekærlig  og  god.  Han  havde  en  forunderlig 
barnlig  Maade  at  betragte  Verden  og  Menneskene  paa. 

Hans  Syn  paa  alt  var  saa  lyst  og  kærligt,  tit  næsten 
noget  fantastisk.  Han  søgte  at  forstaa  alt  og  alle  og 
dømte  aldrig  nogen,  men  undersøgte,  om  Motiverne 
til  deres  Handlinger  kunde  være  forstaaelige  for  ham. 
Hans  Ansigt  havde  altid  et  straalende  glad  og  lykke- 
ligt Udtryk,  som  om  noget  frydefuldt  lige  havde 
mødt  ham. 

Han  havde  i  sit  Ægteskab  2  Døtre  og  3  Sønner. 
De  to  Sønner  var  meget  flinke  og  dygtige  Mennesker. 
Den  ældste  Søn  var  Filosof  ligesom  Faderen  og  lig- 
nede ham  mærkelig  i  aandelig  Henseende.  -  Den 
yngste  Søn,  som  hed  Herman,  var  et  livligt  og  bega- 
vet Menneske;  men  han  førte  ikke  det  stilfærdige, 
solide  Liv  som  den  øvrige  Familie.  Han  morede  sig 
paa  enhver  Maade  og  havde  ikke  ret  megen  Lyst  til 
at  arbejde. 

•  Sibbern  havde  den  Egenhed  til  Bunds  at  ville  vide, 
hvad  ethvert  Ord  kunde  betyde,  særlig  naar  det  var 
et  Ord,  som  han  hidtil  ikke  havde  kendt. 

Det  nu  velkendte  Ord  en  „Rod"  var  dengang  netop 
begyndt  at  komme  i  Brug.  Der  var  Selskab  hos  Sib- 
berns,  og  Sibbern  spurgte  da  en  ung  Mand,  som  sad 
ved  Siden  af  ham:  „Sig  mig,  hvad  Betydning  har  det 
Ord:  en  Rod?"  „Ja,"  sagde  den  anden,  „det  bety- 
der en,  som  ikke  vil  rette  sig  efter  Skik  og  Brug,  men 
vil  nyde  sin  Frihed  og  kun  gøre,  som  han  selv  synes, 
men  er  ligegyldig  for  alle  Former."  -  „Men  saa  er 
jeg  jo  en  Rod,"  sagde  Sibbern."  „Nej,"  svarede  den 
unge  Mand,  „en  Rod  er  et  Menneske,  der  ikke  bryder 
sig  om  Dyd  og  gode  Sæder,  men  giver  det  alt  sam- 

men  en  god  Dag  og  tillige  er  raa  og  uhøflig  i  sin  Op- 
træden." „Naa  aah,"  sagde  Sibbern,  „ja,  saa  er 
Herman  en  Rod."  Den  anden  svarede  ikke  noget 
videre  dertil,  for  han  tænkte,  at  det  kunde  maaske 
nok  være  sandt. 

Sibbern  havde  mange  Ejendommeligheder,  som 
gjorde,  at  man  i  Samvær  med  ham,  og  især  naar  man 
var  ung  og  lattermild  ofte  kunde  have  ondt  ved  at 
holde  Kontenancen. 

Medens  han  drak  Te,  brugte  han  for  Eksempel  at 
sætte  sin  Paryk  over  Tepotten  for  at  varme  den,  og 
naar  han  tabte  et  eller  andet  paa  Gulvet,  saa  tog  han 
Lampen  fra  Bordet  og  ledte  efter  det,  som  han  havde 
tabt,  mens  hele  det  øvrige  Selskab  maatte  sidde  i 
Mørke.  Engang  var  der  kommet  en  daarlig  Luft  i 
Stuen.  En  af  Selskabet  rejste  sig  og  lukkede  en 
Hund,  som  laa  under  Bordet,  ud.  „Næh,  ih,  se. 
se!  var  det  Hunden?"  udbrød  Sibbern  langsomt  og 
betænksomt,  som  om  der  gik  et  Lys  op  for  ham. 

Fru  Sibbern  var  en  Søster  til  Organist  Edvard 
Ipsen  og  meget  musikalsk.  Mange  Aar  før  vi  kom  i 
deres  Hus,  havde  de  mistet  en  lille  Dreng,  som  hed 
Thorvald.  Fru  Sibbern  sad  hjemme  dengang  an- 
saas  det  ikke  for  sømmeligt,  at  Kvinder  gik  til  Begra- 
velse og  Sibbern  gik  derfor  ene  til  sin  Søns  Begra- 
velse. Da  han  gik  tilbage,  skinnede  Solen  klart,  og 
han  følte  sig  glad  og  fornøjet,  men  ved  sin  Hjem- 
komst fandt  han  sin  Hustru  grædende. 

„Men,  lille  Sanne,  lille  Sanne,  hvad  er  Du  dog 
saa  bedrøvet  over?"  spurgte  han  bekymret.         „Jeg 


81 


ved  ikke,  om  Du  husker,  at  Thorvald  er  død,"  sva- 
rede hun  koldt.  „Nej,  ih,  se-se!  Det  havde  jeg  jo 
rent  glemt!"  sagde  han. 

Særlig  ved  Juletid  havde  Sibberns  mange  mor- 
somme unge  Selskaber.  Heise  var  der  altid,  og  han 
og  Organist  Ipsen  spillede  4-hændigt  sammen.  —  Jeg 
behøver  ikke  at  sige,  at  de  spillede  godt. 

I  det  hele  fik  man  altid  megen  Musik  hos  Sibberns. 
De  opførte  ogsaa  smaa  Komedier  og  havde  megen 

Lystighed  for.  — 

Hos  Arkitekt,  Konferensraad  Kochs,  hvis  Kone 
var  født  Wulff  og  lidt  i  Familie  med  Moder,  som  var 
Ungdomsveninde  med  hende,  kom  vi  jævnlig. 

I  Vinteren  1851  52  opførte  de  i  deres  Hjem 
„Kærlighed  uden  Strømper".  De  spillende  var  alle 
Herrer.  Peter  Heise  var  Grethe,  Michael  Rossing 
Johan  von  Ehrenpreis,  Peter  Koch  var  Mads,  og  den 
kendte  Studentersanger,  Christoffer  Møller,  spillede 
Mette ;  Herman  Sibbern  var  Jesper. 

Hos  Kochs  opførte  de  Stykket  to  Gange,  og  senere 
gav  de  en  Forestilling  i  Friis's  Realskole  i  veldædigt 

Øjemed. 

De  legede  tit  Ordsprogslege  hos  Kochs.  Jeg  hu- 
sker f.  Eks.  saaledes  en  Gang,  at  Johannes  Møller, 
den  senere  Præst  i  Odense,  kom  ind,  klædt  som 
Vægter,  greb  Peter  Koch  og  Peter  Heise  i  Brystet 
og  trak  af  med  dem.  Nu  skulde  vi  jo  gætte,  men 
maatte  give  fortabt.  Løsningen  var:  „Tapeterne" 
(Tag  ,,Peter"ne). 

1852  holdt  min  Broder  William  Bryllup  med  Anna 


Marie  Rordam:  Tilbageblik. 

Lindegaard,  Datter  af  Pastor  Lindegaard  i  Slaglille. 
Han  var  den  Gang  Landmand,  senere  blev  han  Tele- 
grafist.    Hun  var  ham  en  trofast  og  kærlig  Hustru 
og  det  var  et  dybt  Savn  for  ham  og  hans  Børn,  da  hur 
døde  af  Brystsyge  1882. 

Baade  Heise  og  Hostrup  var  i  Udlandet  i  den  sid- 
ste Del  af  Vinteren  1852.  Heise  var  i  Leipzig  og  Ho- 
strup i  Italien,  hvorfra  han  først  vendte  hjem  i  For- 
aaret  1853.  I  Begyndelsen  af  Sommeren  rejste 
ogsaa  mine  Forældre  til  Udlandet.  Mine  to  smaa  Sød- 
skende  og  jeg  kom  med.  Mine  andre  Sødskende  blev 
boende  paa  Slottet,  hvor  en  ældre  Tante  holdt  Hus 
for  dem. 

Først  rejste  vi  i  Tyskland,  var  i  Wien  og  tog  over 
Donau  til  Linz.  Vi  var  i  Munchen  og  Innsbruck  og 
kørte  i  en  saakaldt  Wienervogn  gennem  en  stor  Del 
af  Tyrol.  Det  var  en  vidunderlig  dejlig  Rejse.  -  8 
Uger  boede  vi  i  Aschau,  en  lille  Landsby  i  Nærheden 
af  Zell,  lige  ved  Zillerfloden. 

Vi  opslog  vort  Kvarter  i  et  lille  Værtshus,  som 
ejedes  af  en  Tyroler,  Sebastian  Leo.  Han  havde  en 
smuk  Stemme  og  havde  som  Tyrolersanger  gæstet 
Danmark.  Vi  fik  to  store  smukke  Værelser  og  kunde 
hver  Dag  bade  os  i  en  rislende  Bjergbæk,  som  var 
lige  tæt  ved  Huset.  Dens  Vand  var  saa  blødt,  at  Huden 
blev  fin  som  Silke,  naar  man  badede  sig  i  det.  Vi 
gjorde  mange  Bjergture  og  havde  stor  Fornøjelse  deraf 
Hver  Lørdag  samledes  alt,  hvad  der  var  af  Ungdom,  i 
Værtshuset  i  Aschau.  De  sang,  spillede  paa  Zither 
og  dansede.   Det  hele  varede  fra  Kl.  7     11.  Jeg  deltog 

med  stor  Fornøjelse  i  deres  Munterhed,  dansede  med 
dem  og  hørte  paa  deres  Sange,  som  jeg  lærte  mange  af. 

Deres  Sprog  er  en  Dialekt,  en  Blanding  af  Tysk, 
Plattysk  og  Italiensk. 

Jeg  maatte  gøre  mig  megen  Umage  for  at  forstaa 
dem,  men  kom  efterhaanden  godt  efter  det  og  mo- 
rede mig  meget  godt.  Tyrolerne  er  et  uskyldigt  og 
ligefremt  Folk ;  men  Verden  er  vel  nu  kommet  dem 
nærmere  end  dengang.  Jeg  lærte  af  dem  baade  mun- 
tre og  alvorlige  Sange,  der  alle  var  smukke  og  karak- 
teristiske. 

En  Dag  kom  vort  Vært,  Sebastian  Leo,  hen  til  mig 
og  fortalte  mig,  at  Postmesteren  i  Zell  ejede  et  stort, 
smukt  Hus  og  80,000  Gylden.  Jeg  havde  af  og  til 
hentet  Post  i  Zell  eller  bragt  Breve  derhen  og  derved 
set  Postmesteren,  som  var  en  ældre  svær  Mand.  Og- 
saa  hos  Sebastian  Leo  havde  vi  adskillige  Gange  truf- 
fet sammen  med  ham.  Jeg  svarede,  som  jeg  mente, 
at  det  jo  var  meget  rart  for  Postmesteren,  at  han 
havde  saa  mange  Penge.  Sebastian  Leo  saa  først  for- 
undret paa  mig,  fordi  jeg  var  saa  tungnem ;  saa  sagde 
han :  „Ja,  men  det  er  Meningen,  at  han  vil  dele  dem 
med  Dem,  kan  De  nok  forstaa.  Han  har  bedt  mig 
sige  det  til  Dem."  --  „Han  maa  hellere  beholde  sine 
Penge  selv,"  svarede  jeg,  „for  jeg  bryder  mig  ikke 
om  at  dele  dem  med  ham!" 

Sebastian  Leo  fandt  det  i  højeste  Grad  letsindigt 
af  mig,  og  han  talte  ogsaa  med  mine  Forældre  derom  ; 
men  til  hans  Fortrydelse  holdt  de  med  mig.  Fra  den 
Tid  hilste  Postmesteren  os  ikke  mere,  naar  vi  mødte 

6* 


84 


ham,  ligesom  ogsaa  Sebastian  Leo  var  ærgerlig  over, 
at  jeg  afslog  saa  godt  et  Tilbud. 

I  længere  Tid  havde  vi  ikke  hørt  hjemmefra.  Vi 
undrede  os  over  mine  Søskendes  Tavshed.  Mens  vi 
havde  været  i  Tyrol,  havde  vi  ingen  danske  Aviser 
set.  saa  vi  vidste  ikke,  at  der  var  kommet  Kolera  til 
København.  -  -  Endelig  kom  der  Brev  hjemmefra, 
som  fortalte,  hvordan  Koleraen  rasede,  men  at  de 
selv  var  raske.  Dog  var  de  flyttet  ned  til  General 
Høegh-Guldbergs  i  Frederiksberg  By.  Fru  Høegh- 
Guldberg  var  Moster  til  min  Moder. 

Vi  rejste  straks  hjem,  meget  ængstelige  for,  hvor- 
dan det  stod  til  der.  Den  værste  Tid  var  dog  over- 
staaet,  da  vi  kom  tilbage.  Vi  saa  ikke  noget  til  Syg- 
dommen, men  hørte  meget  om,  hvordan  den  havde 
taget  fat.  Heldigvis  havde  hverken  mine  Søskende 
eller  nogen  af  vore  nærmeste  Venner  og  Bekendte 
været  angrebet,  saa  der  var  stor  Glæde  paa  begge 
Sider  ved  atter  at  ses,  — 

Da  der  var  gaaet  nogen  Tid,  begyndte  jeg  at  for- 
undre mig  over  Hostrups  adspredte  Væsen  og  over 
hans  Alvor.  Dengang  kunde  han  tit  have  et  noget 
ujævnt  Humør,  saa  først  tænkte  jeg,  at  det  var  Hu- 
mørsyge. Mange  Gange  tidligere  havde  jeg  sagt  til 
ham  :  „Aah,  Hostrup,  De  er  ogsaa  saa  tør  og  inde- 
sluttet." Nu  mærkede  jeg,  at  han  var  indesluttet  for 
Alvor. 

En  Dag,  da  der  skulde  komme  nogle  unge  hos  os 
til  Middag,  skrev  Moder  ogsaa  til  Hostrup  og  indbød 
ham  ;   men   han   svarede,    at   han   i   nogen  Tid  vilde 

trække  sig  tilbage,  da  han  led  af  Religionsskrupler  og 
trængte  til  at  være  ene. 

Hele  den  forrige  Vinter  havde  vi  ikke  set  ham, 
da  han  havde  været  i  Italien.  Derfor  tog  Moder  ham 
hans  Svar  meget  ilde  op  og  sagde,  at  herefter  vilde 
hun  ikke  mere  indbyde  ham.  —  Jeg  var  rigtig  bedrø- 
vet derover.  Jeg  vidste,  at  Hostrup  var  vor  sande 
Ven,  og  jeg  holdt  saa  meget  af  ham.  Jeg  var  bedrø- 
vet for  min  egen  Skyld,  men  tænkte  dog  først  og 
fremmest  paa  min  Søster  Elisabeth,  hvis  Følelser  for 
ham  jeg  kendte.  Jeg  havde  for  længe  siden  mærket, 
at  hun  holdt  af  Hostrup,  og  da  han  ved  enhver  Lej- 
lighed foretrak  hende,  var  jeg  heller  ikke  i  Tvivl  om, 
at  han  ogsaa  holdt  af  hende. 

I  nogle  Dage  grundede  jeg  over,  hvordan  jeg 
skulde  faa  den  Sag  klaret.  Saa  skrev  jeg  et  Brev, 
som  jeg  bad  Fader  læse,  (Moder  var  meget  vred  paa 
Hostrup,  derfor  turde  jeg  ikke  sige  det  til  hende),  og 
spurgte  ham,  om  jeg  kunde  sende  det  til  Hostrup. 
Fader  sagde,  at  det  kunde  jeg  godt,  og  jeg  afsendte 
da  Brevet,  hvori  jeg  bad,  om  jeg  maatte  tale  med 
ham,  og  om  han  vilde  møde  mig  ved  det  norske  Hus  i 
Søndermarken  Kl.  1  den  følgende  Dag.  Hostrup 
kom  og  blev  meget  ked  af,  at  hans  Brev  var  blevet 
saadan  optaget.  Han  havde  trængt  til  at  gaa  i  En- 
somhed nogen  Tid,  fordi  hans  Sind  havde  været  saa 
tungt,  og  han  desuden  havde  følt  sig  legemlig  svag. 
Han  bad  mig,  om  han  maatte  gaa  hjem  med  mig,  og 
her  forklarede  han  mine  Forældre,  hvad  der  havde 
været  hans  egentlige  Mening  med  Brevet.    Han  havde 

været  syg  og  nedtrykt  og  havde  derfor  ment  at  maatte 
have  Ro  og  Ensomhed  for  at  komme  over  det. 

Han  var  meget  lettet,  da  han  gik,  og  takkede  mig, 
fordi  jeg  var  gaaet  til  ham  selv  for  at  faa  Klarhed. 
Det  gamle  hjertelige  Forhold  blev  hurtig  genoprettet, 
og  han  kom  nu  som  før  meget  hos  os. 


Elisabeth  Hauch 
i  Ungdomsportræt) 


C.  Hostrup 
(Ungdomspoi  ti  set 


Vinteren  1854  var  ualmindelig  streng,  og  der  faldt 
saa  megen  Sne,  at  den  laa  næsten  som  Bjerge. 

En  Alten,  da  Vejret  var  rent  forskrækkeligt,  kom 
Hostrup  og  besøgte  os.  Da  han  var  gaaet,  fandt  jeg 
en  stor  Pakke  med  Udskrift  til  mig  i  Forværelset.  Jeg 
løste  den  op  og  pakkede  det  ene  Lag  Papir  efter  det  an- 
det ud,  lil  jeg  endelig  inderst  inde  fandt  et  nydeligt,  lille 
Tyrolerhus  og  el  Digt,  som  jeg  vil  nedskrive  her. 


Til  Marie  Hauch  med  en  Filippinegave. 

Foræringen,  undskyld  den  kom  ej  før!  - 
Er  ikke  blot  som  Giveren  lidt  „tør" , 
Nej,  De  vil  og  erfare  paa  Minuttet, 
At  den,  som  han,  er  meget  indesluttet. 

Dog  det  kan  ogsaa  være  ganske  rart 

Med  Folk  og  Gaver  af  en  egen  Art, 

Man  har  lidt  Møje  med  til  Bunds  at  trænge 

Og  morer  sig  saa  allenfals  saalænge. 

Man  véd  saa  godt,  som  en  og  en  er  to, 
At  under  Skallen  skal  en  Kjærne  bo, 
Og  derfor  fuld  af  Haab  man  Vej  sig  baner. 
Jo  mindre  man  kan  se,  desmer'  man  aner. 

Saa  skræller  man  da  Gaven  Lag  for  Lag. 
Saa  flaar  saa  lumsk  man  Fyren  Dag  for  Dag. 
Men  faar  tilsidst  man  Løn  da  for  sin  Iver? 
Nej,  oftest  tror  jeg  nok,  man  narret  bliver. 

Dog,  jeg  vil  ikke  varsle  Dem  saa  haardt. 
Pil  De  kun  Skallen  af  os  begge  bort, 
Og  er  end  Gavens  Indhold  ubetydeligt, 
Er  Giverens  maaske  lidt  mere  frydeligt. 

Efterskrift. 

Jeg  lagde  Pennen  bort,  af  Verset  stolt.  - 
Nej  stop!    Det  blev  dog  altfor  tørt  og  koldt. 
Saa  tamt  og  tørt  det  tækkes  ingensinde 
Min  aabne,  varme  ivrige  Veninde. 

Hun,  som  med  Handsker  intet  tager  fat, 
Og  aldrig  bliver  lunken  eller  mat, 
Som,  skønt  hun  med  Madonnas  Navn  betegnes. 
Dog  selv  blandt  Haucher  for  kolerisk  regnes. 

Hun  der,  lidt  stolt  af  Hjærtet  som  hun  har. 
Er  mod  sin  Ven  som  Solen  mild  og  klar, 
Men  gram  i  Strid,  fast  som  Magister  Brøckner, 
Thi  hun  har  Mod  for  tyvetusind  Frøkner; 

Hvis  kække  Sjæl  ej  har  paa  Sletten  Ro, 
Men  higer  did,  hvor  Gemsen  sætter  Bo, 
Hvor  Fossen  bruser  og  Laviner  drøne. 
Thi  —  ærlig  talt  —  De  ligner  ingen  „Høne". 

Ja  De,  Marie,  hvem  jeg  har  omtrent 

I  fem  Aar  set  og  i  halvandet  kjendt, 

Med  hvem  jeg  tit  i  Leg  og  Løjer  kappedes. 

Med  hvem  jeg  stundom  og  for  Alvor  nappedes. 

De,  som  har  ofte,  naar  mit  Sind  var  tungt. 
Med  Deres  Ungdom  atter  gjort  det  ungt, 
Ja,  som  til  Stævne  bød  mig  i  det  grønne, 
Hvorfor  en  Gang  Vor  Herre  vil  Dem  lønne. 

De  bedre  har  fortjent,  det  vel  jeg  ved, 
End  lutter  Vrøvl  ad  Væggen  op  og  ned. 
En  Sang  til  Dem,  naar  jeg  den  skulde  synge, 
Sig  burde  frit  paa  Hjærtets  Strømme  gynge. 

Og  jeg  Dem  sværger  --  Ed  jo  hører  til. 
Og  her  jeg  sværge  tør,  ved  hvad  De  vil, 
Ved  hver  en  Lysets  Aand,  som  Dem  besjæler. 
Ved  hver  Antipathi,  hvorfor  De  kæler;  - 

Jeg  sværger:  Bag  de  mange  Lag  af  Skjæmt 
Er  ogsaa  her  lidt  varmt  paa  Bunden  gemt. 
Mit  Venskab  greb  saa  gerne  Lejligheden, 
Og  svang  sig  med  en  Takkesang  fra  Reden. 

Den  stakkels  Fugl,  som  Reden  er  for  trang, 
Den   vilde  gerne   flyve  lidt  engang. 

Men  naar  saa  blot  jeg  prøver  at  befri'en, 
Saa  kommer  strax  paa  Timen  Ironien. 

Den  gør  mig  af  de  høje  Tanker  kjed. 
Den  lærer  mig  at  stemme  Tonen  ned. 
Thi  skrives  Vers,  endog  til  Dem  og  Deres, 
Saa  slipper  ej  de  for  at  kritiseres. 

Se  det  er  Grunden,  hvis  paa  dette  Blad 
Jeg  ikke  fløj  saa  højt,  som  just  jeg  gad. 
Hvad  hjælper  det.  at  alt  jeg  har  fortrudt'et, 
Jeg  er  nu  engang  „tør  og  indesluttet". 


Da  vi  var  kommet  hjem  fra  Udenlandsrejsen,  kom 
vi  ligesom  tidligere  meget  til  Casses,  og  jeg  saa  paany 
Skat  Rørdam.  Han  havde  haft  et  let  Anfald  af  Ko- 
lera og  saa  endnu  svag  ud.  Jeg  hilste  venligt  paa 
ham  i  den  forløbne  Tid  havde  jeg  glemt  min  Vrede 
-  og  vi  blev  hurtig  gode  Venner  igen ;  men  det  va- 
rede hele  Vinteren,  inden  han  rigtig  kom  sig  efter 

Koleraen. 

Mens  vi  havde  været  borte,  havde  ogsaa  Peter 
Koch  været  med  sine  Forældre  i  Italien.  Derfra  med- 
bragte han  en  lille  italiensk  Sang.  som  han  havde  lært 
af  nogle  Gondolierer.  Den  overrakte  han  min  Søster 
Mathilde,  da  de  saas  igen  efter  hans  Rejse. 

Piangero  la  mia  sventura 
S'il  destin  di  te  mi  priva 
Ah  te  sola  fin  ch'io  vivo 
Ah  te  sola  voglio  amar. 

Han  kom  dog  heldigvis  ikke  til  at  „begræde  sin 
Skæbne",  for  den  17.  Januar  1854  blev  han  forlovet 
med  min  Søster  Mathilde.  I  Februar  blev  Hostrup 
og  Elisabeth  ogsaa  forlovede. 

Fru  Heiberg  sagde,  at  hun  vilde  vente  lidt  med  at 
ønske  til  Lykke,  til  ogsaa  den  tredje  Datter  blev  for- 
lovet. 

Begge  de  to  Par  var  meget  henrykte  for  hinan- 
den, og  hvem  der  glædede  sig  næsten  lige  saa  meget 
som  de,  det  var  mig. 

Jeg  holdt  overordentlig  meget  af  begge  mine  Svogre 
og  er  vedblevet  at  staa  dem  nær  hele  mit  Liv. 

Den  13.  Juni  1854,  da  jeg  fyldte  tyve  Aar,  fik  jeg 
et  Skæmtedigt  fra  Hostrup  og  nogle  grønne  Urter 
inden  i  Brevet.  Jeg  maa  bemærke,  at  Hostrup  altid 
drillede  mig  med,  at  jeg  levede  for  meget  for  Sund- 
heden : 

Tag  disse  Lægedomsurter  gode, 

De  hjælper  for  Værk  i  Ben  og  i  Ho'de. 

Du  putter  dem  ind  i  en  Kattetarm 

Og  lægger  dem  under  Din  venstre  Arm. 

For  hver  en  Sygdom  de  skærme  Dig  vil, 
Naar  blot  Du  lever  som  hidindtil: 
Naar  altid  Du  spiser  Din  Suppe  lunken 
Og  aldrig  snakker,  før  Maden  er  sunken, 
Og  drikker,  thi  derpaa  det  mest  kommer  an, 
I  Iveranden  Time  to  smaa  Spande  Vand. 

Naar  saa  Du  forresten  har  Fred  i  Barmen 
()%  jævnligt  spadserer,  forstnar  sig  med  Tarmen. 
Saa  lover  jeg  Dig  i  dette  Vers, 
At  Du  skal  blive  de  nioghalvfjers. 

I  Vinteren  1854  fik  Therese  Casse  og  jeg  Sang- 
undervisning hos  P.  Heise.  Han  var  ellers  ikke 
Sanglærer,  men  gjorde  en  Undtagelse  med  os.  De 
Timer  havde  vi  megen  Fornøjelse  af,  for  Heise  var 
aldeles  udmærket  som  Lærer.  Han  var  ligefrem 
elektriserende,  fordi  han  selv  var  saa  opfyldt  af  Mu- 
sik og  af  Kærlighed  til  den,  og  desuden  var  han  per- 
sonlig ualmindelig  elskværdig. 

I  Julen  1854  var  det  blevet  bestemt,  at  der  skulde 
spilles  Komedie  hos  Casses.  Der  blev  tildelt  mig  to 
Roller,  første  Dame  i  „Barselstuen"  og  Pernille  i 
„Julestuen".  Heise  var  udmærket  baade  som  Anne 
Kandestøbers  og  Gedske  Klokkers.  En  yndig  ung 
Pige,  Frederikke  Waage,  Datter  af  den  afdøde  Direc- 
tor  Waage  i  Sorø,  spillede  Engelke,  der  nejer,  saa 
elskværdigt,  at  man  paa  hendes  Ansigt  tydelig  saa,  at 
hun  vilde  have  sagt  noget,  „men  kom  sig  ikke  dertil". 
Hun  var  forlovet  med  Edvard  Holm.     (Se  Side  73). 

Engang  efter  Jul  kom  Skat  Rørdam  til  at  spørge 
mig,  om  jeg  havde  læst  noget  af  Grundtvig,  og  jeg 
maatte  svare,  at  jeg  ikke  kendte  andet  af  ham,  end 
nogle  Digte  og  mange  Salmer.  Saa  spurgte  han,  om 
han  maatte  laane  mig  noget  af  Grundtvig,  og  det  tog 
jeg  med  Tak  imod.  Jeg  læste  ogsaa  flere  Bøger,  f. 
Eks.  „Kort  Begreb  af  Verdenskrøniken",  fremstillet  i 
Sammenhæng  af  Grundtvig  1812;  men  det  gik  ikke 
let  for  mig.  Meget  af  det  forekom  mig  at  være  under- 
lig tungt  skrevet,  og  jeg  havde  kun  liden  Ro  til  Læs- 
ningen. Jeg  delte  Sovekammer  med  Moder,  og  der 
fik  jeg  sjældent  Lov  til  at  være  alene.     Men  der  var 

et  lille  Værelse,  som  rigtignok  alle  i  Huset  havde  Ad- 
gang til,  men  hvor  jeg  dog  bestemte  mig  til  at  sidde. 
Da  min  Broder  Adam,  som  dengang  var  i  Latinsko- 
lens ældste  Klasse,  imidlertid  opdagede,  hvad  det 
var,  jeg  læste,  lod  han  mig  ingen  Ro.  En  meget 
underlig  Søster  af  Fader,  Tante  Annette,  var  nylig 
død  og  havde  efterladt  mange  Breve,  især  Kærlig- 
hedsbreve. Et  af  dem  endte  med  et  Vers,  hvis  Om- 
kvæd var : 

Intet,  intet  skal  forstyrre, 
Intet  vores  Harmoni, 
Intet  vores  Harmoni! 

Saa  snart  Adam  nu  saa.  at  jeg  læste  i  de  Bøger, 
jeg  havde  laant  af  Skat  Rørdam,  stillede  han  sig  foran 
mig  og  sang : 

Intet,  intet  skal  forstyrre, 
Intet  vores  Harmoni, 
Intet   vores   Harmoni! 

Jeg  turde  ikke  laase  Døren,  da  Værelset  var  fuldt 
af  Skabe,  som  alle  i  Huset  havde  Adgang  til.  Jeg  øn- 
skede, at  j:g  havde  haft  et  Fristed,  men  det  var  der 
desværre  ikke,  og  jeg  maatte  finde  mig  i  Forholdene. 

Efter  Mathildes  Forlovelse  kom  hun  ikke  saa  tit 
til  Halls  som  tidligere.  Nu  blev  jeg  meget  ofte  bedt 
derhen. 

En  Dag  fik  jeg  af  Fru  Hall  Indbydelse  til  at  komme 
alene  (il  Middag  og  gik  ogsaa  derhen. 

Da  jeg  kom,  var  ogsaa  Skat  Rørdam  der.  Jeg 
vidste    godt,    at    hun    slet    ikke    kendte    ham,    og    vi 

var  meget  forlegne  begge  to  og  talte  ikke  ret  meget 
med  hinanden. 

Bagefter  sagde  Fru  Hall  til  Moder :  „Ja,  jeg  havde 
jo  hørt  noget  om  Skat  Rørdam  og  Marie,  og  saa  vilde 
jeg  se,  om  det  var  sandt.  Hun  vilde  da  ikke  synge, 
mens  han  var  der!" 

Den  10.  April  1855  var  Adam  og  jeg  bedt  til  Cas- 
ses.  Der  var  mange  fremmede;  men  jeg  fik  dog  Lej- 
lighed til  at  give  Skat  Rørdam  Bøgerne  tilbage. 

Mærkeligere  var  det,  at  han  iblandt  saa  mange 
Mennesker  fik  Lejlighed  til  at  spørge  mig,  om  jeg 
brød  mig  om  ham,  for  han  holdt  saa  meget  af  mig. 
Jeg  behøvede  ikke  Betænkningstid,  for  jeg  vidste,  at 
jeg  holdt  af  ham,  og  saa  blev  vi  forlovede. 

Nogle  Dage  senere  skrev  Skat  Rørdam  følgende 
Brev  til  sin  Søster,  Marie  Brummer : 

København,  17.  April  1855. 
Min  egen  kære  Søster. 
Jeg  vil  meddele  Dig  en  stor  Glæde,  som  er  ve- 
derfaredes mig,  jeg  er  bleven  forlovet  med  Marie 
Hauch.  --Du  kender  hende,  og  af  de  Udtalelser, 
jeg  har  hørt  af  dig  om  hende,  tror  jeg,  at  du  holder 
meget  af  hende,  og  det  bør  du  ogsaa  gøre,  ti  det  er 
en  ganske  mageløs  Pige.  Jeg  vil  nu  ikke  bære  mig 
ad,  som  vel  mange  andre  nyforlovede  have  gjort, 
og  sige,  at  hun  er  det  fuldkomneste  Væsen  i  Ver- 
den. Men  jeg  er  rigtignok  overbevist  om,  at  man 
vel  kan  gennemlede  adskillige  Kongeriger  uden  at 
finde  hendes  Mage.        og  det  tror  jeg  ogsaa.  Du 

vil  give  mig  Ret  i,  naar  du  nøjere  lærer  hende  at 
kende. 

Du  har  hidtil  været  den  Marie,  som  jeg  holdt 
mest  af,  min  kære  Marie;  nu  kommer  du  rigtignok 
til  at  nøjes  med  Pladsen  Nr.  2;  ti  min  Marie  ind- 
tager naturligvis  en  Plads,  som  hidtil  er  uopnaaet. 
Du  kan  ikke  tro,  hvad  det  er  for  en  udmærket  dej- 
lig Pige.  Du  synes  vel  iøvrigt,  at  det  er  temme- 
lig ungdommeligt  af  mig  at  forlove  mig  saadan  lige 
inden  min  Eksamen,  og  du  er  kanske  endog  bleven 
saa  fornuftig,  at  du  finder,  at  jeg  magelig  kunde 
have  opsat  det  de  Par  Maaneder.  Det  kunde  nu 
imidlertid  ikke  saaledes  lade  sig  praktisere,  at 
man  maaske  kunde  handlet  fornuftigere  kan  gjerne 
være,  men  jeg  paastaar  dog,  at  hvad  jeg  har  gjort, 
er  vel  gjort. 

Nu  lev  vel,  min  kæreste  Søster.  Du  indser 
nok  Grunden  til,  at  Brevet  ikke  bliver  læn- 
gere ;  ti  har  jeg  ikke  haft  travlt  før,  saa  kan  du  tro, 
jeg  har  det  nu,  da  der  til  min  Læsning  er  kommen 
saa  megen  anden  Beskæftigelse.  Hils  din  fortræf- 
felige Mand.  Marie  hilser  eder  begge,  synderlig 
dig,  paa  det  kærligste. 

Din  Skat  R. 

Uddrag  af  et  Brev  fra  Skat  til  hans  Moder: 

--  ,  55. 
Kære  Moder. 
Tak  for  Dit  Brev,  ret  megen  Tak  for  det.     Det 
har  glædet  mig  særdeles  at  se,  at  I  ere  tilfredse  der- 


95 


med.  løvrigt  med  Hensyn  til  Hemmeligholdelsen 
af  Begivenheden,  da  have  vi  opgivet  dette ;  vi  indsaa 
snart  selv,  at  vort  Forhold  vilde  være,  som  Fader 
saa  aldeles  rigtig  har  lignet  det  ved,  som  Strudsens, 
naar  den  stikker  Hovedet  under  Vingen,  og  saa  lode 
vi  Sløret  falde.  Det  var  jo  i  Grunden  ogsaa  en  Taa- 
belighed  at  holde  det  hemmeligt,  da  det  dog  i  enhver 
Henseende  er  bedre  at  være  sine  Handlinger  be- 
kendt. At  jeg  er  glad  og  fornøjet,  kan  du  jo  vel 
vide.  Hauchs  er  en  ypperlig  Familie,  saa  det  har 
slet  ikke  været  mig  generende  at  blive  Lem  af  en 
Familie,  som  jeg  i  Forvejen  aldeles  ikke  kjendte. 

Jeg  vilde  gjerne  skrive  mere  derom,  men  min 
Tid  er  saa  overmaade  knap,  langt  knappere  end 
før,  kan  du  vel  tænke  dig 

Forresten  har  jeg  gode  Forhaabninger  med  Hen- 
syn til  Examen,  det  vil  sige,  egregie  har  jeg  ikke  i 
de  sidste  3  Fjerdingaar  haft  nogen  Tanke  om,  men 
laud  haaber  jeg  med  Guds  Hjælp  skal  kunne  naaes 
uden  stor  Møje.  Hils  nu  Fader  mange  Gange,  og 
tak  ham  for  hans  kærlige  Brev.  Hils  ogsaa  Emma 
og  Emilie.  Din  kærlige  Søn 

Skat  R. 

Skat  fik  følgende  Brev  fra  sin  Fader,  da  han  havde 
skrevet  om  vor  Forlovelse : 

Hammer,    13.  April   1855. 
Min  kjære  gode  Søn ! 
Da  vi  i  Aften  (Fredag)  ved  Lejlighed  have  mod- 

taget  Dit  Brev,  hvori  Du  mælder  Din  Forlovelse 
med  Frøken  Marie  Hauch,  saa  glædede  Din  Moder 
og  jeg  os  hjærtelig  ved  straks  at  kunne  sende  Dig 
vor  hjærteligste  Lykønskning.  Gud  skjænke  Dig 
og  Din  kjære  Forlovede  Velsignelse  og  Lykke  og 
lade  Eder  leve  og  vandre  med  hinanden  i  den  Kær- 
lighed og  Hengivenhed  indbyrdes,  som  forædler  og 
sikkrer  gennem  Tidernes  Omvexlinger  ved  sand 
Gudsfrygt  under  kristelig  Troes  Prøvelse  efter 
Guds  Førelser  med  Eder  begge.  Jeg  tvivler  ikke 
paa,  at  Du  efter  menneskelige  Omstændigheder  har 
set  Dig  for  i  Dit  Hjærtes  Valg  og  har  valgt  den 
Pige,  der  syntes  elskeligst  for  Dit  Øje  og  Dit 
Hjærte,  og  jeg  maa  ogsaa  bekjende,  at  jeg  har  en 
Overbevisning  om,  at  Du  har  valgt  et  oprigtigt 
Hjærte,  som  spejler  sig  igennem  klare,  milde  og 
dybe  Øjne,  men  Guds  Naade  for  Dig  er  dog  min 
sikreste  Grund  til  Glæde  over  Din  glade  og  lykke- 
lige Kjærlighed,  da  jeg  er  trygt  forsikkret  om,  at 
Gud  har  givet  Dig  det  bedste.  Derfor  skal  Du 
have  mit  Hjærtes  inderligste  Ønske  om  Guds  Fred 
og  Velsignelse  over  Din  unge  friske  Kjærlighed, 
saavelsom  over  Din  Forlovedes  Kjærlighed  til  Dig. 
Da  hun  formodentlig  faar  dette  Brev  at  se,  saa  vil 
jeg  sige  til  hende,  at  jeg  med  Glæde  giver  hende  en 
Datters  Navn  og  Plads  i  mit  Hjærte.  Det  er  en 
Blomstertid  i  Livet,  naar  Kjærligheden  udfolder  sin 
Glands  i  unge  elskende  og  oprigtige  Hjærter.  Gud 
lade  Hder  begge,  kjære  Børn,  leve  den  Tid  med 

Tak  og  Glæde  i  Gud !    Han  lade  for  Eder  Skyerne 
være  smaa  og  de  klare  Dage  mange ! 

Guds  Naade  og  Fred  være  med  Eder! 
Eders  kjærlige  faderlige  Ven 

C.  Rørdam. 

Skats  Venner  og  Kammerater  viste  os  ogsaa  me- 
gen Venlighed  i  Anledning  af  Forlovelsen.    Dette  var 


„Salonen" 

da  især  Tilfældet  med  en  af  dem,  ved  hvem  jeg  vil 
dvæle  lidt  nærmere:  P.  K.  Algreen. 

Da  Skat  som  Student  kom  til  København,  boede 
han  sammen  med  sin  Broder  Holger  Rørdam,  der  da 
havde  været  i  København  i  2  Aar.  Denne  Broder  saa 
han  meget  op  til,  og  gennem  ham  stiftede  han  Be- 
kendtskab med  en  Kreds  af  Teologer,  som  alle  hørte 
til  den  grundtvigske  Retning.     Kredsen  bar  Navnet 

Marie  Rordam:  Tilbageblik.  ' 


„Salonen"  og  samledes  i  Vintertiden  jævnlig  hos 
Algreen,  en  ældre  Student,  der  stod  som  Fører  for 
den.  Han  havde  en  stor  Lejlighed  i  Prinsesse- 
gade paa  Kristianshavn,  hvor  der  var  Plads  til  større 
Sammenkomster.  Om  Sommeren  gjorde  de  Skovture 
og  havde  det  baade  livligt  og  fornøjeligt  sammen. 
Skat  var  den  yngste  i  „Salonen" ,  og  han  var  paa 
Grund  af  sin  store  Livlighed  et  meget  skattet  Medlem 
af  den. 

Om  Søndagen  gæstede  de  tit  Pastor  Kalkars  i 
Gladsaxe,  hvor  en  Del  af  dem  var  som  hjemme, 
og  hvor  de  altid  blev  gæstfrit  og  venligt  modtaget. 

Algreen  var  en  ualmindelig  begavet  og  elskværdig 
Mand,  der  tog  sig  faderligt  af  de  unge  Mennesker, 
han  omgikkes  med. 

Han  var  født  1807  i  Nykøbing  paa  Mors.  hvor 
hans  Fader  var  Skomager.  Da  Algreen  kun  var  3 
Dage  gammel,  fik  han  ved  en  stor  Uagtsomhed  af 
Jordemoderen  Træk  i  det  ene  Øje.  Da  der  intet  blev 
gjort  for  at  læge  Øjet,  mistede  han  aldeles  Synet  paa 
det.  Ogsaa  det  andet  Øje  var  svagt,  og  da  han  blev 
ældre,  maatte  han  holde,  hvad  han  læste,  tæt  op  til 
det  venstre  Øje,  da  han  ellers  ikke  kunde  se.  Han 
blev  først  Seminarist  fra  Snedsted  Seminarium  og  se- 
nere Lærer  sammesteds.  Derefter  var  han  i  nogle 
Aar  Lærer  for  Provst  Sørensens  Sønner.  Provst  Sø- 
rensen var  dengang  Præst  i  Sønderhaa,  som  i  syd- 
vestlig Retning  stødte  temmelig  nær  op  til  Snedsted. 
Algreen  og  Sørensen  blev  snart  gode  Venner,  og  Al- 

green  skyldte  denne  Mand  sin  kristelige  Opvæk- 
kelse. 

Algreen  blev  Student  1845,  38  Aar  gammel,  men 
først  Kandidat  i  1854. 

Han  kom  et  Åar  som  Kapellan  til  Provst  Engel- 
breth  i  Lydersløv,  Skats  Bedstefader  paa  modrende 
Side.  Deres  Meninger  var  meget  afvigende  fra  hin- 
anden ;  men  de  blev  dog  saa  gode  Venner,  at  Engel- 
breth  i  høj  Grad  beklagede,  at  han  ikke  kunde  faa 
Lov  til  at  beholde  Algreen  mere  end  eet  Aar.  Denne 
fik  nemlig  da  et  residerende  Kapellani  paa  Mors. 

I  Begyndelsen  disputerede  Provst  Engelbreth  paa 
Kraft  med  Algreen.  Naar  de  gik  op  og  ned  ad  Gul- 
vet i  Dagligstuen  og  disputerede,  kunde  Provst  Engel- 
breth tage  sin  Kalot  af  Hovedet,  kaste  den  paa  Gul- 
vet og  trampe  paa  den.  Da  han  dengang  var  83  Aar 
gammel,  viser  dette  jo  en  stor  Aandslivlighed. 

Hele  den  Kreds  af  unge,  som  samledes  om  Al- 
green, gik  i  Vartov  Kirke  og  hørte  med  Glæde  Grundt- 
vigs Forkyndelse.  Derved  blev  Skat  Rørdam  allerede 
som  ung  bragt  i  Berøring  med  Grundtvig.  Han  var 
ogsaa  nogle  Gange  indbudt  til  Gæst  i  Grundtvigs 
Hjem. 

Da  Skat  og  jeg  blev  forlovede,  kom  vi  i  Besøg  i 
Lydersløv,  hvor  vi  traf  Algreen,  som  dengang  endnu 
var  Kapellan  der.  Jeg  talte  en  Del  med  ham  og 
fandt  ham  ganske  ualmindelig  tiltalende  og  sjælden 
frisindet. 

Da  Skat  skriftlig  meddelte  ham  vor  Forlovelse, 
fik  han  følgende  Lykønskningsbrev  tilbage : 

Lydersløv,  den  27de  Apr.  1855. 
Kæreste  Skat! 

Du  faar  kun  et  kort  Brev,  men  paa  rødt  Papir 
og  pyntelig  skrevet,  og  det  maa  bøde  paa  alle  Mang- 
lerne. 

Ret  mange  Tak  for  Dit  rare  lille  Vennebrev! 
Det  gjorde  mig  godt,  at  Du  i  Din  Glæde  vilde  komme 
mig  ihu.  Af  mit  ganske  Hjærte  ønsker  jeg  Dig  og 
Din  Fæstemø  al  Lykke  og  Guds  Velsignelse.  Du 
skal  ogsaa  have  Tak,  fordi  Du  underrettede  mig  om 
hendes  ædle  Herkomst;  det  er  noget  Du  ved,  jeg 
kan  lide,  skjøndt  jeg  intet  Øjeblik  vilde  tvivle  paa, 
hun  er  en  rigtig  rar  Pige,  siden  Du  har  valgt  hende ; 
men  hvad  jeg  synes  bedst  om,  og  hvad  der  glæder 
mig  allermest,  er  det,  at  Du  skønner  paa  hende 
som  en  Gave  af  Guds  Naade.  Hans  Aand  hellige 
og  bevare  Eders  Kærlighed ! 

Hils  vor  kjære  Holger  fra  Din  oprigtige  Ven 

P.  K.  Algreen. 

Senere  blev  Algreen  Præst,  først  i  Vrejlev  og  Hæ- 
strup i  Vendsyssel,  derefter  i  Aaker  paa  Bornholm. 
Han  var  elsket  af  sin  Menighed  paa  disse  Steder, 
ikke  mindst  paa  Grund  af  sit  varme  Hjerte  og  sin 
hele  udprægede  Personlighed.  Da  han  efter  længere 
Tids  Svaghed  døde  i  Aaret  1877,  blev  han  bisat  i 
Aaker,  men  han  ligger  efter  eget  Ønske  begravet  paa 
Mors. 

Som  det  fremgaar  af  Skats  Brev  til  hans  Moder, 

kendte  han  næsten  ikke  mine  Forældre,  thi  han 
havde  kun  været  hos  os  en  eneste  Gang,  og  nu  kom 
han  jo  paa  en  ganske  særlig  Maade.  Han  blev  dog 
hurtig  optaget  i  Familien,  og  især  sluttede  .han  sig  til 
Fader,  som  straks  kom  til  at  holde  af  ham  og  altid 
omfattede  ham  med  megen  Kærlighed.  Skat  gen- 
gældte den  oprigtig,  og  den  varede  Livet  ud.  Moder 
stod  ogsaa  venligt  til  ham ;  men  Fader  og  han  forstod 
hinanden  bedre.  Det  var  en  travl  Tid  for  Skat,  som 
ikke  længe  efter  vor  Forlovelse  begyndte  paa  skrift- 
lig Eksamen.  Den  13.  Juni  fyldte  jeg  21  Aar,  og 
den  14.  Juni  gik  han  op  til  mundtlig  Eksamen.  Han 
fik  2  egregier  og  3  lauder.  Udmærkelse  fik  han  alt- 
saa  ikke,  og  det  havde  ellers  de  fleste  ventet,  men 
en  usædvanlig  god  Eksamen  var  det  dog.  Desværre 
havde  jeg  vel  nogen  Skyld  i,  at  han  ikke  naaede  Ud- 
mærkelsen, fordi  han  havde  forlovet  sig  saa  kort  før 
sin  Eksamen. 

Dagen  efter  endt  Eksamen  rejste  vi  ud  til  Ham- 
mer Præstegaard,  hvor  hans  Forældre  boede.  Hel- 
digvis havde  jeg  set  dem  hos  Casses,  da  min  Sviger- 
moder, som  jeg  før  har  fortalt,  var  en  Søster  til  Fru 
Casse.  Dog  var  det  med  et  noget  skælvende  Hjerte, 
at  jeg  blev  forestillet  som  Svigerdatter.  Men  de  var 
saa  venlige  og  glade  over  Forlovelsen,  at  jeg  hurtig 
blev  hjemme  i  Huset,  og  jeg  har  senere  tilbragt  lange 
Tider  hos  dem.  Over  begge  mine  Svigerforældre  var 
der  noget  meget  respektindgydende ;  men  lærte  man 
dem  først  at  kende,  glemte  man  det.     Hver  for  sig 

var  de  udprægede  Mennesker,  men  baade  af  Natur 
og  Karakter  højst  forskellige. 

Min  Svigerfader  var  en  Mand  af  den  gamle  Skole. 
Han  holdt  ikke  af  Modsigelse,  var  myndig  og  bestemt. 
Fra  sin  Moder  havde  han  arvet  et  tungt  Sind,  og  han 
kunde  let  blive  heftig ;  men  bagved  var  der  et  baade 


Hans  Christian  Rordam 
i  ( tngdomsportrael 


Conradine  Rordam  (født  Engelbreth) 
(Ungdomsportræti 


kærligt  og  trofast  Hjertelag.  Han  havde  en  rund 
Haand,  baade  hvor  det  gjaldt  om  at  hjælpe  trængende, 
og  hvor  han  kunde  gøre  nogen  en  Glæde,  og  det  i 
lige  Maade,  enten  det  var  hans  Familie  eller  fjernere 
staaende.  Mange  var  de,  som  hos  ham  fik  Hjælp 
baade  i  Raad  og  Daad.  Han  var  en  kundskabsrig 
Mand,  en  god  og  dygtig  Præst  baade  som  Prædikant 
og  Sjælesørger,  og  Sognefolkene  saa  med  Højagtelse 
og  Hengivenhed  hen  ril  ham. 

Min  Svigermoder  var  et  livligt,  virksomt  og  iv- 
rigt Menneske,  som  med  Dygtighed  og  Omsigt  sty- 
rede sit  store  Hus  med  Brygning,  Bagning  og  Mejeri, 
thi  der  hørte  en  meget  stor  Avling  til  Præstegaar- 
den.  Hun  holdt  af  at  se  mange  Mennesker  hos  sig 
og  tog  gerne  selv  ud,  og  for  det  meste  var  der  lig- 
gende Gæster  i  Hammer  Præstegaard.  Hun  var  en 
ualmindelig  god  Fortæller  med  ikke  ringe  humori- 
stisk Sans.  Særlig  kunde  hun  fortælle  Eventyr  bedre 
end  de  fleste,  hvad  der  var  til  stor  Glæde  for  de 
mange  Børn,  som  efterhaanden  flokkedes  i  Hammer. 
I  det  hele  var  hun  et  Menneske  med  mange  Evner  og 
et  let  og  hurtigt  Nemme.  Ogsaa  hun  havde  et  heftigt 
Sind  og  kunde  hurtig  bruse  op;  men  det  gik  snart 
over  igen. 

En  Uge  tilbragte  vi  sammen  i  Hammer  ;  saa  maatte 
vi  rejse  tilbage  til  København,  da  Hostrup  og  Elisa- 
beth skulde  have  Bryllup.  Grundtvig  viede  dem  i  den 
lille  Kirke,  som  dengang  var  paa  Frederiksberg  Slot. 
Brylluppet  stod  om  Formiddagen,  og  om  Eftermid- 
dagen rejste  de  nygifte  til  Hellebæk,  hvor  de  agtede 
at  tilbringe  Sommeren.  Hos  en  Fisker  havde  de  lejet 
to  Værelser;  de  vilde  spise  paa  Kroen,  for  at  være 
fri  for  at  føre  Hus. 

Efter  Vielsen  var  der  Frokost,  og  Kaffen  drak  vi 
i  Prinsesse  Karolines  Have,  som  vi  havde  Lov  til  at 
benytte.  Nu  er  den  indlemmet  i  Zoologisk  Have. 
Grundtvig  var  med  til  Brylluppet  og  blev  der,  til 
Brudeparret  tog  bort,  og  han  var  baade  livlig  og  elsk- 
værdig. 

Et  Par  Dage  efter  Brylluppet  tog  Skat  til  Jylland 
med  min  Broder  Adam,  som  lige  var  blevet  Student. 
Da  Skat  var  født  og  opvokset  i  Jylland,  havde  han 
mange  Venner  og  Bekendte  der,  som  han  paa  en 
Fodtur  vilde  besøge.  Sidst  i  Juli  kom  de  tilbage 
derfra,  og  vi  tog  da  sammen  til  Hammer  og  tilbragte 
den  øvrige  Del  af  Sommerferien  der. 

Foruden  mine  Svigerforældre  bestod  Familien  i 
Hammer  af  7  Børn :  Holger,  Skat  og  Marie,  gift  med 
Kaptajn  Brummer,  to  Tvillingbrødre  Frederik  og  Ge- 
org, Emma,  som  var  13  Aar,  og  Emilie,  den  yngste  af 
Flokken,  som  var  11  Aar. 

Der  var  mange  unge  samlet  i  Hammer  hver  Fe- 
rie, og  Dagene  gik  muntert  og  fornøjeligt.  Der  blev 
sunget  meget,  i  Kor  og  enkeltvis.  De  kunde  en  Uen- 
delighed af  Sange.  Jeg  har  altid  holdt  meget  af  Sang 
og  kom  godt  med.  Vi  var  alle  unge  og  glade,  og  Tiden 
gik,  inden  vi  vidste  et  Ord  af  det. 

Skat  Rørdam  stod  særdeles  kærligt  til  sin  Farbro- 
der, Peter  Rørdam.  Han  gik  ikke  saa  sjælden  i  Kirke 
hos  ham,  især  da  han  var  ung,  og  hans  Tid  ikke  var 
saa  stærkt  optaget. 

Medens  han  var  en  lille  Dreng  paa  8  Aar,  havde 
der  engang  været  en  varm  Bataille  imellem  ham  og 
hans  Farbroder.  Ved  Laastrup  Præstegaard  var  der 
en  Aa,  som  løb  igennem  Præstegaardshaven.  Skat 
stod  en  Dag  og  morede  sig  med  at  slaa  Smut.  Han 
gik  saa  ud  i  Aaen  og  tog  Stenen,  hvor  den  faldt. 
Peter  Rørdam,  som  da  var  i  Besøg  i  L.aastrup,  gik 

hen  til  ham  og  forbød  ham  at  slaa  Smut,  da  han  let 
kunde  drukne  i  Aaen.  Dertil  svarede  Drengen,  at  han 
altid  plejede  at  slaa  Smut,  og  det  havde  han  Lov  til. 
Peter  Rørdam,  som  var  meget  heftig,  gav  sig  da  til  at 
slaa  løs  paa  ham.  Skat  havde  tit  maattet  føle.  at 
hans  Fader  var  i  Besiddelse  af  et  Par  meget  kraftige 
Hænder ;  men  han  fandt  ikke.  at  han  behøvede  at  lade 
sig  slaa  af  sin  Farbroder,  der  dengang  var  en  ganske 
ung  Mand.  Derfor  betænkte  han  sig  ikke  længe,  men 
for  ind  paa  Farbroderen  og  gengældte  Slagene,  og 
det  udartede  til  et  rent  Slagsmaal. 

Peter  Rørdam  blev  meget  opbragt  og  gik  op  til 
hans  Moder  og  sagde:  „Hør,  Conradine,  den  Dreng 
er  ikke  bedre  værd,  end  at  Du  hænger  en  Møllesten 
om  hans  Hals  og  drukner  ham!" 

Hun  lo  over  Peter  Rørdams  Ivrighed  og  mente, 
at  man  ikke  skulde  drukne  sine  Børn,  mens  de  var 
smaa,  og  at  der  maaske  dog  kunde  blive  noget  af 
ham,  naar  han  ikke  blev  druknet. 

Efterhaanden  glemte  han  ogsaa  sin  Vrede  og 
var  igen  gode  Venner  med  Skat,  der  altid  sva- 
rede meget  forstandigt,  naar  Peter  Rørdam  talte 
med  ham ;  og  naar  han  eksaminerede  ham  i  Bibel- 
historie, saa  morede  det  hans  Farbroder  at  høre,  hvor 
rigtigt  den  lille  Dreng  allerede  kunde  besvare,  hvad 
han  prøvede  ham  i. 

Da  vi  mange  Aar  efter  blev  forlovede,  var  Peter 
Rørdam  Præst  i  Mehrn.  Vi  blev  bedt  derover  til  For- 
lovelsesselskab,  og  baade  han  og  hans  elskværdige 

Hustru  var  mageløs  venlige  mod  os.  De  havde  den- 
gang en  yndig  lille  Datter  paa  omtrent  4  Aar. 

Da  vi  sad  ved  Middagsbordet,  holdt  Peter  Rørdam 
en  venlig  Tale  til  os,  dog  især  til  mig,  som  han  med 
stor  Hjertelighed  bød  velkommen  i  den  Rørdamske 

Familie.  Til  Skat  sag- 
de han:  „Ja,  jeg  holder 
meget  af  Dig,  men  jeg 
har  nu  altid  holdt  meget 
mere  af  Holger,  for 
ham  elsker  jeg." 

Det  var  en  lidt 
aparte  Tale,  for  jeg 
var  jo  forlovet  med 
Skat  og  ikke  med  Hol- 
ger. Men  de  var  ellers 
meget  kærlige,  ogsaa 
imod  Skat. 

Peter  Rordam   var 
en  usædvanlig  elskvær- 
dig Mand.    Han  var  da 
Peter  Rordam  ogsaa  i  en  sjælden  Grad 

afholdt  baade  al  høje  og  lave.  Han  saa  paa  alle  med  en 
saadan  Menneskekærlighed  og  med  en  saadan  Tro- 
hjertighed, saa  Folk  ogsaa  kom  til  at  vise  deres  in- 
derste Selv  frem  for  ham.  Han  havde  en  forunder- 
lig frisk  Maade  at  tale  paa,  ogsaa  naar  han  prædikede. 
Han  forstod  selv  at  tale  ud  Ira  sit  inderste  Hjerte,  og 
derved  lærte  han  sine  Tilhørere  at  tænke  ud  fra  deres 
inderste  Hjerte.     De,   som  til  Stadighed  hørte  hans 

Prædikener,  følte  sig  gladere  ved  et  lille  kort  fyndigt 
Ord  fra  hans  Læber  end  ved  lange  Taler  af  en  anden. 

Hans  Hustru  var  ham  altid  en  stor  Støtte.  Han 
sagde  tit  til  hende  i  „Jutta,  Du  er  mig  til  Velsignelse!" 
Det  var  hende  en  Hjertensglæde,  naar  han  sagde 
dette. 

Hun  var  født  Carlsen  til  Køgegaard  og  var  en  Sø- 
ster til  den  bekendte  Carlsen,  som  var  Minister  sam- 
men med  den  ældre  Grev  Frijs.  Fru  Jutta  Rørdam 
havde  et  svagt  Bryst  og  døde  mange  Aar  før  sin 
Mand,  som  dybt  savnede  hendes  altid  kærlige  Hjerte 
og  lyse  Forstand,  hvormed  hun  kunde  raade  ham  og 
ogsaa  berolige  hans  store  Iver. 

Peter  Rørdams  Maade  at  tænke  over,  hvad  han 
vilde  prædike  om,  var  meget  ejendommelig.  Naar 
han  havde  prædiket  om  Søndagen,  læste  han  Søndag 
Eftermiddag  Evangeliet  til  næste  Søndag  godt  igennem 
og  tænkte  over  det. 

Han  red  hver  Dag  en  lang  Tur,  og  naar  han  om 
Mandagen  red  ud,  tænkte  han  over  sin  Prædiken  til 
næste  Søndag,  og  hvad  der  mødte  ham  paa  hans  Vej, 
brugte  han  saa  som  oplysende  Eksempler  i  sin  Præ- 
diken. 

Saaledes  gik  han  hele  Ugen  og  beredte  sig,  og 
hans  Prædiken  vandt  derved  stor  Frihed  og  Friskhed, 
saa  han  baade  glædede  sig  selv  og  andre  med  den. 
Den  var  altid  udsprunget  af,  hvad  han  havde  tænkt 
og  følt  i  sit  Hjerte  i  den  forløbne  Uge,  og  den  var 
mindst  af  alt  en  trykkende,  udenadlært  Prædiken. 

Peter  Rørdam  samlede  engang  hele  Slægten  Rør- 

dam  hos  sig  ;  vi  var  ogsaa  med.  Der  var  dækket  lange 
Borde  i  hans  store  Konfirmandstue,  hvor  vi  spiste. 
Det  var  en  rar  og  hyggelig  Dag. 

Enkedronning  Caroline  Amalie  kom  derhen  og 
talte  med  mange  af  den  store  Forsamling.  Da  jeg  var 
Hauchs  Datter,  talte  hun  meget  med  mig,  for  hun 
havde  kendt  Fader  og  holdt  meget  af  ham. 

Da  Peter  Rørdam  blev  syg  paa  det  sidste,  kom 
min  Mand,  som  da  var  Præst  ved  Helligaandskirken, 
meget  tit  til  ham.  Han  var  saa  glad  ved  at  tale  med 
min  Mand.  og  deres  Forhold  til  hinanden  blev  i  det 
hele  bestandig  mere  hjerteligt,  alt  som  Tiden  gik. 

Han  døde  i  Lyngby  Præstegaard  d.  18.  September 
1883. 


Efter  at  vi  havde  tilbragt  den  første  Ferie,  vi  som 
forlovede  holdt  sammen,  i  Hammer  Præstegaard, 
vendte  vi  tilbage  til  København.  Skat  blev  Alumnus 
paa  Borchs  Kollegium,  hvor  han  boede  i  3  Aar.  Han 
begyndte  at  manuducere  og  blev  snart  en  anset  Manu- 
duktør, saa  det  varede  ikke  længe,  før  han  kunde  faa 
alle  de  Timer,  han  kunde  overkomme. 

I  sin  Studentertid  havde  han  som  før  nævnt  boet 
sammen  med  sin  Broder  Holger  og  sin  Fætter  Gabriel 
Heiberg,  nu  Præst  i  Roskilde,  og  om  Aftenen  havde 
de  alle  tre  læst  sammen  ved  et  eneste  Tællelys.  De 
havde  det  højst  tarveligt,  men  for  Resten  rigtig  hyg- 
geligt. 

Engang  var  de  alle  tre  bedt  i  et  fint  Selskab.  Den- 
gang var  det  Skik,  at  Herrerne  kom  ind  med  Hatten 
i  Haanden  og  saaledes  hilste  paa  Vært  og  Værtinde. 
Men  nu  vilde  Ulykken,  at  de  kun  tilsammen  ejede 
een  høj  Hat.  De  var  dog  ikke  raadvilde,  men  bar  sig 
ad  paa  følgende  Maade :  Holger  gik  først  ind  ad  Dø- 
ren, og  med  Hatten  i  Haanden  gik  han  hen  til  Vært 
og  Værtinde  og  hilste  smukt  paa  dem.  Derpaa  rakte 
han  Hatten  bagud  til  Skat,  som  kom  tæt  bag  ved  ham, 
og  som  saa  gik  hen  og  hilste  og  rakte  Hatten  bagud 
til  Gabriel  Heiberg,  der  sidst  traadte  frem.  Saa- 
ledes lykkedes  det  dem  at  opfylde  Etikettens  Krav 
med  den  ene  Hat.  Holger  var  forlovet  med  Simonia 
Kaikar,  Datter  af  Pastor  Dr.  Kaikar  i  Gladsaxe.  De 
havde  Bryllup  i  Maj  1856.  1906  fejrede  de  deres 
Guldbryllup.  De  lever  begge  endnu,  og  deres  lange 
Samliv  har  været  et  Mønster  paa  et  godt  Ægteskab. 

I  1856  var  Hostrup  blevet  Præst  i  Silkeborg.  Om 
Foraaret  fik  min  Søster  Elisabeth  en  Søn.  Det  var 
aftalt,  at  Skat  og  jeg  skulde  besøge  dem  en  Tid  af 
Sommerferien ;  men  paa  Vejen  skulde  vi  først  besøge 
Skats  Søster  Marie,  som  var  gift  med  Ingeniørkaptajn 
Brummer  og  boede  i  Aarhus. 

Skat  holdt  særlig  meget  af  denne  Søster,  og  de 
stod  hinanden  nær  i  alle  Henseender.  Hun  var  kun 
2  Aar  yngre  end  han,  og  lige  fra  Barndommen  havde 
de  altid  holdt  sammen.  Nu  havde  hun  selv  to  Børn, 
en  Dreng  og  en  Pige  og  ventede  det  tredie.  Vi  var  i 
8  Dage  hos  Brummers ;  saa  rejste  vi  til  Silkeborg. 
Dengang  var  der  endnu  ingen  Præstegaard ;  Hostrups 

maatte  bo  til  Leje  og  havde  det  yderst  indskrænket 
med  Hensyn  til  Plads. 

De  fleste  af  de  Møbler,  som  Elisabeth  havde  faaet 
til  sit  Udstyr,  maatte  stilles  sammen  paa  et  Loftskam- 
mer, da  der  aldeles  ikke  var  Plads  til  dem  i  de  smaa 
Stuer.  De  havde  en  sød  lille  Dreng  paa  4  Maaneder ; 
han  hed  Svend.  Da  vi  besøgte  dem,  var  han  frisk 
og  sund ;  men  et  Aar  efter  havde  de  den  Sorg  at  miste 
ham. 

Mine  Forældre  var  paa  Rejse,  og  det  var  bestemt, 
at  jeg  skulde  blive  i  længere  Tid  hos  Hostrups.  Skat 
kunde  desværre  ikke  blive  der  saa  længe,  men  maatte 
efter  et  kortere  Besøg  tilbage  til  København.  Han 
skulde  med  en  Dagvogn  fra  Silkeborg  Kl.  4\  om  Mor- 
genen. Jeg  ser  tydeligt  endnu,  hvordan  han  steg  op 
i  Vognen,  og  jeg  glemmer  ikke,  hvor  bedrøvet  jeg 
var,  da  han  kørte  bort.  Da  han  var  rejst,  gjorde 
Hostrups  flere  Ture  for  at  opmuntre  mig.  Vi  var 
paa  Himmelbjerget,  og  vi  besøgte  flere  udmærkede 
jydske  Bønder,  hvor  vi  mødte  megen  Gæstfrihed  og 
Venlighed.  Vi  var  bedt  til  Middag  hos  en  tiltalende 
jydsk  Gaardmandsfamilie,  hvor  vi  fik  sød  Suppe 
og  stegte  Aal,  som  var  udmærkede;  men  Suppen  blev 
anrettet  i  et  stort,  hvidt  Vandfad. 

En  anden  Gang  var  vi  hos  Pastor  Møller  i  Sejling ; 
han  var  forlovet  med  Jutta  Bojsen.  Præstegaarden 
var  i  en  meget  forsømt  Tilstand.  Gulvene  var  paa 
nogle  Steder  af  røde  Mursten  og  saa  slidte,  at  man 
gik  op  og  ned  i  Bakker  og  Dale.  Møller  var  selv 
betænkelig  over  sin  tarvelige  Præstegaard  og  sagde, 

at  han  maatte  se  at  faa  lagt  Brædegulv  og  gjort  det 
lidt  hyggeligt,  inden  han  hentede  sin  unge  Kone.  Om 
Efteraaret  holdt  de  Bryllup  og  levede  glade  i  den 
gamle,  men  istandsatte  Præstegaard. 

Fog,  som  senere  blev  Biskop,  men  som  dengang 
var  Præst  i  Nestelsø,  kom  den  Sommer  paa  Besøg  i 
Silkeborg  med  sin  Hustru,  født  Høegh-Guldberg. 
Hun  var  hans  Kusine,  og  de  var  begge  Søskendebørn 
til  min  Moder.  De  besøgte  Hostrups  og  indbød  mig 
til  at  sejle  med  dem  op  ad  Gudenaaen  til  Himmel- 
bjerget. Med  Hostrups  havde  jeg  været  der  til  Vogns, 
nu  saa  jeg  Himmelbjerget  fra  Gudenaaen ;  men  siden 
har  jeg  aldrig  været  der. 

En  Morgen  kom  der  Brev  fra  Aarhus,  at  min 
Svigerinde,  Marie  Brummer,  havde  faaet  en  lille  Pige 
og  var  død  nogle  Dage  senere.  Min  Svigermoder  bad 
mig,  om  jeg  straks  vilde  komme  til  Aarhus,  og  med 
bedrøvet  Hjerte  tog  jeg  Afsked  med  Hostrups  og  rej- 
ste dertil.  Det  var  en  stor  Sorg  for  os  alle.  Skat  kom 
derover  fra  København;  han  var  dybt  bedrøvet. 

Begravelsen  foregik  fra  Aarhus  Domkirke,  og  jeg 
husker,  at  der  ikke  maatte  komme  Damer  med,  ikke 
engang  hendes  Moder.  Vi  fik  dog  Lov  til  at  staa  bag 
en  Gitterdør,  hvor  ingen  kunde  se  os,  men  hvor  vi 
kunde  se  Kisten  og  høre  Biskop  Brammers  Tale. 

Den  nyfødte  lille  Pige  levede,  og  hun  blev  kaldt 
Marie  efter  sin  Moder.  Baade  den  lille  Dreng,  Valde- 
mar, og  den  ældste  lille  Pige,  Sofie,  fik  snart  efter 
Skarlagensfeber  og  var  meget  syge.     Den  lille  Sofie 

blev  saa  haardt  angrebet,  at  hun  døde  nogle  Uger 
efter.  Min  Svigermoder  blev  der,  til  Sofie  var  begra- 
vet ;  men  saa  maatte  hun  rejse  hjem,  da  hendes  yng- 
ste Datter,  Emilie,  ogsaa  havde  faaet  Skarlagensfeber 
og  laa  syg  i  Hammer.  Hun  havde  vist  hentet  Syg- 
dommen i  Aarhus,  da  hun  var  ovre  til  Maries  Begra- 
velse. 

Jeg  maatte  blive  tilbage,  da  den  lille  Dreng  endnu 
var  meget  syg.  En  ældre  Søster  til  Brummer  kom  og 
var  der  sammen  med  mig ;  men  det  var  en  lang  og 
trang  Tid.  Der  maatte  vaages  over  Valdemar,  og 
mange  Nætter  tilbragte  jeg  paa  en  Stol. 

Den  lille  Marie  saa  jeg  næsten  ikke,  da  jeg  ikke 
maatte  komme  ind  til  hende  for  Smittens  Skyld.  Hun 
havde  faaet  en  Amme  og  trivedes  godt. 

Endelig  blev  Valdemar  saa  rask,  at  jeg  kunde 
tænke  paa  at  rejse  hjem.  Mærkeligt  var  det.  at  jeg 
ikke  blev  smittet;  jeg  havde  nemlig  aldrig  haft  Skar- 
lagensfeber. Da  jeg  forlod  Aarhus,  havde  jeg  været 
der  i  6  Uger. 

Det  værste  var,  at  de  var  bange  for  mig  hjemme, 
fordi  jeg  kom  fra  den  Skarlagensfeberepidemi. 

Jeg  havde  længes  meget  efter  Skat,  og  efter  Ad- 
skillelsen var  vi  dobbelt  glade  ved  igen  at  mødes.  Den 
paafølgende  Jul  tog  vi  sammen  til  Hammer,  og  der 
tilbragte  vi  en  god  og  lykkelig  Tid.  Emilie  var  helt 
rask  efter  Skarlagensfeberen,  og  alt  begyndte  at  se 
lysere  ud.  Juleaften  fik  jeg  et  smukt  Guldur  af  min 
Svigerfader.  Det  var  vel  nok  en  Tak,  fordi  jeg  havde 
passet  Brummers  Børn. 

Skat  havde  adskillige  Kammerater  og  gode  Ven- 
ner ;  men  i  Ordets  dybere  Forstaaelse  havde  han  kun 
een  Ven,  og  det  var  Otto  Møller. 

De  var  omtrent  jævnaldrende,  og  deres  Venskab 
begyndte  allerede  i  Barneaarene  og  varede  Livet  ud. 
Bekendtskabet  mellem  Familierne  var  gammelt,  idet 
Otto  Møllers  Fader  havde  været  Kapellan  i  Lyders- 
løv.  Desuagtet  har  jeg  kun  set  forholdsvis  lidt  til 
Otto  Møller.  Kort  efter  vor  Forlovelse  tog  han,  som 
dengang  var  teologisk  Kandidat,  til  sit  Hjem  i  Gylling 
for  at  hjælpe  sin  Fader  i  hans  Præstegerning  og  blive 
hans  Kapellan. 

Men  selv  om  Otto  Møller  var  i  Gylling  og  Skat  i 
København,  gjorde  det  ikke  Skaar  i  Venskabet.  De  stod 
i  stadig  Brevveksling  med  hinanden,  og  hvor  længe  der 
saa  var  imellem,  at  de  saas,  var  det  altid  med  Glæde. 
Otto  Møller  var  et  Hjemmemenneske  og  kom  ikke 
ofte  til  København ;  men  kom  han,  var  han  en  sikker 
Gæst  hos  os.  Skats  Øjne  lyste,  naar  han  talte  om 
Otto  Møller,  og  Otto  Møller  omfattede  ogsaa  Skat  med 
stor  Kærlighed.     -  Paa  dem  passede  Verset: 

,,De  Venner  ene  lignes  kan 
Ved  David  og  hans  Jonathan." 

De  var  hjertensfortrolige,  og  baade  mundtlig  og  i 
Breve  udtalte  de  sig  med  stor  Frihed  og  Friskhed  om 
alle  kirkelige  og  kristelige  Spørgsmaal,  som  beskæf- 
tigede dem,  og  om  en  stor  Del  personlige.  Til 
ingen  anden  uden  for  sit  Hjem  udtalte  Skat  sig  hele 
sit  Liv  igennem  saa  uforbeholdent  om  alt,  hvad  der 

Marie   Rordam  :  Tilbageblik.  8 

fyldte  hans  Sind.  De  var  ligesom  hinandens  vaagne 
Samvittighed.  Otto  Møllers  kloge  Raad  og  kærlige 
Kritik  har  været  Skat  til  uvurderlig  Hjælp  baade  i 
hans  personlige  Liv  og  i  hans  Gerning. 

Naar  de  kunde  blive  saadanne  Venner,  laa  det  i, 
at  de  lignede  hinanden  baade  deri,  at  de  begge  var 
lærde  Mænd,  hvis  Lærdom  væsentlig  gik  i  samme 
Retning,  og  deri,  at  de  begge  havde  en  vaagen  Sans 
baade  for  Kristenliv  og  Kirkeliv.  Men  af  Tempera- 
ment var  de  tilstrækkelig  forskellige  til  at  kunne  ud- 
fylde hinanden. 

Otto  Møllers  Liv  er  hengledet  mere  roligt  end 
Skats,  hvad  det  ydre  angaar.  Han  begyndte  sin  Præ- 
stegerning som  Kapellan  hos  sin  Fader,  hvis  Efter- 
mand han  blev,  og  da  han  den  10.  Januar  1910  holdt 
50-Aars  Præstejubilæum,  var  det  som  Sognepræst  i 
Gylling,  hvor  han  har  været  hele  sin  Præstetid,  og 
hvor  han  ogsaa  er  opvokset. 

Otto  Møller  var  Manden  med  den  udpræget  kri- 
tiske Sans  og  det  tunge  Syn,  medens  Skat  med  sin 
mere  sangvinske  Natur  havde  et  lysere  Syn  og  en 
større  Frejdighed.  Men  netop  deres  forskellige  Na- 
turer styrkede  deres  Venskab  saa  sandt  og  saa  varmt, 
saa  det  kunde  vare  Livet  ud. 

1857  fik  Skat  et  Stipendium  og  foretog  en  Studie- 
rejse til  London  og  Oxford.  Han  studerede  ivrigt  i 
British  Museum  og  var  borte  i  5  Maaneder. 

Som  Frugt  af  denne  Rejse  udgav  han  Riskop  Pau- 
lus fra  Telias  syriske  Oversættelse  af  Dommernes  og 

Ruths  Bog  med  græsk  Oversættelse.  Dette  Arbejde 
skaffede  ham  1859  den  filosofiske  Doktorgrad,  og  det 
har  lige  til  den  senere  Tid  skaffet  ham  stor  An- 
erkendelse blandt  Syriologer,  særlig  fra  England.  Til 
at  begynde  med  blev  Arbejdet  imidlertid  ikke  vurderet 
af  danske  Syriologer,  særlig  ikke  af  Prof.  van 
M  e  h  r  e  n,  der  gjorde,  hvad  han  kunde  for  at  hindre, 
at  det  blev  antaget  som  Disputats.  Den  hjemlige  Vi- 
denskab maatte  modtage  Parolen  fra  England,  før  den 
opdagede,  hvad  hans  Arbejde  paa  dette  Omraade  var 
værd. 

Kort  efter  (1861)  udgav  min  Mand  en  Afhand- 
ling :  Paulus  af  Telia  som  Oversætter.  Den  staar  i 
Forbindelse  med  hans  førnævnte  Arbejde  og  er  ogsaa 
et  Resultat  af  hans  Englandsrejse. 

Min  Mand  bevarede  hele  sit  Liv  sin  Kærlighed  til 
Syrisk.  Han  syslede  i  sin  Fritid  ofte  med  dette  Sprog. 
Et  Vidnesbyrd  herom  har  han  givet  ved  den  —  efter 
Kenderes  Sigende  i  sproglig  Henseende  fortræffe- 
lige -  ejendommelig  poetiske  Oversættelse  af  en  Del 
af  Afrem  Syrers  aandelige  Digte,  som  han  udsendte 
1879. 

Mens  Skat  var  i  England,  var  jeg  i  længere  Tid 
hos  mine  Svigerforældre  i  Hammer.  Naar  vi  da 
færdedes  sammen  i  det  daglige  Liv,  fortalte  min  Svi- 
germoder mig  mange  Ting  fra  Fortiden.  Hun  for- 
talte om  Laastrup,  hendes  Mands  første  Embede, 
hvortil  han  kom  som  ugift  til  en  Præstegaard,  som 
var  mere  end  tarvelig.  Han  troede,  at  der  var  Ler- 
gulv i  Dagligstuen ;  men  da  det  var  meget  ujævnt,  tog 

han  en  Dag  en  Skovl  og  søgte  at  jævne  Gulvet.  Der- 
ved viste  det  sig,  at  der  var  Bræder  underneden,  men 
ganske  overdækket  med  Jord.  Denne  blev  saa  hakket 
op  og  kørt  bort.    Der  var  mange  Trillebøre  fulde. 

Et  meget  sort  og  medtaget  Brædegulv  kom  da  til 
Syne.  Det  blev  skuret  flere  Gange  og  blev  til  sidst 
til  et  nogenlunde  anstændigt  Gulv,  adskilligt  bedre 
end  et  Lergulv. 

Kort  efter  holdt  han  Bryllup  med  sin  Forlovede. 
Conradine  Engelbreth ;  og  da  min  dygtige  Svigermo- 
der fik  Husstyrelsen  i  sin  Haand,  fik  hun  Skik  baade 
paa  Brædegulvet  og  meget  andet,  som  trængte  dertil. 

Et  Aar  efter  Brylluppet  blev  deres  første  Søn  Hol- 
ger født.  Den  Ilte  Februar  1832  fik  de  en  lille  Dreng, 
som  blev  kaldt  Thomas  Skat  efter  sin  Farfader,  der 
var  død  om  Efteraaret  1831. 

Min  Svigermoder  omtalte  altid  Skat  med  megen 
Stolthed  og  fortalte  om,  hvor  klog,  lærenem  og  dyg- 
tig han  altid  havde  været.  Han  begyndte  at  læse 
Latin,  da  han  var  6  Aar.  Hun  fandt,  at  det  var  alt 
for  tidligt ;  men  hans  Fader,  der  var  en  meget  bestemt 
Mand,  vilde  have  det  saaledes.  Den  lille  Skat  vilde 
meget  hellere  lege  ved  den  Aa,  som  løb  igennem  Præ- 
stegaardens  Have ;  det  var  hans  Lyst  at  lave  Vandløb 
og  pjaske  i  Vandet,  men  han  vidste,  at  hans  Fader 
ikke  var  til  at  spøge  med,  og  med  et  Suk  sad  han  i 
sin  Faders  Studerekammer  og  læste  sin  latinske  Lek- 
tie og  kilede  paa  for  snart  at  slippe  fri. 

En  Dag,  da  den  lille  Skat  sad  og  læste  Lektier  inde 
hos  sin  Fader,   kom  Skolelæreren,  Mads  Degn,  ind 

for  at  tale  med  sin  Præst.  Da  han  saa  Drengen  sidde 
saa  flittig  og  læse  uden  at  lade  sig  forstyrre,  glædede 
han  sig  og  sagde :  „Ja,  med  den  Flid  kan  han  da  nok 
drive  det  til  noget  uden  at  faa  Prygl."  Det  mente 
Skats  Fader  da  ogsaa  og  sagde,  at  han  haabede,  at 
han  kun  sjældent  blev  nødt  til  at  slaa  ham,  for  han  var 
en  god  og  flittig  Dreng.  Ja,  er  det  ikke  det,  jeg  si- 
ger," udbrød  Mads  Degn:  „Slaa  sjældent,  men  slaa, 
saa  Skindet  revner !"  Det  gøs  i  Skat,  og  han  tænkte, 
at  han  vilde  altid  være  flittig  for  at  slippe  for  at  blive 
slaaet,  saa  Skindet  revnede. 

Da  han  var  6  Aar,  var  han  meget  i  Marken  med 
Folkene ;  især  morede  det  ham  at  køre  Hestene,  naar 
en  Karl  sad  ved  Siden  af  ham.  En  Dag  stod  hans 
Fader  og  saa  til  ved  Høsten  og  saa,  at  Skat  kom  kø- 
rende; saa  sagde  han:  „Naa,  Skat,  nu  kan  Du  jo 
køre,  saa  maa  Du  alene  køre  Hestene  ud  i  Marken." 
Det  gjorde  han,  og  det  gik  godt.  Ved  altid  at  blive 
taget  paa  den  Maade  udviklede  han  baade  sin  prak- 
tiske Sans  og  sin  Selvstændighed.  Han  havde  ogsaa 
Lyst  og  Mod  til  at  gaa  paa  med  Dødsforagt. 

1840  blev  min  Svigerfader  forflyttet  til  Fredericia; 
der  kom  Skat,  som  dengang  var  8  Aar,  i  Skole  og 
klarede  sig  godt.  Men  saa  flittig,  som  da  han  læste 
med  sin  Fader,  var  han  ikke.  Han  havde  uheldigvis 
faaet  megen  Smag  for  at  slaas,  og  da  han  havde  gode 
Kræfter,  sparede  han  ikke  sine  Modstandere;  det 
skaffede  ham  megen  Respekt  blandt  Kammeraterne. 

Han  holdt  meget  af  at  sejle  og  lærte  snart  at  styre 
en  Baad  som  en  hel  Sømand,  og  han  svømmede  ud- 

mærket.  Om  Vinteren  løb  han  paa  Skøjter  og  drev 
megen  anden  Idræt.  Men  nærmede  Eksamen  sig, 
sled  han  af  alle  Kræfter,  og  paa  den  Maade  holdt  han 
sig  stadig  mellem  de  øverste  i  Klassen. 

16  Aar  gammel  tog  han  en  udmærket  Studenter- 
eksamen. Han  tilbragte  endnu  H  Aar  i  sit  Hjem  i 
Fredericia  for  at  læse  til  den  da  brugelige  anden 
Eksamen,  som  han  tog  ved  Universitetet. 

Det  var  1848,  han  blev  Student;  og  dette  Aar,  der 
vakte  Fædrelandsfølelsen  hos  saa  mange,  gjorde  ham 
til  en  varm  Patriot  for  hele  Livet. 

Mine  Svigerforældre  havde  under  hele  Krigen 
stor  Indkvartering,  navnlig  af  Officerer.  Skønt  Skat 
kun  var  16  17  Aar,  omgikkes  han  dem  dog  som 
Kammerater  og  blev  gode  Venner  med  dem.  Der 
var  især  en  ung  Løjtnant  Rovsing,  som  tog  sig  meget 
af  ham. 

En  Aften,  da  der  i  Skats  Nærværelse  blev  ført 
temmelig  løs  Tale  af  nogle  unge  Officerer,  sagde  Løjt- 
nant Rovsing:  „I  skal  min  Sandten  tie  stille,  I  maa 
ikke  ødelægge  mig  Drengen!" 

Mange  lange  Aar  efter,  da  min  Mand  var  Hol- 
mens Provst,  og  Kaptajn  Rovsing  en  gammel  Mand, 
mødtes  de  paa  Gaden  og  fornyede  Ungdomsbekendt- 
skabet.  Da  de  skiltes  ad,  bad  Kaptajn  Rovsing  om, 
at  min  Mand  vilde  begrave  ham,  naar  han  engang 
døde.        Det  gjorde  min  Mand  ogsaa. 

Kaptajn  Rovsing  var  Fader  til  den  berømte  Ki- 
rurg, Professor  Torkild  Rovsing. 

Min  Svigermoder  fortalte  meget  andet,  som  jeg  dog 

ikke  husker  saa  tydeligt  mere.  Kun  et  lille  Træk 
endnu,  som  viser  hendes  Raadsnarhed,  vil  jeg  berette. 
Da  hun  havde  været  gift  nogle  Aar,  og  medens  de 
endnu  boede  i  Laastrup,  skulde  de  have  fremmede  til 
Middag.  Min  Svigermoder  havde  haft  forskellige 
Uheld,  saa  Maden  var  langtfra  færdig,  da  Gæsterne 
begyndte  at  komme.  Hun  gik  da  ind  og  stillede  Uret 
en  Time  tilbage.  Det  var  et  stort  bornholmsk  Uhr 
og  altsaa  meget  synligt.  Hun  haabede  paa,  at  Gæ- 
sterne enten  ikke  havde  Ure  eller  ogsaa  ikke  saa  paa 
deres  egne  Ure.  Denne  List  lykkedes  saa  udmærket, 
saa  de  alle,  ogsaa  hendes  Mand  troede,  at  de 
spiste  i  rette  Tid,  da  Maden  kom  paa  Bordet,  og  de 
mærkede  da  heller  ikke  senere  hen,  at  Uret  var  stillet 
tilbage. 

Da  jeg  havde  været  et  Par  Maaneder  i  Hammer, 
tog  jeg  hjem  til  mine  Forældre,  og  kort  efter  -  i 
Efteraaret  1857        kom  Skat  hjem  fra  England. 

Det  blev  nu  bestemt,  at  vi  skulde  have  Bryllup  i 
Maj  1858.  Vi  fik  i  Løbet  af  Vinteren  travlt  med  at  se 
paa  Lejlighed  og  lejede  til  sidst  en  Bolig  paa  2den 
Sal  i  Brødremenighedens  Hus  i  Stormgade.  Det 
staar  endnu  og  ser  ganske  ud,  som  da  vi  for  nogle  og 
halvtreds  Aar  siden  lejede  Lejligheden  der.  Der  var 
to  gode  Værelser  til  Gaden  og  to  smaa  bitte  Værelser 
til  Gaarden ;  men  denne  var  stor  og  luftig. 

Henad  Foraaret  fik  vi  Lejligheden  gjort  pænt  i 
Stand,  da  vi  havde  det  Held,  at  de,  der  boede  der  før 
os,  skulde  flytte  bort  i  Marts.  Men  da  vi  skulde  flytte 
Møblerne  paa  Plads,  viste  det  sig,  at  Pladsen  var  me- 

get  ringe.  Sovekammeret,  der  vendte  ud  til  Gaarden 
og  havde  Sydsol,  var  saa  lille,  at  det  kun  var  muligt 
at  faa  to  Senge  til  at  staa  der  ved  at  tage  Kakkelovnen 
ned.  Vi  fik  kun  Plads  til  een  Servante,  og  jeg  maatte 
lade  en  Hylde  sætte  op  i  Hjørnet  af  Værelset,  for  at 
der  kunde  staa  et  lille  Toiletspejl.  Spisestuen  var  lige 
saa  lille  som  Sovekammeret.  De  to  Værelser  til  Ga- 
den var  store,  men  lige  mod  Nord.  —  Skat  havde  alle- 
rede da  et  meget  stort  Bibliotek,  saa  han  maatte  have 
et  rummeligt  Værelse,  for  at  Bøgerne  kunde  faa  Plads. 

Endelig  var  alting  i  Stand  til  vort  Bryllup. 

Kort  Tid  forinden  sendte  Hostrup  en  Sang  til  Mo- 
der og  bad  hende  lade  den  trykke,  hvis  hun  syntes 
om  den.  Moder  havde  ellers  en  sikker  Smag;  men 
Hostrups  Sang  syntes  hun  ikke  om.  Hun  viste  den 
til  mig  og  spurgte  om  min  Mening.  Jeg  fandt  den  saa 
udmærket,  som  en  Bryllupssang  kunde  være. 

Saa  lod  Moder  den  da  trykke.  Den  gjorde  stor- 
mende Lykke,  da  den  blev  sunget,  og  er  senere  ble- 
vet meget  bekendt. 

Den  19.  Maj  1858  skulde  vi  vies  i  Frederiksberg 
Kirke.  Dengang  var  Indgangen  til  Kirken  ad  en  Dør 
paa  den  ene  Side  og  ikke  som  nu  for  Enden  af  Kirken. 

Da  Fader  og  jeg  kom  kørende  og  holdt  paa  Rund- 
delen uden  for  Kirken,  kom  Kirkebetjenten  og  bad 
os,  om  vi  vilde  blive  i  Vognen,  da  Præsten,  det  var 
min  Svigerfader  endnu  ikke  var  kommet.  En 
Stund  efter  kom  Betjenten  igen  og  sagde,  at  da  Præ- 
sten stadig  ikke  var  kommet,  var  Pastor  Peter  Rør- 
dam villig  til  at  vie  os.  Vi  stod  ud  af  Vognen  og  gik 
ind  i  Kirken  ;  men  da  vi  kom  op  i  Koret,  var  der  ingen 

Pladser  til  os.  Hall,  som  dengang  var  Konseilspræ- 
sident og  mødte  i  Uniform,  var  nemlig  med  til  Bryl- 
luppet tillige  med  sin  Hustru ;  men  Klokkeren  blev 
saa  befippet  ved  at  se  en  saadan  Rangsperson,  at  han 
rent  gik  fra  Koncepterne  og  anviste  dem  Pladser  paa 
de  Stole,  som  var  bestemt  til  Brudeparret. 

Til  sidst  fik  Fader  og  jeg  dog  Pladser,  og  da  jeg 
saa  op  til  Alteret,  var  det  min  Svigerfader,  som  stod 
der;  han  var  kommet  i  yderste  Øjeblik.  Han  havde 
været  paa  Besøg  hos  sin  Søster,  Fru  Heiberg,  i  Hel- 
singør og  var  kommet  for  sent  til  Skibet.  Dengang 
var  der  ingen  Jernbane,  saa  han  maatte  tage  en  Vogn 
og  køre  de  6  Mil ;  men  det  tog  jo  Tid. 

Min  Svigerfaders  Tale  var  udmærket  god  og  kær- 
lig- 

Fra  Kirken  kørte  vi  tilbage  til  Frederiksberg  Slot, 

hvor  der  var  Aftenselskab.  Ved  Bordet  blev  Ho- 
strups Sang  sunget.  Den  er  ganske  vist  meget  kendt ; 
men  jeg  synes,  den  maa  med  her,  fordi  den  karakteri- 
serer Skat  saa  udmærket  og  tillige  er  saa  karakteri- 
stisk for  Hostrup. 

Skat  Rørdam  sidder  i  Bure, 
Mens  Tanker  Panden  ham  fure, 
Med  kroget  Ryg,  med  Haand  under  Kind 
Han  stirrer  saa  dybt  i  de  Foliobind. 
Se  Dig  ud,  Skat  Rørdam. 

Alt  Bukkar  dufter  i  Dale, 
Alt  tjelder  Skoven  sin  Svale, 
Og  udi  Buskens  dæmrende  Hang 
Den  Nattergal  vogter  sin  Rede  med  Sang. 
Hvor  er  Din,  Skat  Rørdam. 

Hvor  Borgen  knejser  paa  Banke 
Højt  over  Stammerne  ranke, 
Hvor  Blæsten  vifter  Taagerne  væk, 
Der  aander  en  Jomfru  saa  ren  og  saa  kæk. 
Ret  Din  Ryg,  Skat  Rørdam. 

I  Skyggen  hist  under  Linden 
Med  Smil  i  Blik  og  paa  Kinden 
Hun  ganger  om  og  nynner  en  Sang 
Saa  mild  og  livsalig,  som  Dagen  er  lang. 
Den  er  lang,  Skat  Rørdam. 

Mens  Rosen  knoppes  paa  Lide, 
Hun  sender  Øjet  saa  vide. 
Med  snilde  Ord  til  den  og  til  den 
Hun  sender  de  Tanker  i  Løn  til  sin  Ven. 
Til  sin  Ven,  Skat  Rørdam. 

Skat  Rørdam  sidder  i  Bure. 
„De  Bøger  falde  mig  sure." 
Han  sér  saa  fast,  han  stirrer  sig  blind, 
Han  læser  og  ved  hverken  ud  eller  ind. 
Luk  kun  i,  Skat  Rørdam. 

„Ja,  nu  skal  Bøgerne  hvile, 
Og  nu  skal  Roserne  smile. 
Og  nu  skal  Reden  bygges  af  ny, 
Og  nu  vil  jeg  ride  mig  Sommer  i  By." 
Det  vil  jeg,  Skat  Rørdam! 

Skat  Rørdam  rejser  sin  Arne. 
„Saa  herligt  er  vi  nu  farne!" 
Ja  til  de  tørre  Foliobind 
Han  fører  den  Jomfru  med  Roser  paa  Kind. 
Det  var  godt,  Skat  Rørdam ! 

Skat  Rørdam,  hil  Dig!  Du  kommer 
Idag  til  Byen  med  Sommer. 
Du  kommer  med  den  lysgrønne  Maj. 
Saa  lang  og  livsalig  er  Sommerens  Vej. 
Se  Dig  ud,  Skat  Rørdam! 


ÆGTESKABSAAR       FASANGAARDEN 


Saa  drog  vi  ned  i  Stormgaden  som  nygifte. 
Skat  manuducerede  hver  Formiddag ;  men  om 
Eftermiddagen  sad  jeg  inde  hos  ham  i  hans  Studere- 
værelse, og  naar  han  havde  fri,  gik  vi  lange  Ture  sam- 
men. Men  han  var  begyndt  at  arbejde  paa  sin  Dis- 
putats og  havde  meget  at  bestille. 

Kort  efter  vort  Bryllup  skrev  han  følgende  Brev 
til  sin  Moder : 

Kbhvn.  Stormgade  196,  2.,  28.  Maj  58. 
Min  elskede  Moder. 

Nu  er  jeg  allerede  næsten  en  gammel  gift  Mand. 
saasom  jeg  har  været  gift  i  henved  ti  Dage,  og  jeg 
har  hidindtil  ikke  haft  nogen  Grund  til  at  fortryde 
denne  Forandring  i  min  Stilling.  Jeg  har  det  na- 
turligvis saa  rart,  som  tænkeligt  er,  og  vi  er  begge 
to  meget  vel  tilfredse  med  hinanden,  og  det  er  mig 
en  stor  Vederkvægelse,  at  jeg  ikke,  som  i  fordums 
Dage,  altid  skal  traske  alene  hjem.  Vi  glæder  os 
Dag  for  Dag  mere  over  vor  Bopæl,  som  er  saa 
særdeles  hyggelig  i  alle  Maader. 

Gratulationsvisitter  har  vi  da  haft  en  god  Del 
af,  og  flere  kunne  formodentlig  ventes,  men  nu  har 

jeg  trukket  mig  tilbage  fra  den  Del  af  det  huslige 
Liv,  da  jeg  igen  har  taget  fat  paa  mine  Manuduc- 
tioner,  og  jeg  kan  naturligvis  ikke  afbryde  dem  for 
Visitters  Skyld.  Det  morer  mig  at  se,  at  alle  for- 
bavses over,  at  Lejligheden  er  saa  smuk.  Folk  har 
formodentlig  hørt  noget  om,  at  den  ikke  var  videre 
god  i  forrige  Tider  og  har  derfor  ment,  at  de  skulde 
finde  os  i  en  halv  faldefærdig  Røverkule.  Den  ene- 
ste Ting,  jeg  sørger  over,  er,  at  vi  har  faaet  saa 
mange  smukke  Blomster,  især  fik  vi  et  nydeligt 
Blomsterbord  besat  med  Blomster  sendende  fra 
Gabriel,  og  jeg  ved  ikke,  hvorledes  jeg  skal  bære 
mig  ad  med  at  faa  dem  holdt  i  Live,  naar  vi  rejser 
ud  til  Hammer.  Jeg  fik  egentlig  talt  grumme  lidt, 
for  ikke  at  sige  slet  intet,  med  Dig,  da  Du  var  her- 
inde. Jeg  vilde  ønske,  at  Du  var  her  nu,  da  vi  er 
kommen  lidt  mere  til  Ro,  thi  Ro  var  der  slet  ikke 
at  tænke  paa  den  Gang.  Ligeledes  skulde  jeg  da 
have  takket  Dig  og  Fader  for  den  overordenlige 
Brudegave,  I  have  givet  os.  Hurlumhejen  i  For- 
ening med  de  mange  andre  Foræringer,  gjorde,  at 
jeg  aldeles  glemte  det,  da  I  var  her,  hvilket  jeg  dog 
haaber,  I  ikke  har  taget  os  fortrydeligt  op. 

Onkel  Casse  er  rimeligvis  rejst  i  Dag.  Han 
skulde  have  rejst  i  Gaar  Aftes,  og  Marie  og  jeg  var 
gaaet  ud  paa  Banegaarden  for  at  tage  Afsked  med 
ham,  men  han  kom  ikke.  Formodentlig  er  der 
kommet  noget  i  Vejen  for  ham. 

Lev  nu  vel  for  denne  Gang,  min  elskede  Mo- 
der; Gud  styrke  og  glæde  Dig  med  al  den  rige 

Glæde,  som  han  kan  give  et  Hjærte.  Marie  hilser 
Eder  alle  paa  det  kærligste  d.  v.  s.  rigtig  kærligt. 
Hun  skriver  ikke,  fordi  hun  har  tilbragt  Dagen  med 
at  skrive  Taksigelsesbreve  til  forskellige,  hvilket 
har  voldt  hende  saa  meget  Bryderi,  at  hun  har  for- 
tæret vistnok  et  halvt  Staalpenneskaft  i  denne  Dag, 
saa  det  vil  blive  mig  en  dyr  Historie  i  Længden, 
hvis  hun  skal  føre  stor  Korrespondance. 
Hils  Fader  mange  Gange 

Din  kærlige  Søn 

Skat  R. 

I  Sommerferien  var  vi  som  sædvanlig  to  Maane- 
der  i  Hammer.  Vi  glædede  os  med  hinanden  over 
den  yndige  Sommertid  og  havde  det  i  alle  Henseender 
udmærket. 

Vinteren  gik  stille  hen  for  os.  Vi  holdt  altid  mest 
af  at  være  hjemme  sammen ;  men  hver  Søndag  spiste 
vi  til  Middag  hos  mine  mine  Forældre  paa  Frede- 
riksberg Slot. 

Den  1 1 .  Februar  var  Skat  og  jeg  til  200-Aars  Fe- 
sten for  „Stormen  paa  København".  Festen  holdtes 
i  Kasino.  Herrerne  sad  ved  et  dækket  Bord  i  den 
store  Sal  og  spiste ;  Damerne  sad  oppe  i  Balkonen  og 
fik  Te  og  Kage,  mens  de  hørte  paa  de  mange  Taler, 
der  blev  holdt.  Da  man  var  færdig  med  at  spise,  blev 
der  i  en  forbavsende  Fart  ryddet  til  Side.  Damerne 
kom  ned  i  Salen,  og  der  blev  danset  baade  i  den  store 
Og  i  den  lille  Sal.  Kl.  12  opførtes  et  pragtfuldt  Tab- 
leau i  den  store  Sal.     Del  var  arrangeret  af  Bournon- 

ville  og  forestillede  Frederik  den  3die,  som  med  en 
bestemt  og  modig  Mine  saa  ud  over  det  brændende 
København,  mens  Luerne  slog  op  omkring  ham. 

Da  der  1909  var  250  Aars  Fest  for  Stormen  paa 
København,  tænkte  jeg  paa,  at  der  vel  næppe  nu  var 
mange  tilbage  af  dem,  som  havde  deltaget  i  200-Aars 
Festen,  saadan  som  min  Mand  og  jeg  havde  gjort. 

Min  Svoger,  Peter  Koch,  havde  taget  en  ualmin- 
delig fin  juridisk  Eksamen  og  var  lige  kommet  ind  i 
Justitsministeriet.     Det  blev  bestemt,  at  han  og  min 
Søster  Mathilde  skulde  have  Bryllup  i  April   1859. 
Kochs  Forældre  havde  en  stor  Ejendom  i  Ny  Kon- 
gensgade Nr.  15.    De  boede  selv  paa  1ste  Sal  og  ind- 
rettede en  smuk  Lejlighed  til  de  unge  Folk  ovenpaa. 
De  skulde  føre  deres  egen  Husholdning;  men  For- 
ældrene vilde  gerne  have  dem  i  deres  Nærhed.  Bryl- 
luppet stod  den  19.  April  netop  elleve  Maaneder,  efter 
at  vi  var  blevet  gift.    Desværre  kunde  min  Mand  ikke 
være  med.     Hans  yngste  Søster  Emilie  skulde  nem- 
lig konfirmeres  paa  samme  Tid,  og  da  min  Mands 
Forældre  ikke  kunde  tænke  sig  at  undvære  ham  paa 
den  Dag,  saa  rejste  han  til  Hammer,  og  jeg  var  alene 
med  til  Kochs  og  Mathildes  Bryllup.    Det  stod  i  Frue 
Kirke,  og  Paulli,  som  da  var  blevet  Stiftsprovst,  viede 
dem.     Om  Middagen  var  vi  samlet  i  Gothersgade, 
hvor  mine  Forældre  boede  den  Vinter,  fordi  Fader 
var  Teaterdirektør.     Aftenen  tilbragte  vi  hos  Kochs 
Forældre,  da  hans  Fader  var  meget  svag  og  ikke 
kunde  være  med  om  Middagen. 

Den  5te  November  1859  fik  jeg  en  lille  Pige.  Jeg 
var  flyttet  fra  Stormgade  ud  til  Frederiksberg  Slot  for 
at  blive  plejet  af  Moder,  som  ikke  godt  kunde  bo  i 
Stormgade.  Min  Mand  boede  der  ogsaa,  men  gik  til 
København  og  manuducerede  hver  Dag. 

Lige  efter  Fødselen,  som  var  meget  haard,  saa  den 
lille  Pige  meget  skjoldet  og  hoven  ud.  Fader  kom 
ind  til  mig  bagefter;  men  da  han  havde  set  Barnet, 
for  han  hurtig  ud  til  Moder  og  sagde:  „Den  ulykke- 
lige Marie,  hun  har  født  et  lille  Uhyre  til  Verden ; 
hun  bliver  aldrig  gift!" 

For  Fader  som  for  de  fleste  Folk  fra  den  ældre 
Tid  stod  det,  at  en  Kvinde  ikke  blev  gift,  som  Livets 
største  Ulykke ;  men  det  var  jo  tidlig  at  bekymre  sig 
derfor,  samme  Dag  Barnet  var  kommet  til  Verden. 
Hun  gjorde  ogsaa  siden  hans  Bekymringer  til  Skam- 
me. Efter  to  Dages  Forløb  viste  hun  sig  at  være  et 
baade  kønt  og  flinkt  lille  Barn,  saa  Fader  glemte  rent 
sin  bedrøvelige  Spaadom. 

Da  hun  var  nogle  Maaneder  gammel,  blev  hun 
døbt  i  Frue  Kirke  af  min  Svigerfader.  Moder  holdt 
hende  over  Daaben,  og  hun  blev  kaldet  Astrid. 

Den  følgende  Sommer  var  vi  længe  i  Hammer. 
Først  var  jeg  og  vor  lille  Pige  der;  siden  kom  Skat 
derud.  Vi  glædede  os  daglig  over,  at  Barnet  voks- 
ede og  trivedes  saa  godt  paa  Landet.  Da  vi  kom  til- 
bage til  Stormgade,  syntes  vi,  at  Astrid  var  en  hel 
stor  Pige. 

Da  Lejligheden  i  Stormgade  nu  blev  for  lille  for 
os,  flyttede  vi  om  Foraaret  1860  ud  i  Bianco  Lunos 
Allé. 

Dr.  Jens  Nørregaard,  som  dengang  var  en  ung 
Student,  hjalp  min  Mand  med  at  flytte  Bøgerne.  De 
arbejdede  begge  ihærdigt,  og  Nørregaard  sled  saa 
haardt  med  at  flytte  de  tunge  Bogkasser,  at  hans 
Frakke  revnede.  Men  selv  om  Frakken  ikke  stod  sin 
Prøve,  saa  har  Venskabet  mellem  os  og  Nørregaard 
gjort  det.  Det  har  holdt  uden  nogen  Revne  fra  den- 
gang og  indtil  nu. 

I  Februar  1861  fik  vi  en  lille  Pige.  Hende 
stod  Nørregaard  Fadder  til.  Min  Svigermoder  bar 
hende,  og  min  Svoger,  Holger  Rørdam,  som  nu  er 
Sognepræst  i  Lyngby,  døbte  hende  i  Frederiksberg 
Kirke,  og  hun  kom  til  at  hedde  Herdis. 

I  December  1861  udgav  min  Fader  et  Bind  lyriske 
Digte  og  Romancer,  og  i  denne  Samling  var  ogsaa 
„Valdemar  Atterdag",  en  større  Digtning.  -  Den 
blev  anmeldt  i  „Fædrelandet"  med  en  meget  hvas 
Kritik,  hvori  det  bebrejdedes  Fader,  at  han  havde 
efterlignet  „Hjortens  Flugt"  af  Chr.  Winther. 

I  den  Anledning  skrev  Chr.  Winther  et  meget  ven- 
ligt og  elskværdigt  Brev  til  Fader,  hvori  han  sagde, 
at  han  fandt,  at  Beskyldningen  for  Efterligning  var 
saa  grundløs  som  vel  muligt,  og  i  hjertelige  Ord  tak- 
kede han  Fader  for  Digtet. 

Samtidig  med,  at  dette  Brev  kom,  havde  jeg  skre- 
vet til  Hostrup  og  sendt  ham  det  Nummer  af  „Fæd- 
relandet", hvori  Kritikken  stod,  samt  bedt  ham  svare 
paa  denne  i  samme  Blad,  hvis  han  delte  min  Mening 
om  „Valdemar  Atterdag". 

Først  i  Januar  fik  jeg  følgende  Svar  fra  Hostrup : 

Marie  Rørdam:  Tilbageblik.  9 

Silkeborg,  9.  Januar  1862. 
Kære  Marie ! 

Jeg  har  kun  lidt  Tid  til  at  takke  Dig  for  Dit 
Brev,  men  et  Par  Ord  skal  Du  dog  have.  Som  Du 
jo  ved,  lystrede  jeg  øjeblikkelig  Din  Opfordring  og 
skrev  i  stor  Hast  Replikken  til  „Fædrelandet".  Nu 
kunde  jeg  nok  have  ønsket  at  have  faaet  noget  mere 
med,  samt  adskilligt  bort  af  mit  Stykke ;  men  som 
det  er,  har  jeg  dog  faaet  Tak  for  det  baade  fra  Din 
Fader  og  fra  aldeles  upartiske  Folk,  og  den  Tak 
lægger  jeg  nu  for  Dine  Fødder  og  siger :  „Æren 
er  Din,  Madam." 

Vi  længes  herfra,  da  jeg  er,  hvad  man  kalder  i 
Marschandisersproget  halvslidt,  og  ikke  taaler  den 
haarde  Behandling  ret  længe. 

For  Øjeblikket  stunde  vi,  som  Du  vel  har  hørt, 
til  Møen,  men  jeg  venter  egentlig  ikke,  at  det  skal 
gaa  og  har  vel  ingen  Ret  dertil,  da  min  nærmeste 
Berettigelse  skulde  være  den,  at  jeg  snart  ikke  duer 
til  at  være  her  længere.  Skat  vilde  jeg  helst  øn- 
ske til  Vonsbæk  i  Slesvig,  thi  han  trænger  vist  og- 
saa  til  Sødmælk  og  et  godt  Otium,  men  Du  vil 
maaske  helst  blive  i  København.  Imidlertid  troer 
jeg,  at  Du  er  godt  skikket  til  at  blive  Præstekone 
paa  Landet,  og  det  skal  være  mig  en  Fornøjelse  at 
komme  og  besøge  Dig  der,  om  jeg  ikke  naar  for- 
inden at  gæste  Dig  i  København  og  bede  om  For- 
ladelse for  sidst.  Nu  har  vi  det  godt.  Arne 
voldte  os  forleden  den  Forskrækkelse  at  vaagne 
midt  om  Natten  med  en  Hoste,  der  lignede  Strube- 

hoste.  Vi  fik  straks  fat  paa  Doktoren  og  Bræksaft, 
og  saavidt  drev  Faren  og  Forskrækkelsen  over. 

Elisabeth  er  heller  ikke  saa  rask,  som  en  eksem- 
plarisk Hustru  bør  være,  men  hun  har  saa  mange 
andre  Fortrin,  at  jeg  kan  bære  over  med  den  Fejl. 

Hils  nu  Skat,  og  tak  ham  for  hans  Brev  ifjor 
Sommer ;  sig  ham,  at  det  glædede  mig,  uagtet  jeg 
viste  mig  saa  uvenlig  ikke  at  svare  derpaa.  Og  lev 
nu  selv  vel,  og  tænk  venligt  paa  Din  gamle  tro  Ven 
og  hengivne  Svoger 

Elisabeth  hilser.  C-  Hostrup. 

I  1862  noget  efter  Nytaar  skete  der  en  Forandring 
i  vor  Stilling. 

Bestyrelsen  for  „Den  danske  Missionsskole" 
spurgte  min  Mand,  om  han  vilde  overtage  Ledelsen  af 
Missionsskolen  og  være  Forstander  for  den,  og  det 
gik  han  ind  paa. 

Vi  lejede  nu  Fasangaarden  i  Frederiksberg  Have. 
Der  fik  Missionsskolen  Lokale,  og  der  boede  vi  i  7 
lykkelige  Aar.  Da  min  Mand  i  nogen  Tid  havde  ledet 
Skolen,  mærkede  han,  at  det  Arbejde  var  alt  andet 
end  let  for  ham,  mest  paa  Grund  af  den  store  Van- 
skelighed, han  havde  ved  at  faa  Eleverne  til  at  tænke 
selv;  de  havde  kun  liden  Mulighed  for  Udvikling,  for- 
bundet med  en  sejg  og  trykkende  Mistænksomhed 
imod  hans  Undervisning. 

Alt  som  Tiden  gik,  fik  han  bestandig  mere  Syn 
paa,  hvor  upaavirkelige  de  var.  De  var  stærkt  pieti- 
stisk udviklede.    Desuden  fik  han  ikke  Støtte  hos  Be- 

styrelsen,  hvoraf  navnligt  et  enkelt  Medlem  arbejdede 
imod  ham.  Han  følte  derfor,  at  han  efterhaanden 
mistede  Indflydelsen  paa  Eleverne,  og  han  tænkte 
allerede  tidligt  paa  at  trække  sig  tilbage,  da  det  syntes 
ham  umuligt  under  disse  Forhold  at  kunne  gøre  nogen 
Gavn  for  Skolen. 

Grunden  til  den  fælles  Uoverensstemmelse  imel- 
lem ham  og  Eleverne  maatte  uden  Tvivl  søges  deri, 
at  de  ikke  vilde  have  nogen  anden  Paavirkning  end 
den  pietistiske.  De  talte  engang  om  Ingemann  og  om 
hans  Morgen-  og  Aftensange.  Saa  sagde  en  Elev, 
som  hed  Petersen,  og  som  altid  var  Talerør  for  de 
andre :  „Ja,  naar  man  læser  Ingemanns  aandelige 
Sange,  saa  kunde  man  jo  næsten  tro,  at  han  var  en 
Kristen." 

„Ja,  tvivler  De  derom?"  sagde  min  Mand. 

„Ja,"  sagde  Petersen,  „det  kan  han  ikke  være,  for 
han  har  jo  skrevet  Romaner ;  det  er  da  Bevis  nok  for, 
at  han  ikke  kan  være  en  Kristen." 

Det  hjalp  ikke,  hvad  min  Mand  sagde  derom ;  de 
satte  en  stiv  Tavshed  derimod.  Men  menneskelig  talt 
var  der  et  venligt  og  godt  Forhold  imellem  dem  og  os. 

Det  første  Efteraar,  vi  var  paa  Fasangaarden,  fik 
vi  en  lille  Pige,  som  kom  til  at  hedde  Gerda.  Hun 
blev  døbt  i  Vartov  Kirke  af  Grundtvig,  og  jeg  holdt 
hende  selv  over  Daaben.  Dengang  bar  man  sig  ikke 
saa  fornuftigt  ad  med  smaa  Børn,  som  man  nu  gør. 
Gerda  blev  født  den  26.  November  1862,  og  jeg  hu- 
sker, at  hun  Juleaften  samme  Aar  laa  paa  mit  Skød, 

da  Juletræet  var  tændt,  og  stirrede  med  forundrede 
Øjne  op  paa  Lysene.  Alle  Missionseleverne  var  sam- 
lede hos  os  Juleaften.  Vi  sang  Julesalmer,  og  min 
Mand  læste  en  Juleprædiken  højt,  og  i  al  den  Tid  laa 
den  lille  Pige,  der  manglede  to  Dage  i  en  Maaned,  og 
saa  op  paa  Lysene  paa  Juletræet.  Jeg  kan  kun  und- 
skylde mig  med,  at  man  dengang  ikke  vidste,  at  dette 
var  usundt  og  unaturligt  for  saa  lille  et  Barn. 

2den  Juledag  skrev  min  Mand  følgende  Brev  til 
sin  Moder : 

Fasangaarden,  26.  December  1862. 
Min  kæreste  Moder ! 
Vi  har  haft  en  rigtig  yndig  Jul  hidtil.  Juleaften 
var  Eleverne  oppe  hos  os  at  spise  deres  Julegrød 
og  Gaasesteg ;  derefter  havde  vi  Juletræ ;  jeg  havde 
været  saa  heldig  at  faa  et  udmærket  smukt  Træ, 
og  ved  Hjorths  Bistand  havde  jeg  faaet  det  endnu 
smukkere  ved  at  sætte  nye  Grene  ind  i  Toppen. 
Det  havde  vi  staaende  paa  Spisebordet,  hvor  det 
tog  sig  meget  smukt  ud.  Da  saa  Børnene  og 
Eleverne  havde  set  sig  mæt  paa  det  -  -  thi  de  sidste 
glædede  sig  aabenbart  ligesaameget,  som  de  første ; 
(med  Undtagelse  af  Hjorth  havde  de  aldrig  før  set 
et  Juletræ),  saa  kom  Pigerne  og  Daniels,  vore  Port- 
nerfolk, op,  og  vi  satte  os  omkring  Bordet  i  det 
grønne,  kunde  jeg  gærne  sige,  thi  Træet  var  saa 
bredt,  at  det  næsten  bedækkede  hele  Bordet,  og  jeg 
læste  en  Prædiken  op,  og  det  gik  yndigt  til.  Lysene 
holdt  akkurat,  til  vi  havde  sunget  den  sidste  Salme, 

og  Børnene  var  saa  skikkelige  og  stille,  saa  det  var 
forbavsende.  Astrid  sad  paa  sin  egen  Stol  og  sang 
med :  „Et  Barn  er  født  i  Betlehem",  som  jeg  havde 
lært  hende ;  hun  var  rigtignok  aldrig  kommet  mere 
end  midt  ind  i  Verset,  naar  vi  andre  var  færdige, 
men  hun  lod  sig  ikke  anfægte  deraf,  men  begyndte 
kraftig  paa  det  næste  Vers  for  at  komme  bagefter 
igen.  Herdis  sad  ganske  stille  paa  mit  Knæ  og 
gjorde  ogsaa  nogle  smaa  Forsøg  paa  at  synge  med. 
Det  kneb  jo  noget  for  hende  med  den  lange  Prædi- 
ken, som  hun  vist  næppe  har  fundet  videre  mor- 
som, men  hun  holdt  sig  dog  pænt  stille ;  og  aller- 
yndigst var  den  mindste  lille  Pige,  som  laa  paa 
Maries  Skød  hele  Tiden  og  gloede  op  paa  Lysene 
og  afvekslende  lo  til  dem  uden  at  give  en  Lyd  fra 
sig  den  hele  Tid.  Det  er  den  yndigste  Juleaften, 
jeg  længe  har  oplevet,  og  jeg  glæder  mig  meget 
over,  at  Eleverne  har  været  saa  glade  over  den. 
De  har  sagt  til  Pigerne,  at  de  aldrig  havde  haft  saa 
dejlig  en  Juleaften.  Gud  give  os  ret  Hjærte  til  at 
være  taknemlige  for  al  hans  rige  Naade. 

Lev  nu  vel,  min  elskede  Moder!  Jeg  har  des- 
værre kun  kort  Tid  til  at  skrive  i  Dag,  da  jeg  lige 
skal  i  Kirke.  Derfor  er  dette  skrevet  saa  hurtigt. 
Jeg  vilde  ellers  have  skrevet  et  længere  Brev,  thi  i 
Dag  kunde  jeg  skrive  længe,  fordi  mit  Hjærte  er 
saa  fuldt  af  Tak  til  Gud,  for  al  hans  ubeskrivelige 
Naade.  Og  Du  skal  ogsaa  have  Tak  for  det  gamle 
Aar,  min  kæreste  Moder  og  for  al  Din  Kærlighed  i 

det.  Gud  glæde  Dig  derfor.  Og  hils  nu  Fader 
mangfoldige  Gange,  og  tak  ham  for  alt  godt.  Gud 
velsigne  Eder  alle  sammen. 

Jeg  kunde  have  den  største  Lyst  til  selv  at  øn- 
ske Eder  et  glædeligt  Nytaar,  hvis  jeg  kunde  svippe 
ud  Nytaarsdagsaften  og  ind  med  Emma  om  Lørda- 
gen.    Men  det  gør  jeg  for  Resten  ikke.     Lev  vel. 

Din  S.  R. 

Min  Mand  havde  nu  været  ved  Missionsskolen  i 
henved  H  Aar,  men  han  følte  stadig,  at  den  Gerning 
ikke  laa  for  ham.  Eleverne  var  gennemgaaende  skik- 
kelige Mennesker,  men  uden  al  Interesse  for,  hvad 
han  lærte  dem.  De  havde  ikke  Spor  af  Forkundska- 
ber, men  var  dog  store  i  egen  Indbildning  og  saa  træ- 
ede og  umedgørlige,  saa  han  næsten  var  ved  at 
segne  under  den  Byrde  at  skulle  bibringe  dem  Kund- 
skaber, som  de  slet  ikke  vilde  tage  imod.  Dertil  kom, 
at  et  Medlem  af  Bestyrelsen,  Pastor  Blædel,  som  før 
bemærket,  var  en  Modstander  af  min  Mand  i  enhver 
Henseende;  men  han  traadte  ikke  aabent  frem  og 
talte  med  ham  om  det.  I  det  skjulte  holdt  han 
derimod  med  Eleverne,  saa  min  Mand  følte  Grunden 
under  sine  Fødder  undermineret. 

Dr.  Kaikar,  som  var  Formand  for  Bestyrelsen, 
var  min  Mand  en  tro  Ven  og  støttede  ham  paa  enhver 
optænkelig  Maade ;  men  han  bestemte  sig  dog  til 
at  søge  sin  Afsked.  Han  sendte  da  nedenstaaende 
Redegørelse  til  Missionsskolens  Bestyrelse : 

Til 
den  ærede  Bestyrelse  for  det  danske  Missionsselskab! 

Den  ærede  Formand  for  det  danske  Missionsselskabs 
Bestyrelse  har  meddelt  mig,  at  to  af  Missionsskolens 
Elever,  Andersen  og  Thomsen,  have  beklaget  sig  for  Hr. 
Pastor  Blædel,  ligesom  ogsaa  for  en  anden  af  Hoved- 
stadens Præster,  over  at  Religionsundervisningen  paa 
Missionsskolen  var  søvnig  og  død,  og  at  de  paa  Grund 
af  den  følte  sig  mere  slappede  end  styrkede  i  deres  Mis- 
sionskald  (saaledes  omtrent  forekom  mig  Indholdet  af 
Besværingen).  Jeg  maa  i  den  Anledning  tage  mig  den 
Frihed  at  udtale  mig  nærmere  om  denne  Sag  for  den 
ærede  Bestyrelse,  i  Særdeleshed,  da  Hr.  Pastor  Blædel 
har  fundet  sig  derved  foranlediget  til  at  foreslaa  i  Be- 
styrelsen, at  Religions-Undervisningen  skulde  overdrages 
til  en  anden,  der  kunde  have  det  bedre  i  sin  Magt  at  gøre 
den  levende  for  Eleverne.  Jeg  vil  forsøge  at  udtale  min 
Betragtning  af  denne  Sag  med  al  den  Upartiskhed,  jeg 
formaar,  ledet  af  ærlig  Interesse  for  Missionssagen  og 
Missions-Skolen  som  et  vigtigt  kirkeligt  Anliggende  og  af 
Højagtelse  for  de  Mænd,  der  lede  Missionsselskabets 
Styrelse.  Og  jeg  skal  bestræbe  mig  for  at  udtale  mig 
angaaende  den  forebragte  Besværing  og  det  Synspunkt, 
hvorfra  den  formentlig  er  at  betragte,  saaledes  at  jeg, 
saavidt  det  staar  i  min  Magt,  ser  bort  fra  min  personlige 
Stilling  til  Sagen  og  fremsætter  en  ren  objektiv  Betragt- 
ning af  den. 

Jeg  behøver  næppe  at  berøre,  at  enhver  Anstalt  af 
den  Art  som  en  Missionsskole  i  sin  Begyndelse  er  under- 
kastet Vanskeligheder,  og  at  saadanne  ogsaa  have  været 
forhaanden  for  den  danske  Missionsskole,  da  den  blev 
begyndt  med  Elever  alle  tagne  af  Almuestand,  uden  an- 
den Fordannelse  end  den.  de  havde  f'aaet  i  en  almindelig 
Almueskole   for  deres   Konfirmation.     Men   der  var  vakt 

et  kristeligt  Liv  hos  dem,  hvilket  altid  fører  en  vis  Grad 
af  aandelig  Dannelse  med  sig;  og  dette  var  utvivlsomt  et 
saare  stort  Gode;  thi  et  opvakt  og  sundt  Trosliv  er  og 
maa  være  Kærnen  i  al  kristelig  Livsudvikling,  i  Hen- 
seende til  Erkendelsen  ligesaa  vel  som  til  Viljen.  Dette 
er  imidlertid,  hvad  jeg  er  vis  paa,  at  den  ærede  Bestyrelse 
er  enig  med  mig  i,  ingenlunde  nok  til  at  gøre  En  til  en 
god  og  dygtig  Missionær.  Der  udkræves  hertil  ogsaa  en 
ikke  ringe  Grad  af  kristelig  Oplysning  eller  virkelig  theo- 
logisk  Kundskab.  Naar  nu  Elever  i  en  Alder  af  20  Aar 
og  derover  indtræde  paa  Missionsskolen,  uden  egentlig 
at  indse  Nødvendigheden  af  en  ordnet  og  dygtig  Kund- 
skab, naar  de  indtræde  med  den  stille  Forudsætning,  at 
det  vakte  kristelige  Liv  er  ikke  blot  en  Hovedsag,  men 
egentlig  det  eneste,  hvorpaa  det  kommer  an,  og  at  det 
øvrige,  Sprogundervisning  alene  maaske  undtagen,  er  en 
overflødig  Luxus,  naar  de  indtræde  paa  Skolen  med  en 
hemmelig  Modvilje  mod  eller  blot  Uvidenhed  om  det  Ar- 
bejde og  Besvær,  som  nødvendigvis  følger  med  en  for- 
svarlig Erhvervelse  og  Tilegnelse  af  Kundskaber,  hvilket 
de  derfor  er  tilbøjelige  til  at  betragte  som  en  overflødig 
eller  mindre  nyttig  Byrde,  og  naar  endelig  Skolen  er 
ganske  ny  og  ikke  har  en  Tradition  af  ældre  Erfaring  at 
støtte  sig  til  som  Modvægt  mod  denne  nærliggende  vrange 
Synsmaade  — :  da  maa  det  erkendes,  at  der  opstaar  en 
ikke  ringe  Vanskelighed  ved  at  faa  overvundet  denne 
stille  principielle  Uvilje  mod  det,  der  dog  altid  maa  være 
Skolens  nærmeste  Formaal,  at  bibringe  Kundskab. 

Man  kunde  hertil  sige:  Alt  dette  bør  og  kan  over- 
vindes. Undervisningen  bør  indrettes  og  ledes  saaledes, 
at  Eleverne  kunne  faa  Lyst  og  Kærlighed  til  at  lære,  indse 
Nytten  af  en  ordnet  og  dygtig  Kundskab  o.  s.  v.  —  Det 
er  sandt;  der  skal  stræbes  til  dette  Maal,  og  der  er  ogsaa 
i  det  henrundne  Aar  stræbt  derefter  og  arbejdet  derhentil. 
Men  det  maa  erkendes,  at  Vanskeligheden  er  tilstede;  og 

hvorvidt  den  kan  overvindes,  beror  ikke  alene  paa  Lære- 
rens Gaver  og  Opførsel,  men  ogsaa  paa  Elevernes  Evne, 
Vilje  og  Modtagelighed.  Dersom  nu  Eleverne  ere  meget 
sikre  og  fastgroede  i  deres  egne  Anskuelser,  og  disse 
maaske  tilmed  finde  Næring  hos  Venner  udenfor  Skolen, 
og  dersom  de  desuden  have  megen  Besvær  ved  at  lære 
og  opfatte,  hvad  der  ikke  har  været  Genstand  for  deres 
egen  umiddelbare  Livserfaring,  saa  forøges  Vanskelig- 
hederne. Og  at  dette  kunde  gælde  den  danske  Mis- 
sionsskole,  vil  erkendes,  naar  det  erindres,  at  de  fem 
Elever,  hvormed  Skolen  begyndte,  ikke  var  ganske  unge 
Mennesker,  at  de  fleste  var  temmelig  tarveligt  be- 
gavede, ialtfald  med  Hensyn  til  at  lære  og  opfatte,  og  at 
de  allerede  havde  dannet  sig  et  Standpunkt  støttet  til 
den  gudelige  Forsamlingskreds  af  pietistisk-hernhutisk 
Retning,  hvori  de  hidtil  havde  bevæget  sig.  Efter  de  ind- 
skrænkede Forhold,  hvori  saadanne  Forsamlingskredse 
bevæge  sig,  er  Blikket  her  ikke  henvendt  paa  Kundskab 
eller  paa  Læren;  man  plejer  ikke  at  have  megen  Respekt 
for  Studering,  fordi  man  ser  mange  studerede  Folk  uden 
kristeligt  Liv.  Og  naar  man  sætter  sig  ind  i  en  kristelig 
opvakt  Almuesmands  Tankegang,  der  véd,  at  han  har 
fundet  den  Perle,  som  mange  højtdannede  Verdens- 
mennesker  ej  bekymre  sig  om,  saa  forstaar  man  let,  at 
det  maa  falde  ham  svært,  aldeles  paa  Forhaand,  blot  af 
Tillid  til  andres  Ord  og  Overbevisning  at  sætte  sig  ned 
som  Lærling  paa  Skolebænken,  medens  han  dog  synes,  at 
han  har  faaet  Naade  til  at  have  ret  kristeligt  Lys  og  Er- 
kendelse i  Forvejen.  Der  vil  herved  let  kunne  frem- 
komme en  principiel  Modstand  mod  Skolens  væsentlige 
Øjemed,  især  i  Skikkelse  af  en  passiv  Modstand  i  Uvilje 
mod  dette;  og  det  ligger  da  nær  for  Elevernes  Betragt- 
ning at  lægge  Læreren  til  Last,  hvad  der  egentlig  er  selve 
Sagens  Anstød  for  dem.  De  Tvivl  eller  Betænkelig- 
heder, som  herved  kunne  opstaa  hos  vedkommende  med 

Hensyn  til  det  at  lære,  ville  let  finde  yderligere  Be- 
styrkelse, hvis  han  forud  er  pietistisk  eller  hernhutisk 
vakt,  eftersom  Almuesfolk  af  denne  Retning,  vistnok  med 
ganske  faa  Undtagelser,  udmærke  sig  ved  en  særdeles 
Mistænksomhed  mod  alt,  hvad  der  er  dem  nyt  og  frem- 
med, og  hvad  de  ikke  forud  kende  fra  de  i  saadanne 
Kredse  brugelige  og  godkendte  Opbyggelses-Bøger. 

At  Eleverne  paa  Missionsskolen  ere  og  have  været 
tilbøjelige  til  at  sætte  sig  fast  i  deres  egen  Anskuelse  og 
til  at  se  skævt  til  det  for  dem  nye,  troer  jeg  kan  be- 
tragtes som  en  Kendsgerning.  Bestyrelsen  vil  erindre, 
hvorledes,  ikke  længe  efter  Skolens  Begyndelse,  en  til- 
fældig Ytring  af  mig  om,  at  Middeltingene  i  sig  selv  ikke 
ere  Synd,  af  Flertallet  af  Eleverne  blev  grebet  med  en 
mærkelig  Heftighed,  blev  udtydet  og  bragt  videre,  som  om 
jeg  skulde  særligt  have  kastet  mig  over  dette  Spørgsmaal, 
og  som  om  jeg  skulde  have  opmuntret  til  at  danse  o.  s.  v. 
Jeg  mener,  at  dette  ene  Tilfælde  er  ret  oplysende  og  vil 
give  et  Indblik  i  den  Stemning  og  Mistænksomhed,  hvor- 
med Eleverne  have  betragtet  deres  Skoledannelse;  og  jeg 
vilde  let  kunne  tilføje  mange  Exempler  paa  den  samme 
Stemning,  om  end  disse  ikke  er  gaaede  saa  yderligt.  — 
Det  maatte  endvidere  være  en  nærliggende  Følge  af 
deres  Kristendoms  Vækkelse  og  Udvikling  i  de  gudelige 
Forsamlingskredse,  at  de  maatte  forlange  eller  anse  for 
nødvendigt,  at  al  Religions-Undervisning,  Bibelforklaring 
o.  s.  v.  skulde  udelukkende  eller  dog  fornemmelig  dvæle 
ved  Anvendelsen  (Applikationen)  paa  den  enkeltes  prak- 
tiske Liv,  paa  Følelsen  og  Rørelsen,  og  at  hvad  der  var 
anderledes,  maatte  forekomme  dem  unyttigt  og  kedeligt. 
De  kunde  endnu  ikke  overskue  Sammenhængen  mellem 
Kundskab  og  Liv,  og  der  udkræves  en  ikke  liden  Resigna- 
tion til  at  være  fornøjet  med  det,  man  ikke  ret  kan  se 
Grunden  til.  Missionsgerningen  og  Dannelsen  til  at  være 
Missionær    maatte    ifølge    deres    tidligere    Udvikling    let 

komme  til  at  stille  sig  for  dem  som  en  væsentligt  ligesaa 
let  og  simpel  Sag  som  Ordets  Forkyndelse  for  en  Kreds 
af  ligestemte  Sjæle,  hvor  det  hele  godt  kunde  udføres 
med  en  god  Vilje  og  et  kærligt  Hjærte,  medens  Studium 
og  Indsamling  af  ordnet  Kundskab  kunde  synes  dem  et 
ufornødent  Paahæng  af  de  Studertes  Vane  og  Uforstand. 

Saaledes,  som  i  det  Foregaaende  er  fremsat,  har  Stand- 
punktet været  for  de  Elever,  med  hvilke  Missionsskolen 
skulde  begynde  uden  at  have  en  foregaaende  Tids  Over- 
levering at  støtte  sig  til.  Naar  nu  hertil  kommer,  at  alle 
Eleverne  vare  af  en  afgjort  pietistisk  Retning  og,  paa 
én  eller  to  nær,  tillige  meget  stærkt  paavirkede  af  Hern- 
hutismen  —  og  jeg  behøver  næppe  at  fremhæve,  at 
begge  disse  Retninger  altid  af  den  lutherske  Menighed 
have  været  betragtede  som  sekteriske  — :  saa  kan  jeg 
trøstig  overgive  det  til  kyndige  og  erfarne  Mænd  at  be- 
dømme de  Vanskeligheder,  som  maatte  opstaa  heraf,  de 
Misforstaaelser,  som  det  kun  var  lidet  sandsynligt,  vilde 
udeblive.  Og  det  ligger  i  Sagens  Natur,  at  al  den  Mis- 
fornøjelse med  Skolens  Virksomhed  og  Formaal,  som 
Eleverne  maatte  føle,  vilde  træffe  Læreren  som  første 
og  nærmeste  Genstand. 

Hvad  dernæst  selve  den  Klage  angaar,  som  er  fore- 
bragt Bestyrelsen,  og  det  Forslag,  at  Religions-Undervis- 
ningen skulde  lægges  i  en  anden  Mands  Haand,  da  skal 
jeg  ærbødigst  tillade  mig  at  ytre  følgende: 

I  formel  Henseende  forekommer  det  mig,  at  Bestyrel- 
sen burde  have  haft  nogen  Betænkelighed  ved  at  mod- 
tage Klage  af  Eleverne  over  Undervisningen,  uden  selv 
at  undersøge  den  ved  at  overvære  den  flere  Gange,  eller 
uden  forud  at  være  bekendt  med  dens  Aand  og  Maade. 
Men  i  denne  Henseende  maa  jeg  gøre  opmærksom  paa, 
at  med  Undtagelse  af  Bestyrelsens  Formand  har  ikke 
en  eneste  af  Bestyrelsens  i  Kobenhavn  boende  Medlem- 
mer nogensinde  overværet  den  daglige  Undervisning.     I 

Særdeleshed  forekommer  det  mig,  at  det  Medlem  af  Be- 
styrelsen, som  har  stillet  Forslag  om  at  fjærne  mig  fra 
Religionsundervisningen,  havde  haft  den  uafviselige  Pligt 
forinden  at  gøre  sig  personlig  bekendt  med  min  Under- 
visning. Jeg  troer,  at  jeg  kan  forlange  dette  med  saa- 
meget  desto  større  Ret,  som  jeg  formener,  at  min  tid- 
ligere Virksomhed,  i  hvilken  jeg  har  vejledet  flere  hun- 
drede unge  Mænd  i  deres  theologiske  Studium,  altid 
har  haft  et  godt  Lov  paa  sig,  og  som  jeg  endnu  ser,  ved 
et  Par  Timers  ugentlig  Religions-Undervisning  paa  Tangs 
Seminarium,  at  jeg  ogsaa  kan  tale  til  yngre,  som  ikke  ere 
Theologer. 

Hvad  angaar  Sagens  Realitet,  da  skal  jeg  i  Korthed 
nævne  om  min  Religions-Undervisning  paa  Missions- 
skolen,  at  den  ingenlunde  er  en  theologisk  Manuduktion, 
at  den  hidtildags  fornemmelig  har  taget  Sigte  paa  det 
praktiske  Liv,  og  hvad  der  i  det  kunde  komme  til  An- 
vendelse, ligesom  jeg  ogsaa,  hvor  der  har  kunnet  være 
Anledning,  har  taget  Hensyn  til  Missionærens  Stilling  og 
Virksomhed.  Men  jeg  har  ikke  lagt  an  paa  at  forvandle 
Læretimerne  til  Opbyggelsestimer.  Jeg  har  som  Lære- 
timernes nærmeste  og  umiddelbare  Maal  haft  for  Øje  at 
føre  til  Indsigt  i  Bibelordets  ligefremme  og  „bogstave- 
lige" Mening  og  at  meddele  en  passende,  klar  og  ordnet 
Kundskab  i  og  om  den  kristelige  Tro  (et  populært  theo- 
logisk Studium),  vis  paa,  at  hvor  der  er  et  sandt  og  sundt 
Trosliv  tilstede,  der  vil  en  saadan  Undervisning  ogsaa 
kunne  tjene  til  dettes  Bestyrkelse.  Derimod  en  blot  An- 
vendelse af  Trossandhederne  paa  Menneskehjærtet,  ude- 
lukkende Dvælen  ved  dettes  Mørke,  Synd  og  Elendighed, 
ved  den  enkelte  Sjæls  Trang  og  Rørelser  og  Frelse,  kort, 
den  egentlige  pietistiske  Behandling  af  Religionslæren, 
den  giver  min  Undervisning  ikke.  Men  efter  den  Er- 
faring, jeg  har  gjort,  er  det  netop  en  saadan  Behandling, 
Eleverne  i  det  hele  ønske. 

Naar  jeg  saaledes  ikke  har  draget  det  opbyggelige 
Moment  frem  som  en  Hovedsag  ved  Religionsundervis- 
ningen, saa  kan  jeg  ikke  gøre  mig  nogen  Bebrejdelse 
derover.  Skulde  ^eg  bebrejde  mig  noget,  saa  vilde  det 
meget  mere  være,  at  jeg  mangengang,  især  ved  Bibel- 
forklaringen, for  at  lempe  mig  efter  Elevernes  Stand- 
punkt og  det,  de  havde  Interesse  for,  har  givet  det  op- 
byggelige Moment  en  større  Plads,  end  det  efter  min 
Overbevisning  er  rigtigt  ved  en  Behandling,  hvor  det 
gælder  at  føre  ind  i  Skriftens  Indhold.  —  Ligesom  det 
heraf  vil  være  klart,  at  det  opbyggelige  Moment  ikke 
har  været  udelukket,  saaledes  har  jeg  ogsaa  ved  Elever- 
nes tidligere  Mangel  paa  almindelig  Dannelse  været  lige- 
frem forhindret  i  at  give  Religionsundervisningen  en  ab- 
strakt Karakter,  da  dette  vilde  have  gjort  den  fuldkommen 
uforstaaelig  for  dem.  Jeg  har  været  nødt  til  at  frem- 
sætte alt  paa  saa  konkret  Maade  som  muligt,  en  Frem- 
gangsmaade,  som  jeg  dog  ikke  har  fulgt  blot  nødtvungen, 
men  fornemmelig  i  den  Overbevisning,  at  den  i  Alminde- 
lighed vil  være  den  frugtbareste  og  sikreste  Vej  til  at 
føre  et  sundt  Kristenmenneske  til  kristelig  Oplysning. 
Den  er  ganske  vist  ikke  umiddelbart  til  Opbyggelse,  men 
den  er  det  nødvendige  Grundlag  for  Mænd,  der  senere 
skulle  anvende  Ordet  til  Opbyggelse  for  andre;  og  jeg  er 
overbevist  om,  at  hvis  en  saadan  Undervisning  er  dræ- 
bende eller  sløvende  for  Livet  hos  nogen,  da  er  det  kun 
Vidnesbyrd  om,  at  han  ialtfald  for  Tiden  er  uskikket  til 
at  være  Lærer  for  andre. 

Efter  den  nøjeste  Overvejelse  er  det  min  ufravigelige 
Mening,  at  jeg  ikke  bør  meddele  Religionsundervisningen 
paa  Missionsskolen  anderledes,  end  jeg  gør.  Det  er  nem- 
lig min  ganske  urokkelige  Overbevisning,  at  Opbyggelses- 
Momentet  ikke  bør  være  Skolens  nærmeste  Formaal,  men 
at  en  Missionsskole,  som  enhver  anden  Skole,  først  og 
fremmest  skal  virke  til  Oplysning,  medens  Livet  og  Vare- 

tageisen  af,  hvad  dertil  hører,  er  Kirkens  Sag.  Ved  at 
give  det  opbyggelige  en  saadan  Overvægt  som  Eleverne 
ønske,  og  som  der  synes  at  være  Stemning  for  idetmindste 
hos  nogle  af  Bestyrelsens  Medlemmer,  vilde  jeg  gøre  mig 
skyldig  i  den  pietistiske  Sammenblanding  af  Kirke  og 
Skole,  hvorpaa  jeg  hverken  kan  eller  vil  indlade  mig. 

Jeg  mener  ogsaa  at  kunne  sige,  at  jeg  har  arbejdet 
tro  og  ærligt  i  min  Gerning  i  det  henrundne  Aar.  Og  at 
denne  min  Virksomhed  dog  ikke  har  været  ganske  uden 
Frugt  for  Elevernes  Udvikling,  troer  jeg,  vil  være  kende- 
ligt ved  Sammenligning  mellem  deres  ydre  Menneske  før 
og  nu,  naar  man  derhos  erindrer,  at  de  ved  Optagelsen  var 
ligefrem  unge  Bønderkarle.  Jeg  tror,  at  den  begyndende 
indre  Dannelse  hos  dem  har  fremvirket  den  ydre. 

Med  Hensyn  til  Elevernes  Klage  over,  at  de  føle  sig 
slappede  i  deres  Missionskald,  da  maa  jeg  bemærke,  at 
det  ikke  er  nødvendigt  udelukkende  at  søge  Grunden 
hertil  i  Undervisningen  eller  hos  Læreren,  men  at  den 
ogsaa  kan  søges  hos  vedkommende  selv.  Det  er  muligt, 
at  hvad  han  anser  for  et  Kald,  i  Virkeligheden  kun  er  en 
Tilbøjelighed,  et  Ønske,  fremkaldt  og  næret  ved  visse 
bestemte  Forudsætninger  og  Forventninger;  i  saa  Fald  vil 
det  let  kunne  slappes,  naar  disse  bortfalde  eller  skuffes. 
—  Det  kunde  bebrejdes  mig,  at  jeg  ikke  har  gjort  noget 
for  at  nære  og  befæste  Elevernes  Missionskald.  Og  det 
er  ganske  vist,  at  jeg  ikke  umiddelbart  har  gjort  noget 
derfor;  men  dette  er  sket  med  velberaad  Hu  og  af  to 
Grunde.  Forst,  fordi  Eleverne,  da  de  bleve  optagne  paa 
Skolen,  besad  en  saa  yderlig  mangelfuld  Oplysning,  baade 
i  kristelig  og  almindelig  menneskelig  Henseende,  at  de 
nødvendigvis  først  maatte  vide,  hvor  de  stode,  inden  der 
kunde  være  Tale  om  at  tage  særligt  Hensyn  til  deres 
Missionsgerning.  Dernæst  er  det  min  Mening,  at  hvis 
Ens  Missionskald  ikke  kan  bestaa  med  en  sund  kristelig 
Undervisning,   der  ikke   uophørligt   gaar   ud   paa   at   an- 

spore  hans  Lyst  til  denne  Gerning,  saa  er  det  idetmindste 
meget  tvivlsomt,  om  han  virkelig  har  Kald  til  den.  Det 
forekommer  mig  nemlig,  at  man  ingenlunde  kan  give 
den  Tanke  Medhold,  som  Flertallet  af  Eleverne  nære,  og 
som  utvivlsomt  ogsaa  næres  af  mange  udenfor  Skolen,  at 
en  Missionærs  Uddannelse  skal  være  aldeles  forskellig 
fra  den,  der  meddeles  alle  andre  Lærere  i  Kirken.  Lige- 
som det  eneste,  hvorved  en  Missionær  adskiller  sig  fra 
saadanne,  er,  at  han  har  det  særlige  Kald  eller  Hværv  at 
forkynde  Guds  Ord  for  dem,  der  endnu  ikke  have  hørt 
det,  medens  Kirkens  øvrige  Lærere  have  Hjemmet  for 
Øje  (thi  at  Missionærerne  i  dette  Aarhundrede  i  Alminde- 
lighed have  haft  en  mindre  theologisk  Kundskab,  end 
det  sædvanlig  er  Tilfældet  med  Lærerne  i  Hjemmet,  kan 
man  formentlig  ikke  opstille  som  en  nødvendig  Forskel) : 
saaledes  kan  det  hellerikke  med  Rette  forlanges,  at  en 
Missionærs  Uddannelse  i  det  hele  skal  være  væsentlig 
forskellig  fra  den,  man  anser  som  forsvarlig  og  ønske- 
lig for  Hjemmets  vordende  Lærer.  Hovedforskellen  vil 
kun  bestaa  deri,  at  det  Hensyn,  som  her  bør  tages  til 
Hjemmets  kirkelige  Forhold,  for  de  vordende  Missio- 
nærers Vedkommende  for  største  Delen  kan  falde  bort, 
og  at  der  i  dets  Sted  maa  tages  tilbørligt  Hensyn  til  deres 
fremtidige  Virksomhed  blandt  Hedninger.  Men  at  dette 
Hensyn  ikke  kan  indtage  nogen  fremragende  Plads  i  Be- 
gyndelsen, allermindst  naar  Eleverne  have  saa  ringe  Op- 
lysning som  vore,  synes  af  sig  selv  indlysende. 

Jeg  skal  endnu  til  Slutning  kortelig  sammenfatte  det, 
hvorom  ifølge  min  Betragtning  Elevernes  seneste  Klage 
saavelsom  de  tidligere  Vanskeligheder  egentlig  have 
drejet  sig.  Det  er  Principspørgsmaalet,  om  Missions- 
skolen  skal  holdes  i  evangelisk  luthersk  eller  i  pietisiisk 
Aand.  Jeg  har  i  det  henrundne  Aar  bestræbt  mig  for  at 
føre  den  i  luthersk  Aand,  og  jeg  har  troet  og  troer  endnu 
i  denne  Henseende  at  staa  i  Samklang  med  idetmindste 

Flertallet  af  Bestyrelsen,  saavelsom  med  den  danske  Me- 
nighed i  det  hele.  Alle  de  første  Elever  derimod  til- 
hørte den  pietistiske  Retning,  og  Vanskeligheder  og  Kla- 
ger af  den  Art,  som  de  ere  fremkomne,  have  derfor  umu- 
ligt kunnet  udeblive.  Det  staar  nu  til  Bestyrelsen  at 
træffe  en  Afgørelse,  og  jeg  ser  ikke  rettere,  end  at  den 
maa  træffes  nu,  hvilken  af  disse  to  Retninger  den  vil,  at 
Missionsskolen  skal  være  Fostermoder  for. 

Hvad  mig  selv  angaar,  da  vil  det  af  det  ovenfor  ud- 
talte være  Bestyrelsen  klart,  at  jeg  aldeles  ikke  kan  ind- 
lade mig  paa  nogen  væsentlig  Forandring  ved  Undervis- 
ningen; det  følger  af  sig  selv,  at  jeg  end  ikke  med  en 
Tanke  kan  gaa  ind  paa  et  Forslag,  som  det  af  Hr.  Pastor 
Blædel  stillede,  at  overlade  Religionsundervisningen  til  en 
anden.  —  Men  selv  om  det  skulde  ske,  at  Bestyrelsen  i 
det  hele  billigede  min  Undervisningsmaade  og  den  Aand, 
hvori  jeg  hidtil  har  virket,  saa  troer  jeg  dog,  eftersom 
Forholdene  nu  have  udviklet  sig,  og  især  efter  den  Vægt, 
som  nogle  af  Bestyrelsens  Medlemmer  have  tillagt  Elever- 
nes Klage,  hvilket  disse  utvivlsomt  have  mærket,  og  i  et- 
hvert Tilfælde  om  ikke  lang  Tid  ville  erfare  — :  at  det 
vil  være  rigtigst  og  raadeligst,  at  jeg  fratræder  en  Post, 
hvor  den  gensidige  Tillid  er  det  nødvendige  Grundlag  for 
Virksomheden. 

Jeg  føler  meget  vel,  at  det  her  i  denne  Sag  ikke  er 
min  Person  eller  nogen  enkelt  Person,  der  bør  komme  i 
Betragtning.  Det  er  et  Guds  Riges  Anliggende,  hvor  det 
personlige  Hensyn  ikke  bør  komme  frem  for  kristne 
Mænd:  Missionsskolen  er  utvivlsomt  et  Anliggende  af 
stor  Vigtighed,  ikke  alene  med  Hensyn  til  Sagen  i  sig 
selv,  men  ogsaa  med  Hensyn  til  det  kirkelige  Liv  i  den 
danske  Menighed.  Dersom  Missionsskolen  nu  skulde 
hindres  eller  sættes  tilbage  i  sin  Virksomhed  paa  Grund 
af  de  foreliggende  Vanskeligheder,  vilde  jeg  meget  be- 
klage det;  men  jeg  troer,  at  jeg  netop  for  Skolens  og 

Sagens  Skyld  bør  træde  tilbage.  Da  jeg  overtog  Bestyrel- 
sen af  Skolen,  gjorde  jeg  det  i  Guds  Navn  med  oprigtigt 
Ønske  om  og  ærlig  Vilje  til  at  arbejde  troligt  til  dens 
Maal  med  Guds  Bistand  efter  min  Evne.  Jeg  gik  til  Ger- 
ningen med  godt  Haab,  men  skjulte  dog  ikke  for  mig  de 
Vanskeligheder,  som  kunde  ventes  at  ville  møde.  Nu, 
da  disse  ere  fremtraadte  paa  den  Maade,  som  sket  er,  søm- 
mer det  sig  ikke  for  en  kristelig  Mand  at  sige:  nu  er  jeg 
fornærmet;  nu  er  jeg  ked  af  denne  Gerning  o.  s.  v. 
Men  det  sømmer  sig  at  overveje  og  prøve  sig  selv,  hvor- 
vidt man  har  nogen  sandsynlig  Udsigt  til  i  Fremtiden  at 
kunne  overvinde  Vanskeligheder,  som  hidtildags  bestan- 
dig have  fremtraadt  uovervundne  med  fornyet  Kraft.  Og 
jeg  kan  her  efter  den  nøjeste  Selvprøvelse  vidne,  at  jeg 
i  det  henrundne  Aar  redeligt  har  arbejdet  paa  Elevernes 
Uddannelse;  jeg  tør  ogsaa  sige,  at  jeg  med  megen  Taal- 
modighed  og  Sagtmodighed  har  baaret  det  daglige  slø- 
vende og  aandsfortærende  Tryk  af  en  stadig  passiv  Mod- 
stand og  Mistro  baade  til  mig  og  min  Undervisning  og  til 
de  i  Skolen  brugte  Lære-Bøger.  Paa  den  anden  Side 
vil  jeg  ikke  lægge  Dølgsmaal  paa,  at  min  Undervisning 
paa  Grund  af  dette  Tryk  undertiden  ikke  har  været  saa 
levende  og  beaandet,  som  jeg  har  ønsket,  og  som  den 
under  andre  Omstændigheder  vistnok  kunde  have  været; 
men  jeg  tror,  at  dette  menneskeligvis  er  undskyldeligt; 
og  inden  man  fælder  Dom  herover,  maa  man  først  sætte 
sig  ind  i,  hvad  et  saadant  dagligt  Tryk  har  at  sige.  Men 
jeg  er  nu  ved  det  i  den  seneste  Tid  forefaldne  kommen 
til  Erkendelse  af,  at  jeg  overfor  denne  Modstand  ikke, 
som  jeg  havde  troet  og  haabet,  er  dygtig  til  at  føre  den 
danske  Missionsskole  i  dens  nuværende  Skikkelse  og 
med  dens  nuværende  Elever  fremad  i  luthersk  Aand; 
og  derfor  mener  jeg,  at  jeg  bør  fratræde  min  Post  som 
dens  Forstander.  Hvorvidt  en  anden  vil  kunne  naa  dette 
Maal,  skal  jeg  naturligvis  ikke  her  udtale  mig  om;  men 

jeg  tror  dog,  at  jeg  netop  for  Sagens  Skyld  bør  udtale 
den  Overbevisning,  at  det  vil  falde  ganske  særdeles 
vanskeligt,  medmindre  Missionsskolen  paa  en  eller  anden 
Maade  træder  i  nært  Forhold  til  et  Seminarium  eller  en 
lignende  kirkelig  Dannelsesanstalt. 

Jeg  overgiver  nu  denne  min  Udtalelse  til  den  ærede 
Bestyrelses  Bedømmelse.  Jeg  antager,  at  Sagen  maa 
komme  til  Meddelelse  paa  det  forestaaende  almindelige 
Missionsmøde,  og  i  dette  Tilfælde  tillader  jeg  mig  ær- 
bødigst at  anmode  om,  at  denne  min  Udtalelse  fuldstæn- 
digt maa  blive  meddelt  til  Sagens  Oplysning. 

Ærbødigst 

Skat  Rørdam. 

Efter  en  temmelig  lang  Ventetid  fik  han  endelig 
Bestyrelsens  Tilladelse  til  at  trække  sig  tilbage.  Det 
var  en  stor  Lettelse  for  ham  at  slippe  fri  for  at  have 
mere  med  Eleverne  at  gøre.  Hvor  tungt  dette  havde 
været  ham,  fremgaar  tydeligt  af  den  foranstaaende 
Redegørelse. 

Missionsskolen  blev  flyttet  til  Nørrebro;  men  vi 
blev  boende  paa  Fasangaarden.  Min  Mand  begyndte 
igen  at  manuducere,  og  det  var  en  Gerning,  han  var 
i  med  Liv  og  Sjæl. 

For  sin  Tilbagetræden  gjorde  han  Rede  i  en  Ar- 
tikel i  „Dansk  Kirketidende"  1863,  Nr.  52. 

Om  Foraaret  og  Sommeren  brugte  min  Mand  al 
sin  Fritid  til  at  plante  i  Haven.  Han  havde  vidunder- 
lige Gaver  til  at  faa  alt  til  at  gro.  Det,  at  se  ham  gaa 
og  med  nænsom  Haand  binde  de  spæde  Spirer  paa 
Planterne  op,  glædede  ens  Hjerte. 

Da  vore  Børn  blev  lidt  større,  lærte  han  dem, 

hvorledes  de,  naar  de  plantede  en  Blomst  eller  et 
Træ,  skulde  slemme  de  fine  Rødder  ned  med  Vand 
og  saa  drysse  Jorden  forsigtigt  paa  dem.  De  lærte 
det  tidligt  og  blev  alle  dygtige  til  at  passe  Haven. 

Om  Vinteren 
blev  Frederiks- 
berg Have  luk- 
ket Klokken  6. 
Det  var  med  en 
Følelse  af  stille 
Tilfredshed,  at  vi 
vidste,  at  vi  nu 
sad  i  Ro  og  Hyg- 
gelighed, og  at  he- 
le den  øvrige  Ver- 
den  var  lukket 
ude.  Vi  var  sikre 
paa,  at  naar  Ha- 
ven blev  lukket, 
fik  vi  Lov  tii  at 
være  alene. 

Senere  er  vort 
Liv  blevet  mere 
uroligt.  Vi  har 
derfor  tit,  naar  vi  sad  sammen,  tænkt  paa  de  stille 
Aftener  i  vor  elskede  Fasangaard. 

Min  Mand  havde  et  Værelse  paa  Nørregade,  hvor 
han  manuducerede.  Han  kom  først  hjem  til  Middag 
Kl.  1.  Naar  han  havde  spist,  læste  han  til  Kl.  8  om 
Aftenen  ;  men  Ira  den  Tid  sad  vi  sammen  inde  i  hans 
Studerekammer. 


Fasanga  irden 

Han  havde  da  alle  Slags  Arbejder  for.  Naar  han 
havde  købt  en  gammel  Bog,  og  der  saa  manglede 
Blade  eller  Titelblad,  lavede  han  dette  selv  paa  den 
kunstfærdigste  Maade.  Han  kunde  i  Almindelighed 
laane  et  fuldstændigt  Eksemplar  af  Bogen  paa  det  kon- 
gelige Bibliotek.  Saa  farvede  han  først  noget  hvidt  Pa- 
pir i  stærk  Kaffe,  saa  det  blev  gult.  Vi  havde  store  Bak- 
ker, som  det  farvede  Papir  blev  lagt  paa,  til  det  var 
tørret.  Derpaa  lagde  han  gennemsigtigt  Papir  over 
Titelbladet  af  Bogen,  som  han  havde  laant,  og  saa 
kopierede  han  dette.  Naar  endelig  det  Papir,  som  nu 
var  gult  af  Kaffe,  igen  blev  tørt,  skrev  han  Originalen 
saa  mageløst  efter  der  paa,  saa  jeg,  der  dengang 
havde  unge  Øjne,  ikke  kunde  se  Forskel  paa  det,  han 
skrev,  og  det,  som  stod  i  den  laante  Bog.  Senere  ind- 
bandt han  selv  Bogen,  for  en  Bogbinder  kunde  ikke 
gøre  det  godt  nok  til  ham.  Naar  han  saa  noget  gam- 
meldags, rigtig  underligt  Papir,  købte  han  det  og  brugte 
det  til  Bind ;  men  det  blev  ogsaa  først  farvet  i  Kaffe 
for  at  se  gammelt  ud.  Naar  han  havde  fuldført  saa- 
dant  et  Mesterstykke,  var  han  mere  stolt  og  glad,  end 
om  han  havde  købt  Bogen  for  mange  Penge.  Alt  det 
kunde  han  faa  Tid  til,  endskønt  han  baade  læste  paa 
Blaagaards  Seminarium  og  manuducerede. 

Mens  min  Mand  manuducerede  teologiske  Stu- 
denter, kom  mange  af  dem  til  os  paa  Fasangaarden. 

Jeg  vil  først  nævne  nuværende  Biskop  Madsen, 
som  min  Mand  satte  stor  Pris  paa,  og  af  hvem  han 
ventede  sig  meget  i  Fremtiden. 

Nørregaard  var  vor  gode  Ven  og  besøgte  os  ofte. 

ogsaa  da  han  var  blevet  forlovet  med  sin  første  Hu- 
stru, Anna  Fabricius. 

Kristian  Madsen,  som  senere  blev  Seminariefor- 
stander i  Jelling,  kom  ofte  til  os.  Han  var  forlovet 
med  en  nydelig  og  elskværdig  ung  Pige,  Frk.  Piaten. 
De  blev  senere  gifte;  men  hun  døde,  da  hun  fik  en 
lille  Pige. 

Ernst  Trier  var  vor  jævnlige  Gæst.  Han  var  altid 
saa  glad  og  fornøjet  og  strømmede  over  af  Iver  for  al 
Fremgang  i  Menneskelivet. 

Ogsaa  Schepelern,  som  senere  blev  Provst  ved 
Holmens  Kirke  efter  min  Mand,  og  hans  Svoger  Jes- 
persen kom  som  Studenter  meget  til  os.  De  var  for- 
lovede med  2  Søstre,  Døtre  af  Biskop  Laub  i  Viborg. 
Flere    af    de    Studenter,    der    besøgte    os  især 

Schepelern  -  havde  udmærkede  Stemmer,  og  de 
glædede  os  ofte  med  flerstemmig  Sang.  -  Naturlig- 
vis var  vor  Slægt  baade  paa  min  og  min  Mands  Side 
jævnlig    Gæst    hos    os  min    Mands    Søstre    fra 

Hammer  Præstegaard  boede  tit  hos  os  længere  Tid 
ad  Gangen.  Og  det  var  en  fast  Regel,  at  vi  fra  Fa- 
sangaarden  hver  Søndag  drog  op  til  mine  Forældre 
paa  Frederiksberg  Slot. 


Professor  Hermansen  havde  altid  vist  Skat  megen 
Venlighed,  mens  han  var  Student. 

Da  vi  var  blevet  forlovede,  og  man  dengang  ikke 
kendte  Forlovelseskort,  gik  han  op  til  Professor  Her- 

mansen  og  fortalte  ham  det.  Han  stod  i  sit  Bibliotek, 
da  Skat  sagde  ham  det.  Straks  svarede  han  ikke  no- 
get, men  gik  ind  mellem  sine  Reoler  og  stod  ganske 
stille  nogen  Tid,  og  Skat  saa,  at  han  tørrede  sine 
Øjne.  Saa  kom  Hermansen  frem  og  ønskede  ham  til 
Lykke  og  sagde:  „Ja,  saadan  noget  skal  man  gøre, 
mens  man  er  i  Deres  Alder." 

Skat  vidste,  at  der  var  en  Barndomsveninde,  som 
han  elskede  og  havde  friet  til,  men  hun  havde  svaret, 
at  hun  vilde  ikke  forlade  sin  Moder,  saa  længe  denne 
levede. 

Nogle  Aar  efter  døde  hendes  Moder,  og  de  to, 
som  saa  trofast  havde  ventet  paa  hinanden,  blev  da 
endelig  gifte.  Professor  Hermansen  var  da  50  Aar, 
hun  48.  De  var  meget  glade  ved  hinanden ;  han  blev 
langt  livligere  og  ogsaa  mere  paapassende  med  sit 
Ydre  end  før  Brylluppet. 

Efter  Professor  Hermansens  Bryllup  kom  min 
Mand  ikke  saa  sjældent  til  ham.  Vi  havde  da  været 
gifte  et   Par   Aar.  Han   saa   op   til   Hermansen 

og  betragtede  ham  som  den  Universitetslærer,  der 
havde  haft  størst  Betydning  for  ham.  Sin  store  Kær- 
lighed til  det  gamle  Testamente  havde  han  faaet  ved 
Hermansens  Paavirkning. 

Da  min  Mand  ved  sin  Bispeordination  skulde 
skrive  sit  „vita",  nævnede  han  Professor  Herman- 
sen som  en  af  de  Mænd,  til  hvem  han  stod  i  særlig 
stor  Taknemlighedsgæld. 

Min  Mand  havde,  som  jeg  før  har  fortalt,  manu- 

duceret  Ernst  Trier,  som  senere  blev  Forstander  paa 
Vallekilde  Højskole ;  men  han  maatte  læse  ihærdigt 
med  Trier,  fordi  Eksamenslæsning  ikke  særlig  laa 
for  dennes  ivrige,  varmhjertede  Natur.  Han  vilde 
hellere  udrette  noget  i  Livet  end  sidde  stille  og  læse. 

Den  Dag,  da  Trier  havde  været  oppe  til  teologisk 
Embedseksamen,  mødte  min  Mand  Professor  Her- 
mansen. Denne  gik  hen  til  ham  og  sagde  med  en 
noget  forundret  Stemme:  „Trier  fik  Laud!  Han  fik 
Laud!" 

Min  Mand  blev  meget  glad,  da  han  holdt  meget  af 
Trier  og  ventede  sig  en  hel  Del  af  ham,  naar  han 
bare  kom  vel  over  den  Eksamen,  som  han  jo  maatte 
have.  Samme  Dag  var  vi  indbudt  til  Kandidatgilde 
hos  hans  Forældre.  Trier  holdt  en  umaadelig  hen- 
rykt og  venlig  Tale  til  min  Mand,  hvem  han 
takkede  varmt  for  den  Andel,  han  havde  i,  at 
„Trier  fik  Laud".  Han  var  saa  sjæleglad  over  det 
gode  Resultat,  som  han  knap  selv  havde  ventet;  men 
da  han  senere  kom  ud  i  det  virkelige  Liv,  viste  han 
først,  hvor  berettiget  det  Laud  var,  som  han  havde 
faaet. 


Vi  var  nu  kommet  til  1864  med  den  ulykkelige  Krig. 
Stemningen  før  Krigen  havde  været  højst  begejstret. 
Alle  var  enige  om,  at  een  Dansker  meget  vel  turde 
tage  det  op  med  2,  ja  til  Nød  med  3  4  Tyskere.  Den 
grundtvigske  Tanke  om  det  danske  Folks  særlige  Mis- 

sion  i  Verdens  Historie  havde  ikke  gjort  denne  Fø- 
lelse mindre.     Des  mere  bitter  blev  Skuffelsen. 

Jeg  husker  det  endnu  som  den  Dag  i  Gaar.  Min 
Mand  var  om  Morgenen  taget  til  Byen  for  at 
manuducere,  og  jeg  var  alene  hjemme.  Portneren 
paa  Fasangaarden  havde  fortalt  mig  Rygtet  om  Dan- 
nevirkes Rømning.  Jeg  vilde  slet  ikke  tro  det.  Jeg 
stod  netop  oppe  i  Vinduet  paa  1.  Sal.  Der  saa  jeg 
min  Mand  komme  ind  ad  Laagen.  „Er  det  sandt?" 
raabie  jeg.  I  det  samme  saa  jeg,  at  hans  Ansigt  var 
ligblegt.  Taarerne  trillede  ned  ad  Kinderne  paa  den 
ellers  tilsyneladende  saa  rolige  Mand.  Han  kunde 
blot  nikke  paa  mit  Spørgsmaal.  Ingen  vilde  i  Be- 
gyndelsen tro,  at  det  var  gaaet  ærligt  til.  Alle  raabte 
de  paa  Forræderi.  Hvor  lidt  Anelse  man  havde  om 
den  prøjsiske  Hærs  Styrke  og  vor  egen  Hærs  man- 
gelfulde Udrustning  og  om,  hvor  umuligt  det  havde 
været  at  holde  den  udsatte  Dannevirkestilling,  dette 
fremgaar  til  fulde  af  nedenstaaende  Brudstykke  af  et 
Brev  fra  min  Mand  til  hans  Moder,  skrevet,  netop  som 
Bølgerne  gik  højest.  Det  er  i  Virkeligheden  et  Ud- 
tryk for  hele  Folkestemningen  i  København. 

Jeg  har  aldrig  nogen  Sinde  i  mit  Liv  været 

saa  bedrøvet  som  i  disse  Dage,  det  er  en  saa  grue- 
lig og  ubeskrivelig  Sorg,  saa  hvis  man  kunde  græde 
Blod,  saa  gjorde  man  det.  Gud  hjælpe  vort  ulyk- 
kelige Fædreland.  Tænk  hvad  saa  vore  arme  Sol- 
dater have  lidt  paa  Tilbagetoget.  Først  ved  Bu- 
strup have  vi  mistet  henved   1000  Mand.         Og 

bagefter:  1ste  Regiment  er  næsten  tilintetgjort  ved 
Oversø;  af  eet  (5te)  Kompagni  er  Kompagnifanen 
kommen  til  Byen  idag ;  det  er  det  eneste,  som  er 
bleven  reddet,  alle  Mand  ellers  dræbte  eller  saa- 
rede ;  jeg  kan  ikke  skrive  derom,  det  er  saa  grue- 
ligt. Og  saa  de  arme  danske  Slesvigere.  laften 
ventes  Tyskerne  til  Haderslev.  Jeg  fik  i  Søn- 
dags Brev  fra  Holger,  skrevet  Dagen  efter  Slaget 
ved  Mysunde,  fuldt  af  Jubel  og  Glæde ;  nu  sidder 
han  dernede  midt  imellem  vore  bitreste  Fjender. 
Er  der  Forræderi,  saa  skal  Danmarks  Forbandelse 
følge  Forræderen,  saalænge  en  dansk  Mand  endnu 
har  sine  Øjne  oppe,  og  hans  Navn  skal  staa  bræn- 
demærket, saalænge  der  er  dansk  Historie  til.  Gud 
hjælpe  os.  Man  gyser  næsten  ved  at  nævne  det 
Ord :  dansk  Historie,  ti  aldrig  har  det  vist  set  mere 
ud  til,  at  der  nu  blev  skrevet  paa  dens  sidste  Blad. 
Men  jeg  er  dog  idag  kommen  til  nogenlunde  Ro 
i  mit  Sind ;  ti  jeg  kan  ikke  tro,  at  den  retfærdige 
Gud  i  Himlen,  som  har  saamange  Børn  i  dette 
Land,  skulde  tillade  saa  grænseløs  Løgnagtighed  og 
Falskhed  og  Nederdrægtighed  at  sejre  over  den 
gode  Sag.  Og  det  vil  han  heller  ikke,  jeg  er  vis 
derpaa.  Men  vi  som  tro,  at  han  har  antaget  os 
som  sine,  og  som  tro,  at  han  som  vor  Fader  har 
givet  os  Lov  til  at  kaste  al  vor  Sorg  paa  ham,  vi 
skal  ogsaa  blive  ved  tidlig  og  sildig  at  raabe  til  ham, 
Sandhedens  Gud,  at  han  vil  hjælpe;  og  vi  skal  for 
alting  ikke  lade  Modet  falde.  Hvem  han  elsker, 
den  revser  han,  og  vi  kan  vel  trænge  til  Revselse, 

om  end  denne  Revselse  for  Øjeblikket  synes  os 
saa  haard,  at  vi  ikke  kan  bære  den. 

Nu  nærmer  sig  snart  den  Ilte  Februar;  den- 
gang for  205  Aar  siden  saa  det  endda  sortere  ud,  og 
Gud  hjalp  alligevel,  rigtignok  kun  ved  et  Mirakel, 
men  han  ældes  ikke,  den  Gamle  af  Dage,  og  han 
kan  godt  gøre  Mirakler  endnu.  Det  er  saa  svært 
at  bede,  naar  Hjertet  er  opfyldt  af  Fortvivlelse  og 
Vrede,  og  den  Bøn,  man  beder  i  saadan  Stemning, 
duer  vist  heller  ikke  stort.  Men  naar  man  først 
begynder  at  faa  Øjet  eller  rettere  Hjærtet  op  for, 
at  omend  den  Uret  vi  lide  er  nok  saa  stor,  omend 
vore  egne  forraade  os,  saa  skal  der  dog  ikke  krum- 
mes et  eneste  Haar  uden  vor  Faders  Villie,  han  som 
er  i  Himlen,  saa  begynder  man  at  kunne  bede,  og 
saa  lærer  man  snart  at  bede  med  Fortrøstning.  Og  det 
er  den  Maade,  hvorpaa  vi  herhjemme  skal  kæmpe 
mod  Tyskerne,  vi  saamange  som  tro.  Uldsokker 
og  Strømpesokker  ere  gode  nok,  og  de  skal  ogsaa 
med,  men  de  kan  ikke  give  nogen  Hær  Sejer ;  men 
Guds  Børns  Bøn  kan  det,  og  derfor  skal  og  vil  vi 
ogsaa  bede.  — 

Var  jeg  Præst  vilde  jeg  holde  en  Bededagsguds- 
tjeneste  (Text  2.  Mos.  17.  Slutn.)  helst  en  Gang 
om  Maaneden,  saalænge  Krigen  varer,  men  ialtfald 
nu.  Nu  maatte  man  kunne  tale  til  Folk,  saa  det 
kunde  gaa  dem  til  Hjærtet,  saa  alle  de,  der  kunde 
bede,  skulde  tage  Del  deri.  Bed  Fader  at  gøre  det. 
Hils  ham  kærligt  fra  mig.  — 

Lev  nu  vel  min  kæreste  Moder.     Gud  bevare 

os  alle  i  Naade,  og  først  og  sidst  vort  ulykkelige 

Fædreland.  ~.    .      ..      0 

Din  kærlige  Søn 

Skat. 

Om  Foraaret  1864  fik  vi  en  lille  Pige;  det 
var  vort  fjerde  Barn.  Hun  blev  født  i  Marts,  og  paa 
samme  Tid  fik  de  tre  større  Børn  Kighoste.  Det  lille, 
spæde  Barn  fik  det  ogsaa  og  døde,  da  hun  var  ni 
Uger  gammel.  En  Uge  før  hun  døde,  var  hun  ble- 
vet døbt.  Hun  blev  i  Daaben  kaldt  Yrsa.  Vi  var  me- 
get bedrøvede  over  hendes  Død ;  men  det  er  dog  ikke 
en  stor  Sorg,  naar  saadant  et  lille,  uskyldigt  Barn 
bliver  kaldt  bort. 

De  andre  Børn  voksede  og  trivedes  godt.  Den 
ældste  lille  Pige,  som  hed  Astrid,  var  nu  fire  Aar 
gammel  og  efter  vor  Mening  et  ualmindelig  fremme- 
ligt Barn.  -  Da  vi  nu  havde  Fasangaarden  alene, 
fik  vi  Haven  sat  i  udmærket  Stand,  og  da  min  Mand, 
som  jeg  før  fortalte  var  en  kyndig  Havemand,  fik  vi 
plantet  mange  dejlige  Blomster  og  Planter  i  Haven 
og  fik  i  det  hele  denne  gjort  overordentlig  smuk  og 
tiltalende. 

Paa  den  Tid  blev  Professor  Meldahl  ansat  som  In- 
spektør over  alle  Statens  Bygninger.  En  dejlig  Som- 
merdag kom  han  ud  paa  Fasangaarden  for  at  bese 
den.  Min  Mand  var  inde  i  København  for  at  give 
Manuduktionstimer  ;  derfor  kom  Professor  Meldahl  til 
mig  og  bad  mig,  om  jeg  vilde  vise  ham  om  paa  Fa- 
^mgaarden.     Det  gjorde  jeg  med  Fornøjelse,  for  jeg 

fandt,  at  vi  havde  det  saa  yndigt.  Da  jeg  viste  ham 
om  i  Haven,  sagde  han  flere  Gange :  „Men  det  er  jo 
et  lille  Paradis."  Jeg  var  glad  og  stolt  over  hans  Ros ; 
men  jeg  fik  snart  noget  andet  at  vide. 

En  Uge  efter  fik  vi  et  officielt  Brev  fra  Ministe- 
riet om,  at  vi  fra  Efteraaret  af  skulde  give  700  Daler 
i  Husleje  for  Fasangaarden.  Vi  havde  hidtil  kun  gi- 
vet 400  Daler.  Vi  sendte  en  Ansøgning  ind  til  Mini- 
steriet om  at  slippe  for  at  give  mere,  og  de  var  saa 
imødekommende,  at  de  kun  satte  Lejen  op  til  500  Da- 
ler. Det  var  nok  for  os ;  men  fra  den  Tid  af  lejede  vi 
flere  Værelser  ud  om  Sommeren. 

Mange  Aar  senere  er  jeg  kommet  en  Del  sammen 
med  Professor  Meldahl  i  flere  Selskaber.  Han  har 
været  meget  høflig  og  venlig  imod  mig ;  men  jeg  har 
aldrig  kunnet  glemme,  at  han  saadan  vilde  forhøje 
Huslejen  for  Smaafolk,  som  vi  var,  cg  det  kun,  fordi 
vi  holdt  Fasangaarden  saa  ordentligt  og  smukt,  og 
fordi  han  kunde  se,  med  hvilken  Kærlighed  vi  plan- 
tede og  hægede  om  Haven.  Hvis  den  havde  ligget  hen 
som  en  Udørken,  saadan  som  da  vi  modtog  den,  var 
vi  aldrig  blevet  sat  i  højere  Leje,  for  da  vi  flyttede  ind, 
var  alt  saa  stygt  og  forfaldent. 

I  Eftersommeren  rejste  min  Mand  nogle  Dage 
bort  til  sine  Forældre  i  Hammer  Præstegaard,  og  paa 
samme  Tid  var  Moder  rejst  over  til  min  ældste  Bro- 
der, som  ejede  en  Gaard  paa  Lolland.  Jeg  gik  hver 
Dag  op  for  at  se  til  Fader,  som  boede  ene  paa  Fre- 
deriksberg Slot.    Fader  sagde  da  til  mig,  at  han  gerne 

vilde  læse  noget,  som  han  havde  skrevet,  højt  for  mig, 
og  jeg  bad  ham  derfor  komme  og  spise  til  Middag  med 
mig  paa  Fasangaarden.  Han  kom  og  blev  hele  Ef- 
termiddagen og  Aftenen.  Vi  var  begge  meget  optagne 
af  det,  han  læste,  og  inden  vi  tænkte  paa  det,  var 
Klokken  blevet  12.  Fader  kunde  daarlig  klare  sig, 
naar  det  var  mørkt.  Han  saa  ikke  godt,  og  det  var 
netop  en  meget  mørk  og  stormfuld  Nat.  Jeg  gik  ned 
for  at  se,  om  Pigerne  var  vaagne ;  men  de  sov  begge. 
Saa  fulgte  jeg  Fader  hjem  og  gik  med  ham  helt  ind  til 
hans  Værelse  paa  Slottet.  Jeg  var  ikke  let  om  Hjer- 
tet, da  jeg  skulde  gaa  alene  hjem ;  men  for  Fader  lod 
jeg,  som  om  det  ikke  anfægtede  mig  det  mindste.  Jeg 
gav  mig  for  Alvor  Gud  i  Vold,  og  da  jeg  naaede  Apis- 
Templet,  løb  jeg,  alt  hvad  jeg  kunde,  hjem  til  Bør- 
nene og  Pigerne,  som  sov  trygt.  Jeg  vidste,  at  jeg 
ikke  kunde  have  ladet  Fader  gaa  alene  hjem.  Han 
manglede  nemlig  Stedsans,  især  naar  det  var  mørkt, 
og  han  kunde  maaske  have  gaaet  om  i  Frederiksberg 
Have  hele  Natten.  Men  det  var  ingen  hyggelig  Tur 
for  mig. 

Paa  Fasangaarden  var  der  mange  Udhuse,  og  vi 
bestemte,  at  vi  i  et  af  disse  vilde  opdrætte  en  Gris. 
Vi  fik  den  købt  og  anbragte  den  i  et  Udhus,  hvor  der 
var  lavet  et  forsvarligt,  højt  Stakit,  for  at  den  ikke 
skulde  undvige.  Min  Mand  mente,  at  den  skulde  leve 
af  Grønt  fra  Haven,  Levninger  af  Mad  og  Opvaske- 
vand ;  men  Grisen  var  ikke  fornøjet  med  det.  Den 
gryntede  og  hylede  og  brølede  hele  Dagen  og  vilde 

ikke  lade  sig  berolige.  Den  sprang  op  ad  Stakittet  for 
at  undkomme,  og  saa  en  Dag  satte  den  i  et  Spring 
over  det  og  løb  ud  i  Frederiksberg  Have.  En  Have- 
karl og  min  Mand  løb  efter  den  og  skaffede  den  til- 
bage, holdende  den  i  Ørerne.  Fra  den  Tid  af  fik 
den  Rugklid,  knust  Korn  og  skummet  Mælk,  og  nu 
blev  den  saa  velopdragen,  som  en  Gris  bør  være.  Den 
spiste  og  sov  og  befandt  sig  udmærket.  Da  den  blev 
slagtet,  var  vi  stolte  af  den,  og  Skat  skrev  følgende 
Brev  til  sin  Moder : 

Fasangaarden,  22.  December  64. 
Min  kæreste  Moder ! 

Du  skal  ret  have  Tak  for  de  mange  gode  Sager, 
Du  har  sendt  os  til  Julen,  baade  for  Madvarerne  og 
Foræringerne  til  Børnene.  Det  var  da  en  mageløs 
dejlig  Vugge.  Jeg  forudser,  at  Astrid  vil  blive  alde- 
les henrykt  over  den ;  hun  har  rigtignok  en  lille 
Dukkeseng  staaende  oppe  paa  Slottet  til  at  lege 
med,  naar  hun  kommer  derop ;  men  den  kan  langt- 
fra -  hverken  i  Udstyr  eller  Fornøjelighed  — 
maale  sig  med  den  yndige  lille  Vugge. 

Du  skriver,  at  Du  ikke  denne  Gang  kan  sende 
os  noget  Slagtemad.  Det  vilde  være  en  stor  Skam, 
om  jeg  vilde  tvivle  paa  Din  kærlige  Vilje  dertil  og 
meget  uskønsomt  imod  Dine  tidligere  Sendelser ; 
men  alligevel  er  det  mig  en  ikke  lille  Triumf  at 
kunne  lade  Dig  vide,  at  vi  for  Tiden  heller  ikke 
trænger  dertil.  Vi  har  nemlig  i  Mandags  slagtet 
vor  egen  Gris  (vor  første  Gris),  og  den  blev  na- 

lurligvis,  som  jeg  altid  har  forudsagt,  en  Mirakel- 
gris. Den  vejede  saavel  S\  Lispund,  hvilket  jeg 
skulde  mene  var  en  meget  antagelig  Vægt  for  en 
Gris  paa  8  Maaneder.  Og  saa  var  den  saa  fed,  at 
det  vakte  Forbavselse  hos  alle  Kendere.  Marie  op- 
giver, at  Flommefedtet  vejede  8  Pd.  og  Plukkefed- 
tet  2  Pd.,  og  der  var  et  2 — 3  Tommer  tykt  Lag 
Flæsk  henad  Ryggen  o.  s.  v. 

Du  kan  vel  tænke  Dig,  at  jeg  nu  hoverer  over 
alle  de  onde  og  spottende  Tunger,  som  har  spaaet 
vor  arme  Gris  saa  ilde;  men  een  Ting  maa  jeg  dog 
indrømme,  det  er,  at  Fordelen  ikke  er  stor  ved  en 
saadan  Gris,  uden  man  vil  betragte  det  som  en  For- 
del, at  den  er  en  Slags  Sparebøsse.  Den  Mand, 
der  slagtede  den,  sagde:  „Det  er  da  godt,  at  man 
ikke  er  nødt  til  at  leve  af  at  holde  Grise  paa  den 
Maade ;  men  saa  er  det  dog  ogsaa  en  Fornøjelse  at 
kunne  slagte  sin  egen  Gris." 

Du  skal  have  Tak  for  Din  Indbydelse  til  mig 
til  at  komme  til  Hammer  i  Julen ;  men  Du  har  vel 
ogsaa  tænkt,  da  Du  sendte  mig  den,  at  jeg  ikke 
kan  efterkomme  den.  Dels  er  nemlig  min  Jule- 
ferie temmelig  kort,  efter  at  jeg  har  givet  mig  Tang 
i  Vold.  Onsdag  den  4de  Januar  begynder  jeg  min 
Skolegærning  der.  Dels  kunde  jeg  ikke  føre  det 
over  mit  Sind  at  lade  Marie  og  Børnene  sidde  alene 
her  paa  Fasangaarden  den  halve  Jul,  hvilket  jo  ikke 
vilde  være  meget  fornøjeligt  for  dem.  Marie  me- 
ner, at  Du  har  gaaet  og  glemt  Din  Bibelhistorie, 
ellers  tænker  hun.   Du  vilde  være  kommet  til  at 

mindes  2.  Sam.    12.  i  Begyndelsen   (den   fattiges 
eneste  Lam). 

Nogle  smaa  Julegaver  sendes  med  Gustav 
Casse.  De  er  som  sagt  kun  smaa,  men  Du  og  I 
alle  maa  tage  Viljen  i  Gærningens  Sted,  thi  vore  Ev- 
ner er  ikke  store  her  paa  Fasangaarden  i  disse  Ti- 
der. Nu  haaber  jeg  imidlertid  at  bedre  Tider  skal 
oprinde  fra  Nytaar  af,  da  jeg  begynder  at  forestaa 
Tangs  Skole.  Jeg  skal  derfor  have  1000  Rdl.  om 
Aaret  og  derfor  undervise  højst  tre  Timer  om  Da- 
gen (de  fleste  bliver  med  Seminaristerne),  saa 
det  er  jo  meget  ræsonnabelt  betalt.  Det  er  egent- 
lig mit  Navn,  jeg  faar  Betalingen  for ;  men  det  er 
da  godt,  at  man  har  noget,  som  Folk  vil  betale. 

Vi  lever  ellers  allesammen  godt  og  er  raske, 
baade  smaa  og  store.  Gerda  udvikler  sig  hver  Dag 
til  sin  Fordel.  Hun  er  det  yndigste  og  klogeste 
lille  Barn,  man  vel  kan  forestille  sig,  og  det  er  utro- 
ligt alle  de  snurrige  Ting,  hun  finder  paa  at  tænke 
og  sige.  Herdis  skal  nu  Juleaften  have  sin  første 
A.  B.  C.  —  Saa  er  vi  komne  saa  vidt,  at  ogsaa  hun 
skal  til  at  læse.    Det  er  utroligt,  hvor  Tiden  gaar. 

Lev  nu  vel,  min  elskede  Moder !  Hils  Fader 
paa  det  kærligste  samt  Georg,  Emma  og  Emilie. 
Gud  give  os  alle  en  glædelig  Jul,  saa  vi  ret  kan  faa 
Øjet  opladt  for  hans  Kærligheds  Rigdom,  som 
langt  overgaar,  hvad  vi  kan  fatte.  Hils  Emma  saa 
mange  Gange  og  ønsk  hende  til  Lykke  paa  hendes 
Fødselsdag.  Gud  bevare  og  velsigne  hende! 
Din  kærlige  Søn     g^at 

Marie   Rordam:   Tilbageblik.  11 

Foruden  sine  Manuduktionstimer  læste  min  Mand 

som  han  skrev  om  til  sin  Moder  —  nu  tre  Timer 
daglig  paa  Blaagaards  Seminarium. 

Han  søgte  paa  den  Tid  „Det  Smidtske  Stipendium" 
og  fik  det  i  3  Aar  med  300  Daler  om  Aaret.  De  to 
næste  Aar  fik  han  det  forhøjede  Stipendium,  som  var 
paa  500  Daler. 

Den  14.  Maj  1858  var  „Teologisk  Samfund",  en 
Forening  af  teologiske  Studenter  og  Kandidater,  der 
holdt  sine  Møder  paa  Borchs  Kollegium,  blevet  stif- 
tet. Min  Mand  blev  straks  Formand  for  Samfundet 
og  deltog  med  Iver  i  dets  Møder,  ligesom  han  indle- 
dede en  Mængde  Diskussioner  om  Tidens  kirkelige  og 
teologiske  Spørgsmaal.  Da  han  ønskede  at  overtage 
en  Præstegerning  paa  Landet,  fratraadte  han  som 
Samfundets  Formand  den  2.  Marts  1869  og  efter- 
fulgtes paa  Formandspladsen  af  Sjællands  nuværende 
Biskop  P.  Madsen. 

Da  Børnene  blev  saa  store,  saa  de  skulde  have 
Undervisning,  fik  vi  en  særdeles  god  og  dygtig  Læ- 
rerinde til  dem.  Det  var  en  Datter  af  Ferdinand 
Fenger,  som  havde  været  Præst  i  Lynge  og  senere  i 
Taastrup.  Hun  hed  Augusta  Fenger  og  havde  en 
meget  vækkende  Indflydelse  paa  Børnene;  hun  for- 
talte saa  anskueligt,  saa  de  med  stor  Interesse  hørte 
til  og  huskede,  hvad  hun  lærte  dem.  Hun  sang  me- 
^ct  med  dem  baade  Salmer  og  Fædrelandssange. 
Navnlig  brugte  hun  Grundtvigs  Sangværk.  Natur- 
ligvis underviste  hun  ogsaa  i  de  almindelige  Skolefag: 

Fædrelandshistorie,  Geografi,  Skrivning,  Regning  og 
Haandarbejde. 

I  Februar  1866  fik  jeg  igen  en  lille  Pige.  Folk 
beklagede  os,  som  om  det  var  en  stor  Ulykke,  at  vi 
ingen  Drenge  fik ;  men  naar  jeg  fik  en  sund  og  vel- 
skabt lille  Pige,  saa  følte  jeg  mig  slet  ikke  beklagel- 
sesværdig, men  var  taknemmelig  og  glad  for  hende. 
Den  lille  Pige  blev  døbt  i  Frederiksberg  Kirke  og  kaldt 
Ragnhild.  Min  Svigermoder  bar  hende,  og  min  Svi- 
gerinde Emma  var  Fadder.  Emma  befandt  sig  me- 
get ilde  den  Dag,  Barnet  skulde  døbes,  men  tog  sig 
sammen  og  var  med  i  Kirken ;  dog  næppe  var  hun 
kommen  fra  Kirke,  før  hun  maatte  gaa  til  Sengs.  Da 
Lægen  kom,  viste  det  sig,  at  hun  havde  Mæslinger, 
som  allerede  brød  ud  om  Aftenen.  Hun  var  meget 
syg,  og  alle  vore  Børn  fik  Mæslinger.  Ogsaa  den 
lille  Ragnhild,  som  lige  var  blevet  døbt,  var  meget 
syg  deraf. 

Min  Svigerinde  laa  i  4  Uger  hos  os  paa  Fasangaar- 
den.  Vi  fik  en  Diakonisse,  som  vaagede  over  hende 
hver  Nat.  Om  Dagen  passede  min  Svigermoder 
hende;  men  da  der  stødte  Bronkitis  til,  og  Emma 
stadig  blev  daarligere,  blev  hun  i  Sygevogn  overført  til 
Diakonissestiftelsen,  hvor  hun  laa  i  mange  Uger.  Da 
hun  kom  op,  mistede  hun  alt  sit  Haar ;  men  det  kom 
dog  igen,  da  hun  havde  været  oppe  i  længere  Tid. 
Hun  blev  senere  gift  med  sin  Fætter  Civilingeniør 
Frits  Casse. 

I  Efteraaret  1866  konkurrerede  min  Mand  tillige 
med  4  andre  til  en  Docentpost  i  Etik.  Han  fik  den 
ikke;  den  blev  besat  med  Kandidat  Henrik  Scharling. 
Min  Mand  havde  arbejdet  svært  i  den  Tid,  da  han  var 
nødt  til  at  beholde  sine  Timer.  Det  sidste  Døgn,  før 
hans  Afhandlinger  skulde  indsendes,  maatte  han  staa 
ved  sin  Pult  og  skrive  i  21  Timer  i  Træk.  Jeg  stod 
ved  Siden  af  ham  og  fik  ham  af  og  til  til  at  spise  noget. 
Han  blev  først  færdig  med  sin  sidste  Afhandling,  da 
Kl.  var  over  11,  og  den  skulde  indleveres  inden  Kl. 
12.  Vi  havde  bestilt  en  Droske,  som  holdt  i  Gaar- 
den.  Min  Broder  Adam  var  hos  os  og  havde  hjulpet 
ham  med  at  skrive  noget  rent.  De  kørte  saa  begge 
i  Drosken  ind  for  at  aflevere  Afhandlingerne  til  Pro- 
fessor Clausen  inden  Kl.  12.  De  naaede  det  ogsaa  i 
yderste  Øjeblik. 

Da  Konkurrencens  Udfald  nogen  Tid  efter  blev 
bekendt,  var  det  et  lammende  Slag  for  min  Mand  og 
derved  naturligvis  ogsaa  for  mig. 

Paa  samme  Tid  døde  min  Mands  yngste  Søster, 
Emilie,  som  han  elskede  højt. 

Nogen  Tid  efter  Konkurrencens  Afslutning  bad  en 
stor  Kreds  af  Studenter  min  Mand  om  at  holde  Fore- 
læsninger ved  Universitetet.  Det  havde  han  Lov  til, 
da  han  var  Dr.  phil.  Han  afslog  det,  fordi  han  i  den 
Tid  følte  sig  saa  afslappet.  Han  havde  jo  nu  i  læn- 
gere Tid  anstrengt  sine  Kræfter  til  det  yderste  og  blev 
saa  dog  ikke  ansat  ved  Universitetet.  Da  dertil  kom 
den  dybe  Sorg  over  hans  kære  Søsters  Død,  mistviv- 

lede  han  om,  at  han  under  disse  Omstændigheder 
kunde  holde  gode  Forelæsninger. 

Fra  den  Tid  af  begyndte  han  at  søge  Præstekald. 

Medens  min  Mand  levede  som  Kandidat  i  Køben- 
havn, kom  han  i  et  nært  Forhold  til  Pastor  P.  A.  Fen- 
ger ved  Frelsers  Kirke.  Han  støttede  ham  med  Iver 
i  den  Kamp,  han  havde  med  Pastor  Blædel  den  saa- 
kaldte  Katekismusstrid  og  hjalp  ham  ofte  ved  at 
prædike  for  ham  i  Frelsers  Kirke.  Han  satte  i  det 
hele  stor  Pris  paa  denne  udmærkede  Mand  og  om- 
fattede ham  med  en  ærbødig  Kærlighed,  der  varede 
lige  til  det  sidste. 

1867  udgav  min  Mand  først  sine  Afhandlinger  ved 
den  teologiske  Konkurrence.  Samme  Aar  udgav  han 
„Historiske  Oplysninger  om  den  hellige  Skrift",  en 
Bog,  der  oplevede  3  Oplag,  men  som  min  Mand  der- 
efter lod  gaa  ind,  fordi  han,  da  3.  Oplag  blev  udsolgt, 
var  Provst  i  København  og  ikke  havde  Tid  til  at 
omarbejde  Bogen  og  tage  Stilling  til  hele  den  da  frem- 
komne kritiske  Bibelbehandling,  som  ved  Bogens 
første  Fremkomst  ikke  kendtes  synderlig. 

Da  han  havde  skrevet  denne  Bog,  fik  han  følgende 
Brev  fra  Pastor  Vilhelm  Beck  i  Ørum : 

Ørum  Præstegaard,  9.  Juni  1868. 
Kære  Rørdam!  (maa  jeg  ikke  nok  sige  saa? 
De  er  mig  dog  en  kjær  Mand,  og  jeg  vilde  selv 
gjerne  være  det  for  dem ) .  Jeg  har  læst  Deres  Bog 
om  den  hellige  Skrift  med  stor  Fornøjelse  og  vil 
gjerne  have  den  udbredt  blandt  Menigmand  ved 

vore  Kolportører.  Før  jeg  læste  den,  var  jeg  gan- 
ske bange,  en  hemmelig  Rædsel  gjærede  i  mig  ved 
Tanken  om  ...  .  „Indledningen".  Efter  Læsnin- 
gen er  jeg  kommen  mig ! 

Der  trænges  efter  min  Mening  i  høj  Grad  til, 
at  en  saadan  Bog  kan  blive  læst  af  Menigmand,  som 
ofte  har  de  gyseligste  Forestillinger  om  disse  Ting. 

Guds  Fred!  ~  D      , 

Deres  Broder 

Vilh.  Beck. 

1868  udgav  min  Mand  „Den  kristelige  Lære,  frem- 
stillet i  Sammenhæng".  Denne  Bog  var  Frugten  af 
hans  teologiske  Manuduktion  i  hans  Kandidattid  og  af 
hans  Undervisning  for  Seminarister  paa  Blaagaards 
Seminarium.  Min  Mand  gav  sig  netop  i  Tidsrummet 
mellem  sin  Doktordisputats  og  sin  Udnævnelse  til 
Præst  meget  af  med  Undervisning. 

Kort  efter  at  „Den  kristelige  Lære"  var  udkom- 
men, vilde  min  Mand  gerne  tale  med  Biskop  Marten- 
sen. Han  gik  derfor  derop  i  hans  sædvanlige  Mod- 
tagelsestid. 

Biskoppen  var  meget  tilbageholdende  imod  ham. 
Min  Mand  søgte  dengang  Forstanderpladsen  paa  Jon- 
strup  Seminarium,  og  da  han  spurgte,  om  han  havde 
Haab  om  at  faa  den,  svarede  Biskoppen,  at  der  kom 
han  ikke. 

Saa  henledte  Biskoppen  Talen  paa  „Den  kriste- 
lige Lære"  og  sagde  til  ham,  at  han  i  denne  Bog 
havde  fremsat  „dogmata  falsa  et  ianatica".  Min  Mand 
blev   meget    Imtærdet   og  spurgte,    hvor   han   havde 

fremsat  dem.  Biskoppen  svarede,  at  han  ved  at  kalde 
en  Nøddaab  en  „forkrøblet"  Daab,  havde  fremført  et 
Partis  Paastande.  Han  svarede  da,  at  han  mente  at 
burde  paatale  den  store  Ligegyldighed,  hvormed 
mange  Præster  brugte  Nøddaaben  under  Forhold, 
hvor  denne  ikke  var  uomgængelig  nødvendig. 

Han  gik  derpaa  sin  Vej  i  en  meget  oprørt,  men 
tillige  meget  nedslaaet  Stemning. 

Senere  hen  —  i  Januar  1869  udsendte  Biskop 
Brammer  i  Aarhus  et  Hyrdebrev ;  det  udsendte  han 
ikke  sjældent  til  Præster  og  Menigheder  i  sit  Stift. 

Hyrdebrevet,  som  skulde  bekendtgøres  i  alle 
Sognekirker  i  Stiftet,  skulde  være  baade  til  Vejledning 
og  til  Advarsel.  I  sidste  Henseende  var  min  Mands 
Bog  udset  til  Syndebuk. 

Biskop  Brammer  fandt  i  Bogen  „selvtænkte"  eller 
„efter  et  Parti  optagne  Meninger"  og  stemplede  end- 
videre visse  Afsnit  af  Bogen  som  „falsk  Lære".  Det 
Parti,  han  havde  i  Tanker,  var  naturligvis  det  grundt- 
vigske, og  han  røbede  igennem  dette  sidste  Udtryk, 
at  han  selv  mere  talte  som  Partimand  end  som  en  af 
vor  Kirkes  Biskopper. 

Fra  sin  Ungdom  havde  Brammer  haft  For- 
bindelse med  Grundtvig  og  dennes  Tilhængere,  ja, 
blev  endogsaa  en  Tid  regnet  med  til  disse.  Inden 
han  i  1843  blev  Biskop,  havde  han  imidlertid  trukket 
sig  tilbage  og  blev  derefter  en  af  Biskop  Martensens 
trofaste  Venner  og  delte  ganske  hans  Anskuelser  om 
kirkelige  og  kirkepolitiske  Forhold. 

Fra  højkirkelig  Side  var  man  en  Del  forfærdet 

over  Grundtvigianismens  voksende  Magt,  og  Valg- 
menighedslovens  Vedtagelse  var  især  en  slem  Torn 
i  Øjet.  Kort  efter  denne  politisk-grundtvigske  Sejr 
var  det,  at  Brammer  udsendte  sit  Hyrdebrev.  Min 
Mands  Bog  forekom  ham  nu  som  et  passende  om  ikke 
kærkomment  Maal  for  et  anti-grundtvigsk  Angreb  un- 
der den  tilsyneladende  Hensigt  at  værne  Menigheden 
mod  falsk  Lære. 

Paa  to  Punkter  fandt  Biskop  Brammer  falsk 
Lære,  og  disse  maatte  efter  hans  Mening  paatales  saa 
alvorligt,  fordi  Bogen  „ej  fremtræder  som  et  viden- 
skabeligt Forsøg  paa  at  begrunde  og  ordne  et  kirke- 
ligt Partis  Meninger,  men  som  en  Læsebog  for  kristne 
Lægfolk  og  navnlig  som  en  Vejledning  for  Skole- 
lærere". 

Først  paatalte  Biskoppen  min  Mands  Udvikling  af 
Tilstanden  i  Dødsriget,  Mellemtilstanden  og  hans  An- 
tagelse, at  Kristi  Nedfart  til  Dødsriget  skal  gøre  det 
muligt  for  dem,  som  ikke  her  i  Livet  har  hørt  Evan- 
geliet, i  Dødsriget  at  faa  det  at  høre  og  altsaa  at  faa 
Mulighed  for  at  omvende  sig  og  dernæst  paataler 
han  hans  Opfattelse  af  Sakramentordet  ved  Daaben, 
samt  hans  Opfattelse  af  Nøddaaben  og  af  den  Brug, 
der  i  Almindelighed  blev  gjort  af  denne. 

Paa  min  Mand  gjorde  Biskop  Brammers  Angreb 
et  stærkt  Indtryk,  og  det  var  ikke  uden  Grund.  Han 
fandt  sig  ogsaa  foranlediget  (il  at  tage  til  Genmæle, 
Og  det  gjorde  han  i  et  lille  Skrift  med  Titel :  „Forsvar 
mod  Biskop  Dr.  theol.  Brammers  Angreb  paa  Den 

kristelige  Lære",  som  udkom  snart  efter.  Det.  som 
især  krænkede  ham,  var  Brammers  Benyttelse  af 
Hyrdebrevet  til  sit  Angreb. 

Han  havde  stærke  personlige  Grunde  til  nø- 
dig at  optræde  overfor  Biskop  Brammer.  For  det 
første  havde  han  altid  hørt  ham  omtale  af  sine  For- 
ældre som  en  sand  Kristen,  der  i  vanskelige  Tider 
stod  paa  Troens  Grund.  Dertil  kom,  at  hans  afdøde 
kære  Søster  Marie,  som  havde  været  gift  og  bosat  i 
Aarhus,  altid  var  blevet  modtaget  med  stor  Kærlighed 
af  Biskop  Brammers,  og  hun  havde  derfor  nøje  slut- 
tet sig  til  dem. 

Men  alle  Hensyn  maatte  nu  tilsidesættes  over  for 
Biskop  Brammers  ærerørige  Sigtelser. 

Min  Mands  Modskrift  giver  klar  Besked  om  de 
paatalte  Lærdomme,  og  i  sin  indgaaende  Behandling 
sætter  han  sig  det  Maal,  ganske  at  slaa  sin  Modstan- 
der af  Marken.  Hans  Lærdom  gjorde  ham  til  en 
overlegen  Modstander.  Han  påaviser,  at  hans  Stand- 
punkt i  de  omstridte  Spørgsmaal  ogsaa  deles  af  Mar- 
tensen, H.  N.  Clausen  o.  fl.  a.  Over  for  disse  har 
Brammer  tiet ;  her  kunde  der  dog  have  været  større 
Grund  til  et  Indhug. 

Han  mener  derfor  selv,  at  det  er  Partihensyn,  der 
gør,  at  han  maa  holde  for. 

Derfor  vil  han  eftertrykkelig  tilbagevise  Bram- 
mers Angreb  og  ikke  fare  med  Lempe.  „Men,"  slut- 
ter han  med,  „skulde  jeg  have  brugt  noget  bittert  og 
uretfærdigt  Ord,  da  er  det  sket  imod  mit  Vidende  og 
min  Vilje.     Men  i  samme  Maal,  som  Biskop  Bram- 

mers  Sigtelser  imod  mig  have  vist  sig  ugrundede,  i 
samme  Maal  falde  de  tilbage  paa  ham  selv.  Ret  skal 
blive  Ret,  og  en  Biskop  har  ikke  større  Ret  til  at 
holde  Hævd  over  sin  kristelige  Ære  end  en  theolo- 
gisk  Kandidat." 

Naar  jeg  har  anført  saa  meget  af  dette  lille,  nu 
forglemte  Skrift,  er  det,  fordi  Sagen  gik  min  Mand 
saa  nær  til  Hjerte.  Han  har  i  lang  Tid  af  sit  Liv 
gennemgaaet  meget  af  Miskendelse  og  Tilsidesættelse  ; 
men  det,  at  der  blev  sat  et  Præg  paa  ham,  som  om 
han  var  en  kristelig  Vranglærer,  smertede  ham  mere 
end  noget  andet,  han  ellers  maatte  gaa  igennem. 

Guds  Førelser  med  min  Mand  har  været  saa  ual- 
mindelige, som  maaske  ingen  andre  end  jeg  hidtil  rig- 
tig har  vidst. 

Min  Mand  er  i  lange  Tider  af  sit  Liv  blevet  skub- 
bet tilbage  fra  endogsaa  meget  ringe  Embeder  for  saa 
til  sidst  at  komme  til  at  indtage  den  højeste  Stilling  i 
Kirken.  Hver  Gang,  han  blev  tilsidesat,  var  det,  som 
om  han  gik  renset  og  lutret  ud,  og  man  har  næsten 
her  paa  Jorden  allerede  kunnet  se  noget  af  Guds  Naa- 
des  Vej  med  ham.  som  han  tit  maatte  gaa  med  Smerte. 

Den  omstridte  Bog,  „Den  kristelige  Lære",  blev 
siden  i  mange  Aar  brugt  som  Lærebog  paa  alle  Lan- 
dets Seminarier  og  vistnok  ogsaa  af  mange  teologiske 
Studerende  og  er  saaledes  trods  Biskop  Brammers 
Advarsel  trængt  igennem.  Den  er  udkommet  i  7 
Oplag.*     Det  var  til  stor  Opmuntring  for  min  Mand, 

*  Hvert  paa  12  -1500  Exemplr. 


171 


da  han  i  Foraaret  1869  fik  et  venligt  og  forstaaende 
Brev  fra  Pastor  Svendsen  ved  Jelling  Statssemina- 
rium. Min  Mand  havde  paa  mange  Maader  følt,  at 
„Den  kristelige  Lære"  havde  vundet  Indgang  og  An- 
erkendelse. Men  hos  en  Mand  som  Pastor  Svendsen 
var  det  ham  en  Glæde  at  finde  en  saa  hjertelig  For- 
staaelse.  Den  hjalp  ham  over  mange  Misforstaael- 
ser  hos  Mennesker,  som  han  ikke  havde  ventet  dette 
af. 

Min  kjære  Rørdam ! 
De  har  vist  imellemstunder  ikke  vidst,  hvad  De 
skulde  tænke  om  mig,  som  indtil  nu  ikke  har  sva- 
ret Dem  paa  Deres  mig  saa  kjære  Brev  af  26.  Au- 
gust, hvormed  De  sendte  mig  „Den  kristelige 
Lære".  Men  til  min  Undskyldning  kan  jeg  dog 
anføre  den  temmelig  gyldige  Grund,  at  jeg  fra  6. 
Oktober  ifjor  ikke  har  kunnet  bruge  Pegefingeren 
paa  min  højre  Haand,  og  altsaa  ikke  kunnet  skrive 
før  for  kort  siden.  Da  jeg  fik  Deres  Brev  og  Bog  var 
Undervisningen  allerede  begyndt,  Eleverne  havde 
allerede  anskaffet  Rindoms  Bog;  jeg  nænnede 
ikke  at  sætte  dem  i  Bekostning  med  saa  at  anskaffe 
Deres,  som  tilmed  forekommer  mig  at  være  tem- 
melig dyr ;  men  de  anskaffede  sig  den  allesammen 
af  sig  selv  og  bad  mig,  om  de  maatte  bruge  den.  Og 
det  er  en  god  Bog.  Skønt  der  er  enkelte  Henseen- 
der i  hvilke  jeg  ikke  ganske  kan  være  enig  med 
Dem  dels  i  Tanken  dels  i  Udtrykket ;  skjønt  jeg  vel 
ogsaa  i  en  enkelt  Henseende  kan  gaa  lidt  videre  end 
De,  har  De  i  denne  Bog  kunnet  gaa  langt  videre 

end  jeg  havde  tænkt,  og  gjort  hvert  Skridt,  De  har 
gjort,  med  saadan  Betænksomhed,  Alvor  og  Be- 
stemthed, at  jeg  ikke  har  kunnet  andet  end  glæde 
mig  inderlig  derover.  Ikke  faa  nye  Tanker  er  jeg 
truffet  paa ;  Sproget  er  lettere  at  læse  end  det  fore- 
kommer mig  at  være  i  „Den  hellige  Skrift",  det 
vil  sige,  Deres  historiske  Oplysninger  om  den,  og 
endel  livligere  end  jeg  troer,  det  ellers  i  Alminde- 
lighed falder  for  Dem.  Ja  det  er  en  god  Bog.  Det 
er  ganske  vist,  at  jeg  har  tænkt  mig  en  saadan  Bog 
udarbejdet  paa  en  anden  Maade,  er  heller  ikke  kom- 
met paa  andre  Tanker,  fordi  Birkedals  Forsøg  hel- 
ler ikke  ganske  svarer  til  mine  Forventninger ;  nej 
det  har  kun  vist  mig,  at  det  er  en  langt  vanskeligere 
Sag  end  jeg  havde  tænkt  mig ;  men  jeg  er  inderlig 
glad  ved  denne  Bog  og  ved  Dem ;  kan  ikke  tro  an- 
det end,  at  den  vil  faa  endel  at  betyde,  og  har  navn- 
lig glædet  mig  over  den,  fordi  den  synes  at  tyde 
paa,  at  De  vil  være  en  af  dem,  som  naar  de  gamle 
er  gaaet  til  Hvile,  skal  og  kan  ved  Guds  Naade 
blive  Ordfører  og  Talsmand  for  „den  kristelige 
Lære"  i  sin  Renhed,  Sundhed  og  Sandhed.  Og  jo 
mere  det  har  staaet  for  mig,  at  det  i  den  Henseende 
saae  noget  mørkt  ud,  desto  gladere  er  jeg  bleven 
ved  at  se  Dem  komme  frem  med  „den  kristelige 
Lære".  Jeg  har  nu  gennemseet  den  temmelig 
nøje,  men  har  kun  haft  Lejlighed  til  at  glæde  mig 
over,  hvad  jeg  har  truffet  paa,  haft  Lejlighed  til 
I  Itcrtanke  og  Overvejelse;  endel  er  kommet  til 
at  staa  for  mig,   synes  jeg,   i  et  nyt  Lys;  og  jeg 

kan  som  sagt  ikke  andet  end  være  Dem  inder- 
lig taknemmelig  for  den  ogsaa  for  mit  eget  person- 
lige Vedkommendes  Skyld.  Jeg  længes  efter  at 
faa  Lejlighed  til  at  tale  med  Dem  en  Aftenstid  om 
den,  men  det  kan  vel  nok  ske  engang ;  jeg  var  idag 
for  14  Dage  siden  i  København  nogle  Timer  i  et 
Familieanliggende ;  men  jeg  kunde  ikke  naa  at 
komme  ud  til  Fasangaarden,  naar  jeg  ikke  iforvejen 
kunde  være  sikker  paa  at  træffe  Dem. 

Tak  for  „Forsvaret" !  Det  har  han  ærlig  for- 
tjent, den  lille  Aarhusbisp,  som  dog  i  Grunden  paa 
sine  gamle  Dage  mere  og  mere  ligner  et  kjedeligt 
Vrævl,  som  baade  er  til  at  le  og  til  at  græde  over, 
naar  han  fremtræder  å  la  Gamaliel.  Tak  skal  De 
have,  kære  Rørdam,  at  De  har  kunnet  overse  og 
tilsidesætte  de  Hensyn,  jeg  godt  kan  forstaa  af- 
holdt Dem  fra  at  tage  ham  under  Behandling,  men 
De  har  ingen  Grund  til  at  være  utilfreds  med  det ; 
jeg  kan  ikke  huske,  at  jeg  længe  har  læst  et  „For- 
svar", som  mere  nærmer  sig  til  at  være  et  rent 
Forsvar,  frit  for  Personligheder,  end  dette ;  men 
jeg  har  heller  ikke  længe  læst  noget  med  en  saa 
rolig,  saa  knusende  Alvor  i  som  dette.  At  De  fra 
andre  Sider  vil  blive  beskyldt  for  Næsvished  og 
Fanatisme,  er  De  vistnok  belavet  paa.  Jeg  gad 
grumme  gerne  hørt  Biskop  Kierkegaard  holde  Fo- 
relæsninger i  denne  Tid  i  København ;  jeg  kan 
tænke,  at  De  hører  dem  og  er  glad  ved  dem.  Naar 
De  engang  har  Tid  og  Lyst  og  Lejlighed  til  at  glæde 
mig  med  et  Par  Ord,  saa  fortæl  mig  lidt  om  det. 

Søger  De  Ranum?  Jonstrup  har  man  herovre 
sagt,  at  De  har  søgt. 

Nu  maa  jeg  slutte ;  min  Hustru  har  det  ikke 
rigtig  godt;  og  Udsigterne  ere  noget  mørke,  men 
Gud  ske  Lov,  Lyset  skinner  i  Mørket.  Lev  vel! 
Gud  med  os ! 

Jelling,  6.  Marts  1869. 

Deres  Ven 

Svendsen. 

Hr.  Dr.  T.  S.  Rørdam. 

Den  22.  April  1869  fik  vi  en  lille  Dreng.  Samme 
Morgen,  som  han  var  født  om  Natten,  fik  min  Mand 
sin  Udnævnelse  til  Præst  i  Sønderup  og  Nordrup  ved 
Slagelse.  Jeg  blev  saa  betaget  deraf,  saa  jeg  besvi- 
mede i  Sengen,  og  det  gjorde  ogsaa  meget  Indtryk 
paa  min  Mand.  Underretningen  kom  først  til  os  den 
22.  April.  Paa  Fasangaarden  fik  vi  nemlig  vor  Post 
meget  sent;  den  blev  aldrig  bragt  os,  men  blot  lagt  af 
hos  Bageren  i  Frederiksberg  By,  hvor  vi  hentede  den 
samtidig  med,  at  vi  hentede  Brød  om  Morgenen. 

Den  22.  April  var  saaledes  en  saare  oprivende 
Dag.  Vi  var  mere  rystede  end  glade,  især  jeg.  Det 
var  ingen  let  Tanke  at  skulle  bort  fra  saa  meget,  som 
vi  elskede,  og  fra  et  Sted,  hvor  vi  havde  følt  os  saa 
lykkelige. 


Da  min  Mand  var  blevet  udnævnt  til  Præst  i  Søn- 
derup,  fik  han  følgende  Brev  fra  Biskop  Martensen: 

Kbhvn.,  22.  April  69. 
Kære  Dr.  Sk.  Rørdam. 
Da  jeg  erfarer,  at  De  er  bleven  udnævnt  til 
Præst  for  Sønderup  og  Nordrup,  hvortil  jeg  af 
Hjærtet  ønsker  Dem  Herrens  Velsignelse,  vil  det 
være  mig  meget  kjært  at  kunne  ordinere  Dem  alle- 
rede paa  Onsdag  d.  28de  ved  den  da  stedfindende 
Ordination.  1  modsat  Fald' vil  paa  Grund  af  mine 
nærforestaaende  Visitatsrejser  en  længere  og  ube- 
stemmelig Udsættelse  finde  Sted. 

Det  vilde  glæde  mig,  om  det  maatte  være  Dem 
belejligt  at  komme  til  mig  imorgen  mellem  12  og  1. 
eller  paa  Løverdag  Formiddag. 

H.  Martensen. 

Biskop  Martensen  var  ved  denne  Lejlighed  baade 
venlig  og  hensynsfuld  overfor  min  Mand. 

jeg  anfører  her  nogle  Optegnelser,  som  denne  har 
gjort  i  Anledning  af  sin  Ordination : 

23.  April. 

Jeg  var  inde  at  tale  med  Martensen  om  min  Ordi- 
nation, han  sagde  mig,  at  han  nødig  vilde  have  mig 
til  Jonstrup;  men  at  det  var  ham  en  stor  Glæde,  at 
jeg  var  blevet  Præst  i  hans  Stift,  ønskede  mig  Velsig- 
nelse dertil  m.  rn. 

Forholdene  i  Sønderup,  mente  han,  var  temmelig 
daarlige  i  aandelig  Henseende.  Præsten  var  en  hyg- 
gelig Mand  o.  s.  v. 

24.  April. 

I  Dag  saa  jeg  det  første  udsprungne  Bøgetræ  ved 
Schweitzersøen  i  Frederiksberg  Have. 

25.  April 

prædikede  jeg  til  Aftensang  i  Frelsers  Kirke  over 
Epistlen  Joh.  1.  17.  Det  skulde  altsaa  med  Guds 
Hjælp  være  sidste  Gang,  jeg  prædikede  som  Kandi- 
dat. 

27.  April 

var  jeg  tilligemed  3  andre  Ordinander  til  Skrifte- 
maal  i  Frue  Kirke.  Helms  talte  ret  kønt  og  gjorde 
en  god  Bemærkning  med  Hensyn  til,  at  de  ordinerede 
nyde  Nadveren  efter  Ordinationen,  at  derved  vises, 
at,  om  de  end  som  Præster  staa  højere  end  Lægfol- 
ket, (  !)  saa  er  dog  Frelsens  Vej  og  Maade  den  samme 
for  begge.  Ordinanderne  er  :  P.  C.  Jensen  (til  Grøn- 
land), H.  G.  Saaby  (personel  Kapellan  i  Kundby), 
S.  C.  Madsen  (Kateket  ved  Frelsers  Kirke)  og  mig. 

28.  April. 

I  Dag  blev  jeg  ordineret  af  Martensen  i  Frue 
Kirke.  Gud  give  mig  Naade  til  at  blive  en  trofast 
Præst,  der  vil  søge  hans  Ære  og  ikke  min  egen.  Mar- 
tensen talte  smukt  og  godt  over  1.  Tess.  1,  3,  han  an- 
vendte „Troens  Gærning",  „Kærlighedens  Arbejde" 
og  „Haabets  Bestandighed"  paa  de  forskellige  Sider 
af  Præstegærningen  og  de  Egenskaber,  der  udkræves 
af  Præsten.  Hans  Tale  indeholdt  slet  ingen  Pole- 
mik, hvorover  jeg  glædede  mig.  Jensen  prædikede 
over  Rom.  1,  13.  17,  en  tarvelig  Prædiken  i  sig 
selv,  skønt  ret  velment.  Han  gik  flere  Gange  istaa, 
men  fik  dog  omsider  sagt  Amen. 

Pastor  Vilhelm  Beck  og  min  Svoger  Holger  Rør- 
dam overværede  begge  min  Mands  Ordination. 

Da  Pastor  Jensen  gik  i  Staa  i  sin  Prædiken, 
skyndte  han  sig  at  tale  om  Grønland,  hvor  han  nu 
skulde  have  sin  Præstegerning.  Vilhelm  Beck  og 
Holger  Rørdam  sad  ved  Siden  af  hinanden  under 
Prædikestolen.  Efter  at  Prædikenen  var  endt,  sagde 
Vilhelm  Beck  paa  sin  humoristiske,  slagfærdige 
Maade :  „Han  kom  meget  før  til  Grønland,  end  han 
havde  villet!" 

Vor  lille  Dreng  var  kun  en  Uge  gammel,  og  jeg 
var  endnu  ikke  rask  nok  til  at  gaa  ud ;  derfor  var  jeg 
desværre  ikke  ved  min  Mands  Ordination. 

Fra  Tiden  for  vort  Opbrud  fra  København  har 
min  Mand  gjort  følgende  Optegnelser : 

d.  2.  Maj 

rejste  jeg  til  Kornerup  for  at  bivaane  Holgers  Ind- 
sættelse. Domprovst  Gude  talte  godt  over  2.  Kor. 
3,  4  ff;  derefter  talte  Holger  varmt  og  smukt  over 
Joh.  16,  23  ff.  Senere  spaserede  vi  ud  til  den  gamle 
Lejre-Høj,  hvoraf  kun  ses  en  aflang  Kreds  af  store 
Stene  liggende  midt  i  en  Kornmark.  Grev  Holstein- 
Ledreborg  betaler  Ejeren  (Fæsteren?)  af  Marken  3 
Tdr.  Byg  for  at  lade  Stenene  ligge. 

Til  Middag  indfandt  sig  blandt  andet  to  rare  og 
godmodige  Præster,  Wolf  fra  Borup  og  Salomon  fra 
Herslev,  begge  fødte  Jøder. 

Paa  Alteret  i  Kornerup  Kirke  læses : 

Guds  Folk  man  fordum  aldrig  saa 
Tomhændt  til  en  Profet  at  gaa. 
Det  vil  jeg  drage  mig  til  Minde 
Og  med  mit  Offer  mig  indfinde! 

Marie  Rordam:  Tilbageblik.  12 

3.  Maj. 

Igaar  Aftes  kørte  jeg  til  Sorø,  derfra  i  Morges  til 
Slagelse,  hvor  Pastor  Fahnøes  Vogn  hentede  mig  fra 
Banegaarden  til  Sønderup.  Vejen  derud  var  ganske 
bar,  den  gaar  forbi  Gudum  Kirke.  Fahnøe  er  en  god 
og  velvillig  Mand.  Jeg  besaa  alt  i  Præstegaarden. 
Jeg  besøgte  Skolelærer  Krog  i  Sønderup,  en  Mand 
paa  omtrent  40  Aar,  ret  kvik,  noget  flot  i  sit  Væsen. 
Han  fortalte,  at  han  for  et  Par  Nætter  siden  havde 
drømt,  at  jeg  kom  ind  ad  Døren  til  ham  og  talte  med 
ham,  og  at  jeg  havde  set  akkurat  saadan  ud,  som  han 
saa  mig  (Hm!  Han  har  aldrig  set  mig  før!).  Han 
begyndte  at  rive  ned  paa  Højskolerne,  men  blev  straks 
taus,  da  jeg  ytrede  mig  derom.  Om  Eftermiddagen 
kørte  Fahnøe  med  mig  til  Nordrup.  Skolelæreren 
(Høegh)  var  ikke  hjemme.  Han  er  ligesom  Krog  en 
Jonstup-Seminarist,  efter  Fahnøes  Sigende  en  dyg- 
tig Mand,  stilfærdig. 

Baade  han  og  Krog  følge  den  indbyrdes  Under- 
visnings Metode  i  Skolen.  Paa  Gaden  talte  jeg  med 
Gaardmand  Povl  Sørensen  i  Nordrup.  Han  bor  lige 
overfor  Skolen.  Ligeledes  med  Gaardmand  Peder 
Jensen  boende  i  en  Udflyttergaard  Vest  for  Nordrup 
Kirke.  Han  er  en  smuk,  høj  ung  Mand  med  et  saare 
tiltalende  Ydre.  Han  er  Medlem  af  Skolekommissio- 
nen. Fra  Nordrup  kørte  vi  forbi  Nordruplund  (den 
er  forpagtet  til  Forpagter  Jochimsen)  og  Ødemark, 
(der  ejes  af  Kammerraad  Petersen),  til  Provst  Bonde- 
sen i  Sorterup,  en  skikkelig  og  velvillig  Mand  uden  no- 
gei  Provstevæsen.    Hans  Kone,  forhen  tysk  Gouver- 

nante  hos  Kammerherre  Stemann  i  Sorø,  er  fra  Vis- 
mar  og  født  Sandtmann.  Vi  aftalte,  at  jeg  først  skulde 
tiltræde  i  sidste  Halvdel  af  Juli  (efter  den  12te).  Der- 
fra tog  jeg  til  Slagelse  og  kom  vel  hjem  til  Fasangaar- 
den  Kl.  10'  og  traf  dem  alle  raske.  Baade  Sønderup  og 
Nordrup  Kirke  tilhøre  Sorø  Akademi  og  ere  godt 
vedligeholdte,  især  er  Sønderup  Kirke  smuk  paa  nær 
en  græsselig  Altertavle  af  Fru  Ingemann,  forestillende 
Josef,  Maria  og  Jesus  paa  Flugt  til  Ægypten.  Ogsaa 
den  i  Nordrup  er  af  hende,  dog  lidt  taaleligere. 

Sønd.  9.  Maj. 

Tør  og  klar  Luft.  Vinden  N.  V.,  lidt  stærkere 
end  i  Gaar.  I  Dag  uddelte  jeg  første  Gang  Herrens 
hellige  Nadver  i  Hammer  Kirke  til  114  Personer. 
Jeg  holdt  Skriftetale  over  Ønsket:  „Han,  som  har  be- 
gyndt den  gode  Gærning  i  Eder,  han  fuldføre  den  til 
Vor  Herres  Jesu  Christi  Dag",  hvilket  jeg  anvendte 
paa  Daaben  og  Nadveren.  Ingen  Prædiken.  -  Om 
Eftermiddagen  forrettede  jeg  for  første  Gang  den  hel- 
lige Daab,  idet  jeg  hjemmedøbte  Gaardmand  Lars 
Andersens  to  Dage  gamle  Datter,  en  lille  svag  Skab- 
ning.   Lars  Andersen  bor  i  Torup. 

16.  Maj.     1ste  Pinsedag. 

Jeg  prædikede  i  Hammer  og  Lundby  over  Evan- 
geliet :  „Naar  vi  holde  fast  ved  Ordet,  bliver  vi  del- 
agtige i  Gud  Faders  Kærlighed,  og  Fader  og  Søn  tage 
Bolig  i  os,  hvilket  sker  naar  den  Hellig-Aand  faar 
Rum  i  vort  Hjærte  til  1)  at  lære  os  Jesu  Christi  Ord 
og  2)  minde  os  derom  i  al  Nød,  at  vi  ret  maa  kunne 

tilegne  os  det ;  og  derved  faa  vi  Fred,  Jesu  Christi 
Fred.        Om  Eftermiddagen  var  vi  i  Mogenstrup. 

17.  Maj.  2den  Pinsedag. 

Jeg  prædikede  i  Lundby  og  Hammer  over  Evan- 
geliet :  „Jesus  er  ej  kommen  for  at  dømme,  men  for  at 
saliggøre  Verden."  Dog  dømmer  Evangeliet,  idet  det 
gør  Skilsmisse  imellem  Lysets  og  Mørkets  Børn  og 
mellem  Lys  og  Mørke  i  vort  eget  Hjærte,  for  at  vi  skal 
forsage  alt  Mørkets  Væsen  og  blive  salige  i  Lyset. 

I  Hammer  Kirke  døbte  jeg  to  Børn.  Jeg  talte  til 
Mødrene  over  Mark.  10:  „Lader  de  smaa  Børn 
komme  til  mig"  etc. 

18.  Maj. 

I  Morges  Kl.  3  rejste  jeg  hjem  til  Fasangaarden, 
hvor  jeg  fandt  alle  raske  og  glade.  Vinden  var  atter 
gaaet  over  i  Vest ;  dog  mildt  og  overskyet.  Op  ad  Da- 
gen klarede  det  ganske,  men  Luften  stadig  mild.  Kl. 
41  var  det  14  Gr. 
Tirsdag  25.  Maj. 

I   Dag  afsluttede  jeg  min  Manuduktionsvirksom- 
hed.     Min  sidste  Manuducent  var  C.  Hasle,  Søn  af 
Proprietæren. 
6.  Juni. 

I  Dag  døbte  jeg  vor  lille  Erling  i  Vartov  Kirke. 
10.  Juli.  Løverdag. 

Efter  en  møjsommelig  Indpakning  afrejst  Kl.   12 
med  Marie  og  Børnene  til  Hammer. 
15.  Juli. 

Afrejst  fra  Hammer  til  Sønderup,  hvor  jeg  ankom 
Kl.  8  Aften. 

16.  Juli. 

Jeg  har  haft  Besøg  af  Skolelærer  Høegh  fra  Nor- 
drup,  en  skikkelig  udseende  Mand,  som  syntes  med 
en  vis  Ængstelse  at  se  paa  den  nye  Præst. 

18.  Juli.     8de  Søndag  e.  Trin. 

I  Dag  er  jeg  blevet  indsat  af  Provst  Bondesen  i 
Nordrup  og  Sønderup.     Han  gik  straks  for  Alteret 
efter  Indgangssalmen  (Nr.  365).       Derefter  messede 
han  Kollekten  om  fromme  Prædikere  (af  Alterbogen, 
8de  S.  e.  Trin.).  Herpaa  intonerede  han  „Alene  Gud 
i  Himmerig"  efter  hvilken  han  holdt  sin  Indsættelses- 
tale, som  han  sluttede  med,  at  opfordre  mig,    (der 
havde  siddet  paa  en  Stol  i  Koret)  til  at  træde  op  for 
Alteret  ved  Siden  af  ham  (paa  hans  venstre  Side), 
hvornæst  han  oplæste  Kaldsbrev  og  Kollats  og  slut- 
tede med  en  personlig  Anbefaling  af  mig,  samt  med 
at  give  mig  Haanden  og  endte  med  at  lyse  Velsig- 
nelsen over  mig  og  Menigheden  ( ikke  messet) .    Hans 
Indsættelsesmaade   var  altsaa   ganske   forskellig   fra 
Gudes  Indsættelse  af  min  Broder  Holger,  hvor  Prov- 
sten, efter  Afsyngelsen  af  den  første  Salme,  traadte 
frem  i  Kordøren  med  Holger  ved  den  venstre  Haand 
og  holdt  en  Tale,  som  han  endte  med  et  Haandtryk, 
men  uden  at  lyse  Velsignelse.    ( Der  blev  ingen  Messe 
før    Prædiken).      Derefter    blev     Højmessesalmen 
(„Den  kristne  Kirkes  skønne  Navn")  sunget,  og  jeg 
prædikede  og  forrettede  den  øvrige  Gudstjeneste  paa 
sædvanlig  Maade. 

Jeg  prædikede  over  Evangeliet  Mt.  7,   hvor  jeg 
efter  en  Indledning,  der  ud  af  Rom.  6.  23.  viste  Jesu 

Kristi  Frelses  Nødvendighed  og  Væsen,  paaviste  hvem 
de  falske  Profeter  er :  dem  der  ej  prædike  den  sande 
Kristus  og  hans  sande  Evangelium,  og  hvad  de  Frug- 
ter er,  hvorpaa  de  skulle  kendes :  ej  deres  Gærnin- 
ger,  ej  deres  Varme  og  Veltalenhed,  men  at  de  præ- 
dike det  sande  Evangelium,  deres  Forkyndelses  Ind- 
hold. 

Begge  Kirker  stopfulde,  især  Sønderup,  hvor  de 
stod  helt  op  i  Koret,  en  stor  Mængde  udensogns  Folk 
(jeg  traf  Folk  fra  Pedersborg,  Sorterup,  Ørslev,  Sorø, 
Slagelse,  Havrebjerg)  var  tilstede. 

Efter  Gudstjenesten  i  Nordrup  da  jeg  kom  hjem 
her,  var  her  en  gammel  troende  Mand  fra  Slagelse 
Hospital,  Glarmester  Witthaus.  Til  Middag  og  Aften 
havde  Fahnøes  bedt  en  Del  Fremmede. 

Efter  Indsættelsen  fik  jeg  følgende  Brev  fra  min 
Mand  : 

Sønderup,  d.  19.  Juli  69. 
Min  elskede  kære  Ven ! 
Nu  er  jeg  da  indsat  til  Præst  her  i  Sønderup  og 
Nordrup.  Kirkerne  var  aldeles  stopfulde,  især  her 
i  Sønderup,  hvor  de  stod  helt  op  i  Koret,  saa  naar 
det  vil  blive  ved  i  et  lignende  Spor,  skal  det  nok 
blive  ganske  fornøjeligt.  Jeg  har  nu  ellers  saa  me- 
get at  skrive  og  fortælle  Dig,  saa  jeg  ikke  ved,  hvor 
jeg  skal  begynde  eller  ende ;  men  desværre  har  jeg 
saagodtsom  ingen  Tid  ;  det  er  allerede  langt  ud  paa 
Natten,  og  dette  Brev  skal  afsted  med  Fader  i  Mor- 
gen tidlig.  Jeg  kom  meget  godt  hertil  i  Torsdags, 
og  blev  vel  modtaget  af  Fahnøe  og  hans  Kone,  som 

forresten  er  den  snurrigste  Skrue,  man  kan  tænke 
sig.    Hun  er  en  stor  og  velnæret  Kone,  men  „Min 
Kone  er  meget  svagelig",  siger  den  gamle  Præst, 
og  hun  er  aabenbart  ogsaa  af  samme  Mening.  I  Be- 
gyndelsen,  den  første  Dags  Tid,  var  hun  meget 
tvær  og  muggen,  saa  det  er  egentlig  urigtig,  naar 
jeg  sagde,  at  jeg  blev  vel  modtaget  af  hende ;  jeg 
tænkte  tværtimod,  da  den  første  Aften  var  gaaet. 
at  det  vilde  være  forskrækkeligt,  om  hun  stadig 
var  saadan.     Imidlertid  besluttede  jeg  da  at  gøre, 
hvad  jeg  kunde  for  at  optø  hende,  og  jeg  troer  og- 
saa, at  det  allerede  er  lykkedes  mig  ret  godt.    Men 
jeg  har  ogsaa  været  elskværdig,  kan  Du  tro,  af  min 
yderste  Evne,  prist  hendes  røde  Kat,   fortalt  op- 
muntrende Historier,  og  paa  anden  Maade  stræbt 
at  vinde  hendes  Venskab,  og  jeg  tror,  at  det  allerede 
er  temmelig  grundfæstet.    I  Begyndelsen  sad  hun 
saa  stille  som  en  Blok,  og  morede  sig  kun  ved  af  og 
til  at  skære  de  forskrækkeligste  Ansigter,  vistnok 
alene  til  sin  egen  Fornøjelse,  men  nu  har  hun  helt 
holdt  op  dermed.  — 

I  det  hele  har  jeg  det  saa  godt,  som  det  efter 
Omstændighederne  er  muligt.  De  første  to  Dage 
var  et  Par  dejlig  rolige  Dage ;  men  igaar  og  idag 
har  rigtignok  til  Gengæld  ogsaa  været  urolige, 
leaar  Kl.  8*  kørte  jeg  til  Nordrup,  blev  indsat  der, 
kom  her  tilbage  Kl.  lidt  over  12;  saa  var  her  en 
Mand  for  at  tale  med  mig.  saa  Kl.  1 :  Indsættelse  her 
i  Sønderup,  hvor  der  var  en  Hede  og  en  Luft  at 
prædike  i.  som  var  græsselig.  Derpaa  var  her  Sel- 

skab  til  Middag  (Gæsterne  maa  jeg  skrive  om  en  an- 
den Gang),  hvor  jeg  holdt  hele  tre  Taler,  som  for- 
resten var  gode,  og  jeg  kom  først  i  Seng  Kl.  12.  Idag 
har  jeg  fra  den  tidlige  Morgenstund  af  arbejdet  med 
Forpagtningskontrakt,  Besigtigelse  af  Udhusene, 
Forhandlinger  om  Jordens  Drift,  overskaaren  Drift 
og  Vekseldrift,  Gødning  og  Mergel  og  Dræning  og 
alle  mulige  Galskaber,  saa  jeg  har  været  nærved  at 
ønske  alle  disse  Sager  paa  Bloksbjærg,  thi  det  er 
værre,  end  man  kan  forestille  sig.  Saa  har  vi  i 
Eftermiddag  været  hos  Pastor  Munter  i  Ørslev, 
(hvis  Datter  synger  mageløst  og  spiller  ligedan,  og 
i  det  hele  er  et  Menneske,  som  ved  en  god  Opdra- 
gelse maa  kunne  blive  til  noget),  og  nu  er  vi  hjem- 
komne derfra. 

Skulde  det  blive  saaledes  ved,  blev  jeg  tosset. 
Men  nu  i  Morgen  kommer  alt  forhaabentlig  i  den 
gamle  stille  Gænge. 

Jeg  har  vist  Provsten  mit  Udkast  til  Præstegaar- 
dens  Udvidelse,*  og  han  synes  godt  derom,  saa 
jeg  haaber,  at  der  fra  hans  Side  intet  skal  være  i 
Vejen  derfor.  Ligeledes  har  jeg  for  Fahnøe  slaaet 
paa  det  ønskelige  i  at  faa  bygget  inden  Vinteren, 
og  han  syntes  ikke  uvillig  til  at  lade  det  ske.  Men 
det  er  jo  en  Sag,  som  maa  lempes  igennem.  Imor- 
gen  venter  jeg  Anthony  herud  for  at  gøre  et  Over- 
slag. 

Du  skal  se,  vi  skal  nok  faa  det  rigtig  rart  og 

Min  Åland  havde  faael  Løfte  om  e1  Embedslaan  til  Prseste- 
gaardens  Forbedring. 

lykkeligt  her,  naar  vi  med  Guds  Hjælp  endelig  en 
Gang  bliver  samlede  igen.  De  ydre  Forhold  er 
ikke  glimrende.  Haven  er  endnu  mindre  og  rin- 
gere, end  jeg  havde  forestillet  mig ;  men  det  vil 
blive  yndigt  alligevel,  det  føler  jeg  ganske  sikkert. 
Jeg  føler  mig  paa  de  fire  Dage  allerede  ganske 
hjemme  her,  og  det  kunde  man  kun  gøre  et  godt 
Sted.  Havde  jeg  bare  Dig  her,  min  egen  gamle 
og  bedste  Ven,  saa  vilde  alting  staa  i  Rosenflor. 
Men  det  kommer  nok,  selv  om  Roserne  først  komme 
i  Blomst  til  Vinter. 

Hils  nu  alle  Børnene  saa  kærligt  fra  mig,  først 
og  sidst  vor  yndige  lille  Erling.  Gud  bevare  Eder 
allesammen,  og  gid  Du  maa  være  rigtig  glad,  min 
kære  elskede  Kone,  glad  i  Haabet  om,  hvor  godt 
vi  skal  faa  det  her,  og  først  og  sidst  glad  ved  Guds 
store  Kærlighed,  thi  det  er  den,  som  skal  og  kan 
bære  os  op  over  alle  Byrder.  Lev  saa  vel  min  tro- 
faste Ven.  p..     0, 

Din  Skat. 

Et  Par  Dage  senere  fik  jeg  følgende  Brev  fra  min 
Mand  : 

Sønderup,  den  21.  Juli  69. 
Min  elskede  kære  Marie ! 
Jeg  haaber,  at  Fader  har  husket  at  give  Dig  det 
Brev,  jeg  i  stor  Skynding  skrev  til  Dig  i  Mandags 
Aftes ;  ellers  kan  du  kræve  ham  for  det.  —  Jeg  skal 
nu  fortælle  Dig  lidt  nærmere  om,  hvorledes  jeg  har 
det  her.  Jeg  vaagner  hver  Morgen  Kl.  henad  6 
ved  at  Pigen  banker  paa  og  sætter  en  Ballie  Vand 

ind  fra  Posten  udenfor.  Den  første  Dag  var  jeg 
noget  ilde  faren.  I  mit  Sovekammer  findes  en 
Vandkande,  som  holder  omtrent  en  Pægl  Vand,  og 
en  Karaffel  med  et  lignende  Kvantum,  saa  det  var 
jo  noget  tørt  at  vaske  sig  deri ;  men  efter  at  jeg 
havde  benyttet  en  halv  Eftermiddag  til  at  blødgøre 
Fru  Fahnøes  Hjærte,  saa  nyttede  jeg  Øjeblikket  til 
at  bede  om  en  Ballie  Vand,  og  hun  gik  meget  ven- 
ligt ind  derpaa,  naturligvis  med  behørig  Korselse 
over  Menneskers  Selvpinsler.  Og  nu  har  jeg  fast 
Hjemmel  derpaa.  Saa  naar  jeg  er  staaet  op,  faar 
jeg  henad  Kl.  7  The  med  skaaret  Smørrebrød.  Kl. 
henad  10  Kaffe,  en  rigtig  god  Kop  Kaffe  med  do., 
alt  ind  paa  mit  Værelse,  saa  jeg  har  Formiddagen 
ganske  for  mig  selv.  Henimod  Kl.  1  spises  til  Mid- 
dag, og  en  Timestid  efter  faar  man  Kaffe.  Kl.  1\ 
The,  Kl.  henad  11  i  Seng.  Det  er  mit  Dagværks 
udvortes  Beskrivelse,  eller  rettere  min  Dagtærings. 
Mit  Værelse  er  ganske  hyggeligt  i  sig  selv  ;  men 
da  det  er  lige  mod  Nord,  kommer  der  aldrig  en 
Solstraale  derind,  saa  her  er  i  Grunden  skammelig 
koldt ;  men  hidtil  har  jeg  ikke  sporet  nogen  Ulempe 
deraf.  Jeg  har  det  i  legemlig  Henseende  saa  godt, 
som  man  kan  vente  og  forlange  det.  Jeg  har  nu 
anvendt  to  Eftermiddage  til  at  besøge  Folk  og  lære 
dem  at  kende,  og  jeg  har  haft  Fornøjelse  deraf,  da 
jc^  er  bleven  venlig  modtaget  og  mødt  af  alle  dem, 
jeg  har  talt  med.  Det  opmuntrer  ikke  saa  ganske 
lidt  at  finde,  at  Folk  er  glade  ved  ens  Komme.  No- 
get, som  det  lader  til  at  Beboerne  tager  megen  Del 

i,  er  den  store  Pension,  jeg  maa  give.  Eller,  som 
en  Mand  udtrykte  sig,  at  „der  hænger  en  lang  Hale" 
ved  Embedet ;  han  mente,  at  Fahnøe  kunde  nøjes 
med  mindre. 

Det  er  mærkeligt,  hvor  Folk  paa  Egnen  har 
Ørerne  aabne  for  Guds  Rige ;  det  mærker  man 
snart  ogsaa  hos  dem.  der  ikke  ere  komne  til  Troen. 
Det  er  tydeligt,  at  Viborg  havde  Ret,  naar  han 
skrev  i  sit  Brev,  som  jeg  antager.  Du  læste,  at  det 
nu  var  en  Besøgelsestid  for  denne  Egn,  og  jeg  kan 
ikke  andet  end  takke  Gud,  at  han  har  givet  mig 
Naade  til  at  tage  Del  i  Arbejdet,  naar  jeg  nu  kun 
maa  kunne  gøre  det,  saa  han  kan  være  tjent  der- 
med. 

Nu  kan  jeg  saa  tydelig  se,  at  det  er,  som  jeg  nok 
i  Forvejen  havde  troet,  at  de  unge  Kappellaner  her- 
ude lader  sig  føre  med  Strømmen,  og  det  er  natur- 
ligvis langt  bedre,  end  som  de  gamle  Præster  at 
stride  imod  den  eller  staa  som  ørkesløse  Tilskuere 
paa  Bredden,  og  Strømmen  her  paa  Egnen  o :  det 
aandelige  Livs  Strøm,  er  saa  stærk,  at  det  ikke  er 
saa  ganske  let  at  undgaa  at  drive  med  den ;  men  det 
er  ikke,  som  det  skal  være,  det  gælder  om  at  styre 
lige  midt  i  den,  og  jeg  haaber  at  skulle  faa  Naade 
dertil.  Jeg  kan  allerede  se,  at  der  ogsaa  i  disse 
Sogne  sandsynligvis  vil  komme  Modstand  imod  min 
Forkyndelse  baade  fra  pietistisk  Side  og  fra  Ligegyl- 
dighedens. Det  første  dog  kun  gennem  Indvirkning 
fra  Nabosognene,  men  det  synes  her  paa  Egnen 
ikke  at  gøre  stor  Forskel,  om  Folk  er  fra  ens  eget 

Sogn  eller  de  omliggende,  da  der  er  et  levende  Sam- 
kvem imellem  de  troende  i  alle  Sognene,  hvad  Du 
kan  gøre  Dig  en  Forestilling  om  derved,  at  der  til 
min  Indsættelse  var  Folk  i  Kirke  baade  fra  Sorø 
og  Helsinge,  altsaa  2  Mil  mod  Øst  og  2  Mil  mod 
Vest  (thi  saa  langt  ligger  Helsinge  herfra)  ikke  at 
tale  om  de  nærmereliggende  Sogne.  Jeg  har  alle- 
rede haft  Besøg  af  flere  Folk  fra  Nabosognene, 
nogle  aabenbart  udsendt  som  en  Slags  Spejdere,  der 
skulde  forfare  om  min  Lærdoms  Renhed,  andre 
kommende  i  en  hjærtelig  Mening,  og  jeg  vil  nok  faa 
flere  lignende  Besøg  med  det  første,  siges  der.  Men 
det  kan  jeg  sige,  at  jeg  er  rigtig  glad  ved  at  være 
bleven  Præst,  og  Præst  netop  paa  denne  Egn ;  thi 
her  er  noget  at  udrette.  Jeg  skulde  ogsaa  fortælle 
Dig  noget  om  vore  Naboer,  forsaavidt  jeg  har  set 
dem,  skønt  de,  som  jeg  har  set,  næppe  vil  blive  vor 
nærmeste  Omgang.  Den,  der  i  mine  Øjne  aaben- 
bart bærer  Prisen,  er  Frøken  Munter  for  hendes 
dejlige  Sangs  Skyld,  og  jeg  tvivler  ikke  om,  at  den 
aldeles  vil  indtage  Dig.  Som  Menneske  er  hun  be- 
stemt god,  hun  har  et  Par  smukke  milde  brune 
Øjne,  og  jeg  tror  sikkert,  at  hun  vil  blive  for- 
nøjelig at  omgaas.  Pastor  Munter  og  hans 
Kone  gør  Indtryk  af  at  være  rare  Mennesker. 
Hun  er  livlig  og  morsom.  Det  vilde  være  en  stor 
Fornøjelse  for  mig,  og  for  begge  Parter  tænker 
jeg,  om  Du  kunde  komme  hertil  en  Gang,  mens  det 
endnu  er  Sommer.  Jeg  har  forhandlet  denne  Sag 
med    Jomfru    Hansen,     Husjomfru    og    Præstens 

Niece,  eller  i  al  Fald  i  Slægt  med  ham.  Hun  sagde, 
at  Du  godt  kunde  være  her  med  Erling,  naar  Du 
kun  havde  Pige  med ;  Vugge  kan  let  skaffes  til- 
veje ;  men  dette  maa  Du  nu  overtænke. 

Hils  nu  Astrid,  Herdis,  Gerda  og  Ragnhild,  og 
sig  dem,  at  naar  de  er  rigtig  artige,  skal  de  nok  faa 
hver  en  lille  Have,  og  nogle  smaa  Lysthuse  skal  der 
ogsaa  nok  blive  Plads  til.  Lev  saa  vel,  min  el- 
skede kære  Kone  !  Gud  bevare  Eder  alle  sammen  ! 
Jeg  længes  meget  efter  Dig  og  venter  Brev  fra  Dig 

1  Dag-  Din  Skat. 


/  LAN DSBYPRÆSTEGA ARDEN 


Sønderup. 

Vi  var  saa  i  Juli  rejst  bort  fra  vor  elskede  Fasan- 
gaard.  Fra  den  Tid  var  det  for  mig,  som  jeg 
havde  lagt  Ungdommen  bag  mig.  Nu  var  jeg  i  Ham- 
mer hos  mine  Svigerforældre,  som  var  gode  og  kær- 
lige imod  os,  men  jeg  savnede  ubeskrivelig  selv  at 
have  et  Hjem.  Den  største  Glæde,  jeg  havde,  var 
de  Breve,  jeg  fik  fra  Skat.  De  var  altid  saa  opmun- 
trende og  forhaabningsfulde.  Min  Svigerfader  var 
hele  Sommeren  meget  svag  og  kunde  vistnok  daarlig 
taale  at  være  mellem  saa  mange  Mennesker.  Bør- 
nene længtes  ogsaa  meget  efter  deres  Hjem.  En  Nat  i 
Hammer  vaagnede  jeg  ved,  at  min  lille  Ragnhild  laa 
og  hulkede  og  græd.  „Hvad  græder  Du  for,  lille 
Ragnhild?"  spurgte  jeg.  „Aah,  Mor,  jeg  længes  saa- 
dan  efter  Fasangaarden.  Tror  Du  ikke,  at  Fasangaar- 
den  længes  efter  os?"  Det  var  saa  rørende  sagt,  og 
jeg  havde  flere  Gange  mærket,  at  hun  virkelig  led  af 
Hjemve;  hun  var  dog  dengang  kun  3'  Aar  gammel. 
Først  i  Slutningen  af  Oktober  kom  Børnene  og 
jeg  til  Sønderup.  Det  var  en  meget  daarlig  indrettet 
Og  slet  bygget  Præstegaard.  Da  vi  kom  der, 
tænkte   jeg   med   vemodig    Fængsel   paa   vor   kære. 

hyggelige  Fasangaard ;  men  det  gjaldt  nu  om  ikke 
at  klynke,  men  tage  sig  sammen.  Baade  min 
Mand  og  jeg  gjorde  dette,  hver  paa  sin  Vis. 
Folk  i  Sognet  kom  os  med  stor  Venlighed  i  Møde. 
Vi  selv  overtog  en  mindre  Avling.  En  meget 
stor  Avling,  der  hørte  til  Præstegaarden,  var  bort- 
forpagtet. Jens  Nielsen,  Præstejordens  Forpagter, 
var  en  dygtig  og  god  Mand,  der  ikke  sjældent  gav 
os  mere,  end  han  var  pligtig  at  give.  Hans  Kone, 
Ane,  blev  en  trofast  Ven  for  os.  Jeg  havde  lært  noget 
Landhusholdning  hos  mine  Svigerforældre.  Min  Svi- 
germoder lod  hver  Dag  nogle  Fade  Mælk  sætte  op  til 
mig  ;  disse  skulde  jeg  skumme  Fløden  af,  naar  den  var 
tjenlig,  sætte  den  til  Syrning  og  kerne  Smør.  Paa  den 
Maade  lærte  jeg  efterhaanden,  hvorledes  et  lille  Mejeri 
skulde  drives.  Ligeledes  lærte  jeg  Slagtning  og  Bag- 
ning, saa  jeg  var  ret  flink,  da  jeg  kom  paa  Landet  som 
Præstekone.  Jeg  anskaffede  mig  tillige  en  Landhus- 
holdningsbog,  og  hvad  jeg  mærkede,  jeg  ikke  var  flink 
i,  læste  jeg  om  i  den. 

Min  Mand  havde  Glæde  af  sin  Gerning  som 
Præst.  Kirken  havde  han  altid  fuld,  og  han  holdt 
Bibellæsninger  flere  Gange  om  Ugen.  Disse  var  og- 
saa  godt  besøgt. 

Jeg  gik  meget  om  til  syge,  sang  Salmer  for  dem 
og  talte  med  dem. 

Da  jeg  kom  til  Sønderup,  sagde  forskellige  Folk  : 
„Denne  Madam,  hun  skal  nok  være  Frue."  De  havde 
hørt,  at  min  Mand  var  Dr.  phil. ,  og  saa  mente  de,  at 
hans  Kone  skulde  kaldes  Frue.     Det  blev  jeg  da  og- 

saa  altid  kaldt,  skønt  de  sagde  Madam  til  den  forrige 
Præstekone. 

Den  første  Vinter  fik  jeg  ved  Juletid  3  Gæs  og  et 
Lispund  Ævredsmør  forærende,  fordi  Folk  vidste,  at 
vi  havde  det  meget  smaat. 

Det  Efteraar,  vi  kom  til  Sønderup,  havde  min 
Mand  lagt  et  stort  Stykke  Jord  ind  til  Haven.  Han 
plantede  da  med  egen  Haand  1600  Træer,  som  alle 
groede.  Dér  maatte  de  større  Børn  hjælpe  med,  og 
det  morede  dem  meget. 

Jeg  husker  en  lille  Historie  fra  den  Tid,  som  viser, 
at  Børn  kan  sætte  Problemer  under  Debat  uden  selv 
at  vide  det.  Herdis  og  Gerda  havde  faaet  en  lille 
Glaskurv  forærende.  Gerda  sagde:  „Hvornaar  mon 
den  Kurv  gaar  i  Stykker?"  „Den  gaar  i  Stykker, 
naar  Gud  vil  det,"  svarede  Herdis.  „Nej,"  sagde 
Gerda;  „naar  jeg  smider  den  paa  Gulvet  og  sætter 
min  ny  Støvle  paa  den,  saa  gaar  den  i  Stykker,  naar 
jeg  vil  det?"  Biskop  P.  Chr.  Kierkegaard  var  hos 
os;  han  fandt,  at  det  var  farligt,  at  Gerda  udtalte  en 
slig  Anskuelse.  Han  huskede  ikke  paa,  at  hun  kun 
var  7  Aar.  Hun  havde  lige  faaet  nye  Støvler,  og  dem 
var  hun  henrykt  over. 

Den  21.  December  1869  modtog  vi  den  sørgelige 
Efterretning,  at  min  Svigerfader  var  død.  Han  havde 
været  svag  i  flere  Aar;  men  vi  havde  dog  ikke  troet, 
at  det  blev  Døden,  saa  det  faldt  som  en  Bombe  ned 
paa  vor  Glæde  over  igen  at  være  sammen. 

Vi  var  meget  bedrøvede,  ogsaa  Børnene.  De 
havde  stor  Respekt  for  deres  Fa'rfader;  men  der  var 

intet,  der  glædede  dem  mere,  end  naar  han  paa  sin 
meget  stille  Maade  gav  dem  et  lille  venligt  Ord. 

En  Dag,  mens  vi  boede  i  Hammer  Præstegaard, 
kom  Ragnhild  løbende  med  blussende  Kinder,  glæde- 
straalende,  og  raabte :  „Moder.  Fa'rfader  har  kaldt 
mig  for  „lille  Lam".  Hun  kunde  næsten  ikke  faa 
Ordene  frem  af  Henrykkelse. 

Men  nu  var  han  død,  og  vor  Jul  blev  tung  og  sorg- 
fuld trods  den  Juleglæde, 
vi  dog  ikke  glemte. 

Efter  Juledagene  tog 
min  Mand  til  Hammer 
til  sin  Faders  Begravelse. 
Jeg  kunde  desværre  ikke 
komme  med,  da  jeg  maat- 
te  være  hjemme  hos  Bør- 
nene. Erling  var  jo  kun 
lille  endnu. 


Min  Mand  var  i  man-  Dr-  H-  Chr-  Rørdam 

ge  Henseender  praktisk,  og  han  forbavsede  Sog- 
nets Folk  ved  at  forstaa  sig  mere  paa  Land- 
brug, end  de  havde  ventet.  I  det  hele  var  de 
forundrede  over,  at  Folk,  der,  som  vi,  kom  fra  Kø- 
benhavn, kunde  være  jævne  og  fornuftige  Folk,  og  de 
fik  Respekt  for  os,  fordi  vi  satte  Tæring  efter  Næ- 
ring. De  forundrede  sig  ogsaa  over,  at  jeg  selv  kunde 
besørge  at  kerne  og  slaa  Smør ;  de  fandt,  at  jeg  slet 
ikke  var  københavnsk  af  mig. 

Fru  Munter  sendte  Bud  over  til  mig  en  Dag  og 


Marie   Rordam:   Tilbageblik. 

bad  mig  laane  hende  2  Pd.  Smør.  Jeg  vidste,  at  de 
selv  havde  en  stor  Avling,  saa  det  undrede  mig,  at 
hun  vilde  laane  Smør  hos  mig.  Da  jeg  senere  traf 
hende,  sagde  hun :  „Ja,  jeg  vilde  se,  hvordan  Deres 
Smør  var;  det  var  virkelig  dejligt."  Det  er  rart, 
naar  man  kan  forbavse  Verden  paa  den  Maade. 

Vi  havde  det  meget  smaat.  Vi  havde  aldrig  haft 
saa  vanskeligt  ved  at  komme  ud  af  det  som  i  Sønde- 
rup. Mælk  til  os  selv  havde  vi  og  kunde  tillige  føde 
2  Grise  og  1  Kalv,  saa  havde  vi  et  Faar  med  2  Lam. 
De  2  Lam  slagtede  vi  om  Efteraaret.  Jeg  solgte  Tæl- 
len og  Lammeskindene.  Derved  fik  jeg  nogle  faa 
Penge  mellem  Hænder,  noget,  som  jeg  næsten  aldrig 
havde.  Vi  maatte  passe  paa  at  holde  Tøjet  sammen, 
for  der  var  aldrig  Raad  til  at  købe  noget  nyt.  Bør- 
nene og  jeg  gik  med  Træsko,  naar  vi  skulde  spadsere ; 
det  var  meget  vanskeligt  at  faa  Raad  til  at  købe  Sko. 

Hver  Februar  fik  vi  Tiende ;  men  den  fik  Forman- 
den alt  sammen.  Pensionen  til  Formanden  var  sat 
saa  ubegribelig  højt  efter  det  lille  Kald.  Vi  kunde 
næsten  ikke  skaffe  Pengene  til  Veje,  og  vi  fik  saa  selv 
slet  ingenting.  Vi  stred  tappert  for  at  leve  og  ikke 
gøre  Gæld.  Hvad  vi  ikke  kunde  betale,  fik  vi  heller 
ikke. 

Mine  Svigerforældre  hjalp  min  Mand  til  at  over- 
tage den  lille  Avling.  Tillige  sendte  de  ham  en  Masse 
unge  Frugttræer  og  andre  Træer  til  at  plante  i  Haven  ; 
men  nu  var  min  kære  Svigerfader  død,  saa  al  Hjælp 
derfra  faldt  bort. 

Da  den  teologiske  Professor  Bornemann  tog  sin 
Afsked,  traadte  en  Kreds  af  Kandidater  og  Studenter 
sammen  for  at  opfordre  min  Mand  til  at  søge  det  ledige 
Professorat.  De  sendte  ham  derfor  en  Adresse  af 
følgende  Ordlyd : 

Velærværdige 

Hrr.  Pastor  Dr.  phil.  Th.  Skat  Rørdam. 

Uagtet  Deres  Velærværdighed  efter  Konkur- 
rencen for  3  Aar  siden  til  en  midlertidig  Docentpost 
i  Ethik  ved  Københavns  Universitet  er  indtraadt  i 
præstelig  Virksomhed,  have  vi  undertegnede  theo- 
Iogiske  Studerende  dog  ikke  opgivet  Haabet  om  en- 
gang at  se  Deres  Velærværdighed  iblandt  det  theo- 
logiske  Fakultets  Lærere. 

Da  der  nu  ved  Professor  Bornemanns  Afskedi- 
gelse er  bleven  en  Professorplads  ledig  i  Ethik, 
Dogmatik  og  Religionsfilosofi,  som  er  opslaaet  va- 
kant den  17.  Februar  1870,  føle  undertegnede  theo- 
logiske  Studerende  Trang  til  at  opfordre  Deres  Vel- 
ærværdighed til  at  indgive  Ansøgning  om  denne 
Post. 

Adressen  var  undertegnet  af  95  teologiske  Kandi- 
dater og  Studenter. 

Min  Mand  følte  sig  rørt  og  taknemmelig  over  at 
faa  denne  Opfordring. 

Men  nu,  da  han  var  saa  glad  ved  sin  Præsteger- 
ning, vilde  det  falde  ham  meget  svært  at  løsrive  sig 
fra  denne.  Han  bestemte  sig  dog  til  at  søge  det  le- 
dige Professorat.    Men  da  han  ikke  fik  det,  tog  han 

igen  med  Iver  fat  paa  sin  Præstegerning,  og  skønt 
han  med  Vemod  tænkte  paa  sine  Ungdomsdrømme 
om  at  blive  Professor  ved  Universitetet,  følte  han  dog 
levende,  at  Gud  ogsaa  kunde  have  Brug  for  ham  som 
Præst,  og  at  en  Præstegerning  kunde  blive  til  Vel- 
signelse baade  for  ham  selv  og  Menigheden. 

I  April  1871  fik  min  Mand  følgende  Brev  fra  Kul- 
tusminister Hall : 

Ny  Bakkegaard,  d.  7de  April  1871. 
Kjære  Rørdam! 

Af  Deres  Hustru  har  De  vistnok  alt  hørt,  at  det 
er  mit  Ønske,  at  De  skulde  overtage  Stillingen  som 
fast  Censor  ved  den  theologiske  Examen  i  Henhold 
til  Loven  af  28.  Marts  d.  A. 

Der  vil  blive  udnævnt  4  Censorer  for  denne  Ex- 
amen. Jeg  har  tænkt  paa  Dr.  Kaikar,  Lic.  P.  Lind 
og  en  eller  anden  yngre  Geistlig  eller  Theolog  her  i 
København,  Pastor  Fibiger,  Cand.  Sthyr  eller  Cand. 
Schousboe.  De  selv  er  jo  i  enhver  Henseende  for- 
trinlig qualificeret  til  en  saadan  Stilling,  og  jeg  tviv- 
ler derfor  ikke  om  Deres  Villighed  til  at  overtage 
den.  Udførelsen  af  dette  Hverv  vil  ikke  medføre 
nogen  Vanskelighed  for  dem  med  Hensyn  til  Deres 
Embedsvirksomhed,  eftersom  den  theologiske 
mundtlige  Examen  ikke  medtager  mere  end  8  Dage 
hvert  Halvaar.  Honoraret  bliver  bestemt  til  300 
Rdl.  om  Aaret  foruden  Rejsegodtgørelse  og  Diæter 
under  Opholdet  i  København. 

Vil  De  ikke  snarest  mulig  med  et  Par  Ord  be- 

kræfte  min  Forventning :  at  De  modtager  Valget.  Vi 
kommer  da  siden  til  at  tale  nærmere  sammen  mundt- 
ligt. 

Det  er  mit  Ønske,  at  den  nye  Ordning  skulde 
træde  i  Kraft  allerede  nu  ved  den  først  forestaaende 
Examen. 

Hils  Deres  Hustru  fra  ^ 

Deres 

C.  Hall. 

Min  Mand  modtog  denne  Udnævnelse  med  Glæde, 
og  han  var  fra  nu  af  Censor  ved  den  teologiske  Em- 
bedseksamen, indtil  han  i  Aaret  1887  nedlagde  dette 
Arbejde,  da  hans  Præstegerning  ved  Holmens  Kirke 
ikke  levnede  ham  Tid  til  at  røgte  det  mere. 


I  Sønderup  var  der  en  Mand,  der  kaldtes  „Dra- 
gonen". Han  havde  aftjent  sin  Værnepligt  som  Dra- 
gon og  satte  siden  den  Tid  megen  Pris  paa  at  kaldes 
med  dette  Navn.  Han  havde  en  stor  Gaard  og  var  en 
rig  og  anset  Mand.  Min  Mand  havde  set  ham  og 
havde  hørt,  at  han  var  i  høj  Grad  dristig  og  forvoven. 

Han  kom  til  Præstegaarden  for  at  hente  min  Mand 
til  en  Begravelse  i  den  yderste  Ende  af  Annekssognet. 

Han  havde  været  inde  i  Begravelsesgaarden  og 
slukket  sin  Tørst,  saa  han  var  ikke  ædru. 

Min  Mand  saa  straks,  at  Hestene  var  meget  vilde 
og  vanskelige  at  holde;  men  han  saa  tillige,  at  „Dra- 
gonen" gentagne  Gange  skottede  hen  til  ham  for  at 
se,  om  han  var  bange. 

Skønt  han  i  sit  stille  Sind  tænkte,  at  det  vist  ikke 

gik  godt,  sagde  han  intet,  men  tændte  sin  Pibe  og  gav 
sig  til  at  ryge. 

„Dragonen"  piskede  paa  Hestene,  og  af  og  til  saa 
han  tilbage  til  min  Mand,  mens  han  hele  Tiden  kun 
holdt  Tømmerne  med  den  ene  Haand ;  den  anden 
holdt  han  med  en  ligeglad  Mine  i  Siden.  Min  Mand 
sad  hele  Tiden,  som  om  han  ikke  ænsede  noget. 

Da  de  saa  i  en  stor  Fart  var  kommet  til  Vejs  Ende, 
sagde  „Dragonen" :  „Ja,  jeg  vilde  se,  om  De  havde  en 
fast  Tro  til  Vor  Herre,  saa  De  stolede  paa  Gud,  ihvor 
galt  jeg  saa  kørte,  og  det  saa  jeg,  at  De  havde  en  far- 
lig bestemt  Tro !" 

Fra  den  Tid  havde  „Dragonen"  stor  Respekt  for 
sin  Præst. 

Vi  havde  mest  Omgang  med  Sognets  Folk,  men 
ogsaa  nogen  Omgang  med  Præster.  Pastor  Miin- 
ters  i  Ørslev  var  en  elskværdig  Familie.  Han  var 
en  Søn  af  Biskop  Munter.  De  var  livlige  og  musi- 
kalske Mennesker,  og  de  havde  en  Datter,  den  tid- 
ligere omtalte  Elise  Munter,  der  sang  smukt  og  havde 
en  stor  Stemme.  Da  Børnene  nu  var  i  den  Alder, 
hvor  de  helst  skulde  lære  at  spille,  gav  hun  dem  gra- 
tis Undervisning,  og  de  gik  over  til  hende  tre  Gange 
om  Ugen. 

Vi  kom  ikke  lidt  sammen  med  Pastor  Budtz  i 
Finnerup.  Han  var  en  udmærket  Mand,  en  meget 
dygtig  Prædikant  og  en  elsket  Sjælesørger.  Han 
havde  ikke  været  et  Eksamens-Menneske;  han  var 
gaaet  to  Gange  op  og  havde  dog  kun  taget  en  tarvslig 
2den  Karakter.     Denne  Sorg  og,  som  han  selv  kaldte 

det,  „Skam",  kunde  han  aldrig  komme  over,  og  det, 
uagtet  han  var  den  mest  elskede  og  ansete  Præst  viden 
om.  Folk  kom  fra  mange  andre  Sogne,  ja  langvejs 
fra  for  at  høre  ham.  Der  var  altid  noget  saa  stille  og 
ydmygt  over  ham,  som  over  den,  der  agter  sig  selv  for 
saare  lille.  Maaske  har  netop  den  uheldige  Eksamens- 
karakter gjort  ham  saa  rørende  sagtmodig. 

Vi  havde  ogsaa  en  Del  Omgang  med  Købmand 
Grønvold  og  hans  Kone,  som  boede  i  Slagelse  kun 
en  Mil  fra  Sønderup. 

En  Vinterdag,  da  det  var  et  meget  glat  Føre,  vilde 
min  Mand  ride  over  til  Annekset.  Bag  Haven  vilde 
han  trække  Hesten  over  en  temmelig  dyb  Grøft,  fordi 
den  stod  fastere  paa  Marken  end  paa  Vejen.  Men  da 
den  kom  over  paa  den  anden  Side,  snublede  den  og 
faldt  over  paa  min  Mand,  saa  han  maatte  gribe  for  sig 
med  sin  højre  Haand,  som  derved  brækkedes  i  Haand- 
leddet.  Det  var  et  slemt  Brud.  Han  kom  meget  for- 
pint hjem. 

Vi  kørte  da  ind  til  Lægen  i  Slagelse ;  men  den 
ujævne  Vej,  hvor  Snedriverne  laa  i  Bakker  og  Dale, 
saa  Slæden  hoppede  op  og  ned,  voldte  min  Mand  den 
største  Pine.  Det  havde  været  bedre,  om  vi  havde 
hentet  Lægen  ud  til  os ;  men  min  Mand  kørte  ind  til 
ham  for  at  faa  hurtigere  Hjælp.  Lægen  kunde  dog  ikke 
sætte  Haandleddet  sammen  paa  Grund  af  den  stærke 
Hævelse,  men  lagde  en  Forbinding  paa  og  lovede  at 
komme  ud  til  os  den  næste  Dag. 

Det  varede  8  Uger,  inden  Brudet  var  helet.  I  den 
Tid  lærte  min  Mand  sig  til  at  skrive  med  den  venstre 
Haand,  og  det  gik  til  sidst  meget  godt  for  ham. 

Han  forrettede  endogsaa  en  Daab  med  den  ven- 
stre Haand. 

Af  dette  Brud  havde  han  dog  Mén  hele  sit  Liv, 
idet  to  af  hans  Fingre  lagde  sig  ind  i  Haanden,  saa 
han  ikke  kunde  rette  dem  ud,  fordi  Senerne  stram- 
mede. Det  generede  ham  meget,  især  naar  han  skulde 
række  Folk  Haanden  eller  tage  Handsker  paa. 

Hvad  der  altid  har  gjort  min  Mand  afholdt,  var 
den  jævne,  troværdige  Maade,  han  kom  frem  paa,  og 
det,  at  han  mødte  andre  Mennesker  som  den,  der 
gerne  vilde  hjælpe  dem  og  lære  dem  det,  som  han 
vidste  var  godt  baade  for  ham  selv  og  for  dem.  Han 
søgte  aldrig  sin  egen  Ære ;  han  vilde  blot  være  en 
Tjener  for  den  Herre,  han  elskede. 

Er  der  noget,  jeg  er  fuldkommen  overbevist  om, 
saa  er  det,  at  han,  hvad  Øjeblik  det  skulde  være,  glad 
vilde  have  gaaet  i  Døden  for  Guds  Ære  og  for  hans 
Riges  Udbredelse. 

Ethvert  Menneske  ligger  vel  til  Tider  under  for 
menneskelig  Skrøbelighed ;  men  i  alle  de  mange  Aar, 
jeg  har  levet  med  min  Mand,  har  jeg  aldrig  set,  at 
han  over  sig  selv  har  glemt  at  elske  Gud. 

Han  kunde  blive  heftig  og  kunde  aandelig  talt  tage 
haardt,  men  lige  saa  sikker  som  jeg  er  paa,  at  han 
aldrig  med  Vilje  har  forurettet  nogen,  lige  saa  vis 
er  jeg  paa,  at  han  indtil  Runden  af  sit  Hjerte  var  en 
ydmyg  og  redelig  Kristen.  Og  jeg  ved  bedre  end  no- 
gen anden,  hvorledes  han  led,  naar  han  var  kommen 
til  at  gøre  et  Menneske  Uret. 

Han  havde  en  særlig  god  Forstaaelse  af  den  jævne, 

tarvelige  Mand,  og  han  talte  ikke  til  ham  som  fra  oven 
af  og  nedefter ;  men  han  satte  sig  selv  ganske  ind  i  den 
Stilling,  de  andre  indtog,  ogsaa  i  den  Forstaaelse,  de 
havde.  Det  interesserede  altid  ham  selv  at  tale  med 
dem,  saa  han,  skønt  han  havde  meget  Arbejde,  altid 
gav  sig  Tid  hertil. 

Og  kom  der  noget  Menneske  for  at  søge  Raad  hos 
ham  eller  for  at  betro  ham  noget,  var  han  altid  til 
Rede.  Der  var  mere  Trøst  for  de  Mennesker,  der 
talte  med  ham,  ved  den  udelte  Opmærksomhed,  hvor- 
med han  hørte  paa  dem,  end  de  næsten  selv  vidste 
af.  meget  mere  Trøst  end  lange  Taler  og  Forma- 
ninger kunde  have  givet.  — 

Lige  før  mine  Forældre  1871  gjorde  en  Rejse  til 
Rom,  skrev  min  Fader  følgende  Brev  til  min  Mand. 

Min  elskede  Ven  og  Svigersøn ! 
Idet  jeg  hermed  sender  Dem  anden  Del  af  mit 
Levnet,  maa  jeg  tillige  takke  Dem  for  Deres  sidste 
Brev,  som  jeg  endnu  idetmindste  ikke  direkte  har 
besvaret.  At  Bogen  baade  er  til  Dem  og  min  kære 
Marie  falder  af  sig  selv,  men  jeg  kan  ikke  skrive  i 
den,  da  jeg  ikke  er  i  Byen,  naar  den  bliver  afsendt. 
Den  indbefatter  ikke  mange  Aar,  men  dog  den  vig- 
tigste Del  af  mit  Liv,  nemlig  den,  da  jeg  ved  en 
højere  Styrelse,  gjennem  Sorg  og  Smerte  og  bitre 
Lidelser,  gjenfandt  mig  selv  og  den  Vej.  jeg  i  Livet 
skulde  gaa.  Denne  Bog  kunde  kun  skrives  mod 
Enden  af  min  Bane,  da  jeg  med  fuld  Ro  og  Upar- 
tiskhed og  næsten  som  en  Fremmed  kunde  over- 

skue  den  længstforgangne  Tid.  Jeg  har  ikke  lagt 
Dølgsmaal  paa  mine  Fejl  og  Forvildelser,  og  troer 
netop  derved  at  have  givet  et  Alvorsbillede,  der  ikke 
mangler  Sandhed.  Jeg  har  stræbt  at  faa  den  fær- 
dig før  min  Rejse  til  Italien,  thi  jeg  vilde  ikke,  man 
skulde  sige,  at  jeg  lapper  gammelt  og  nyt  sammen, 
hellere  maa  der  findes  Hukommelsesfejl  deri,  hvil- 
ket er  rimeligt  nok,  da  det  nu  er  nogle  og  fyrretyve 
Aar  siden  jeg  kom  hjem  fra  min  første  lange  Rejse, 
der  omfattede  6  Aar  af  mit  Liv. 

Hils  nu  Marie  mange  Gange.  Gud  give,  vi  maa 
høre  gode  Efterretninger  om  hendes  Sundhed.  Jeg 
selv  befinder  mig  ganske  vel. 

Deres  trofaste  hengivne 

C.  Hauch. 

Medens  mine  Forældre  i  1871  var  i  Italien,  blev 
mine  to  Brødre,  Adam,  der  nu  er  Rektor  i  Roskilde, 
og  Alfred,  der  nu  er  Forstinspektør  paa  Bregentved, 
gifte,  begge  i  December  Maaned. 

Alfred,  den  yngste,  blev  gift  først.  Hans  Hustru, 
Augusta,  var  en  Datter  af  Skuespiller  Vilh.  Holst. 
Hendes  Moder,  Skuespillerinden  Fru  Holst,  var  født 
Heger,  og  Augusta  slægtede  Hegerne  paa.  Hun  var 
et  ejendommeligt,  begavet  og  særlig  meget  musikalsk 
Menneske.    Hun  døde  1903. 

Min  Broder  Adam  blev  gift  med  en  Datter  af 
Skuespiller  Gundersen  ved  Navn  Lissi.  Hun  blev  i 
Toaarsalderen  adopteret  af  sin  Morbroder,  Professor 
Vilsoét.     Hun  var  ualmindelig  smuk,  sang  dejligt,  og 

hun  var  og  er  et  udmærket  Menneske,  en  opofrende 
Hustru  og  Moder  og  den  mest  trofaste  Veninde. 

Da  mine  Forældre  kom  til  Rom,  fik  min  Fader  en 
Mavesygdom,  som  blev  saa  ondartet,  at  den  med- 
førte hans  Død  den  4.  Marts  1872.  Han  sov  ganske 
stille  hen.  Han  ønskede  selv  inderligt  at  dø.  Jeg 
sørgede  meget  over,  at  han  var  død  saa  langt  borte 
fra  Hjemmet,  hvor  vi.  som  var  hans  Børn,  ikke  havde 
kunnet  være  hos  ham  og  pleje  ham.  Jeg  skrev  føl- 
gende Vers  over  ham,  som  jeg  indsendte  til  Fædre- 
landet : 

Saa  maatte  da  Dit  ædle  Hjærte  briste, 
Du  gamle  Skjald,  som  ene  stod  tilbage, 
Og  derfor  lyder  nu  vor  Afskedsklage 
For  Dig,  som  var  af  Vennerne  den  sidste. 

Ja,  skønt  Din  Lok  var  graa  og  høj  Din  Alder, 
Saa  slog  dog  i  Din  Barm  en  Ynglings  Hjærte, 
Men  dog  bag  alt,  Du  sang,  laa  skjult  en  Smerte, 
Vemodig  derfor  nu  vor  Taare  falder. 

Du  langt  fra  Hjemmets  Kyst  har  Hvilen  fundet. 
Hvor  før  den  bitre  Kalk  Du  maatte  tømme, 
Men  hvad  Du  den  Gang  øjned  som  i  Drømme, 
Det  har  Du  i  Dit  Liv  med  Sejer  vundet. 

Dog  ensom  stod  Du  midt  i  Folkevrimlen. 

En  Eneboer  under  al  Din  Færden, 

Udi  Dit  stille  Kammer  var  Din  Verden, 

Der  svang  Din  Sjæl  sig  frigjort  op  til  Himlen. 

Gid  Du  maa  naa  den  Fred,  hvortil  Du  stunded. 
Du  trætte  Vandrer,  mæt  Du  var  af  Dage, 
Og  ej  vi  vil  Dig  ønske  her  tilbage. 
Thi  om  vi  tabte,  Du  forvist  har  vundet. 

Saa  far  da  vel  fra  Verdens  Strid  og  Møje, 
Du  frygted'  ikke  Gravens  dunkle  Gemme, 
Du  følte,  at  kun  hist  Du  havde  hjemme. 
Og  rolig  lukked'  Du  Dit  trætte  Øje. 

Fader  blev  begravet  ved  Cestius  Pyramiden  paa 
den  protestantiske  Kirkegaard  i  Rom. 

Ganske  kort  efter  min  Faders  Død  fik  jeg  d.  30. 
Marts  1872  en  lille  Søn.  Følgende  Brev  fra  min  Mand 
til  hans  Moder  har  jeg  efter  hans  Død  fundet. 

Sønderup,  d.  30.  Marts  72. 
Lørdag  Morgen,  Kl.  5h 
Min  elskede  Moder! 
I  dette  Øjeblik  har  Marie  faaet  en  smuk  og  høj- 
røstet lille  Søn.    Gud  ske  Lov,  at  alt  er  godt  over- 
staaet ;  men  det  var  ogsaa  strængt. 

Din  Skat  R. 

Jeg  holdt  selv  min  lille  Dreng  over  Daaben,  og 
min  Mand  døbte  ham.  Jeg  havde  meget  indtrængende 
bedt  om,  at  han  maatte  blive  kaldt  Hemming  SkatRør- 
dam.  Min  Mand  vilde  først  ikke  tillade,  at  han  blev 
kaldt  Skat ;  men  da  jeg  forsikrede  ham  om,  at  jeg  vilde 
sige  det  i  Kirken  og  jeg  var  jo  Gudmoder  saa 
gav  han  efter. 

Kvindelig  Fadder  var  Elise  Munter,  som  holdt 
Huen. 

Nogle  Maaneder  efter  blev  vor  lille  Ragnhild  me- 
get syg.     Lægen  mente,  at  det  var  en  Hjernebetæn- 

delse,  der  var  gaaet  over  til  Meningitis.  Hun  var  kun 
6  Aar  gammel.  Hun  laa  i  6  7  Uger;  men  vi  haa- 
bede  stadig  paa  at  kunne  redde  hende.  Paa  den  Tid 
var  min  Mand  nødt  til  at  rejse  ind  til  København,  da 
der  var  teologisk  Eksamen.  Jeg  var  da  alene,  mens 
min  lille  Pige  var  syg  til  Døden.  Da  hun  havde  væ- 
ret syg  i  flere  Uger,  fik  vi  én  Læge  til  for  at  hjælpe 
hende,  men  al  Hjælp  var  forgæves.  Jeg  skrev  da  ind 
til  min  Mand,  at  hun  vist  kun  havde  kort  Tid  at  leve 
i,  og  han  kom  hjem  samme  Aften. 

Sthyr,  som  dengang  var  Præst,  var  saa  god  og 
deltagende,  saa  han  overtog  min  Mands  Timer  som 
Censor  de  to  sidste  Dage,  der  endnu  var  tilbage  af 
Eksamen. 

Hun  døde  Dagen  efter  Skats  Hjemkomst  uden  at 
have  kendt  sin  Fader.  Vi  sørgede  meget  over  hende. 
Hun  var  et  yndigt  og  begavet  Barn.  Under  sin  Syg- 
dom led  hun  haarde  Smerter.  Hun  ligger  begravet 
paa  Sønderup  Kirkegaard. 

Min  Mand  fik  et  rart  Brev  fra  en  af  vore  Venner, 
Frøken  Anna  Thomsen,  da  vor  lille  Datter  Ragnhild 
var  død. 

Jeg  hidsætter  min  Mands  Svar : 

De  skal  ret  have  hjærtelig  Tak,  kjære  Frøken 
Thomsen,  for  det  Brev,  De  sendte  mig  i  Anledning 
af  vor  lille  Ragnhilds  Død.  Om  man  end  kender 
Trøsten  og  ved,  hvor  den  er  at  finde,  og  om  man  end 
plejer  at  øse  den  af  den  eneste  Kilde,  hvoraf  den 
kan  øses,  saa  er  det  dog  saare  svært  at  finde  Vej 

til  den,  naar  Hjærtet  er  fuldt  af  Sorg,  fremfor  alt  en 
ny  Sorg ;  éns  eget  Savn  føles  saa  meget,  at  Trøsten 
mangen  Gang  kan  synes  noget  fremmed,  der  ikke 
passer  til  at  udfylde  det  Savn,  man  føler.  Men  saa 
er  det  en  stor  Hjælp  at  møde  et  oprigtigt  Vidnes- 
byrd om,  en  Henvisning  til  den  Trøst,  man  selv 
saa  gærne  vilde,  men  saa  ufuldkomment  kan  trø- 
stes med.  Deres  Brev,  og  især  Viborgs  skønne 
Tale  har  været  baade  min  Kone  og  mig  til  en  saa- 
dan  Hjælp,  der  kom  i  en  god  Stund ;  det  blev  ikke 
alene  en  Blomst  paa  vort  Barns  Grav,  som  De 
skriver,  men  ogsaa  „blandt  Myrra  en  læskende 
Drue"  for  os,  der  med  et  tungt  Hjærte  havde  set 
Jorden  lukke  sig  over  hendes  lille  Kiste  samme 
Dag,  som  De  havde  skrevet  Deres  Brev.  Gud 
velsigne  Dem  derfor,  jeg  er  vis  paa,  at  han  har  ledet 
Dem  og  Deres  Hjærte,  dengang  De  skrev. 

Og  derom  har  jeg  ogsaa  et  Vidnesbyrd  deri,  at 
De  stadig  henviser  til  Grundtvigs  skønne  Salme  om 
Enkens  Søn  af  Nain.  Vi  sang  den  ved  hendes 
Grav,  og  den  er  bleven  os  dobbelt  kær  og  dyrebar 
derved,  at  vor  lille  Ragnhild  hele  den  sidste  Vinter 
uafladelig  gik  og  sang  den.  Jeg  havde  lært  mine 
Børn  den  i  Efteraaret,  og  hun  glemte  den  ikke. 
Hun  var  en  saadan  yndig  lille  Sangfugl;  jeg  kunde 
næsten  sige,  at  hun  var  født  med  Sang  paa  Læ- 
berne, idetmindste  tør  jeg  nok  sige,  at  hun  var  født 
med  Sang  i  Hjærtet,  ti  hun  begyndte  at  synge,  før- 
end hun  begyndte  at  tale,  og  hvor  hun  færdedes 
med  sine  smaa  Sysler,  der  sang  hun  altid  saa  for- 
underlig rent  og  klart  og  uden  falske  Toner,  som 

Børn  ellers  plejer  at  have  en  Del  af.  Især  var  det 
saa  gribende  at  høre  hende  synge  det  Vers:  „Ja, 
vor  Frelser  er  opstanden"  etc,  der  var  da  en  Klang 
af  Sejer  i  hendes  Sang,  og  jeg  kan  ikke  nu  andet, 
end  at  tage  dette  som  et  Vidnesbyrd  om,  at  Vor 
Herre  Jesus  nu  har  ladet  hende  opleve,  hvad  det  vil 
sige,  at  han  „er  vort  Liv  i  Dødens  Land". 

Jeg  havde  ogsaa  et  andet  Vidnesbyrd  om,  at  han 
havde  gjort  sin  Gærning  i  hendes  Hjærte,  og  det 
kan  jeg  ikke  andet  end  fortælle  Dem,  da  De  har 
vist  saa  kærlig  Deltagelse  i  vor  Sorg. 

En  otte  Dages  Tid  før  hendes  Død  var  jeg 
hjemme,  og  jeg  sad  ved  hendes  Seng  med  et  bedrø- 
vet Hjærte  baade  over  hendes  Sygdom  og  store  Li- 
delser og  over,  at  jeg  næsten  aldrig  kunde  være  hos 
hende.  Hun  kunde  dengang  kun  besværlig  tale, 
fordi  hun  var  saa  afkræftet,  og  hun  kunde  næppe 
taale,  at  man  talte  til  hende.  Saa  vidste  jeg  i  min 
Sorg  ikke  andet  end  at  folde  mine  Hænder  og  be- 
kende vor  Daabspagt ;  men  da  jeg  kom  til :  „Jeg 
tror  paa  Jesus  Kristus,"  saa  stemmede  til  min  For- 
undring og  Glæde  Ragnhild  i  med  og  blev  ved  lige 
til  Enden,  ganske  højt  og  tydeligt,  bad  saa  sin 
lille  Aftenbøn  og  lukkede  sine  Øjne  for  at  sove, 
skønt  hun  snart  efter  maatte  aabne  dem  igen  paa 
Grund  af  Smerter.  — 

Jeg  har  aldrig  hverken  før  eller  siden  hørt  Tro- 
ens Ord  af  hendes  Mund,  da  jeg  aldrig  har  villet 
lære  mine  Børn  det  udenad,  men  hun  har  rigtig- 
nok hørt  det  mange  Gange,  hver  Dag  naar  jeg  holdt 
Morgenbøn  med  mit  Hus.    Men  er  det  dog  ikke  et 

dejligt  Vidnesbyrd  om  Guds  Aands  Magt  i  et  Barne- 
hjærte,  at  hun  paa  denne  Maade  kunde  fatte,  at 
dette  Ord  ikke  var  noget,  som  alene  vedkom  de 
gamle,  der  førte  Ordet,  men  ogsaa  hende  selv. 

Jeg  kunde  biive  længe  ved  at  skrive  om  dette 
elskelige  og  yndige  Barn,  som  ved  sit  Lys  og  sin 
Glædelighed  var  som  en  lille  Stjærne  iblandt  os, 
hvis  Lys  var  blevet  tændt  fra  det  høje ;  men  for 
Dem,  som  aldrig  har  set  hende  end  sige  kendt  hende, 
kunde  det  blive  for  meget.  Vi  herhjemme  kan  ikke 
let  faa  for  meget  deraf,  da  hver  en  Plet  i  Huset  og 
i  Haven  og  paa  vore  Spaseregange  minder  os  om 
hende.  Alt,  hvad  vi  derved  mindes  om,  er  saa 
lyst  og  saa  straalende ;  og  saa  er  det  saa  vemodigt 
at  sammenholde  disse  Minder  med  den  lille  Grav- 
høj, som  ligger  paa  Kirkegaarden  næppe  20  Skridt 
fra  vor  Havestuedør ;  og  det  er  en  tung  Forandring, 
at  vi  i  Stedet  for  at  have  hende  selv  lys  og  levende 
iblandt  os  nu  kun  kan  vise  vor  Kærlighed  til  hende 
ved  at  smykke  hendes  Grav, 

Gud  gøre  os  alle  levende  og  glade  i  Haabet  paa 
den  store  Paaskemorgen,  da  vi,  levende  og  døde, 
skal  samles  med  Vor  Herre  Jesus  Kristus  for  aldrig 
at  skilles  fra  ham  og  fra  hverandre ! 

Og  saa  endnu  en  Gang  Tak  for  Deres  Kærlig- 
hed og  Deltagelse.  Tak  baade  fra  min  Kone  og 
mig!  Gud  bevare  Dem  og  alt,  hvad  De  har  kært. 
Hils  Deres  Broder  venligst 

fra  Deres 

Skat   Rørdam. 

Sønderup.    11.  Juli   1872. 

I  Oktober  1872  fik  min  Mand  en  Opfordring  til 
at  søge  Jelling,  som  var  bleven  ledigt  ved  Seminarie- 
forstander, Pastor  Svendsens  Død.  Jeg  hidsætter  to 
Breve,  som  min  Mand  modtog  i  den  Tid. 

Jelling,  d.  22.  Oktober  1872. 
Kære  Pastor  Rørdam! 

Som  det  er  Dem  bekendt,  har  vi  mistet  vor 
gamle  Præst.  Det  vil  blive  et  stort  Savn  for  mange 
her  paa  Stedet,  og  størst,  hvis  han  ikke  skulde  faa 
en  Eftermand,  der  kunde  arbejde  i  samme  Retning 
som  han.  De  vil,  kære  Pastor  Rørdam,  kunne  for- 
staa,  at  det  ligger  os  meget  paa  Sinde,  hvem  der 
skal  komme  i  hans  Sted,  og  det  er  derfor,  vi  hen- 
vender os  til  Dem  for  at  spørge  Dem,  om  De  ikke 
kunde  have  Lyst  til  at  søge  Embedet. 

Naar  vi  henvender  os  til  Dem  med  dette  Spørgs- 
maal,  da  er  det,  fordi  vi  tror,  at  den  Gærning,  der 
her  er  at  gøre,  og  som  jo  er  af  dobbelt  Art,  særlig 
kan  passe  for  Dem.  Det  ligger  os  paa  Sinde  at  faa 
en  Præst,  der  vil  det  samme,  som  Svendsen  vilde, 
og  det  er  vi  overbeviste  om,  at  De  vil.  Men  vi 
kunde  ogsaa  for  Seminariets  Skyld  ønske  Dem  til 
Svendsens  Efterfølger.  Vi  kunne  ikke  tro  andet, 
end  at  Ministeren  maa  ønske,  at  det,  der  her  er  be- 
gyndt, kan  blive  fortsat,  og  at  han,  naar  en  Præst 
af  den  kirkelige  Anskuelse,  der  har  de  Egenskaber, 
det  dobbelte  Embede  kræver,  vil  søge  det,  da  ogsaa 
vil  være  villig  til  at  kalde  ham.  Men  hvis  ingen  af 
dem,  der  egner  sig  til  det  paa  vor  Side,  søger  Em- 
Marie  Rordam:  Tilbageblik  14 

bedet,  da  kan  han  jo  heller  ikke  give  os  den,  vi 
mener  er  os  tjenlig. 

Dersom  De  nu,  kære  Pastor  Rørdam,  deler  vort 
Ønske  om,  at  Svendsens  Gærning  maa  blive  fort- 
sat i  hans  Aand,  saa  vil  De  vistnok  ogsaa  give  os 
Ret  i,  at  de  faa,  tor  hvem  denne  Gærning  kan  siges 
at  ligge,  har  en  stor  Opfordring  til  at  tage  den  op. 
Efter  hvad  vi  har  hørt  af  Dem,  og  eftersom  De  er 
bleven  omtalt  for  os,  saa  maa  vi  tro,  at  De  her  vilde 
finde  en  Virksomhed,  som  baade  De  og  vi  kunde 
have  Udbytte  og  Glæde  af.  Her  er  i  Sognet  og 
ligeledes  paa  Seminariet  megen  Stemning  for  Dem, 
saa  vi  kan  forudsige,  at  Deres  Ansøgning  vil  blive 
støttet  herfra  ved  en  almindelig  Tilslutning. 

Vi  beder  Dem  derfor  overveje,  om  De  ikke  af 
denne  og  andre  Grunde  kunde  beslutte  Dem  til  at 
søge  Embedet,  og  vi  har  det  Haab,  at  De  vil  med- 
dele os,  hvad  Beslutning  De  tager. 

Ærbødigst 

Hans  Christensen.      Marius  Lund.      Marius  Jepsen. 

Niels  Jacobsen. 

Gaardejere  i  Jelling  By. 

R.  J.  Holm. 
Seminarielærer. 

Hrr.  Pastor  Dr.  Rørdam, 

Sønderup. 
I  samtlige  Elevers  Navn  tillader  jeg  mig  at  fore- 
spørge,  om  De  vil  søge  Embedet  her  ved  Semina- 

riet  efter  vor  afdøde  Forstander,  Hr.  Pastor  Svend- 
sen. 

Det  er  et  almindeligt  Ønske,  og  det  vilde  være 
os  alle  meget  kjært,  om  De  vilde  søge  Embedet. 
En  Anmodning  til  Ministeriet  om  Deres  Ansættelse, 
hvis  De  ønsker  en  saadan  indsendt,  vil  faa  alle  Ele- 
vernes Underskrift. 

Ærbødigst 

P.  Nielsen. 
Seminarieelev. 

Jelling  Seminarium  2S/io  72. 

Hrr.  Sognepræst  S.  Rørdam,  Sønderup  ved  Slagelse. 

Nogle  Dage  efter  at  min  Mand  havde  modtaget  de 
omtalte  Breve,  kom  der  en  Deputation  fra  Jelling 
Sogn,  som  bad  min  Mand,  om  han  vilde  søge  Embe- 
det som  Præst  og  Seminarieforstander  i  Jelling.  I  De- 
putationen var  bl.  andre  daværende  Seminarielærer 
R.  J.  Holm,  nu  Forstander  for  Statens  Forskolesemi- 
narium i  Vejle,  og  en  af  Jellingegnens  mest  bekendte 
og  oplyste  Mænd,  Møller  Pedersen  fra  Skovdallunds 
Mølle. 

Min  Mand  var  paa  en  Maade  glad  ved  Opfordrin- 
gen, da  det  syntes  ham  en  Ære  og  Glæde  at  kunne 
blive  den  bekendte  Svendsens  Efterfølger,  og  da  han 
tidligere  havde  beskæftiget  sig  med  Gerningen  som  Se- 
minarielærer og  satte  Pris  paa  denne ;  men  han  næ- 
rede alligevel  store  Betænkeligheder  ved  at  gaa  ind 

derpaa.  Først  de  politiske  Forhold.  „I  er  jo  Ven- 
stremænd," sagde  han,  „og  det  er  jeg  ikke.  Jeg  er 
derfor  bange  for,  at  vi  ikke  kan  enes."  Da  svarede 
Møller  Pedersen :  „Ja,  Doktor  Rørdam,  men  det  er 
en  Præst,  vi  vil  have,  og  ikke  en  Rigsdagsmand." 

Saa  var  den  Indvending  ryddet  af  Vejen. 

Dernæst  var  der  de  økonomiske  Forhold.  Embe- 
det i  Jelling  var  paa  Grund  af  Pensionsbyrde  og  Byg- 
gegæld saa  lille,  saa  min  Mand  mente,  at  han  med  sin 
Familie  ikke  kunde  leve  af  det. 

Ogsaa  denne  Hindring  blev  fjernet,  idet  Depu- 
tationen paa  Jelling  Sogns  Vegne  tilbød  ad  privat  Vej 
at  yde  min  Mand  et  aarligt  Tilskud  paa  600  Daler,  blot 
han  vilde  søge  Embedet. 

Min  Mand  svarede  da  Ja.  Han  indgav  sin  Ansøg- 
ning om  Embedet,  og  nogen  Tid  efter  rejste  han  ind 
til  København,  hvor  hans  Moder  boede  som  Enke. 
Hun  var  meget  bedrøvet  over,  at  han  var  gaaet  ind 
paa  at  søge  Jelling,  og  hun  talte  saa  indtrængende 
med  ham  om,  at  han  skulde  tage  sin  Ansøgning  til- 
bage, saa  han  gik  ind  paa  at  tale  med  Ministeren 
derom.  Hall  var  dengang  Kultusminister,  og  han 
var  vor  gode  og  trofaste  Ven  fra  vore  unge  Dage. 

Da  min  Mand  talte  med  Hall  derom,  spurgte  denne 
ham  straks:  „Hvad  siger  Marie  til  det?"  Min  Mand 
svarede,  at  jeg  ikke  var  glad  ved  det,  men  at  jeg  ikke 
turde  lægge  Hindringer  i  Vejen,  hvis  han  selv  fandt, 
at  han  vilde  søge  det.  Tillige  sagde  han,  at  hans  Mo- 
der havde  bedt  ham  saa  inderligt  om  at  tage  sin  An- 
søgning tilbage.     „Ja,   tag  De  kun  Deres  Ansøgning 

tilbage,"  sagde  Hall,  „der  bliver  snart  et  andet  Em- 
bede ledigt,  det  er  Rønnebæk  ved  Næstved.  Brandt 
kommer  sikkert  til  Vartou,  og  jeg  tror,  at  Rønnebæk 
netop  vil  passe  for  Dem." 

Saa  rejste  min  Mand  hjem  og  overraskede  mig 
med,  at  han  havde  taget  sin  Ansøgning  om  Jelling  til- 
bage. 

Han  skrev  nu  derover  og  fortalte  dem,  at  han  af 
forskellige  Grunde  havde  taget  sin  Ansøgning  tilbage. 
Tillige  anbefalede  han  dem  en  dygtig  og  rar  Mand, 
Pastor  Christian  Madsen,  som  var  Kateket  ved  Vor 
Frelsers  Kirke  i  København. 

Madsen  søgte  og  fik  Embedet  som  Forstander  i 
Jelling,  og  de  var  veltilfredse  med  ham  der. 

I  de  sidste  Aar  vi  var  i  Sønderup,  gjorde  vi  Be- 
kendtskab med  en  elskværdig  Familie.  Det  var  den 
unge  Godsejer  Petersen  og  hans  Hustru.  Han  havde 
lige  overtaget  Godset  Ødemark  efter  sin  Fader,  Kam- 
merraad  Petersen,  som  var  flyttet  til  København. 

Godsejer  Petersen  og  hans  Hustru  var  nogle  Aar 
yngre  end  vi.  De  var  saa  venlige  og  gæstfri  imod 
os,  og  vi  tilbragte  mange  fornøjelige  Timer  i  deres 
smukke,  hyggelige  Hjem.  De  havde  kønne  og  vel- 
begavede Børn,  der  netop  var  i  Alder  med  vore. 

Fru  Petersen  var  en  Søster  til  den  afdøde  Borg- 
mester i  København,  Konferensraad  H.  N.  Hansen. 

De  er  begge  døde.  Fru  Petersen  døde  1905; 
Petersen  døde  Juleaften  1909. 

Vor  ældste  Søn  er  gift  med  en  Datter  fra  Øde- 
mark. 

Efter  Jul  blev  Rønnebæk  Præsteembede  ledigt. 
Min  Mand  søgte  og  fik  det. 

Der  var  megen  Bedrøvelse  i  Sønderup  og  Nor- 
drup  Sogne,  fordi  min  Mand  flyttede  fra  dem ;  men  de 
vidste  nok,  hvor  smaat  det  var  for  os,  og  hvor  det 
kneb  for  os  at  komme  igennem,  nu  da  vore  Børn 
voksede  til.  Derfor  var  de  slet  ikke  vrede,  men  kun 
bedrøvede. 

Ved  vor  Afrejse  forærede  de  os  et  dejligt  Ur,  som 
nu  hænger  i  min  Dagligstue  og  minder  om  deres 
Vennesind. 

Min  Mand  rejste  om  Foraaret  til  Rønnebæk ;  men 
da  vi  ikke  kunde  komme  ind  i  Præstegaarden  før  til 
Efteraaret,  maatte  Børnene  og  jeg  blive  i  Sønderup. 

I  September  kom  min  Mand  til  Sønderup,  og  vi 
tog  nu  en  kærlig  Afsked  med  vore  mange  Venner. 


Rønnebæk. 


Til  Sønderup  blev  der  kaldet  en  Præst,  som 
hed  Rønne.  Han  var  en  god  kristelig  Mand  og  en 
meget  veltalende  Præst.  Han  var  musikalsk,  sang 
kønt  og  var  god  og  venlig  mod  Børnene,  med  hvem 
han  gav  sig  meget  af.  Han  var  i  det  hele  overordent- 
lig hyggelig  at  have  i  Huset. 

Pastor  Rønne  var  bleven  indsat  som  Sognepræst  i 
Sønderup  og  Nordrup  i  Juli  Maaned.  Han  vilde  me- 
get gerne  have  sin  Kone  snart  dertil,     lin  Plejesøn  af 

ham  paa  10  Aar,  Albert  Rønne,  var  kommet  til  Søn- 
derup og  boede  hos  os. 

Da  jeg  ogsaa  gerne  vilde  til  Rønnebæk,  men  ikke 
kunde  være  i  Præstegaarden,  hvor  Brandts  jo  endnu 
boede,  fik  vi  midt  i  September  en  foreløbig  Bolig  paa 
Rønnebæksholm  af  Hofjægermester  Collet  til  Rønne- 
bæksholm og  Lundbygaard.  Der  boede  vi  i  omtrent 
seks  Uger.     Vi  flyttede  først  ind  den  30te  Oktober. 

Vi  blev  hurtig  kendt  med  Folk  i  Rønnebæk  og  kom 
særdeles  godt  ud  af  det  med  dem.  Der  var  mange 
kristelige  Menesker  i  Sognet,  som  vi  kom  meget  sam- 
men med.  En  Gaardejer  Lars  Persen  og  hans 
Kone  sluttede  vi  os  særlig  nøje  til.  Lars  Persens 
Kone,  Sidse,  var  et  meget  kvikt  Menneske.  Hun  var 
i  flere  Aar  meget  svag  og  fortalte  mig  fra  den  Tid  en 
lille  Scene,  hun  havde  oplevet. 

En  Nat  var  hun  meget  syg  og  kunde  ikke  sove ; 
saa  sagde  hun  til  sin  Mand,  som  sov  ved  Siden  af 
hende.  „Aah,  Lars  Persen,  jeg  kaa  itte  sove!" 
„Aah,  Sidse,  slaa  Du  din  Lid  til  Gud,  saa  sover  Du 
nok!"  svarede  han  og  lagde  sig  om  paa  den  anden 
Side,  og  saa  sov  han.  „Ja,  de  kalder  det  jo  nu  for 
Gudhengivenhed ;  men  jeg  vil  nu  liegodt  heller  kalde 
det  for  Liegyllighed,"  sagde  Sidse,  da  hun  fortalte  mig 
det.  Jeg  maa  give  Sidse  Ret  i,  at  en  saadan  Forma- 
ning ikke  saa  sjældent  kan  føles  som  Ligegyldighed. 

I  Sønderup  havde  vi  begyndt  med  at  slagte  en 
Gris  ved  Juletid  og  dele  den  ud  til  forskellige  Smaa- 
kaarsfolk.  De  kom  Juleaftens  Formiddag  og  fik  for- 
uden et  stort  Lerfad,  fuldt  af  Risengrød,  tillavet  med 

Smør,  Kanel  og  Sukker,  hver  et  Stykke  Flæsk,  hvis 
Størrelse  var  afpasset  efter,  hvor  mange  Børn  der  var 
i  Familien.  Denne  Skik  fortsattes  i  en  udvidet  Form 
i  Rønnebæk,  hvor  der  herskede  megen  Fattigdom. 
Folk,  der  arbejdede  paa  Papirfabrikken  i  Næstved, 
flyttede  til  Rønnebæk  for  at  bo  der ;  deraf  fulgte,  at 
der  var  50  Familier,  der  boede  til  Leje  og  ikke  havde 
en  Tomme  Jord.  Men  i  Rønnebæk  kunde  de  hver- 
ken faa  Mælk  eller  Smør  at  købe,  da  Folk  brugte 
Mælken  til  Opdrætning  af  Kalve  og  Grise.  Vi  hjalp 
dem  paa  mange  Maader.  Jeg  uddelte  saa  megen 
skummet  Mælk,  som  det  var  mig  muligt ;  jeg  gav  der- 
for Afkald  paa  at  lave  Ost. 

Vi  savnede  en  Jul  et  Par  gamle  Folk,  der  ikke 
havde  Børn.  Da  de  ikke  kom,  gik  Pigen  og  jeg  hen  til 
dem.  De  var  lige  kommet  hjem  fra  Næstved  og  sad 
og  drak  sort  Kaffe,  som  de  dyppede  Rugbrødsskorper 
i.  Da  vi  kom  med  Grøden  og  Flæsket,  blev  de  me- 
get glade.  De  havde  troet,  at  det  var  for  silde  for 
dem  at  hente  Julemad.  Det  var  ogsaa  blevet  sent;  vi 
maatte  skynde  os  for  at  naa  Juleaftens-Gudstjenesten. 

I  Rønnebæk  lærte  vi  Baron  og  Baronesse  Reedtz- 
Thott  fra  Gaunø  at  kende. 

Han  var  en  virkelig  Adelsmand,  ikke  blot  af  Æt, 
men  ogsaa  af  Tænkemaade.  Hans  hele  Færd  var  præ- 
get af  Retsindighed  og  Sanddruhed,  og  han  laa  inde 
med  en  ikke  almindelig  klar  Bedømmelse  af  Menne- 
sker. Han  og  hans  Hustru,  Elisabeth  Reedtz  Thott, 
omfattede  hinanden  med  varm  og  trofast  Kærlighed, 
Og  deres  Ægteskab  var  meget  lykkeligt. 

Baronessen  var  et  usædvanlig  varmhjertet  og 
aandfuldt  Menneske,  fuld  af  Liv  og  aandelig  Bevæge- 
lighed. Selv  skrev  hun  smukke  Digte,  hvoraf  flere  er 
udgivne.  Hun  var  et  dybt  poetisk  Gemyt  og  havde 
megen  Interesse  for  Litteratur 

De  var  begge  alvorlige  kristne  Mennesker,  og  det 
satte  Præg  paa  deres  Liv.  Hvor  de  kunde  hjælpe 
Folk,  der  var  i  Nød  og  Trang,  gjorde  de  det.  Var  der 
en  Sag,  der  havde  aandelig  Interesse,  var  man  altid 
vis  paa  at  finde  Forstaaelse  og  Bistand  hos  dem.  De 
var  i  Sandhed  lykkelige  Mennesker  og  forstod  at 
skabe  Lykke  ogsaa  for  andre. 

Baronesse  Reedtz-Thott  døde,  kun  2  Maaneder 
efter  min  Mand,  den  25.  November  1909.  Hendes  og 
Baronens  trofaste  Venskab  vil  altid  være  blandt  mine 
bedste  Minder. 

Paa  Herlufsholm  kom  vi  meget.  Vi  kendte  baade 
Rektor  Forchhammer  og  hans  Kone  fra  Halls,  og  nu 
fornyede  vi  vort  ældre  Bekendtskab,  saa  det  blev  til 
et  virkeligt  Venskab.  Mange  af  Lærerne  paa  Her- 
lufsholm kom  vi  til  at  staa  nær ;  især  Overlærer  Hoffs 
og  Adjunkt  Petersen.  Oldfrue  Frøken  Steenberg 
kendte  vi  godt  fra  København. 

Med  Fru  Hoff,  født  Høegh-Guldberg,  var  jeg  lidt 
i  Familie,  dog  var  det  ikke  noget  nært  Slægtskab ; 
vore  Oldeforældre  var  Søskende,  men  med  en  god 
Vilje  kan  man  jo  regne  det  for  Slægtskab.  Fru  Hoff 
havde  to  Søstre  i  Huset,  Julie  og  Anna  Høegh-Guld- 
berg.   De  tre  Søstre  holdt  jeg  saa  særlig  meget  af. 

Medens  vi  var  i  Rønnebæk,  var  Paludan  Muller 

Præst  i  Snesere.  Han  havde  tidligere  været  Provst  i 
Thisted,  men  havde  været  Sognepræst  i  Marvede,  før 
han  kom  til  Snesere.  (Han  var  en  Broder  til  Digte- 
ren Paludan  Muller).  Jeg  havde  kendt  ham  fra  Sorø, 
hvor  han,  som  jeg  tidligere  har  nævnt,  var  Religions- 
lærer for  os.  Han  kendte  ogsaa  noget  til  min  Mand. 
Paludan  Muller  var  en  mærkelig  Mand.    Det  Ord. 


Rønnebæk  Kirke 

som  ofte  bliver  misbrugt,  nemlig  Ordet :  aandfuld,  det 
passede  paa  ham.  Han  saa  alt  i  et  virkeligt  „Aan- 
dens  Lys",  og  hvad  man  end  talte  om,  saa  han  det 
fra  et  aandeligt  Stade. 

Han  var  meget  varm  og  ivrig  i  Disputter,  og  hvor 
han  var,  blev  der  disputeret  om  alt  mellem  Himmel 
og  Jord. 

Han  havde  en  varm  Kærlighed  til  mine  Forældre, 
og  dette  nød  jeg  godt  af,  idet  han  overførte  noget  af 
denne  Kærlighed  paa  mii^. 

Paludan  Muller  havde  store  æstetiske  Interesser, 
og  der  mødtes  han  og  jeg;  alligevel  kunde  vi  godt 
være  uenige  om  et  eller  andet.  Men  vi  talte  os  næ- 
sten altid  til  Rette,  saa  vi  dog  forstod  hinanden  i  Ven- 
lighed. Han  tog  altid  stærkt  paa  Veje  imod  den,  der 
havde  en  anden  Mening.  Det  generede  imidlertid  ikke 
mig ;  jeg  var  vant  til  stormende  Disputter  i  mit  Barn- 
domshjem, og  jeg  vidste,  at  selv  om  Bølgerne  gik  højt, 
saa  lagde  de  sig  hurtigt  igen.  Vi  talte  en  Dag  om  I.  P. 
Jacobsens  „Marie  Grubbe".  Jeg  havde  lige  læst  den 
og  var  meget  betaget  af  den.  Men  Paludan  Muller 
tordnede  imod  den ;  han  var  ogsaa  meget  vred  over, 
at  jeg  ikke  delte  hans  Mening  om  den.  „De  har  be- 
stemt ikke  læst  den  rigtig  igennem,  Paludan  Muller," 
vovede  jeg  at  sige.  „Nej,  jeg  har  kun  gennembladet 
den,  jeg  havde  ikke  Tid  og  Lyst  til  at  gaa  grundigt  til 
Værks."  „Jamen,  gør  det,"  svarede  jeg,  „De  skal 
se,  at  det  lønner  sig."  Nogle  Dage  efter  kom  han, 
og  da  havde  han  læst  den  godt  igennem,  og  hans  Me- 
ning var,  at  der  var  meget  udmærket  i  den. 

„Jeg  vil  ikke  nægte,"  sagde  han,  „at  der  er  meget 
af,  hvad  De  sagde  forleden,  som  De  har  Ret  i.  Det 
er  virkelig  en  mærkelig  Bog.  Det  synes  min  Søn 
Johannes  ogsaa."  Jeg  var  glad  over  at  have  over- 
bevist ham. 

Om  et  „Dukkehjem"  var  vi  ogsaa  i  Begyndelsen 
uenige,  men  kom  dog  her  til  Overensstemmelse.  Jeg 
satte  et  „Dukkehjem"  højt;  men  jeg  fandt,  at  Noras 
Replik  om  det  „vidunderlige"  nærmest  var  en  Frase, 
som  jeg  ønskede  bort.    Mens  vi  stod  og  talte  højt  og 

ivrigt  om  det,  kom  vor  gode  Veninde,  Sidse  Lars 
Persen,  ind  for  at  blive  hos  os  om  Aftenen.  „Aah!" 
sagde  hun  til  mig,  „vil  De  ikke  komme  hen  til  os  og 
læse  den  højt  for  os  i  Morgen  Aften,  for  jeg  er  nu 
saa  historisk."  Jeg  forstod  nok  hendes  Mening,  at 
hun  holdt  meget  af  at  høre  „Historier",  som  interes- 
serede hende. 

Næste  Aften  gik  jeg  derhen  og  læste  „Et  Dukke- 
hjem" højt;  men  jeg  tror  ikke,  at  det  egentlig  var  no- 
get for  hende.  Det  havde  jeg  heller  ikke  tænkt  mig; 
men  da  hun  bad  mig  derom,  vilde  jeg  dog  gøre  det. 

En  Aften  var  Paludan  Muller  hos  os  til  Te.  Der 
var  straks  en  livlig  Samtale  i  Gang  mellem  ham,  min 
Mand  og  nogle  andre,  som  var  hos  os.  Da  jeg  skæn- 
kede Te,  deltog  jeg  ikke  i  Samtalen.  Da  Paludan 
Mullers  Kop  var  tømt,  spurgte  jeg  ham  ganske  stille, 
om  jeg  maatte  skænke  ham  en  Kop  Te  til.  Paludan 
Muller,  der  var  dybt  inde  i  en  Disput,  svarede:  „Nej, 
jeg  vil  ikke  have  Te,  jeg  vil  have  Ret!"  Dette  sagde 
han  meget  højt  over  Bordet  til  de  andre.  De  gav  sig 
alle  til  at  le  derover,  og  han  følte  sig  som  den,  der 
var  gaaet  af  med  Sejren. 

Adskillige  Aar  efter,  at  vi  var  kommet  ind  til  Hel- 
ligaandskirken,  tog  Paludan  Muller  sin  Afsked  og  flyt- 
tede ind  til  København.  Ogsaa  der  glædedes  vi  ved 
tit  at  se  ham.  Han  bevarede  sin  store  aandelige  Liv- 
lighed lige  til  det  sidste. 

Han  var  meget  afholdt  i  Snesere.  Maaske  gik 
dog  hans  Prædikener  noget  over  Hovedet  paa  Folk. 

Han  var  stærkt  filosofisk  anlagt  og  tænkte  sig  ikke 

altid,  at  det  undertiden  var  svært  for  hans  Tilhørere 
at  følge  med.  Men  han  var  saa  kærlig  og  menneske- 
lig imod  alle,  saa  de  ærede  og  beundrede  ham. 

Vi  havde  i  Rønnebæk  en  Husmand,  der  hed  Jens 
Peter.  Han  hjalp  med  alt  Arbejde  baade  i  Gaarden 
og  paa  Marken,  da  vi  i  den  Tid  kun  havde  een  Karl, 
som  ogsaa  var  Kusk.  Hver  Søndag  og  Helligdag 
var  der  mange  Mennesker  i  Rønnebæk  Kirke;  de 
kom  kørende  langvejsfra,  og  Gaarden  var  i  Regelen 
overfyldt  af  Vogne.  En  Søndag,  efter  at  Gudstjene- 
sten var  endt,  kom  Jens  Peter  ind  til  min  Mand ;  han 
var  svært  højtidelig  og  sagde.  „Jeg  vil  gerne  spørge 
Doktoren,  om  De  synes  om,  at  jeg  gaar  og  bliver  til 
en  Afgud."  „Nej,"  svarede  min  Mand,  „hvordan 
kan  De  blive  til  en  Afgud?"  „Jo,  Jørgen  gaar  hver 
Søndag  i  Kirke,  og  saa  maa  jeg  blive  hjemme  og  passe 
alle  de  fremmede  Heste,  saa  jeg  kommer  aldrig  i 
Kirke."  Da  min  Mand  nødig  vilde  have,  at  Jens  Peter 
skulde  blive  til  en  „Afgud",  indrettede  han  det  saa- 
ledes,  at  der  kom  en  Karl  hveranden  Søndag  og  pas- 
sede Hestene,  og  desuden  kunde  Jens  Peter  hveran- 
den Søndag  køre  med  min  Mand  til  Annekset  Olstrup. 
Paa  den  Maade  kom  han  hver  Søndag  i  Kirke. 

Da  vi  havde  været  nogle  Aar  i  Rønnebæk,  blev 
Embedet  som  Præst  i  Lille  Næstved  ved  Herlufsholm 
ledigt.  Paa  Herlufsholm  ønskede  de  meget,  at  min 
Mand  skulde  søge  det,  og  han  havde  selv  stor  Lyst 
til  at  komme  dertil.  Mange  fra  Herlufsholm  hen- 
vendte sig  til  Hall  for  at  bede  om  min  Mand  maatte 

faa  Embedet,  og  Hall  var  meget  bestemt  paa,  at  han 
skulde  have  det. 

Hall  var  da  Forstander  for  Herlufsholm  ;  men  han 
var  ikke  mere  Minister.  Det  var  Worsaae,  der  da  var 
Kultusminister.  Hall  var  saa  sikker  paa,  at  min 
Mand  skulde  faa  Embedet,  saa  han  endogsaa  raadede 
ham  til  at  gøre  en  Forandring  med  Præstegaarden, 
hvorved  den  vilde  vinde  betydelig.  Men  Worsaae 
vilde  have  Munch,  og  ham  blev  det. 

Samme  Aften,  som  Embedsbesættelsen  var  blevet 
offentliggjort,  var  der  en  større  Assemblé  paa  Her- 
lufsholm, og  vi  var  indbudt.  Vi  anede  intet  og  kom 
glade  og  veltilfredse  dertil.  Forchhammer  havde  om 
Formiddagen  været  i  Kirke  i  Rønnebæk ;  det  havde 
været  hans  Hensigt  at  fortælle  os,  at  Munch  var  ud- 
nævnt til  Præst  i  Lille  Næstved ;  men  da  det  kom  til 
Stykket,  havde  han  ingen  Lyst  til  at  sige  det.  Der- 
for kom  vi  saa  ganske  uforberedte  dertil.  Da  vi  kom 
ind,  talte  vi  først  med  en  Adjunkt,  som  vi  kendte  godt 
og  holdt  særdeles  meget  af.  Han  var  paafaldende 
stille  og  alvorlig.  Først  talte  han  noget  med  os,  men 
saa  sagde  han  pludselig:  „De  véd  det  maaske  ikke 
endnu,  at  Deres  Mand  ikke  er  blevet  Præst  her." 
„Nej."  svarede  jeg,  „det  aner  vi  ikke."  „Men  har 
Forchhammer  da  ikke  sagt  det  til  Dem,  da  han  i  Dag 
var  i  Kirke?"  Da  Forchhammer  ikke  havde  sagt  no- 
get til  os,  kom  vi  til  at  gennemgaa  en  meget  ubehage- 
lig Aften.  Folk  saa  paa  os  med  medlidende  Øjne,  og 
en  Præstekone,  som  jeg  ikke  havde  ret  meget  tilovers 
tor.  sagde  til  mig:  „Det  var  en  Skuffelse,   Fru  Rør- 

dam!"  Jeg  havde  ondt  ved  at  svare  derpaa,  for  det 
forekom  mig,  at  hun  nærede  en  hemmelig  Glæde  der- 
ved. 

Omsider  kom  vi  da  over  den  lange,  pinlige  Aften, 
saa  vi  kunde  være  alene  med  os  selv  og  vor  Skuf- 
felse. 

Bagefter  har  jeg  ofte  tænkt,  at  det  var  en  Lykke 
for  os,  at  min  Mand  ikke  fik  det  Embede ;  jeg  er  gan- 
ske vis  paa,  at  der  hører  en  egen  Gave  til  for  den, 
der  skal  være  Præst  ved  en  Opdragelsesanstalt.  Den 
Mand  maa  have  et  meget  skarpt  Blik  tillige  med  en 
stor  Overbærenhed. 

Min  Mands  Udvikling,  der  hidtil  havde  gaaet  i  en 
helt  anden  Retning,  havde  maaske  ikke  passet  til 
denne  Virksomhed.  Jeg  tror,  at  Pastor  Munch  eg- 
nede sig  langt  bedre  dertil.  Det  har  min  Mand  selv 
erkendt  og  tit  ytret  til  mig. 

Men  denne  Embedsbesættelse  er  ikke  desto  min- 
dre et  Vidnesbyrd  om,  hvorledes  den  danske  Kirkes 
daværende  Primas  saa  det  som  sin  Opgave,  hvor  han 
kunde,  at  bruge  sin  Myndighed  til  at  hindre,  at  Mænd 
af  grundtvigsk  Retning  kom  frem  i  Kirken. 

Dette  fremgaar  af  nedenstaaende  Brev  fra  Hall : 

Den  15.  Marts  1875. 

Kære  Dr.  Rørdam ! 

Jeg  vilde  dog  nødigen,  at  De  af  de  offentlige 

Blade   skulde  erfare,    at   ikke    De,    men   derimod 

Munch  er  bleven  kaldet  til  Herlufsholm.    Jeg  ved 

jo,  at  dette  vil  være  Dem  og  Deres  kjære  Marie  en 

stor  Skuffelse,  og  jeg  kan  forsikre  Dem,  at  det  har 
været  mig  en  ikke  mindre,  og  det  en  saadan,  som 
ikke  har  kunnet  undgaa  at  fremkalde  en  Bitterhed 
i  mit  Sind,  som  det  saare  sjældent  er  givet  mig  An- 
ledning til  at  føle. 

At  Biskop  Martensen  med  stor  Bestemthed  og 
Ihærdighed  havde  udtalt  sig  imod  Deres  Forflyt- 
telse til  dette  Kald,  vidste  jeg  jo  alt  i  længere  Tid ; 
men  jeg  havde  for  Minister  Worsaae  erklæret,  at 
jeg  paa  ingen  Maade  kunde  erkjende  den  af  ham 
anførte  Grund  for  afgørende,  at  jeg  derfor,  hvis  jeg 
endnu  selv  havde  været  Minister,  ikke  derved  vilde 
have  ladet  mig  afholde  fra  at  indstille  Dem,  fordi 
jeg  efter  det  Forhold,  der  alt  nu  bestod  mellem  Dem 
og  Herlufsholm,  maatte  anse  Deres  Valg  for  det  ube- 
tinget heldigste,  og  jeg  lagde  udtrykkelig  til,  at  jeg 
maatte  opfatte  det  som  en  personlig  Krænkelse, 
dersom  i  dette  Tilfælde  mit  bestemte  Ønske  ikke 
blev  taget  til  Følge. 

Det  er  nu  imidlertid  dog  ikke  sket.  Worsaae 
synes  jo  vel  at  have  været  i  høj  Grad  pint  og  tryk- 
ket ved  denne  Sags  Afgørelse,  men  Resultatet  bli- 
ver ikke  derfor  mindre  beklageligt,  ogsaa  for  det 
fremtidige  personlige  Forhold  mellem  ham  og  mig. 
At  det  vil  falde  min  Hustru  og  mig,  og  jeg  tilføjer 
(efter  hans  udtrykkelige  Begjæring)  Oluf,  saavel- 
som  Forchhammer  og  mange  andre  paa  Herlufs- 
holm haardt  at  skilles  ved  Tanken  om  at  have  Dem 
til  Præst  der,  vil  De  jo  være  forvisset  om,  men  med 
Guds  Hjælp  ville  vi  jo  dog  desuagtet  ofte  kunne 

samles  der  med  Glæde  og  forny  og  styrke  godt  og 
kært  Venskabsforhold  baade  fra  ældre  og  fra  yngre 
Dage. 

Med  hjærtelig  Hilsen  til  Deres  Hustru 
Deres  hengivne 

C.  Hall. 

Den  Kreds  paa  Herlufsholm,  der  særlig  havde 
samlet  sig  om  min  Mands  Forkyndelse,  forærede  os 
kort  efter  to  dejlige  Billeder:  „Segningen  under  Kor- 
set" og  „Den  hellige  Cæcilie"  af  Raphael. 

Hver  Gang  vi  har  set  paa  dem,  har  de  mindet  os 
om  den  trofaste  Kærlighed,  som  vi  bestandig  mødte 
hos  vore  mange  kære  Venner  paa  Herlufsholm. 

Da  vi  havde  været  i  Rønnebæk  3-  -4  Aar,  fik  jeg 
en  lille  Dreng.  Vi  kaldte  ham  i  Daaben  Torkild  Skat 
Rørdam.  Fru  Forchhammer  var  Gudmoder  og  Julie 
Høegh-Guldberg,  Adjunkt  Petersen  og  Adjunkt 
Schousboe  fra  Herlufsholm  var  Faddere.  - 

I  vor  Tjeneste  havde  vi  to  rare  Folk,  en  Kusk,  som 
hed  Jørgen,  og  en  Kokkepige,  som  hed  Stine.  De 
havde  været  forlovede  i  elleve  Aar.  Kusken  var  me- 
get god  ved  vore  Heste ;  min  Mand  mente,  at  han 
næsten  gav  dem  alt  for  megen  Havre.  Han  sagde 
derfor  en  Dag  til  ham:  „Hør,  Jørgen,  hvor  meget 
Havre  gi'r  Du  Hestene?"  „Jeg  gi'r  dem  saa  meget, 
saa  baade  Doktoren  og  Hestene  kan  være  tilfredse," 
svarede  Jørgen ;  han  vilde  nødig  ud  med,  hvor  meget 
de  fik. 

Fattiggaarden  i  Rønnebæk  skulde  have  en  ny  Be- 

Marie  Rordam  :  Tilbageblik.  15 

styrer.  Den  Dag,  hvor  denne  skulde  vælges,  faldt 
netop  sammen  med  den  Dag,  da  jeg  havde  faaet  min 
yngste  lille  Søn.  Jeg  sendte  Bud  ud  til  min  Mand, 
om  han  ikke  vilde  komme  ind  til  mig,  og  jeg  bad  ham 
indtrængende,  om  han  vilde  faa  Sogneraadet  til  at 
stemme  paa  Jørgen  som  Bestyrer.     Det  gjorde  han. 


Rønnebæk  Præstegaard 

ogjørgen  fik  Pladsen.  Da  hans  Kæreste  fik  det  at  vide, 
blev  hun  meget  glad ;  men  da  hun  hørte,  at  saa  maatte 
de  snart  holde  Bryllup,  blev  hun  dog  ganske  forskræk- 
ket og  sagde :  „Aah,  det  jager  ikke  for  mig."  Da  hun 
havde  været  forlovet  i  1 1  Aar  og  var  henad  de  32, 
saa  fandt  vi,  at  det  „jagede"  noget  for  hende.  De 
havde  Bryllup  hos  os  en  Maaned  efter  og  flyttede  saa 
ind  tor  at  bestyre  Fattiggaarden,  som  de  har  fore- 
staaet,  indtil  den  for  kort  Tid  siden  blev  nedlagt.    Det 

er  min  Overbevisning,  at  faa  Fattiggaarde  i  Landet 
har  haft  Bestyrere,  der  bedre  egnede  sig  til  denne 
Gerning,  end  Jørgen  og  Stine  gjorde.  - 

Vore  Folk  havde  engang  Høstgilde;  det  fejrede 
de  ved  en  Udflugt  til  Gisselfeldt.    Vi  lod  dem  køre  i 
to  Vogne  dertil;  de  kørte  bort  tidlig  om  Morgenen 
og  havde  Mad  og  Drikke  med  til  hele  Dagen  og  mo- 
rede sig  udmærket.     Men  de  havde  et  stort  Uheld, 
før  de  begav  sig  paa  Hjemvejen.     De  legede  Tagfat 
og  løb  umaadelig  stærkt ;  to  af  Pigerne  tørnede  imod 
hinanden,  saa  at  en  Gren  kom  ind  imellem  deres  An- 
sigter, og  den  ene  af  Pigerne  fik  Huden  flækket  helt 
ned  ad  Næsen.     De  kørte  nu  lige  hjem  ;  men  da  det 
var  en  lang  Vej.  kom  de  først  hjem  henad  Midnat,  og 
vi  havde  næsten  en  Mil  til  den  nærmeste  Læge.    Ved 
Hjemkomsten  var  Næsen  hovnet  op,  og  Revnen  saa 
slem  ud.  Da  min  Mand  saa  det,  bad  han,  om  jeg  vilde 
hente  en  meget  fin  Synaal  og  lidt  fin,  sort  Silke ;  saa 
vaskede  han  først  Saaret  omhyggeligt  ud  med  Sprit 
og  Vand,  og  derpaa  syede  han  Næsen  sammen  paa 
Pigen,  der  et  Par  Gange  var  ved  at  besvime. 

Saaret  heledes  godt,  og  efter  en  halv  Snes  Dages 
Forløb  kunde  Traadene  tages  ud.  I  Begyndelsen  var 
der  en  rød  Streg  ned  ad  Næseryggen ;  men  inden  vi 
rejste  fra  Rønnebæk,  var  Arret  helt  borte,  og  da  hun 
snart  efter  holdt  Bryllup,  stod  hun  Brud  med  den 
smukkeste  Næse  af  Verden.  Min  Mand  var  meget 
stolt  af  den  Næse-Bedrift.  Ellers  var  det  mig,  der 
var  Læge  rundt  om  i  Sognet,  men  sy  Næser  sammen, 
det  havde  jeg  ikke  Mod  til. 

15* 

Paa  Fasangaarden,  i  Sønderup  og  i  Rønnebæk 
havde  vi  megen  Glæde  af  vort  Familieliv.  Dengang 
havde  min  Mand  Tid  til  at  tage  sig  af  Børnenes  Op- 
dragelse og  hjælpe  mig  dermed.  Et  Ord  af  ham  hjalp 
mere  end  mange  Ord  af  mig.  Han  havde  en  paa  een 
Gang  belærende  og  fornøjelig  Maade  at  tage  dem  paa. 
Børnene  havde  en  meget  stor  Kærlighed  til  deres 
Fader,  og  de  kunde  ikke  tænke  sig  noget  bedre,  end 
naar  han  i  Mørkningen  tog  et  af  de  mindste  Børn 
paa  Skødet,  mens  de  andre  sad  omkring  ham,  og  han 
saa  fortalte  dem  Historier,  mest  af  Bibelhistorien, 
men  tillige  af  Fædrelandshistorien,  eller  ogsaa  smaa, 
rørende  Historier,  som  han  selv  fandt  paa,  og  som  tit 
handlede  om  Dagens  Begivenheder  i  Hjemmet. 

Han  sang  meget  for  dem,  navnlig  Grundtvigs  bi- 
belhistoriske Sange  og  Kæmpeviser,  men  ogsaa  ofte 
Smaasange,  han  selv  fandt  paa.  Dertil  satte  han  saa 
vemodige  Melodier,  saa  Børnene  blev  meget  rørte. 

I  Rønnebæk  kørte  min  Mand  og  jeg,  naar  vi  kunde 
faa  Tid  dertil,  ofte  Ture  sammen  i  en  lille  Enspæn- 
dervogn. Naar  vi  syntes,  at  vi  i  nogen  Tid  ikke 
havde  haft  Ro  til  at  tale  sammen,  saa  kørte  vi  ud  og 
glædede  os  over,  at  vi  paa  Turen  kunde  tale  fortroligt 
med  hinanden.  Vi  kørte  ofte  over  til  Forchhammers 
og  Hoffs  paa  Herlufsholm.  Der  var  vi  altid  sikre  paa 
at  blive  modtaget  med  den  største  Gæstfrihed  og  Ven- 
lighed. Fru  Forchhammer  var  et  overordentlig 
hjertevindende  Menneske.  Skønt  hun  havde  tolv 
Børn,  saa  hun  ud  som  en  ung  Pige.    Hvor  meget  Ar- 

bejde  hun  end  havde,  saa  havde  hun  dog  Tid  nok  til 
at  modtage  sine  Venner  med  Kærlighed.  Aldrig  har 
vi  mødt  andet  end  Venskab  baade  hos  hende  og  hos 
Forchhammer.  At  se  Fru  Forchhammer,  straalende 
af  Glæde,  komme  i  Spidsen  for  sine  mange  Børn,  var 
et  yndigt  Syn.  Selv  saa  ud  som  den  ældste  Søster 
til  dem.  Forchhammer  var  baade  glad  og  stolt  over 
hende;  han  betragtede  det  som  en  Selvfølge,  at  hun 
altid  blev  ligesom  foretrukket  for  ham  af  alle  Menne- 
sker. Men  denne  Beskedenhed  viste,  hvor  god  og 
elskværdig  en  Mand  han  var. 

Overlærer  Hoff  og  hans  Hustru  var  vennesæle 
imod  alle.  Han  havde  ualmindelig  Sans  for  Poesi  og 
var  usædvanlig  bevandret  i  æstetisk  Læsning. 

Fru  Hoff  sang  smukt,  og  baade  hun  og  Søstrene 
Julie  og  Anna  var  i  høj  Grad  musikalske.  De  tre  Sø- 
skende var  forunderlig  rene  af  Hjertet ;  fra  dem  hørte 
man  aldrig  en  ukærlig  Dom  eller  et  haardt  Ord  om 
nogen,  men  de  var  saa  overbærende  og  kærlige.  Naar 
man  saa  deres  Færd,  skammede  man  sig  tit  over  at 
have  sagt  et  uvenligt  Ord  om  et  andet  Menneske. 

Oldfruen  paa  Herlufsholm,  Frøken  Steenberg, 
havde  vi  i  tidligere  Tid  kendt  godt.  Der  kom  vi  aldrig 
i  Enspændervogn,  men  i  en  stor  Vogn  med  to  Heste 
for;  thi  der  vilde  Børnene  altid  med. 

Vi  havde  i  det  hele  en  god  og  fredelig  Tid  i  Rønne- 
bæk, som  vi  kunde  se  tilbage  paa  med  Glæde.  Vi 
holdt  os  meget  hjemme  for  Børnenes  Skyld.  Jeg 
læste  højt  for  dem  af  Oehlenschlager,  Dickens  og 
andre,  saa  de  blev  godt  hjemme  i  Litteraturen. 

Min  Mand  maatte  tit  rejse  bort  for  at  holde  Fore- 
drag paa  forskellige  Steder.  Han  var  en  anset  Fore- 
dragsholder og  fik  mange  Anmodninger  om  at  komme 
saa  til  det  ene,  saa  til  det  andet  Sted.  Det  faldt  ham 
altid  svært  at  sige  Nej  til  Folk,  der  bad  ham  derom, 
og  han  var  derfor  meget  omkring.  Naar  jeg  kunde 
undværes  hos  Børnene,  fulgte  jeg  med. 

Undertiden  kunde  Folk  blive  vrede  over,  hvad 
han  sagde.  Han  holdt  1876  et  Foredrag  i  Næstved, 
som  han  kaldte  „Tidens  Alvor".  Han  talte  deri  om 
den  store  Luksus,  som  herskede  alle  Vegne  nu  til 
Dags,  og  om  at  ogsaa  Landboerne  i  høj  Grad  var  inde 
paa  at  føre  et  mere  ødselt  Levnet,  end  de  burde,  fordi 
de  syntes,  at  de  maatte  være  med  i  det,  de  saa 
andre  gøre.  Dette  blev  taget  ham  meget  ilde  op,  saa 
han  derved  fandt  sig  foranlediget  til  at  udgive  Fore- 
draget. 

Han  havde  i  sine  Foredrag  en  stor  Evne  til  at  gøre 
det  gamle  nyt  for  en.  Navnlig  forstod  han  som  faa 
at  tage  en  bibelhistorisk  Skikkelse  frem  og  gøre  den 
levende  for  Tilhørerne.  Hans  Bibelkundskab  var 
ham  her  til  stor  Nytte.  Han  forstod  ganske  ypper- 
ligt at  gengive  lange  Stykker  af  Bibelens  Historie  ord- 
ret udenad,  og  dog  var  det,  som  Ordene  ganske  na- 
turligt udsprang  af  ham  selv,  fordi  han  selv  i  hele  sit 
Liv  havde  indoptaget  dem  i  sig  og  levet  med  dem. 
Og  saa  kunde  han  paa  en  slaaende  Maade  med  eet 
flytte  Skikkelserne  over  i  Nutidens  Forhold,  saa  at 
Tilhørerne  saa  deres  eget  Liv  i  Lyset  af  de  bibelske 
Begivenheder. 

Blandt  Foredrag  fra  disse  Aar  findes  foruden  det 
førnævnte  „Tidens  Alvor"  fra  1876,  „Ret  og  Frihed" 
fra  1877  og  „Det  er  godt  at  haabe"  fra  1879,  udgivne 
i  Trykken. 

Det  var  om  Vinteren  1879  engang  et  forrygende 
Vejr  med  Sne,  saa  man  knap  nok  kunde  færdes  i  Slæde. 
Min  Mand  var  stærkt  forkølet,  og  han  skulde  holde 
Bibellæsning  i  sit  Anneks,  Olstrup.  Jeg  bad  ham 
om  at  sende  en  Karl  derover  for  at  melde,  at  han  ikke 
kom ;  men  han  vilde  selv  derhen  og  tog  afsted  i  en 
lille  Enspænderkane.  Dog  lovede  han  mig,  at  han 
kun  skulde  sige  nogle  faa  Ord  og  bede  dem  undskylde, 
at  han  ikke  kunde  tale  paa  Grund  af  Hæshed.  Men 
da  han  først  kom  derhen,  talte  han  dog  i  en  hel  Time. 

Efter  sin  Tilbagekomst  gik  han  lige  i  Seng  og  fik 
varmt  Æggeøl  at  drikke.  Han  var  blevet  meget  hed  af 
at  tale,  og  dertil  kom  Køreturen  hjem,  hvor  han  havde 
Blæsten  imod,  der  piskede  Sneen  i  Ansigtet  paa 
ham  hele  Tiden.  Ved  denne  Tur  mistede  han  ganske 
Stemmen  i  otte  Uger  og  maatte  have  andre  Præster 
til  at  prædike  for  sig.  Biskop  Kierkegaard,  der  kom 
der  paa  Egnen  i  et  Besøg,  prædikede  f.  Eks.  en  Søn- 
dag for  ham. 

Da  han  fik  sin  Stemme  igen,  følte  han  sig  slet  ikke 
rask ;  han  var  altid  træt  og  var  ogsaa  meget  nedslaaet. 
Saa  en  Tid  efter  var  der  flere  af  vore  Venner  i  Sognet 
og  Omegnen,  der  første  Pintsedag  ofrede  ni  Hun- 
drede Kroner  til  ham,  for  at  han  skulde  rejse  til  et 
Bad  sammen  med  mig. 

Vi  rejste  saa  til  Tarasp  i  Unter  Engadin,  der  lig- 
ger i  Graubrunden  i  Schweiz.  Der  brugte  min  Mand 
Staalbade  og  drak  Vand,  og  han  blev  helt  rask  igen 
derefter. 

Jeg  sætter  her  nogle  Brudstykker  af  Breve,  som 
min  Mand  skrev  hjem  fra  Tarasp. 

5.  Juli  79. 
Kæreste  Børn! 

Her  kan  I  se,  hvor  vi  for  Øjeblikket  bo,  nem- 
lig i  det  pæne  Hus  til  Højre,  paa  Toppen  af  Rigi, 
godt  og  vel  5000  Fod  over  Havets  Overflade,  og 
for  Øjeblikket  indhyllet  i  en  uigennemtrængelig  tæt 
Sky,  der  bestaar  af  idel  Sne,  saa  I  kan  nok  forstaa, 
at  rigtig  sommervarmt  er  der  ikke  heroppe.  — 

Men  for  at  begynde  med  Begyndelsen  og  for- 
tælle Eder  alt,  hvad  vi  har  oplevet,  siden  vi  tog  fra 
Køln,  saa  godt  som  jeg  kan  gøre  det  ved  Hjælp  af 
denne  nederdrægtige  sylespidse  Staalpen,  saa  vil 
jeg  først  fortælle,  at  vi  saa  Kølner  Domkirken,  den 
skønneste  eller  rettere,  mest  storartede  Bygning, 
som  tænkes  kan ;  Søjlerne  forekom  mig  endnu  høj- 
ere, end  da  jeg  sidst  saa  den,  hvad  de  dog  sagtens 
ikke  er;  naar  man  sidder  stille  og  lader  sit  Øje 
langsomt  følge  op  ad  dem,  er  det  som  om  de  ikke 
endte,  førend  man  naaede  op  til  selve  Himmel- 
hvælvingen. 

Kl.  12  Torsdag  Middag  fra  Køln  pr.  Jærnbane 
langs  Rhinen  til  Koblenz,  og  derfra  pr.  Dampskib 

til  Bingen  (nu  kan  I  se  efter  paa  Kortet  og  følge 
vor  Vej).  Hele  Formiddagen,  mens  vi  var  i  Køln, 
regnede  det,  men  om  Eftermiddagen  klarede  det 
op.  saa  vi  var  saa  heldige  at  faa  helt  klart  Vejr.  Men 
det  blæste  temmelig  koldt,  og  vi  havde  lige  Mod- 
vind, saa  jeg  kunde  rigtig  godt  have  haft  min  Ul- 
stercoat  paa  uden  at  lide  af  Varme. 

Rhinturen  er  meget  skøn,  høje,  skovbevoksede 
Bjærge,  tildels  med  bratte  Skrænter  (af  Skifersten), 
med  Træer  og  Buske  kilede  ind  i  Revner,  hvor  man 
ikke  skulde  tænke  det  muligt,  at  nogen  Rod  kunde 
finde  Plads.  Paa  de  fleste  tilsyneladende  aldeles 
utilgængelige  Klippespidser  ligge  Ruiner  af  gamle 
Ridderborge,  nogle  af  dem  restavrerede  af  prøjsi- 
ske Prinser  og  andre  pæne  Folk.  Jo  længere  Syd 
paa  man  kommer,  des  hyppigere  Vinplantninger, 
til  sidst  ser  man  Bjærgene  helt  til  Toppen  beplan- 
tede med  Vin,  hvor  Mennesker  med  den  utroligste 
Møje  har  tildannet  Bjærgskraaningen  i  trappefor- 
mige  Afsatser,  for  at  Vinen  kan  vokse  der.  løv- 
rigt ser  et  saadant  Vinbjærg  i  Afstand  ud,  som  I 
kunde  tænke  jer  en  uhyre  stor  Have  med  Bønner, 
kun  saaledes  at  Stængerne  ikke  er  bundne  sammen 
foroven,  men  staa  hver  for  sig.  —  I  Bingen  havde 
vi  den  Glæde  at  møde  Anna  Guldberg,  som  var 
kommen  fra  Kreutznach  for  at  møde  os.  Hun  saa 
rask  og  fornøjet  ud,  og  vi  var  rigtig  glade  ved  at 
mødes.  Vi  var  sammen  en  Times  Tid,  saa  kørte 
vi  til  Heidelberg  Kl.  8v,  altsaa  uden  at  kunne  se 

noget  af  Egnen,  som  fra  Darmstadt  af  skal  være 
smuk.  Vi  kom  gennem  Mainz  og  Darmstadt  og 
Kl.  11'  til  Heidelberg,  alt  i  en  rasende  Fart,  ti  vi 
var  med  et  Kurertog,  det  hurtigste  af  alle ;  Vejen 
var,  saavidt  jeg  har  kunnet  udregne,  henved  30 
Mil.  Heidelberg  er  en  smuk  og  venlig  By  ved 
Neckar-Floden,  med  mange  Træer  paa  Gaderne, 
hvilket  gør  et  meget  tiltalende  Indtryk.  Vi  stod 
op  Kl.  6  om  Morgenen  for  at  faa  saa  meget  som 
muligt  af  Byens  Skønheder  at  se,  og  det  lykkedes 
os  ogsaa ;  vi  var  oppe  paa  et  Sted,  kaldet  Molken, 
der  ligger  paa  et  Bjærg,  600  Fod  højere  end  Byen, 
som  man  ser  i  Fugleperspektiv  for  sine  Fødder,  og 
desuden  vidt  omkring  i  det  omliggende  Land ; 
lige  overfor  har  man  Odenwalds  uhyre  store  skov- 
bevoksede Banker.  Ligeledes  besaa  vi  den  gamle 
Slotsruin,  meget  stor  og  smuk  med  dejlige  Udsig- 
ter over  Heidelberg  og  Neckardalen.  Slottet  blev 
bygget  dels  i  det  12te,  dels  i  det  14de  Aarh.,  men 
blev  tildels  sprængt  i  Luften  under  en  Krig  med 
Ludvig  den  XIV.,  og  endelig  helt  ødelagt  af  Ilde- 
brand for  et  Hundredeaar  siden.  Jeg  tog  to  smaa 
Bregner,  som  voksede  ud  af  Muren,  og  hjemsen- 
der dem  til  Astrid.  løvrigt  er  Murene  baade  i  Slot- 
tet og  rundt  om  i  Byen,  hvor  mange  Huse,  Have- 
mure o.  1.  er  af  Sandsten,  bevoksede  dels  med  Ved- 
bend, dels  med  Linarie  (den  lille  vi  har  paa  Sten- 
højen), der  vokser  ud  af  Sprækker  i  Murene. 
Sjældnere  ser  man  saadanne  Bregner.    Saa  Kl.  10\ 

Torsdag  Formiddag  kørte  vi  fra  Heidelberg  forbi 
Karlsruhe,  gennem  den  gamle  Fæstning  Rastaff,  og 
saa  ved  en  lille  By  Offenberg  bøjede  vi  mod  Syd- 
øst ind  igennem  Schwartswald.  en  mageløs  dejlig 
Tur,  hvor  Jærnbanen  løber  gennem  de  skønneste, 
vilde,  skovbevoksede  Bjærgdale,  enten  hugget  ind  i 
Klippesiderne,  hvor  den  snor  sig  i  Siksak,  flere 
Steder  saaledes  at  den  gaar  næsten  samme  Vej  til- 
bage, som  man  er  kommen,  eller  ogsaa  ført 
gennem  Tunneler ;  der  skal  være  38  saadanne  i 
Løbet  af  en  5  6  Mil,  af  hvilke  én  er  5960  Fod  lang, 
altsaa  næsten  en  Fjerdingvej,  flere  var  l  Fjerding- 
vej eller  lidt  over ;  jeg  vil  antage,  at  vi  tilsammen 
kørte  godt  en  Mil  under  Jorden.  Det  var  en  baade 
mærkelig  og  tillige  overordentlig  skøn  Tur.  Men 
den  største  Skønhed  saa  vi  dog  først,  da  vi  var 
komne  til  Schaffhausen,  hvor  vi  saa  det  vældige 
Rhinvandfald,  hvor  den  mægtige  Flod  styrter  ned 
over  Klipperne  og  forvandles  til  blændende  hvidt 
Skum,  hvorover  der  hæver  sig  tætte  Skyer  af 
Damp,  paa  hvilke  Solstraalerne  danner  Regnbuer. 
Vi  havde  rigtig  skønt,  klart  Vejr  til  at  se  Vandfal- 
det. Natten  over  laa  vi  i  Schaffhausen,  en  mærke- 
lig gammel  By.  Paa  Torvene  staar  Vandspring, 
hvor  Byens  Piger  komme  med  deres  Spande  og 
Krukker  og  hente  Vand,  hvilket  ser  meget  fornøje- 
ligt ud,  og  saa  bærer  de  Spandene  paa  Hovedet 
hjem.  I  I  Schaffhausen  maatte  vi  tidlig  op.  Kl.  41. 
for  at  komme  med  Toget  Kl.  5f ;  kørte  derfra  til 
Ziirich,  hvor  vi  var  en  Timestid,  saa  noget  af  Byen, 

var  paa  Posthuset  for  at  høre  om  Brev,  hvilket  dog 
ikke  endnu  var  kommet,  derfra  til  Luzern  og  der- 
fra med  Dampskib  over  Vierwaldstådtersøen  til  en 
lille  By  Vitznau,  et  Par  Mil  fra  Luzern  lige  ved 
Foden  af  Rigi.  Paa  Vejen  til  Luzern  begyndte  det 
at  øsregne  og  blev  ved  dermed  al  den  Tid,  vi  sej- 
lede, og  en  Stund  efter  at  vi  var  komne  i  Land, 
men  ikke  desmindre  var  Turen  over  Søen  over- 
maade  skøn.  En  halv  Timestid  efter  vor  Ankomst 
til  Vitznau  holdt  Regnen  op,  og  saa  kørte  vi  paa 
Jærnbane  herop.  Det,  kan  I  tro,  er  en  mærkelig 
Fart.  Lokomotivet  fører  kun  1  Vogn,  som  det 
skyder  bagpaa,  og  saaledes  stiger  man  i  en  god 
Timestid  4000  Fod  tilvejrs,  og  jo  højere  man  kom- 
mer op,  des  videre  og  mere  vidunderlig  bliver  Ud- 
sigten over  den  skønne  Vierwaldstådtersø,  liggende 
udbredt  for  ens  Fødder,  og  over  de  nærliggende 
Bjærge,  af  hvilke  Pilatus  er  det  højeste  og  mærke- 
ligste. Det  var  klart  Solskinsvejr  det  meste  af  Op- 
kørslen, saa  vi  kunde  rigtig  fryde  os  derved,  men 
omtrent  1000  Fod  fra  Toppen  kom  vi  ind  i  en  tæt 
Sky,  som  hindrede  os  i  at  se  mere,  og  endelig  da  vi 
kom  op  til  Toppen  (  Kulmen),  fandt  vi  alt  dækket  af 
Snesjap,  yderst  ubehageligt  at  gaa  i  uden  Galo- 
scher.  Tilmed  blæser  det  meget  stærkt  og  koldt 
heroppe,  medens  det  er  blikstille  nede  ved  Søen, 
saa  det  er  en  ganske  mærkelig  Omskiftning  af  Tem- 
peratur. Men  desuagtet  tænker  hverken  Moder 
eller  jeg  paa  at  angre  vort  Komme  hertil,  skønt  vi 
sidde  her  i  vort  Værelse,  jeg  indhyllet  i  min  Plaid 

og  med  Moders  Sjal  om  Fødderne,  og  Moder  med 
en  Dyne  om  Fødderne  og  et  Sengetæppe  om  sig, 
ti  Kakkelovn  haves  ikke  — .    Den  Snesky,  som  jeg 
begyndte  med  at  skrive  om,  har  forlængst  været 
borte,  og  vi  var  ude  udenfor  at  se  os  om  et  Kvar- 
terstid,  da  Solen  skinnede,  men  blev  drevne  ind 
igen  af  en  ny  Snesky.    Nu  klarer  det  igen,  saa  vi 
maa  vel  atter  ud.    I  kan  ikke  forestille  Eder,  hvor 
mærkeligt  det  er  saaledes  at  staa  her  paa  Toppen  og 
se  hele  det  omliggende  Land  som  et  Landkort  for 
sine  Fødder;  og  naar  saa  hertil  kommer,  at  dette 
Land  er  saa  saare  skønt,  saa  kan  man  nok  døje  at 
fryse  lidt  derfor.    Ja,  1  maa  dog  forstaa,  at  det  kun 
er  i  Vest  og  Nord,  at  Landet  ligger  udbredt  for  ens 
Fødder,  mod  Øst  og  især  mod  Syd  har  man  den 
ene  Klippetinde  og  Gletscher  bagved  eller  op  over 
den  anden,  det  saakaldte  Berner-Oberland.     Om 
nogle  Dage,  naar  vi  er  rejste  herfra,  skal  jeg  sende 
Eder  en  Beskrivelse  af  Rigi  med  Billeder,  saa  kan 
Farmoder  fornøje  sig  med  at  opfriske  gamle  Min- 
der, ved  at  forklare  Eder  Billederne. 

Dersom  det  bliver  godt  Vejr,  agte  vi  at  blive  her 
imorgen,  og  saa  tage  vi  paa  Mandag  over  Zurich 
til  Schuls,  hvor  vi  saa  kommer  paa  Tirsdag  Aften. 
Gud  give  nu,  at  I  maa  have  det  rigtig  godt,  og  at 
alt  maa  staa  vel  til  hjemme.  Vi  længes  meget  efter 
Brev  fra  Eder.  Jeg  haaber,  I  har  faaet  det  Brev, 
jeg  i  Torsdags  sendte  fra  Køln.  Saa  Gud  bevare 
Eder  alle,  kære  Børn,  Astrid  og  Herdis  og  Gerda 
og  Erling  og  Hemming  og  Torkild 

Eders  trofaste  Fader. 

Schuls.  Tarasp,  12.  Juli  79. 
Min  kære  Herdis ! 

-  Vi  har  det  stadig 
rigtig  godt,  og  i  de  sidste  3  Dage  har  vi  haft  Tørre- 
vejr, idag  rigtig  klart  straalende  Solskinsvejr,  saa 
vi  rigtig  har  kunnet  fryde  os  ved  at  færdes  ude  i  den 
dejlige  Natur.  Naar  vi  kommer  hjem,  skal  vi  med- 
tage nogle  Fotografier  af  Egnen,  for  at  I  kan  se, 
hvor  skønt  her  er,  og  faa  nogen  Forestilling  om, 
hvordan  saadan  en  Bjergegn  ser  ud ;  ved  en  skrift- 
lig Beskrivelse  vilde  I  næppe  kunde  gøre  Eder 
noget  Begreb  derom.  Ja,  jeg  kunde  dog  sige : 
Tænk  Dig  „Bents  Hoved"  forhøjet  omtrent  200 
Gange  saa  højt  som  det  er,  bevokset  nederst  med 
Løvtræer  med  lidt  Naaletræer  iblandt,  derefter  med 
Naaletræer  alene,  som  efterhaanden  blive  lavere  og 
mere  forpiskede  af  Vinden,  derefter  kun  et  enkelt 
sørgmodigt  Træ  hist  og  her,  og  tilsidst  kun  Græs 
og  Mos,  og  allerøverst  den  graa  Sten,  med  Sne  paa 
Toppen,  gennemfuret  af  en  Mængde  Kløfter  og 
Furer,  omtrent  som  „Kællingen"  paa  Stenhøjen  for- 
størret nogle  1000  Gange,  og  tænk  Dig  saa,  at  der 
hist  og  her  i  Kløfter  bruser  Bække  ned  i  en  Utal- 
lighed af  smaa  Vandfald,  saa  kan  Du,  hvis  Du  har 
Indbildningskraft  nok  dertil,  faa  et  lille  Begreb  om 
disse  mægtige  Bjerge,  vi  leve  omgivne  af.  Og  disse 
Spidser  danne  en  uafbrudt  Række,  saa  langt  Øjet 
kan  naa,  en  Del  af  dem  er  altid  snedækte  paa  Top- 
pen, en  Del  kun,  naar  det  har  regnet  hernede;  men 
saa  er  de  hvide  langt  ned  ad  Siderne.     Dertil  er 

Luften  saa  let  og  klar  og  ren,  saa  man  aander  langt 
lettere  end  hos  os,  og  derfor  slet  ikke,  eller  meget 
lidt,  bliver  forpustede  ved  at  stige  op.  men  til  Gen- 
gæld bliver  man  dygtig  stiv  i  Benene.  Dette  sidste 
haaber  jeg  imidlertid  skal  fortage  sig.  naar  vi  blive 
mere  vante  dertil.  Moder  har  det  rigtig  godt  og  er 
glad  og  fornøjet,  hun  udholder  disse  Anstrengelser 
langt  bedre,  end  jeg  havde  ventet.  Af  Bekendt- 
skaber har  vi  ikke  gjort  ret  mange ;  der  bor  kun 
faa  Mennesker  her  i  Pensionen,  en  tyk  Schweizer- 
madame, som  er  meget  skikkelig,  men  taler  et  næ- 
sten uforstaaeligt  Tysk,  og  en  Professor  i  Matema- 
tik fra  Bologna,  som  jeg  er  den  eneste,  der  kan 
tale  med,  da  han  kun  kan  tale  Fransk,  Italiensk  og 
lidt  Latin,  og  dette  sidste  Tungemaal  tale  vi  sammen 
paa ;  saa  er  der  nogle  faa  andre,  som  der  ikke  er  stor 
Fornøjelse  ved.  saa  det  kun  er  ganske  dagligdags 
Ting.  der  er  Genstand  for  Samtale.  Men  desmere 
kan  Moder  og  jeg  have  Glæde  af  hinanden.  Nu 
skal  vi  straks  ud  paa  en  Vandring  til  en  lille  By 
Fettau,  som  ligger  2  Miles  March  herfra.  1200  Fod 
højere  end  Schuls ;  hvis  det  bliver  ved  at  være  saa 
varmt  som  idag,  tænker  vi  om  nogen  Tid  at  flytte 
derop.  Naar  vi  kommer  hjem  fra  denne  Udflugt, 
skal  jeg  fuldende  dette  Brev. 

Da  det  nu  tegner  til  at  være  falden  i  med  nogen- 
lunde stadigt  godt  Vejr,  tænker  jeg  ikke,  at  det  vil 
vare  længe,  inden  vi  drager  til  Fettau.  I  de  første 
Dage  sker  det  dog  ikke ;  der  er  en  Del  smukke 
Punkter  og  Ture  her  omkring  Schuls,  som  vi  endnu 

ikke  har  set,  og  som  vi  først  skal  se,  inden  vi  for- 
lader dette  Sted.  Jeg  har  den  største  Lyst  til  at  be- 
stige Piz  Lischana  her  lige  overfor,  henved  10,000 
Fod  højt,  og  det  skal  ikke  være  saa  overvættes  be- 
sværligt. Turen  er  4  Timer  opad  og  3  Timer  ned 
igen ;  men  det  kommer  an  paa,  om  jeg  kan  faa  en 
Ledsager;  alene  vil  jeg  ikke  gøre  det,  og  at  Moder 
skulde  gøre  Turen  med,  kan  der  ikke  være  Tale 
om.  Du  maa  sige  til  Astrid,  at  jeg  har  plukket 
og  tørret  nogle  enkelte  Blomster  til  hende,  men  der 
er  her  saa  mange  nye,  at  der  slet  ikke  kan  være 
Tale  om  at  tage  dem  alle.  Hvad  jeg  navnlig  stræ- 
ber efter,  er  at  faa  en  hel  Del  Frø  af  de  her  voks- 
ende særegne  Blomster,  men  hidtil  har  dette  ikke 
lykkedes  mig,  da  det  her  er  tidlig  paa  Aaret,  om- 
trent svarende  til  først  i  Juni  i  Danmark;  hvorfor 
jeg  endnu  ikke  har  fundet  modent  Frø.  Det  vilde 
være  morsomt,  om  jeg  kunde  overplante  nogle 
smukke  Schweizerblomster  til  Danmark.  Naar  Du 
skriver  næste  Gang,  maa  Du  fortælle  mig  noget, 
om  der  har  været  nogen  i  Kirke,  om  Tørven  og 
Høet  er  kommet  i  Hus  og  andet  mere,  hvorledes 
det  gaar  hjemme,  ligeledes  om  der  er  død  nogen  af 
Sognets  Folk,  og  hvad  andet  mærkeligt,  der  kan 
have  tildraget  sig. 

Og  alle  Folk,  som  spørge  til  os,  kan  Du  svare, 
at  vi  har  det  rigtig  godt.  Sørg  ogsaa  for,  at  Jens 
Peter  holder  Haven  ordentlig,  skuffer  den  hver 
Løverdag,  saa  vidt  muligt,  og  slaar  Græsplænerne 
hver  14.  Dag. 

Hils  nu  Farmoder  saa  kærligt  fra  mig,  og  ikke 
mindre  Astrid,  Gerda,  Erling,  Hemming  og  Tor- 
kild. 

Lev  saa  vel  min  kære  Datter,  Gud  bevare  Eder 

alle 

Din  kærlige  Fader. 

Efter  nogle  Maaneders  Rejse  vendte  vi  hjem  til 
Rønnebæk  og  fandt  alt  vel.  Min  Mand  havde  virke- 
lig haft  god  Nytte  af  sin  Rejse,  saa  han  kunde  tage  fat 
paa  sit  Arbejde  med  friske  Kræfter.  Da  vi  havde  væ- 
ret en  lille  Tid  hjemme,  lagde  jeg  Mærke  til,  at  Gerda 
var  blevet  meget  stille,  og  at  hun  ikke  saa  rask  ud. 
Hun  maatte  til  sidst  lægge  sig  til  Sengs,  og  det  viste 
sig  snart,  at  hun  havde  faaet  en  ondartet  Tyfus.  Hun 
laa  i  meget  stærk  Feber,  Temperaturen  steg  til  42 
Grader,  og  det  var  næsten  ikke  muligt  at  faa  nogen 
Medicin  eller  Havresuppe  ned  i  hende.  Hun  laa  helt 
hen  i  en  Døs  og  kunde  ikke  tage  Næring  til  sig.  Efter 
nogle  svære  Uger  kom  hun  dog  saa  vidt,  at  hun  kunde 
drikke  lidt  Mælk  og  spise  en  rørt  Æggeblomme.  Det 
var  en  streng  Tid,  hun  kom  sig  kun  langsomt  og  er 
aldrig  blevet  rigtig  rask  igen. 

Lægen  mente  bestemt,  at  Drikkevandet  var  Skyld 
i,  at  Rønnebæk  stadig  blev  hjemsøgt  af  Epidemier: 
Difteritis,  Tyfus  o.  a.  1.  Han  raadede  derfor  til 
at  lade  dræne,  da  Kirkegaarden  laa  højt,  saa  Over- 
fladevandet løb  ned  i  Brønden.  Min  Mand  ansøgte 
om  Tilladelse  dertil  og  fik  den.  Men  saa  begyndte 
Beboerne  i  Rønnebæk  at  tro,  at  der  skulde  drænes 
igennem  Gravene  paa  Kirkegaarden.     Den  ene  hid- 

Marie  Rordam  :  Tilbageblik.  lfi 

sede  den  anden  op.  og  Følgen  blev,  at  min  Mand  lod 
være  at  dræne.  Men  det  bedrøvede  og  krænkede 
ham  meget,  at  de  kunde  tro  det  om  ham,  at  han  vilde 
bære  sig  saaledes  ad.  Han  havde  nemlig  tænkt,  at 
der  skulde  være  drænet  en  Rende  ved  den  ene  Side 

af  Kirkegaarden,  og  vilde 
naturligvis  aldrig  have  be- 
rørt Gravene. 
M  %  Fra  den  Tid  af  tænkte 

m  »    han  paa  at  blive  Præst  i 

København,  og  han  søgte 
flere  Embeder  der.  Da 
Helligaandskirken  blev  le- 
dig, fik  han  en  indtræn- 
gende Opfordring  fra  man- 
ge Beboere  i  dette  Sogn  om 
at  søge  dertil,  hvilket  han 
gjorde,  og  han  blev  1 880ud- 
nævnt  til  Sognepræst  der. 
En  Uge  før  Embedet  ved  Helligaandskirken  blev 
besat,  var  jeg  inde  hos  min  ældste  Søster,  Mathilde 
Koch,  hvis  Mand  dengang  var  Kriminalretsassessor. 
Medens  jeg  var  der.  fik  jeg  en  Indbydelse  til  Middag 
hos  Halls.  Der  var  flere  fremmede,  blandt  andre  en 
Dame,  som  jeg  aldrig  før  havde  set;  men  jeg  hørte, 
at  hendes  afdøde  Mand  havde  været  Sognepræst  ved 
Trinitatis  Kirke.  Fru  Hall  sagde  da  paa  sin  sædvan- 
lige ligefremme  Maade :  „Naa,  Marie,  skal  Skat  saa 
være  Præst  ved  Helligaandskirken?'1 


Fru  Mathilde  Koch 
(født  Hauch) 

Jeg  svarede,  at  det  endnu  ikke  var  besat,  saa  jeg 
vidste  intet  om  det. 

Da  tog  den  føromtalte  Dame,  som  lod  til  at  være 
meget  livlig  og  fremtrædende,  Ordet  og  sagde:  „Nej, 
kære  Fru  Rørdam,  det  faar  Deres  Mand  ikke,  det  skal 
Schmidt,  som  nu  er  anden  Præst,  have;  men  hvis 
Deres  Mand  vil  søge  Embedet  som  anden  Præst,  saa 
er  det  jo  muligt,  at  han  kan  faa  det."  Jeg  blev  lidt 
forundret  over,  at  hun  talte,  som  om  hun  var  den,  der 
skulde  give  Embedet  bort ;  men  jeg  sagde  ikke  noget 

dertil. 

Nogen  Tid  efter,  at  jeg  var  kommen  hjem  til  Røn- 
bæk, fik  min  Mand  et  Brev  fra  Kultusminister  Fischer 
om,  at  han  var  blevet  udnævnt  til  Sognepræst  ved 
Helligaandskirken. 

I  Rønnebæk  var  de  meget  bedrøvede  over,  at 
han  tog  derfra;  men  de  var  især  kede  af,  at  Dræ- 
ningen havde  forvoldt  det.  Bagefter  kunde  de  alle 
forstaa,  at  det  var  dumt  af  dem  at  tro,  at  han  kunde 
og  vilde  bryde  Gravfreden.  De  var  derfor  mageløs 
venlige  imod  os  ved  vor  Afrejse.  Baade  fra  Rønne- 
bæk, Næstved  og  Herlufsholm  viste  de  os  deres 
Hengivenhed  ved  mange  Mindegaver.  De  var  i  Sand- 
hed trofaste  mod  os. 

Efter  at  have  taget  Afsked  med  sine  mange  kære 
Venner  tog  min  Mand  snart  efter  ind  til  København, 
da  han  allerede  skulde  indsættes  i  sit  ny  Embede  den  6. 
Maj.  Helligaandskirken  var  istandsat  af  Arkitekt,  Pro- 
fessor Storch  ;  den  fremtraadte  i  en  forandret,  overor- 

16* 

dentlig  skøn  og  stilfuld  Skikkelse.  Min  Mand  blev 
indsat  af  Stiftsprovst  Rothe,  som  talte  hjerteligt  til 
ham.  Der  var  en  meget  stor  Forsamling,  saa  man 
havde  ondt  ved  at  drage  Vejret.  Den  første  Tid,  da 
min  Mand  var  ved  Helligaandskirken.  var  han  i  Præ- 
stekjole fra  Kl.  9  om  Morgenen  til  Kl.  5  om  Eftermid- 
dagen. Heldigvis  havde  han  lejet  en  lille  Lejlighed 
i  Vimmelskaftet,  saa  han  kunde  hurtig  komme  over  i 
Kirken.  Næsten  alle  kirkelige  Forretninger,  Begra- 
velser dog  undtagen,  var  opsatte  til  hans  Komme. 

Jeg  blev  en  Uge  hos  ham  ;  men  saa  maatte  jeg  tage 
tilbage  til  Rønnebæk,  hvor  der  snart  kunde  ventes  en 
ny  Præst,  som  jeg  skulde  holde  Hus  for. 

Den  første  Tid,  da  min  Mand  var  i  København, 
var  der  en  Mængde  Folk  i  Sognet,  der  søgte  Skils- 
misse, og  min  Mand  skulde  jo  i  Følge  sin  Embeds- 
pligt forsøge  at  mægle  imellem  dem. 

Til  sidst  blev  det  ham  næsten  for  utaaleligt,  og  han 
spurgte  derfor  den  daværende  Klokker  Hansen,  om 
det  altid  gik  saaledes  til:  „Nej"  sagde  denne,  „det  er 
kun  i  Foraarstiden,  saa  faar  Folk  Uro  i  Blodet;  naar 
først  Kulden  kommer  i  Luften,  saa  forliges  de  og  flyt- 
ter sammen  igen." 

Virkelig  viste  det  sig,  at  hans  Spaadom  slog  til,  for 
da  det  led  mod  Vinteren,  saa  var  de  fleste  forligte  med 
hinanden. 

Medens  min  Mand  boede  alene  i  København, 
havde  Hostrups  Sølvbryllup,  den  29.  Juni  1880.  Ho- 
strup var  da  Præsi  i  Frederiksborg  og  havde  en  stor 

Menighed,  der  paaskønnede  ham  i  høj  Grad.  Det 
blev  derfor  en  sjælden  smuk  og  hjertelig  Fest.  Min 
Mand  havde  lovet  Hostrups  at  komme  ud  og  tage  dem 
til  Alters  paa  Sølvbryllupsdagen.  Naturligvis  fulgte 
jeg  med  ham.  Næsten  hele  Hostrups  Menighed  gik 
til  Alters  med  dem. 

Da  de  kom  hjem  fra  Kirken,  modtog  de  mange 
Gaver  fra  Menigheden. 

Der  mødte  en  Deputation  fra  Regensen,  som  over- 
rakte ham  en  stor  Vase,  hvorpaa  var  et  Maleri  af  Re- 
gensgaarden,  og  hvori  der  var  Grene  fra  Regens- 
linden.  De  fik  en  Messingmaskine  med  Løvefødder 
og  Gesvejsning  som  den,  der  tales  om  i  „Genboerne", 
den,  som  Smedesvend  Madsen  har  lavet.  Tillige  fik 
de  mange  smukke  Billeder  og  en  Del  Sølvtøj.  Vi  spi- 
ste til  Middag  Kl.  3,  da  der  skulde  samles  mange  om 
Eftermiddagen.  Hostrup  havde  skrevet  et  udmærket 
Digt  til  sin  Hustru;  det  blev  sunget  ved  Bordet.  Der 
var  naturligvis  mange  Sange  og  mange  Taler.  Ogsaa 
jeg  havde  skrevet  en  Sang  til  Hostrup ;  og  for  at  han 
skulde  kende,  hvem  der  havde  skrevet  den,  havde  jeg 
sat  to  Rim  ind  af  det  Digt,  som  han  engang  havde 
skrevet  til  mig:  „kappedes  og  nappedes".  (Se  Side 
88) .  Han  nikkede  saa  venligt  hen  til  mig,  da  den  blev 
sunget ;  han  havde  straks  forstaaet,  at  det  var  mig, 
der  havde  skrevet  den.    Sangen  lyder  saaledes : 

Mel. :  „Nu  for  de  danske  Studenter  vi." 

Sig  husker  Du,  naar  ved  Aftenstid 
Du  vandred  til  Frederiksberg, 

Skont  Vinden  sused  ej  ganske  blid, 

Og  Sneen  laa  højt  som  et  Bjærg. 

Du  agted  kun  lidet  derpaa: 

Højt  oppe  om  Nakken 

Du  knappede  Frakken 

Og  traved  rask, 

Trods  Slud  og  Sjask, 

Til  Maalet,  som  Du  vilde  naa. 

Naar  saa  Du  traadte  i  Stuen  ind 

Med  Øjne  straalende  klart, 

Det  var,  som  blæste  den  friske  Vind 

Alt  Mismod  bort  i  en  Fart. 

Du  hurtig,  med  levende  Aand 

Alt  godt  kunde  finde, 

Som  gemt  laa  derinde. 

Det  fredede  Du 

Med  venlig  Hu 

Og  slap  det  ej  ud  af  Din  Haand. 

I  Skæmt  og  Munterhed  kappedes 

Med  Iver  store  og  smaa, 

Og  stundom  hidsig  de  nappedes, 

Saa  det  kunde  noget  forslaa; 

Men  Enighed  var  der  om  ét: 

Blev  kort  de   for  Ho'det 

Og  syded  dem  Blodet, 

Det  Venskab  stod 

Dog  fast  paa  Fod, 

Og  Freden  blev  sluttet  saa  let. 

Da  Droslen  fløjted,  og  Gøgen  graa 
Den  kukked  i  løvrige  Lind, 
I  i  i  ne  i^ik  Du,  for  her  Du  saa 
En  Jomfru  efter  Dit  Sind. 

Med  trofaste  Hjærter  i  Bryst 

I  loved  at  vandre 

Og  støtte  hverandre 

Og  ondt  og  godt 

Og  stort  og  smaat 

At  dele,  hinanden  til  Trøst. 

I  glade  vandred  i  Livet  ind, 

Umærkelig  Aarene  svandt, 

Skønt  Sorgen  mørkned  det  lyse  Sind, 

Den  fastere  sammen  Jer  bandt; 

Hun  trofast,  med  luende  Mod, 

Stod  varmt  ved  Din  Side 

Og  hjalp  Dig  at  stride; 

Og  hvad  hun  fandt, 

Var  rent  og  sandt, 

Hun  aldrig  med  Fejghed  forlod. 

Og  om  end  Dagene  hurtig  gaar, 
Og  Livet  flygter  med  dem, 
I  sørger  ikke  for  svundne  Aar, 
Med  frejdigt  Haab  ser  I  frem. 
Gud  unde  Jer  begge  den  Lyst, 
At  Side  om  Side 
Jert  Liv  maa  henglide. 
Mens  mer  og  mer 
I  altid  ser: 
Den  rigeste  Tid  er  i  Høst. 

Menigheden  i  Hillerød  havde  dækket  lange  Borde 
i  Haven.  Her  beværtedes  alle,  der  i  Eftermiddagens 
Løb  indfandt  sig,  med  Kaffe.  Haven  var  ligefrem 
sort  af  Mennesker.  Om  Aftenen  blev  Haven  illumi- 
neret med  kulørte  Lamper,  og  der  blev  drukket  Te 


248 


og  sunget  mange  Sange.  Aftenen  forløb  da  lige  saa 
smukt  som  hele  den  dejlige  Dag. 

Det  var  en  enestaaende  yndig  Fest. 

Hostrup  var  frydefuld  over  at  føle,  at  han  var  saa 
afholdt  af  sin  Menighed,  næsten  mere  end  han  selv 
havde  troet.  Min  Søster  Elisabeth  var  naturligvis 
ikke  mindre  glad  for  dette. 

Da  Sølvbrylluppet  var  forbi,  tog  jeg  til  Rønnebæk  ; 
min  Mand  blev  tilbage  i  København. 

Nogle  Dage  efter  min  Hjemkomst  fik  jeg  følgende 
Brev  fra  Hostrup : 

Espergærde,  den  7de  Juli  1880. 
Kjære  Marie ! 

Igaar  modtog  jeg  et  yndigt  Billede  af  Raphael, 
som  jeg  efter  Dine  Ord  til  Elisabeth  antager 
er  fra  jer,  og  hvorfor  jeg  nu  sender  min  hjertelig- 
ste Tak.  Maa  jeg  ogsaa  takke  Dig  for  Din  smukke 
Sang,  hvorved  Du  baade  har  glædet  og  imponeret 
mig.  I  Bevægelsen  forleden  Dag,  fik  jeg  nok  hel- 
ler ikke  takket  Skat  for,  hvad  han  var  for  os  paa 
den  Dag,  men  jeg  vil  nu  bede  Dig  om  at  gøre  det  fra 
mig. 

Da  Sangene  blev  revne  bort,  og  der  har  været 
stor  Efterspørgsel  efter  dem,  har  Elisabeth  ladet 
dem  trykke  igjen  uden  Forfatternes  Tilladelse 
og  jeg  sender  Dig  et  Par  Expl.,  for  at  Du  kan  se, 
at  vi  ikke  har  gjort  Din  Sang  Fortræd,  skjøndt  Bog- 
trykkeren har  været  paa  Veje  til  det.  Jeg  vedlæg- 
ger en  Afskrift  af  Melodien  til  min  Sang,  hvis  Du 

kunde  ønske  at  mindes  den  igjen.  Vi  er  endnu 
ikke  kommet  ud  af  Glædesrusen,  og  den  gode  Ex- 
amen,  Helge  hidtil  har  gjort,  har  jo  bidraget  sit 
hertil. 

Tak,  kjære  Marie,  for  gammelt  Venskab!  Vi 
kommer  nu  hinanden  saa  meget  nærmere,  saa  vi 
faar  forhaabentlig  mere  med  hinanden  at  gøre  end 
i  mange  foregaaende  Aar.  Hils  Skat  og  Dine  Børn 
kjærligst  fra  Din 

C.  Hostrup. 

Da  min  Mand  forlod  Rønnebæk,  blev  der  hertil 
kaldet  en  meget  flink  og  elskværdig  Præst,  Pastor 
Dam  fra  Thisted.  Han  var  særdeles  afholdt  paa  det 
Sted,  han  kom  fra ;  men  han  havde  aldrig  før  haft 
med  Landbefolkningen  at  gøre,  og  det  faldt  ham  lidt 
svært  at  vænne  sig  dertil.  Han  var  i  Rønnebæk  i 
mange  Aar  og  flyttede  derfra  til  Sognekaldet  i  Thi- 
sted han  havde  en  gammel  Kærlighed  til  denne 
By.  Han  døde  som  Præst  der.  I  September  Maa- 
ned  1880  skulde  vi  flytte  ind  til  København.  Vi  havde 
lejet  en  udmærket  Bolig,  Nørregade  Nr.  21.  dér  hvor 
nu  Telefonhuset  ligger. 

Inden  vor  Afrejse  skulde  vi  dog  have  Afgrøden 
maskintærsket  og  Kornet  solgt.  Da  var  Lars  Persen 
os  en  mageløs  trofast  Ven,  der  stod  os  bi  paa  enhver 
Maade.  Han  kom  om  Morgenen  tidlig,  tilsaa  Tærsk- 
ningen og  fik  Kornet  fyldt  i  Sække,  sendt  til  Byen  og 
afhændet.     I  det  hele  mødte  vi  ved  vor  Afrejse  en 

overvældende   Venlighed  hos  alle   vore  kære 
Sognefolk. 

De  sidste  Dage  i  Rønnebæk  var  min  Mand  kom- 
met hjem  til  os,  dels  for  at  sige  det  sidste  Farvel  til 
alle  Venner,  dels  for  at  overvære  en  Auktion,  som 
vi  holdt.  Auktionsdagen  var  meget  lang  og  træt- 
tende. Min  lille  Dreng,  Torkild,  var  blevet  syg  om 
Natten,  saa  da  havde  jeg  næsten  ingen  Søvn  faaet. 
Kl.  5  Morgen  maatte  jeg  op ;  thi  allerede  ved  den  Tid 
begyndte  købelystne  at  indfinde  sig.  Vi  havde  Borde 
med  Forfriskninger  dækkede  hele  Dagen,  -  naar  det 
ene  Hold  var  tilfredsstillet,  maatte  der  dækkes  op  til 
det  næste.  -  Vi  skulde  være  den  sidste  Nat  hos  Rek- 
tor Forchhammers.  Dertil  kørte  vi  saa,  da  Auktionen 
var  forbi,  sammen  med  vor  syge  lille  Torkild.  Hos 
Forchhammers  var  en  Del  gode  Venner  samlet,  og 
jeg,  der  havde  haabet  at  kunne  komme  i  Seng,  maatte 
ind  til  Selskabet.  Nogen  livlig  Gæst  var  jeg  ikke 
jeg  var  bogstavelig  talt  ved  at  falde  ned  af  den  Stol,  jeg 
sad  paa,  af  bare  Træthed. 

Den  næste  Morgen  drog  vi  saa  ind  til  København, 
hvortil  vi  kom  henad  Aften  d.  16.  September  1880. 


PRÆSTEAAR  I  KØBENHAVN 


Helligaandskirken. 

Vi  var  nu  installerede  i  København  og  kom  hur- 
tig og  godt  i  Orden  i  vor  nye  Lejlighed. 

Dagen  efter  vor  Indflytning,  den  17.  September, 
havde  Casses,  min  Mands  Onkel  og  Moster,  Guld- 
bryllup. Hos  dem  havde  vi  som  unge  nydt  saa  me- 
gen Gæstfrihed,  og  der  var  vi  —  som  tidligere  med- 
delt -  -  blevet  forlovede.  Vi  var  indbudt  til  Festen 
hos  dem ;  men  da  det  kom  til  Stykket,  maatte  jeg, 
ødelagt  af  Flytningens  Besværligheder,  gaa  i  min 
Seng  i  Stedet.  Mine  Kræfter  var  ganske  udtømte, 
og  Torkild  og  jeg  sov  i  sød  Forening.  Min  Mand  der- 
imod gik  med  til  Guldbrylluppet  og  var  glad  ved  at 
være  med  til  det. 

Han  udgav  paa  denne  Tid  en  Samling  Præ- 
dikener, „Kirkeaaret",  som  han  tilegnede  Rønnebæk- 
Menigheden.  Denne  Postil,  der  viser  hans  For- 
kyndelses Art  paa  dette  Tidspunkt,  blev  meget  paa- 
skønnet.   Den  udkom  i  2.  Oplag  1890. 

Samtidig  med  os  flyttede  en  af  vore  gode  Venner 
fra  Rønnebæk  ogsaa  til  København.    Han  hed  Jørgen 

Christiansen  og  var  en  Svigersøn  af  den  flere  Gange 
nævnte  Sidse  Lars  Persen  (hun  havde  været  gift  to 
Gange),  og  hans  Kone  slægtede  sin  Moder  paa.  Han 
blev  Kirkebud  ved  Helligaandskirken  og  var  min 
Mand  til  stor  Hjælp  paa  mange  Maader,  medens  jeg 
endnu  var  i  Rønnebæk.  Senere  blev  han  Graver  ved 
Helligaandskirken,  og  man  kan  endnu  der  se  hans 
milde,  venlige  Ansigt. 

Indtægterne  ved  Helligaandskirken  var  i  de  to  før- 
ste Aar  meget  smaa,  da  Formanden  i  Embedet,  Pa- 
stor Kolthoff,  skulde  have  Pension  af  Kaldet,  hvilket 
slugte  saa  godt  som  alt,  hvad  dette  indbragte.  Men 
min  Mand  fik  Naadensaar  fra  Rønnebæk,  og  han 
havde  udgivet  den  før  omtalte  Prædikensamling, 
saa  vi  slog  os  dog  igennem.  Vi  havde  ogsaa 
gammel  Vane  til  at  være  sparsommelige.  Vi  fik  endog 
i  1881  Raad  til  at  ligge  paa  Landet  i  Charlottenlund. 
Min  Mand  trængte  i  høj  Grad  til  Landluft  noget, 
han  i  København  savnede  meget.  Vi  boede  lige  over 
for  „Constantia"  i  et  Hus,  der  ejedes  af  Malerinden 
Fru  Jerichau. 

Det  var  en  usædvanlig  kold  og  regnfuld  Sommer 
i  1881,  saa  min  Mand  havde  snarest  Skade  af  sit  Som- 
merophold. Hans  Arbejdsværelse  var  saa  fugtigt  og 
koldt,  saa  han  ikke  kunde  taale  at  være  der,  og  Kak- 
kelovn var  der  ikke  i  nogen  af  Stuerne.  Derfor  maatte 
jeg  staa  tidlig  op  og  faa  gjort  i  Stand  og  godt  udluftet 
i  vort  Sovekammer,  som  var  ovenpaa  imod  Øst  og  var 
el  stort,  lunt  Værelse.  Der  arbejdede  han  saa  fra 
Kl.  8  af.     1  kroppe  skrev  han  „De  kirkelige  Friheds- 

krav",  en  Bog,  som  vakte  stor  Opsigt,  og  hvori  han 
med  den  ham  egne  Besindighed,  uden  at  ville 
standse  Udviklingen,  hævder  det  folke- 
kirkelige over  for  de  frikirkelige  Lyster,  som  en 
Del  Grundtvigianere  nærede. 

Paa  Grund  af  den  kolde  Sommer  fik  han  en  stærk 
Maveforkølelse.  Siden  han  i  1853  havde  haft  et  let- 
tere Kolera-Anfald,  maatte  han  altid  passe  meget  paa 
for  at  undgaa  Mavesygdom.  Torkild,  vor  yngste 
Søn,  var  dengang  5  Aar,  og  han  saa  i  høj  Grad  op  til 
sin  Fader.  Da  jeg  en  Dag  sagde,  at  Fader  ikke  var 
rigtig  rask,  udbrød  Drengen :  „Jeg  vil  da  haabe,  at 
jeg,  naar  jeg  bliver  stor,  faar  en  svag  Mave  ligesom 
Fader,  for  det  synes  jeg  er  saa  mandigt." 

Jeg  husker,  at  der  i  den  kolde  Sommer  kom  en 
Skrædder,  der  boede  i  Grønnegade,  ud  til  os  for  at 
tale  med  min  Mand ;  han  var  just  da  gaaet  en  lille 
Tur.  Jeg  bad  Skrædderen  komme  ind  i  vor  Daglig- 
stue ;  men  han  sagde :  „Tak,  Frue,  jeg  vil  heller  sidde 
her,  for  naar  man  som  jeg  bor  i  Grønnegade,  saa 
kan  man  aldrig  faa  Luft  nok."  Saa  sad  han  ude  i  en 
aaben  Veranda,  medens  Stormen  hylede,  og  Regnen 
piskede  ned.  Jeg  bød  ham  gentagne  Gange  ind,  men 
han  blev  siddende  ude,  til  min  Mand  kom  hjem.  Der 
var  heldigvis  Tag  over  Verandaen,  saa  han  blev  ikke 
helt  dyngvaad. 

I  Vinteren  1881  82  begyndte  min  Mand  at  samle 
en  Del  teologiske  Kandidater  hos  sig  til  Møder,  hvor 
de  talte  om  kirkelige  Spørgsmaal.  Han  havde 
Glæde  deraf,  da  Møderne  vandt  god  Tilslutning,  og 

han  lærte  derved  mange  flinke  Mennesker  at  kende. 
Det  var  ham  altid  en  Trang  at  give  sig  af  med  de 
yngre  Teologer ;  det  havde  han  været  vant  til  i  de 
mange  Aar,  hvor  han  var  Manuduktør. 

Han  følte  sig  lykkelig  ved  at  være  ved  Helligaands- 
kirken ;  det  var  det  Sted  af  alle,  hvor  han  var  gladest 
ved  at  virke  som  Præst.  Ogsaa  naar  han  i  sine  ældre 
Aar  havde  talt  der,  har  han  mange  Gange  sagt,  at  der 
følte  han  sig  saa  hjemme. 

Sommerferien  1882  tog  vi  til  Fanø  for  at  bruge 
Bade.  Fra  Fanø  besøgte  vi  Otto  Møller  i  Gylling.  Der 
boede  min  Mand  og  jeg  nogle  Dage  til  stor  Glæde  for 
de  to  Hjertensvenner,  som  jo  ikke  saa  hinanden  ret 
tit.  Efter  Besøget  i  Gylling  rejste  vi  tilbage  til  Fanø, 
hvor  vi  havde  efterladt  fire  af  vore  Børn,  og  kort  efter 
drog  vi  hjem  til  København. 

Min  Mand  befandt  sig  tit  ilde  om  Efteraaret,  og 
dette  Efteraar  1882  blev  det  særlig  slemt.  Lægen 
foreskrev,  at  han  kun  maatte  spise  Mælkegrød ;  det 
skulde  han  have  tre  eller  fire  Gange  om  Dagen.  Han 
passede  dog  alle  sine  præstelige  Forretninger  ligesom 
før ;  men  den  sløje  Kost  gav  ham  ikke  mange  Kræf- 
ter. Jeg  overtalte  ham  da  til  at  sende  Bud  efter  Pro- 
fessor Reisz,  som  han  kendte  og  holdt  meget  af.  Pro- 
fessor Reisz  satte  ham  straks  paa  en  helt  anden  Diæt 
og  raadede  ham  til  at  tage  sig  en  lang  Ferie  og  gøre 
en  Rejse  til  Syden. 

Dette  kom  hans  Menighed  for  Øre.  De  havde  i 
lang  Tid  med  megen  Bekymring  set  paa  hans  foran- 

drede  Udseende;  og  da  de  hørte,  at  han  ved  en  Rejse 
maaske  kunde  genvinde  sine  Kræfter,  saa  overrakte 
de  ham  en  Pengegave,  for  at  vi  begge  skulde  rejse  til 
Mentone  og  Italien. 

Med  Taknemlighed  mindes  jeg  særlig  Grosserer 
H.  Mohr  og  Købmand  Chr.  Sørensen,  der  begge  med 
stor  Iver  arbejdede  for  at  faa  denne  Rekreationsrejse 
iværksat. 

Min  Mand  blev  baade  overrasket  og  rørt  over 
denne  Venlighed  fra  Menigheden,  og  det  ses  af  føl- 
gende Brev  til  Fru  Forchhammer  paa  Herlufsholm, 
hvor  glad  han  var  ved  at  skulle  rejse. 

København,  9.  Novbr.  82. 
Kære  Fru  Forchhammer ! 

Det  begynder  allerede  at  lakke  mod  Aften  paa 
Deres  Fødselsdag,  inden  jeg  har  faaet  Tid  til  at 
sende  Dem  min  Lykønskning.  Gud  give,  at  det 
Aar,  De  nu  gaar  ind  i,  maa  blive  et  lykkeligt  Aar 
baade  for  Dem  selv,  og  hvad  der  vel  egentlig  siger 
det  samme,  for  alle  Deres,  og  at  hans  Velsignelse  og 
Naade,  med  Hjærtets  Fred  og  Frimodighed  som 
Frugt,  maa  være  over  Dem  og  bo  i  Dem  stadig,  saa 
De  maa  vokse  i  vor  Herres  og  Frelsers  Naade  og 
Erkendelse. 

Naar  min  Lykønskning  ikke  kommer  paa  Deres 
Fødselsdag,  da  er  det  ikke,  fordi  jeg  har  glemt  den, 
men  fordi  nogle  gode  Mennesker  kom  til  mig  igaar 
og  gav  mig  en  Masse  Penge,  for  at  jeg  skulde  rejse 
ud  af  Landet,  tage  Marie  med  mig  og  ikke  komme 
tilbage,  før  jeg  har  brugt  samme  Penge. 

Og  da  disse  Mennesker,  som  saaledes  vil  af  med 
mig,  høre  til  mine  bedste  Venner  i  min  Menighed, 
maa  jeg  betragte  dette  som  et  Vidnesbyrd  om,  at  jeg 
indtil  videre  er  tilovers  her  i  Byen,  og  som  Følge 
deraf  agter  Marie  og  jeg  paa  Onsdag  at  drage  af- 
sted til  Stettin,  for  over  Berlin,  Prag,  Wien,  Vene- 
dig at  tage  til  Rom  og  forlyste  os  der,  saa  godt  vi 
kan,  og  at  komme  tilbage  i  Februar.  Det  er  mig 
næsten  som  en  Drøm ;  jeg  havde  tænkt  paa  at  lægge 
mig  en  14  Dages  Tid  ud  i  en  Kro  i  en  eller  anden 
Afkrog;  dette  her  er  unægtelig  bedre. 

Men  dette  har  naturligvis  fyldt  mit  Hoved  med 
en  Mængde  Rejseplaner  og  nødt  mig  til  at  løbe  fra 
Herodes  til  Pilatus  og  tilbage  igen  for  at  faa  alt  for- 
nødent ordnet  med  Hensyn  til  Embedets  Besty- 
relse under  min  Fraværelse,  og  mange  andre  Ting. 
Og  saaledes  er  Tiden  gaaet  lige  til  nu. 

Ja,  kære  Venner,  nu  skulde  1  to  jeg  mener 
naturligvis  De  og  Forchhammer  snøre  Eders 
Randsel  og  møde  paa  Onsdag  Kl.  3  paa  Toldboden 
ved  Dampskibet  „Titania"  og  følges  med  os  til 
Rom,  det  kunde  være  en  stor  Glæde,  men  det 
sker  vel  ikke  .  Imidlertid  skal  De  nok  høre  fra 
os,  naar  vi  kommer  til  Rom  ;  saa  tænker  jeg  ogsaa, 
at  vi  hører  fra  Dem,  og  jeg  haaber,  at  det  maa  være 
idel  gode  Efterretninger. 

Saa  nødes  jeg  til  at  stoppe  dette  Hastværks- 
Brev.  Gud  bevare  Dem  og  alle  Deres  kære  i  Jesu 
Navn.  Hils  Forchhammer  og  Deres  Børn  saa  kær- 
ligt, ligeledes  gode  Venner,  Hoffs.  Petersens,  Frk. 


257 


Steenberg  o.  a.,  og  vil  De  særlig  sige  til  Julie  og 
Anna,  at  jeg  meget  ønskede  at  have  dem  herinde 
som  Manuductricer  med  Hensyn  til  Rom. 
Deres  hjærtelig  hengivne  Ven 

Skat  Rørdam. 

Den  16.  November  rejste  vi  hjemmefra  igennem 
Schweiz  til  Mentone.  Vi  havde  det  Uheld  at  have 
megen  Regn  i  Schweiz.  I  Genf  opholdt  vi  os  nogle 
Dage  i  Haab  om  at  faa  noget  at  se  af  Bjærgene ;  men 
først  den  sidste  Morgen  blev  det  klart  Vejr.  Vi  saa 
altsaa  dog  noget  om  end  kun  lidt  -  af  Genfs 
Skønhed,  før  vi  rejste  videre. 

Vi  kom  til  Mentone  og  havde  det  ganske  udmær- 
ket der  i  et  dansk  Pensionat,  som  en  dansk  Dame, 
Frk.  Nielsen,  forestod.  Det  hed  „Pension  du  Nord". 
Dengang  var  det  et  mindre  Pensionat ;  men  man  var  i 
Færd  med  at  bygge  et  meget  stort  Pensionat  paa  et 
Bjærg  der  i  Nærheden.  Vi  saa,  hvordan  man  lavede 
Jord  til  Haven  ved  at  knuse  porøse  Sten  med  en 
Jomfru,  saa  de  blev  til  Støv.  Bygningen  er  nu  vel- 
kendt under  Navnet  „Hotel  Aleksandra". 

I  Mentone  er  der  et  mageløst  Klima.  Jeg  har  væ- 
ret vidt  omkring ;  men  Mentones  Klima  har  jeg  kun 
fundet  i  Mentone.  Vi  fik  der  en  Rejsefælle,  som  var 
i  Byen,  da  vi  kom,  men  rejste  et  Stykke  videre  med 
os,  da  vi  tog  derfra.  Det  var  en  Apoteker 
Schiødte,  og  han  var  i  Bestyrelsen  for  Pensionatet  i 
Mentone.  Han  hjalp  os  med  Raad  og  Daad  i  alle 
Maader.    Desværre  kunde  vi  efter  vor  Rejseplan  kun 

Marie  Rørdam:  Tilbageblik.  17 

blive  der  i  14  Dage.  —  Saa  skulde  vi  over  Genua  og 
Pisa  til  Rom. 

Min  Mand  befandt  sig  overordentlig  godt  i  Men- 
tone.  Det  var  det  Sted,  hvor  hans  Helbred  var  bedst 
paa  hele  Rejsen. 

Vi  havde  jo  vore  bestemte  Ordrer  fra  Lægen  om, 
hvordan  vi  skulde  rejse,  og  derefter  maatte  vi  rette 
os.    Fra  Mentone  skrev  min  Mand  følgende  Brev. 

Mentone,  2.  December  82. 
Min  kæreste  Moder ! 

Tak  for  Dit  kærlige  Brev,  som  det  var  mig  en 
stor  Glæde  at  modtage.  Naar  man  er  saa  langt 
borte  fra  sit  Hjem,  er  ethvert  Budskab  derfra  som 
et  Bud  fra  Himlen ;  og  dette  er  mig  ikke  den  mind- 
ste Glæde  ved  at  færdes  i  det  fremmede  Land  og 
se  al  den  Skønhed,  som  her  findes  i  saa  stor  Over- 
flødighed, og  hvorom  man  dog  maa  sige,  at  Dan- 
mark har  slet  intet,  som  kan  maale  sig  dermed 
eller  lignes  derved  at  jeg  dog  stadig  kan  sige  til 
mig  selv,  at  ikke  om  man  bød  mig  Alverdens  Guld, 
vilde  jeg  bytte  Danmark  bort  derfor  eller  tage  Bo 
herude  fremfor  i  Danmark.  Thi  Danmark  er  dog 
et  godt  og  skønt  Land,  og  Menneskene  er  gode  at 
leve  iblandt,  sikkerlig  langt  bedre  for  mig  at  leve 
iblandt  end  noget  andet  Folkefærd  i  Verden. 

Det  er  i  Dag  8  Dage,  siden  vi  kom  til  Mentone, 
en  af  de  yndigste  Pletter,  man  kan  tænke  sig.  Hele 
den  saakaldte  Riviére  (Kysten  fra  Marseille  til  Li- 
vorno) er  jo  i  det  hele  et  vidunderligt  skønt  Stykke 

af  Jorden,  beskyttet  mod  alle  kolde  Nordenvinde  af 
Søalperne,  som  gennemgaaende  er  2  4000  Fod 
høje  her  nede  ved  Kysten,  og  som  derfor  tager  af 
for  Vinden,  saa  at  den  ikke  naar  ned  til  Jordover- 
fladen før  en  Milsvej  ude  i  Havet.  Man  skal  derfor 
af  og  til  kunne  se  Havet  i  højeste  Oprør  en  Milsvej 
ude,  medens  det  inde  ved  Kysten  er  omtrent  blik- 
stille. Vinden  gaar  nemlig  over  Hovedet  paa  disse 
Steder.  Derfor  trives  ogsaa  her  alle  sydlige  Plan- 
ter og  Træer  paa  det  frodigste,  mens  de  ingen 
Vegne  kan  komme  i  Rom  og  Neapel ;  thi  her  er  saa 
godt  som  ingen  Vinter,  det  hører  til  de  overmaade 
store  Sjældenheder.  Det  huskes  her  paa  samme 
Maade,  som  de  særlig  strenge  Vintre  hos  os,  at  der 
en  enkelt  Nat  har  været  én  Grads  Frost. 

Vi  var  i  Formiddags  ude  i  en  Have,  som  en  en- 
gelsk Dr.  Bennet  har  anlagt  paa  en  Klippeskrænt 
ud  imod  Havet.  Der  var  et  Rosenflor  saa  overvæl- 
dende smukt  og  fyldigt  af  de  dejligste  Theroser. 
Det  er  ganske  forunderligt  den  2.  Decbr.  at  færdes 
i  en  saadan  Blomsterpragt  og  Blomsterduft. 

Jeg  befinder  mig  overmaade  vel  her  og  spadserer 
meget,  5  6  Timer  daglig,  og  trættes  slet  ikke  der- 
ved. Vi  agter  at  blive  her  en  Ugestid  endnu,  og 
jeg  er  vis  paa,  baade  at  vi  ikke  skal  blive  kede 
deraf,  og  at  jeg  vil  have  megen  Gavn  deraf  med 
Hensyn  til  at  komme  til  Kræfter. 

Mærkeligt  er  det,  hvor  Luften  er  tør  her,  saa- 
snart  man  kommer  til  Vejrs,  uagtet  det  store  Mid- 
delhav ligger  lige  ved.     Vi  ser  det  fra  vore  Vin- 

duer  og  hører  uafladelig  dets  Brusen ;  det  er  en 
2 — 300  Skridt  fra  Huset.  Jeg  maa  saa  at  sige 
hver  Dag  have  noget  Cold-Cream  af  Marie,  ellers 
sprækker  Huden  i  mit  Ansigt  aldeles. 

For  et  Par  Dage  siden  var  vi  henne  at  se  det 
berygtede  Spillehus  Monte  Carlo,  en  By  en  Mils- 
vej  herfra  i  det  lille  Fyrstendømme  Monaco.  Spille- 
huset  er  en  overordentlig  pragtfuld  Bygning,  belig- 
gende i  en  Have,  som  ligeledes  er  noget  af  det 
skønneste,  man  kan  se,  fuld  af  de  sjældneste  Træer 
og  Planter  saa  høje  som  Huse,  og  paa  et  saa  skønt 
Punkt  ved  Middelhavet,  som  det  vel  er  muligt  at 
tænke  sig. 

Hver  Dag  holdes  der  i  Casino  (saaledes  kaldes 
Spillehuset)  flere  Gange  gratis  Concert  af  omtrent 
100  Musici,  som  siges  at  høre  til  de  mest  udsøgte 
Kunstnere,  som  Frankrig  og  Italien  kan  opdrive, 
og  vist  er  det,  at  jeg  aldrig  har  hørt  skønnere  Mu- 
sik og  bedre  Udførelse. 

Ved  Siden  af  Concertsalen  er  der  saa  3  eller  4 
Spillesale  med  flere  Borde  i  hver,  hvor  der  spilles 
forskellige  Slags  Hasard,  altid  fuldt  besat  med  Spil- 
lere fra  Kl.  10  Formiddag  til  Midnat.  Bunker  af 
Gulddynger  er  i  uafladelig  Bevægelse,  sædvanlig 
fra  Spillerne  til  Bankøren. 

Hvad  der  forundrede,  ja  næsten  forfærdede 
mig  mest  ved  dette  Spillehelvede  var,  at  Spillerne 
paa  nogle  ganske  faa  Undtagelser  nær,  ser  ud  som 
ganske  sædvanlige,  skikkelige  Mennesker;  kun 
nogle  ganske  enkelte  (især  Kvinder,  af  hvilke  der 

var  ligesaa  mange  som  Mænd),  var  øjensynlig  helt 
fortærede  af  Spillelidenskaben. 

Men  der  er  noget  hjerteskærende  gyseligt  ved 
at  se  et  saadant  Spillehus,  hvor  aabenbart  alt,  hvad 
der  er  godt  i  Mennesket,  kvæles. 

Ja,  der  kunde  være  meget  mere  at  skrive  og 
fortælle  om,  men  nu  faar  det  være  nok  for  denne- 
gang. 

Vi  agter  at  blive  her  det  meste  af  den  næste 
Uge,  i  det  mindste  til  Torsdag,  og  saa  at  drage  til 
Rom. 

Jeg  vil  blot  haabe,  at  jeg  maa  befinde  mig  lige 
saa  godt  i  Rom  som  her,  saa  kommer  jeg  med  Guds 
Hjælp  nok  rask  hjem. 

Saa  lev  vel  for  denne  Gang,  min  elskede  Mo- 
der. Gud  velsigne  og  bevare  Dig.  Hils  Emma 
saa  kærligt.  Marie  hilser  Eder  begge,  og  særlig 
takker  hun  Emma  for  hendes  Brev ;  hun  vil  skrive 
til  hende  med  det  første,  men  i  Dag  kan  hun  ikke, 
da  hun  skriver  til  Børnene. 

Din  kærlige  Søn 

Skat  R. 

Mentone,  7.  Decbr.  82. 
Kære  Børn ! 
I  skal  dog  have  et  Par  Ord  fra  mig,  før  vi  for- 
lader Mentone. 

Vi  rejser  i  Aften  Kl.  5—6  til  Genua,  derfra  i 
Morgen  Kl.  2  til  Pisa,  hvor  vi  skal  være  Kl.  7. 
Lørdag  Morgen  beser  vi  Byens  Mærkværdigheder, 

som  væsentlig  indskrænker  sig  til  en  ualmindelig 
skøn  Domkirke,  og  ved  Siden  deraf  det  berømte 
skæve  Taarn,  samt  et  Baptisterium,  en  Bygning, 
hvori  Daaben  udførtes  i  Oldtiden.  Kl.  11  rejser 
vi  derfra  til  Rom,  hvor  vi  skal  være  Kl.  9|  Aften. 
Vi  har  haft  det  rigtig  godt  her  i  Mentone,  og  vi  har 
begge  haft  Gavn  af  vort  Ophold  her,  saa  jeg  er 
virkelig  glad  over,  at  vi  bestemte  os  til  at  være  her 
en  Tid. 

I  Forgaars  var  vi  paa  en  udmærket  smuk  Køre- 
tur til  Vogns  til  Nizza.  Vejen  dertil  fører  langs 
Middelhavet  og  er  i  det  sidste  Par  Aar  med  uhyre 
Arbejde  anlagt ;  paa  store  Strækninger  er  den 
sprængt  ind  i  Klippens  Sider,  som  rager  aldeles 
lodret  op  ved  Siden  af  Vejen  mange  100  Fod  højt. 
Andre  Steder  fører  den  over  kæmpemæssige  Broer 
og  dybe  Kløfter,  dannede  af  de  større  og  mindre 
Strømme,  som  flyde  ud,  naar  det  har  regnet.  I 
denne  Tid  er  de  næsten  alle  uden  Vand,  hvilket 
formindsker  deres  Skønhed. 

Nizza  selv  er  en  stor  By,  omtr.  40,000  Ind- 
byggere, med  en  Mangfoldighed  af  pragtfulde  Ho- 
teller;  deres  Hovedindtægt  er  at  huse  Fremmede, 
af  hvilke  der  hver  Vinter  kommer  mange  tusinde 
fra  alle  Verdens  Egne. 

Paa  flere  Gader  er  der  Alléer  af  Palmetræer  og 
Nerier,  som  er  8  10  Alen  høje.  Her  maa  være 
skønt  i  Februar,  da  staar  de  i  fuld  Blomst  her- 
nede. 

Ja,  idag  bliver  der  nu  ikke  Tid  til  at  skrive  mere ; 
mi  skal  vi  straks  ned  at  spise  Frokost,  og  samtidig 

skal  Brevene  af  Sted.  Moder  har  skrevet,  at  der 
skal  købes  Tøj  til  en  Konfirmationsdragt  til  lille 
Kristian.  Det  skal  I  dog  ikke  gøre,  thi  han  faar 
sin  Konfirmationsdragt  af  et  Selskab  paa  Kristians- 
havn  ;  men  køb  noget  andet  godt  Tøj  til  en  Dragt, 
omtr.  til  to  Kroner  Al.  Gud  beskærme  Eder  alle, 
kære  Børn,  og  gid  det  maa  vedblive  at  gaa  godt  alt 
sammen  hos  Eder,  og  at  I  maa  leve  sammen  i  Kær- 
lighed.    Gud  ske  Lov,  at  Hemming  er  rask  igen. 

Eders  trofaste  Fader. 
Bring   Farmor  og   Faster   Emma,    Kristian   og 
Holger  kærlige  Hilsener. 

Kære  Børn! 

Da  Fader  skriver  og  fortæller  Eder  om  Genua 
og  Pisa,  vil  jeg  ikke  gøre  det.  Derimod  vil  jeg  for- 
tælle Jer  om  en  meget  ubehagelig  Rejse,  vi  havde 
fra  Mentone  til  Genua. 

Vi  skulde,  efter  hvad  vi  havde  hørt,  komme  Kl. 
11|  til  Genua.  Middelhavet  havde  imidlertid  øde- 
lagt Vejen  og  skyllet  et  stort  Stykke  bort.  Vi  maatte 
staa  ud  ved  Sestrio  Station,  en  Mil  fra  Byen.  Kl. 
2\  kom  vi  i  en  Omnibus  til  Genua.  Vi  var  en 
Masse  rejsende,  og  det  var  bælgmørkt  og  regnede 
stærkt.  Vi  blev  saa  stuvet  sammen  med  en  Mængde 
Mennesker,  som  vi  ikke  kunde  se.  Der  var  intet 
Lys  og  ikke  Lygter.  Omsider  kom  vi  da  til  en 
Forstad  til  Genua,  som  hed  „San  Pierre  Darena", 
og  ind  i  et  uhyggeligt  Hotel,  hvor  vi  maatte  blive. 
Det  saa  i  Nattens  Mørke  ud  som  en  Røverrede.  Der 
var  en  rædsom  Dobbeltseng,  saa  stor  som  en  lille 

Stue,  den  skulde  vi  sove  i.  Der  var  alt  andet  end 
rent,  og  Døren  var  der  ikke  Laas  for,  men  vi  prø- 
vede alligevel  paa  at  sove,  efter  at  vi  havde  sat  vore 
Kufferter  for  Døren,  -  Fader  sov  dog  slet  ikke, 
men  jeg  var  saa  træt,  at  jeg  sov  lidt.  Da  det  endelig 
blev  Morgen,  viste  det  sig,  at  det  var  et  meget 
skikkeligt  Sted.  Folkene  var  venlige  og  bad  os 
meget,  om  vi  vilde  anbefale  deres  Hotel.  Værten 
ledsagede  os  ud  til  Vognen  og  blev  ved  med  at 
kysse  paa  sin  egen  Haand  til  os,  indtil  vi  ikke  mere 
kunde  se  ham. 

Det  vilde  dog  falde  os  vanskeligt  med  Sandhed 
at  anbefale  hans  Hotel. 

Vi  flyttede  saa  ind  i  et  meget  godt  Hotel  i  Ge- 
nua og  besaa  Byen  grundigt. 

Apotheker  Schiødte  blev  bestjaalet  for  et  kost- 
bart Uhr  med  en  svær  Guldkæde.  -  Det  skete  vel 
i  Nattens  Mørke,  maaske  i  Omnibussen. 

Til  Gengæld  for  den  højst  besværlige  Rejse  til 
Genua,  havde  vi  en  udmærket  Rejse  fra  Pisa  til 
Rom.  Vi  var  ganske  alene  i  Kupéen,  saa  vi  kunde 
gøre  os  det  saa  mageligt,  som  vi  vilde.  Vi  havde 
begge  gruet  for  den  Rejse,  og  saa  gik  den  saa  godt, 
som  endnu  ikke  nogen  Rejse  er  gaaet  for  os. 

Vi  har  det  meget  rart  her  i  Rom,  og  jeg  tror, 
at  vi  bliver  boende  her.  Vi  kan  vist  næppe  faa  det 
billigere  og  bedre  andet  Steds.  For  1\  fr.  om  Da- 
L'cn  taar  vi  alt,  men  vor  Bolig  er  langt  borte  fra  alle 
Samlinger.  Det  er  en  Gene.  Hvis  vi  kunde  faa  et 
godl  Værelse  med  Sol,  var  det  muligt,  at  vi  flyttede 
nærmere  til  Vatikanet. 

Lev  vel,  elskede  Børn!    Jeg  har  nu  ikke  Tid  til 
at  skrive  længere. 

Eders  trofaste  Moder. 

Rom,  14.  Decbr.  82. 
Mine  kære  elskede  Børn ! 
Vi  har  oplevet  saa  meget,  siden  jeg  sidst  skrev 
ordentligt  til  Eder,  saa  jeg  næsten  ikke  ved,  hvor 
jeg  skal  begynde,  for  at  faa  Eder  det  nogenlunde 
fortalt.  Moder  har  jo  allerede  tidligere  fortalt  om 
det  Eventyr,  vi  havde  paa  Rejsen  fra  Mentone  til 
Genua ;  det  var  just  ikke  meget  fornøjeligt,  da  det 
stod  paa,  og  da  vi  fik  den  Melding:  la  ferrovia  é 
rotta  =  Banen  er  sønderbrudt !  og  da  vi  maatte  staa 
ud  i  Mulm  og  Mørke  mellem  en  Mængde  Menne- 
sker, der  alle  raabte  i  Munden  paa  hinanden  i  for- 
skellige Tungemaal,  blandt  hvilke  naturligvis  det 
italienske  lød  højest,  baade  fordi  det  raabtes  af  flest, 
og  fordi  Italienerne  sædvanlig  ved  slige  Lejligheder 
raabe  ud  af  al  deres  Lungers  Kraft ;  og  det  var  na- 
turligvis kun  grumme  lidt,  jeg  kunde  forstaa  deraf. 
Og  saa  at  køre  ud  i  Bælgmørke  i  et  Slags  Omnibus, 
en  skrumlende  Kasse  paa  to  store  Hjul,  fuld  stoppet 
af  Folk,  som  alle  vare  lige  saa  kloge  som  vi  paa, 
hvor  vi  var,  og  hvor  vi  kom  hen,  --  og  endelig  at 
blive  læsset  af  i  et  yderst  uhyggeligt  udseende 
Gæstgiversted !  Jeg  vilde  have  Kusken  til  at  køre  vi- 
dere til  Genua,  men  han  var  ikke  til  at  formaa  der- 
til, og  vi  maatte  altsaa  blive,  hvor  vi  var.  Men  alt 
gik  dog  langt  bedre,  end  jeg  havde  ventet,  skønt  jeg 
kun  sov  lidt  den  Nat,  da  Sengen  var  saa  hundekold. 

I  Genua  havde  vi  det  meget  godt.  Der  var  den  Dag 
en  stor  Kirkefest,  hvorfor  alle  Butikker  vare  luk- 
kede, og  om  Eftermiddagen  var  omtrent  hele  Be- 
folkningen paa  Benene,  spadserede  festligt  klædte 
om  i  Gaderne,  omtrent  som  i  Frederiksberg  Have 
paa  2den  Pinsedag.  Det  var  meget  fornøjeligt  at  se 
paa.  Genua  selv  er  en  meget  mærkelig  gammel 
By,  som  fra  Havnen  (en  af  de  største  og  bedste 
ved  Middelhavet)  hæver  sig  amfiteatralsk  opad, 
omgivet  af  en  Kreds  af  Bjærge,  paa  hvis  Toppe 
ligger  en  Række  af  Kasteller  eller  Forter.  I  selve 
Byen  er  der  en  stor  Mængde  Pragtbygninger,  Boli- 
ger for  de  store,  fornemme  og  mægtige  Handels- 
fyrster; men  Gaderne  ere  næsten  alle  saa  snævre, 
at  man  ikke  ret  kan  se  Paladserne  (sædvanlig  er 
Gaderne  kun  en  6  8  Alen  brede,  krogede  og  bug- 
tede) ;  først  naar  man  kommer  ind  i  Gaardene,  ser 
man  deres  Pragt.  Ved  Havnen  er  der  en  stor  og 
pragtfuld  Spadseregang,  kaldet  Marmorterrassen ; 
den  bæres  af  Piller  og  Buer ;  nedenunder  er  der 
Oplagsplads  for  Varer  og  desl.,  saa  man  gaar  egent- 
lig paa  Taget  af  en  Bygning,  og  dette  dannes  af 
hvide  Marmorfliser.  Den  er  idetmindste  ligesaa  lang 
og  bred  som  hele  Nørregade ;  deraf  kan  I  forestille 
Eder.  hvor  storartet  et  Arbejde  det  er  ;  en  Del  af  den 
brugtes  som  Skøjtebane,  hvor  Byens  finere  Ung- 
dom løb  paa  Salonskøjter,  men  ellers  er  den  vel 
egentlig  bestemt  til  Spadseregang  for  Handelsmæn- 
dene i  Byen,  da  man  derfra  har  en  ypperlig  Over- 
sigt over  hele  den  store  og  smukke  Havn.  Det  var 
en  mærkelig  Forskel  at  komme  fra  Genua  med  den 

umaadelig  travle  Færdsel  (det  er  den  største  Han- 
delsstad  i  Italien)  til  Pisa,  hvor  der  er  saa  stille 
og  fredeligt,  som  jeg  ikke  havde  tænkt,  der  kunde 
være  i  en  italiensk  By.  Pisa  har  en  ualmindelig 
stor  og  smuk  Domkirke,  ved  Siden  af  hvilken  der 
er  det  mærkelige  skæve  Taarn,  som  vi  da  var  oppe 
i ;  men  der  kom  netop  da  en  stærk  Tordenbyge 
med  Storm,  saa  vi  kunde  ikke  gaa  udenom  helt  op 
til  Toppen.  Ligeledes  ligger  der  ved  Siden  af  Dom- 
kirken en  Bygning,  kaldet  Baptistériet,  o :  Døbe 
huset  (i  Oldtiden,  mens  man  endnu  døbte  mange 
som  voksne,  forrettedes  Daaben  nemlig  som  oftest 
i  en  særskilt  Bygning  udenfor  Kirken).  Det  er 
ogsaa  en  meget  smuk  Bygning,  en  Rundkirke  om- 
trent som  Marmorkirken ;  naar  man  stiller  sig  ved 
en  vis  Søjle  og  synger  en  Tone,  giver  den  en  saa 
mærkelig  Genlyd,  som  om  mange  Stemmer  sva- 
rede, den  ene  efter  den  anden.  Ligeledes  er  her  en 
meget  ejendommelig  Kirkegaard,  paa  hvilken  en 
Mængde  af  Italiens  store  Mænd  ligge  begravne. 
Jorden  til  den  er  hentet  fra  Palæstina,  idet  en  Bi- 
skop i  Pisa  i  det  12.  Aarhundrede  lod  bringe  53 
Skibsladninger  med  Jord  fra  Golgatha  hertil ;  og 
Kirkegaarden  er  omgivet  af  en  bedækket  Buegang, 
20 — 30  Alen  bred,  fuld  af  gamle  og  ny  Billedhug- 
gerarbejder, Statuer  og  Malerier,  til  Minde  om  de 
dér  begravne.  Ja,  nu  maa  jeg  standse  for  i  Dag ; 
jeg  ser,  at  Moder  har  skrevet  saa  meget,  at  Brevet 
ikke  kan  være  tykkere.  Næste  Gang  skal  jeg  for- 
tælle Eder  noget  om  Rom,  der  i  Mærkelighed  over- 
gaar  alt,  hvad  jeg  hidtil  har  set.    Vi  har  det  Gud 

ske  Lov  rigtig  godt  begge,  og  nu  i  Dag  har  vi  lejet 
et  udmærket  godt  og  hyggeligt  Værelse,  hvor  jeg 
haaber,  vi  skal  have  det  endnu  bedre.  Gud  velsigne 
og  bevare  Eder  alle,  kæreste  Børn,  saa  vi  maa  sam- 
les igen  med  Glæde  og  Tak  til  Gud. 

Det  var  en  mærkelig  Efterretning,  Astrids  Brev 
bragte,  at  Kristian  saa  uventet  skal  op  til  Eksamen 
og  dernæst  til  Grønland.  Gud  give,  det  maa  gaa 
ham  godt  i  alle  Maader.    Hils  ham  kærlig  fra  mig. 

Hils  ogsaa  Farmoder,  og  tak  hende  for  hendes 

Eders  kærlige  og  trofaste 

Fader. 

Da  vi  nærmede  os  Juleaften,  kom  flere  Danske  og 
bad  min  Mand,  om  han  vilde  prædike  1ste  Juledag  i 
den  tyske  Kirke  paa  Kapitolium,  og  det  lovede  han. 

Salmerne  blev  litograferede,  da  det  var  saa  van- 
skeligt at  faa  dem  trykt,  fordi  man  i  de  italienske 
Trykkerier  mangler  æ  og  k. 

Organist  Laub,  som  vi  havde  lært  at  kende  her- 
nede, spillede  Orgelet,  saa  Salmesangen  gik  udmær- 
ket, og  Folk  sang  med  af  Hjertens  Lyst. 

Juleaften.    Rom. 
Elskede  Børn ! 

Det  er  en  vemodig 
Tanke  at  være  saa  langt  borte  fra  Eder  i  denne 
Aften.  Vi  var  først  i  Morges  i  tyske  Kirke.  Der 
var  en  rar  Gudstjeneste.  Nu  har  vi  været  i  katolsk 
Kirke  og  hørt   Nonnesang.     Der  var  flere  meget 

smukke  Stemmer,  men  det  hele  gjorde  et  teater- 
agtigt Indtryk.    Vi  har  været  nede  at  se  det  Fæng- 
sel, som  Peder  og  Paulus  vare  fængslede  i  her  i 
Rom.  Det  var  et  rædsomt  Hul  uden  Spor  af  Vindue. 
Der  var  blot  i  Loftet  en  Aabning,  som  gik  op  til  et 
mørkt  Rum  ovenfor.    Det  er  rædselsfuldt  at  tænke 
sig,  at  Mennesker  har  tilbragt  lang  Tid  af  deres  Liv 
paa  et  saadant  Sted.    Det  er  muligt,  at  det  kun  er 
et  Sagn,  at  Peder  og  Paulus  har  været  der,  men  det 
er  vist,  at  det  har  været  brugt  til  Statsfængsel.    Nu 
maa  jeg  holde  op,  da  vi  skal  til  Julefest  i  „Skandina- 
visk Forening".    Gid  det  maa  blive  rart !    1  Morgen 
fortsætter  jeg,   naar  jeg  har  prædiket  paa  Kapi- 
tolium.    Lev  nu  vel  for  i  Aften !    Gud  give  Eder  og 
os  en  god  Jul! 

lste  Juledag. 
Nu  har  jeg  prædiket  paa  Kapitolium  for  en  efter 
Omstændighederne  stor  Forsamling.     Kirken  var 
næsten  fuld.    Der  var  vel  godt  og  vel  et  hundrede 
Mennesker.     Det  var  mest  Danske;  men  der  var 
ogsaa   Norske  og  Svenske.     Organist   Laub  spil- 
lede Orgelet.     Jeg  tror,  Folk  var  rigtig  glade  ved 
den  Gudstjeneste.    Vi  var  i  Gaar  i  „Skandinavisk 
Forening"  til  skandinavisk  Julegilde.    Det  gik  langt 
fornøjeligere  og  hjærteligere,  end  jeg  havde  ventet 
efter  Beskrivelsen  deraf.     Vi  endte  med  at  synge 
et  Par  Julesalmer,  hvilket  man  ellers  har  paastaaet, 
slet  ikke  kunde  lade  sig  gøre.    Folk  lod  til  at  være 
glade  derved.     En  Overraskelse  for  os  var  det,  at 
Konsulen  kom  hen  til  os  med  Eders  Breve,  som  vi 

var  meget  glade  over.     Lev  nu  vel,  kære  Børn. 
Kærlige  Hilsener  fra  Moder. 

Eders  trofaste 
Fader. 
Kære  Børn ! 

Vi  har  gjort  Be- 
kendtskab med  flere  elskværdige  Danske,  som  vi  er 
glade  ved  at  omgaas :  cand.  theol.  Krarup,  Organist 
Laub,  der  har  været  Vikar  ved  Trinitatis  Kirke,  og 
flere  elskværdige  Damer  har  vi  lært  at  kende.  Vi 
omgaas  mest  med  Frøknerne  Schiøler  og  med  Ma- 
thilde Møller.  Hun  er  Kusine  til  Laub  og  et  meget 
morsomt  og  begavet  Menneske.  De  to  Frøkner 
Schiøler  er  ualmindelig  nydelige.  Vi  bor  i  Hus 
med  Fanny  Selchau-Hansen  og  med  Busks  (en 
Broder  og  Søster,  som  rejser  sammen). 

Vi  var  i  Gaar  Aftes  hos  Konsulen,  hvor  vi  traf 
Henrik  Ibsen  og  hans  Kone.  Det  traf  sig  saadan, 
at  jeg  kom  til  at  tale  med  ham,  og  inden  vi  vidste  af 
det,  var  vi  midt  inde  i  en  Samtale  om  „Et  Dukke- 
hjem". Han  fandt,  at  jeg  saa  godt  havde  forstaaet 
det,  og  paa  det  blev  vi  rigtig  gode  Venner.  Han  tog 
mig  til  Bords,  og  vi  talte  sammen  det  meste  af  Af- 
tenen. Dagen  efter  var  vi  igen  sammen  og  mødtes 
næsten  som  gamle  Venner.  Det  morer  mig,  at 
jeg  har  truffet  Ibsen  i  et  saa  venligt  og  elskværdigt 
Humør.  Det  havde  jeg  næsten  ogsaa  fortjent  for 
min  Kærlighed  til  „Et  Dukkehjem".  Ellers  siger 
Folk  her.  at  han  er  saa  tilbageholdende,  saa  de  slet 
ikke  kan  faa  fat  paa  ham.    jeg  er  glad  over,  at  jeg 

altsaa  har  set  ham  selv  i  hans  Elskværdighed,  og 
ikke  fra  den  Side,  som  han  plejer  at  vende  mod 
Fremmede. 

Eders  trofaste  Moder. 

Rom.       8.  Januar.  —  83. 
Forchhammers  er  kommet  hertil.     Vi  er  glade 
ved  at  være  sammen  med  dem. 

I  Gaar  var  vi  ude  paa  den  protestantiske  Kirke- 
gaard og  saa  Faders  Grav.  Den  ligger  paa  et  fre- 
deligt og  smukt  Sted  nær  Cestius  Pyramiden.  Gra- 
ven er  dækket  med  Vedbend  og  Violer.  Paa  Gra- 
ven plantede  vi  en  smuk,  frodig  Rose  med  mange 
Blomster  og  Knopper.  Det  er  saa  vemodigt  at 
tænke  paa,  at  Fader  skal  ligge  begravet  i  dette  frem- 
mede Land,  langt  borte  fra  Danmark,  som  han 
elskede  saa  højt. 

14.  Januar. 
-  Som  jeg  før  har 
fortalt,  er  her  flere  unge  Mennesker,  som  har  slut- 
tet sig  meget  til  os.  Nu  skal  vi  jo  snart  rejse  videre 
til  Neapel  og  Capri,  og  de  synes,  det  er,  som  deres 
Forældre  forlod  dem,  naar  vi  nu  skal  rejse  fra 
dem.  I  Aften  skal  der  være  et  Afskedsselskab 
for  os;  nogle  af  de  Danske,  vi  har  været  mest  sam- 
men med,  har  foranstaltet  det. 

15.  Januar  83. 
— Det  var  overor- 
dentlig rart  og  morsomt  i  Gaar  Aftes.    Vi  var  ialt 

14  samlede.  Det  gik  muntert  og  gemytligt  til,  saa 
ganske  frit  og  ubundent  og  dog  saa  rart.  Hvad  der 
rørte  mig,  var  den  store  Venlighed,  de  alle  viste 
imod  mig,  og  jeg  tror  virkelig,  at  det  var  for  min 
egen  Skyld,  de  brød  sig  om  mig,  og  ikke  blot  fordi 
jeg  var  Faders  Kone.  Vi  holdt  alle  Taler.  Jeg 
holdt  saamænd  2,  og  det  generede  mig  slet  ikke. 
Forchhammer  var  saa  elskværdig.  Jeg  har  aldrig 
set  ham  i  den  Grad  naturligt  slaa  Gækken  løs.  Det 
troede  jeg  slet  ikke,  han  kunde.  De  unge  hernede 
var  bedrøvede,  fordi  vi  skulde  bort.  De  havde 
i  saa  høj  Grad  sluttet  sig  til  os,  især  til  mig.  Eders 
Skaal  blev  drukket,  og  det  blev  meget  ønsket,  at  I 
maatte  følge  med  næste  Gang,  da  de  alle  formente, 
at  I  vilde  passe  saa  godt  til  Livet  i  Rom.  Jeg  fik 
mange  Blomsterbuketter  og  en  Mængde  Appelsiner 
i  en  udskaaret  Kurv.    Kærlig  Farvel  til  Eder  alle. 

Eders  trofaste  Moder. 


Fra  Rom  tog  vi  til  Neapel.  Vi  havde  meget  Uheld 
med  Vejret ;  der  var  saa  koldt  der  i  Byen.  En  Morgen 
gik  vi  ud  at  spadsere,  og  da  vi  havde  gaaet  en  Ti- 
mes Tid,  opdagede  min  Mand,  at  han  havde  glemt  sin 
Pengekat  med  alle  vore  Rejsepenge  paa  Hotellet. 
Han  blev  meget  forskrækket,  og  vi  skyndte  os  lige 
hjem.  Da  vi  kom  til  vor  Bolig,  var  de  forsvun- 
det, og  vi  blev  hede  om  Ørene.  Det  hele  op- 
løstes imidlertid  i  Glæde,  da  det  viste  sig,  at  Pigen, 
da  hun  gjorde  rent,  havde  flyttet  Pengene  hen  paa  et 

andet  Bord,  og  der  ikke  manglede  det  mindste.  Det 
er  vist  sjældent  i  Neapel  at  træffe  saa  redelige  Folk. 

Paa  Vejen  fra  Neapel  til  Capri  havde  vi  dejligt 
Vejr  og  var  naturligvis  inde  i  „Den  blaa  Grotte",  hvor 
der  var  aldeles  dejligt. 

Paa  Capri  boede  vi  i  et  rart  og  meget  billigt  Hotel, 
der  hed  Pagano.  Da  vi  havde  været  der  et  Par 
Dage,  kom  cand.  Krarup  ned  til  os,  saa  vi  var  meget 
sammen  med  ham.  Vi  saa  det  Sted,  hvorfra  Kejser 
Tiberius  nedstyrtede  sine  Ofre.  Under  vort  Ophold 
paa  Capri  var  det  meget  koldt;  det  frøs  saadan,  at 
der  hang  Istapper  paa  en  halv  Alens  Længde  ned  fra 
Tagene. 

Da  vi  skulde  rejse  tilbage  til  Neapel,  kom  vi  om 
Bord  paa  et  lille  Skib,  der  aldeles  ikke  havde  nogen 
Ballast.  Det  stormede  stærkt.  Krarup  stod  paa 
Strandbredden,  og  Skibet  gyngede  op  og  ned  i  den 
Grad,  at  jeg  begyndte  at  blive  daarlig  allerede,  mens 
jeg  nikkede  Farvel  til  ham  ;  men  dette  var  intet  imod, 
hvad  der  senere  skulde  komme.  -  Vi  var  6  Timer 
om  Vejen,  mens  man  ellers  bruger  det  halve;  men 
inden  vi  naaede  Neapel,  laa  alle  Passagererne 
næsten  som  døde  af  at  kaste  op.  Der  kom  to  venlige 
italienske  Koner  hen  til  mig  med  en  Citron,  som  de 
vilde  have,  jeg  skulde  bide  i  og  suge  ud ;  men  det 
kunde  jeg  ikke.  Saa  kom  Hovmesteren  paa  Skibet, 
tog  mig  om  Skuldrene  og  gav  mig  et  stort  Glas  Vin, 
og  det  hjalp  mig.  Da  vi  kom  til  Neapel  igen  efter  at 
have  været  paa  Capri,  var  det  os  begge  paafaldende, 
hvor  uhyggelig  og  snavset  en  By,  Neapel  var.     Det 

Marie  Rørdam:  Tilbageblik.    II.  18 

dejlige  Middelhav  havde  vi  set  langt  skønnere  i  Men- 
terne, og  det  er  næsten  ikke  til  at  beskrive,  hvor  uren- 
ligt der  er  i  Neapel,  og  hvilken  daarlig  Luft,  der 
som  Følge  heraf  er  dér.  Mig  har  det  altid  været  en 
Gaade,  at  Folk  lovpriser  Neapel,  som  de  gør. 

Op  paa  Vesuv  kom  vi  ikke,  da  min  Mand  ikke 
følte  sig  stærk  nok  til  at  bestige  det,  og  jeg  ikke  vilde 
der  alene ;  men  det  var  os  begge  en  Skuffelse  ikke  at 
komme  derop.  Vi  havde  i  Neapel  stadig  set  op  paa 
Vesuvs  Røg-  og  Ildsøjle  og  haabet  at  kunne  have  be- 
steget Bjerget. 

Da  vi  rejste  fra  Neapel,  tog  vi  nogle  Dage  til  Sor- 
rent,  og  derfra  gjorde  vi  en  Udflugt  til  Vogns  til  Pom- 
peji. Det  var  for  mig  den  mærkværdigste  Oplevelse 
paa  hele  Rejsen  at  se  de  Oldtidslevninger,  som  her  er 
draget  frem  for  Lyset.  Hvor  saa  man  dog  ikke  klart, 
at  Mennesker  trods  de  Aartusinder,  der  ligger  imel- 
lem, dengang  var  de  samme  som  nu. 

Da  vi  kørte  fra  Sorrent  til  Pompeji,  bad  Kusken 
os,  om  vi  vilde  give  ham  de  Penge,  vi  undte  ham,  før 
vi  tog  hjem,  da  han  vilde  give  sin  Hest  Makaroni. 
Min  Mand  lo  og  sagde:  „Kan  en  Hest  spise  Maka- 
roni?" „Si,  Signore,  molto  macaroni."*  Da  vi  kom 
tilbage  fra  vor  Udflugt,  havde  Kusken  selv  faaet 
„molto  macaroni",  men  desværre  havde  han  ogsaa 
faaet  „molto  vino"  ;  han  var  knap  i  Stand  til  at  staa. 
Da  han  kom  op  paa  Vognen,  gik  det  dog  i  Begyndel- 
sen nogenledes  godt;  men  efterhaanden  blev  han,  ved 
al  være  i  Luften,  mere  og  mere  beruset,  og  Vognen 

Hi  itene  spiser  virkelig  Affald  af  Makaroni, 

slingrede  fra  den  ene  Side  af  Vejen  til  den  anden. 
Ved  den  ene  Side  af  Vejen  var  der  en  Mur ;  og  naar 
vi  kom  derhen,  støttede  vi  imod  Muren  for  om  mu- 
ligt at  holde  Vognen  fra  at  vælte;  men  saa  slog  Ku- 
sken et  vældigt  Smæld  og  tog  et  Ryk  i  Tømmen,  hvor- 
paa  Vognen  for  over  til  den  anden  Side  af  Vejen,  og 
dér  var  uheldigvis  en  dyb  Grøft.  Vi  kom  flere  Gange 
forbi  smaa  Kapeller  og  een  Gang  forbi  en  Kirke. 
Saa  holdt  vor  Kusk  Hesten  an  og  begyndte  at  bede ; 
det  gjorde  han  aabenbart  med  virkelig  Inderlighed. 
Han  knugede  Fingrene  sammen,  saa  det  knagede,  og 
bad  til  Madonna.  Jeg  tror,  han  bad  om,  at  Turen 
maatte  gaa  godt.  Men  saa  begyndte  han  hvert  Øje- 
blik at  vende  sig  om  og  sige  til  min  Mand  paa  itali- 
ensk :  „E  contento,  Signore?"  „Si,"  sagde  min  Mand, 
der  haabede,  at  det  saa  maaske  gik  bedre.  Saa  vendte 
han  sig  til  mig  og  spurgte:  „E  contenta.  Signora?" 
og  jeg  sagde  ogsaa  „Si!"  -  Det  var  en  slem  Køre- 
tur, og  vi  havde  næsten  ikke  ventet  at  slippe  godt  fra 
den. 

Fra  Sorrent  tog  vi  til  Rom,  og  efter  nogle  Dages 
Ophold  i  denne  By  begyndte  vi  paa  vor  Hjemrejse  og 
forlod  det  dejlige  Rom,  hvor  jeg  først  var  henne  at 
tage  Afsked  med  Monte  Pincio,  der  er  den  skønneste 
Have,  jeg  nogen  Sinde  har  set. 

Vi  tog  til  Florenz,  hvor  vi  var  i  8  Dage  og  saa  de 
mageløse  Malerier  i  Uffizierne.  Men  8  Dage  var  saa 
lidt ;  man  kunde  godt  være  der  i  mange  Aar,  før  man 
blev  hjemme  i  den  usigelige  Rigdom  af  Kunst.  Det 
var  koldt,  mens  vi  var  i  Florenz.  og  min  Mand  for- 
is s 

kølede  sig  ved  at  gaa  og  se  paa  de  dejlige  Billeder. 
Vi  maatte  derfor  tage  derfra,  før  vi  egentlig  vilde ; 
men  jeg  var  saa  bange  for  at  overanstrenge  ham, 
da  han  endnu  ikke  havde  saa  mange  Kræfter. 

Vi  tog  fra  Florenz  til  Venedig,  hvor  vi  opholdt  os 
i  nogle  Dage  og  boede  i  et  Hotel  ved  Markusplad- 
sen. Der  saa  vi  hver  Dag  den  skønne  Campanile, 
som  jo  senere  er  styrtet  sammen,  men  heldigvis  nu  er 
i  Færd  med  at  blive  rejst  igen. 

Paa  den  ene  Side  af  Hotellet  havde  vi  Markus- 
pladsen, og  Canale  grande  paa  den  anden.  Vi  roede 
naturligvis  om  i  de  store  Gondoler.  Man  sad  under  et 
Halvtag,  betrukket  med  sort  Fløjl,  og  saa  ud  paa  de 
mærkelige,  næsten  forvitrede  Paladser.  Vi  var  og- 
saa  inde  i  det  store  Dogepalads. 

Fra  Venedig  rejste  vi  til  Milano,  hvor  vi  saa  den 
mærkelige  Domkirke.  Derfra  tog  vi  til  Bellagio  ved 
Comosøen,  hvor  vi  boede  over  en  Uge.  Der  var  saa 
fredeligt  og  smukt.  I  Bellagio  var  der  paa  den  Tid 
endnu  ikke  Sæson,  hvorfor  alle  Butikker  var  luk- 
kede. Da  vi  nu  kom  til  Byen,  aabnede  de  i  flere  Dage 
deres  Butikker;  men  da  de  saa,  at  vi  intet  købte,  luk- 
kede de  dem  igen.  Min  Mand  holdt  i  Bellagio  sin 
51de  Fødselsdag,  og  kort  derefter  rejste  vi  næsten 
direkte  hjem  og  kom  til  København  sidst  i  Februar. 

Mens  vi  var  borte,  havde  alt  staaet  godt  til  hjemme. 
Vi  begyndte  nu  vort  sædvanlige  Liv  igen. 

Min  Mand  optog  paa  ny  sine  præstelige  Forret- 
ninger, og  han  mærkede,  at  hans  Kræfter  kom  godt 

igen  efter  Rejsen.    Han  genoptog  ogsaa  Kandidatmø- 
derne og  var  stadig  glad  ved  dem. 

Blandt  Deltagerne  i  disse  Møder  nævner  jeg  cand. 
Bartholdy  (nu  Præst  i  Seest),  cand.  Wegener  (nu  Bi- 
skop over  Lolland-Falster  Stift),  cand.  Beyer  (nu 
Sognepræst  i  Assens),  cand.  Plesner  (nu  Forstander 
for  Blindeinstitutet),  o.  fl. 

Den  19.  Maj  1883  var  det  vor  Sølvbryllupsdag. 
Vi  var  blevet  indbudt  af  mange  af  Menigheden  til  en 
Fest  paa  det  nuværende  „Prins  Vilhelms  Palæ". 

Blandt  dem,  der  særlig  forestod  Festen,  var  Gros- 
serer Mohr,  en  Mand,  som  vi  holdt  meget  af. 

Vi  blev  vækket  meget  tidlig  om  Morgenen  ved,  at 
Kantoren  ved  Helligaandskirken  tillige  med  Kirkens 
Kor  lod  flere  Salmer  afsynge  for  os.  Saa  var  vi  med 
Børnene  til  Alters  i  Helligaandskirken,  og  da  vi  kom 
hjem  derfra,  begyndte  Folk  at  komme  for  at  lykønske 
os,  og  dette  blev  ved,  til  Klokken  var  godt  6. 

Vi  fik  Masser  af  dejlige  Blomster  og  mange  store 
Gaver. 

Kl.  6  blev  vi  afhentet  i  Landauer  til  Festen.  Der 
var  en  Masse  Mennesker  og  baade  Taler  og  Sange  i 
Overflødighed. 

Hostrup,  som  var  med  tillige  med  min  Søster  Eli- 
sabeth, havde  skrevet  en  yndig  Sang,  som  jeg  sætter 
her : 

Mel. :  Jeg  mindes  vel  et  Sted,  gid  jeg  var  der  igen. 

Saa  fik  vi  atter  Foraar,  og  det  gaar  til  Marv  og  Ben 
paa  hver,  som  just  ej  er  af  Sten, 

i  Silke  staar  Bøgen,  de  skarpe  Vinde  fly, 
de  gamle  Minder  grønnes  paa  ny. 

Jeg  tænker  paa  et  Hjem  med  tre  Pigebørn  paa  Rad, 
blandt  dem  jeg  mig  følte  saa  glad, 
paa  Timer,  der  fløj  halvt  i  Alvor,  halvt  i  Skjæmt, 
og  Venskab,  der  ej  siden  blev  glemt. 

Vi  leged,  og  vi  stredes,  men  der  Glæde  var  deri, 
de  altid  var  ivrige  og  fri, 
Jeg  ser  end  Marie,  Dit  kjække  Ungdomsmod, 
og  hvor  Du  dog  var  trofast  og  god. 

Jeg  tænker  paa  de  Dage,  der  saa  stille  gik  og  rart, 
og  dem,  hvori  Hjerterne  tog  Fart, 
da  jeg  fandt  min  Skat,  og  før  Vandet  blev  til  Vin, 
du  ogsaa  selv,  Marie,  fik  Din. 

Han  staar  mig  end  for  Øjnene,  den  unge,  lærde  Svend, 
saa  støt  som  de  færreste  Mænd, 

trods  alt,  hvad  han  stopped  sig  under  Pandens  Hvælv, 
Troværdigheden,  Jævnheden  selv. 

Ja  Minderne,  de  mylre  nu  som  Foraarsblomster  frem, 
og  hvem  vil  ej  røres  ved  dem? 
men  glad  jeg  dem  hilser,  det  klinger  i  min  Hu, 
jeg  ejer  alt  det  svundne  endnu. 

Som  i  den  gamle,  lyse  Tid  endnu  jeg  Eder  sér, 
I  blev  ikkun  større  —  og  fler, 
I  folded  Jer  ud  og  gik  frem  paa  mangen  Led, 
og  vore  Minder  voxed  derved. 

Skat  Rørdam  gik  sin  støtte  Gang  og  hævede  sin  Røst 
og  stoppede  sit  Hoved  med  Lyst, 
blev  end  ej  Professor,  men  viste  derved  bedst, 
at  dybt  i  Hjertet  sad  ham  en  Præst. 

Marie  støtted  fast  sig  ved  sin  gjæve  Husbonds  Arm, 
var  moderlig,  trofast  og  varm, 
og  sværmer  for  Sundhed,  som  i  den  gamle  Tid, 
og  er  saa  dejlig  ivrig  i  Strid. 

Han  fragtede  sin  Skude,  og  hun  hejsede  sit  Sejl, 
og  Børen  slog  ikke  dem  fejl; 
paa  Trøsten  og  Glæden  de  bar  til  hvert  et  Sted, 
det  kjendtes,  at  Vorherre  var  med. 

De  plukked  sig  en  Sommerdag  en  dejlig  Mindekrands, 

som  aldrig  skal  tabe  sin  Glans; 

thi  Livet,  vi  fik,  er  til  Evighed  bestemt, 

og  kun,  hvad  der  var  Ondt,  bliver  glemt. 

Provst  Paludan  Muller  havde  skrevet  nedenstaa- 
ende  Sang,  særlig  rettet  til  mig : 

Til   Fru  Marie  Rørdam. 

Den   19.  Maj  1883. 

Mel. :  Brat  af  Slaget  rammet. 

Løst  er  Vintrens  Bælte, 
Frit  er  Vaarens  Bryst! 
Tusind  Stemmer  smelte        , 
Sammen  i  dens  Røst! 
Mens  en  Blomstervrimmel 
Skaffer  Brudedragt, 
Slutte  Jord  og  Himmel 
Liflig  Bryllupspagt! 

Majløv  ud  vi  dele, 
Kranse  Hat  og  Haar! 
Hvad  er  dog  det  hele 
Mod  et  Hjærtes  Vaar, 

Naar  det  op  sig  lukker 
I  en  Kvindes  Bryst, 
Naar  det  leer  og  sukker 
Ved  en  elsket  Røst? 

Hil  dig,  Fru  Marie! 
Du  fik  Naade  til 
Hjærtets  Vaar  at  vie 
Ind,  som  helst  Du  vil! 
Paa  en  Majdag  kalde 
Fem  og  tyve  Aar, 
Ud  sprang  Blomster  alle 
I  din  Rosengaard! 

Hvor  i  Sorø  blinked' 
Solen  til  dit   Hjem, 
Og  hvor  Stjærnen  vinked 
Skovens  Dæmring  frem. 
Hvor  til  Søens  Vande 
Ned  gik  Hjort  og  Hind, 
Fik  sin  Fred  din  Pande, 
Drøm  dit  rige  Sind! 

Skudt  af  ædel  Stamme, 
Født  af  Aandens  Blod, 
Slog  Dit  Hjærtes  Flamme 
Op  fra  Livets  Rod ; 
Ud  Du  gik  at  finde, 
Hvad  i  Himlen  boer, 
Bygge  Hjem  og  binde 
Fast  det  her  paa  Jord! 

Hil  Dig,  Fru  Marie! 
Du  fik  Naade  til 
Vaar  igen  at  vie 
Ind  med  Sang  og  Spil ; 

Staa  med  Smil  om  Kinden, 
Sølvkrans  om  dit  Haar, 
Tak,  som  sammen  binder 
Fem  og  tyve  Aar! 

Den  ældste  Ven- 
Del  var  en  dejlig  Dag,  og  vi  var  glade  over  at 
mærke,  at  vi  havde  saa  mange  gode  Venner. 

Sommeren  1883  boede  vi  i  et  lille  Hus  paa  Emilie- 
kildevej tæt  ved  den  Suhrske  Ejendom.  Vore  Venner 
fra  Italien  var  nu  kommet  hjem,  og  de  kom  ikke  saa 
sjældent  til  os.  Da  det  gik  mod  Efteraaret,  flyttede  vi 
ind  til  Byen.  Vi  boede  paa  Nørregade  endnu  den 
Vinter.  — 

Omtrent  paa  den  Tid  døde  Organisten  ved  Hellig- 
aandskirken,  og  Patronatet  og  Kirkeinspektionen  be- 
satte da  Embedet  med  Organist  Laub. 

Folk  var  meget  glade  over  den  gode  Organist,  de 
havde  faaet,  og  han  var  i  høj  Grad  velset  af  Menig- 
heden, da  han  i  en  ualmindelig  Grad  forstod  at  støtte 
Menighedssangen.  — 

Paa  vor  Italiensrejse  havde  vi,  som  fortalt,  lært 
Kandidat  Krarup  at  kende.  Efter  at  han  var  vendt 
tilbage  til  Danmark,  kom  han  meget  hos  os  og  traf 
hos  os  sammen  med  en  god  Veninde  af  vor  Datter 
Herdis,  Frøken  Marie  Mohr,  Datter  af  Grosserer  H. 
Mohr.  De  blev  hurtig  gode  Venner,  og  Venskabet 
udviklede  sig  til  en  regulær  Forlovelse.  Min  Mand 
viede  dem  i  Juli  Maaned  1885.  Krarup  er  nu  Lic. 
teol..  Sognepræst  i  Sorø  og  Censor  ved  den  teologi- 
ske Embedseksamen. 

Paa  den  Tid  blev  Kateketen  ved  Helligaandskirken 
forflyttet,  og  min  Mand  maatte  se  sig  om  efter  en  an- 
den i  hans  Sted. 

Han  havde  da  det  store  Held  at  finde  en  udmærket 
flink  Medhjælper  i  cand.  teol.  Christian  Welding.  At 
min  Mand  var  glad  over  at  have  faaet  et  saa  dygtigt  og 
godt  Menneske  til  Hjælper,  fremgaar  af  følgende 
Brev  til  Fru  Forchhammer : 

24.  Juli  84. 
Kære  Fru  Forchhammer ! 
Ja,  De  har  rigtignok  Ret,  at  der  gaar  længe  imel- 
lem, at  vi  hører  noget  fra  hinanden,  i  det  mindste 
direkte ;  paa  anden  Haand  høre  vi  da  ikke  saa  sjæl- 
dent om,  hvorledes  alt  staar  til  paa  Herlufsholm  og 
hos  Dem  og  Deres.  Men  der  er  noget  saa  ubeskri- 
velig jagende  i  dette  københavnske  Liv,  saa  Tiden 
og  alt,  hvad  der  er  i  Tiden,  løber  fra  én,  inden  man 
næsten  har  besindet  sig  paa,  at  det  er  der;  og  det 
giver  unægtelig  ikke  bedre  Forslag  i  Tiden,  naar 
man  bor  ude  paa  Landet  og  hver  Dag  maa  spendere 
to  Timer  paa  Turen  til  og  fra  Byen.  Og  naar  man 
saa,  som  det  er  min  Lod,  kommer  hjem  Kl.  henad 
5,  og  dog  om  muligt  vilde  se  lidt  af  det  grønne 
samme  Dag,  samt  ogsaa  tage  sig  lidt  for,  der  kunde 
være  nødvendigt,  saa  kan  De  selv  udregne,  hvor 
let  Tiden  bliver  borte  for  en.  Nu  har  jeg  imid- 
lertid gode  Dage,  idet  jeg  i  den  sidste  Ugestid  har 
holdt  helt  Ferie,  hvormed  jeg  agter  at  vedblive  en 
tre  Ugers  Tid  endnu.  Det  vil  sige,  jeg  maa  jo  en 
( i;mg  imellem  til  Byen  for  at  hjælpe  min  Kateket, 

som  er  saa  ung  i  Tjenesten  endnu,  at  han  ikke  godt 
kan  besørge  alt ;  men  saadanne  Udflugter  tage  dog 
ikke  saa  megen  Tid.  Jeg  er  forresten  rigtig  glad 
ved  min  ny  Kateket  -  De  ved  vel,  at  det  er  en 
Welding,  Broder  til  hende,  som  blev  gift  med  Si- 
mon Jensen  -;  han  vil  med  Guds  Hjælp  med  Ti- 
den blive  en  rigtig  flink  Præst :  han  er  et  varmt  tro- 
ende Menneske,  har  gode  Gaver  og  stor  Lyst  til  at 
udrette  noget  godt.  En  Mangel  paa  visse  Om- 
raader  —  er,  at  han  kun  er  26  Aar;  men  denne 
Mangel  er  jo  ifærd  med  at  blive  afhjulpen  for  hver 
Dag,  der  gaar,  saa  den  kommer  vi  nok  ud  over. 
De  kan  tro,  det  er  en  glædelig  Forandring  at  faa 
en  saadan  frisk  og  fornøjelig  Medhjælper  i  Stedet 
for  den  sølle  Kateket,  jeg  før  havde.  Men  de  Stak- 
ler, som  nu  har  ham  til  Præst!  Jeg  hørte  forleden 
Dag,  at  skønt  de  hverken  dér  paa  Egnen  eller  dér  i 
Sognet  er  forvænte  med  gode  Præster,  saa  er  han 
endda  en  hel  Del  under  deres  Forestillinger.  —  El- 
lers holder  vi  os  i  Stilhed  her  i  vort  lille  Hus  ved 
Emiliekilde,  hvor  der  er  mageløs  fredeligt  at  være. 
Og  jeg  skønner  da  nok,  at  i  al  Fald  vi  gamle  ikke 
kommer  noget  andet  Sted  hen  i  Ferien.  Men  jeg 
haaber,  hvis  jeg  da  ellers  maa  blive  ved  at  være 
ved  Helsen  —  hvilket  i  Sommer  er  gaaet  ganske 
godt  i  det  hele  —  at  vi  til  Efteraaret,  naar  Konfir- 
mationen er  overstaaet,  skulle  paa  en  lille  Tur  til 
Herlufsholm,  hvis  De  til  den  Tid  har  Plads  til  os. 
Saa  lev  vel  for  den  Gang ;  Gud  beskærme  Dem 

og  alle  Deres  Kære.     Hils  Forchhammer  venligst, 
item  Hoffs  og  andre  gode  Venner,  som  er  hjemme. 
Deres  hengivne  Ven 

Skat  Rørdam. 

i  Marts  1884,  da  Fog  var  blevet  Sjællands  Biskop, 
var  Bispeembedet  i  Aarhus  derved  blevet  ledigt,  og 
Kultusminister  Scavenius  tilbød  det  til  min  Mand ; 
men  han  var  meget  betænkelig  ved  at  modtage  det, 
fordi  han  følte  sig  saa  lykkelig  ved  den  Stilling,  han 
havde  som  Præst  ved  Helligaandskirken,  og  det  vilde 
være  svært  for  ham  at  forlade  denne  Menighed,  som 
han  var  saa  stærkt  knyttet  til.  Dertil  kom,  at  Søn- 
nerne alle  gik  i  Skole  i  København,  og  vi  kunde  begge 
daarlig  tænke  os  at  lade  dem  blive  tilbage  i  Køben- 
havn, mens  det  heller  ikke  var  godt  for  dem  at  for- 
lade Skolen. 

Min  Mand  overvejede  dette  i  nogle  Dage  ;  men  han 
kunde  ikke  komme  til  Klarhed  over,  hvad  han  burde 
gøre.  Saa  fik  han  en  god  Undsætning  derved,  at  en 
Deputation  fra  Menigheden  i  Helligaandskirken  over- 
rakte ham  en  Adresse,  hvori  de  bad  ham  endelig 
blive  hos  dem  og  ikke  modtage  Bispeembedet  i  Aar- 
hus. 

Derfor  takkede  han  Ministeren  for  det  ærefulde 
Tilbud,  men  sagde,  at  han  ikke  vilde  forlade  sin  tro- 
faste Menighed. 

Der  gik  et  halvt  Aar  hen,  og  saa  blev  der  Tale  om, 
at  Biskop  Fngelstoft  i  Odense  tænkte  paa  at  tage  sin 
Afsked  i  en  nær  Fremtid. 

Det  blev  da  henstillet  til  min  Mand,  om  han  vilde 
tage  mod  Bispeembedet  i  Odense.  Denne  Gang  be- 
høvede han  ikke  lang  Betænkningstid,  men  han  sva- 
rede straks,  at  han  vilde  blive  i  København,  og  En- 
gelstoft  blev  da  endnu  nogle  Aar  i  Embedet. 

Om  min  Mands  Prædikegerning  i  de  26  Aar,  hvor 
han  virkede  som  Ordets  Tjener,  tør  jeg  sige,  at  han 
altid,  selv  om  Kredsen,  han  talte  til,  i  Tidens  Løb 
skiftede  meget,  blev  ved  med  at  virke  paa  den  samme 
troværdige,  stille  og  paalidelige  Maade,  i  bedste  For- 
stand uden  Personsanseelse.  Naar  han  imidlertid  i 
hele  sin  Præstegerning  og  som  Biskop  havde  saa  ven- 
lig en  Forstaaelse  af  Indre  Missions  Gerning  og  stod 
afvisende  overfor  en  vis  Slags  Grundtvigianisme,  nem- 
lig den,  som  han  udtrykte  sig  saadan  om,  at  den  „vilde 
ikke  noget"  --o:  den  gik  ud  fra,  at  Mennesker  var 
gode  Kristne,  og  nu  skulde  de  blot  „høre"  noget  saa 
hænger  det  for  en  ikke  ringe  Del  sammen  med  den 
Erfaring,  han  selv  havde  gjort  og  gennemført  under 
sin  Præstegerning  i  Sønderup,  nemlig  at  der  er  en 
Forbindelse  mellem  den  alvorlige  Indremission  og 
den  alvorlige  grundtvigske  Forkyndelse,  og  at  denne 
sidste  kunde  være  opvækkende  og  i  Ordets  gode  For- 
stand missionerende.  Man  kan  med  Sandhed  sige. 
at  der  blev  Vækkelse  i  Sønderup  og  Nordrup,  me- 
dens min  Mand  var  der,  ikke  med  Indre  Missions 
Metode,  men  med  hans  egen. 

Sagen  var,  at  han  mærkede  sig,  hvor  hans  Folk 
stod,  og  saa,  at  de  var  kristelig  vankundige  og  i  lange 
Tider  ikke  havde  hørt  Kristendom.     Saa  tog  han  sig 

for  at  oplyse  dem  om  Kristendom  saadan,  at  han  sik- 
rede sig,  at  de  forstod  ham.  Han  tog  meget  frem  af 
Bibelhistorien,  som  han  var  inde  i  som  faa  og  forstod 
at  gengive  paa  en  meget  ejendommelig  levende  Maade. 
Saa  lærte  han  dem  Troen  forfra  og  talte  til  dem  paa 
sin  ærlige  og  troværdige  Maade,  saa  mange  vaagnede 
op  derved.  Og  selv  var  han  lykkelig  ved  den  friske, 
frugtbare  Gerning  og  voksede  under  den  til  en  ual- 
mindelig dygtig  og  fremragende  Præst,  hvis  Navn 
snart  blev  kendt. 

Det  var  da  ikke  underligt,  at  man  havde  Op- 
mærksomheden henvendt  paa  ham,  da  Rønnebæk 
Olstrup  i  1872  blev  ledigt,  da  Brandt  drog  derfra  til 
Vartov.  Saa  var  han  Præst  der  i  7  Aar,  og  det  blev 
ogsaa  en  god  Præstetid,  men  med  et  noget  andet 
Præg.  Her  var  det  mere  Kristenfolket  i  Sognene  og 
paa  hele  Egnen,  der  samledes  om  hans  Forkyndelse. 

Og  ogsaa  derunder  kan  en  Præst  af  hans  kristelige 
Lødighed  udvikles.  Han  blev  under  denne  Virken 
for  den  grundtvigske  Bevægelse  paa  den  Egn  ført 
frem  til  det  kirkelige  Førerskab,  som  siden  faldt  i 
hans  Lod. 

Den  første  Præstetid  i  København  ansaa  han 
selv  for  den  lykkeligste  Tid  i  sit  Liv.  Og  adskillige 
af  hans  Venner  vil  sige  det  samme. 

Han  var  noget  saa  helt  forskellig  fra  alle  andre 
Præster  her  i  Byen,  og  hans  Ejendommelighed,  der  i 
sig  selv  i  disse  Aar  var  friskest,  virkede  saa  nyt  og 
saa  frisk  paa  Tilhørerne,  især  de  yngre  og  de  unge, 
saa  deres  taknemmelige  Modtagen  igen  virkede  for- 

friskende  tilbage  paa  ham  selv.  Det  kan  være  van- 
skeligt at  sige,  hvad  der  da  egentlig  var  det  ejendom- 
melig nye  ved  hans  Prædikegerning,  da  det  allermest 
beroede  paa  noget  oprindeligt  i  hans  Personlighed, 
som  i  disse  Aar  netop  gjorde  sig  saa  stærkt  gældende. 

For  at  begynde  med  det  ydre,  saa  var  der  ikke 
Spor  af  Prædiketone,  ikke  et  Gran  af  det  uægte  i  hans 
ydre  Optræden  og  Maade  at  være  paa. 

Dette  virkede  især  stærkt  dragende  paa  de  unge. 
Han  var  helt  igennem  sig  selv.  Hans  Diktion  var 
maaske  nok  i  sig  selv  noget  monoton,  men  blev  det 
aldrig,  naar  han  prædikede,  fordi  den  stærke,  indre 
Bevægelse  altid  gav  sig  til  Kende  og  satte  Liv  i  Stem- 
men. Jeg  antager,  at  netop  denne  Spænding  mel- 
lem det  af  Sagen  stærkt  optagne  Sind  og  den  stilfær- 
dige, rolige  ydre  Maade  var  noget  af  det.  der  straks 
virkede  overraskende  nyt  paa  Tilhørerne,  hvoraf 
maaske  nogle  havde  truffet  paa  det  modsatte :  ikke 
stærkt  indre  Optagethed,  men  saa  meget  stærkere 
ydre  Væsen. 

Den  største  Ejendommelighed  var  dog  hans  Præ- 
dikens Indhold.  -  Det  var  for  saa  vidt  ikke  noget 
nyt,  som  det  var  det  gamle  kristne  Evangelium,  hvor 
han  netop  forholdt  sig  konservativ  i  Læren.  Han 
krævede,  at  en  Præst  skulde  være  den  fra  Fædrene 
overleverede  Kristendom  tro  og  ikke  bringe  sine  egne 
Tanker  frem  i  Stedet  for  det  gamle  Evangelium,  som 
intet  Menneske  kan  eller  skal  forbedre.  Og  ogsaa  i 
det  Stykke  var  han  selv  en  „tro  Tjener".  Det  nye 
hos  ham  beroede  snarest  paa,  at  det  gamle  Evangelium 

var  saa  levende  i  ham,  saa  det  altid  var  en  stor  Glæde 
for  ham  at  forkynde  det.  Over  manges  Forkyndelse 
kan  der  være  noget  saa  underlig  „almindeligt",  taa- 
get  og  udglattet,  hvilket  kommer  af,  at  de  selv  er  kom- 
met alt  for  let  til  det,  og  at  de  er  gaaet  uden  om  alle 
Trosvanskelighederne.  Det  var  ikke  saadan  hos  ham. 
Man  kunde  mærke  igennem  hele  hans  Forkyndelse, 
at  han  selv  ikke  var  kommet  let  til  det,  men  at  han 
ogsaa  kendte  Vanskelighederne.  Han  havde  med 
Troens  Tænkning  selv  gennemtænkt  Sandheden  og 
gik  derfor  i  sin  Forkyndelse  ikke  af  Vejen  for  de  van- 
skelige Ting,  hverken  i  Troen  eller  i  Menneskelivet, 
og  lod  ikke  de  Spørgsmaal  ubesvarede,  som  vedrørte 
disse.  Dette  gav  Tilhørerne  en  Følelse  af  Tryghed 
under  hans  Vejledning  og  Førerskab,  saa  man  roligt 
gav  sig  ham  i  Vold. 

Han  havde  en  vidunderlig  Arbejdsevne.  For- 
uden den  stadige  Prædiketjeneste  tog  han  sig  med  den 
største  Omhu  af  sin  øvrige  Præstegerning.  -  Han 
holdt  paa,  at  naar  Sognefolkene  skulde  have  med  Kir- 
ken at  gøre,  skulde  de  først  henvende  sig  til  Sogne- 
præsten ;  det  skulde  ikke  være  et  Forretningsfor- 
hold til  et  Klokkerkontor.  Derved  kom  mange  Men- 
nesker til  ham  Helligaands  Sogn  var  den  Gang 
omtrent  12000  Mennesker  stort  og  han  gav  sig  god 
Tid  til  at  tale  med  dem  og  formanede  med  Venlighed 
og  Alvor,  saa  at  mange  har  faaet  noget  med  sig  hjem 
fra  saadant  et  Besøg  hos  deres  Præst. 

Hans  Konfirmand-Undervisning  laa  ham  stærkt 
paa     Hjerte.      Han    havde    let    ved    at    tale    med 

Børn,  saa  længe  de  var  Børn ;  men  han  havde  egent- 
lig ikke  let  ved  at  forstaa  f .  Eks.  Drenge  i  Overgangs- 
alderen. Derfor  ønskede  han  altid  at  faa  sine  Kon- 
firmander i  en  ung  Alder,  mens  de  endnu  var  Børn, 
og  inden  de  blev  smaa  Herrer  og  Damer. 

Han  gjorde  meget  ud  af  sin  Konfirmand-Under- 
visning. Paa  det  kundskabsmæssige,  det  virkelig  at 
oplære  Børnene  i  den  kristne  Børnelærdom  lagde 
han  stor  Vægt,  ligesom  han  gennem  en  nøje  Gen- 
nemgang af  Salmer  og  af  Gudstjenesten  og  Kirke- 
aaret  stræbte  at  gøre  dem  hjemme  i  Menighedens 
Forsamling.  Men  først  og  sidst  havde  han  i  Sigte  at 
føre  dem  fremad  mod  bevidst  Kristendom,  at  de 
„kunde  høre  Jesus  til",  saaledes  at  han  „maatte  blive 
umistelig"  for  dem  derved,  at  de  med  Hjertet  tog  ved 
Troen  paa  hans  Navn. 

Han  blev  aldrig  af  dem,  der  fik  den  store  Konfir- 
mandtilstrømning —  mindst  af  alt  laa  det  jo  for  ham 
at  være  Modepræst.  Men  det  Vidnesbyrd  er  efter 
hans  Død  blevet  aflagt  gennem  Breve  og  Udtalelser 
af  mange  af  hans  gamle  Konfirmander,  at  der  ved 
hans  alvorlige  og  troværdige  Paavirkning  er  blevet 
kaldt  saadan  paa  dem,  at  dette  i  dybeste  Forstand  har 
faaet  Livsbetydning  for  dem.  — 

Han  tog  sig  ogsaa  for  i  Begyndelsen  at  gaa  sit 
Sogn  igennem,  ligesom  naar  en  Præst  kommer  til  et 
Landsogn,  for  at  Sognets  Folk  kan  lære  deres 
Præst  at  kende  og  han  dem.  Han  gik  da  fra  Hus  til 
Hus,  fra  Kælder  til  Kvist  og  talte  med  Beboerne.  - 
Han  mente,  at  det  var  rigtigst,  derfor  gjorde  han  det ; 

Mari  ■  Rørdam  :  Tilba«eblik.  !•' 

jeg  tror  ikke,  at  han  egentlig  havde  let  ved  at  tale  med 
Folk,  han  ikke  kendte ;  saa  meget  mere  maa  man  be- 
undre den  Alvor,  hvormed  han  tog  sin  Gerning  som 
Sognepræst.  --  Denne  systematiske  Gennemgang  af 
Sognet  førte  han  imidlertid  ikke  til  Ende ;  den  var  i 
Virkeligheden  uoverkommelig  og  stødte  ogsaa  paa 
Vanskeligheder  af  forskellig  Art,  bl.  a.  dette,  at  han 
kom  til  Familier,  som  havde  løst  Sognebaand  andet- 
steds hen,  hvorved  han  udsatte  sig  for,  at  hans  Besøg 
hos  dem  mistydedes.  — 

Naar  dertil  kom  Taler  ved  mange  forskellige  Lej- 
ligheder i  en  stor,  fri  Kreds,  som  ret  hurtig  sluttede 
sig  til  ham  som  Præst,  samt  Arbejdet  i  Salmekommis- 
sionen, det  store  Arbejde  med  Oversættelsen  af  det  ny 
Testament,  som  i  den  Periode  var  i  fuld  Gang,  endvi- 
dere Gerningen  som  Censor  ved  teologisk  Eksamen, 
og  det,  at  han  samtidig  stadig  vedligeholdt  sine  Stude- 
ringer, saa  vil  det  være  tydeligt  for  enhver,  at  det  var 
en  ualmindelig  Arbejdskraft  og  Flid,  som  han  udfol- 
dede i  denne  Periode  af  sit  Liv.  For  Fuldstændig- 
heds Skyld  vil  jeg  tilføje,  at  hans  Forhold  til  de  andre, 
der  var  ansat  ved  Kirken,  var  ualmindelig  godt.  Gan- 
ske vist  voldte  den  residerende  Kapellans  Bitterhed 
over  ikke  at  være  blevet  Sognepræst  nogen  Ubehage- 
lighed. Men  i  denne  Vanskelighed  var  min  Mand 
aldeles  uden  Skyld.  Han  var  glad  ved  at  modtage  Bi- 
stand af  sine  Medhjælpere. 

I  hans  Præstetid  i  Helligaandskirken  brug- 
tes kun   den   gamle   „Roskilde   Konvents   Salmebog" 

uden  noget  Tillæg.  Saa  vidt  jeg  ved,  yndede  den  da- 
værende Biskop,  Martensen,  ikke  Forandringer  i  det 
Stykke.  Vist  er  det,  at  vi  var  henvist  til  denne  gamle, 
tarvelige  Salmebog,  hvoraf  jo  kun  et  meget  begrænset 
Antal  Salmer  kunde  bruges.  -  Følgen  blev  ganske 
naturligt,  at  vi  meget  ofte  sang  de  samme  Salmer,  men 
det  gjorde  ikke  noget  videre ;  med  en  god  Lyst  til  at 
synge  og  med  Laub  til  Organist  gik  Sangen  udmærket ; 
der  var  Fest  over  den.  — 

Vore  tre  Døtre  var  nu  voksne  og  rigtig  dygtige 
Piger.  De  to  af  dem  underviste  i  Skoler,  mens  den 
tredje  hjalp  mig  i  Huset.  Jeg  havde  god  Brug  for  hen- 
des Hjælp,  for  vi  var  mange  hver  Dag,  og  vi  havde 
kun  een  Pige.  Der  kom  desuden  mange  i  vort  Hjem. 
Vi  havde  det  baade  muntert  og  selskabeligt. 

1880  var  vor  ældste  Datter  Astrid  blevet  forlovet 
med  sin  Fætter  Kristian  Rørdam,  en  Søn  af  Skats 
ældste  Broder.  Han  var  Kemiker  og  tog  snart  efter 
Magisterkonferens  i  Kemi.  Senere  blev  han  Stats- 
geolog og  tog  Doktorgraden.  Nu  er  han  Professor 
ved  Landbohøjskolen. 

Blandt  de  Teologer,  som  baade  kom  til  Kandidat- 
møderne og  i  vort  Hjem,  var  stud.  teol.  Johan  Clau- 
sen. I  December  1883  blev  han  forlovet  med  vor 
næstældste  Datter  Herdis.  I  Foraaret  1885  blev  han 
Kandidat  og  snart  efter  Medhjælper  hos  Brandt  i 
Vartou.  Senere  blev  han  Valgmenighedspræst  i 
Odense,  og  nu  er  han  Præst  ved  Helligaandskirken  i 
København. 

I  1885  blev  min  Mands  Kateket,  Christian  Wel- 
ding,  forlovet  med  vor  yngste  Datter  Gerda. 

Pastor  Brandt  kom  ind  i  Stuen  til  os,  lige  da  de 
var  blevet  forlovede.  Da  vi  fortalte  ham  det,  sagde 
han:  „Naa,  Rørdam,  nu  kan  De  da  hænge  den  røde 
Lygte  ud." 

Gerda  og  Welding  var  kun  forlovede  i  8  Maane- 
der.  Allerede  i  September  samme  Aar  havde  de 
Bryllup.  Welding  var  først  Præst  i  Søllested  paa 
Lolland.  Nu  er  han  Sognepræst  ved  vor  Frelsers 
Kirke  paa  Kristianshavn.  —  De  har  den  18.  Septem- 
ber 1910  fejret  deres  Sølvbryllup. 

I  Oktober  1886  havde  Astrid  og  Kristian  Bryl- 
lup, og  i  Marts  1887  havde  Herdis  og  Clausen  Bryl- 
lup. 

Til  Herdis  og  Clausens  Bryllup  skrev  Hostrup 
følgende  morsomme  Sang : 

Velkommen  til  Villakvarteret. 
Bryllupssang. 

29.  Marts  1887. 
Mel.:  Den,  som  rejser,  passe  maa. 

Længe  al  Forretning  led 

af  en  Flovhed,  mange  fandt  pinlig, 

dog  et  agtet  Hus  jeg  véd, 

hvis  Export  gik   fortrinlig. 

Ej  gav  med  Smør  det  sig  af  eller  Stude, 

nej,  hvad  det  udførte,  det  var  kun  Brude; 

men  om  af  Døtre  der  endnu  var  fem, 

Brud  stod  aarlig  en  af  dem. 

Ak,  men  Riften  var  saa  stor, 
saa  at  alt  ved  Enden  vi  stande, 
hele  Husets  Pigeflor 
spredes  nu  over  Lande: 
Astrid  gør  lyst  i  en  Hovedstadsgade, 
Gerdalil  højner  den  laalandske  Flade, 
Herdis  og  Clausen,  Alverden  til  Trods, 
tar  vi  Villaboer  for  os. 

Bruden  med  den  unge  Præst, 

som  saa  snildt  vor  Afkrog  har  hittet, 

aabner  vi,  som  vi  kan  bedst, 

Hjertet  for  —  og  Stakittet. 

Præster  vi  har,  selv  med  Ordner  paa  Frakken, 

men  de  vist  alle  har  Maaner  i  Nakken, 

Solskin  er  mere  dog  efter  vort  Sind  — 

unge  Par!  god  Dag,  kom  ind! 

Dagens  Færdsel  gaar  ej  her, 

paa  dens  Larm  er  lagt  som  en  Dæmper, 

tidt  vi  ønsked  os  lidt  nær 

det,  der  bruser  og  kæmper. 

Kom  med  den  Ungdom,  det  Livsmod,  I  eje, 

skaf  os  lidt  Støj  paa  de  ensomme  Veje, 

riv  os  Emeriti  ud  af  vor  Ro! 

vi  har  Brug  for  slige  to. 

Vi  er  med  en  artig  Flok 

Velværdigheder  begavet, 

og  blandt  dem  I  husker  nok 

den,  som  Visen  har  lavet; 

kom  —  vi  er  glade  for  hver  Gang,  I  kommer, 

bær  til  vor  Winthervej  lidt  af  jer  Sommer! 

Huset  og  Haven  da  tager  med  II 
frem  sit  allerbedste  Smil. 

End  er  vore  Haver  graa, 

men  de  Vintren  af  sig  har  tvættet 

og  er  snart  —  om  Uger  faa  — 

færdig  med  Toilettet. 

Da  vil  de  bære,,  hvorhen  I  jer  vender, 

Blomster  i  Haaret,  Buketter  i  Hænder, 

og  saa  vil  Finke  med  Stillids  og  Stær 

tolke  vort:  „Velkommen  her!" 

I  Løbet  af  H  Aar  var  vore  tre  Døtre  altsaa  blevet 
gift. 

Det  gav  en  underlig  Tomhed  i  Hjemmet  ikke  at 
have  dem  mere.  De  havde  bidraget  meget  til  Hjem- 
mets Hygge  og  spredt  Glæde  og  Liv  om  sig,  hvor  de 
færdedes.  Men  vi  havde  jo  vore  tre  kære  Sønner  i 
Hjemmet  endnu,  og  det  bødede  paa  Savnet.  De 
havde  mange  gode  Venner,  som  de  bragte  med  hjem, 
og  med  dem  fulgte  Liv  og  Munterhed. 

Da  vore  tre  Døtre  var  blevet  forlovet,  fik  jeg  føl- 
gende Brev  fra  Fru  Hall : 

Iselinge  Vordingborg. 
27.  Januar  1885. 
Det  er  godt  at  mærke,  min  søde  Marie,  at  Du 
er  en  ægte  Gren  paa  den  Hauchske  Stamme,  saa 
livsalig  frisk,  som  dine  Pigebørn  i  Ungdomsvaar 
kaste  deres  Runer,  og  bestemme  deres  Kærligheds- 
liv, til  min  Glæde,  uberørte  af  den  mig  modbydelige 

Emancipationsmani,  som,  fast  paa  amerikansk  Ma- 
neer, mere  og  mere  breder  sig  i  vort  Kjøn,  og  til- 
intetgjør  Hjemmenes  Hygge,  saa  at  Romantik, 
Poesi,  qvindelig  Elskværdighed  forsvinder  lidt  efter 

lidt. 

Ikke  at  tale  om  de  stakkels  Mandfolk,  som  van- 
skelig nok  kunne  finde  Erhverv,  hvorledes  skal  det 
gaae,  naar  Pigerne  taer  deres  Embeder ;  jeg  hører 
rigtignok  til  den  gamle  Verden,  som  ønsker,  at  Pi- 
gerne blive  gifte,  i  Ungdom  og  Glæde,  passe  deres 
Hjem  og  deres  Mand  og  Børn. 

Nu  have  I  jo  3  flinke  Svigersønner,  fornøjeligt 
at  Clausen  har  sin  Embedseksamen  med  „Laud". 

Hall  har  det,  som  han  plejer;  efter  et  kjærligt 
velsignet  Ophold  i  dette  gode  gi.  Hjem  tage  vi  nu 
til  Herlufsholm,  hvor  forskjelligt  skal  afgjøres.  - 

Hjertelig  Hilsen  til  den  kjære  Skat  Rørdam  og 

Eder  alle-  Din  A.  Marie  Hall, 

f.  Brøndsted. 

Senere  fik  jeg  et  andet  Brev  fra  hende,  som  jeg 
sætter  her,  da  det  er  saa  karakteristisk  for  hende. 

Ny  Bakkegaard. 
V. 

Min  søde  Marie ! 
Naar  jeg  seer  jeg  kære  hauchske  Børn  træde 
ind  af  Døren,  er  det  for  mig  som  hulde  Ungdoms- 
erindringer; alle  I  mange  smukke  Børn  løb  om 

Benene  paa  hinanden  i  Slotsgaarden.  Hauch  dig- 
tede. Hall  skred  afsted  paa  sin  freidige  politiske 
Bane !  Det  var  velsignet  at  gaa  sammen  i  Sønder- 
marken, det  fredsæle  Sted. 

Søde  Marie,  vil  Du  sige  mig  heelt  rigtig,  hvor- 
ledes det  er  med  „Skat  Rørdam"  Din  udmærkede 
Mand?  er  han  hjemme,  eller  bortrejst? 

Dernæst  vilde  Du  og  Mathilde  gjøre  mig  en 
Hjerteglæde  ved  at  besøge  mig  Onsdag  F.  Kl.  1  d. 
19de,  jeg  længes  saare  efter  at  see  Eder.  Det  nytter 
ikke,  jeg  kommer  ind  til  den  støiende  By ;  svar  mig 
herpaa.  Din  A.  Marie. 

Nogle  Aar  senere  gjorde  min  Mand  i  Bladene  Ind- 
sigelser mod  den  nye  Skik,  det  kgl.  Teater  havde  ind- 
ført :  at  holde  Eftermiddagsforestillinger  Paaskelør- 
dag. I  den  Anledning  modtog  han  følgende  Brev  fra 
Fru  Hall : 

Bakkegaarden.  Den  stille  Lørdag. 

31.  Marts  1888. 
Kjære,  kjære  Skat  Rørdam! 
Jeg  takker  Dem  saa  inderlig  for  Deres  kjærlige 
alvorlige  Paamindelse  til  det  letsindige  kjøbenhavn- 
ske  Publikum  om  den  stille  Lørdags  Betydning  i 
christelig  Henseende;  naar  den  stille  Uge  omsider 
indtræder,  er  det  ordentlig  en  sjælelig  Frigjørelse 
at  slippe  for  at  høre  om  det  evindelige  Styr  og  For- 
nøjelsesjav,  som  idelig  og  idelig  tumler  om  i  denne 
By.     Det  er,  som  om  Menneskene  frygtede  for  at 

faae  en  stille  Times  Fred  til  at  besinde  sig  paa,  hvad 
det  Hele  betyder.  Jeg  takker  Dem  for  hvert  et  al- 
vorligt christeligt  Ord  De  taler  til  denne  letsindige 
Masse  Mennesker,  som  bedøver  sig  selv  og  sin 
Samvittighed  i  disse  evindelige  Fornøielser.  Fader 
Brøndsted,  som  naturligviis  altiid  var  stærkt  optaet 
af  aandeligt  Arbeide,  sagde  altiid,  „nu  har  jeg  dog 
bereist  hele  Europa,  paa  Grund  af  mit  Arbeide  op- 
holdt mig  hele  Aar  i  de  mest  intelligente  Byer,  al- 
drig har  truffen  en  saa  vidtdreven  Forlystelses- 
syge, som  i  mit  kjære  Fædreland." 

Heiberg  sad  en  Morgen  ( hans  Kone  har  selv 
fortalt  mig  det)  som  fordybet  i  Adresavisen,  saa 
siger  hun  til  ham :  hvad  i  al  Verden  har  Du  funden 
i  den  interessante  Avis.  Svar:  det  skal  jeg  saamæn 
sige  Dig,  lille  Hanne,  nu  har  jeg  talt  op,  Du  kan  i 
Aften  komme  til  36  store  og  smaa  Fornøjelser. 
Og  siden  den  Tid  er  jo  alt  i  den  Retning  bleven  me- 
get værre !  ...  De  er  naturligviis  meget  for  klog 
til  at  bryde  Dem  det  Mindste  om  Bladenes  høirø- 
stede  Væv  .  .  . 

Kjærlig  Hilsen  til  min  søde  Marie! 

Deres  A.  M.  Hall, 
f.  Brøndsted. 

Fru  Hall  besøgte  mig  ikke  sjældent  i  disse  Aar. 

En  Dag  kom  hun  op  til  os,  medens  min  Mand  var 
Præst  ved  Helligaandskirken.  Efter  at  have  spist 
Frokost  med  os  belavede  hun  sig  paa  at  gaa  hjem ; 
hun  havde  sagt  Farvel  og  stod  med   Haanden  paa 

Dørlaasen,  da  hun  pludselig  vendte  sig  om  og  sagde 
til  min  Mand:  „Aa,  søde  Skat,  jeg  har  ti  Minutter,  vil 
De  ikke  i  den  Tid  forklare  mig  Johannes  Aabenba- 
ring.  jeg  kan  ikke  rigtig  forstaa  den." 

Min  Mand  mente,  at  det  gik  over  hans  Evner  at 
udlægge  den  dunkleste  Bog  i  det  ny  Testament  paa 
ti  Minutter,  og  hun  maatte  altsaa  gaa  uden  at  faa  For- 
klaringen. 

Omtrent  1885  blev  der  oprettet  en  Komité  for  at 
udgive  et  Salmebogstillæg,  der  mere  end  Konvents- 
salmebogen  kunde  tilfredsstille  Menigheden.  Kon- 
ventssalmebogen  var  nemlig  kun  at  betragte  som  en 
Gennemgangs-  Salmebog. 

Komitéen  bestod  af  C.  J.  Brandt,  R.  Volf,  Fr. 
Nielsen,  V.  Schousboe,  I.  C.  Holch,  G.  Schepelern 
og  min  Mand. 

Brandt  var  en  trofast  Ven  for  min  Mand  i  denne 
Sag.  De  sympatiserede  i  alt  det,  som  de  ønskede 
optaget  i  Salmebogen.  Hans  betydelige  poetiske  Evner 
var  af  stor  Værdi.  Det  hændte  ret  ofte,  naar  der  i 
Komitéen  rejstes  Indvendinger  mod  en  god  Salme,  at 
Brandt  da  læste  den  op,  og  straks  faldt  alle  til  Føje. 
En  Dag  sagde  Pastor  Schousboe  spøgende:  „Nej,  vi 
vil  ikke  lade  Brandt  læse  op  for  os,  for  han  læser  saa 
bestikkende,  saa  vi  alle  føjer  os  efter  hans  Vilje." 
lifter  mange  Møder  og  meget  Arbejde  kom  de  frem 
med  et  Salmebogsforslag,  som  var  ganske  ypperligt, 
men  som  imidlertid  dog  blev  forkastet.  Dette  For- 
slag  blev  flere  Gange  gennemset  og  ændret.        Da 

min  Mand  var  blevet  Biskop,  behandlede  det  kir- 
kelige Raad  i  sine  Samlinger  1896  og  1897  Sa- 
gen, og  endelig  fremstod  den  nuværende  Salmebog 
„for  Kirke  og  Hjem"  -  en  Samling,  der  efter  min 
Mands  Mening  ikke  var  nær  saa  lødig  som  det  tid- 
ligere Forslag.  Der  maatte  slaas  meget  af  paa  Sal- 
mer, som  hver  især  i  Kirkeraadet  ønskede,  og  han 
saa  ikke  uden  Smerte  mange  udmærkede  Sal- 
mer, som  han  elskede,  blive  skudt  ud,  men  han  føjede 
sig  „for  Husfredens  Skyld".  Han  følte  imidlertid 
saare  godt  selv,  at  denne  Salmebog  led  af  den  store 
Svaghed  at  være  et  Kompromis,  og  han  var  bedrøvet 
derover. 

Min  Mand  havde  altid  set  op  til  Brandt,  men  som 
den  yngre  Mand  holdt  sig  noget  tilbage.  Men  fra 
1885,  da  de  begge  mærkede,  hvor  varmt  deres  Hjer- 
ter slog  for  den  samme  Sag,  var  de  virkelig  sande 
Venner.  I  Brandts  sidste  Leveaar  sluttede  min  Mand 
sig  bestandig  nærmere  til  ham,  og  da  Brandt  døde 
(December  1889),  var  det  en  Sorg  og  et  dybt  Savn 
for  ham.  Ingen,  der  kendte  Brandt  nøjere  og  saa 
hans  dybe  Natur  og  hans  rene,  ædle  Sind,  kunde  an- 
det end  elske  ham;  derfor  var  det  saa  naturligt,  at 
min  Mand  kom  til  at  føle  sig  saa  varmt  knyttet  til 
ham ;  men  at  det  tog  Tid,  inden  Venskabet  blev  knyt- 
tet, var  heller  ikke  underligt,  da  Brandt  i  sin  Person- 
lighed havde  noget  meget  tilbageholdent. 

I  Efteraaret  1884  blev  min  Mands  Moder  syg. 
Hun  lagde  sig  dog  ikke  til  Sengs  straks;  men  hun 
følte  sig  meget  svag. 

Hun  bar  sine  Lidelser  i  høj  Grad  taalmodigt  og 
stille  som  en  Kristen.  I  Begyndelsen  troede  hun  ikke, 
at  der  var  nogen  egentlig  Fare  ;  men  efterhaanden  som 
Sygdommen  skred  frem,  mærkede  hun  nok,  at  den 
vilde  ende  med  Døden.  —  Hun  led  meget  og  kunde 

til  Tider  ikke  tage  no- 
gen Næring  til  sig,  tit 
ikke  engang  en  Draabe 
Vand,  men  maatte  nøj- 
es med  at  have  et  lille 
Stykke  Is  i  Munden. 

Vi  var  meget  be- 
drøvede over  hendes 
Sygdom,  som  vi  vidste 
var  Kræft.  For  min 
Mand  var  det  tungt  at 
se  sin  Moder  saaledes 
svinde  hen.  Hun  vid- 
ste ikke  selv,  hvad  hun 
fejlede,  men  sagde  flere 
J    Gange:    „Det    er   dog 

Fru  Cnnradine  Rordam  i  f.  Engelbrecht)      godt,     at     det     ikke     er 

Kræft,  men  det  er  mærkeligt,  at  Lægerne  ikke  kender 
min  Sygdom."  Professor  Reisz  blev  hentet  til  hende; 
men  han  mente,  at  hun  ikke  burde  vide,  hvad  hun  fejlede, 
da  han  af  Erfaring  vidste,  at  der  kunde  komme  en 
stor  Angest  over  en  Kræftpatient,  der  fik  Sandheden 
at  vide. 

Min  Mand  skrev  følgende  Brev  til  hende  2  Maa- 
ned  iør  hendes  Død  : 

Vebæk,  25.  April  85. 
Min  elskede  Moder! 
Tak  for  Dit  Brev.    Det  glædede  mig  meget,  at 
Du  tænkte  paa  at  skrive  til  mig  herude  i  min  En- 
somhed, hvor  jeg  for  Resten  har  det  særdeles  godt, 
lever  saa  stille  og  roligt  og  fredeligt,  som  jeg  paa 
nogen  Maade  kan  ønske  mig,  --en  særdeles  vel- 
gørende Modsætning  til  det  jagende  og  farende  kø- 
benhavnske Liv.     Dog  har  jeg  haft  en  Afbrydelse, 
idet  jeg  i  Torsdags  maatte  til  København  til  et  Be- 
styrelsesmøde  i  den  dansk-amerikanske  Mission, 
og  saa  havde  jeg  tillige  faaet  en  Begravelse,  en  Dat- 
ter af  den  gamle  Bogtrykker  Græbe,  en  rar  troende 
Pige,  som  i  6—7  Aar  har  lidt  af  Bryst-  og  Hjærte- 
sygdom.    Jeg  havde  haabet  at  kunne  se  ud  til  Dig 
et  Øjeblik,  men  jeg  kunde  ikke  naa  det;  der  laa 
nemlig  Brev  til  mig  fra  Tante  Lotte,  at  jeg  endelig 
snarest  maatte  komme  ud  til  hende  paa  Diakonisse- 
Stiftelsen,  hvor  hun  havde  boet  siden  sidste  Lørdag, 
og  saa  kunde  jeg  ikke  naa  længere  den  Dag.  —  Det 
er  en  høj  Grad  af  Nervøsitet  og  Tungsindighed, 
Tante  Lotte  lider  af,      Stakkel,  det  er  i  Virkelighe- 
den nok  saa  svært  som  legemlige  Lidelser.     Hun 
bad  mig  hilse  Dig  kærligt. 

Det  glæder  mig  meget,  at  Du 
kan  komme  lidt  ud  i  Luften  i  det  dejlige  Foraars- 
vejr,  vi  har  haft;  jeg  vil  haabe,  at  det  ikke  maa 
blive  ved  den  ene  Gang,  men  at  Du  ogsaa  maa 
komme  ud  og  se  det  grønne,  naar  det  er  fuldt  ud- 
sprunget, og  saa  derfra  kunne  se  fremad  og  opad 

til  det  evige  Foraar,  eller  rettere,  den  evige  Som- 
mer hisset,  hvor  imod  den  skønneste  Vaar  og  Som- 
mer her  kun  er  som  en  Skygge  at  regne ;  ti  ,,er  der 
saa  stor  en  Skønhed  paa  den  faldne  Jord  for 
Syndere  at  finde,  hvor  skal  vi  da  vel  frydes  ved 
al  Glandsen  af  Guds  Herlighed,  som  er  i  Himlen 
inde!"  -  naar  vi  skal  staa  for  Tronen  rene  og 
skære,  med  Salighedens  Palmer.  Og  Gud  hjælpe 
Dig,  min  elskede  Moder,  at  den  Stilhedens  og  Hvi- 
lens Tid,  Du  nu  har  faaet  paa  det  sidste,  efter  et 
langt  og  travlt  Liv,  maatte  ret  tjene  Dig  til,  at  Du 
kunde  lære  at  se  bort  fra  Verden  og  dens  mang- 
foldige, adspredende  Travlhed  og  op  til  Guds  Kær- 
lighed i  Jesus  Kristus,  som  er  det  eneste,  der  kan 
samle  ikke  alene  de  mange  Mennesker  til  en  Menig- 
hed med  ét  Hjærte,  men  det  enkelte  Menneskes 
Hjærte  til  en  saadan  virkelig  Enhed  og  Helhed, 
som  er  den  nødvendige  Betingelse  for  at  leve,  me- 
dens Hjærtets  Adspredelse  er  Livets  Fordærvelse. 
Jeg  lever  herude  en  saare  vederkvægende  Stil- 
heds Tid,  gaar  tidlig  i  Seng  og  staar  tidlig  op,  og 
tilbringer  omtrent  den  halve  Dag  med  at  vandre 
omkring  ved  Stranden  og  i  Skovene  i  mine  Betragt- 
ninger, den  øvrige  Tid  bruger  jeg  til  at  arbejde  paa 
min  Oversættelse  af  Ny  Testament.  Jeg  har  et 
rigtig  hyggeligt  Værelse  paa  Kroen,  kun  Landevejen 
mellem  mine  Vinduer  og  Stranden  med  de  mange 
forbisejlende  Skibe  og  det  dejlige  klare  Vand,  og  da 
jeg  er  eneste  Logerende  i  Kroen,  har  jeg  den  øn- 
skeligste Fred.       ligesom  Vejret  jo  ogsaa  har  været 

saa  ønskeligt  som  muligt  for  mig;        for  Jorden 

kunde   vistnok   nogle   tætte   Regndage   være   langt 

mere  ønskelige,  og  det  er  jo  ikke  utænkeligt,  at  den 

Østenvind,  vi  idag  har  faaet,  vil  ende  med  Regn.  - 

Saa  lev  vel  for  den  Gang,  min  elskede  Moder, 

Gud  bevare  og  styrke  og  glæde  Dig.     Hils  Emma 

og  Frits. 

Din  kærlige  Søn 

Skat  R. 

Min  Svigermoder  døde  den  25.  Juni  1885;  hun 
blev  bisat  fra  Helligaandskirken  og  begravet  paa  Ham- 
mer Kirkegaard  ved  Siden  af  sin  Mand  og  sin  Datter 
Emilie.  — 

Pastor  Brandt  og  min  Mand  talte  over  hende.  - 

I  Aaret  1881  besluttede  Hostrup  at  søge  Afsked  fra 
sit  Embede  i  Hillerød.  Han  flyttede  ud  i  en  smuk 
Villa  paa  Christian  Winthersvej ;  der  boede  han  i  flere 
Aar.  Han  følte  sig  desværre  skrøbelig,  og  hans  Øjne 
var  meget  svage.  Min  Søster  var  ham  til  mageløs 
Hjælp  i  alt.  Hun  var  i  alle  Henseender  en  højre 
Haand  for  ham.  Elisabeth  og  jeg  havde  altid  staaet 
hinanden  meget  nær,  og  nu,  da  vi  efter  mange  Aar 
igen  kom  til  at  bo  i  Nærheden  af  hinanden,  følte  vi 
ofte,  hvor  inderlig  vi  var  knyttet  sammen. 

Hun  havde  i  sin  Ungdom  været  usædvanlig  stille, 
tavs  og  tilbageholdende.  Hostrup  kunde  dog  altid 
faa  hende  til  at  tale  og  være  livlig.  Grunden  til,  at 
hun  var  saa  stille,  laa  vist  i,  at  hun  i  sin  første  Ung- 
dom var  meget  svag  ;  hun  led  af  en  haardnakket  Bleg- 
sot, var  altid  træt  og  vilde  helst  være  i  Stilhed. 

Nu  under  hendes  kærlige  Samliv  med  Hostrup 
var  hun  blevet  meget  livlig.  Hun  lukkede  sig  op  og 
viste,  hvad  der  boede  i  hende.  Min  Søster  var  et 
usædvanlig  trofast  og  varmt  Menneske ;  hun  skyede 
ligesom  Fru  Oehlenschlager  ingen  Vej,  om  den  var  nok 
saa  svær,  naar  hun  kunde  gavne  et  Menneske  eller 

en    Sag,    som   hun   el- 
skede. 

Hun  blev  titmisfor- 
staaet;  maaske  hun  ikke 
kunde  svøbe  et  hvast 
Ord  ind  i  Silkepapir; 
men  de,  som  kendte 
hendes  varme  Hjerte, 
misforstod  hende  ikke. 
Den  store  Dygtig- 
hed og  Kærlighed, hvor- 
med hun  senere  efter 
Hostrups  Død  har  ud- 
givet hans  efterladte 
C.  Hostrup  Skrifter  og  tilføjet,  hvad 

der  manglede,  maa  vise,  hvad  hun  har  kunnet  være 
for  den  eller  dem,  hun  holdt  af. 

For  Hostrup  blev  Tiden  i  København  som  en  Dig- 
ter-Eftersommer. Han  begyndte  at  skrive  for  Tea- 
tret, og  fra  denne  Tid  stammer  „Karens  Garde"  og 
„Under  Snefog". 

Han  gav  ikke  heller  Slip  paa  sin  Præstegerning, 
men  prædikede  den  første  Søndag  i  hver  Maaned  i 
Gymnastiksalen  paa  Københavns  Højskole,  som  Fal- 

kenstjerne  forestod,  og  der  samledes  mange  om  hans 
Forkyndelse.  Som  Aarene  gik,  blev  han  imidlertid 
svagere;  han  fik  en  Blødning  bag  det  ene  Øje,  og 
denne  gjorde  ham  næsten  blind.  Min  Søster  læste  og 
skrev  da  for  ham. 

1892  var  Hostrup  i  Jylland  til  sin  Søn  Helges  Bryl- 
lup. Han  kom  meget  oprømt  hjem,  men  kort  Tid 
efter  maatte  han  gaa  til  Sengs,  og  fra  dette  Sygeleje 
rejste  han  sig  aldrig  mere.  Han  sov  stille  hen  d.  21. 
November  1892.  Jeg  skrev  efter  hans  Død  følgende 
Digt,  som  findes  trykt  i  „Dannebrog"  i  December 
1892: 

J.  C.  Hostrup. 

Hostrup  er  død. 
den  glade  Sanger, 
den  stille  Præst, 
den  af  Gud  benaadede, 
som  sang  med  Hjærtet. 
Nu  er  han  død, 
og  aldrig  skal  vi 
høre  hans  Røst 
paa  denne  Jord. 

Men  vi  skal  høre  den 

i  vort  Hjærte 

kaldende  os 

til  at  leve  vort  Liv 

i  rolig  Mildhed, 

i  stille  Fred, 

aldrig  glemmende 

Himmelens  Blaa, 

den  evige  Klarhed, 

den  guddommelige  Kjærlighed, 

Marie  Rørdam:  Tilbageblik.  20 

selv  om  Livets 
tyngende  Sejghed 
vil  drage  vort  Sind 
til  Jordlivets  Mørke. 

Saa  stille  laa  han 

paa  Sørgebaaren, 

med  usigelig  Fred 

i  det  blege  Ansigt, 

ikke  med  Dødens 

Marmorkulde, 

men  med  Stilhed  som  Barnet, 

der  bøjer  sit  Hoved 

i  dyben  Søvn, 

vis  paa  at  vaagne 

til  Liv  og  Glæde 

i  Morgenrøden. 

Han  sang  som   Fuglen, 
der  kvidrer  i  Lunden, 
som  Bøgens  lyse  Bladhang, 
inden  Stormene  komme, 
der  farve  dem  mørke, 
og  stivne  deres  Pragt. 
Ja,  Sommernattens 
uendelige  Blødhed, 
Skovblomsternes  Duft 
og  Menneskelivets  Højhed 
laa  alt  i  hans  Sang. 

Han  havde  ingen  Fjender. 

Hvo  hader  vel 

det  uskyldige  Barn, 

som  selv  ser  paa  Slangen 

med  milde  Øjne. 

I  Ian  (ik  sin  ( ii  av 

paa  Kirkegaarden, 
hvor  Digteren  hviler, 
som  han  besang. 

Men  Folket  begræder 
sin  gamle  Sanger 
og  ærer  hans  Minde.  — 
Saa  længe  Sange 
i  Danmark  tone, 
skal  friske  Kranse 
smykke  hans  Grav. 

Han  blev  begravet  paa  Frederiksberg  Kirkegaard, 
men  fra  Holmens  Kirke.  Min  Mand  talte  over  ham, 
ligeledes  Valgmenighedspræsterne  Jungersen  og  Karl 
Povlsen.  Der  var  en  mægtig  Forsamling;  jeg  har  al- 
drig set  noget  lignende.  Da  vi  kørte  ud  til  Frederiks- 
berg Kirkegaard,  var  det  næsten  ikke  muligt  at  komme 
igennem  med  Vognene.  Folk  stod  i  saa  tætte  Masser, 
saa  Følget  maatte  tvinge  sig  igennem. 

Senere  er  der  rejst  en  smuk  Mindestøtte  over 
ham. 

Min  Søster  var  fuldstændig  fortvivlet  og  nedbøjet 
over  hans  Død.  Hun  overlevede  ham  i  11  Aar  og 
levede  mest  for  at  udgive  alt,  hvad  der  fandtes  efter 
ham. 

I  nogle  Aar  før  sin  Død  var  hun  meget  svag ;  hun 
led  af  en  Nyresygdom,  og  hendes  Hjerte  var  ikke 
stærkt.  Hun  sov  ganske  stille  hen  den  10.  Novem- 
ber 1903. 

Følgende  Brev  skrev  hun  til  mig  et  Aars  Tid  før 
sin  Død.  Man  føler  igennem  det  hendes  kærlige 
Hjerte  og  taknemmelige  Sind.  9Q, 

Hellerup,  12.  Juni  1902. 
Min  egen  elskede  Søster ! 
Mine  inderligste  varmeste  Lykønskninger  til  din 
Fødselsdag  i  Morgen,  gid  du  maa  blive  rigtig  rask 
og  længe,  længe  leve  dit  velsignelsesrige  Liv  her 
paa  Jorden.  Jeg  kan  ikke  takke  dig  nok  for  al  din 
Kærlighed  imod  mig,  jeg  har  altid  holdt  inderlig 
af  dig  og  sat  dig  saa  højt,  men  kommer  man  først 

rigtig  under  din  Omhu, 
din  store  Godhed,  saa 
faar  man  endnu  mere 
Syn  paa  dit  store  var- 
me Menneskehjærte,  og 
den  Tid,  jeg  har  været 
hos  dig,  har  forøget  min 
Kærlighed  til  dig  og  min 
Beundring  for  dig.  Jeg 
er  vis  paa,  at  du  ved, 
at  hvad'  jeg  her  siger 
kommer  fra  mit  Hjærte 
i  den  fuldeste  Sandhed. 
Disse  Dage  vil  staa  i  min  Erindring  som  no- 
get særlig  godt  og  skønt,  jeg  har  oplevet,  det  har 
været  saa  underligt  rørende  for  mig  og  ganske  uvant 
at  være  Genstand  for  saa  megen  Omhyggelighed. 
Ja,  jeg  kan  jo  ikke  mere  end  takke. 

Nu  fik  jeg  ikke  sagt  Weldings  Farvel,  vil  du 
hilse  dem  saa  meget,  og  kommer  nogle  af  dine  an- 
dre Børn,  da  ogsaa  dem. 

Hils  Skat  og  bring  ogsaa  ham  min  Tak.     Hils 


Elisabeth  Hostrup 

ligeledes  dine  venlige  gode  Piger,  de  var  saa  elsk- 
værdige imod  mig. 

Og  nu  min  kærligste  Hilsen  og  varmeste  Tak 
til  dig,  min  elskede  Marie. 

Din  Søster 

Elisabeth  Hostrup. 


Holmens  Kirke. 


I  Foraaret  1886  boede  min  Mand  i  Rungsted  en 
kort  Tid  for  at  hvile  lidt  ud  efter  sit  Arbejde. 

Nogen  Tid  i  Forvejen  var  Provst  Warburg  ved 
Holmens  Kirke  død.  — 

En  Dag,  da  jeg  var  alene  hjemme,  kom  Pastor 
Stein  ved  Matthæus-Kirken  op  for  at  tale  med  min 
Mand.  Da    han   hørte,    at   han    var   borte,    bad 

han  om  at  tale  med  mig  og  sagde  da  til  mig, 
at  han  kom  for  at  bede  min  Mand  søge  Provste-Em- 
bedet  ved  Holmens  Kirke.  -  Dertil  svarede  jeg,  at  det 
troede  jeg  ikke,  han  vilde  indlade  sig  paa ;  han  var 
meget  glad  ved  sin  Virksomhed  ved  Helligaandskir- 
ken,  og  jeg  var  vis  paa,  han  ikke  vilde  forlade  sin 
Menighed  der.  „Nej,"  sagde  Pastor  Stein,  „han 
skal  ikke  forlade  den,  den  skal  følge  med  til  Holmens 
Kirke.  Jeg  selv  havde  tænkt  mig  Muligheden  af  at 
søge  Provste-Embedet,  men  j  e  g  kan  ikke  tage  min 
Menighed  med,  fordi  Matthæus  Sogn  ligger  for  langt 
fra  Holmens  Sogn.  Det  kan  Deres  Mand  derimod, 
og  det  er  af  stor  Betydning,  at  der  paa  det  Sted  kom- 

mer  en  Mand,  der  nyder  almindelig  Agtelse,  og  som 
Folk  kan  se  hen  til  med  Tillid." 

Jeg  skrev  til  min  Mand  og  fortalte,  hvad  Pastor 
Stein  havde  sagt.  Han  kom  snart  hjem  og  talte  nu 
selv  med  denne. 

Det  var  meget  haardt  for  ham  at  tænke  paa  at  for- 
lade Helligaandskirken,  og  det  varede  længe,  inden 
han  kunde  føle,  at  det  maaske  var  rigtigt  at  søge  Em- 
bedet som  Holmens  Provst.  —  Hans  Hjerte  hang  saa 
meget  ved  Helligaandskirken. 

Efter  nogen  Tids  Forløb  besluttede  han  sig  ende- 
lig til  at  gaa  op  til  Kultusminister  Scavenius  for  at  tale 
med  ham  derom.  Ministeren  havde  hidtil  altid  været 
venlig  imod  min  Mand ;  men  denne  Gang  stillede  han 
sig  meget  kort  og  koldt  lige  over  for  ham.  Han  har 
vistnok  været  vred,  fordi  min  Mand  havde  afslaaet 
de  to  Bispe-Embeder.  —  Enden  paa  det  blev  alligevel, 
at  han  søgte  og  fik  Embedet  som  Holmens  Provst. 
De  9  Aar  i  Holmens  Kirke  (fra  1886  95)  gik  videre 
i  samme  Spor  som  i  Helligaandskirken.  Den  store 
Menighedskreds  fulgte  jo  med.  Mange  af  det  nye 
Sogn,  baade  af  Marinen  og  Beboerne  i  den  Del  af 
Byen,  der  er  henlagt  under  Holmens  Kirke,  sluttede 
sig  efterhaanden  til,  og  Kirken,  der  er  betydelig 
større  end  Helligaandskirken,  var  helt  fuld.  Stillin- 
gen medførte,  at  min  Mand  kom  i  nærmere  Forhold 
til  de  Kongelige,  det  højere  Bourgeoisi  og  Marinens 
Officerer.  Men  han  forblev  sig  selv  baade  i 
Forholdet  til  høje  og  lave. 

Som  Provst  blev  han  ganske  naturligt  mere  og 
mere  Fører  for  Præsterne  i  København,  især  da  han. 

efter  at  Stiftprovst  Rothe  i  1892  havde  taget  sin  Af- 
sked, var  blevet  Formand  for  Københavns  Præste- 
konvent. — 

I  disse  Aar  voksede  Arbejdet  ham  næsten  over 
Hovedet.  Foruden  sin  Gerning  i  Holmens  Sogn 
virkede  han  med  brændende  Iver  paa  at  faa  sin  Over- 
sættelse af  det  ny  Testament  fuldendt.  —  Han 
havde  arbejdet  med  denne  Oversættelse  i  20 — 30  Aar, 
dog  saadan,  at  han  tit  maatte  lægge  Arbejdet  hen  for 
længere  Tid ;  men  han  tog  igen  fat  paa  det,  saa 
snart  det  var  muligt  for  ham.  1886  naaede  han  ende- 
lig at  begynde  paa  Udgivelsen  af  sit  ny  Testament. 
Dette  store  Arbejde  ansaa  han  selv  for  sit  Hovedværk 
i  dette  Liv. 

Denne  Periode  formørkedes  egentlig  kun  af 
een  Sky,  nemlig  af  den  beklagelige  Organiststrid, 
som  gik  ham  meget  nær  til  Hjerte,  særlig  det,  at  ad- 
skillige af  hans  Venner  i  Anledning  af  denne  og  paa 
Grund  af  de  Melodier,  min  Mand  ønskede  brugt,  for- 
lod hans  Kirke.  Han  troede  Mennesker  saa  godt,  ofte 
for  godt !  — 

Professor  Niels  W.  Gade  var  Organist  ved  Hol- 
mens Kirke,  da  min  Mand  kom  der.  Han  var  natur- 
ligvis en  mageløs  dygtig  Organist  og  dertil  en  ualmin- 
delig og  udmærket  Personlighed.  Han  og  min  Mand 
kom  i  alle  Henseender  saa  godt  ud  af  det,  som  det 
var  muligt,  og  Gade  var  altid  saa  tjenstvillig  og  imøde- 
kommende i  sin  Optræden.  Naar  min  Mand  blot  ud- 
talte et  Ønske  om  en  Melodi,  spillede  Gade  den  straks. 
Der  var  ikke  en  Skygge  eller  en  Mislyd  mellem  Gade 
og  ham. 


312 


Da  Gade  havde  været  Organist  i  4—5  Aar  i  min 
Mands  Tid,  døde  han  d.  21.  December  1890  ganske 
pludselig  til  stor  Sorg  for  alle,  der  kendte  ham.  — 

Nogen  Tid  efter  hans  Død  blev  hans  Embede  be- 
sat med  Organisten  ved  Helligaandskirken,  Thomas 
Laub. 

Da  der  var  gaaet  en  lille  Tid  efter  denne  Udnæv- 
nelse, blev  der  i  et  Blad  anket  stærkt  over,  at  Patro- 
natet  og  Kirkeinspektionen  uden  Opslag  havde  besat 
Embedet.  Da  de  næsten  altid  før  havde  baaret  sig  ad 
paa  denne  Maade,  saa  var  det  jo  kun  naturligt,  at  det 
ogsaa  skete  saaledes  her.  Imidlertid  vakte  Laubs  An- 
sættelse en  ubegribelig  Storm  baade  hos  mange  musi- 
kalske Mennesker  og  hos  mange,  der  ikke  kunde 
kende  de  simpleste  Melodier  fra  hinanden.  Folk  var 
saa  ophidsede  og  vrede,  at  det  var  næsten  utroligt. 
Jeg  skal  i  det  følgende  blot  nævne  ét  lille  Eksempel 
paa,  hvor  højt  Bølgerne  gik  i  denne  Strid. 

Der  blev  afholdt  en  Række  Sangøvelser  i  Holmens 
Kirke  hver  Onsdag  Aften,  hvor  Laub  med  Menig- 
heden indøvede  de  gamle  Kirkemelodier.  En  af  Kø- 
benhavns dengang  mest  bekendte  Sanglærere,  den  da- 
værende Sanginspektør,  havde  saa  en  Aften  sendt  en 
Drengeklasse  fra  en  af  Københavns  offentlige  Skoler 
hen  med  den  Besked,  at  de,  naar  Sangøvelserne  be- 
gyndte, skulde  give  sig  til  at  synge  de  Koraler,  som 
Laub  indøvede,  saa  højt  som  muligt  paa  den  ikke 
rytmiske  I  Berggreenske )  Maade.  Følgen  var,  at 
der  fremkom  en  højst  ubehagelig  Mislyd. 

Min  Mand  lod  derfor  Kirkebetjenten  gaa  hen  og 


313 


laase  for  Stolene,  hvor  Børnene  sad.  Efter  Øvelsernes 
Slutning  tog  han  dem  i  Forhør,  og  han  fik  snart  at 
vide,  hvem  der  stod  bagved.  Vedkommende  maatte 
saa  Dagen  efter  op  at  gøre  min  Mand  en  Undskyld- 
ning, efter  hvilken  han  da  ikke  foretog  videre  i  Sagen. 

Men  man  faar  af  et  saadant  lille  Træk  et  levende 
Indtryk  af,  hvilke  smukke  Midler  Modstandere  brugte 
for  at  komme  min  Mand  og  Laub  til  Livs.  Og  saa  var 
det  dog  intet  i  Forhold  til  den  Kæde  af,  selvfølgelig 
anonyme.  Grovheder  og  Insinuationer  af  den  gemene- 
ste Art,  som  min  Mand  desuden  var  Genstand  for  i 
denne  Tid. 

Organist  Laub  tog  heldigvis  Sagen  med  stor  Ro. 
Han  spillede  ganske  udmærket,  og  efterhaanden  døde 
denne  meget  kedelige  Sag  hen.  Menigheden,  som  var 
fulgt  med  fra  Helligaandskirken,  lod  sig  nemlig  ikke 
rive  med  i  denne  Ophidselse,  men  sluttede 
sig  sammen  og  bevidnede  min  Mand  baade  deres 
Kærlighed  og  Ærbødighed  og  deres  Glæde  over  at 
have  en  saa  ualmindelig  god  Organist  som  Laub.  - 

Jeg  tror  nok,  at  den  almindelige  Følelse  hos  Folk 
bagefter  var  Skamfølelse  over,  at  de  havde  ladet  sig 
rive  med  i  en  saadan  ganske  meningsløs  Opposition. 
Men  i  min  Mands  Hjerte  sad  der  en  Brod,  som  han  i 
mange  Aar  ikke  kom  over.  Om  han  nogen  Sinde  kom 
helt  over  det,  er  jeg  end  ikke  ganske  sikker  paa.  Hans 
store  Tillid  til  Mennesker  havde  faaet  et  Knæk  ved  den 
Medfart,  mange  af  dem,  han  ansaa  for  sine  sande 
Venner,  havde  givet  ham. 

Min  Mand  var  inde  i  Salmer  og  Salmemelodier, 
som  maaske  faa  af  de  Mennesker,  der  føler  sig  som 
Indehavere  af  den  højeste  musikalske  Viden.  Han 
havde  fra  sin  første  Ungdom  været  hjemme  i  de  gamle 
hjertegribende  og  dog  saa  stille  Melodier,  dem,  der 
ikke  stormer  og  bruser,  men  som  glider  ganske  stille 
dybt  ind  i  Hjertet.  I  sit  Barndomshjem  var  han 
blevet  kendt  med  dem.  Der  sang  de  dem  baade 
Morgen  og  Aften  efter  den  gamle  Kingoske  Salmebog, 
og  allerede  da  var  de  gamle  Melodier  gaaet  i  Arv  igen- 
nem Generationer  i  den  gamle  Præsteslægt.  —  Dog 
er  det  urimeligt  at  tro,  at  man  kan  lære  disse  Melodier, 
som  man  lærer  en  Dansemelodi ;  de  maa  læres  tro- 
fast, da  de  er  afvigende  fra  det  gængse.  Men  har  man 
dem  inde,  saa  elsker  man  dem  paa  en  Maade,  som 
om  de  var  et  Stykke  af  ens  inderste  Væsen,  og  man 
maa  stadig  arbejde  paa  at  trænge  dybere  ind  i  dem. 
De  ligesom  forædler  ens  Sans.  Fordi  min  Mand 
saa  saadan  paa  det,  kunde  han  ikke  give  efter. 

To  Aar  i  Forvejen,  før  Laub  blev  Organist  ved 
Holmens  Kirke,  havde  han  i  et  Hefte  af  de  første  Sal- 
mer, han  udgav,  skrevet  en  Tak  til  min  Mand  for  den 
store  Forstaaelse  og  Interesse,  som  han  havde  for 
Salmer  og  Salmesang.  Laub  skrev  følgende  Tileg- 
nelse, men  lod  den  ikke  trykke: 

„Havde  jeg  kunnet  følge  „hjærtets  røst",  vilde  De 
her  med  smukke  typer  kunnet  have  læst  omtrent  føl- 
gende : 

Dr.  Skat  Rørdam, 

den  mand  blandt  de  nulevende,  hvem  jeg  i  mit  syn 

paa  det  kirkelige  og  kirkesangen  skylder  mest, 

tilegnes  denne  samling 

som  et  tegn  paa  min  taknemmelighed. 

Th.  L. 

Da  „tiderne  er  onde"  og  folk  af  og  til  ikke  stort 
bedre,  vilde  en  saadan  tilegnelse  rimeligvis  blive  op- 
taget som  brugt  med  „absicht" ;  De  maa  derfor  nøjes 
med  blæk  istedetfor  sværte,  hvad  der  jo  forøvrigt  ikke 
gør  ordene  mindre  sande." 

Hvis  Organist  Laub  dengang  havde  fulgt  sit  „Hjer- 
tes Røst"  og  havde  faaet  denne  Tilegnelse  trykt  „med 
smukke  Typer",  havde  det  i  mange  Maader  hjulpet 
baade  min  Mand  og  ham  selv,  da  den  sørgelige  Orga- 
niststrid kom  i  1890,  2  Aar  efter  Salmesamlingens 
Udgivelse.  Havde  Folk  læst  denne  Tilegnelse,  vilde 
de  deraf  have  set,  at  min  Mand  ikke  var  uvidende  paa 
Salmesangens  Omraade,  men  at  han  tværtimod  havde 
et  sjælden  indgaaende  Kendskab  til  Salmer. 

Der  var  ikke  mange  i  Danmark,  der  stod  Maal 
med  ham  i  det  Stykke,  og  det  var  for  dem,  der 
kendte  hans  store  Forstaaelse  af  Salmer  og  Salmesang, 
unægtelig  noget  mærkeligt  at  høre  ham  omtale  ogsaa 
paa  Prent  som  et  i  saa  Henseende  fuldkommen  uvi- 
dende og  ukyndigt  Menneske. 

Medens  min  Mand  var  Præst  i  København,  gjorde 
vi  Bekendtskab  med  mange  Mennesker.  -  -  Blandt 
disse  vil  jeg  nævne  forhenværende  Minister  Carlsen 

til  GI.  Køgegaard  og  hans  Datter  Emmy  Carlsen,  som 
kom  op  til  os,  da  min  Mand  var  Præst  ved  Hellig- 
aandskirken.  Vi  kom  siden  til  dem,  og  vi  satte  Frk. 
Carlsen  meget  højt.  Min  Mand  beundrede  hendes 
Tænkeevne  og  klare  Syn  paa  Kristendommen. 

Vi  kom  ogsaa  i  Omgang  med  en  anden  meget  elsk- 
værdig Familie,  Godsejer  Treschows.  Godsejer  Tre- 
schow havde  Godser  i  Norge  og  Sverrig.  Fru 
Treschow  var  født  Brøndsted  og  var  en  Søster 
til  Fru  Hall.  Hun  var  et  af  de  elskværdigste 
og  i  Sandhed  originaleste  Mennesker,  som  jeg  har 
kendt.  Hun  og  jeg  sluttede  et  virkeligt  Venskab 
med    hinanden.  De    havde    tre    Sønner   og    tre 

Døtre.  Med  de  to  af  Døtrene  blev  vi  meget  gode 
Venner,  nemlig  med  den  ældste  Datter,  Marie,  og  den 
yngste,  Frederikke.  -  Der  var  stor  Forskel  paa  de 
to  Søstre;  Marie  var  meget  stilfuld  og  fin,  Frederikke 
havde  derimod  mere  af  Moderens  Friskhed,  men 
begge  var  meget  begavede  og  elskværdige  Mennesker. 

Særlig  Frederikke  kom  meget  til  os  og  var  helt 
hjemme  i  vor  daglige  Kreds.  Hun  er  nu  gift  med  Ma- 
leren Professor  Tuxen.  Baade  Marie  og  hendes  Sø- 
ster Frederikke  er  for  mig  endnu  de  samme  kærlige 
Veninder  som  altid. 

1888  købte  vi  et  lille,  meget  gammelt  Hus  i  Or- 
drup. Der  boede  vi  4  Maaneder  hver  Sommer,  og 
der  blev  vort  ældste  Barnebarn,  Povl  Rørdam,  født. 
Hans  Forældre  boede  den  Sommer  hos  os.  Huset 
hed  „1:1  Recreo",  og  der  samledes  vi  med  Børnene  og 
senere  med  Børnebørnene  hvert  Aar. 

Om  Efteraarel  1891  var  det  i  længere  Tid  et  saa 

frygteligt  Regnvejr,  saa  det  næsten  var  som  en  Synd- 
flod. 

Det  lyder  omtrent  som  en  Krønike,  naar  man  for- 
tæller, hvor  slemt  det  var ;  men  naar  man  husker  paa, 
at  der  dengang  ikke  var  Kloakledning  i  Ordrup,  for- 
staar  man  bedre,  at  det  virkelig  er  Tilfældet,  at  Bæn- 


„El  Recreo" 

kene  i  Haven  kunde  staa  under  Vand,  og  at  vor  yng- 
ste Søn,  som  dengang  kun  var  15  Aar,  kunde  sejle 
i  et  Kar  igennem  Haven.  Vor  Badevej  var  som  en 
hel  Sø,  saa  vi  slet  ikke  kunde  gaa  der  i  den  Tid. 
Ved  „Bellevue"  var  der  en  Enspændervogn,  som 
kørte  Folk  over  Vejen  som  en  Slags  kørende  Færge, 
da  Vandet  stod  saa  højt,  saa  det  var  umuligt  at  gaa 
over. 

Fra  den  Tid  af  var  Huset  saa  fugtigt,  saa  vi  alle- 
rede næste  Sommer  mærkede,  at  det  ikke  var  sundt 

at  bo  der.  —  Da  der  var  gaaet  et  Par  Aar,  maatte  Hu- 
set rives  ned,  og  der  blev  bygget  et  nyt. 

Dette  blev  rigtig  smukt  og  solidt  og  kom  til  at  inde- 
holde 11  Værelser.  Haven  blev  ogsaa  udvidet,  idet 
jeg  efter  mine  Forældres  Død  arvede  nogle  Penge, 
som  jeg  alle  anvendte  til  at  indkøbe  Jord,  saa  at  vi  fik 
en  dobbelt  saa  stor  Have,  som  vi  før  havde  haft. 


„El  Recreo" 

Efter  min  Mands  Død  er  „El  Recreo"  blevet  solgt 
til  „Det  blaa  Kors". 

1894  havde  min  Mand  været  Præst  i  25  Aar.  Fra 
Venner  i  hele  Landet  og  fra  sin  Menighed  fik  han 
store  Beviser  paa  deres  Kærlighed,  bl.  a.  en  stor 
Pengegave,  for  at  hans  ny  Testament  kunde  sæl- 
ges til  ubemidlede  til  en  betydelig  nedsat  Pris. 

Denne  Gave  var  ham  til  usigelig  Glæde,  fordi  han 
mærkede,  at  hans  Livs  største  og  mest  elskede  Op- 
gave  dog   blev   paaskønnet.      Det   har   nemlig   gjort 

mange  ondt,  ogsaa  min  Mand  selv,  at  dette  udmær- 
kede, trofaste  og  grundige  Arbejde  ikke  blev  autori- 
seret. Til  Dels  skyldes  det  maaske  min  Mands  stærke 
Følelse  af  aldrig  at  ville  trænge  sig  selv  frem;  han 
mente  altid,  at  hvis  det  havde  været  Guds  Vilje,  saa 
var  det  ogsaa  blevet  autoriseret ;  men  for  hans  mange 
Venner  var  det  baade  en  Sorg  og  en  Skuffelse,  at  dette 
ikke  skete.  — 

I  Oktober  1894  blev  vor  ældste  Søn  Erling  gift  med 
Emmy  Petersen.  Som  jeg  før  har  fortalt,  ejede  hen- 
des Forældre  Godset  „Ødemark"  en  Mil  fra  Sorø. 

Vi  havde  kendt  dem  godt,  mens  vi  var  i  Sønde- 
rup, og  da  min  Mand  var  ved  Helligaandskirken,  blev 
Emmy  konfirmeret  af  ham.  Min  Mand  viede  dem  i 
Bromme  Kirke.  Brylluppet  stod  paa  „Ødemark". 
Derfra  drog  de  til  København,  hvor  de  senere  har 
boet. 

Erling  er  nu  Censor  ved  Skolelærereksamen  og 
Lærer  ved  flere  Skoler. 

Gennem  „Bethesdamøderne",  som  han  var  Sjæ- 
len i,  og  ved  hele  sin  øvrige  offentlige  Gerning  var 
min  Mand  af  Kirkefolket  udpeget  som  den,  der  med 
Tiden  vilde  blive  Sjællands  Biskop.  - 

Jeg  har  tidligere  nævnt,  at  jeg  stod  i  Slægtskabs- 
forhold til  Biskop  Fog,  idet  han  og  min  Moder  var 
Søskendebørn. 

Fra  han  blev  Sjællands  Biskop  i  1884  viste  han 
os  stadig  megen  Venlighed.  I  meget  havde  han  og 
min  Mand  forskelligt  Syn,  men  de  nærede  begge  Høj- 
agtelse for  hinanden. 

Over  for  mig  stod  Biskop  Fog  meget  hjerteligt.  - 
Saa  længe  som  jeg  kan  huske  tilbage,  da  vi  var  i 
Sorø,  kom  han  og  besøgte  os  og  boede  hos  os.  Han 
var  meget  æstetisk  anlagt  og  havde  læst  næsten  alt, 
hvad  der  var  af  godt  at  læse.  Han  havde  en  fin  og  dyb 
Maade  at  udvikle  det  paa,  som  han  havde  læst,  saa 
det  for  mig  var  en  Glæde  at  tale  med  ham.  Han  var 
en  ædel  Mand  i  enhver  Henseende,  med  et  varmt  og 
kærligt  Hjerte. 

Da  min  Mand  blev  Sjællands  Biskop,  var  der 
maaske  noget  i  Biskop  Fogs  Hjerte,  der  krympede 
sig  ved  at  faa  en  Eftermand,  som  i  mange  Stykker 
vilde  handle  anderledes,  end  han  havde  villet  gøre. 
Men  han  var  altid  hensynsfuld  og  gav  altid  min  Mand 
Raad,  hvor  denne  ønskede  det.  Det  var  baade  kær- 
lige og  kloge  Raad.  Vi  staar  derfor  i  Taknemligheds- 
gæld baade  til  ham  og  til  hans  venlige  Hustru. 

Da  Biskop  Fog  paa  Grund  af  Svaghed  tog  sin 
Afsked,  blev  Bispedømmet  først  tilbudt  Biskop  Stein 
i  Odense,  som  af  Helbredshensyn  dog  ikke  turde  mod- 
tage dette  store  Stift.  Han  følte  sig  glad  ved  sin  Bispe- 
gerning i  Odense  og  vilde  nødig  forlade  den. 

Præster  fra  Sjælland  med  Vilhelm  Bech  i  Spidsen 
indgav  da  en  Adresse  til  Kongen  om  at  faa  Skat  Rør- 
dam til  Biskop,  fordi  de  mente,  at  han  var  den  eneste 
naturlige  Arvtager  til  dette  Embede,  en  Opfattelse,  som 
det  Reedtz-Thottske  Ministerium  fuldt  ud  delte.  Men 
førend  Adressen  kom,  havde  Kongen  og  hans  Raad- 
givere  afgjort,  at  det  skulde  være  ham,  der  blev  Bi- 
skop. 

Den  22.  Februar  1895  blev  min  Mand  kaldt  ep  til  Kon- 
gen, som  tilbød  ham  Embedet  som  Sjællands  Biskop. 
Han  tog  med  Glæde  imod  det,  og  han  var  taknemme- 
lig, fordi  Kong  Christian  IX.,  hvem  han  omfattede 
med  den  dybeste  Hengivenhed  og  Højagtelse,  vilde 
betro  ham  denne  store  Gerning. 

Mærkeligt  er  det  at  tænke  paa,  at  han,  der  var 
blevet  forkætret  paa  mange  Maader,  til  sidst  skulde 
blive  Biskop  i  Sjælland.  For  mig  har  det  altid 
staaet  som  et  Under,  at  den,  der  i  1868  blev  betrag- 
tet som  uværdig  til  at  faa  et  Embede  som  Forstander 
ved  Jonstrup  Seminarium,  i  1895  -  altsaa  kun  27 
Aar  senere  kunde  agtes  værdig  til  Sjællands  Bispe- 
stol. — 


Marie  Rørdam:  Tilbageblik. 


c^h^c^x^ 


BISPEAAR 


Kort  efter,  at  min  Mand  var  bleven  udnævnt  til 
Biskop,  blev  Pastor  Gøtzsche  kaldet  til  Biskop 
i  Ribe;  de  blev  derfor  indviede  sammen. 

Biskop  Stein  skrev  et  hjerteligt  Brev  til  min  Mand 
i  Anledning  af  hans  Udnævnelse.  Min  Mand  besva- 
rede det  straks  og  bad  i  sit  Brev  om,  at  Stein  vilde 
foretage  Ordinationen. 

Jeg  hidsætter  begge  Brevene. 

Kære  Hr.  Biskop,  Dr.  Rørdam! 

Førend  De  om  faa  Dage  overtager  Deres  Em- 
bede som  Sjællands  Biskop,  vil  jeg  gerne  sende 
Dem  en  kærlig  Hilsen. 

Gud  give  Dem  Visdom  og  Kraft  til  at  virke  til 
Velsignelse  ikke  blot  for  Deres  store  Stift,  men  for 
den  hele  danske  Folkekirke!  Jeg  kan  ikke  ønske 
Dem  bedre,  end  at  De  under  Udførelsen  af  Deres 
Bispegerning  maa  føle  samme  Glæde,  som  jeg  i 
altid  voxende  Grad  føler  i  min  Virksomhed  her 
paa  Fyen. 

Vore  Øjne  ser  vistnok  forskelligt  paa  meget,  og 
Mening  vil  maaske  jævnlig  staa  imod  Mening  under 

21* 

Forhandlingerne  i  det  kirkelige  Raad.  Men  de  skal 
altid  i  mig  finde  en  oprigtig  og  loyal  Collega,  og  af 
ganske  Hjærte  ønsker  jeg  Dem  velkommen  i  Jesu 

Deres  broderlig  hengivne 

H.  Stein. 
Højærværdige 

Hr.  Biskop  Dr.  theol.  &  phil.  Skat  Rørdam. 

CD.  Dm. 

Min  Mand  sendte  derefter  følgende  Svar  til  Biskop 
Stein. 

Kære  Biskop  Stein. 
Hjærtelig  Tak  for  Deres  venlige  Brev  og  for  de 
gode  Ønsker,  De  deri  udtaler  for  mig  og  for  min 
Fremtids  Gerning.  Gud  lade  dem  gaa  i  Opfyldelse. 
Det  var  mig  en  stor  Glæde  at  modtage  Deres  Brev. 
ogsaa  fordi  jeg  derved  har  faaet  Lejlighed  til  alle- 
rede nu  at  sige  Dem  Tak  for  den  Maade,  hvorpaa 
jeg  ved.  at  De  har  omtalt  mig  baade  for  Kongen  og 
Kultusministeren.  Er  der  noget  Menneske,  jeg  kan 
tilskrive,  at  jeg  er  bleven  kaldet  til  Sjællands  Bispe- 
stol, saa  er  det  først  og  fremmest  Dem.  Det  er  mit 
Haab,  at  De  aldrig  skal  komme  til  at  angre,  hvad 
De  i  saa  Henseende  har  gjort.  Men  iøvrigt  er  det 
mig  en  Kilde  til  stor  Frimodighed  overfor  den  store, 
mig  nu  forelagte  Opgave,  at  jeg  ikke  selv  har 
gjort  det  mindste  for  at  komme  ind  i  denne  Gjer- 
ning,  saa  at  jeg  tør  tro  o :  være  overbevist 
om.  ai  den  er  givel  mig  at  Gud;  derfor  er  det  mit 

Haab,  at  han  vil  give  mig  den  rette  Dygtighed  til 
den,  saa  jeg  maa  kunne  røgte  den  til  hans  Ære  og 
hans  Menigheds  Gavn,  trods  det  meget,  som  jeg 
klart  ser  og  dybt  føler,  at  jeg  mangler. 

De  udtaler,  at  vi  vistnok  ser  forskelligt  paa  me- 
get, og  at  vore  Meninger  jævnlig  kunne  komme  til 
at  staa  imod  hinanden.  Ja,  det  følger  af  sig  selv, 
at  hver  af  os  ser  med  sine  Øjne ;  men  jeg  holder 
mig  dog  forvisset  om,  at  naar  to  kristne  Mænd,  der 
begge  oprigtigt  vil  tjene  den  samme  Herre  Jesus 
Christus,  ere  enige  om  Maalet,  de  have  at  arbejde 
hen  til,  at  fremme  Christi  troende  Menigheds  Tarv 
i  den  danske  Folkekirke,  saa  at  denne  kan  blive  et 
Hjemsted  eller  et  Herberg,  hvor  hin  kan  trives  og 
udfolde  sig  og  herom  er  jeg  vis  paa,  at  De  og  jeg 
er  fuldt  enige  :  saa  kan  Meningsforskellen  kun 
komme  til  at  angaa  formelle  Spørgsmaal,  som  ikke 
kunne  hindre  det  trofaste  Samarbejde. 

Dernæst  har  jeg  en  Bøn  til  Dem.  Det  vil  sik- 
kert være  Dem  bekendt,  at  Sællands  Biskop  ifølge 
D.  L.  skal  indvies  af  den  Superintendent,  „som 
næst  hos  er  boende",  d.  v.  s.  af  Fyens  Biskop,  men 
efter  hvad  mig  er  sagt  i  Ministeriet,  betragtes  denne 
Bestemmelse  som  antikveret,  siden  Martensen  i  sin 
Tid  blev  indviet  af  Brammer  (ikke  af  Engelstoft), 
saaledes  at  Biskoppen  i  Sælland  anses  for  beretti- 
get til  at  vælge,  hvem  han  vil  ordineres  af. 

Jeg  vilde  imidlertid  allerhelst  ordineres  af  Dem, 
og  jeg  vilde  bede  Dem  at  vise  mig  denne  Broder- 
tjeneste.    Men  paa  den  anden  Side  kunde  jeg 

tænke  mig  Muligheden  af,  at  De  helst  vilde  være 
fri  for  dette  Hverv,  fordi  Sællands  Bispestol  har 
været  Dem  tilbudt ;  og  dersom  De  altsaa  har  noget 
derimod,  vil  jeg  ikke  nøde  Dem,  men  henvende  mig 
til  Swane,  som  til  den  Tid,  da  jeg  kan  blive  ordine- 
ret (jeg  tænker  2.  Paaskedag)  vil  være  de  danske 
Biskoppers  Senior,  idet  Balslev  vil  faa  sin  Afsked 
fra  1.  April.  Jeg  beder  Dem  om  at  svare  paa 
denne  Anmodning,  efter  som  Deres  Hjærte  tilsiger 
Dem,  og  helst  at  svare  snart. 

Saa  endnu  en  Gang  Tak  for  Deres  Venlighed ; 
jeg  haaber,  den  skal  udvikle  sig  til  Venskab  gen- 

Deres  hjærtelig  hengivne 

Skat  Rørdam. 


Biskop  Stein  indviede  saa  min  Mand  og  Gøtzsche 
Anden  Paaskedag,  den  15.  April  1895. 

Om  Efteraaret  flyttede  vi  ind  i  Bispegaarden  ;  men 
vi  saa  snart,  at  den  var  baade  brøstfældig  og  ubekvemt 
indrettet.  Min  Mand  fik  da  Lov  til  at  afhænde  den  til 
Bispegaarden  hørende  Have  til  Universitetet,  og  for 
det  herved  indvundne  Beløb  blev  Gaarden  under 
Professor  M.  Nyrops  kyndige  Ledelse  restaureret  og 
bragt  i  sin  nuværende  smukke  og  værdige  Skikkelse. 
Paa  Bispegaardens  Gavl  anbragtes  en  Sandstenstavle 
med  følgende  Vers,  som  er  forfattet  i  gammel  Stil  af 
vor  Son  Torkild,  og  som  fortæller  Bispegaardens  Hi- 
storie : 

Helt  sælsomt  man  med  mig  i  Tiden  monne  raade. 
Som  Raadhus  først  jeg  stod  vor  By  til  Gavn  og  Baade. 

—  1479. 
Saa  var  jeg  Studiegaard,  men  blev,  da  her  i  Landet 
Guds  rene  Ord  fik  Løb,  til  Bispegaard  omdannet. 

1479—1536. 


Bispegaarden  i  København 

Det  har  jeg  siden  da  igennem  Sekler  været, 
Skønt  Ild  mig  hærget  har,  og  Tid  har  paa  mig  tæret. 

1728.     1807. 
Nu  er  i  Stand  jeg  sat,  Gud  lad  mig  længe  staa, 
Og  skærm  i  Naade  dem,  som  Bolig  i  mig  faa. 

1896. 


Naar  jeg  i  det  følgende  vil  udtale  mig  noget  om  min 
Mands  og  mit  Liv  i  den  Tid,  han  var  Biskop,  maa 
jeg  forudskikke  den  Bemærkning,  at  jeg  ikke  har  til 

Hensigt  at  komme  med  en  Bedømmelse  af  min 
Mands  Bispegerning.  Det  maa  Eftertiden  om.  Hvad 
jeg  derimod  ønsker,  er  at  lade  Minderne  fra  denne 
Tid  træde  frem  og  at  stille  dem  i  det  Lys.  som  jeg  ved 
er  det  rette.  Og  jeg  haaber  herved  at  bidrage  lidt  tilr 
at  en  kommende  Tids  Bedømmelse  af  min  Mand  kan 
blive  retfærdig  og  sand. 

Han  tog  Bispeembedet,  som  det  var  overleveret 
ham  i  vor  Kirke,  og  satte  al  sin  Kraft  ind  paa  at  være 
saa  meget  som  muligt  for  Præster  og  Menigheder  i 
det  store  Sjællands  Stift. 

Umiddelbart  efter  Bispevielsen  udsendte  han  føl- 
gende „Hyrdebrev"  : 

Til  Præsterne  i  Sjællands  Stift. 

Efter  at  jeg  igaar  er  bleven  indviet  til  den  mig  be- 
troede Tjeneste  som  Biskop  over  Sjællands  Stift,  sen- 
der jeg  Eder  min  broderlige  og  kærlige  Hilsen,  idet 
jeg  ønsker  Eder  hver  især  Naade  og  Fred  fra  Gud, 
vor  Fader,  og  vor  Herre  Jesus  Kristus. 

Den  Mand,  som  nys  har  nedlagt  dette  Embedes 
Byrde,  og  som  det  er  blevet  mit  Kald  at  afløse,  har 
ved  sin  Tankes  Dybde  og  sin  Tales  Vægt,  men  ikke 
mindre  ved  at  føre  sit  Tilsynsembede  iblandt  os  „i 
Renhed,  i  Kundskab,  i  Langmodighed  og  Velvillig- 
hed", vundet  Ærbødighed  og  Hengivenhed  hos  os 
alle.  Naar  jeg  nu  optager  Tjenesten  efter  ham,  sker 
det  i  dyb  Erkendelse  af,  hvad  der  mangler  mig,  og 
hvor  lidet  mine  egne  Kræfter  ville  være  tilstrækkelige 
til,  al  [eg  skulde  kunne  forsvarlig  røgte  denne  omfat- 

tende  Gerning,  der  stiller  saa  store  Krav  til  den  Mand, 
hvem  den  bliver  tildelt,  særlig  i  en  Tid,  som  den,  vi 
nu  er  stedte  i.  Vi  kunne  ikke  noksom  takke  Gud  for, 
at  Livet  i  de  sidste  to  Menneskealdre  er  vaagnet  og 
rører  sig  stærkt  i  mange  Menighedskredse ;  men  der- 
med følger  des  større  Ansvar  for,  at  det  ogsaa  bliver 
fredet  og  fremmet  ved  at  holdes  i  de  rette  og  sunde 
Spor,  og  at  det  føres  til  at  øse  sin  Kraft  og  Næring  af 
den  rette  Kilde.  Samtidig  gære  og  bruse  voldsomme 
Kræfter  i  Folkemasserne,  og  Modsætningen  mellem 
bevidst  Tro  og  Vantro,  mellem  Bekendelse  og  For- 
negtelse,  mellem  Guds  Rige  og  Verden,  træder  Aar 
for  Aar  skarpere  frem,  saa  at  stærke  Brydninger  og 
Kampe  synes  uundgaaelige. 

Men  under  alt  dette  er  det  min  Trøst,  at  denne 
Tjeneste  er  bleven  mig  givet,  uden  at  jeg  selv  har 
søgt  den  eller  trængt  mig  frem  dertil,  og  at  jeg  tør 
tro,  at  om  jeg  end  er  kaldet  til  den  ved  Mennesker,  er 
det  dog  Menighedens  Herre,  som  har  sat  mig  paa 
denne  Plads.  Jeg  véd  og  tror,  at  han  er  den  Her- 
sker, som  vil  forsvare  sine,  ogsaa  „midt  iblandt  sine 
Fjender"  (Salm.  110).  Derfor  er  det  ogsaa  min 
Bøn  og  mit  frimodige  Haab  til  vor  Gud  og  Herre  i 
Himlene,  som  hidindtil  saa  naadig  og  trofast  har 
hjulpet  mig,  trods  mine  Fejl  og  Mangler,  og  vedkendt 
sig  min  Tjeneste  i  hans  Menighed,  at  han  ogsaa  her- 
efter vil  hjælpe  mig  og  ved  sin  Hellig  Aands,  Kraf- 
tens og  Kærlighedens  og  Sindighedens  Aand,  styrke 
mig  til,  at  jeg  maa  som  en  tro  og  lydig  Tjener  røgte 

min  Gerning  iblandt  Eder,  ham  til  Ære  og  hans  Me- 
nighed til  Gavn. 

Dette  mit  Haab  er  blevet  højlig  styrket  ved  de  Be- 
viser, som  saa  mange  iblandt  Eder  have  givet  mig, 
paa  den  Tillid,  hvormed  I  have  set  Tilsynsembedet 
lagt  i  mine  Hænder.  Jeg  tør  deri  se  et  Vidnesbyrd, 
ikke  alene  om  det  gode  Sindelag  overfor  mig  person- 
lig, som  i  saa  høj  Grad  er  Betingelse  for,  at  min  Tje- 
neste iblandt  Eder  kan  lykkes,  men  ogsaa  derom,  at 
den  Uoverensstemmelse,  som  findes  mellem  de  for- 
skellige kirkelige  Retninger  i  den  danske  Menighed, 
ingenlunde  kan  eller  skal  hindre  disse  i  at  arbejde  til 
det  samme  Maal  i  den  samme  Herres  Jesu  Kristi  Tje- 
neste. Jeg  ser  deri  ogsaa  et  Vidnesbyrd  om,  at  dan- 
ske Kristne,  trods  mulige  Forskelle  i  Synsmaade  og 
Virkemaade,  dog  ikke  blot  vide,  men  føle  sig  for- 
enede i  den  ene  og  samme  Herre,  ved  den  samme  Tro 
og  Daab,  hvorfor  jeg  tør  haabe,  at  naar  jeg  vedbliver, 
ligesom  hidtil,  at  arbejde  for,  at  denne  Følelse  af  En- 
hed maa  faa  stedse  mere  Raaderum,  da  ville  ogsaa  I 
arbejde  med  mig  derfor,  og  at  dette  Arbejde  ikke  skal 
blive  forgæves. 

Hovedopgaven  for  mig,  saavelsom  for  Eder  alle, 
er  den,  at  arbejde  paa,  at  Herrens  sande  Menighed 
kan  trives  og  vokse  i  vor  danske  Folkekirke.  Vel 
vide  vi,  at  denne  Folkekirke  ikke  er  ét  med  Herrens 
sande,  hellige  Menighed,  og  den  kan  ikke  være  det, 
li^csaa  lidt  som  nogensinde  den  kristne  Kirke  i  nogen 
udvortes  Skikkelse,  hvori  den  er  fremtraadt  blandt 
Mennesker,    har    været    det.      Men    vi    vide    ogsaa 

og  bør  aldrig  glemme,  at  Herrens  hellige  Menighed 
er  i  vor  Folkekirke ;  i  den  er  vor  Herre  og  Frelser 
traadt  os  i  Møde,  i  den  har  han  opholdt  sine  Indstif- 
telser uforvanskede  indtil  denne  Dag,  og  i  den  for- 
kyndes hans  Evangelium  purt  og  rent  og  uden  Hinder, 
saa  at  Mennesker  derved  kunne  føres  hen  til  ham, 
ligesom  vi  ogsaa  med  hjærtelig  Tak  maa  erkende,  at 
han  ved  sin  Hellig  Aand  gennem  det  sidste  halve 
Hundredaar  har  øvet  en  stor  Naadegerning  i  denne 
vor  Folkekirke. 

Det  er  muligt,  det  er  vel  endog  at  vente,  at  den 
Tid  vil  komme,  da  Herrens  troende  og  bekendende 
Menighed  maa  skille  sig  ud  fra  Folkekirken,  naar  de 
mange  „ikke  længer  ville  finde  sig  i  den  sunde  Lære, 
men  vende  sig  bort  fra  Sandheden"  (2  Tim.  4).  Men 
denne  Tid  er  ingenlunde  kommen  endnu ;  ingen  for- 
byder os  at  give  Naaden  og  Sandheden  i  Kristus  Vid- 
nesbyrd baade  i  vor  Bekendelse  og  Forkyndelse  og  i 
vort  Levned,  saa  godt,  som  Guds  Aand  vil  give  os 
Magt  dertil.  Og  saa  længe  dette  er  saa,  er  det  vor 
Skyldighed,  idet  vi  arbejde  for  Herrens  Menighed  i 
vort  Folk,  at  gøre  det  ved  tillige  at  arbejde  paa.  at  den 
danske  Folkekirke  kan  blive  et  godt  Herberg  for 
denne.  Dette  skal  være  min  Opgave,  og  det  er  min 
Bøn  og  mit  Haab  til  Eder,  at  I  ville  være  Medarbej- 
dere med  mig  for  denne  Opgave.  Tage  vi  den  op  i 
Troskab  mod  vor  himmelske  Herre,  hver  paa  sin 
Plads,  og  i  Bøn  til  vor  himmelske  Fader,  fra  hvem 
al  Kraften  og  Velsignelsen  har  sit  Udspring,  saa  tør 
vi  trøstig  haabe,  at  han,  som  ved  sin  Hellig  Aand  vir- 


332 


ker  i  os  baade  at  ville  og  at  udrette  til  hans  Velbehag, 
ogsaa  vil  lægge  sin  Velsignelse  til  vort  Arbejde,  saa  at 
det  maa  bære  Frugt  baade  for  hans  Menighed  og  for 
os  i  og  med  den. 

Dertil  give  Gud  os  sin  Naade  ved  sin  Hellig  Aand 
i  vor  Herres  Jesu  Navn ! 

København.   16.  April  1895. 

Skat  Rørdam. 

Skulde  der  være  Tale  om  et  Program  for  min 
Mand  som  Biskop,  saa  maatte  det  være  det,  som  han 
udtalte  i  ovenstaaende  Hyrdebrev,  nemlig  at  søge 
Folkekirken  opretholdt  ved  alle  gode  Midler  og  hjælpe 
den  levende  Menighed  til  Rette  med  at  leve  sit  Liv  i 
den. 

Han  var  meget  fjernt  fra  den  Tanke,  at  Folkekirke 
og  kristen  Menighed  var  det  samme ;  men  han  mente, 
at  Folkekirken  var  saadan,  at  en  levende  Menighed 
kunde  bo  i  den.  Han  havde,  som  bekendt  er,  den 
Anskuelse,  at  naar  Folkekirken  fik  sin  Forfatning 
(Repræsentation),  vilde  den  blive  en  endnu  bedre 
Bolig  for  den  kristne  Menighed    end  før. 

Skønt  han  var  en  Ordenens  Mand  og  en  myndig 
Mand.  havde  hans  kristelige  og  kirkelige  Forstaaelse 
af  Aand  dog  den  Overmagt  over  disse  andre  Egen- 
skaber, at  han  altid  var  villig  til  at  følge  virkelig  aan- 
delige  Krav.  Dette  gjaldt  hans  kirkelige  Styrelse  i  Al- 
mindelighed og  særlig  hans  Haandhævelse  af  Ritualet. 
Der  faldt  ham  aldrig  ind  af  sig  selv  at  skride  ind  mod 
de    Friheder   i   det   uvæsentlige,    som    virkelig   fandt 

Sted,  bl.  a.  fordi,  som  han  engang  udtrykte  sig 
„derved  kan  der  komme  fornuftige  Forslag  frem." 
Kom  der  derimod  Besværinger  derover  fra  Menig- 
hederne, vilde  han  føle  det  som  sin  Pligt  at  skride 
ind.  Om  Folkekirkens  Bestaaen  havde  han  i 
Lighed  med  Grundtvig  den  Anskuelse,  at  den 
skulde  vare  ved  til  Dagenes  Ende,  o  :  til  de  sidste  onde 
Tider,  naar  Folk  og  Statsmagt  vendte  sig  imod  Kri- 
stendommen. Da  var  det  Tid  at  fly  til  Bjergene,  c: 
at  blive  Frikirke.  Indtil  da  skulde  Kristenfolket  blive 
hos  Folket  i  Folkekirken,  og  det  fremfor  alt  for  Fol- 
kets Skyld. 

At  Kristenfolket  for  Kirkens  Skyld  skulde  gaa 
ud  af  Forbindelsen  med  Staten,  og  at  dette  maaske  og- 
saa  kunde  blive  til  Gavn  for  Folket,  --  det  var  Tan- 
ker, som  ikke  havde  hans  Sympati. 

I  en  af  sine  Ordinationstaler  udtaler  han  et  Ord 
som  forekommer  det  mig  -  udviser  hans  stærke 
Kærlighed  til  og  Forstaaelse  af  Folkekirken  paa  den 
smukkeste  Maade.  Han  siger  til  de  unge  Præster: 
„I  skal  arbejde  i  et  gammelt  kristent  Land  og  maa 
derfor  bøje  Jer  dybt  ned  mod  Jorden 
for  at  finde  de  Spirer,  der  allerede  er 
der." 

Men  hvad  der  i  hans  Bispetid  prægede  hans  Færd, 
var  den  store  Troskab,  som  han  udviste  i  ethvert  For- 
hold. Han  spurgte  ikke  om  Møje  og  Besvær;  men 
hvad  han  mente,  var  den  rette  Vej,  fulgte  han,  om  den 
end  gik  gennem  Torne  og  Tidsler. 

Det  hang  saa  nøje  sammen  med   hans  inderste 

Væsen,  at  han  altid  følte  sig  usvigelig  vis  paa,  at  det 
var  den  rette  Vej,  han  vandrede  paa ;  derfor  saa  han 
ikke  tilbage,  men  gik  trøstigt  paa  i  alt,  hvad  han  an- 
saa  for  rigtigt. 

Den  afdøde  Pastor  Monrad  sagde  engang  om 
ham :  „Ja,  jeg  priser  Biskop  Rørdam  lykkelig.  Han 
ved,  hvad  han  vil,  og  er  aldrig  i  Tvivl  om,  hvad  der 
for  ham  er  det  rette  at  gøre."  Det  var  vel  nok  Mon- 
radsMening,  at  dette  samtidig  med  at  være  min  Mands 
Styrke  ogsaa  var  hans  Svaghed,  da  det  bevirkede,  at 
han  havde  svært  ved  at  forandre  sine  en  Gang  fat- 
tede Meninger.  Men  at  Monrad  satte  Pris  paa  min 
Mand,  kan  skønnes  af,  at  han  engang  holdt  en  Tale 
til  ham,  hvori  han  endte  med  at  fremsige  et  Vers  om 
Niels  Juel,  som  han  syntes  i  eet  og  alt  passede  paa  min 
Mand  : 

,,En  Mand  af  gammel  Dyd  og  dansk  Oprigtighed 
af  Ja  og  Nej,  og  hvad  man  godt  og  ærligt  ved."  - 

Og  saaledes  var  min  Mand  i  al  sin  Færd  ogsaa  i 
sin  Bispegerning  fra  den  første  til  den  sidste  Dag, 
jeg  levede  med  ham. 

Samtidig  med  at  min  Mand  blev  Biskop,  blev  Kø- 
benhavns Kirkefond  oprettet,  og  det  tillodes,  at  der 
hvert  Aar  paa  Alm.  Bededag  i  alle  Landets  Kirker 
skulde  samles  ind  til  dette.  Min  Mand  blev  Formand 
for  det,  og  det  blev  bestemt,  at  Sjællands  Biskop  altid 
skulde  være  dette.  Sognene  blev  efterhaanden  delt, 
og  der  blev  bygget  saa  mange  Kirker,  at  de  der  an- 


335 


satte  Præster  kunde  overkomme  at  være  noget  for 
deres  Sognefolk.  Dette  havde  været  ganske  umuligt 
i  de  hidtilværende  Kæmpesogne. 

For  min  Mand  var  det  en  stor  Glæde  at  se  den 
ene  Kirke  rejse  sig  efter  den  anden.  Der  blev  i 
hans  Bispetid  indviet  over  50  Kirker,  de  fleste  af  dem 
i  København.  Det  var  ham  altid  en  stor  Hjertens 
Tilfredsstillelse  at  se  hen  til  Kirkesagens  Udvikling  i 
de  14 — 15  Aar,  han  havde  været  Biskop. 

Af  litterære  Arbejder  fra  min  Mands  Bispetid  vil 
jeg  nævne  hans  reviderede  Udgave  af  Ritualerne 
(1899)  og  Alterbogen  (1901).  1899  udgav  han  en 
Prædikensamling  over  de  nye  Tekster,  „Naadens 
Aar"  kaldet,  indeholdende  Prædikener  fra  hans  Præ- 
stetid i  København.  I  Foraaret  1901  udgav  han  i  An- 
ledning af  den  Bevægelse,  der  havde  rejst  sig  paa 
Grund  af  Afskedigelsen  af  Pastor  A.  Jensen,  Har- 
boøre, et  Skrift  ved  Navn  „Evig  Frelse  og  evig  For- 
tabelse". Dette  vakte  stor  Opmærksomhed  og  blev 
meget  diskuteret.  Det  er  udkommet  i  5  Oplag.  Samme 
Aar  i  December  udsendte  han  et  andet  Lejligheds- 
skrift :  „Den  danske  Folkekirke  og  dens  Forfatning" 
som  et  Indlæg  i  Forhandlingen  om  Lovforslaget  om 
Menighedsraad.  Ogsaa  dette  Skrift  er  udkommet  i 
flere  Oplag.  Desuden  har  han  som  Biskop  taget  Stil- 
ling til  Tidens  Spørgsmaal  gennem  mange  enkelte,  i 
Trykken  udgivne  Prædikener  („Den  sande  kristne 
Tro  og  v  o  r  Tro"  1908;  Rigsdagsprædiken  1909  o. 
m.  fl.). 

Da  min  Mand  tiltraadte  Bispeembedet  var  der  et 
kirkeligt  Raad,  som  bestod  af  alle  7  Biskopper,  en 

teologisk  Professor  og  en  juridisk  Professor  foruden 
en  Sekretær. 

Dette  Raad  havde  Biskop  Martensen  og  Kultus- 
minister Scavenius  ønsket  dannet.  Inden  det  var 
traadt  i  Kraft,  døde  Biskop  Martensen.  Det  be- 
gyndte derfor  først  i  Biskop  Fogs  Tid. 

Raadet  samledes  i  Regelen  kun  een  Gang  hvert 
Efteraar.  Undertiden,  naar  der  var  noget  særligt  at 
forhandle,  samledes  det  een  Gang  til.  Det  forhandlede 
da  om  de  kirkelige  Sager,  som  laa  for.  Da  J.  C. 
Christensen  i  Aaret  1901  blev  Kultusminister,  be- 
stemte han,  at  det  kirkelige  Raad  skulde  ophøre,  da 
det  var  en  provisorisk  Foranstaltning.  Det  kirkelige 
Raad  bestod  saaledes  kun  i  6  Aar  af  min  Mands  Bis- 
petid. 

1902  fyldte  min  Mand  70  Aar.  Præsterne  fra  Kø- 
benhavn og  Sjælland  overrakte  ham  ved  den  Lejlig- 
hed en  Pengesum,  for  at  han  skulde  lade  sig  male. 

Dette  Maleri  blev  kun  vor  Ejendom,  saa  længe 
han  og  jeg  levede ;  det  skulde  efter  vor  Død  overgives 
til  Roskilde  Domkirke.  Maleren  Jerndorff  malede 
ham ;  men  da  Maleriet  blev  for  stort  til  Roskilde  Dom- 
kirke, vil  der  til  denne  blive  malet  et  andet  Billede  af 
samme  Størrelse  som  de  øvrige  Billeder  i  Domkir- 
kens Bisperække. 

1904  maatte  min  Mand  underkaste  sig  en  lettere 
Operation  paa  en  Klinik.  Efter  vel  at  have  overstaaet 
denne,  kom  han  hjem  og  havde  været  hjemme  nogle 
Dage,  men  fik  saa  en  Lungebetændelse,  som  medtog 
ham  haardt.    Derfor  foretog  vi  i  Foraaret  en  Rekrea- 

Marie  Rørdam  :  Tilbageblik.  '1- 

tionsrejse  til  Portofino,  hvor  vi  opholdt  os  i  nogen 
Tid.  Vi  var  næsten  2  Maaneder  borte.  Min  Mand 
havde  ikke  helt  genvundet  sit  Helbred,  da  han  maatte 
aabne  det  kirkelige  Udvalg  den  31.  Maj  1904.  Han 
prædikede  da  i  Helligaandskirken,  og  samme  Dag  be- 
gyndte Forhandlingerne  i  Udvalget.  Dette  bestod  af  37 
Mænd  og  skulde  sidde  i  3  Aar,  mest  for  at  udarbejde 
Forslag  til  en  Kirkeforfatning,  saa  at  Kirken  selv 
kunde  tage  Bestemmelse  i  alt,  hvad  der  angik  dens 
Sager,  uden  at  Staten  kunde  blande  sig  deri. 

Det  var  meget  anstrengende  at  være  Formand 
dér,  især  i  den  første  Tid,  hvor  min  Mands  Kræfter 
lod  meget  tilbage  at  ønske.  Paa  Arbejdet  i  det  kir- 
kelige Udvalg  satte  min  Mand  stor  Kraft  ind;  som 
Formand  maatte  han  overvære  næsten  alle  Møderne 
og  trolig  høre  paa  alle  de  lange  Taler.  Den  af  Sa- 
gerne, som  laa  ham  mest  paa  Hjerte  var  Kirkeforfat- 
ningsspørgsmaalet.  Det  var  hans  Mening,  at  Folkekir- 
ken maatte  have  en  selvstændig  Repræsentation,  der 
skulde  være  medvirkende  ved  den  kirkelige  Lovgiv- 
ning ;  først  da  var  Kirken  fri.  Derom  var  der  ganske 
vist  i  Udvalget  forskellige  Meninger ;  men  der  blev 
dog  Flertal  for  et  Forslag  i  denne  Retning.  Det  var 
for  ham  en  stor  Skuffelse,  at  det  i  hans  Tid  ikke  en- 
gang naaede  frem  til  at  blive  forelagt  Rigsdagen. 

I  det  hele  havde  han  mange  Skuffelser  i  den  Tid, 
det  kirkelige  Udvalg  varede.  Det  var  svært  at  bringe 
Fnighed  ind  i  en  saa  stor  Forsamling. 

I  );i  min  Mand  modtog  Sjællands   Bispestol,   blev 

det  sagt  ham,  at  Stiftet  vilde  blive  delt  i  Løbet  af 
nogle  Aar.  Derfor  stod  Embedet  som  Domprovst  i 
Roskilde  ledigt  et  Aar  efter  Domprovst  Gudes  Død. 
Men  Sagen  lod  sig  vanskeligt  ordne  dengang. 

Spørgsmaalet  kom  nu  for  i  det  kirkelige  Udvalg, 
og  han  haabede  paa,  at  det  skulde  kunne  ordnes  til- 
fredsstillende. Men  der  var  meget  forskellige  Me- 
ninger om.  hvordan  Stiftet  skulde  deles,  Min  Mands 
Forslag  om  Delingen  var  følgende :  København  med 
Frederiksborg  Amt  skulde  være  under  een  Biskop. 
Til  Lolland-Falsters  Bispedømme  skulde  føjes  Præstø 
Amt,  muligt  noget  mere.  I  Roskilde  skulde  der  op- 
rettes en  ny  Bispestol,  og  dertil  skulde  det  øvrige 
Sjælland  lægges  hen. 

Biskop  Nielsen  mente  imidlertid,  at  Delingen 
burde  være  en  anden,  nemlig  saaledes,  at  der  blev  een 
Biskop  for  København  alene  nærmest  som 
Leder  af  det  kirkelige  Arbejde  i  Hovedstaden  og 
een  Biskop,  den  egentlige  „Sjællands  Biskop"  i  Ros- 
kilde. Da  man  efter  mange  Forhandlinger  ikke  kunde 
komme  til  Enighed  om  denne  Sag,  blev  den  henlagt. 

Det  er  en  Misforstaaelse,  naar  enkelte  af  en  vis 
kirkelig  Retning  har  ment  og  udtalt,  at  min  Mand  var 
blevet  reaktionær,  efter  at  han  var  blevet  Biskop. 

Hans  Standpunkt  var  i  eet  og  alt  det  samme,  som 
han  stillede  sig  paa  i  sin  Bog  om  de  kirkelige 
Frihedskrav,  1881.  Der  kan  ikke  paavises  et 
eneste  Punkt,  hvor  han  i  Konservatisme  gik  tilbage 

fra,  hvad  han  der  havde  udtalt.  Paa  eet  Punkt  gik 
han  endda  videre,  idet  han  i  det  kirkelige  Udvalg 
hævdede  det  tvungne  borgerlige  Ægteskab,  me- 
dens mange  andre  i  det  kirkelige  Udvalg  holdt  paa 
det  valgfri,  fakultative  Ægteskab,  som  min  Mand  jo 
ogsaa  i  „Frihedskravene"  havde  gjort  sig  til  Talsmand 
for. 

Han  var  imidlertid  nu  kommet  til  den  Erkendelse, 
at  det  var  det  ene  rigtige,  at  alle  Ægtefolk  kom  til  at 
staa  lige  i  borgerlig  Henseende,  saa  at  alle  skulde 
have  Øvrighedens  Ægteforening,  saa  kunde  de,  der 
havde  noget  med  den  kristne  Menighed  at  gøre,  der- 
efter søge  den  kirkelige  Vielse.  Aarsagen  til,  at  min 
Mand  tog  dette  Standpunkt,  var  den,  at  han  var  ble- 
vet bange  for,  at  der  ved  den  fakultative  Ordning 
skulde  blive  ligesom  to  Slags  Ægteskaber,  et  bedre  og 
et  ringere ;  efter  min  Mands  Mening  skulde  Ægteska- 
bet være  ens  for  alle ;  det  blev  saa  kun  den  kirkelige 
Vielse,  som  blev  frivillig. 

Dette  var  han  naaet  til  ved  lang  Tænkning  og 
Overvejelse  og  i  Følge  de  Erfaringer,  han  havde 
gjort  under  en  mangeaarig  Præstegerning  i  Køben- 
havn. Der  naaedes  imidlertid  intet  Resultat  af  det 
kirkelige  Udvalgs  Forhandling  herom.  Man  kunde 
ikke  komme  til  Enighed,  saa  den  Sag  døde  hen  med 
altfor  mange  andre. 

Af  sine  V  i  s  i  t  a  t  s  e  r  havde  min  Mand  i  Almin- 
delighed sand  Glæde.     Han  kom  til  at  staa  særdeles 

venligt  til  de  allerfleste  Præster,  som  han  holdt  Visi- 
tats  hos.  Da  han  selv  havde  været  Præst  paa  Landet 
i  mange  Aar,  saa  forstod  han  saa  godt  at  give  Raad, 
naar  Præsterne  forelagde  ham  de  Vanskeligheder,  de 
kunde  have. 

Hans  Katekisation  af  de  unge  var  noget  ualminde- 


"^  '*  **     ▼■■*-/  -ft*^"  -2EF 


Paa  Visitats 

lig  udmærket.  Den  var  baade  let  fattelig  og  tillige 
saadan,  at  de  unge  straks  forstod,  at  den  Mand  talte 
med  dem  om  det,  som  han  selv  levede  i.  De  var  saa 
ivrige  for  at  svare,  og  man  saa,  at  Samtalen  interesse- 
rede dem  ud  af  deres  inderste  Hjerte. 

Efter  hvad  jeg  har  hørt  af  andre,  skal  min  Mands 
Skolevisitatser  have  været  baade  opvækkende  og  til 
Glæde  for  Børnene,  og  han  selv  befandt  sig  rigtig  vel 

til  Mode  ved  at  tale  med  Børnene  og  give  dem  Opga- 
ver, ligesom  han  altid  var  overordentlig  glad  ved  at 
træffe  paa  dygtige  og  pligtopfyldende  Lærere. 

Efter  vellykkede  Visitatser  kom  han  altid  glad  og 
oplivet  hjem. 

Hans  Gaver  til  at  tale  ud  af  Hjertet  til  andre  Men- 
nesker udvikledes  bestandig  mere  med  Aarene ;  han 
havde  jo  altid  Brug  for  den  Lethed,  hvormed  han 
kunde  faa  Folk  paa  Gled  i  det  aandelige  Liv,  en  Let- 
hed, som  kom  af,  at  han  selv  interesserede  sig  for  de 
Mennesker,  som  han  omgikkes  i  Embeds  Medfør. 
De  havde  let  ved  at  følge  hans  ligefremme,  jævne 
Maade  at  være  paa  og  hans  klare,  naturlige  Tanke- 
gang, som  altid  var  fri  for  enhver  Opskruethed. 

Af  Breve  fra  min  Mands  senere  Aar  til  nogle  af 
vore  Børn  hidsætter  jeg  i  det  følgende  en  Del  Brud- 
stykker. Disse  viser  hans  Stilling  i  adskillige  kirke- 
lige og  kirkepolitiske  Spørgsmaal,  paa  samme  Tid  som 
de  vidner  om  den  varme  Kærlighed  og  Forstaaelse. 
hvormed  han  til  det  sidste  omfattede  sine  nærmeste. 

Min  kære  Torkild ! 
Det  glæder  mig  og  os  begge  at  Du  stadig 
har  det  godt  og  er  glad  i  Din  Gærning.  Men  Du 
skal  passe  paa,  at  Du  ikke  ror  Dig  for  vidt  ud. 
Der  er  jo  i  vore  Dage,  ikke  mindst  i  Højskole- 
kredse, en  stor  Forslugenhed  paa  Foredrag ;  man 
har  bygget  sig  Forsamlingshuse,  og  dem  skal  man 
jo  have  brugt,  bl.  a.  ogsaa  for  at  Aktierne  skal 
holde  sig  nogenlunde  i  Pris;  derfor  maa  man  have 

Foredrag ;  det  er  ingenlunde  altid  al  ædel  Videbe- 
gærlighed o.  1.  at  disse  søges,  men  dels  af  den 
nævnte  Grund,  dels  paa  Grund  af  Nutidens  Begær 
efter  „noget  nyt"  (Akt.  17)  og  Nydelser.  Du  maa 
ikke  tage  Dig  mere  paa,  end  at  Du  altid  samvittig- 
hedsfuldt kan  varetage  og  forberede  Dig  til  Dit 
egentlige  Arbejde,  samt  arbejde  paa  Din 
videre  aandelige  Udvikling.  Det  er 
blevet  mange  Højskolemænds  Ulykke,  at  de,  fordi 
de  forsømte  det  sidste,  blev  til  overfladiske  Snakke- 
maskiner  med  viel  Geschrei  und  wenig  Wolle.  Ti 
med  nogen  Øvelse  (og  nogen  Frækhed  eller  Hen- 
synsløshed overfor  Tilhørerne)  er  det  meget  let 
at  holde  et  „Foredrag"  saa  at  sige  uden  Forbere- 
delse, langt  lettere  end  at  gøre  det  efter  alvorlig  og 
samvittighedsfuld  Forberedelse. 

Saa  har  jeg  i  Grunden  ikke  mere  at  skrive  om 
i  Dag,  og  heller  ikke  mere  Tid.  Moder  har  bedt 
mig  hilse  Dig  kærligst.  Hun  er  for  Øjeblikket  ude 
at  se  til  Emmy  og  den  lille  Søn,  der  synes  at  trives 
rigtig  godt.  Derefter  skal  vi  til  Middag  hos  Nyrops 
i  Anledning  af  Laubs  50de  Fødselsdag.  Gud  be- 
vare Dig,  min  egen  kære  Søn,  og  holde  Dig  sund 
baade  til  Sjæl  og  Legeme. 

Din  kærlige  Fader. 
Kbhvn,  5.  Decbr.  02. 

Gudhjem  Hotel  4.  Juni  03. 
Min  kære  Søn ! 
Jeg  er,  som  Du  vil  se  af  Overskriften  nu  i  Gud- 

hjem,  hvor  jeg  hviler  ud  i  et  Par  Dage  efter  en 
halv  Snes  Dages  anstrængende  Visitation,  idet  jeg 
har  været  i  Tøjet  hver  eneste  Dag  uafbrudt  fra  Kl. 
10  Morgen  til  Aften.    Men  forresten  har  jeg  været 


Ombord  paa  „Falster",  paa  Vej  til  Kristiansø 

rigtig  glad  ved  Visitatserne :  Bornholmerne  er  et 
ualmindeligt  lydhørt  Folk,  som  det  er  en  Fornøjelse 
at  tale  til.  Og  Kronen  paa  det  hele  har  været  min 
Visitats  paa  Kristiansø,  den  fornøjeligste  Tur,  jeg 
længe  har  gjort.  I  Tirsdags  Morges  (3.  Pinsedag) 
Kl.  ()  lob  Kanonbaaden  „Falster"  ind  paa  Svanne- 

kes  Red  for  at  føre  mig  dertil ;  jeg  havde  Følgeskab 
dertil  af  Bornholms  Amtmand,  Provst  og  3  Præ- 
ster,      flere  Gejstlige  end  der  nogensinde  har  væ- 
ret set  paa  Øen.    Vi  havde  det  skønneste  Sommer- 
vejr, saa  Sejladsen  (3  Mil)  var  en  hel  Lystfart,  og 
vi  blev  naturligvis  modtagne  af  hele  Øens  (d.  v.  s. 
alle  Øernes)    Befolkning,   som  i  sin  bedste  Puds 
stod  ved  Havnen  og  ventede  os.     Der  er  3  Øer, 
Kristiansø,    Frederiksø  og  Græsholmene,   3  i  sig 
selv  golde  Klippeøer,  hvor  der  dog  hist  og  her  er 
nogen  Jord,  hvor  de  har  nydelige  Smaahaver.  Luf- 
ten er  ubeskrivelig  ren  og  frisk,  og  Befolkningen 
fornøjelig  at  tale  med  (der  er  kun  c.  150  Menne- 
sker i  alt)  ;  jeg  troer  ikke,  jeg  nogensteds  har  haft 
en  flinkere,  livligere  og  forstandigere  Ungdom  at 
tale  med  paa  Kirkegulvet    end  der.     Der  var  rig- 
tignok kun  12  ialt,  men  de  var  udmærkede.    Ogsaa 
Præsten  og  hans  Kone  var  rare  Folk.    Jeg  skulde 
med  største  Fornøjelse  have  blevet  der  i  14  Dage. 
Da  vi  sejlede  bort  igaar,  i  det  mest  straalende  Sol- 
skin,  dundrede  Skibets  Kanoner,   Kirkeklokkerne 
kimede  og  Folket  --  mest  Kvinderne  --  stod  paa 
Stranden  og  sang  :  Dejlig  er  Jorden.    Det  var  baade 
højtideligt  og  rørende.     Og  Farten  hertil  var  lige- 
saa  god  som  Overfarten,  skønt  det  blæste  en  Del, 
saa  det  kneb  noget  med  at  komme  i  Land  her,  da 
Damperen  maatte  kaste  Anker  et  godt  Stykke  ude, 
og  der  gik  høje  Søer  ind  mod  Landet  (d.  e.  Klippe- 
kysten,        hele  Bornholms  Østkyst  er  Klipper)  ; 
men  vi  slap  dog  ind  uden  at  blive  vaade.        Her 

agter,  jeg  nu  at  blive  i  2  Dage  og  hvile  ud,  inden 
jeg  tager  fat  paa  de  sidste  Sogne.  I  Dag  8  Dage 
haaber  jeg  at  slutte,  saa  jeg  kan  være  hjemme  den 
12.  om  Morgenen. 

Ordrup  13.  Juni  05. 
Min  kære  Søn .' 

Det  er  i  Dag  Moders  Fødselsdag,  men  det  har 
været  en  temmelig  sørgelig  Dag.  Moder  har  nem- 
lig en  Tid  lang  været  alvorlig  syg.  I  Begyndelsen 
af  forrige  Uge,  da  jeg  rejste  paa  Visitats,  havde  hun 
en  hel  Del  Smerte  i  sin  venstre  Lillefinger,  hvor 
hun  havde  haft  et  lille  Saar,  men  jeg  tænkte,  at  det 
kun  vilde  blive  en  slem  bullen  Finger.  Da  jeg  i 
Fredags  Aftes  kom  hjem,  havde  hun  imidlertid  lig- 
get i  2  Dage  i  megen  Pine ;  Prof.  Dahl  havde  skaa- 
ret  i  Fingeren,  men  det  havde  ikke  hjulpet  videre. 
I  Løverdags  Aftes  var  Fingeren  bleven  saa  slem,  at 
en  anden  Læge  her  i  Ordrup  blev  kaldt  til,  for  at 
hun  kunde  blive  bedøvet,  og  saa  blev  omtrent  hele 
Oversiden  af  Fingeren*  sprættet  op.  Og  nu  i  Dag 
komRovsing  efter  Dahls  Anmodning  herud,  og  han 
skar  saa  hele  Undersiden  op  og  et  Stykke  ind  i 
Haandfladen,  et  rædsomt  Snit  at  se  paa.  men  der 
kom  da  en  hel  Del  Materie  ud.  Jeg  haaber,  at  dette 
skal  hjælpe,  men  hun  har  siden  da  (nu  i  omtrent 
5  Timer)  ligget  med  store  Smerter  i  Haanden.  Jeg 
venter  nu  hvert  Øjeblik  Dahl,  for  at  han  skal  give 
hende  en  Morfinindsprøjtning,  om  hun  dog  kunde 
faa  Ro.     Det  er  en  rigtig  Blodforgiftning,   hvilket 

'•  Fingeren  blev  amputeret  nogle  Dage  efter. 

jo  altid  er  en  meget  farlig  Sag,  især  i  Haanden  og 

for  et  Menneske,  som  har  saa  faa  Kræfter  at  staa 

imod  med,    Jeg  haaber  dog,  at  der  ikke  skal  være 

egentlig  Fare  for  hendes  Liv,  og  at  Gud  vil  lade  mig 

beholde  hende.    Jeg  ved  ikke,  hvorledes  jeg  skulde 

leve  uden  hende. 

14.  Juni.    Efter  at  Moder  i  Aftes  havde  faaet  en 

Morfinindsprøjtning,   har  hun  nu  haft  en  ganske 

god  og  rolig  Nat.  saa  det  ser  noget  lysere  ud.  Gud 

give,  at  det  maa  vedvare.  —  Gud  bevare  Dig  og  os 

alle,  min  kære  Søn.  ^-    ,      i-      i-  j 

Din  kærlige  Fader. 

„.     ,  '    ,  Oktober  1905. 

Min  kære  Søn ! 

I  disse  Dage  er  der  megen  Bevægelse  hos  alle  i 
Anledning  af  Kong  Haakon  d.  7. "s  Valg  til  Konge. 
Jeg  var  nærværende  derved  i  Mandags.  Det  var 
navnlig  rørende  at  høre  vor  gamle  Konges  Ord, 
han  var  flere  Gange  lige  ved  at  briste  i  Graad,  og 
maatte  med  Vold  bekæmpe  det.  Og  det  blev  mig 
fortalt,  at  alle  de  norske  Deputerede  græd ;  jeg  selv 
kunde  ikke  se  dette,  da  jeg  stod  bagved  dem  og 
altsaa  kun  saa  deres  Rygge.  Prins  Carl  gjorde  et 
rigtig  rart  og  alvorligt  Indtryk.  I  Morgen  skal  jeg 
ud  og  sige  Farvel  til  ham.  Det  er  i  Grunden  gan- 
ske mærkeligt  at  være  med  ved  et  saadant  Konge- 
valg, -  -  ej  at  tale  om,  hvad  det  maa  være  for  vor 
gamle  Konge,  som  for  42  Aar  siden  saa  sin  næst- 
ældste Søn  blive  valgt  til  Konge  i  Grækenland,  og 
nu  sin  næstældste  Sønnesøn  valgt  til  Konge  i  Norge. 


348 


Baade  Kongen  og  Stortingspræsidenten  talte  smukt 
og  hjærteligt.  Tronen  var  dækket  med  en  Herme- 
linskaabe,  og  foran  stod  de  3  store  Sølvløver  (la- 
vede af  Sølv  fra  Kongsberg)  ;  dette  gjorde  et  me- 
get højtideligt  Indtryk. 

Du  har  vel  læst  om  de  Vækkelsesmøder,  der  i 
den  sidste  Maanedstid  eller  mere  har  været  holdte 
og  endnu  holdes  her  i  Byen.  Jeg  har  set  paa  dem 
med  en  hel  Del  Betænkelighed  og  er  endnu  i  Tvivl, 
om  de  overhovedet  har  baaret  nogen  virkelig  Frugt 
hidtil,  udover  dette  at  nogle  Mennesker,  som  hidtil 
har  staaet  uafgjorte,  nu  er  komne  til  Bekendelse  og 
formodentlig  til  bevidst  Tro.  De  Præster,  som 
tage  aktiv  Del  i  Vækkelsesarbejdet,  lægger  stor 
Vægt  paa,  at  saa  og  saa  mange  ved  Eftermøderne 
har  bekendt  deres  Synder ;  og  dette  kan  jo  være  en 
Begyndelse  og  en  god  Begyndelse,  men  Tiden 
skal  vise,  om  dette  Omslag  er  varigt.  En  Ting  er 
imidlertid  meget  mærkelig ;  nemlig  at,  saavidt  jeg 
har  erfaret,  ikke  et  eneste  Blad,  end  ikke  Smaa- 
bladene  og  Vittighedsbladene,  endnu  har  spottet 
disse  Vækkelsesmøder,  uagtet  man  skulde  synes, 
at  al  den  Reklame,  der  er  gjort  for  dem  (store  Aver- 
tissementer i  Bladene  og  desuden  store  Plakater 
paa  Gadehjørnerne),  maatte  opfordre  Folk  dertil. 
Jeg  har  imidlertid  ikke  villet  gøre  noget  for  at 
standse  disse  Møder ;  de  hører  maaske  med  til  den 
i  saa  mange  Maader  nye  Tid,  vi  lever  i,  og  der  kan 
ikke  tvivles  om,  at  de  i  hvert  Fald  har  givet  Køben- 

havn  en  vis  Respekt  for  Kristendommen  som  en 
paagaaende  Kraft. 

Moder  sender  Dig  de  kærligste  Hilsener.  Hun 
har  i  disse  Dage  været  umaadelig  optaget  af  den 
aarlige  Missionsbasar,  hvor  hun  har  Part  i  den 
vestindiske  Kirkesags  Udsalg.  Derfor  er  hun  nu 
gaaet  i  Seng  af  Træthed.  Ellers  har  vi  det  godt 
begge. 

Hils  Lotte  kærligt  fra  os.  Jeg  tænker,  Du  (og  I 
begge)  glæder  Dig  til  hendes  Besøg  i  næste  Uge. 
Og  saa,  min  egen  Søn.  Gud  beskærme  og  styrke 
Dig  legemlig  og  aandelig  og  gøre  Dig  glad  i  hans 

Naade-  Din  kærlige  Fader. 

Min  kære  Søn!  5-  Novbr-  °5- 

.  .  .  Her  har  vi  det  i  det  hele  godt.  I  Tirsdags 
(3.  Novbr.)  sluttede  jeg  det  kirkelige  Udvalgs  Sam- 
ling, hvilket  har  lettet  meget  for  mig,  skønt  jeg  nu 
har  liggende  Bunker  af  Sager,  som  jeg  ikke  har 
faaet  gjort  noget  ved,  mens  Udvalget  var  samlet. 
Dette  endte  forresten  meget  pænt,  idet  vi  fik  vedta- 
get et  rigtig  godt  Lovforslag  om  borgerlige  og  lign. 
Begravelser.  Det  var  i  Grunden  ganske  mærke- 
ligt, at  det  endte  saa  godt ;  ti  der  var  meget  stor 
Uenighed  derom.  Til  2den  Behandling  var  der 
stillet  henved  30  Ændringsforslag,  og  til  3die  Be- 
handling, som  skulde  finde  Sted  den  næstsidste 
Dag,  hele  39  Ændringsforslag.  Det  saa  saaledes 
ud  til,  at  vi  maatte  gaa  fra  hverandre  uden  at  komme 

til  noget  Resultat,  hvilket  jo  var  blevet  en  ringe  Ære 
for  Udvalget.  Men  saa  foreslog  jeg.  at  Mødet 
skulde  hæves,  og  at  hele  Udvalget  skulde  konsti- 
tuere sig  som  Underudvalg  og  blive  sammen,  indtil 
vi  kunde  komme  til  et  enigt  Resultat,  eller  ogsaa 
blive  helt  klare  paa.  at  vi  ikke  var  i  Stand  til  denne 
Gang  at  gøre  noget  ved  Sagen.  Det  hjalp.  Vi 
drøftede  saa  Sagen  fra  omtrent  Kl.  1  til  5j,  og  saa 
blev  Sagen  overgivet  til  en  Redaktionskomité,  som 
i  Løbet  af  Natten  fik  det  vedtagne  sammenarbejdet 
og  trykt.  Og  den  næste  Formiddag  fik  vi  Sagen 
godt  afgjort  i  Løbet  af  en  god  Timestid.  Det  var 
mig  en  stor  Fornøjelse,  og  det  endte  med,  at  to  af 
Medlemmerne  rejste  sig  og  takkede  mig  for  denne 
Bedrift  m.  m..  hvortil  hele  Forsamlingen  sluttede 
sig  ved  at  rejse  sig.  Vi  har  jo  imidlertid  den  brede 
Ende  tilbage,  Forfatningssagen  og  alle  de  mang- 
foldige økonomiske  Spørgsmaal,  som  vi  til  For- 
aaret  en  Gang  skal  have  fat  paa.  Men  jeg  kan  ikke 
sige  andet,  end  at  denne  Slutning  paa  Begravelses- 
sagen  har  givet  mig  et  godt  og  lyst  Haab  om,  at  vi 
trods  alle  Vanskeligheder  og  Uenigheder  tilsidst 
skal  ende  med  et  enigt  og  godt  Resultat.  Men  vi 
kan  ikke  vente  at  naa  dertil  før  end  i  Foraaret  1907. 
saa  der  skal  jo  kæmpes  adskilligt,  inden  vi  naar 
saa  vidt  ..... 

Kbhvn.  18.  April  06. 
Min  egen  kære  Søn ! 
I  Aften  skal  jeg  dog  sende  Dig  et  Par  Ord.  skønt 
min  Tid  er  noget  knap,  fordi  det  kirkelige  Udvalg 

skal  træde  sammen  paa  Tirsdag,  hvorfor  jeg  har 
meget  at  gennemgaa  og  overveje,  for  at  jeg  kan 
have  alt  paa  rede  Haand  til  Forhandlingerne.  Jeg 
imødeser  iøvrigt  ikke  disse  med  Glæde  eller  Haab, 
ti  jeg  frygter  for,  at  det  vil  ende  med,  at  hele  Ar- 
bejdet bliver  spildt;  en  stor  Kreds  af  grundtvigske 
Præster  og  andre  har,  som  Du  vel  har  set,  udtalt  sig 
bestemt  imod  en  Kirkeforfatning  under  enhversom- 
helstForm;  de  vil  have,  at  Tilstanden  skal  vedblive, 
som  den  er,  d.  v.  s.  det  rene  Statskirkedømme,  i 
den  allerværste  Skikkelse  som  tænkes  kan,  nemlig 
saaledes,  at  Rigsdagsflertallet  skal  være  den  i  Vir- 
keligheden højeste  folkekirkelige  Instans.  Ellers 
mener  de,  at  man  faar  en  „usund  Kirkepolitik",  — 
ret  som  om  det  var  sund  Kirkepolitik  at  faa  sine 
Planer  satte  igennem  ved  privat  Indflydelse  paa 
Rigsdagsmænd.  Hele  dette  Standpunkt  er  i  mine 
Øjne  Vidnesbyrd  om  en  ubegribelig  Kortsynethed. 
Men  Resultatet  med  Hensyn  til  Forfatningssagen  vil 
naturligvis  blive,  at  selv  om  et  Flertal  af  Udvalget 
enes  om  et  rimeligt  Forslag,  vil  det  ikke  gaa  igen- 
nem i  Rigsdagen.  Og  hertil  kommer  endnu,  at  der- 
som J.  C.  Christensen  ophører  at  være  Minister, 
hvilket  er  meget  muligt,  ja  sandsynligt,  da  Reform- 
partiet næppe  faar  Flertal  ved  de  forestaaende  Valg, 
saa  er  det  vist  i  høj  Grad  tvivlsomt,  om  det  kom- 
mende Ministerium  vil  have  nogen  Interesse  for  at 
indføre  en  Kirkeforfatning,  hvorved  Folkekirken 
kan  faa  Mund  og  Mæle.  Men  den  Sag  staar  jo  i 
Guds  Haand.    Han  skal  nok  bevare  sin  Menighed, 

selv  om  Mennesker  i  deres  Uforstand  gør,  hvad  de 
kan,  for  at  dens  Kaar  kan  blive  trange. 

Du  har  ikke  egentlig  forstaaet,  hvad  jeg  skrev 
om  den  „moderne"'  Theologi.  Hvad  jeg  vilde  - 
og  vil  —  sige,  er,  at  selve  Ordet  „moderne"  døm- 
mer sig  selv  til  Forgængelighed.  Det  „nye"  kan 
efterhaanden  blive  til  „det  gamle"  og  derved  vinde  i 
Styrke  og  Fylde,  forsaavidt  som  det  da  vil  afstrejfe 
det  „moderne",  der  hænger  ved  det,  o :  det  der  bæ- 
rer Tidens  og  Øjeblikkets  Præg.  Men  det  „mo- 
derne" er  helt  igennem  præget  af  Øjeblikket  og 
maa  derfor  forsvinde  og  forgaa,  naar  de  næste  Øje- 
bliks-Tanker kommer  op.  Tubinger-Skolen  var 
endnu  i  min  Ungdom  moderne ;  nu  er  den  „ver- 
schollen"  som  den  Sne,  der  faldt  ifjor.  Saaledes  gik 
det  ogsaa  med  den  Hegelske  spekulative  Theologi, 
der  omtrent  samtidig  var  moderne.  Nu  har  Ritschl 
en  Stund  været  moderne,  men  er  alt  i  Færd  med  at 
gaa  af  Mode  i  sit  Fædreland,  medens  han  maaske 
vil  komme  paa  Mode  hos  os  for  en  Tid.  Saaledes 
ogsaa  den  moderne  Behandling  af  Skriften. 

Om  alle  disse  moderne  Sager  gælder  det  gamle 
Ord :  Hver  Djævel  regerer  sin  Tid.  Men  Her- 
rens Ord  bestaar  evindeligt,  og  kun  den,  der  stiller 
sig  paa  den  gamle  Tros  Grund  og  gaar  ud  fra  den 
i  hvilket  den  kirkelige  Theologi  alle  Dage  har  gjort, 
hvad  enten  den  fandt  Troens  Grund  i  „Kirken" 
Papisterne  eller  i  Skriften  eller  i  Trosordet).  kan 
tænke  og  fremføre  nye  Tanker,  der  udspringer  af 

det  gamle  og  derfor  har  det  gamles  Kraft  til  at  be- 
staa. 

Nu  maa  jeg  slutte.  Gid  dette  Brev  maa  træffe 
Eder  begge  raske,  og  gid  det  maa  gaa  godt  fremad 
med  Dit  Bens  Helbredelse.  Og  fremfor  alt  er  det 
mit  Ønske  og  min  Bøn,  at  Du  maa  vokse  i  vor 
Herre  og  Frelsers  Naade  og  Kendskab  og  derved 
blive  dygtig  til  at  tjene  ham  i  hans  Menighed  som 
en  tro  Tjener. 

Hils  Lotte  kærligt  fra  mig. 

Moder  sender  Eder  de  kærligste  Hilsener. 

Din  trofaste  Fader. 

Kbhvn.  4.  Febr.  05. 
Min  egen  elskede  Datter! 

Dette  Brev  skulde  til  Din  Fødselsdag  i  Morgen 
bringe  Dig  en  saa  kærlig  Lykønskning,  som  det  er 
muligt  -  tror  jeg  at  en  Fader  kan  udtale  for  sit 
Barn.  Gud  velsigne  Dig  baade  udvortes  og  ind- 
vortes, saa  at  Dagen  i  Morgen  maa  blive  lys  og 
skøn  for  Dig  med  Tak  til  Gud  for  al  hans  Naade 
mod  Dig  hidindtil,  og  Du  maa  faa  Øjne,  som  er 
klarede  til  med  frimodigt  Haab  at  se  fremad  mod  de 
kommende  Dage,  saaledes  at  den  Dag  maa  blive  Dig 
en  Indgang  til  og  et  Varsel  om  et  Aar,  der  skal  blive 
rigt  paa  Taksigelse. 

Der  er  intet  af,  hvad  vi  kan  gøre,  der  mere  kan 
hjælpe  os  til  at  bære  de  Byrder,  der  lægges  os  paa, 
end  det  at  takke  vor  Gud  og  Fader  for  den  God- 
hed og  Naade,  han  hidtil  har  bevist  os ;  det  løfter 

.Marie   Rordam  :    Tilbageblik.  23 

os  op  over  Byrderne,  saa  vi  kan  se  ned  paa  dem 
istedenfor  at  gaa  bøjede  under  dem !  Og  gaar  det 
end  saaledes,  som  det  sagtens  vil  gaa  alle,  eller  da 
de  allerfleste  Kristne,  at  efter  en  lille  Tids  Forløb 
knuger  Byrderne  paany,  saa  kan  vi  trøstig  paany 
vende  tilbage  til  Taksigelsen.  Ja  Gud  styre  og 
styrke  Dig  ved  sin  Aand,  min  elskede  Herdis,  - 
som  jeg  forresten  tænker  allerede  har  lært  adskilligt 
af  Taksigelserne  og  Taknemlighedens  Velsignelse  at 
kende  til  for  hver  Dag,  der  gaar,  at  vokse  i  Dyg- 
tighed dertil. 

Du  har  vel  i  Dag  haft  Brev  fra  Moder.  Hun 
har  nu  omtrent  helt  overstaaet  sit  Influenza-Anfald, 
Gud  ske  Lov.  Jeg  selv  er  frisk  og  rask ;  jeg  tænker 
mangen  Gang  med  Tak  tilbage  paa,  hvor  god  Gud 
har  været  mod  mig,  siden  jeg  for  et  Aar  siden  laa 
paa  Rovsings  Klinik.  Og  saa  tænker  jeg  ogsaa 
paa,  hvor  kærlig  Du  var  mod  mig  under  min  Syg- 
dom. Gud  glæde  Dig  derfor.  I  disse  Dage  er  et 
Underudvalg  af  det  kirkelige  Udvalg  samlet  for  at 
drøfte  Forfatningssagen,  og  jeg  deltager  i  dets  For- 
handlinger, skønt  jeg  egentlig  ikke  behøvede  det: 
men  det  er  jo  en  saa  vigtig  Sag,  at  jeg  gærne  vilde 
bidrage  mit  til.  at  der  kom  noget  godt  ud  deraf. 

Forhandlingen  skrider  kun  langsomt  fremad, 
og  den  tager  mig  megen  Tid,  2^2  Timer  hver 
Dag;  men  med  Guds  Hjælp  kommer  der  dog  no- 
g  e  t  godt  ud  deraf.  Mere  besværligt  falder  det  mig 
med  den  Selskabelighed,  som  jo  hører  til  paa  denne 
Tid  af  Aaret.  især  den  officielle. 

Du  maa  hilse  Johan  meget  og  takke  ham  for  hans 
Brev. 

Saa  Farvel  for  denne  Gang.  Jeg  skal  nu  til  at 
affatte  en  Betænkning  om  Frelsens  Hær,  et  meget 
vanskeligt  Arbejde.  Men  der  skal  jo  nogen  til  det 
værste. 

Hils  Børnene  kærligt.    Gud  glæde  Eder  alle. 
Din  kærlige,  trofaste  Fader. 

Kbhvn.  8.  Jan.  06. 
Min  kære  Herdis! 

Da  Moder  skriver  i  Aften,  og  da  jeg  har  lidt  Tid 
tilovers,  vil  jeg  sende  Dig,  Johan  og  Eder  alle  mine 
kærlige  og  bedste  Ønsker  for  det  nye  Aar. 

Gud  give,  at  det  maa  blive  lyst  og  lykkeligt  for 
Eder  alle,  og  at  Du,  kære  Herdis,  maa  være  og  blive 
rask,  saa  Du  baade  selv  kan  være  glad  og  bringe 
Glæde  til  andre,  først  og  fremmest  til  Dine  Nær- 
meste. Her  har  vi  det  godt:  vi  har  haft  Hem- 
ming, Ingrid  og  deres  Børn  hos  os  siden  nogle  Dage 
før  Jul,  hvilket  har  været  meget  hyggeligt,  ikke 
mindst  fordi  baade  Mogens  og  Karsten  er  to  ual- 
mindelig gode  og  lydige  Børn.  Det  eneste,  det 
kniber  for  os  med,  er  Søvnen  baade  for  Moder  og 
mig ;  men  det  er  vel  en  Følge  af  Alderdommens 
Skrøbelighed. 

Jeg  hører,  at  der  i  næste  Uge  skal  holdes  et 
Møde  af  Grundtvigianere  i  Odense  (hos  Eder?) 
for  at  protestere  mod  en  Kirkeforfatning.  Jeg  vilde 
ønske,  at  jeg  havde  Tid  til  at  tage  derover  for  om 

muligt  at  modarbejde  den  Plan,  som  jeg  anser  for  i 
høj  Grad  uheldig  og  uforstandig. 

Det  er  i  mine  Øjne  en  næsten  ubegribelig  Kort- 
synethed at  være  imod  en  Kirkeforfatning  overho- 
vedet, saa  at  Folkekirkens  ej  alene  ydre  men  ogsaa 
indre  Forhold  skal  vedblive  at  være  voldgivne  en 
bekendelsesløs  Rigsdag  og  dito  Kultusminister.  Ret 
som  om  man  kunde  være  vis  paa,  at  Rigsdagens 
Flertal  skulde  vedblive  at  være  nærmest  grundtvigi- 
ansk sindet,  og  at  ogsaa  Kultusministeren  skulde 
vedblive  i  de  indre  Sager,  som  han  ikke  behøver 
at  forelægge  Rigsdagen  ( Daab,  Nadver  o.  1.)  at 
være  ligesaa  hensynsfuld  overfor  Kirken  som  hid- 
til. Man  behøver  blot  ar  se  hen  til  den  yderst  nær- 
liggende Mulighed,  at  Reformpartiet  revner  over 
Forsvarssagen,  hvoraf  Følgen  saa  at  sige  uundgaae- 
ligt  vil  blive,  at  vi  faar  et  radikalt  Ministerium,  hvor 
næppe  en  Mand  som  ,  hvad  vel  ej  var  det 

a  1 1  e  r  værste,  men  som  eller  som 

blev  Kultusminister,  to  afsagte  Fjender  og  Ha- 
dere af  Kristendommen.  Det  er  naturligvis  let  at 
sige :  „Ja,  saa  kan  man  træde  ud,  lade  Folkekirken 
revne."  Men  jeg  betragter  en  saadan  Tale  som 
meget  letsindig,  ikke  alene  fordi  man  ikke  „beregner 
Omkostningerne"  (Luk.  14)  derved,  men  især 
fordi  det  for  mig  af  mange  Grunde  er  aabenbart,  at 
Folkekirken  endnu  ikke  har  udrettet  i  vort  Folk, 
hvad  Gud  har  bestemt  den  til. 

Og  hertil  kommer,  at  naar  man  har  og  vil  (blive 
nødt  til  at)  beholde  Menighedsraad,  saa  er  det  en 

besynderlig  Blindhed,  at  man  ikke  kan  se,  at  disse 
med  Konsekvensens  Nødvendighed  kræve  en  Sy- 
node, Kirkedag  o.  desl.,  hvorigennem  Folkekirken 
kan  komme  til  Orde  overfor  Statsmagten.  At  blive 
staaende  ved  Menighedsraadene  er  ligesaa  ufor- 
nuftigt, som  om  man  vilde  sige :  naar  vi  bare  har 
Sogneraad,  der  kan  ordne  de  enkelte  Sognes  Affæ- 
rer, som  de  synes  bedst,  saa  hver  enkelt  lille 
Kreds  kan  lave  sig  det  lunt  inden  sine  Døre, 
saa  kan  det  være  det  samme,  hvordan  Staten,  hele 
Samfundet,  indretter  sig.  Det  vilde  jo  være  en 
folkeopløsende  Tale,  om  den  kunde  føres,  hvad 
den  jo  af  tvingende  Grunde  ikke  kan.  Men  ligesaa 
vist  er  det,  at  det  er  en  folkekirke-opløsende  Tanke, 
at  hver  enkelt  Sognekreds  med  sin  Præst  skulde 
kunne  indrette  sig  efter  sit  Hoved.  Og  man  vilde, 
om  dette  blev  praktiseret,  snart  erfare,  at  Monrad 
havde  Ret,  naar  han  bekæmpede  Menighedsraa- 
dene, fordi  disse  efter  hans  Mening  hindrede  Fri- 
hed og  Fremskridt  („Udvikling",  som  det  nu  kal- 
des) .  Eller  ogsaa  vil  de  fremkalde  en  Række  Sogne- 
paver, der  i  de  fleste  Tilfælde  igen  vil  være  re- 
gerede (ligesom  den  romerske  Pave  af  sin  Stats- 
sekretær eller  af  et  Kardinalkollegium)  af  en  eller 
flere  Matadorer,  der  fører  det  store  Ord  i  Kred- 
sen. 

Noget  saadant  og  en  hel  Del  mere  vilde  jeg  sige 
til  dem,  der  bekæmpe  en  Kirkeforfatning. 

For  mig  er  intet  vissere,  end  at  en  Forfatning 
er  Betingelsen  for  en  virkelig  fri  Udvikling  i  Folke- 

kirken,  ikke  en  saadan,  hvor  en  enkelt  Retning 
eller  Person,  der  kan  vinde  Ørenlyd  hos  en  Mi- 
nister eller  et  Flertal  i  Rigsdagen,  kan  paatvinge 
alle  andre  sine  kirkepolitiske  Theorier,  men  en 
saadan  Udvikling,  som  alle  gode  og  levende  Kræf- 
ter i  Folkekirken  kan  blive  og  være  glade  ved  at 
tage  Del  i.  Hermed  er  naturligvis  slet  ikke  sagt,  at 
det  hidtil  fremkomne  Forfatningsforslag  er  det  rette, 
endsige  det  ufejlbarlige  ;  det  kan  godt  taale  adskillige 
Forandringer ;  men  en  Forfatning  maa  vi  have,  om 
det  ikke  skal  gaa  Folkekirken  ilde  og  medføre  me- 
get ublide,  ja  trange  Kaar  for  den  danske  Menig- 
hed. 

Nu  ikke  mere  herom.  Hils  nu  Johan  kærligt 
fra  mig,  og  Børnene,  særlig  Skat,  som  i  Morgen 
fylder  13  Aar.  Havde  jeg  mere  Tid,  skulde  jeg 
skrive  til  ham  i  Aften ;  men  nu  maa  han  nøjes  med 
denne  Hilsen.  Sig  ham,  at  jeg  tænker  rigtig  kær- 
ligt paa  ham  og  ønsker  ham,  at  han  maa  vedblive 
at  være  en  god  og  gudfrygtig  Dreng,  som  ikke  alene 
hans  Forældre,  men  ogsaa  hans  himmelske  Fader 
kan  se  paa  med  Glæde.        Gud  bevare  Eder  alle, 

smaa  og  store.  „.     ,      ,.      c    , 

Din  kærlige  Fader. 

Ordrup  9.  Septbr.  09.* 
Mine  kære  Børn  ! 
Tak  for  Fders  kærlige  Breve,  som  Moder  i  Dag 
modtog,  men  som  jeg  mener  at  ogsaa  jeg  kan  tilegne 
mig  og  besvare,  da  Moder  for  Øjeblikket  er  ude  at 

Del     idsti    Brev,  min  Mand  skrev  i  sit  Liv. 

spadsere,  og  hun  kommer  rimeligvis  for  sent  hjem, 
til  at  dette  Brev  kunde  komme  afsted  i  Aften,  der- 
som hun  skulde  skrive.  --  Og  Tak  ogsaa  for  Du- 
erne, der  uden  al  Tvivl  vil  vise  sig  højst  fortræffe- 
lige at  spise.  Som  I  vil  se  af  dette  Brev,  er  jeg  nu 
kommen  oven  Senge,  foret  Par  Timer  siden.  Det  var 
en  Blærekatarh,  som  jeg  rimeligvis  har  samlet  paa 
i  de  sidste  8  14  Dage  uden  at  vide  det.  Men  nu 
haaber  jeg  at  have  den  overstaaet  efter  at  have  lig- 
get i  en  temmelig  plagefuld  Tilstand  i  3  Døgn.  Nu 
befinder  jeg  mig  godt,  men  er  mærkværdig  mat 
efter  dette  saa  korte  Sygeleje.  Det  var  med  stor 
Møje,  jeg  listede  Haven  en  Gang  rundt. 

Ellers  vil  jeg  sige,  at  jeg  har  haft  megen  Glæde 
af  Eders  Besøg,  baade  mens  det  stod  paa,  og  efter 
den  Tid.  Hver  Dag  naar  vi  har  siddet  paa  Veran- 
daen, har  jeg  glædet  mig  over  den  smukke  Udsigt, 
som  Du,  Hemming,  lavede  under  Cedertræet.  Og 
inden  Døre  har  jeg  med  Velbehag  nydt  de  dejlige 
rene  Piber,  jeg  nu  har,  og  det  har  været  mig  en  hel 
Fornøjelse  at  skære  mine  Penne  med  de  fortræffe- 
ligt slebne  Knive.  Alt  dette  er  Hemmings  Fortje- 
neste. 

Ja,  nu  bliver  jeg  saa  træt  af  at  skrive,  at  jeg  gør 
bedst  i  at  holde  op.  Gud  bevare  Eder  alle,  kære 
Børn,  store  og  smaa,  og  bevare  o  s,  saa  vi  maa  leve 
sammen  nogen  Tid  endnu.     Hils  Drengene  kær- 

^  '  Eders  trofaste  Fader. 


*  Min  Mand  brugte  altid   Fjerpenne,  som  han  selv  skar. 

Imedens  vi  var  i  Rønnebæk,  var  der  en  livlig  Brev- 
veksling imellem  min  Mand  og  Kateket  ved  vor  Frel- 
sers Kirke  Frederik  Nielsen.  Fr.  Nielsen  var  en  14 
Aar  yngre  end  min  Mand  og  stillede  sig  i  et  hjerteligt 
Tillidsforhold  til  ham.  Det  var  derfor  min  Mand  en 
Glæde,  at  Fr.  Nielsen  blev  Professor  i  Kirkehistorie, 
og  da  vi  flyttede  til  København,  havde  de  megen  Om- 
gang med  hinanden.  Professor  Nielsen  kom  næsten 
daglig  til  os.  Ogsaa  hans  unge  livlige  Hustru  saa 
vi  tit. 

Da  Bispeembedet  i  Aalborg  blev  ledigt  i  min 
Mands  Bispetid,  gjorde  han  alt.  hvad  han  kunde,  for 
at  faa  Fr.  Nielsen  dertil,  og  da  saavel  denne  som  de 
kaldende  Myndigheder  indvilligede,  havde  han  ogsaa 
den  Glæde,  at  Professor  Nielsen  blev  Biskop  der, 
hvor  vi  Aaret  efter  besøgte  ham  og  hans  Hustru. 

I  de  sidste  Aar  kom  Fr.  Nielsen  og  min  Mand  imid- 
lertid til  at  se  forskelligt  paa  flere  Ting.  Dette  føl- 
tes stærkt  i  det  kirkelige  Udvalg,  hvor  deres  Menin- 
ger tit  stod  ret  skarpt  imod  hinanden,  og  der  kom  me- 
gen Afvigelse  i  Anskuelser  frem.  De  vedblev  dog 
altid  at  holde  af  hinanden,  og  min  Mand  var  meget 
bedrøvet  og  rystet  over  Biskop  Nielsens  uventede 
Død.  Hans  store  Dygtighed  og  hans  grundige 
Lærdom  paa  næsten  alle  kirkelige  Omraader  blev 
i  høj  Grad  savnet  af  alle  hans  Venner  og  ikke  mindst 
af  min  Mand.  Men  foruden  dette  var  det  ham  ogsaa 
en  stor  personlig  Sorg,  at  Biskop  Nielsen  saa  tidlig 
var  gaaet  bort. 

Sjællands  Biskop  har  jo  altid  haft  meget  at  gøre 
med    Kultusministeriet.      Min   Mands   Forhold   til   de 


361 


skiftende  Ministre  var  altid  godt.  I  alle  deres  For- 
handlinger tog  de  altid  meget  Hensyn  til  hans  Me- 
ninger. Dette  gjaldt  ikke  alene  om  Højreministrene : 
Bardenfleth,  Sthyr  og  Bjerre;  men  maaske  endnu 
mere  Venstreministrene,  J.  C.  Christensen  og  Ene- 
vold Sørensen.  Min  Mand  baade  glædede  sig  over  og 
paaskønnede,  at  Ministrene  efter  „Systemskiftet"  vi- 
ste saa  stor  Forstaaelse  af  Kirkens  Tarv,  som  Tilfæl- 
det har  været. 

Af  Embedsmændene  i  Kultusministeriet  satte  han 
en  særlig  stor  Pris  paa  Departementschef  Damkier, 
hvis  store  Dygtighed  og  klare  Overblik  han  i  høj  Grad 
vurderede.  —  Til  sine  Medhjælpere  paa  Bispekontoret 
stod  han  altid  i  godt  Forhold.  De  nuværende  Borgme- 
stre :  Swane  i  Randers  og  Find  i  Skanderborg,  var  hans 
juridiske  Medhjælpere  (Amanuenses)  ;  baade  disse  to 
og  ikke  mindst  den  Mand,  der  efter  dem  blev  hans 
Amanuensis,  Assistent  i  Landbrugsministeriet  Pre- 
ben, satte  han  meget  højt  for  deres  Indsigt  i  Sagerne 
og  hele  kyndige  Hjælp.  Særlig  Prebens  kærlige  Op- 
mærksomhed imod  ham  rørte  hans  Hjerte.  Han  sagde 
ofte  til  mig  :  „Preben  er  næsten  som  en  Søn  for  mig !" 
Ligeledes  holdt  han  overordentlig  meget  af  Bispekonto- 
rets paalidelige  og  brave  Kontorist  M.  Slange,  der  i 
hele  hans  Bispetid  paa  Grund  af  sit  indgaaende  Kend- 
skab til  mange  praktiske  Forhold  var  ham  en  trofast 
Støtte  og  Hjælper. 

Min  Mand  kendte  nuværende  Biskop  Madsen  fra 
denne  var  Student.  Som  jeg  før  har  omtalt,  kom  han 
en  Tid  ud  paa  Fasangaarden  og  blev  manuduceret  af 
min  Mand.     Medens  vi  var  Præstefolk  paa  Landet. 

besøgte  han  os,  baade  i  Sønderup  og  Rønnebæk.  Kort 
efter  at  vi  i  1880  var  kommet  til  København,  blev  Pro- 
fessor Madsen  gift.  Vi  holdt  meget  baade  af  ham 
og  hans  Hustru. 

I  de  senere  Aar  af  min  Mands  Liv  blev  Forholdet 
imellem  ham  og  Professor  Madsen  bestandig  varmere. 

Da  Biskop  Stein  døde,  haabede  min  Mand,  at  Mad- 
sen vilde  overtage  Odense  Bispestol ;  men  det  vilde  han 
ikke.  Medens  det  kirkelige  Udvalg  bestod,  var  Pro- 
fessor Madsen  og  min  Mand  meget  enige  i  deres  Me- 
ninger og  Anskuelser.  Dog  ikke  i  alt,  saaledes  ikke  i 
Sagen  om  det  borgerlige  Ægteskab ;  men  de  arbejdede 
altid  saa  særdeles  godt  sammen. 

Fra  den  Tid  talte  min  Mand  ofte  om,  at  det  vilde 
være  ønskeligt,  om  Professor  Madsen  engang  i  Ti- 
den blev  Sjællands  Biskop.  Han  sagde  engang  dette 
til  Professor  Madsen  selv ;  men  denne  ytrede  be- 
stemt, at  det  vilde  han  ikke  være. 

Tit,  naar  min  Mand  følte  sig  træt  og  svag,  sagde 
han  .-  „Ja,  blot  jeg  kunde  tænke  mig  at  faa  en  Efter- 
mand, som  jeg  ønskede  ham,  saa  tog  jeg  maaske  min 
Afsked;  men  Madsen  vil  jo  ikke." 

Efter  min  Mands  for  os  saa  pludselige  Død  lod 
Professor  Madsen  sig  dog  bevæge  til  at  overtage  Bis- 
peembedet. 

Det  er  mig  en  Hjertesag  at  sige  om  Biskop  Mad- 
sen og  hans  kære  Hustru,  at  de,  fra  den  Dag  min 
Mand  døde,  paa  den  mest  trofaste  og  kærlige  Maade 
har  værnet  om  hans  Minde. 

( )g  den  tunge  Vej,  jeg  som  Enke  har  maattet  van- 
dre, har  de  jævner  og  lettet  for  mig  paa  enhver  Maade. 

Naar  jeg  nu  kommer  op  i  Bispegaarden,  kommer 
jeg  der  ikke,  som  jeg  kom  til  fremmede,  men  jeg  kom- 
mer til  trofaste  og  kærlige  Venner. 


Den  10.  April  1897  blev  vor  næstældste  Søn, 
Hemming,  gift  med  Ingrid  Faber,  en  Datter  af  Gros- 
serer Chr.  Faber  i  Odense,  som  er  død  for  nogle  Aar 
siden. 

Min  Mand  viede  dem  i  Holmens  Kirke,  og  Bryl- 
luppet stod  hos  Grosserer  Fabers,  som  da  var  flyttet 
til  København. 

I  Aaret  1906  døde  min  ældste  Broder,  Telegrafist 
William  Hauch.  Han  havde  da  i  nogle  Aar  været 
lidende  af  en  Hjertesygdom.  Jeg  besøgte  ham  meget 
i  hans  sidste  Sygdom  og  havde  flere  gode  Samtaler 
med  ham.  — 

Den  12.  November  1907  havde  vor  yngste  Søn, 
Torkild,  Bryllup  med  Charlotte  Lange,  der  er  Datter 
af  en  norsk  Præst,  Lange,  og  Laura  Birkedal,  en  Dat- 
ter af  den  bekendte  Pastor  Birkedal  i  Ryslinge. 

Torkild  er  nu  residerende  Kapellan  i  Taarnby  og 
Kastrup  paa  Amager.  Han  har  sin  egentlige  Virk- 
somhed i  Kastrup,  hvor  han  ogsaa  bor. 

Om  Søndagen  kom  der  mange  Unge  hos  os.  - 
Naar  de  unge  Mænd  efter  Bordet  fulgte  ind  med  min 
Mand  i  hans  Studerekammer,  følte  de  sig  ganske  fri 
overfor  ham.  Der  var  altid  en  livlig  Diskussion,  som 
min  Mand  ogsaa  deltog  i ;  men  han  forpagtede  aldrig 
Samtalen,  og  han  holdt  meget  af  at  høre  de  unge 
Mennesker  udtale  sig  frit. 

Han  befandt  sig  allerbedst,  naar  han  sad  i  Sofaen 
med  Piben  i  Munden  og  af  og  til  gav  sit  Besyv  med  i 
Laget. 

Mange  af  dem,  der  saaledes  kom  hos  min  Mand, 
har  senere  udtalt,  at  de  med  Glæde  ser  tilbage  paa 
disse  Timer,  og  at  de  ikke  vilde  have  undværet  dem. 
-  Dette  gjaldt  ogsaa  de  unge  Kandidater,  som  skulde 
ordineres  af  ham.  De  begyndte  ofte  med  at  besvare 
hans  Spørgsmaal  med  sagte  og  lidt  rystende  Stemme, 
men  snart  følte  de,  at  de  stod  lige  over  for  en  Mand, 
som  de  trygt  kunde  betro  sig  til,  saa  de  endte  med  at 
være  ganske  ligefremme  overfor  ham.  — 


Peter  <>^  Mathilde  Koch 

I  Juni  Maaned    1907   døde  min   Svoger,   Justitia- 
rius  i  Højesteret  I'.  Koch.     Han  varet  Menneske,  der 

for  udenforstaaende  kunde  synes  kold  og  reserveret. 
Og  saaledes  saa  vist  mange  paa  ham,  idet  man  sam- 
tidig fra  alle  Sider  anerkendte  hans  store  Dygtighed 
og  ubestikkelige  Retfærdighedssans.  Jeg,  der  kendte 
ham  nærmere,  kan  sige,  at  det  kun  var  den  ydre  Skal 
hos  Koch,  der  var  kold.  Baade  som  Fader  og  som 
Ægtefælle  havde  han  det  kærligste  Hjerte  og  var  saa 
øm  og  omsorgsfuld,  som  det  var  tænkeligt.  Derfor 
var  hans  Død  saa  dybt  et  Savn  for  hans  nærmeste. 

Min  Søster  Mathilde  overlevede  ham  i  2\  Aar. 
Da  min  Mand  døde,  laa  hun  syg  paa  sit  Landsted  i 
Ellekilde,  men  var  dog,  som  man  mente,  i  Bedring. 
Sygdommen  trak  imidlertid  ud,  og  den  blev  hendes 
sidste.  Hun  døde  4  Maaneder  efter  min  Mand  i  Ja- 
nuar Maaned   1910. 


Aarene  gik  og  blev  til  mange,  og  min  Mand  og  jeg 
blev  gamle.  Dog  havde  vi  den  store  Glæde  at  kunne 
fejre  Guldbrylluppet  sammen.  Og  baade  min  Mand 
og  jeg  har  været  saa  taknemmelige  for,  at  vi  fik  Lov  at 
opleve  den  Dag. 

Tirsdag  den  19.  Maj  1908  oprandt  vor  Guldbryl- 
lupsdag. Vi  havde  Fredagen  før  været  til  Alters  i 
Frelsers  Kirke.  Tidligt  om  Formiddagen  samledes 
vore  Børn  og  Børnebørn  hos  os  for  at  være  med  ved 
Morgenbønnen.  Vi  sang  „Den  signede  Dag  med  Fryd 
vi  ser"  ;  derpaa  bad  min  Mand  en  Bøn,  og  vi  sluttede 

med  Salmen  :  „Alt  staar  i  Guds  Faderhaand".    Vi  var 
saa   mange   samlede,    at    vi    ikke   kunde   faa    Plads 


Guldbr)  llupsdagen 

i   den   store    Dagligstue,    men   nogle   maatte   sidde   i 
S;i  len. 

Ved   Tolvtiden   begyndte  vore  mange   Venner  at 

komme.  En  Deputation,  hvis  Formand  var  Biskop 
Wegener,  overrakte  os  en  syvarmet  Guldlysestage. 
Den  var  skænket  af  Venner  fra  hele  Landet.  Biskop 
Wegener  var  Ordfører  for  Deputationen  og  holdt  en 
hjertelig  Tale  til  os.  Min  Mand  takkede  dem  for  den 
Hengivenhed,  som  de  ofte  tidligere  havde  lagt  for 
Dagen  og  nu  igen  viste  os.  At  have  „Lysestagen", 
sagde  han  bl.  a.,  havde  jo  i  den  gamle  Menighed  altid 
været  Symbolet  paa  at  være  tro  mod  Gud  og  at  lade 
sig  drive  i  Livet  af  hans  Aand.  Naar  han  nu  af  sine 
trofaste  Venner  modtog  Lysestagen,  følte  han  dybt, 
at  han  langt  fra  kunde  sige,  at  han  var  værdig  til  den. 
Han  saa  bedre  end  nogen  anden  den  megen  Skrøbe- 
lighed, der  klæbede  ved  hans  Gerning,  men  det 
havde  altid  været  hans  Hjertes  inderlige  Bøn  og  hans 
inderste  Stræben,  om  han  dog  maatte  være  Herren 
en  tro  Tjener  og  gøre  sin  Gerning  for  hans  Ansigt.  - 

Kirkefondets  Forretningsudvalg  overbragte  en 
Mappe  med  Fotografier  af  de  Kirker,  min  Mand  havde 
indviet  i  de  sidste  6  Aar.  Han  havde  til  sin  70  Aars 
Fødselsdag  faaet  Billeder  af  de  Kirker,  han  havde  ind- 
viet indtil  da. 

Desuden  var  der  en  Deputation  fra  det  teologiske 
Fakultet,  fra  Indre  Missions  Præstekonvent  og  fra 
de  unge  Præsters  Konvent. 

Der  blev  vist  os  saa  megen  Kærlighed  den  Dag, 
saa  det  for  mig  er  vanskeligt  at  faa  alt  med,  og  hele 
Dagen  strømmede  det  ind  med  Telegrammer,  Breve, 
Blomster  og  Gaver. 

Ved  vort  Guldbryllup  var  vi  ogsaa  Genstand  for 

stor  Venlighed  fra  Kongehuset.  Kong  Frederik  VIII, 
som  altid  har  vist  min  Mand  stor  personlig  Tillid  og 
Venskab,  var  i  Udlandet  paa  den  Dag,  men  telegra- 
ferede ;  og  fra  Dronningen,  Prinsesse  Thyra  og  Prins 
Harald  fik  vi  Breve  og  Blomster.  Ogsaa  fra  Kong 
Haakon  og  Kronprinsen  samt  de  øvrige  Kongelige  fik 
vi  Breve  og  Telegrammer.  — 

Kl.  6|  samledes  den  inderste  Kreds  af  Venner 
hos  os ;  alle  vore  Børn  og  Børnebørn  var  til  Stede. 

Vore  Børn  havde  næsten  alle  skrevet  kærlige 
Sange  til  os.  At  nævne  dem  alle  vilde  være  for  ud- 
førligt. Jeg  indskrænker  mig  derfor  til  at  sætte  ne- 
denstaaende  tre  Sange ;  i  den  sidste  er  alle  Børn  og 
Børnebørn  nævnte : 

Mel. :  Jeg  gik  mig  ud  en  Sommerdag  at  høre. 

Mens  Guldets  Klokker  lyder  over  Vange, 
Barnesindet  nynner  Takkesange: 

Tak  for  svundne  Dage 

uden  Sorg  og  Plage  — 
Trøst  vi  altid  fik  i  hver  en  Klage. 

Mens  Guldets   Klokker  toner  under   Lide, 
mindes  vi,  at  Aarene  mon  skride: 

mindes  Barnetiden, 

Ungdomslivet  siden, 
og  da  ud  vi  drog  til   Manddomsstriden. 

Mens   Guldets    Klokker   klinger   dybt   og  stille, 
Hjærtets   Strenge   tager   til   at   spille; 

deres  bløde  Stemme 

siger  ns.  at  hjemme 
var  dog  allerbedsl  sig  trygl  at  gemme, 

Guldklokker  klare  melder  lydt:   Med  Ære 
Gyldenkransen  paa  graanet  Haarlok  I  bære; 

altid  var  Jer  Glæde 

Sandheds  Vej  at  træde, 
tro  I  sammen  stod  i   Ny  som  Næde. 

Og  gylden   Klokkeklang  i  Aftenstunden 
er  som  Fuglesang  i  Foraarslunden; 

thi  som  Aftenrøde 

Morgenstund  mon  møde, 
Kærligheden  rejser  sig  af  Døde. 

Guldklokker,  kling  da,  syng  med  Toner  milde, 
om  end  Taarer  vil  ved  Klangen  trille; 

Far  og  Mor  I   bringer 

Barnetak,    som    svinger 
frem  sig  nu  paa  eders  gyldne  Vinger. 


Mel. :  Der  var  en  Tid,  da  jeg  var  meget  lille. 

Naar  Barndomstid  jeg  kalder  mig  tilbage, 
jeg  mindes  først  min  Moders  Haand  saa  blød, 
naar  frem  hun  ledte  os  i  Havens  Gange; 
og  hvor  hun  sang  for  os  med  Stemme  sød. 

Min  unge  Moder  med  det  varme  Hjærte, 
hvor  klart  Du  endnu  for  min  Tanke  staar, 
bevæget  rigt  i  Livets  Fryd  og  Smerte, 
for  sandt  og  ret  Du  kækt  i  Kampen  gaar. 

Vel  mange  Aar  er  siden  da  henrundet, 
-  skønt  Dine  Haar  er  ikke  blevet  graa 
men  lige  trofast  har  vort  Hjem  vi  fundet 
og  lige  varmt  Dit  Moderhjærte  slaa. 

Marie   Rørdam:   Tilbageblik.  24 

Og  Far,  jeg  husker,  naar  i  Aftenstunden 
Du  tog  os  op  i  Oldefaders  Stol, 
fortalte   os  til  Aftenklokkens   Toner 
om  Herrens  Gerninger  imod  sit  Folk. 

Du  lærte  os  at  folde  vore  Hænder, 

Du  ledte  frem  til  Gud  os  med  Dit  Ord, 

og  i  Dit  Spor  Du  gav  os  Lyst  at  føre 

„et  jævnt  og  muntert  virksomt  Liv  paa  Jord. 

Saa  Tak,  ja  Tak,  vor  elskte  Far  og  Moder, 
for  hvad  I  gav  os  i  de  mange  Aar! 
Tak  for  det  Hjem,  I  altid  lod  os  finde; 
men  først  og  sidst  en  Tak  dog  for  Jer  selv! 

Og  Gud  velsigne  Jer  da,  Far  og  Moder, 
han  skænke  Jer  en  Aften  mild  og  blid, 
at  over  Jer  hans  Fred  og  Lys  maa  skinne, 
ja,  lyse  over  Jer  til  evig  Tid! 


Guldbryllups-Jubelkor. 
Mel.:  Klang  mina  flickor! 

Guldbryllupsfesten  vi  fejrer  med  Gammen, 
og  til   Far  og   Mor  vore   Hjærter  nu   gaar 
Bladet  og  Kvisten  og  Grenen  af  Stammen 
er  jo  sprungen  ud  i  halvhundrede  Aar. 
Da  I  begyndte,  da  var  I  kun  to, 
otte  og  tyve  nu  tæller  Familien, 
og  som  den  voksed,  saa  Takken  mon  gro. 
rag  for  vor  Evne  nu  Viljen! 

Takken  den  toner  fra  Døtrene  trende. 
Husets  bedste  Smykke,  Plaisir  og  Zirat; 
dejlige  var  de,  det  alle  erkende, 
a  f   de  gik  som  Sødmælk  i  hungrigste  Kat. 
Aarsagen  hertil  er  klar  for  enhver: 
I  dem  opfostred  i  Dyderne  mange; 
„Gerdis  og  Herdis  og  Smerdis"*  frembær 
Takken  de  tusinde  Gange. 

Takken  skal  dernæst  fra  Sønnerne  følge, 

—  knebent  de  desværre  med  Søstre  staar  Maal; 

Drenge  er  Drenge,  og  ej  kan  vi  dølge, 

at  med  dem  der  „ofte  var  Raaben  og  Skraal". 

Erling  paa  Øbro,  paa  Amagerjord 

Torkild,  og  Hemming  ved  Jellingehøje 

samles  om  Takken  i  kærligste  Ord 

for  eders  Opdragermøje. 

Takken  den  klinger  fra  Svigerbørns  Skare 
-Døtrene  og  -Sønnerne,  trende  af  hver, 
hvad  de  var  blevet,  vi  ikke  kan  klare, 
havde  de  ej  Halvdele  fundet  just  her. 
Welding  og  Kristian   og  dertil  Johan, 
Emmy  og  Ingrid  og  Amager-Lotte, 
Takken  de  noksom  ej  udtrykke  kan, 
at  ind  i  Slægten  de  traadte. 

Børnebørns  Kæde  den  fører  en  Fest-Strid, 
„Skatterne",*  Mathilde  og  „Minna"  og  Svend, 
Aksel.  Marie  og  Mogens  og  Estrid, 
alle  vil  de  Takken  til  Jer  bringe  hen; 

*  Saaledes  blev  Astrid,  Herdis  og  Gerda  altid  kaldt  af  dem, 
der  kom  hos  os. 

*  To  af  BornebOrnene  er  opkaldt  efter  min  Mand. 

24* 

Tak  Eder  bringer  med  Barnebarns  Smil, 
Else  og  Karsten,  Agnete  den  lille, 
—  lige  fra  Helge  til  største  cand.  phil. 
alle  de  takke  Jer  ville. 

Guldbryllupsfesten  vi  fejrer  med  Gammen, 
og  til  Far  og  Mor  vor  Taksigelse  gaar; 
Bladet  og  Kvisten  og  Grenen  af  Stammen 
er  jo  sprungen  ud  i  halvhundrede  Aar, 
Bedstefar,  Bedstemor,  Fader  og  Mor! 
Takken  har  Aarsag,  mer  end  vi  kan  nævne; 
fattigt  dog  lyder  de  fattige  Ord.  - 
Tag  da  vor  Vilje  for  Evne! 


Det  var  en  stor  Naade  og  Lykke  for  os,  at  vi  fik 
Lov  til  at  leve  saa  mange  Aar  sammen,  saa  vi  kunde 
have  Guldbryllup.     Vi  har  begge  takket  Gud  derfor. 


Min  Mand  elskede  sine  Børn  og  ikke  mindre  sine 
Børnebørn,  der  alle  med  en  rørende  Kærlighed  hang 
ved  deres  Bedstefader.  Dette  vil  bl.  a.  fremgaa  af 
følgende  Smaatræk. 

Hemming  og  Ingrid,  der  boede  i  Jylland,  besøgte 
os  jævnlig  med  deres  Børn.  Jeg  husker  engang,  da 
deres  ældste  Søn  Mogens  var  hos  os  nogen  Tid  i 
Bispegaarden,  og  hvor  hans  Moder  var  borte,  fordi 
hans  Mo'rmoder  var  syg.  Mogens  længtes  meget 
efter  sin  Moder  og  laa  og  græd  om  Aftenen,  da  han 
var  kommet  i  Seng.  Skønt  vi  havde  mange  frem- 
mede den  Aften,  gik  min  Mand  dog  ind  til  ham  og 
sad  ved  hans  Seng  og  sang  :  „Jeg  saa  enlig  gik  engang 

ud  i  Mark  og  Enge,  hørte  paa  en  Ugles  Sang,  stod 
og  lytted  længe  o.  s.  v.,  og  saa  lod  han  Uglen 
tude  paa  forskellig  Maade,  indtil  Mogens  til  sidst  sov 
beroliget  ind.  Men  Mogens  holdt  ogsaa  umaade- 
lig  meget  af  sin  Bedstefar,  hvad  følgende  lille  Histo- 
rie viser : 

Engang,  da  han  var  syg,  maatte  hans  Moder  hele 
Natten  sidde  og  synge  for  ham:  „Bebba,  Bebba" 
(Bedstefader)  o.  s.  v.  Det  var  det  eneste,  der  kunde 
berolige  ham;  kun  naar  han  hørte  det,  følte  han  sig 
tryg  og  beskyttet. 

Senere  fik  Hemming  og  Ingrid  en  lille  Dreng,  der 
blev  opkaldt  efter  min  Fader  og  kaldet  Karsten.  Han 
kunde  være  ualmindelig  morsom,  og  han  har  en  sjæl- 
den Iagttagelsesevne. 

Vi  bad  hver  Dag  Bordbøn  før  og  efter  Maaltidet. 
Engang,  da  vi  lige  havde  spist  Formaden,  sad  min 
Mand  hensunken  i  Tanker  og  saa  ud  for  sig,  mens 
han  uden  at  tænke  over  det  lagde  Hænderne  sammen, 
som  han  plejede  at  gøre  det,  naar  vi  efter  Maaltidets 
Slutning  bad  Bordbøn. 

Karsten,  som  endnu  var  sulten,  sagde  med  for- 
bavset Stemme  :  „Men  Bedstefa'r  skal  vi  allerede  bede 
Rejsebøn?"  Han  havde  opfattet  Bordbønnen  efter 
Maaltidet  som  et  Slags  Signal  til,  at  man  skulde  rejse 
sig  fra  Bordet. 

Engang  sad  han  og  betragtede  min  venstre  Haand, 
hvor  jeg  ved  en  Blodforgiftning  havde  mistet  Lille- 
fingeren. Jeg  besvarede  hans  Blik  med  at  sige: 
„Ja,  Karsten,  Bedstemoder  har  en  daarlig  Haand." 

„Ja,"  sagde  han,  „men  Bedstefaders  er  dog  meget 

daarligere.  Som  jeg  før  har  fortalt,  havde  min 
Mand  engang  i  Sønderup  brækket  sit  Haandled,  saa 
han  ikke  kunde  rette  de  to  Fingre  paa  højre  Haand 
helt  ud.  og  dette  havde  aabenbart  gjort  et  saa  dybt 
Indtryk  paa  Karsten,  at  han  fandt,  at  det,  at  jeg  havde 
mistet  Fingeren,  ikke  var  noget  derimod. 

Den  af  Børnebørnene,  som  har  været  mest  hos 
os,  er  Herdis's  ældste  Datter,  Estrid.  Første  Gang 
hun  med  sin  Moder  kom  til  os,  var  hun  kun  5  Uger 
gammel,  og  siden  har  hun  hvert  Aar  tilbragt  kortere 
eller  længere  Tid  hos  os.  Vi  kom  tidlig  til  at  holde 
meget  af  den  lille  begavede  og  livlige  Pige,  og  da  hun 
i  de  to  sidste  Aar,  vi  var  i  Bispegaarden,  boede  helt 
hos  os,  fordi  hun  skulde  læse  i  København,  blev  hun 
for  os  til  megen  Oplivelse.  En  af  de  sidste  Glæder, 
min  Mand  havde.  var.  at  han  fik  at  vide.  at  hun 
havde  faaet  Ansættelse  i  Tiendekontoret  under  Land- 
brugsministeriet, noget,  som  det  havde  ligget  ham 
meget  paa  Hjerte,  at  hun  skulde  faa. 

Et  andet  Barnebarn,  som  har  været  meget  hos  os, 
er  vor  ældste  Søns  lille  Søn  Skat.  Han  er  opkaldt 
efter  min  Mand  og  hedder  Thomas  Skat  Rørdam. 
Det  var  meget  oplivende  og  fornøjeligt  at  have  ham 
hos  os.  Naar  vi  i  længere  Tid  ikke  havde  set  ham, 
længtes  min  Mand  altid  efter  ham  og  bad  hans  For- 
ældre om  at  faa  ham  nogle  Dage  ind  i  Bispegaarden. 
Han  var  en  sød  og  indtagende  Dreng,  der  hang  ved 
min  Mand  med  den  mest  rørende  Kærlighed ;  og 
skønt  den  lille  Skat  havde  en  meget  bestemt  Vilje,  saa 
var  han  altid  lydig,  naar  min  Mand  sagde  noget  til 

ham.  Om  Sommeren,  naar  vi  boede  paa  El  Recreo, 
gik  min  Mand  hver  Morgen  en  Tur  i  Haven.  Naar 
Skat  da  saa  sin  Bedstefader  i  Haven,  skyndte  han  sig 
ned,  stak  sin  lille  Haand  i  hans  og  prøvede  paa  at 
holde  Skridt  med  ham.  Om  Aftenen  fortalte  min 
Mand  gerne  en  Bibelhistorie  for  ham,  inden  han 
skulde  i  Seng;  men  skete  det,  at  min  Mands  Tid  var 
knap,  og  han  straks  sagde  Godnat,  udbrød  Drengen : 
„Skulde  vi  ikke  have  en  Bibels,  Bedstefar?" 

Da  Estrid  kom  til  at  bo  hos  os,  var  han  kun  en 
fire  Aar;  saa  spurgte  han  en  Dag:  „Skal  Estrid  nu 
bo  her  altid,  lige  til  vi  dør,  for  saa  vil  mig  sandelig 
ogsaa  være  her!"  — 


Min  Mand  havde  i  vort  Guldbryllupsaar  særlig 
mange  Forretninger,  saa  vi  kom  først  ud  til  vort 
Landsted,  El  Recreo,  den  11.  Juni.  Han  blev  blot 
hjemme  min  Fødselsdag  over,  saa  rejste  han  paa 
Visitats.  Han  var  dog  ikke  paa  særlig  mange  Visi- 
tatser  det  Aar ;  han  havde  givet  vor  Læge,  Prof.  Dahl, 
et  bestemt  Løfte  om  at  holde  sig  lidt  mere  i  Ro,  end 
han  plejede.  Men  han  befandt  sig  rigtig  godt  hele  den 
Sommer  og  den  følgende  Vinter.  Dog  følte  han  sig 
af  og  til  noget  træt. 

Den  11.  Febr.  1909  var  det  250  Aars  Festen  for 
Stormen  paa  København.  Min  Mand  var  meget  ivrig 
for  at  sætte  igennem,  at  der  blev  holdt  en  Mindefest, 
at  der  blev  Klokkeringning,  og  at  der  blev  prædi- 

ket  i  Kirkerne  den  Dag.  Saaledes  skete  det  ogsaa. 
Det  blev  forordnet,  at  der  skulde  prædikes  enten  den 
10.  Februar  om  Aftenen  eller  den  11.  om  Formidda- 
gen i  alle  københavnske  Kirker. 

I  Maj  Maaned  1909  døde  vor  kære,  omhyggelige 

Læge,  Pro- 
fessor Dahl. 
MinMandtog 
ikke  nogen 
anden  Læge 
den  Sommer. 
Vi  kom 
ogsaa  sent 
paa  Landet 
det  Aar. 

Den  9de 
Juni  prædi- 
kede han  i 
Marmorkir- 
ken ved  Rigs- 
dagens Aab- 
ning,  og  sam- 
me Dag  flyttede  vi  ud  til  „LI  Recreo",  og  snart 
derpaa   rejste   han   paa   Visitats. 

Min  Mand  var  ikke  tilfreds  med  de  faa  Visitatser 
forrige  Aar ;  derfor  tog  han  denne  Sommer  kraftigt 
fat.  Han  gjorde,  med  et  Par  Dages  Ophold  hjemme, 
12  Visitatser  og  var  tillige  to  Dage  til  Landemode  i 
Roskilde.  Det  var  26  Visitatsdage  ;  han  var  nemlig 
altid  to  Dage  hvert  Sted. 

En  Dag  i  Sommeren  1909,  hvor  min  Mand  havde 
haft  særlig  mange  Forretninger  paa  Bispekontoret  og 
tillige  maattet  modtage  mange  Mennesker,  kom  han 
meget  træt  hjem.  Dagen  efter  skulde  han  rejse  til 
Præstø  paa  Visitats.  Jeg  bønfaldt  ham  om  at  opsætte 
den  Visitats;  men  det  vilde  han  ikke  høre  Tale  om. 
Han  svarede  mig :  „Saa  længe  jeg  er  i  mit  Embede, 
maa  jeg  gøre  min  Pligt,  og  jeg  har  visiteret  alt  for  lidt 
i  Fjor." 

Om  Morgenen,  da  han  rejste,  var  han  meget  træt, 
og  da  jeg  kunde  tænke  mig.  at  han  var  færdig  med  at 
holde  Skolevisitats,  telefonerede  jeg  til  ham  til  Præstø 
og  spurgte  om,  hvordan  han  befandt  sig.  Han  sva- 
rede da  med  en  helt  fornøjet  Stemme :  „Aa,  jeg  har 
det  rigtig  godt;  Du  skal  slet  ikke  ængste  Dig."  Saa- 
dan  havde  han  det  næsten  altid ;  naar  han  først  fik 
fat  paa  sit  Arbejde,  saa  var  al  Træthed  og  Svaghed 
som  blæst  af  ham.  Disse  pludselige  Overgange  var 
jeg  vant  til  med  min  Mand ;  saa  snart  han  følte  sig 
bedre,  havde  han  hurtig  glemt,  at  han  havde  fejlet 
noget. 

Jeg  hidsætter  i  det  følgende  nogle  Brudstykker  af 
Breve  fra  hans  sidste  Visitatsrejser. 

Naar  jeg  har  medtaget  disse,  er  det  for  at  vise, 
hvilket  frisk  og  mildt  Blik  han  havde  paa  dem,  han 
kom  i  Berøring  med.  Han  bar  jo  allerede  dengang 
paa  en  dødelig  Sygdom,  som  til  Tider  kunde  nedtrykke 
ham  meget ;  men  saa  snart  han  kom  ud  i  sin  Gerning 
og  dér  traf  oprigtigt  troende  Præster  og  Lægfolk,  blev 
han  glad,  og  det  var,  som  om  han  intet  fejlede.     Og 

jeg  tror,  at  han  saa  virkelig  ogsaa  følte  sig  som  en  rask 
Mand. 

Det  er  sjældent  at  træffe  et  Menneske,  der  havde 
et  saa  dybt  alvorligt  Livssyn  som  han,  og  som  paa  den 
anden  Side  kunde  glæde  sig  som  han,  over  hvad  glæ- 
deligt han  mødte  i  Livet.  Dog  kunde  der,  især  i  hans 
senere  Aar,  komme  noget  mørkt  og  nedtrykt  over 
ham,  naar  han  syntes  at  Udviklingen  i  Tiden  gik  i  en 
fejl,  efter  hans  Mening  fordærvelig.  Retning.  Men 
naar  han  saa  besindede  sig,  fandt  han  dog  altid,  i  Tro 
til  Gud,  sit  egentlige  inderste  Væsen,  sit  lyse  Syn, 
igen.  1  Virkeligheden  tror  jeg  aldrig  at  have  truffet  et 
Menneske  med  et  saa  god  t-t  roende  Sind,  og  som 
vilde  alle  Mennesker  det  saa  vel  som  han.  I  hans 
eget  Hjerte  var  der  aldrig  Rænker  eller  Svig;  derfor 
troede  han,  at  andre  havde  det  paa  samme  Maade. 
Naturligvis  led  han  her  mange  Skuffelser ;  men  det 
var  ham  altid  paany  en  virkelig  Smerte,  naar  han 
opdagede,  at  han  ikke  kunde  stole  paa  et  Menneske, 
som  han  havde  haft  Tro  til.  Og  hans  Hjerte  stod 
aabent  for  enhver,  hvem  han,  som  han  udtrykte  sig, 
mente,  at  han  „kunde  lide  paa".  Paa  li  del  i  g- 
heden  var  en  Hovedegenskab  hos  ham  selv,  og  den 
søgte  han  først  og  fremmest  hos  de  Mennesker,  til 
hvem  han  kom  i  Forhold. 

Højelse  Præstegaard  17.  Juni  09. 
Min  elskede  Ven ! 
Jeg  blev  meget  glad.  og  glædelig  overrasket,  ved 
allerede  i  Dag  at  faa  Brev  Ira  Dig.    Jeg  havde  efter 

et  af  Dine  sidste  Ord,  inden  vi  skiltes  i  Tirsdags, 
ikke  ventet  at  høre  fra  Dig,  førend  Du  først  havde 
faaet  Brev  fra  mig. 

I  Borup  gik  alt  rigtig  rart.  Baade  Balslev  og  hans 
Kone  var  saa  rare  og  venlige  og  baade  i  Skolerne 
og  især  i  Kirken  gik  alt  saa  godt,  som  det  kunde 
ønskes.  Blandt  andre  Præster  var  ogsaa  Varming 
der  til  Middag.  Han  spurgte,  om  jeg  ikke  troede, 
det  gik  an  at  bede  Dig  derud  til  Søndag.  Men  da 
jeg  vidste  at  Du  havde  alle  Børnene  at  sørge  for, 
svarede  jeg,  at  Du  ikke  var  i  Stand  til  at  komme. 
Saa  kørte  jeg  om  Aftenen  Kl.  7-  8  her  til  Høj- 
else, en  smuk  Vej  mellem  „duftende  Enge  og  korn- 
rige Vange"  i  det  skønneste  Sommervejr,  og  kom 
velbeholden  hertil,  hvor  jeg  blev  modtaget  med 
aabne  Arme,  kan  jeg  sige,  af  Baumann  og  hans 
Kone.  Han  er  en  rar  og  dygtig  Mand,  der  røgter  sin 
Præstegerning  med  megen  Kærlighed,  og  hun  er  en 
elskværdig  og  forstandig  Kone  (Datter  af  Justits- 
raad  Rasmussen  paa  Jættehøj).  De  har  ogsaa  en 
voksen  Datter  paa  nogle  og  tyve  Aar  hjemme. 

I  Morgen  skal  jeg  have  Kirkevisitats,  som  jeg 
haaber  maa  gaa  godt.  I  Dag  har  jeg  visiteret  i  4 
Skoler.  Det  er  jo  en  stor  Opmuntring,  at  vi  har 
et  saa  dejligt  Vejr.  I  Morges  var  der  rigtignok  en 
klam  og  kold  Taage,  men  op  ad  Formiddagen  let- 
tede den,  og  Vejret  blev  ligesaa  skønt  som  de  fore- 
gaaende  Dage. 

Og  saa.  Gud  velsigne  og  bevare  Dig  min  bedste 
Ven.     Dersom  Du  blot  maa  fortsætte  med  at  have 

det  saa  godt,  som  Du  skrev  i  Dit  sidste  Brev,  og 
jeg  maa  beholde  saa  friske  Kræfter  til  min  Visi- 
tats,  som  Gud  hidtil  har  givet  mig,  saa  haaber  jeg, 
vi  skal  ses  med  Glæde  og  Tak  . 

Din  trofaste  Ven 

Skat  Rørdam. 

Ørsted  Præstegaard  19.  Juli  09. 

Min  elskede  Ven !  Tak  for  dit  Brev,  som  jeg 
modtog  i  Dag.  Det  gjorde  rigtignok  ikke  egentlig 
Indtryk  af,  at  Du  var  rask  og  glad.  Jeg  vil  imid- 
lertid haabe,  at  naar  Du  i  Dag  har  været  paa  Køre- 
tur i  Dyrehaven  med  Weldings,  maa  Du  derved 
være  bleven  opmuntret  baade  legemlig  og  aandelig, 
saa  at  Du  i  Nat  maa  sove  rigtig  godt ;  saa  vil  Du 
være  vel  til  Mode,  naar  Du  faar  dette  Brev. 

Jeg  har  det  fremdeles  rigtig  godt,  til  stadig  For- 
undring for  mig  selv,  men  forresten  ogsaa  til  stadig 
Taksigelse  til  Gud,  fordi  han  er  saa  god  imod  mig 
og  giver  mig  Kræfter  til  mit  Arbejde.  Jeg  tror  ikke, 
at  mit  Visitatsarbejde  baade  i  Kirker  og  Skoler 
nogensinde  er  gaaet  mig  bedre  fra  Haanden 
eller  Hjærtet  end  denne  Gang,  skønt  jeg  er  ble- 
ven saa  gammel.  Og  min  Nattesøvn  er  idetmindste 
ligesaa  god  som  hjemme. 

Igaar  havde  jeg  Kirkevisitats  i  Højelse.  Pastor 
Baumann  holdt  en  god  Prædiken.  Det  var  mig  en 
Vederkvægelse  at  tale  ganske  jævnt  og  menneske- 
ligt baade  (il  de  gamle  og  de  unge,  som  begge  Parter 
lod  ti!  at  have  aabne  Ører.   Jeg  var  til  Frokost  sam- 

men  med  Grevinde  Schack,  som  bad  mig  hilse  Dig 
mange  Gange,  og  forresten  sammen  med  adskillige 
Præster,  som  det  var  mig  en  Fornøjelse  at  tale  med. 
Saa  kørte  jeg  her  til  Ørsted,  hvor  jeg  kom  Kl.  8-{. 
Varming  er  en  meget  rar  Mand,  der  optager  sin 
Præstegerning  med  hjærtelig  Alvor  og  Kærlighed, 
og  han  har  en  meget  tiltalende  og  forstandig  Kone 
samt  7  Børn,  hvoraf  kun  de  5  er  hjemme.  De  har 
til  Lærerinde  en  Søster  til  Hedevig  Schou,  der  gør 
et  lige  saa  rart  Indtryk  som  hun.  Og  saa  er  han 
(Varming)  en  saa  begejstret  Tilhænger  af  Laubs 
Salmesang.  Vi  sang  igaar  Aftes  „Du  Herre  Krist" 
paa  Laubs  Melodi,  og  i  den  ene  af  Skolerne  i  Dag 
(jeg  har  haft  3)  sang  Børnene  „Lad  det  klinge  sødt 
i  Sky"  med  et  Liv  og  en  Fornøjelse,  saa  det  var  en 
Lyst  at  høre.  Skolen  var  nu  ogsaa  i  det  hele  for- 
træffelig, hvilket  er  til  stor  Opmuntring  ved  en 
Visitats. 

Nu  skal  vi  ind  at  spise,  og  saa  skal  jeg  under- 
søge Kirkebøgerne  m.  m.,  saa  jeg  kan  ikke  skrive 
mere  i  Dag. 

Gud  bevare  Dig,  min  egen  gamle  Hustru  og 
holde  sin  Haand  over  os  og  alle  vore  kære,  saa  vi 
maa  ses  med  Glæde.  Nu  er  da  den  halve  Tid  for 
denne  Visitats  gaaet.  Djn  frofaste  Ven 

Skat  R. 

Gadstrup  Præstegaard  21.  Juni  09. 
Min  elskede  gamle  Ven ! 
Tak  for  Dit  Brev,  som  jeg  modtog  i  Formid- 

dags.  Jeg  har  nu  visiteret  Skolerne  i  Sognet.  Der 
er  kun  to,  og  de  var  begge  meget  gode,  saa  det  var 
mig  en  Glæde  at  tale  med  og  høre  paa  Børnene. 

Nu  er  jeg  færdig  med  de  7  Dage  af  Visitatsen, 
og  det  er  hidtil  gaaet  saa  godt  som  jeg  kunde  ønske, 
ogsaa  med  Visitatsen  i  Ørsted  Kirke  i  Gaar. 

Jeg  var  noget  forknyt  ved  den  Kirkevisitats,  ti 
jeg  havde  sovet  ret  daarligt  om  Natten,  men  det  gik 
alligevel  over  al  Forventning  godt. 

Overlærer  Petersen  og  hans  Kone,  som  er  en 
god  Ven  af  Varming  fra  den  Tid,  da  denne  var  Læ- 
rer paa  Herlufsholm,  var  der  ogsaa ;  jeg  skal  hilse 
Dig  fra  dem  begge. 

Vil  Du  telefonere  til  lille  Skat,  at  jeg  var  saa 
glad  over  at  faa  Brev  fra  ham  og  høre,  at  han  er  en 
artig  Dreng.  Hvis  jeg  kan  faa  Tid,  skal  jeg  se  at 
skrive  til  ham  en  anden  Dag. 

Præstø  1.  Juli  Kl.  7f. 
Min  elskede  Ven .'  Blot  to  Ord  for  at  sige  Dig, 
at  jeg  har  det  rigtig  godt,  føler  mig  frisk  og  vel 
til  Mode.  Jeg  har  visiteret  Skolen  i  4  Timer  uden 
at  være  træt  deraf,  og  jeg  haaber  at  Gud  fremdeles 
vil  give  mig  de  Kræfter,  jeg  behøver  til  hans  Tje- 
neste. Tak  fordi  Du  telefonerede ;  jeg  tror.  jeg  tør 
sige,  at  Du  ikke  behøver  at  ængstes. 

Din  trofaste  Ven 

Skat  R. 

Præstø  2.  Juli  09. 
Min  elskede  Ven  !    Jeg  er  saa  taknemmelig  mod 


383 


Gud  for,  hvor  godt  det  er  gaaet  mig  hidtil.  I  Nat 
sov  jeg  en  udmærket  Søvn,  og  i  Dag  har  jeg  haft  en 
rigtig  fornøjelig  Kirkevisitats ;  jeg  har  sjælden  eller 
aldrig  været  bedre  oplagt  til  at  tale  til  og  med  unge 
og  gamle.  Og  blandt  de  unge  var  der  usædvanlig 
mange,  som  svarede  særdeles  godt  og  forstandigt, 
saa  jeg  havde  ondt  ved  at  holde  op  med  at  tale  med 
dem.  Men  Du  skal  ikke  være  bange  --  jeg  holdt 
dog  op  i  god  Tid.  Men  en  stor  Glæde  var  det.  Nu 
i  Morgen  venter  jeg  Brev  fra  Dig  i  Lille-Næstved 
og  haaber  at  faa  gode  Efterretninger  fra  Dig.  Jeg 
skal  nu  lige  ind  at  spise  og  faar  saa  neppe  Lejlig- 
hed til  at  telefonere  til  Dig.  Men  jeg  haaber,  at  Du 
efter  mit  forrige  Brev  er  bleven  saaledes  beroliget, 
at  Du  heller  ikke  venter  det.  -  Gud  ske  Lov.  Han 
som  har  hjulpet  hidindtil,  han  hjælper  nok  her- 
efter ! 

Gud  velsigne  Dig,  min  bedste  Ven. 

Din 
Skat  R. 

Hørby  Præstegaard  8.  Juli  09. 
Min  elskede  Ven ! 
Tak  for  Dit  kærkomne  Brev,  som  jeg  modtog 
nu  for  lidt  siden,  da  jeg  kom  hertil.  Jeg  har  det 
stadig  godt,  efter  at  jeg  nu  i  Nat  har  sovet  godt  ud 
efter  to  anstrængende  Dage  i  Roskilde.  Det  er 
nemlig  meget  anstrængende  stadig  -  -  foruden  de 
Taler  man  skal  holde  -  at  være  omsværmet  af  23 
Provster,  som  møder  med  Hovedet  fuldt  af  mer  og 

mindre  vanskelige  Spørgsmaal,  som  de  har  gemt 
til  mundtlig  Besvarelse  af  mig.  I  Tirsdags  var  vi 
først  til  Middag  hos  Bondo,  hvor  det  iøvrigt  gik 
meget  hyggeligt.  Saa  havde  jeg  Møde  med  Prov- 
sterne, hvem  jeg  forelagde  vore  Forslag  om  Ri- 
tualændringerne. Da  jeg  saa  Kl.  godt  8  kom  hjem 
til  Heibergs,  sad  der  en  Præst  og  ventede  paa  mig 
for  at  faa  Klarhed  paa  en  Kapellansag.  Saa  langt 
kom  jeg,  da  Vognen  kom  (her  i  Hørby)  for  at 
køre  mig  til  Skolen.  Og  nu,  da  jeg  er  kommen  hjem 
herfra,  skal  Brevet  lige  afsted.  Derfor  slutter  jeg. 
1  Morgen  skal  Du  faa  mere. 

Gud  velsigne  Dig,  min  elskede  Ven ! 

Din  trofaste  Ven 

Skat  R. 


Min  Mand,  som  ellers  ikke  gav  sig  af  med  den 
Slags  Ting,  har  dog  undertiden  skrevet  nogle  Smaa- 
digte.  hvoraf  jeg  hidsætter  tre,  som  han  har  skrevet 
til  mig  til  tre  forskellige  Fødselsdage. 

I. 
Gamle  Ven   fra  Ungdoms  Sommer, 
Gid  den  Sommer,  som  nu  kommer, 
For  Dig  blive  lys  og  varm, 
Saa  Du  sande  kan  med  Glæde, 
At  i  Ny  saavel  som  Næde 
Hviler  Du  i  trofast  Arm! 

Til  en  anden  Fødselsdag  gav  han  mig  en  Paraply 
med  følgende  Digt : 

Din  gamle  gode  Paraply, 
som  længe  trolig  tjene  maatte, 
i  Slud  og  Regn  fra  Morgengry, 
til  Aftenskumringen  indtraadte, 
forlængst  har  spundet  til  en  ny, 
for  kun  at  bruges  pella  notte, 
indtil  den  vandre  kan  i  „My- 
rerne", som  sig  ved  den  vil  godte. 
Maa  jeg  Dig  da  en  Regnskærm  fly, 
forsynet  med  to  Kvaster  flotte, 
hvormed  selv  under  Tordensky, 
Du  vandre  kan,  som  i  en  Grotte 
og  nødes  ej  at  søge  Ly 
for  Regn  i  Porte  eller  Slotte, 
men  kan  gaa  tør  omkring  i  By.  - 
Gid  den  Dit  Hjærte  fryde  maatte! 

Et  af  de  sidste  Aar,  han  levede,  skrev  han  denne 
Sang  til  min  Fødselsdag  : 

Til  min  elskede,  trofaste  Hustru! 

Hustru  min,  som  i  de  mange  Aar 
delte  med  mig  baade  Sorg  og  Glæde, 
fulgte  mig,  ej  blot  som  Fødder  træde, 
men  med  Hjertet,  som  det  trofast  slaar: 
Tak  for  Aarene,  som  for  os  randt, 
for  den  Kærlighed,  jeg  hos  Dig  fandt, 
Tak,  fordi  du  endnu  er  den  samme. 

Ja,  for  Aarene  jeg  takker  Dig,  - 
vistnok  ikke  Du  mig  dem  har  givet; 
Ham  det  var,  som  Lyset  er  og  Livet, 
ham,  der  sammen  førte  vores  Vej, 
han  og  gav  de  Aar,  vi  leved  sammen, 

Marie  Rørdam:  Tilbageblik  25 

gav  med  Aarene  os  Fryd  og  Gammen, 
gav  os  ogsaa  Sorgens  tunge  Dag. 

Dog  til  Dig  min  Tak  for  Aar,  der  svandt, 
°g  ieg  vender;  ti  hvad  i  dem  vejed, 
Du  mig  gav:  det  bedste,  som  du  ejed, 
gav  et  Hjerte  uden  Svig  og  Tant. 
Altid  helt  Du  gav  Dig,  som  Du  var, 
altid  var  Du  sanddru,  ren  og  klar, 
intet  skrømtet  Væsen  i  Dig  bode. 

Var  i  Modgangs  Dage  jeg  forsagt, 
Du  mig  trøsted,  holdt  mit  Mod  ved  Live, 
var  jeg  raadvild,  Du  mig  kunde  give 
Raad,  af  Hjertet  Dig  i  Munden  lagt; 
var  jeg  gram,  Du  mildnede  mit  Sind, 
saa  det  bitre  Ord  ej   flød  af  Pen; 
altid  var  Du  mig  en  trofast  Støtte. 

Kærlighed  sit  eget  søger  ej, 
alt  den  tror,  det  bedste  altid  haaber, 
glædes  ej  ved  Uret,  ikke  bittert  raaber, 
holder  ud  og  elsker  Sandheds  Vej. 
Saadan  Kærlighed  hos  Dig  jeg  mødte, 
derfor  kunde  Du  mig  altid  støtte, 
derfor  var  du  paa  min  Vej  et  Lys. 

Gud  ske  Tak  for  dig,  Marie  min, 

Du,  hvis  Hjerte  end  med  samme  Varme 

slaar,  som  da  jeg  først  i  mine  Arme 

tog  Dig  og  Dig  kunde  kalde  min. 

Gud  velsigne  Dig  for,  hvad  Du  var. 

Gud  ske  Tak,  at  endnu  jeg  Dig  har. 

Gud  os  lade  leve  evig  sammen ! 

Amen. 

SkcA  Rordam. 

Den  1ste  August  1909  indviede  min  Mand  Van- 
løse Kirke,  og  skønt  han  af  og  til  var  noget  træt, 
havde  han  det  dog  i  det  hele  ret  godt  paa  den  Tid. 

Den  22.  August  talte  han  med  Liv  og  Lyst  i  Hellig- 
aandskirken  til  Afslutning  paa  Dansk-Amerikaner- 
nes Besøg  her  i  Danmark.  Men  allerede  den  1ste 
September  følte  han  sig  meget  ilde  og  skrev  Afbud  til 
alle  Biskopperne,  som  skulde  have  været  samlede 
hos  os  den  7de  September  til  et  Møde. 

Den  2den  September  skulde  han  tale  ved  sin  Ku- 
sine, Jutta  Lunds  Begravelse.  Hun  var  Datter  af 
Peter  Rørdam.  Han  gjorde  det  ogsaa,  men  det  blev 
den  sidste  kirkelige  Handling,  han  udførte  her  i 
Livet. 

Nogle  faa  Dage  efter  maatte  han  gaa  til  Sengs. 
Vi  sendte  Bud  efter  en  meget  dygtig  og  rar  Læge, 
som  min  Mand  kendte  fra  Professor  Rovsings  Klinik, 
Dr.  Kuhn  Faber. 

Min  Mand  var  glad  ved  ham  og  fandt  ham  meget 
elskværdig  og  tillidvækkende.  Han  bad  ham  derfor 
om  at  være  vor  Huslæge.  Det  var  en  Blæreforkølelse 
min  Mand  led  af,  og  han  befandt  sig  efter  en  Uges 
Tid  igen  saa  vel,  saa  han  atter  kunde  optage  sine 
Forretninger.  Naar  vi  boede  paa  „El  Recreo",  tog 
han  ind  paa  Bispekontoret  næsten  hver  Dag  for  at 
modtage  dem,  der  vilde  tale  med  ham,  og  for  at  un- 
derskrive forskellige  Sager. 

Han  havde  holdt  Ferie  i  August ;  hans  Ama- 
nuensis, Candidat  Preben,  som  den  Sommer  boede  i 
Skodsborg,  kom  ofte  Kl.  9  om  Morgenen  for  at  kon- 

ferere  med  ham.    Dette  sparede  min  Mand  for  megen 
Ulejlighed. 

Blæreforkølelsen  havde  taget  meget  paa  hans 
Kræfter,  og  jeg  talte  derfor  gentagne  Gange  meget 
alvorligt  med  ham  om,  at  han  burde  søge  sin  Afsked. 
Jeg  havde  et  Par  Gange  tidligere  talt  med  ham  derom ; 
men  da  havde  han  svaret :  „Jeg  tror,  at  Gud  kan 
bruge  mig  lidt  endnu ;  jeg  vil  saa  gerne  dø  i  min  Ger- 
ning!" 

Men  denne  Gang  foreslog  jeg  ham  at  forandre  lidt 
ved  „El  Recreo",  lade  to  Værelser  slaa  sammen  til  et 
Bibliotheksværelse,  og  saa  bo  der  hele  Aaret.  Det 
tænkte  han  en  hel  Del  over,  og  da  han  holdt  saa  me- 
get af  „El  Recreo",  mildnede  det  Tanken  om  at  tage 
Afsked  noget.  Jeg  foreslog  ham,  at  han  skulde  tage 
sin  Afsked  fra  den  8de  Marts ;  til  den  Tid  vilde  han 
have  været  Biskop  i  15  Aar. 

Tirsdag  den  14.  September  kom  der  en  engelsk  Bi- 
skop og  hans  Hustru  i  Besøg  hos  os.  Min  Mand  var 
rigtig  fornøjet  ved  at  tale  med  dem.  Han  var  Torsdag 
Formiddag  til  en  Frokost  hos  Professor  Ammundsen, 
hvor  han  var  sammen  med  en  anden  engelsk  Biskop. 
Han  havde  megen  Glæde  af  at  tale  med  dem,  og  han 
kom  glad  og  tilfreds  hjem. 

Vor  ældste  Datter  var  da  hos  os,  og  hun  talte  om, 
at  han  saa  saa  rask  ud.  Torsdag  Eftermiddag  gik  han 
og  maalte  op  for  at  se.  hvorledes  han  kunde  indrette 
el  Bibliotek,  der  kunde  rumme  alle  hans  Bøger. 

Sent  Torsdag  Aften  sagde  han  til  mig:     „Jeg  har 

det  ikke  rigtig  godt ;  vil  Du  give  mig  den  Indsprøjt- 
ning, Dr.  Faber  har  anordnet." 

Det  gjorde  jeg  saa.  Den  næste  Morgen  havde 
han  det  meget  daarligt ;  jeg  bad  ham  om  at  lade  være 
at  tage  til  København,  men  han  var  ikke  at  formaa 
dertil,  da  han  skulde  have  Møde  med  et  Menigheds- 
raad  i  Bispegaarden.  Jeg  telefonerede  ind  til  ham 
nogle  Timer  senere  og  spurgte,  hvordan  det  gik  med 
ham.  Han  svarede,  at  han  havde  det  daarligt,  og  at 
han  kom  hjem  Kl.  3,  da  Dr.  Faber  saa  vilde  komme 
ud  til  ham. 

Da  han  kom  hjem,  fik  jeg  ham  straks  til  at  gaa  i 
Seng.  Dr.  Faber  kom  og  var  meget  bedrøvet  over,  at 
han  havde  faaet  dette  Tilbagefald.  Om  Lørdagen  og 
Søndagen  var  han  meget  daarlig.  Temperaturen  steg 
til  omtrent  40°.  Mandag  havde  han  det  lidt  bedre, 
og  om  Tirsdagen  mente  han  selv,  at  nu  havde 
han  omtrent  overstaaet  det.  Han  havde  god  Appetit 
og  følte  sig  saa  vel.  I  de  næste  Dage  blev  han  bedre 
for  hver  Dag,  der  gik.  Vi  havde  opsat  Flytningen  til 
København  een  Gang,  og  nu  mente  Dr.  Faber,  at  min 
Mand  nok  kunde  flyttes,  naar  han  blev  lagt  i  en  Syge- 
kurv og  kørt  ind  i  Falcks  Sygeautomobil.  Fredag  den 
24.  Septbr.  blev  han  flyttet,  og  det  gik  saa  godt.  som 
det  var  muligt.  Det  var  et  dejligt  Solskinsvejr,  og  da 
Sygepasserne  bar  ham  ud  til  Vognen,  sagde  han : 
„Sæt  mig  lidt  ned  her  i  Haven  og  lad  Solen 
skinne  paa  mig".  Saa  skinnede  Solen  paa  ham  for 
sidste  Gang.     Han  blev  i  Kurven  løftet  ind  i  Automo- 

bilet,  og  Dr.  Faber  tog  Plads  ved  Siden  af  ham.  Han 
smilede  og  vinkede  med  Haanden ;  saa  lukkede  de 
Vognen  og  kørte.  Der  var  ikke  Plads  til  flere  i 
Automobilet ;  derfor  maatte  jeg  tage  ind  med  Spor- 
vognen. 

I  Bispegaarden  modtog  Børnene  ham,  og  en 
Seng  var  flyttet  ind  i  vort  Kabinet  og  opvarmet  ved 
Varmedunke.  Sygepasserne  tog  ham  forsigtigt  ud 
af  Kurven  og  lagde  ham  i  Sengen.  Jeg  kom  snart 
efter  ind,  og  da  var  han  saa  glad.  „Er  Du  allerede 
der?  Det  var  en  nem  Flytning,  jeg  er  slet  ikke  træt!" 
sagde  han.  Han  var  sulten  og  fik  en  Kop  Kalvekød- 
suppe og  lidt  senere  et  Stykke  kogt  Fisk.  Det  havde 
han  faaet  Lov  til  af  Lægen.  Hele  Dagen  gik  godt,  og 
han  var  saa  glad  ved  at  være  kommen  ind  til  Byen 
igen. 

Ved  3-Tiden  var  Kontorist  Slange  inde  hos  ham. 
og  min  Mand  skrev  under  paa  en  hel  Del  Sager 
uden  at  føle  sig  træt.  Bestemmelsen  var,  at  han 
skulde  have  holdt  Ordination  den  22.  September; 
men  da  han  blev  syg,  blev  den  udsat  til  den  29. 
Han  haabede  hele  Tiden,  at  han  skulde  blive  saa 
rask,  saa  han  selv  kunde  holde  Ordination,  men  Dr. 
Faber  forbød  det  bestemt;  derfor  maatte  han  bede 
Stiftsprovst  Paulli  om  at  holde  den. 

Fredag  Morgen,  før  han  blev  flyttet,  lod  han 
telefonere  til  lille  Skat,  at  han  skulde  komme  ind  i 
Bispegaarden  om  Eftermiddagen  og  hilse  paa  ham ; 
han  kom  saa  derind  sammen  med  sin  Fader,  og  det 
glædede  min  Mand  at  se  ham. 

Han  sov  ikke  saa  godt  Natten  mellem  Fredag  og 
Lørdag ;  men  vi  troede,  at  det  kom  af  Tummelen  paa 
Gaden ;  han  var  jo  nu  vant  til  Stilheden  ude  paa 
„El  Recreo".  Han  var  dog  tilfreds  Lørdag  Morgen 
og  talte  livligt.  Kl.  101-  lod  han  sende  Bud  ind  paa 
Kontoret,  at  han  gerne  vilde  tale  med  Kandidat  We- 
ber ;  men  denne  havde  Vagt  i  Ministeriet  og  kunde 
først  komme  henad  To-Tiden. 

Min  Mand  befandt  sig  vel  og  laa  og  røg  en  Cigar ; 
men  pludselig  lagde  han  den  og  udbrød :  „Jeg  bliver 
saa  daarlig".  Vi  telefonerede  straks  til  Dr.  Faber. 
Med  eet  drog  han  Vejret  haardt  flere  Gange ;  jeg 
spurgte,  om  jeg  ikke  skulde  aabne  et  Vindue,  da  jeg 
troede,  at  han  havde  Aandenød ;  men  han  svarede : 
„Nej,  nej,  men  tør  Sveden  af  mit  Ansigt".  Det  gjorde 
jeg ;  men  straks  derefter  trak  han  Vejret  haardt  og 
sagde:  „Aa,  det  er,  som  jeg  skulde  dø."  Jeg  rejste 
mig  op  og  sagde:  „Du  kan  dø  rolig,  Skat.  Du  har 
altid  været  en  tro  Tjener  for  Vor  Herre".  Saa  bad 
jeg  højt  „Fadervor",  og  han  foldede  selv  sine  Hæn- 
der over  sit  Bryst  og  bad  i  Begyndelsen  sagte  med. 
Saa  takkede  jeg  ham  for  den  Tid,  vi  havde  levet 
sammen,  og  sagde  det  sidste  Farvel:  men  det  tror 
jeg  ikke,  han  hørte.  Dr.  Faber  kom  saa  til,  saa  paa 
ham  og  sagde:  „Her  er  intet  at  gøre".  Han  løftede 
hans  Øjenlaag  op  og  sagde:  „Det  er  forbi".  Min 
elskede,  trofaste  Mand  laa  stille  som  et  Barn,  der  er 
faldet  i  en  tryg  Søvn,  ikke  en  Trækning  var  der  i 
hans  Ansigt.     Der  var  en  Fred,  som  om  Døden  ikke 

havde  fældet  ham.    Han  gik  uden  Dødskamp  hjem  til 
sin  trofaste  Frelser  i  evig  Fred. 

,,Saa  gaar  den  Sjæl  til  Hvile 
i  Færd  med  sødt  at  smile, 
som  føler,  i  sit  Ord 
hos  os  vor  Herre  boer.'' 

Da  han  var  død,  slog  Klokken  elleve. 
Jeg  havde  ikke  et  Kvarter  før  anet,  at  han  skulde 
dø.    Børnene  kom  først,  da  det  var  forbi. 
Dette  skete  den  25.  September   1909. 


Mens  Tiden   den   rinder   ustandseligt   hen, 
Den  Mindet  kun  lader  tilbage; 
Men  kan  det  os  følge  som  trøstende  Ven, 
Da  har  vi  ej  Grund  til  at  klage. 

Dog,        hvad  vi  har  syndet,  og  hvad  vi  har  lidt. 

Vi  mindes  i  Nætter  saa  lange. 

Gud  unde  os  arme,  naar  Livet  er  stridt, 

Den  evige  Glæde  at  fange. 

Vor  Frelser  han  hjælper  hver  søgende  Sjæl 
Og  slukker  ej  rygende  Tande. 
Han  vil  os  ej  glemme  i  Dødsstundens  Kvæld, 
Med  ham  vi  i  Himmerig  lande. 

Ved  min  Mands  Bisættelse  i  Frue  Kirke  Fredagen 
den  1ste  Oktober  1909  talte  først  hans  Broder,  Hol- 
ger Rørdam  fra  Lyngby.  Derefter  talte  Biskop  Mad- 
sen, og  tilsidst  vor  Søn  Hemming. 

Kisten  blev  baaret  ud  af  Kirken  af  Præster  fra 
Stiftet.  En  Skare  af  Præster  fulgte  efter  Ligvognen 
og  sang  Salmer  paa  hele  Vejen  til  Kirkegaarden. 

Paa  Vestre  Kirkegaard  holdt  vor  yngste  Søn  Tor- 
kild en  kort  Tale  og  forrettede  derpaa  Jordpaakastel- 
sen. 

Saa  var  Skat  borte  for  vore  Øjne  her  paa  Jorden. 

Gud  give  mig  at  mødes  med  ham  hisset  hos  vor 
Frelser,  ved  Guds  Naade! 

